
THEMISTOCLES 

LA  maison  dont  estoit  Themistocles  n'a  pas 
_^  gueres  aidé  à  sa  gloire  :  car  son  père,  qui 
se  nommoit  Xicocles,  estoit  bien  citoyen  d'Athènes, 
mais  non  pas  des  plus  apparents  de  la  ville,  natif 
du  bourg  de  Phrear,  en  la  lignée  Leontide  :  et  du 
costé  de  sa  mère,  il  estoit  mestif,  comme  Ion  dit, 
pource  qu'elle  estoit  estrangere,  ainsi  que  tesmoi- 
gnent  ces  vers  : 

Abrotonon  je  suis  en  Thrace  née, 

Mais  je  puis  dire  estre  si  fortunée, 

Que  j'ay  le  grand  et  par  tout  tant  chanté 

Themistocles  aux  Grégeois  enfanté. 

Toutefois  Phanias  escript,  que  sa  mère  n'estoit 
point  Thraciene,  ains  natif ve  du  païs  de  Carie,  et 
ne  la  nomme  point  Abrotonon,  mais  Euterpe  :  et 
Neanthes  y  adjouxte  d'avantage,  qu'elle  estoit  de 
Halicarnasse,  ville  capitale  du  royaume  de  la  Carie  : 
au  mo}-en  dequoy  estant  la  coustume  que  les  enfans 
mestifz,  c'est  à  dire  ceulx  qui  n'estoyent  pas  nez 
de  père  et  de  mère  naturelz  citoyens  d'Athènes, 
feissent  leurs  assemblées  pour  se  jouer  et  exerciter 
en  un  certain  lieu  appelle  Cynosarges,  qui  estoit 
un  parc  député  aux  exercices  des  jeunes  gens, 
hors  les  murailles  de  la  ville,  et  dédié  à  Her- 
20 

cules,  pource  qu'entre  les  dieux  il  n'estoit  pas  non 
plus  luy  mesme  naturel,  ains  tenoit  de  bastardise, 
à  cause  de  sa  mère  qui  estoit  femme  mortelle  : 
Themistocles  feit  tant  envers  quelques  jeunes 
hommes  des  plus  nobles  maisons  de  la  ville,  qu'il 
les  mena  quand  et  luy  .en  ce  parc  de  Cynosarges, 
et  les  y  feit  despouiller,  oindre  et  exerciter  avec 
luy  :  en  quoy  faisant,  il  abolit  finement  la  diffé- 
rence que  Ion  faisoit  auparavant  entre  les  mestifz 
et  les  légitimes  citoyens  à  Athènes.  Ce  nonobstant 
il  est  tout  certain  qu'il  tenoit  de  quelque  chose 
à  la  maison  des  Lycomediens,  par  ce  que  la  chapelle 
de  ceste  famille,  qui  est  au  bourg  de  Phlyes,  ayant 
esté  arse  et  bruslée  par  les  Barbares,  Themistocles 
la  feit  refaire  à  ses  despens,  et  l'enrichit  et  orna  de 
peintures,  ainsi  que  dit  Simonides. 

H.  Au  demourant,  c'est  bien  chose  confessée  de 
tous,  que  dès  le  temps  de  son  enfance  on  apperce- 
voit  desja  bien  qu'il  estoit  ardent,  remuant,  advisé, 
de  bon  sens,  et  de  sa  nature  convoiteux  de  faire 
toutes  grandes  choses,  et  né  pour  manier  affaires  : 
car  es  jours  et  heures  qu'il  avoit  vacation  de  l'es- 
tude  et  congé  de  s'esbatre,  il  ne  jouoit  jamais,  ny 
jamais  ne  demouroit  oisif,  comme  faisoyent  les 
autres  enfans,  ains  le  trouvoit  on  tousjours  appre- 
nant par  cueur,  ou  composant  à  part  soy  quelques 
harengues,  le  subject  desquelles  estoit  le  plus  sou- 
vent, qu'il  defendoit  ou  accusoit  quelcun  de  ses 
compagnons  :  à  raison  de  quoy  son  maistre  d'escole 
luy  disoit  ordinairement  :  «  Tu  ne  seras  jamais  peu 
«  de  chose,  mon  enfant,  ains  est  force  que  tu  sois 
«  un  jour  quelque  grand  bien  ou  quelque  grand 

«  mal.  »  Et  pourtant  quand  on  luy  vouloit  faire 
apprendre  aucune  chose  servant  seulement  à 
reformer  et  civiliser  les  meurs,  ou  bien  de  celles 
que  Ion  estudie  pour  plaisir  et  honneste  passetemps, 
il  les  apprenoit  laschement  et  froidement  :  mais 
si  c'estoit  quelque  chose  de  sens,  et  qui  servist 
à  manier  affaires,  on  voyoit  qu'il  le  notoit,  et  le 
vouloit  entendre  plus  avant  que  ne  portoit  son 
aage,  comme  celuy  qui  se  confioit  à  son  naturel. 
Cela  fut  cause  que  depuis  se  trouvant  en  quel- 
ques compagnies  mocqué  par  d'autres  qui  avoyent 
estudié  en  ces  arts  là  d'honneste  et  gentil  entretien, 
il  fut  contraint  pour  se  revenger  et  défendre,  de 
leur  respondre  en  paroles  un  peu  haultaines  et 
odieuses,  «  disant  qu'il  ne  sçavoit  pas  voirement 
«  accorder  une  lyre  ou  une  viole,  ny  jouer  d'un  psal- 
«  terion  :  mais  qui  luy  mettroit  entre  ses  mains 
«une  ville  petite,  foible  et  de  peu  de  nom,  qu'il 
«  sçavoit  bien  les  moyens  de  la  faire  devenir  grande, 
«  puissante  et  de  noble  renom.  *> 

III.  Ce  neantmoins  Stesimbrotus  escrit,  qu'il 
fut  à  l'escole  d'Anaxagoras,  et  qu'il  estudia  soubs 
Melissus  le  philosophe  naturel  :  en  quoy  il  s'abuze 
grandement,  pour  n'avoir  pas  bien  pris  garde  à 
la  suitte  des  temps  :  car  Melissus  fut  capitaine  des 
Samiens  à  l'encontre  de  Pericles  du  temps  qu'il 
teint  la  ville  de  Samos  assiégée.  Or  est  il,  que 
Pericles  estoit  de  beaucoup  plus  j  eune  que  Themis- 
tocles,  et  Anaxagoras  se  tenoit  en  sa  maison  mesme 
demourant  avec  luy  :  pourtant  y  a  il  plus  d'ap- 
parence et  plus  d'occasion  de  croire  à  ceulx  qui 
disent  que  Themistocles  se  proposa  à  imiter  Mnesi- 

philus  le  Phrearien,  lequel  ne  faisoit  profession  ny 
d'orateur,  ny  de  philosophe  naturel,  que  Ion  appel- 
loit  en  ce  temps  là,  ains  de  ce  que  Ion  nommoit 
alors  sagesse,  laquelle  n'estoit  autre  chose  que  pru- 
dence de  manier  affaires,  et  un  bon  sens  et  jugement 
en  matière  d' estât  et  de  gouvernement,  laquelle 
profession  ayant  commencé  à  Solon  l  avoit  con- 
tinué de  main  en  main  jusques  à  luy,  comme  une 
secte  de  philosophie.  Mais  ceulx  qui  sont  venus 
depuis  y  ont  meslé  parmy  les  arts  de  la  plaiderie, 
et  peu  à  peu  en  ont  transporté  l'exercice  des  effects 
aux  paroles  nues  :  à  raison  dequoy  ilz  ont  esté 
appeliez  Sophistes,  comme  qui  diroit,  contrefaisans 
les  sages  :  toutefois  quant  à  ce  Mnesiphilus  là, 
il  s'approcha  de  luy  qu'il  avoit  ja  commencé  à 
s'entremettre  du  gouvernement  de  la  chose  publi- 
que. Si  furent  les  premiers  mouvemens  et  de- 
port  emens  de  sa  jeunesse  fort  variables  et  divers, 
comme  de  celuy  qui  se  laissoit- aller,  où  le  poulsoit 
l'impétuosité  de  sa  nature,  sans  la  régler  et  guider 
avec  le  jugement  de  la  raison  :  dont  il  advenoit 
qu'elle  produisoit  de  grandes  mutations  de  façons 
de  faire  et  de  meurs,  en  l'une  et  en  l'autre  partie, 
et  bien  souvent  se  tournoit  en  la  pire,  comme  luy 
mesme  confessa  depuis  disant,  que  les  plus  rebours 
et  les  plus  farouches  poulains  sont  ceulx  qui  à  la 
fin  deviennent  les  meilleurs  chevaux,  quand  ilz 
sont  domptez,  faits  et  dressez  ainsi  comme  il  ap- 
partient. 

1  La  sagesse,  ou  la  science  du  gouvernement,  commença  alors 
chez  les  Grecs.  Elle  était  bien  plus  ancienne  dans  l'Orient, 
comme  on  le  voit  par  les  livres  de  David  et  de  Salomon. 

IV.  Au  reste,  tous  les  autres  comptes  que  quel- 
ques uns  vont  adjouxtant  à  cela,  comme,  que  son 
père  le  déshérita,  et  que  sa  mère  se  feit  vouluntai- 
rement  mourir  pour  le  regret  et  la  douleur  qu'elle 
avoit  de  veoir  le  mauvais  gouvernement  de  son  filz, 
sont  à  mon  advis  choses  controuvées  :  car  au  con- 
traire il  y  en  a  qui  escrivent,  que  son  père  mesme 
le  voulant  divertir  de  s'entremettre  du  gouverne- 
ment de  la  chose  publique,  luy  alloit  monstrant  au 
long  du  rivage  de  la  mer,  les  corps  des  vieilles  ga- 
lères jettées  çà  et  là,  sans  que  Ion  en  feist  plus  de 
compte,  en  luy  disant,  que  le  peuple  faisoit  tout 
ainsi  des  gouverneurs !  quand  ilz  ne  pouvoyent 
plus  servir. 

V.  Comment  que  ce  soit,  il  est  tout  certain  que 
Themistocles  s'affectionna  incontinent  à  bon 
esciant  aux  affaires,  et  qu'il  fut  bien  tost  attaint  au 
vif  de  la  convoitise  de  gloire  :  de  manière  que 
voulant  dès  son  commencement  mettre  le  pied 
devant  tous  les  autres,  il  prit  audacieusement  à 
son  arrivée  la  picque  contre  les  plus  grands  et 
les  plus  puissants  hommes,  qui  se  meslassent 
pour  lors  du  gouvernement  des  affaires,  mesme- 
ment  contre  Aristides  filz  de  Lysimachus,  qui 
luy  estoit  tousjours  en  tout  et  par  tout  adversaire. 
Toutefois  il  semble  que  l'inimitié  qu'il  conceut 
à  l'encontre  de  celuy-là,  procéda  d'une  cause 
assez  légère  :  car  ilz  se  trouvèrent  tous  deux  amou- 
reux du  beau  Stesilaùs  natif  de  la  ville  de  Tios, 
ainsi   comme  l'escrit   le  philosophe  Ariston  :    et 

1  Dans  le  grec  :  des  démagogues,  c'est-à-dire,  des  orateurs  qui 
dirigeaient  le  peuple. 

depuis  le  commencement  de  ceste  jalouzie  là,  con- 
tinuèrent à  tenir  tousjours  partis  contraires,  non 
seulement  en  leurs  privées  affections,  mais  aussi  au 
gouvernement  de  la  chose  publique.  Toutefois  je 
croy  bien  que  la  diversité  de  leurs  meurs  et  de 
leurs  conditions  augmenta  grandement  l'inimitié 
et  la  dissention  qu'ilz  eurent  entre  eulx,  pource 
qu'Aristides  estant  de  sa  nature  homme  posé, 
droit  et  entier  en  sa  vie,  et  qui  en  ses  actions  ne 
tendoit  point  à  flatter  le  peuple,  ny  à  servir  à  sa 
propre  gloire,  ains  à  faire,  dire  et  conseiller  tousjours 
ce  qu'il  estimoit  estre  le  meilleur,  le  plus  juste  et 
le  plus  seur  pour  la  chose  publique,  estoit  contraint 
de  résister  souvent  à  Themistocles,  qui  alloit  inci- 
tant le  peuple  à  entreprendre  tousjours  quelque 
chose  de  nouveau,  et  qui  mettoit  tous  les  jours 
quelques  nouvelletez  en  avant,  à  fin  d'empescher 
l'accroissement  de  son  authorité. 

VI.  Car  on  dit  qu'il  estoit  si  transporté  de  la  cu- 
pidité de  gloire,  et  si  ardemment  espris  du  désir  de 
faire  de  grandes  choses,  qu'estant  encore  bien 
jeune  lors  que  la  bataille  de  Marathon1  fut  donnée 
contre  les  Barbares,  où  Ion  ne  parloit  d'autre 
chose  que  de  la  valeur  du  capitaine  Miltiades  qui 
l'avoit  gaignée,  on  le  trouvoit  bien  souvent  tout 
seul  resvant  et  pensant  à  part  soy,  et  ne  pouvoit 
dormir  la  nuict,  ny  ne  vouloit  le  jour  aller  aux 
lieux,  ny  se  trouver  es  compagnies  où  il  avoit  para- 
vant  accoustumé  de  fréquenter,  disant  à  ceulx  qui 
s'esbahissoyent  d'un  si  grand  changement  de  ses 

1  La  troisième  année  de  la  soixante-douzième  olympiade  :  an- 
née mémorable  qui  a  commencé  le  grand  éclat  de  la  Grèce. 

façons  de  faire,  et  qui  luy  en  demandoyent  l'occa- 
sion, «  que  la  victoire  de  Miltiades  ne  le  laissoit 
«  point  dormir  »  :  à  cause  que  les  autres  estimoyent 
que  la  desfaitte  des  Barbares  en  ceste  journée  de 
Marathon  deust  estre  la  fin  dernière  de  la  guerre  : 
mais  Themistocles  au  contraire  pensoit  bien  que 
ce  n'estoit  qu'un  commencement  de  plus  grands 
affaires,  ausquelz  il  s'alloit  tous  les  jours  préparant 
pour  le  salut  de  toute  la  Grèce,  et  y  exercitoit  de 
bonne  heure  sa  cité,  prévoyant  ja  de  loing  ce  qui  en 
devoit  advenir. 

VII.  Parquoy  tout  premièrement,  là  où  ceulx 
d'Athènes  au  paravant  avoyent  accoustumé  de 
distribuer  entre  eulx  le  revenu  annuel  que  Ion  tiroit 
des  mines  d'argent,  qui  estoyent  en  un  endroit  de 
l' Attique  nommé  Laurium,  il  fut  seul  qui  oza  mettre 
en  avant  au  peuple,  qu'il  falloit  désormais  oster 
ceste  distribution,  et  employer  l'argent  à  bastir  force 
galères  pour  en  faire  la  guerre  aux  /Eginetes  \ 
qui  pour  lors  estoit  la  plus  grosse  qui  fust  en  toute 
la  Grèce,  à  cause  qu'ilz  tenoyent  toute  la  mer  en 
leur  puissance,  tant  ilz  avoyent  grand  nombre  de 
vaisseaux.  Cela  fut  cause  que  Themistocles  per- 
suada plus  facilement  à  ses  citoyens  ce  qu'il  voulut 
en  cest  endroit,  non  point  en  les  menassant  du  roy 
Darius  ny  des  Perses  :  car  ceulx  là  estoyent  trop 
loing,  et  n'a  voit  on  pas  crainte,  au  moins  gueres 
asseurée,  qu'ilz  fussent  pour  venir  :  mais  en  usant 
opportunément  de  la  haine  et  de  la  jalousie  des 
Athéniens  à  l'encontre  des  ^Eginetes  :  car  de  cest 

1  Le  grec  :  «  cette  guerre  était  pour  lors  dans  toute  sa  force, 
et  les  iEginetes  tenaient  toute  la  mer  en  leur  puissance  ». 

argent  là  furent  basties  cent  galères,  avec  lesquelles 
ilz  combattirent  et  desfirent  par  mer  le  roy  Xerxes  : 
et  depuis  ce  commencement  là,  attirait  petit  à 
petit,  et  faisant  descendre  ses  citoyens  à  la  marine, 
en  leur  monstrant,  comme  par  terre  à  peine  estoyent 
ilz  forts  assez  pour  faire  teste  à  leurs  semblables, 
là  où  avec  la  puissance  qu'ilz  pouvoyent  acqué- 
rir en  mer,  ilz  estoyent  non  seulement  pour  se 
défendre  des  Barbares,  mais  aussi  pour  donner  loy 
au  demourant  de  la  Grèce,  il  les  rendit  mariniers 
et  gens  de  mer,  comme  dit  Platon,  au  lieu  que  para- 
vant  ilz  estoyent  bons  et  roides  champions  de  terre 
ferme  :  ce  qui  donna  matière  à  ses  malvueillans  de 
luy  reprocher  depuis  qu'il  a  voit  osté  au  peuple 
d'Athènes  la  picque  et  le  pavois,  pour  le  réduire  au 
banc  et  à  la  rame  ;  et  le  gaigna  à  l'encontre  de  Mil- 
tiades,  qui  luy  contredisoit  en  cela,  ainsi  comme  dit 
Stesimbrotus.  Or  si  en  ce  faisant  il  a  esté  cause  de 
gaster  la  netteté  et  purité  de  sa  chose  publique,  ou 
non,  je  le  laisse  disputer  aux  philosophes  :  mais  que 
la  préservation  de  la  Grèce  pour  celle  fois  soit  deue 
à  la  marine,  et  que  les  galères  ayent  esté  cause  de 
la  ressource  d'Athènes,  oultre  les  autres  preuves 
que  Ion  en  pourroit  alléguer,  Xerxès  luy  mesme 
le  tesmoigna,  par  ce  qu'estant  encore  son  armée  de 
terre  toute  entière,  quand  il  veit  celle  de  mer  rompue 
et  desfaicte,  il  s'en  fouit,  comme  confessant  qu'il 
n'estoit  plus  fort  assez  pour  combatre  les  Grecs, 
et  laissa  Mardonius  son  lieutenant  en  la  Grèce, 
plus  pour  empescher  que  les  Grecs  ne  le  poursuy- 
vissent,  que  pour  espérance  de  les  subjuguer,  à 
mon  advis. 

Vill.  Aucuns  escrivent  de  Themistocles  \  qu'il 
estoit  grand  mesnager  et  fort  subject  à  son  profit, 
pour  ce  qu'il  despendoit  libéralement,  et  aimoit  à 
faire  souvent  des  sacrifices,  et  à  recueillir  et  traitter 
honorablement  les  estrangers,  à  l'occasion  dequoy 
il  falloit  qu'il  fust  diligent  et  ardent  à  amasser  pour 
pouvoir  fournir  à  la  desper^se.  Les  autres  au  con- 
traire, le  blasment  d'avoir  esté  fort  chiche  et  mecha- 
nique,  jusques  à  envoyer  vendre  des  presens  de 
viande  qu'on  luy  donnoit.  Il  demanda  quelquefois 
à  un  nommé  Diphilides,  qui  tenoit  des  haras  de 
chevaux,  un  poulain  en  don  :  dequoy  estant  tout  à 
plat  refuzé,  il  eut  si  grand  despit,  qu'il  le  menassa 
de  luy  rendre  avant  qu'il  passast  gueres  de  temps, 
sa  maison,  le  cheval  de  bois  avec  lequel  Troye  fut 
prise  :  voulant  ouvertement  luy  donner  à  entendre, 
que  bien  tost  il  luy  susciteroit  des  procès  et  des 
querelles  à  l'encontre  de  ses  propres  parents,  et  de 
ses  domestiques  mesmes. 

IX.  Il  est  bien  vray  que  c'estoit  le  plus  ambitieux 
homme  du  monde  :  car  dès  qu'il  estoit  encore  jeune 
et  peu  cogneu,  il  pria  à  grande  instance  un  excellent 
joueur  de  cithre,  qui  pour  lors  avoit  le  bruit  à  Athè- 
nes, nommé  Epicles,  natif  de  Hermionne,  qu'il  vinst 
exercer  et  monstrer  son  art  en  sa  maison,  à  fin  que 
beaucoup  de  gens  qui  auroyent  envie  de  l'ouir,.  de- 
mandassent son  logis,  et  vinssent  chez  luy.  Mais 
estant  une  année  allé  à  la  feste  et  assemblée  des 
jeux  olympiques,  il  y  voulut  tenir  maison  ouverte  à 
tous  venans,  avoir  des  tentes  richement  parées,  et 

1  Dans  le  grec  :  qu'il  cherchait  tous  les  moyens  de  gagner  de 
V argent  pour  ce  qu'il,  etc. 

toute  autre  magnificence  de  train  et  d'équippage, 
à  l'envy  de  Cimon.  Cela  despleut  aux  Grecs,  les- 
quelz  estimèrent  que  ceste  despence  estoit  chose 
bien  séante,  et  qui  se  devoit  permettre  à  Cimon,  à 
cause  qu'il  estoit  jeune  et  de  grande  maison  :  mais  à 
luy  qui  estoit  homme  neuf,  et  qui  sembloit  faire  le 
grand  plus  que  ses  biens  et  ses  facultez  ne  por- 
toyent,et  plus  qu'il  ne  luy  appartenoit,  cela  non  seu- 
lement ne  fut  point  loué,  ains  fut  estimé  vaine  gloire 
et  presumption.  Une  autre  fois  il  feit  les  frais  d'une 
tragcedie  qui  fut  jouée  publiquement,  et  en  ayant 
gaigné  le  pris,  estant  desja  l'honneur  de  vaincre  en 
telz  jeux  fort  envié  et  chaudement  poursuivy  à 
Athènes,  il  feit  peindre  ceste  sienne  victoire  en  un 
tableau,  qu'il  dédia  et  feit  attacher  en  un  temple 
avec  une  telle  inscription  :  «  Themistocles  Phrearien 
«  faisoit  les  frais,  Phrynicus  l'avoit  composée,  Adi- 
<(  mantus  estoit ■  prevost.  j> 

X.  Ce  neantmoins  il  estoit  aggreable  au  commun 
peuple,  en  partie,  pource  qu'il  saluoit  chasque  ci- 
toyen par  son  propre  nom,  sans  que  personne  luy 
aidast  à  les  nommer,  et  en  partie  aussi,  pource  qu'il 
se  monstroit  juge  droitturier  es  affaires  des  particu- 
liers, comme  il  respondit  un  jour  au  poëte  Simo- 
nides  natif  deChio,  qui  le  requeroit  de  quelque  chose, 
laquelle  n'estoit  pas  raisonnable,  lors  qu'il  estoit 
gouverneur  de  la  ville  :  «  Tu  ne  serois  pas  bon  poëte, 
«si  tu  chantois  contre  les  règles  de  la  musique, 
«  ny  moy  bon  gouverneur  de  ville,  si  je  faisois 
«  aucune  chose  contre  les  loix  civiles.  »  Une  autre 
fois  se  moquant  du  mesme  Simonidcs,  il  luy  dit, 

1  Archonte. 

«  qu'il  n'avoit  point  d'entendement  de  mesdire  des 
«  Corinthiens,  veu  qu'ilz  estoyent  seigneurs  d'une 
«  si  grosse  et  si  puissante  cité,  et  de  se  faire  por- 
«  traire  au  vif,  attendu  qu'il  estoit  si  laid  ». 

XI.  Mais  estant  venu  en  crédit,  et  ayant  acquis 
la  bonne  grâce  du  commun  peuple,  il  embrouilla 
tellement  Aristides,  qu'à  la  fin  il  le  feit  chasser  et 
bannir  de  la  ville  d'Athènes  pour  cinq  ans  K  Et 
comme  ja  le  roy  de  Perse  fust  en  chemin  pour  venir 
faire  la  guerre  aux  Grecs,  et  les  Athéniens  commen- 
ceassent  à  délibérer  qui  ilz  eliroyent  pour  capitaine, 
Ion  dit  que  tous  les  autres  qui  avoyent  accoustumé 
de  s'entremettre  des  affaires,  craignans  le  danger  se 
tirèrent  lors  en  arrière,  et  qu'il  n'y  eut  qu'un  ora- 
teur nommé  Epicydes  filz  de  Euphemides,  homme 
éloquent,  mais  lasche  de  cueur  et  subject  à  l'argent, 
qui  se  presentast  à  demander  ceste  charge,  et  y  avoit 
apparence  qu'il  l'obtiendroit.  Parquoy  Themistocles 
ayant  peur  que  tout  ne  se  perdist,  si  la  conduitte  de 
ceste  guerre  venoit  à  tumber  entre  les  mains  d'un 
tel  personnage,  achepta  à  deniers  comptans,  l'am- 
bition d'Epicydes,  pour  le  faire  déporter  de  la 
poursuitte. 

XII.  On  loue  aussi  grandement  ce  qu'il  feit,  tou- 
chant le  truchement  qui  vint  avec  les  ambassadeurs 
du  roy,  pour  demander  l'eau  et  la  terre,  c'est  à  dire, 
entière  recognoissance  et  obéissance,  aux  Grecs  : 
car  il  le  feit  saisir  au  corps  et  punir  de  mort,  par 
décret  public,  pour  avoir  ozé  employer  la  langue 
grecque  aux  commandemens  des  Barbares.  Ce  fut 

1  C'est  une  faute  d'Amyot.  Le  ban  d'ostracisme  était  de  dix 
ans.  Voyez  Amyot  lui-même  dans  la  Vie  d'Aristide,  chap.  xvii. 

aussi  une  belle  chose,  qu'à  son  instance  Arthmius 
natif  de  Zélée  fut  noté  d'infamie,  luy,  ses  enfans  et 
toute  sa  postérité,  à  cause  qu'il  avoit  apporté  de  l'or 
du  roy  de  Perse,  pour  en  gaigner  et  corrompre  des 
hommes  en  la  Grèce  :  mais  le  plus  grand  et  le  plus 
louable  acte  qu'il  feit  en  cest  endroit,  fut,  qu'il 
appaisa  et  pacifia  toutes  les  guerres  que  les  Grecs 
avoyent  entre  eulx,  persuadant  aux  villes,  de  remet- 
tre leurs  inimitiez  jusques  après  la  guerre,  en  quoy 
Ion  dit  que  Chileus  Arcadien  luy  aida  plus  que  nul 
autre. 

XIII.  Ayant  donques  esté  eleu  capitaine  gênerai 
des  Athéniens,  il  tascha  incontinent  de  faire  embar- 
quer ses  citoyens  sur  les  galères,  en  leur  remons- 
trant  qu'ilz  devoyent  abandonner  leur  ville  pour  al- 
ler rencontrer  par  mer  le  roy  des  Barbares,  le  plus 
loing  qu'ilz  pourroyent  de  la  Grèce  :  ce  que  le  peu- 
ple ne  trouva  pas  bon  :  au  moyen  dequoy  il  mena 
par  terre  bonne  trouppe  de  combattans  au  pas  de 
Tempes  l  avec  les  Lacedremoniens,  pour  défendre 
contre  les  Barbares  celle  entrée  de  la  Thessalie,  la- 
quelle ne  s'estoit  point  encore  déclarée,  ny  tournée 
du  costé  des  Medois.  Mais  depuis  s'estans  les  Grecs 
retirez  de  là  sans  rien  faire,  et  ayans  les  Thessaliens 
pris  party  avec  le  roy,  tellement  que  jusques  au 
païs  de  la  Bceoce,  tout  estoit  à  la  dévotion  des  Bar- 
bares :  les  Athéniens  adonc  commencèrent  à  trouver 
l'opinion  de  Themistocles  bonne,  de  vouloir  combat- 
tre par  mer,  et  l'envoyèrent  avec  leurs  vaisseaux 
en  la  ville  d'Artemisium,  pour  garder  le  destroit  : 

-  La  célèbre  vallée  de  Tcmpé,  le  plus  beau  lieu  de  la  nature 
dans  la  Thessalie,  et  chanté  par  tous  les  poètes. 

là  où  les  autres  Grecs  vouloyent  que  les  Lacedaemo- 
niens  et  leur  admirai  Eurybiades,  eussent  la  préé- 
minence de  commander  à  tous  :  et  les  Athéniens  ne 
vouloyent  point  marcher  soubs  autruy,  pource  qu'ilz 
avoyent  eulx  seuls  en  ceste  armée  là,  plus  grand 
nombre  de  vaisseaux,  que  tous  les  autres  Grecs 
ensemble. 

XIV.  Mais  Themistocles  prévoyant  le  danger  qui 
estoit  pour  en  advenir,  de  luy  mesme  céda  voulun- 
tairement  à  Eurybiades  l'authorité  de  commander, 
et  y  feit  condescendre  les  Athéniens,  en  leur  pro- 
mettant et  asseurant,  que  s'ilz  se  monstroyent  gens 
de  bien  en  ceste  guerre,  les  autres  Grecs  de  leur 
bon  gré  puis  après  se  soubmettroyent  à  leur  obéis- 
sance :  par  où  il  appert  qu'il  fut  lors  principale  cause 
du  salut  de  la  Grèce,  et  celuy  qui  poulsa  plus  avant 
l'honneur  et  la  gloire  des  Athéniens,  leur  faisant 
vaincre  leurs  ennemis  en  prouesse,  et  leurs  alliez  et 
amis  en  bonté.  Ce  pendant  la  flotte  de  l'armée  bar- 
baresque  estant  venue  poser  l'ancre  au  long  de  l'isle 
des  Aphetes  \  Eurybiades  voyant  si  grand  nom- 
bre de  vaisseaux  tout  de  front,  s'en  estonna,  et  en- 
tendant qu'il  y  en  avoit  encore  autres  deux  cents, 
qui  alloyent  faire  le  tour  par  dessus  l'isle  de  Sciathe, 
se  voulut  incontinent  retirer  plus  au  dedans  de  la 
Grèce,  et  s'approcher  du  Peloponese,  à  fin  que  l'ar- 
mée de  mer  fust  près  de  celle  de  terre,  n'estimant 
pas  qu'il  fust  possible  de  combattre  la  puissance  du 
roy  Xerxes  par  mer.  A  l'occasion  dequoy  les  habi- 
tans  de  l'isle  d'Eubcee,  ayans  peur  que  les  Grecs  ne 

1  Aplutes,  qu'on  appelle  maintenant  Fetio,  est  une  ville  de  la 
Magnésie,  et  non  pas  une  île. 

les  abandonnassent,  feirent  secrettement  parler  à 
Themistocles,  et  luy  envoyèrent  une  bonne  somme 
de  deniers  par  l'entremise  d'un  nommé  Pelagon,  les- 
quelz  deniers  Themistocles  prit,  comme  Hérodote 
l'escrit,  et  les  donna  à  Eurybiades.  Mais  il  y  avoit 
entre  ses  citoyens  un  nommé  Architeles  capitaine  de 
la  galère  que  Ion  appelloit  sacrée,  lequel  resistoit 
fort  à  son  intention,  et  n'ayant  point  d'argent  pour 
payer  et  entretenir  ses  mariniers,  faisoit  tout  ce  qu'il 
pouvoit,  à  fin  que  Ion  partist  de  là  vistement.  The- 
mistocles irrita  ses  gens  encore  plus  qu'ilz  n'estoyent 
encontre  luy,  de  manière  qu'ilz  luy  coururent  sus 
dedans  sa  galère  mesme,  et  luy  ravirent  son  soup- 
per.  Dequoy  Architeles  estant  fort  indigné  et  cour- 
roucé, Themistocles  luy  envoya  du  pain  et  de  la 
viande  dedans  un  pannier,  au  fond  duquel  il  feit  en- 
core mettre  un  talent  d'argent l,  luy  mandant  que 
pour  ce  soir  il  souppast,  et  que  le  lendemain  il  ad- 
visast  de  prouveoir  aux  gens  de  sa  galère,  autrement 
qu'il  crieroit  à  l'encontre  de  luy,  et  l'accuseroit  en- 
vers leurs  citoyens  d'avoir  pris  argent  des  ennemis. 
Ainsi  l'escrit  Phanias  le  Lesbien. 

XV.  Au  demourant,  ces  premières  rencontres,  qui 
se  feirent  dedans  le  destroit  de  l'Eubcee  entre  les 
Grecs  et  les  Barbares,  ne  furent  pas  de  grande  con- 
séquence pour  la  décision  finale  de  toute  celle  guerre  ; 
mais  ce  fut  comme  un  essay,  qui  servit  beaucoup 
aux  Grecs,  leur  faisant  veoir  par  expérience,  et  au 
danger  mesme  du  combat,  que  la  grande  multitude 
des  vaisseaux,  ny  la  pompe  et  magnificence  des  pa- 
remens  d'iceulx,  ny  les  cris  superbes  et  chants  de 

1  Maintenant  4,668  francs  de  notre  monnaie. 

victoire  des  Barbares,  ne  servent  de  rien  à  rencon- 
tre de  ceulx  qui  ont  le  cueur  de  joindre  de  près,  et 
combattre  à  coups  de  main  leur  ennemy,  et  qu'il  ne 
fault  point  faire  de  compte  de  tout  cela,  ains  aller 
droit  affronter  les  hommes  et  s'attacher  hardiment 
à  eulx.  Ce  qu'il  me  semble  que  le  poëte  Pindarus 
entendit  très  bien,  quand  il  dit  touchant  la  battaille 
d'Artemisium  !  : 

Ceulx  d'Athènes  ont  planté 
Le  glorieux  fondement 
De  la  grecque  liberté. 

Car  sans  point  de  doubte,  le  commencement  de  vain- 
cre est  s'asseurer.  Ce  lieu  d'Artemisium  est  une 
coste  de  l'isie  d'Eubœe  2,  regardant  vers  le  septen- 
trion au  dessus  de  la  ville  d'Estiaee,  droit  vis  à  vis 
de  la  contrée  qui  fut  jadis  en  l'obeïssance  de  Philoc- 
tetes,  mesmement  de  la  ville  d'Olizon,  et  y  a  un 
temple  non  guère  grand  de  Diane  surnommée  Orien- 
tale, à  l'entour  duquel  y  a  des  arbres,  et  un  circuit 
de  coulonnes  de  pierre  blanche  tout  à  l'environ,  les- 
quelles quand  on  les  frotte  avec  la  main,  rendent  la 
couleur  et  l'odeur  de  saffran,  et  en  l'une  d'icelles  y 
a  une  inscription  en  vers  elegiaques  de  telle  sub- 
stance : 

Après  avoir  par  martiale  encombre, 
Icy  devant  jadis  en  mer  desfaict 
Des  nations  d'Asie  infiny  nombre, 
Les  preux  enfans  d'Athènes  en  ont  faict 


1  Cette  bataille,  où  les  Perses  furent  vaincus,  se  donna  la  pré- 
fère année  de  la  soixante-quinzième  olympiade,  480  ans  avant 
Jésus-Christ. 

2  Artemisium  est  un  promontoire  de  l'île  d'Eubée,  mainte- 
nant Negrepont. 

Edifier,  pour  mémoire  du  faict, 
Ce  monument  à  Diane  la  saincte, 
Lorsque  par  eulx  eut  esté  en  effect 
Des  fiers  Medois  toute  l'armée  estaincte. 

Encore  monstre  Ion  jusques  aujourdhuy  en  celle 
coste  un  endroit,  où  il  y  au  milieu  de  force  sable 
de  la  pouldre  noirastre  comme  cendre,  jusques  à  bien 
avant  dedans  la  terre,  et  pense  Ion  que  ce  soit  où  ilz 
bruslerent  les  morts  et  les  reliques  des  naufrages. 

XVI.  Mais  y  estant  venue  la  nouvelle  de  ce  qui 
avoit  esté  fait  au  pas  des  Thermopyl es,  comme  le  roy 
Leonidas  y  est  oit  mort,  et  comme  Xerxes  avoit  gai- 
gné  celle  entrée  de  la  Grèce  par  terre,  adonc  se  retira 
l'armée  de  mer  plus  au  dedans  de  la  Grèce,  estans  les 
Athéniens  en  celle  retraitte  rengez  à  la  queue  tous 
les  derniers,  comme  ceulx  qui  avoyent  le  cueur 
élevé  pour  la  gloire  des  vaillances  qu'ilz  avoyent 
desja  faittes.  Et  Themistocles  passant  au  long  des 
lieux,  où  il  falloit  nécessairement  que  les  ennemis 
abordassent,  et  se  retirassent  à  l'abry,  engrava  en 
grandes  et  grosses  lettres  sur  des  pierres,  qu'il 
trouvoit  par  cas  d'adventure,  ou  qu'il  faisoit  ex- 
pressément apporter  aux  endroits,  où  il  y  avoit 
bon  abry  pour  les  vaisseaux,  ou  commodité  de 
prendre  eau,  des  paroles  addressantes  aux  Ioniens, 
par  lesquelles  il  leur  remonstroit  qu'ilz  se  devoyent 
tourner  devers  eulx,  qui  estoyent  leurs  ancestres 
et  fondateurs,  et  qui  combattoyent  pour  leur 
propre  liberté,  ou  à  tout  le  moins  mettre  quelque 
trouble,  et  faire  du  pis  qu'ilz  pourroyent  en  l'armée 
des  Barbares,  quand  on  viendroit  à  combattre,  car 
il  esperoit  que  cela  feroit  tourner  les  Ioniens  de  leur 

costé,  ou  pour  le  moins  mettroit  les  Barbares  en 
quelque  défiance  d'eulx. 

XVII.  Au  reste  Xerxes  estant  entré  par  le  hault 
de  la  province  Dorique  dedans  le  païs  de  la  Phocide, 
bruslant  et  destruisant  les  villes  des  Phociens,  les 
autres  Grecs  ne  f  eirent  aucun  devoir  de  les  aller  se- 
courir, combien  que  les  Athéniens  les  requissent  de 
vouloir  aller  au  devant  des  Barbares,  jusques  en  la 
Bœoce,pour  préserver  le  païs  d'Attique,  comme  eulx 
estoyent  allez  par  mer  jusques  à  la  coste  d'Art emi- 
sium  :  mais  personne  ne  leur  prestoit  l'oreille,  ains 
vouloyent  tous  que  Ion  se  retirast  au  Peloponese,  et 
que  Ion  assemblast  toutes  les  forces  de  la  Grèce  au 
dedans  de  l'encouleure  d'iceluy,  en  la  fortifiant 
d'une  bonne  muraille  qui  prist  depuis  une  mer 
jusques  à  l'autre  :  dequoy  les  Athéniens  furent  bien 
mal  contens,  et  aussi  fort  descouragez  et  desplaisans 
de  se  voir  ainsi  laissez  et  abandonnez  par  les  autres 
Grecz  :  car  de  combattre  tous  seulz  contre  tant  de 
milliers  d'ennemis,  il  n'y  falloit  pas  penser,  et  ne 
leur  restoit  plus  d'autre  expédient,  que  de  quitter 
leur  ville  et  s'embarquer  sur  leurs  vaisseaux  :  ce  que 
le  peuple  entendoit  fort  mal  vouluntiers,  faisant  son 
compte  qu'il  ne  se  falloit  plus  soucier,  ny  de  vaincre, 
ny  de  se  sauver,  quand  ilz  auroyent  abandonné  les 
temples  de  leurs  dieux,  et  les  sépultures  de  leurs 
parents. 

XVIII.  Parquoy  Themistocles  voyant  qu'il  ne 
pouvoit  par  raisons  ny  suasions  humaines  conduire 
le  peuple  à  son  opinion,  dressa  une  fainte  comme  Ion 
fait  quelquefois  es  jeux  des  tragœdies,  et  commen- 
cea  à  battre  les  Athéniens  de  signes  célestes,  d'ora- 

clés  et  de  responses  des  dieux  :  car  il  se  servit  pour 
signe  et  présage  céleste  de  l'occasion  du  dragon 
de  Minerve,  qui  de  bonne  adventure  environ  ces 
jours  là  ne  comparut  point,  comme  il  a  voit  accous- 
tumé,  au  temple,  et  trouvoyent  les  presbtres  les 
oblations  que  Ion  luy  portoit  par  chascun  jour 
toutes  entières,  sans  que  Ion  y  eust  aucunement 
touché.  Au  moyen  dequoy  ayans  esté  embouchez 
par  Themistocles,  ilz  semèrent  un  bruit  parmy 
le  peuple  que  la  déesse  tutrice  de  la  ville  l'avoit 
abandonnée,  en  leur  monstrant  le  chemin  de  la 
mer  :  et  d'un  autre  costé  il  les  gaigna  aussi  par  le 
moyen  de  la  prophétie,  qui  leur  commandoit  de  se 
sauver  en  des  murailles  de  bois,  disant  que  les 
murailles  de  bois  ne  signifioyent  autre  chose  que 
les  navires  :  et  que  pour  ceste  cause  Apollo  en  son 
oracle  appelloit  Salamine  divine,  non  point  misé- 
rable ny  malheureuse,  pource  qu'elle  devoit  donner 
le  nom  à  une  très  heureuse  victoire  que  les  Grecs 
y  devoyent  gaigner.  Ainsi  ayant  son  advis  esté 
receu,  il  meit  en  avant  ce  décret,  que  Ion  deposast 
la  ville  d'Athènes  en  la  sauvegarde  de  Pallas, 
qui  estoit  dame  et  tutrice  du  païs,  et  que  tous  ceulx 
qui  estoyent  en  aage  de  porter  armes  montassent 
sur  les  galères  :  au  demourant,  que  chascun  advisast 
de  retirer  quelque  part  en  lieu  de  seureté  sa  femme, 
ses  enfans  et  ses  esclaves,  le  mieulx  qu'il  pourroit. 

XIX.  Ce  décret  ayant  esté  passé  et  authorisé  par 
le  peuple,  la  plus  part  transporta  ses  pères  et  mères 
vieux,  les  femmes  et  les  petits  enfans  en  la  ville  de 
Trcezene,  où  les  Trœzeniens  les  receurent  fort  ho- 
nestement  et  humainement  :  car  ilz    ordonnèrent 

qu'ilz  seroyent  nourris  aux  despens  du  public,  en 
leur  donnant  deux  oboles  ■  de  leur  monnoye  par 
chascun  jour, qui  sont  environ  quatorze  deniers  pour 
teste,  et  permettant  aux  jeunes  enfans  de  prendre 
des  fruicts  par  tout  où  ilz  en  trouveroyent  :  et  d'avan- 
tage entretenant  des  maistres  d'escole  aux  despens 
de  leur  chose  publique  pour  leur  enseigner  les  lettres. 
Celuy  qui  s'inscrivit  autheur  de  ce  décret,  fut  un 
nommé  Nicagoras. 

XX.  Or  n'avoyent  point  alors  les  Athéniens  de 
deniers  communs,  mais  le  sénat  des  Areopagites, 
ainsi  que  dit  Aristote,  fournit  à  chasque  homme 
de  guerre  huit  drachmes 2,  et  fut  par  ce  moyen 
principale  cause  que  les  galères  furent  armées  : 
toutefois  Clidemus  escrit  que  cela  fut  encore  une 
ruze  de  Themistocles,  pource  qu'estans  descendus 
les  Athéniens  au  port  de  Piraee,  il  feit  semblant 
que  l'escu  de  Pallas  où  est  la  teste  de  Méduse 
entaillée,  estoit  perdu,  et  ne  se  trouvoit  point  avec 
l'image  de  la  déesse,  et  que  faignant  de  le  chercher, 
il  fouilla  par  tout,  et  trouva  grande  quantité 
d'argent  que  les  particuliers  avoyent  caché  parmy 
leurs  hardes,  Cest  argent  fut  apporté  en  public,  et 
par  ce  moyen  eurent  les  hommes  de  défense,  qui 
s'embarquèrent  sur  les  vaisseaux,  dequoy  faire 
leurs  provisions  nécessaires.  Quand  ce  vint  au 
départir,  que  toute  la  ville  d'Athènes  fut  montée 
en  mer,  cela  faisoit  d'un  costé  pitié  à  veoir,  et 
d'un   autre  costé   apportoit   grand   esbahissement 

1  Ces  deux  oboles  font  un  peu  plus  de  cinq  sous  de  notre 
monnaie. 

a  Six  francs  de  notre  monnaie. 

à  ceulx,  qui  consideroyent  la  hardiesse  et  le  bon 
cueur  de  ces  hommes  là,  qui  envoyoyent  devant 
leurs  pères  et  mères  ailleurs,  et  eulx  sans  fleschir 
pour  les  larmes,  cris  et  embrassemens  de  leurs 
femmes  et  enfans  au  départir,  passoyent  coura- 
geusement en  l'isle  de  Salamine.  Mais  oultre  cela, 
il  y  avoit  beaucoup  de  vieux  citoyens  que  Ion  estoit 
contraint  de  laisser  là,  pource  que  Ion  ne  les  pouvoit 
transporter  à  cause  de  leur  vieillesse,  ce  qui  faisoit 
grande  compassion  :  et  si  y  avoit  ne  sçay  quoy  de 
pitoyable  qui  attendrissoit  les  cueurs,  quand  on 
voyoit  les  bestes  domestiques  et  privées,  qui  cou- 
royent  çà  et  là  avec  hurlemens  et  signifiance  de 
regret  après  leurs  maistres  et  ceulx  qui  les  avoyent 
nourries,  ainsi  comme  ilz  s'embarquoyent  :  entre 
lesquelles  bestes  on  compte  du  chien  de  Xantippus 
père  de  Pericles,  que  ne  pouvant  supporter  le  regret 
d'estre  laissé  de  son  maistre,  il  se  jetta  dedans  la 
mer  après  luy,  et  nageant  au  long  de  la  galère  où  il 
estoit,  passa  jusques  en  l'isle  de  Salamine,  là  où  si 
tost  qu'il  fut  arrivé  l'aleine  luy  faillit,  et  mourut 
soudainement.  Lon  dit  que  le  lieu  que  Ion  appelle 
encore  aujourdhuy  la  Sépulture  du  chien,  est 
l'endroit  où  il  fut  enterré. 

XXI.  Ce  sont  aussi  grands  actes  de  Themisto- 
cles,  que  voyant  les  Athéniens  regretter  l'absence 
d'Aristides,  et  craindre  que  par  un  despit  il  ne  se 
tournast  du  costé  des  Barbares,  et  en  ce  faisant  ne 
fust  cause  de  ruiner  les  affaires  de  la  Grèce,  pource 
qu'il  avoit  esté  par  les  menées  de  Themiçtocles 
avant  la  guerre  banny  pour  cinq  ans  l,  il  meit  en 

1  Le  ban  d'ostracisme  était  de  dix  ans.  Voir  ch.  xi. 

avant  un  décret,  que  tous  ceulx  qui  auroyent  esté 
bannis  à  temps,  peussent  retourner  pour  faire,  dire 
et  conseiller  avec  leurs  concitoyens,  ce  qu'ilz  esti- 
meroyent  estre  le  meilleur  pour  le  salut  de  la  Grèce. 
Et  estant  Eurybiades  capitaine  gênerai  de  toute 
l'armée  de  mer  des  Grecs  pour  la  dignité  de  la  ville 
de  Sparte,  mais  au  demourant  homme  à  qui  le 
cueur  failloit  au  besoing,  voulant  à  toute  force  par- 
tir de  là,  et  se  retirer  dedans  le  gouffre  '  du  Pelo- 
ponese,  là  où  toute  l'armée  de  terre  des  Pelopone- 
siens  estoit  assemblée,  Themistocles  y  contredit  et 
résista  fort  et  ferme  :  et  fut  lors  qu'il  feit  certaines 
responses  notables,  qui  ont  bien  esté  recueillies  et 
notées  depuis.  Car  comme  Eurybiades  luy  dist  un 
jour,  «  Themistocles,  es  jeux  de  pris  ceulx  qui  se 
«  lèvent  avant  qu'il  en  soit  temps,  sont  soufflettez  »  : 
«  Il  est  vray,  luy  respondit  Themistocles  :  mais 
«  aussi  ceulx  qui  demeurent  les  derniers,  ne  sont 
«  jamais  couronnez.  »  Une  autre  fois  Eurybiades 
haussa  le  baston  qu'il  tenoit  en  sa  main,  comme 
s'il  l'en  eust  voulu  frapper  :  et  il  luy  dit,  «  Frappe 
«  si  tu  veux,  pourveu  que  tu  escoutes  »  :  Eurybiades 
adonc  s'esmerveillant  de  veoir  en  luy  une  si  grande 
facilité,  et  si  grande  patience,  luy  permeit  de  dire 
tout  ce  qu'il  voulut  :  et  ja  commençoit  Themistocles 
à  le  ramener  à  la  raison,  mais  il  se  trouva  là  quel- 
cun  qui  luy  dit,  «  Il  siet  mal  à  un  homme  qui  n'a  plus 
«  de  ville  ny  de  maison,  de  prescher  ceulx  qui  en  ont, 
«  de  les  abandonner.  *>  Themistocles  tournant  sa 
parole  à  luy,  répliqua  :  «  Xous  avons,  dit  il,  lasche 
«et  meschant  homme  que  tu  es,  vouluntairement 

1  Dans  l'Isthme. 

a  abandonné  des  maisons  et  des  murailles,  ne 
<i  voulans  pas  nous  soubmettre  au  joug  de  servi- 
«  tude  pour  crainte  de  perdre  des  choses  qui  n'oni 
«  point  d'ame  ny  de  vie  :  et  neantmoins  nostre  ville 
«  ne  laisse  pas  d'estre  la  plus  grande  de  toute  h 
«  Grèce  :  car  c'est  une  flotte  de  deux  cents  galère* 
«  toutes  prestes  à  combattre,  qui  sont  icy  venue; 
«  pour  vous  sauver  si  vous  voulez  :  mais  si  vou 
«  vous  en  allez,  en  nous  abandonnant  pour  h 
«  deuxième  fois,  vous  orrez  dire,  avant  qu'il  pass< 
a  beaucoup  de  temps,  que  les  Athéniens  auron 
«une  autre  ville  franche,  et  posséderont  autan 
«  de  terres  et  d'aussi  bonnes  comme  celles  qu'il: 
«  auront  icy  perdues.  *>  Ces  paroles  feirent  incon 
tinent  penser  à  Eurybiades  et  craindre  que  le: 
Athéniens  ne  s'en  voulussent  aller,  et  les  aban 
donner.  Mais  comme  un  autre  Eretrien  essayas 
encore  d'alléguer  quelques  raisons  contre  l'advi 
de  Themistocles,  il  ne  se  peult  tenir  de  luy  dire 
«Dea  fault  il  que  vous  autres  parliez  aussi  de  1; 
«  guerre,  qui  ressemblez  proprement  aux  casse 
«  rons  x  :  car  vous  avez  bien  un  Cousteau,  mais  vou 
«  n'avez  point  de  cueur.  s>  Aucuns  escrivent  que  o 
pendant  que  Themistocles  tenoit  ces  propos  de  des 
sus  le  tillac  de  sa  galère,  on  apperceut  une  cheves 
che  *  volant  à  main  droitte  des  vaisseaux,  qu 
s'alla  poser  sur  le  bout  du  mas  d'une  galère,  et  qui 
cela  fut  cause   de  faire  condescendre  les  autre 

1  Le  casseron  est  la  petite  espèce  de  poisson  volant  que  le 
Romains  appelaient  loligo.  Ce  poisson  jette  une  liqueur  noire. 

2  Une  chouette,  l'oiseau  de  Pallas,  et  le  symbole  particulie 
d'Athènes,  qu'on  voit  sur  presque  toutes  ses  médailles. 


THEMISTOCLES  31 

Srecs  à  son  opinion,  et  se  préparer  à  combattre 
par  mer. 

XXII.  Mais  quand  la  flotte  des  vaisseaux  ennemis 
fat  arrivée  en  la  coste  de  TAttique  à  l'endroit  du 
x>rt  Phalerique,  où  elle  couvroit  tous  les  rivages 
l'alenviron,  tant  que  la  veuë  se  pouvoit  estendre,  et 
lue  le  roy  Xerxes  luy  mesme  en  personne  avec  son 
irmée  de  terre  se  fut  aussi  venu  camper  le  long 
ie  la  marine,  de  sorte  que  Ion  voyoit  toute  sa  puis- 
sance, tant  de  mer,  que  de  terre  ensemble  :  Alors 
:outes  les  belles  raisons  et  remonstrances  de 
rhemistocles  s'escoulerent  hors  de  la  mémoire  des 
Srecs,  et  regardèrent  de  rechef  les  Peloponesiens, 
:omment  ilz  se  pourroyent  retirer  au  gouffre  du 
Peloponese,  en  se  courrouceant  quand  on  leur  cui- 
ioit  parler  d'autre  chose.  Brief,  il  fut  arresté,  que 
[on  feroit  voile  la  nuict  ensuyvant,  et  commande 
mx  pilotes  qu'ilz  teinsent  leur  cas  tout  prest  pour 
partir. 

XXIII.  Quoy  voyant  Themistocles,  et  estant  fort 
marry  que  les  Grecs  s'escartassent  ainsi  les  uns 
les  autres,  en  se  retirant  chascun  en  sa  ville,  et 
abandonnant  l'avantage  que  leur  donnoit  la  nature 
iu  lieu,  et  le  destroit  du  bras  de  mer,  où  ilz  se 
trouvoyent  ensemble,  pensa  en  soy  mesme  comment 
il  y  pourrait  remédier  :  si  s'advisa  de  la  menée  d'un 
Mcinnus,  lequel  estoit  Persien  de  nation,  et  ayant 
2sté  autrefois  pris  à  la  guerre  aimoit  Themistocles, 
ie  manière  qu'il  estoit  gouverneur  de  ses  enfans.  Il 
['envoya  secret tement  devers  le  roy  de  Perse,  luy 
donner  à  entendre,  que  Themistocles  capitaine 
gênerai    des    Athéniens,    ayant    bonne    envie    de 


32  VIES  DE  PLUTARQUE 

devenir  son  serviteur,  l'advertissoit  de  bonne  heure, 
que  les  Grecs  s'en  vouloyent  fouir,  et  luy  conseilloit 
de  ne  les  laisser  point  eschapper,  ains  les  faire 
charger  à  bon  esciant,  pendant  qu'ilz  estoyent  en 
trouble  et  en  effroy,  esloignez  de  leur  armée  de 
terre,  à  fin  de  desfaire  à  un  coup  toute  leur  puis- 
sance de  mer. 

XXIV.  Xerxes  estimant  que  cest  advertisse- 
ment  vinst  d'homme  qui  desirast  la  prospérité 
de  ses  affaires,  le  receut  à  grande  joye,  et  incon- 
tinent feit  sçavoir  à  ses  capitaines  de  marine, 
qu'ilz  embarquassent  leurs  gens  sur  leurs  autres 
vaisseaux  tout  à  loisir  :  mais  que  prompte- 
ment  ilz  en  depeschassent  deux  cents  pour  aller 
par  derrière  clorre  l'issue  du  destroit,  et  enceindre 
les  isles  tout  à  l'environ,  à  fin  qu'il  ne  se  sauvast 
pas  un  tout  seul  des  ennemis  :  ce  qui  fut  faict. 
Et  adonc  Aristides  filz  de  Lysimachus,  s'en  estant 
apperceu  le  premier,  s'en  alla  au  logis  de  Themis- 
tocles,  encore  qu'il  luy  fust  ennemy,  à  cause  que 
par  ses  menées  il  avoit  esté  banny  pour  cinq  ans  l, 
comme  nous  avons  dit  paravant  :  et  l'ayant  fait 
sortir  dehors,  luy  compta  comment  ilz  estoyent 
environnez.  Themistocles  qui  d'ailleurs  cognois- 
soit  assez  la  bonté  du  personnage,  et  estoit  bien 
aise  de  ce  que  lors  il  l'estoit  venu  trouver  jusques 
dedans  sa  tente,  luy  déclara  la  menée  qu'il  avoit 
ourdie  par  l'entremise  de  Sicinnus,  le  priant  de 
luy  aider  à  retenir  les  Grecs,  et  à  procurer  avec 
luy,  attendu  que  sa  parole  estoit  de  plus  grande 
authorité  envers  eulx,  que  Ion  combattist  dedans 

J  Le  ban  d'ostracisme  était  de  dix  ans.  Voir  en.  XL, 

le  destroit  de  Salamine.  Aristides  louant  son  bon 
sens,  alla  devers  les  autres  capitaines  des  galères 
les  prescher  et  inciter  à  vouloir  combattre  : 
toutefois  encore  ne  croyoit  on  point  du  tout  ce 
qu'il  disoit,  jusques  à  ce  qu'il  arriva  une  galère 
Tenediene,  dont  estoit  capitaine  un  nommé 
Panetius,  s'estant  desrobée  de  l'ost  des  Barbares, 
laquelle  apporta  certaines  nouvelles,  comme  le 
destroit  asseureement  estoit  fermé,  tellement  que 
oultre  la  nécessité,  le  despit  encore  que  les  Grecs 
en  conceurent,  les  incita  à  vouloir  essayer  le  hazard 
de  la  battaille. 

XXV.  Le  lendemain  au  poinct  du  jour  le  roy 
Xerxes  s'asseit  en  un  lieu  hault  élevé,  dont  il 
voyoit  la  flotte  de  ses  vaisseaux,  et  l'ordonnance 
de  son  armée  navale,  au  dessus  du  temple  de 
Hercules,  ainsi  comme  escrit  Phanodemus,  qui 
est  l'endroit  où  le  canal  d'entre  l'isle  de  Salamine  et 
la  coste  de  l'Attique  a  moins  de  largeur,  ou  comme 
dit  Acestodorus,  sur  les  confins  du  territoire  de 
Megare,  au  dessus  de  la  pointe,  que  Ion  appelle 
vulgairement  les  Cornes,  où  il  feit  dresser  un  throne 
d'or,  et  avoit  autour  de  soy  plusieurs  secrétaires, 
pour  rédiger  par  escript  tout  ce  qui  se  feroit  en  la 
battaille. 

XXVI.  Mais  ainsi  comme  Themistocles  sacrifioit 
aux  dieux  dessus  la  galère  capitainesse,  on  luy 
amena  trois  jeunes  prisonniers  fort  beaux  de 
visage,  et  richement  parez  de  vestemens  et  de 
joyaux  d'or,  lesquelz  on  disoit  estre  enfans  de 
Sandace  sœur  du  roy  et  d'un  prince  nommé  Au- 
tarctus.  Incontinent  que  le  devin    Euphrantides 

les  eut  apperceuz,  ayant  aussi  observé  qu'il  es  toit 
à  leur  arrivée  sailly  du  sacrifice  une  grande  et 
claire  flamme,  et  qu'en  mesme  instant  quelcun  des 
assistans  à  main  droitte  avoit  esternué,  il  prit 
Themistocles  par  la  main,  et  luy  commanda  de 
sacrifier  tous  ses  trois  prisonniers  au  dieu  Bacchus 
surnommé  Omestes,  qui  vault  autant  à  dire  comme, 
cruel  :  pource  qu'en  ce  faisant,  non  seulement  les 
Grecs  se  sauveroyent,  mais  emporteroyent  la 
victoire  sur  leurs  ennemis.  Themistocles  fut  bien 
esbahy  d'ouir  un  si  estrange  et  si  terrible  comman- 
dement du  devin  :  mais  la  commune  suyvant 
sa  coustume,  qui  est  de  se  promettre  plus  tost 
salut  es  grands  dangers  et  affaires  presque  déses- 
pérez, par  moyens  estranges,  et  hors  d'apparence 
de  raison,  que  par  les  raisonnables  et  ordinaires, 
se  prit  à  invoquer  le  dieu  tout  d'une  voix,  et  en 
approchant  les  trois  prisonniers  de  l'autel,  le  con- 
traignit de  parfaire  le  sacrifice  en  la  manière  que 
le  devin  l'avoit  ordonné  :  ainsi  l'escrit  Phanias 
Lesbien,  homme  sçavant  en  philosophie,  et  ayant 
grande  cognoissance  des  histoires  et  de  l'anti- 
quité. 

XXVII.  Quant  au  nombre  des  vaisseaux  bar- 
baresques,  le  poëte  ^Eschylus  en  la  tragcedie  qu'il 
a  intitulée  les  Perses,  comme  le  sachant  certaine- 
ment et  à  la  vérité,  dit  ainsi  : 

Le  roy  Xerxes  avoit  en  somme  toute 
Mille  vaisseaux,  car  je  le  sçai  sans  doubte  : 
Entre  lesquelz  y  en  avoit  deux  cents 
Et  sept,  tout  autre  en  vistesse  passans  l. 

1  JEschyli  Pence,  v.  339. 

Les  Athéniens  en  avoyent  cent  quatre  vingts,  sur 
chascune  desquelles  y  avoit  dix  huit  hommes  de 
guerre,  dont  les  quatre  estoyent  archers  l,  et  tous 
les  autres  armez  à  blanc  2. 

XXVUI.  Si  ne  fut  pas  Themistocles  moins  sage 
et  bien  advisé  à  choisir  le  temps  que  le  heu  pour 
combattre  :  car  il  attendit  à  renger  ses  vaisseaux 
en  battaille  jusques  à  ce  que  l'heure  fut  venue, 
qu'il  avoit  accoustumé  de  se  lever  ordinairement 
un  grand  vent  du  costé  de  la  mer,  qui  emouvoit 
de  grosses  vagues  dedans  le  canal.  Ce  vent  là  ne 
faisoit  point  de  desplaisir  aux  galères  Grecques, 
pource  qu'elles  estoyent  trappes  et  basses  :  mais 
aux  navires  barbaresques,  qui  avoyent  les  proues 
relevées,  et  les  planchez  haults,  et  qui  estoyent 
pesantes  et  lourdes  à  manier,  il  portoit  grand 
dommage,  pource  qu'il  leur  faisoit  à  tous  coups 
monstrer  les  flancs  aux  Grecs,  qui  les  alloyent  incon- 
tinent investir  et  heurter  légèrement,  ayans  tous- 
jours  l'œil  à  veoir  ce  que  Themistocles  leur  ordon- 
neroit,  comme  celuy  qui  entendoit  mieulx  que  nul 
autre  ce  qui  estoit  à  faire  :  et  aussi  qu'à  l'endroit 
de  luy  l'admirai  de  Xerxes,  Ariamenes,  homme 
vaillant  de  sa  personne,  et  entre  les  frères  du  roy 
de  beaucoup  le  meilleur,  et  le  plus  juste,  estant 
dessus  une  grosse  navire  combattoit  à  coups  de 
traict  et  de  gect 3,  ne  plus  ne  moins  que  s'il  eust 
esté  dessus  les  murailles  de  quelque  chasteau.  Si 
s'addressa  à  la  galère  sur  laquelle   combattoyent 

1  Qui  lançaient  des  flèches. 
8  L'épée,  la  lance,  la  cuirasse. 
3  De  jet. 

ensemble  Aminias  Decelien,  et  Sosicles  Pediien  : 
et  comme  les  deux  vaisseaux  se  fussent  entrechoc- 
quez  l'un  l'autre  de  front,  et  accrochez  avec  des 
crampons  et  crochets  d'arain,  il  saulta  dedans 
leur  galère  :  mais  eulx  le  soustindrent  hardiment, 
et  à  coups  de  javeline  le  renversèrent  en  la  mer  : 
le  corps  duquel  la  royne  Artemisia  recogneut 
flottant  entre  les  autres  naufrages,  et  l'ayant 
recueilly  le  porta  au  roy  Xerxes. 

XXIX.  Or  ce  pendant  que  la  battaille  estoit  en 
telz  termes,  on  dit  qu'il  s'apparut  en  l'air  devers 
la  ville  d'Eleusine  une  grande  flamme,  et  que  Ion 
ouit  une  haulte  voix  et  grande  clameur  par  toute 
la  plaine  Thrasiene  jusques  à  la  mer,  comme  s'il 
y  eust  eu  grand  nombre  d'hommes  qui  ensemble 
eussent  à  haulte  voix  chanté  le  sacré  cantique 
de  Iacchus,  et  sembloit  que  de  la  multitude  de 
ceulx  qui  chantoyent  il  se  levast  petit  à  petit  une 
nuée  en  l'air,  laquelle  partant  de  la  terre  venoit 
à  fondre  et  tumber  sur  les  galères  en  la  mer.  Les 
autres  affermoyent  avoir  veu  des  figures  et  images 
d'hommes  armez,  qui  de  l'isle  d'yEgine  tendoyent 
les  mains  au  devant  des  galères  grecques  :  et  pen- 
soit  Ion  que  ce  fussent  les  iEacides,  desquelz  à 
publiques  prières  on  avoit  invoqué  l'aide  avant 
la  battaille. 

XXX.  Le  premier  donques  qui  prit  aucun  vais- 
seau des  ennemis,  fut  Lycomedes  Athénien  capitaine 
d'une  galère,  lequel  luy  ostant  les  paremens  et 
enseignes,  le  consecra  et  dédia  à  Apollo  surnommé 
Portcuit  laurier  \  c'est  à  dire,  victorieux.  Les  autres 

1  Daphnephorus. 

Grecs  estans  de  front  egaulx  en  nombre  aux  Bar- 
bares, à  cause  du  bras  de  mer  où  ilz  combattoyent, 
qui  estoit  estroict,  où  ilz  ne  pouvoyent  venir  au 
combat,  que  à  la  file,  et  où  ilz  s'entreheurtoyent 
et  s'entr'empeschoyent  les  uns  les  autres  pour 
leur  grande  multitude,  à  la  fin  les  pressèrent  tant, 
qu'ilz  les  contraignirent  de  se  tourner  en  fuitte  sur 
le  soir,  après  avoir  soustenu  et  combattu  jusques 
à  la  nuict  :  et  ainsi  gaignerent  celle  tant  renom- 
mée et  tant  glorieuse  victoire  \  de  laquelle  se 
peult  véritablement  affermer  ce  qu'en  dit  Simo- 
nides,  que 

Jamais  nation  barbare, 
Ne  grecque  ne  feit  en  mer 
Exploit  de  guerre  si  rare, 
Ne  si  digne  de  nommer  ; 

et  ce,  par  la  prouesse  et  le  bon  courage  de  tous 
ceulx  qui  y  combattirent,  mais  particulièrement 
par  le  bon  sens  et  la  sage  conduitte  de  Themis- 
tocles. 

XXXI.  Après  ceste  battaille  navale  Xerxes 
s'opiniastrant  de  despit  en  sa  perte,  voulut  essayer 
de  combler  le  bras  de  mer  pour  passer  sur  une 
levée  son  armée  de  terre  en  l'isle  de  Salamine  :  et 
Themistocles  voulant  sonder  l'opinion  d'Aristides, 
luy  dit  en  devisant,  qu'il  seroit  d'advis,  que  Ion 
allast  au  destroit  de  l'Hellespont  avec  l'armée  de 
mer,  pour  rompre  le  pont  de  navires  que  Xerxes 
y  avoit  fait  faire  :  à  fin,  dit  il,  «  que  nous  prenions 

1  C'est  la  glorieuse  victoire  de  Salamine,  remportée  la  pre- 
mière année  de  la  soixante-quinzième  olympiade,  480  ans  avant 
Jésus-Christ,  le  20  du  mois  Boedromion,  ou  le  23  de  septembre. 

«  l'Asie  en  Europe  ».  Aristides  ne  trouva  pas  cest 
ad  vis  bon  :  «  pource,  dit  il,  que  nous  avons  jusques 
«  icy  combattu  contre  ce  roy  barbare,  qui  ne  pen- 
«  soit  que  se  jouer  :  mais  si  une  fois  nous  enfer- 
<<  mons  en  la  Grèce,  et  réduisons  à  nécessité  de 
«  combattre,  pour  sauver  sa  vie,  un  ennemy 
«  qui  commande  à  si  grosse  puissance,  il  ne  s'amu- 
«  sera  plus  à  regarder,  estant  assis  à  son  aise 
«  dessoubs  un  pavillon  bien  doré,  le  passetemps  de 
«  la  battaille,  ains  tentera  toutes  choses,  et  se 
«  trouvera  luy  mesme  en  personne  par  tout,  pour 
«  crainte  du  danger  :  de  manière  qu'il  pourra  bien 
«  avec  diligence  r'habiller  la  faulte  qu'il  a  commise 
«  par  négligence,  et  prouvoira  mieulx  à  son  faict, 
«  quand  il  verra  qu'il  y  ira  de  sa  vie  et  de  son  estât 
«  ensemble  :  pourtant  serois-je  d' ad  vis,  Themis- 
«  tocles,  non  seulement  de  ne  rompre  point  le  pont 
«  qu'il  a  fait  faire,  ains  plus  tost,  si  nous  pouvions, 
«  de  luy  en  bastir  un  autre  pour  le  chasser  le  plus 
«  tost  que  nous  pourrions  hors  de  l'Europe.  » 
Themistocles  adonc  luy  répliqua,  «  Puis  qu'il 
«  vous  semble  qu'il  se  doive  ainsi  faire,  il  fault  donc 
«  que  nous  advisions  tous  ensemble,  d'inventer 
«  quelque  moyen  de  l'en  faire  sortir  le  plus  tost 
«  qu'il  sera  possible.  » 

XXXII.  Cela  estant  conclu  entre  eulx,  il  envoya 
incontinent  un  des  eunuques  du  roy,  c'est  à  dire, 
de  ses  valets  de  chambre  nommé  Arsaces,  qu'il 
trouva  entre  les  prisonniers,  par  lequel  il  luy  manda 
que  les  Grecs  ayans  gaigné  la  battaille  par  mer, 
avoyent  arresté  en  leur  conseil  d'aller  au  destroit 
de  l'Hellespont  pour  rompre  le  pont  de  navires  qu'il 

y  a  voit  fait  dresser  :  dequoy  il  l'avoit  bien  voulu 
advertir  pour  l'affection  qu'il  luy  port  oit,  à  fin 
que  de  bonne  heure  il  advisast  de  se  retirer  es 
mers  de  son  obeïssance,  pour  repasser  en  Asie 
le  plus  tost  qu'il  pourroit,  pendant  que  luy  donne- 
roit  ordre  à  amuser  les  alliez  et  confederez  qu'ilz 
ne  le  poursuyvissent  incontinent.  Le  roy  barbare 
entendant  ces  nouvelles,  fut  si  effroyé,  qu'il  se 
partit  à  la  plus  grande  diligence  qui  luy  fut  possible. 
Mais  au  demourant,  le  bon  sens  et  la  sage  pro- 
voyance de  Themistocles  et  d'Aristides  en  cest 
endroit,  se  monstra  bien  évidemment  depuis  en  la 
battaille  que  les  Grecs  eurent  devant  la  ville  de 
Platées  contre  Mardonius  le  lieutenant  de  Xerxes, 
lequel  n'avoit  qu'une  petite  partie  de  la  puissance 
du  roy,  et  toutefois  meit  les  Grecs  en  grand  danger 
de  tout  perdre. 

XXXIII.  Or  quant  aux  villes  et  citez  qui  com- 
battirent en  ceste  battaille,  Herodotus  escrit  que 
celle  d'iEgine  emporta  le  pris  de  vaillance  :  et 
quant  aux  hommes  particuliers,  que  les  Grecs 
l'adjugèrent  à  Themistocles,  combien  que  ce  fust 
contre  leur  voulunté,  pour  l'envie  qu'ilz  portoyent 
à  sa  gloire  :  car  après  la  battaille  s'estans  retirez 
tous  les  capitaines  au  destroit  de  l'entrée  du  Pe- 
loponese,  et  ayans  juré  sur  l'autel  du  sacrifice, 
qu'ilz  donneroyent  leurs  voix  à  qui  mieulx  leur 
sembleroit  le  mériter  selon  leur  conscience,  chas- 
cun  d'eulx  se  donna  à  soy  mesme  le  premier  lieu 
de  prouesse,  et  le  second  à  Themistocles.  Les 
Lacedaemoniens  mesmes  le  menèrent  à  Sparte,  là 
où  ilz  adjugèrent  à  leur  admirai  Eurybiades  l'hon- 

neur  de  vaillance,  et  à  Themistocles  celuy  de 
sagesse  et  de  prudence,  pour  raison  de  laquelle 
ilz  luy  donnèrent  un  rameau  d'olive  avec  le  plus 
beau  chariot  qui  fust  en  toute  la  ville,  et  envoyè- 
rent trois  cents  de  leurs  jeunes  hommes  pour  le 
convoyer  et  luy  faire  compagnie  jusques  hors  de 
leurs  terres. 

XXXIV.  Et  dit  on,  qu'en  la  prochaine  feste 
et  assemblée  des  jeux  Olympiques,  qui  se  feit 
après  ceste  victoire,  depuis  que  Themistocles  fut 
entré  dedans  le  parc  où  se  faisoyent  les  jeux,  les 
assistans  ne  feirent  plus  compte  de  regarder  les 
combattans,  ains  eurent  tout  le  long  du  jour  les 
yeux  sur  luy,  en  le  monstrant  avec  le  doigt  aux 
estrangers  qui  ne  le  cognoissoyent  point,  et  tes- 
moignant  par  battemens  de  mains  combien  ilz 
l'estimoyent  :  dequoy  il  fut  si  joyeux,  que  luy 
mesme  confessa  à  ses  familiers  amis,  qu'il  recueil- 
loit  alors  le  fruict  de  tout  tant  de  labeurs  qu'il 
avoit  onques  endurez  pour  le  salut  de  la  Grèce, 
tant  il  estoit  de  sa  nature  ambitieux  et  convoi- 
teux  d'honneur  :  ainsi  que  Ion  peut  facilement 
cognoistre  par  quelques  faicts  et  dicts  notables 
que  l'on  a  recueilliz  de  luy. 

XXXV.  Car  ayant  esté  eleu  admirai  d'Athènes, 
il  n'expédia  affaires  quelconques,  ne  privez  ne 
publiques,  à  part,  à  mesure  qu'ilz  survenoyent, 
ains  les  remeit  tous  ensemble  au  jour  mesme  qu'il 
se  devoit  embarquer,  à  fin  que  quand  on  le  verroit 
depescher  tant  d'affaires  tout  à  un  coup,  et  parler 
à  tant  de  gens  tous  ensemble,  on  l'en  estimast 
tant  plus  grand  homme,  et  de  plus  d'authorité. 

Une  autre  fois  il  se  promenoit  sur  la  grève  le  long 
de  la  marine,  regardant  les  corps  des  Barbares 
que  la  mer  avoit  jettez  au  rivage,  et  en  voyant 
aucuns  qui  avoyent  encore  des  chaines  et  des  brace- 
lets d'or,  il  passa  oultre,  mais  il  les  monstra  à  un 
sien  familier  qui  le  suyvoit,  et  luy  dit,  «  Prens  cela 
«  pour  toy,  car  tu  n'es  pas  Themistocles.  »  Et  à 
un  Antiphates  qui  avoit  autrefois  esté  beau  jeune 
garson,  et  lors  s'estoit  déporté  fièrement  envers 
luy  sans  en  faire  compte,  et  depuis  quand  il  le 
veit  parvenu  en  grande  authorité  luy  alloit  faire 
la  cour  :  «Jeune  filz  mon  amy,  dit  il,  nous  som- 
«mes  tous  deux,  mais  bien  tard,  devenuz 
«  sages  tout  à  un  coup.  »  Il  disoit  que  les  Athé- 
niens ne  l'honoroyent  ny  ne  l'estimoyent  point  en 
temps  de  paix  :  mais  quand  il  leur  survenoit 
quelque  orage  de  guerre,  et  qu'ilz  se  voyoyent  en 
danger,  ilz  recouroyent  à  luy,  ne  plus  ne  moins 
que  Ion  fait  à  l'umbre  d'un  platane,  quand  il  sur- 
vient une  soudaine  pluye,  et  puis  après  quand  le 
beau  temps  est  revenu,  on  l'esbranche  et  luy 
coupe  Ion  ses  rameaux.  Il  y  eut  un  natif  de  l'isle 
de  Seriphe,  qui  estant  entré  en  paroles  avec  luy, 
luy  reprocha  que  ce  n'estoit  point  par  sa  valeur, 
ains  seulement  pour  la  noblesse  de  la  ville  dont  il 
estoit  né,  qu'il  avoit  acquis  tant  de  gloire  :  «  Tu  dis 
«  vray,  luy  respondit  il  :  mais,  ny  je  n'eusse  jamais 
«acquis  grand  honneur  si  j'eusse  esté  Seriphien, 
«  ny  toy  aussi  quand  tu  eusses  esté  Athénien.  » 

XXXVI.  Une  autre  fois,  comme  l'un  des  autres 
capitaines  de  la  ville,  pour  avoir  fait  quelque 
bon  service  à  la  c'iose    publique,  s'en  glorifiast 

devant  Themistocles,  et  comparast  ses  gestes  à 
ceulx  qu'il  avoit  faits  :  Themistocles,  pour  response 
luy  feit  un  compte,  «  Que  le  Lendemain  de  la 
«  Feste  tensa  un  jour  avec  elle,  en  luy  reprochant 
«  qu'il  ne  faisoit  que  travailler  et  avoit  toute  la 
«  peine,  là  où  elle  ne  faisoit  rien  que  despendre 
«  et  faire  bonne  chère  de  ce  que  les  autres  avoyent 
«  gaigné  :  Tu  dis  la  vérité,  luy  respondit  la  Feste, 
«  mais  si  je  n'eusse  esté  devant  toy,  tu  ne  fusses 
«pas  maintenant  :  Aussi  si  je  n'eusse  esté  alors, 
«  vous  autres  où  seriez  vous  à  ceste  heure  ?  »  Son 
filz  abusoit  un  peu  trop  de  l'affection  que  luy 
portoit  sa  mère,  et  de  luy  aussi  semblablement  par 
le  moyen  d'elle  :  à  l'occasion  dequoy  il  disoit  en 
se  jouant,  «  que  son  filz  avoit  plus  de  pouvoir 
«  qu'homme  qui  fust  en  toute  la  Grèce  :  pource, 
«  dit  il,  que  les  Athéniens  commandent  aux  autres 
«  Grecs,  j  e  commande  aux  Athéniens,  elle  à  moy , 
«et  luy  à  elle».  D'avantage  voulant  tousjours 
avoir  quelque  chose  de  singulier  plus  que  les  autres 
en  tout  et  par  tout,  en  faisant  proclamer  un  sien 
héritage  qu'il  vouloit  vendre,  il  commanda  au 
sergent  qui  faisoit  la  criée,  d'adjouxter  à  sa  pro- 
clamation, que  l'héritage  avoit  bon  voisin.  De 
deux  qui  luy  demandoyent  sa  fille  en  mariage,  il 
préféra  l'honneste  au  riche,  «  disant  qu'il  aimoit 
«  mieulx  pour  son  gendre  un  homme  qui  eust 
«  faulte  de  biens,  que  des  biens  qui  eussent  faulte 
«  d'homme  ».  Telles  donques  estoyent  les  responses 
et  rencontres  de  Themistocles. 

XXXVII.    Mais    après    avoir    fait    les    choses 
que   nous   avons   cy   devant   exposées,   il   essaya 

incontinent  de  rebastir  la  ville  et  les  murailles 
d'Athènes  en  corrumpant  par  argent  les  officiers 
de  Lacedaemone,  à  fin  qu'ilz  ne  luy  donnassent 
point  d'empeschement  à  ce  faire,  ainsi  comme 
escrit  Theopompus  :  ou,  comme  tous  les  autres 
disent,  en  les  ayant  abusez  par  une  telle  finesse  :  Il 
s'en  alla  à  Sparte  comme  ambassadeur,  depesché 
exprès  sur  ce  que  ceulx  de  Lacedaemone  se  plai- 
gnoyent  que  les  Athéniens  renfermoyent  leur  ville 
de  murailles,  et  les  en  accusoit  envers  le  conseil 
de  Sparte  un  orateur  nommé  Poliarchus,  y  ayant 
expressément  esté  envoyé  pour  ce  faict  par  les 
iEginetes.  Themistocles  leur  nia  fort  et  ferme,  et 
leur  dit  que  pour  s'en  informer  à  la  vérité,  ilz 
envoyassent  de  leurs  gens  sur  les  lieux  :  voulant 
par  ce  delay  gaigner  tousjours  autant  de  temps 
au  parachèvement  des  murailles,  et  aussi  que  les 
Athéniens  reteinsent  pour  ostages  de  la  seureté 
de  sa  personne,  ceulx  qui  seroyent  envoyez  à 
Athènes  pour  en  faire  le  rapport  :  comme  il  advint. 
Car  les  Lacedaemoniens  informez  à  la  vérité  de  ce 
qui  estoit,  ne  luy  feirent  point  de  desplaisir,  ains 
dissimulans  le  malcontentement  qu'ilz  avoyent 
de  se  veoir  ainsi  affinez  par  luy,  le  renvoyèrent 
sain  et  sauf. 

XXXVIII.  Depuis  il  feit  aussi  accoustrer  et 
fortifier  le  port  de  Piraee,  ayant  considéré  la  com- 
modité du  lieu,  pour  du  tout  appliquer  la  ville  à 
la  marine  :  en  quoy  il  suyvit  un  conseil  presque 
tout  contraire  à  celuy  des  anciens  roys  d'Athènes, 
lesquelz,  ainsi  comme  Ion  dit,  taschans  à  retirer 
leurs  hommes  de  la  marine,  et  les  accoustumer  à 

vivre  sans  hanter  la  mer,  en  plantant,  semant  et 
labourant  diligemment  leurs  terres,  inventèrent 
et  publièrent  la  fable  que  Ion  compte  de  la  déesse 
Pallas,  c'est  à  sçavoir,  que  querellant  le  patronage 
du  païs  d'Attique  à  l'encontre  de  Neptune,  elle 
produisit  et  monstra  aux  juges  l'olivier,  moyenant 
lequel  elle  gaigna  son  procès.  Ainsi  n'adjouxta  pas 
Themistocles  le  port  de  Piraee  à  la  ville  d'Athènes, 
comme  dit  le  poëte  comique  Aristophanes  l,  ains 
plus  tost  attacha  la  ville  au  Piraee,  et  la  terre  à  la 
mer  :  en  quoy  faisant  il  augmenta  la  puissance  du 
peuple  contre  celle  des  nobles,  et  rendit  la  commune 
plus  audacieuse,  par  ce  que  l'authorité  vint  à 
tumber  entre  mains  de  matelots,  galiots,  pilotes  et 
autres  telles  gens  de  marine,  au  moyen  dequoy  la 
tribune  mesme  des  harengues  qui  estoit  sur  la  place 
de  Pnyx,  regardoit  vers  la  mer  :  mais  les  trente 
tyrans  qui  furent  depuis,  la  remuèrent  ailleurs 
pour  la  faire  tourner  devers  la  terre,  ayans  opinion 
que  l'estre  puissant  par  mer  estoit  ce  qui  engen- 
droit  et  maintenoit  l'authorité  du  gouvernement 
populaire  :  et  à  l' opposite  que  ceulx  qui  vivent 
du  labeur  de  la  terre,  portent  plus  patiemment 
le  gouvernement  de  la  noblesse. 

XXXIX.  Encore  s'advisa  Themistocles  d'une 
autre  chose  bien  plus  grande  pour  rendre  la  ville 
d'Athènes  puissante  par  mer  :  car  après  la  re- 
traite de  Xerxes  s'estant  toute  la  flotte  de  l'ar- 
mée navale  des  Grecs  retirée  pour  hyverner  au 
port  de  Pégases  2,  il  dit  un  jour  en  publique  assem- 

1  Dans  la  comédie  des  Chevaliers,  v.  815. 

2  II  faut  lire  Pagases,  port  de  la  Magnésie. 

blée  du  peuple,  qu'il  avoit  imaginé  une  chose 
qui  leur  estoit  très  utile  et  très  salutaire,  mais 
qu'il  n'estoit  pas  expédient  de  la  déclarer  publique- 
ment :  le  peuple  lui  ordonna  qu'il  la  communi- 
quast  à  Aristides,  et  que  si  celuy-là  la  trou  voit 
bonne,  qu'elle  s'executast  promptement.  Themis- 
tocles  luy  déclara,  que  ce  qu'il  avoit  en  pensée 
estoit  de  mettre  le  feu  dedans  l'arcenal,  où  es- 
toyent  retirez  les  vaisseaux  des  Grecs,  et  les  brusler 
tous  ensemble.  Aristides  ce  conseil  ouy,  retourna 
devers  le  peuple,  et  dit,  qu'il  n'y  avoit  rien  ne  plus 
utile,  ne  plus  injuste  que  ce  que  Themistocles 
avoit  imaginé.  Et  adonc  luy  commandèrent  les 
Athéniens  qu'il  s'en  deportast  entièrement. 

XL.  Au  demeurant,  les  Lacedaemoniens  ayans 
proposé  au  conseil  des  Amphictyons,  qui  est  une 
assemblée  générale  des  estats  de  toute  la  Grèce, 
que  les  villes  Grecques  qui  n'avoyent  point  esté 
de  la  ligue  des  Grecs  contre  les  Barbares,  fussent 
déboutées  de  ce  conseil,  Themistocles  craignant 
que  si  les  Argiens,  les  Thessaliens,  et  encore  les 
Thebains  venoyent  à  en  estre  forclos,  les  Lacedae- 
moniens  alors  n'y  fussent  les  plus  forts  en  nombre 
de  voix,  et  que  par  ce  moyen  ilz  ne  f  eissent  tout  ce 
qui  leur  plairoit  en  ce  conseil,  il  parla  pour  les  villes 
que  Ion  en  vouloit  forclorre,  si  bien  qu'il  f eit  changer 
d'advis  aux  députez  seans  en  ceste  assemblée  :  leur 
remonstrant  qu'il  n'y  avoit  eu  que  trente  et  une 
villes  seulement  comprises  en  la  ligue,  et  encore 
aucunes  d'icelles  fort  foibles  et  fort  petites,  et 
qu'il  ne  seroit  pas  raisonnable  qu'en  déboutant 
tout  le  demourant  de  la  Grèce,  l'authorité  entière 

de  ce  conseil  vinst  à  tumber  entre  les  mains  de 
deux  ou  trois  des  principales  citez  seulement. 
Cela  fut  la  cause  principale,  que  depuis  les  Lacedse- 
moniens  luy  voulurent  fort  grand  mal,  et  pous- 
sèrent en  avant  Cimon  le  plus  qu'ilz  peurent,  à 
fin  que  ce  fust  un  adversaire  qui  luy  feist  teste 
au  maniement  des  affaires  d'Athènes  :  et  encourut 
aussi  la  malvueillance  des  alliez  et  confederez  des 
Athéniens,  pource  qu'il  alloit  çà  et  là  rouant 1  par 
les  isles,  et  demandant  de  l'argent  aux  habitans  : 
ce  que  Ion  peult  entendre  par  la  proposition  qu'il 
feit  aux  Andriens  2,  desquelz  il  vouloit  tirer  de 
l'argent,  et  par  la  response  qu'il  en  eut  aussi,  comme 
Hérodote  l'escript  :  car  il  leur  dit,  qu'il  leur  appor- 
toit  deux  puissans  dieux,  Amour  et  Force  :  et 
eulx  luy  respondirent,  qu'ilz  en  avoyent  deux 
grands  aussi  qui  les  engardoyent  de  luy  en  donner, 
c'est  à  sçavoir,  Pauvreté  et  Impuissance. 

XLI.  Suyvant  lequel  propos  Timocreon  poëte 
Rodien  le  picque  bien  aigrement,  en  luy  repro- 
chant que  pour  argent  il  rappelloit  beaucoup  de 
bannis,  et  avoit  luy3  qui  estoit  son  hoste  et  son 
amy,  pour  l'avarice  de  gaigner  une  somme  de 
deniers,  trahy  et  abandonné.  Les  vers  où  il  le 
dit  sont  de  telle  substance  : 

Pausanias  ne  Leotychydes, 

Ne  Xantippus  auprès  d'Aristides, 

Ne  me  sont  point  louables  capitaines  : 

C'est  le  meilleur  qui  sortit  onc  d'Athènes. 

1  Circulant. 

8  De  l'île  d'Andros,  qu'on  appelle  encore  maintenamt  Andro. 

3  Amyot  aurait  dû  écrire,  et  Vavwt  luy. 

Themistocles  point  je  ne  mentionne, 

Il  est  haï  à  bon  droit  de  Latone  : 

Car  c'est  un  traistre,  un  meschant,  un  qui  ment, 

Qui  pour  un  peu  de  deniers,  laschement 

A  refuzé  à  son  hoste  ancien 

Timocreon  retour  au  païs  sien, 

En  Ialise  *  :  et  pour  la  somme  et  pris 

De  trois  talents  d'argent 2  qu'il  a  mal  pris, 

A  fait  d'exil  les  aucuns  revenir 

Injustement,  les  autres  forbannir 

Ou  mettre  à  mort  sans  digne  forfaitture  : 

Puis  a  fait  voile  à  sa  mal'adventure  : 

Tout  pour  argent,  le  concussionnaire, 

Qui  a  depuis  tenu  un  ordinaire 

De  tavernier  avare  et  mechanique 

Es  jeux  sacrez  de  l'assemblée  Isthmique, 

Servant  à  ceulx  qui  sa  table  hantoyent 

Chair  froide  :  et  eulx  la  mangeans  soubhaittoyent 

N'avoir  jamais,  pour  sa  meschanceté, 

Du  temps  du  faux  Themistocles  esté. 

Mais  encore  l'injuria  il  bien  plus  oultrageusement, 
et  plus  à  la  descouverte,  après  qu'il  s'en  fust  allé  en 
exil,  et«<qu'il  eut  esté  condemné,  et  ce  en  une  chan- 
son, qui  se  commence, 

O  Muse,  soit  par  toy  la  renommée 

De  ces  miens  vers  entre  les  Grecs  semée, 

Ainsi  qu'il  est  bien  juste  et  raisonnable. 

Lon  dit  que  la  cause  pour  laquelle  cestuy  Timo- 
creon avoit  esté  banny,  fut  pour  avoir  eu  intelli- 
gence avec  les  Barbares,  et  que  Themistocles  fut 
un  de  ceulx  qui  le  condemnerent  :  à  l'occasion 
dequoy,  quand  il  fut  luy  mesme  depuis  accusé 
aussi  du  mesme  crime,  Timocreon  composa  lors 
les  vers  qui  s'ensuyvent  à  l'encontre  de  luy  : 

1  Ialyse,  ville  de  l'île  de  Rhodes. 

2  Ces  trois  talents  font  14,006  francs  de  notre  monnaie. 

Timocreon  n'a  doncques  pas  esté 
Seul,  qui  avec  les  Medois  ait  traitté  : 
Il  y  en  a  d'autres  que  moy  meschans, 
Je  ne  suis  pas  seul  regnard  par  les  champs. 

XLII.  Mais  oultre  cela,  ses  citoyens  mesmes 
pour  l'envie  qu'ilz  luy  portoyent,  commenceoyent 
desja  à  prester  vouluntiers  l'oreille  à  ceulx  qui  le 
calumnioyent  et  qui  mesdisoyent  de  luy  :  au 
moyen  de  quoy  pour  cuider  y  obvier,  il  estoit 
contraint  de  faire  chose  qui  le  rendoit  encore  plus 
odieux,  pource  que  souvent  en  harenguant  au 
peuple,  il  leur  ramentevoit  ses  bienfaicts  et  ser- 
vices, et  voyant  que  Ion  s'en  faschoit,  il  leur 
disoit  :  «Pourqaoy  vous  lassez  vous  de  souvent 
«  recevoir  du  bien  d'un  mesme  endroit  ?  »  Il  des- 
pleut aussi  grandement  à  plusieurs  quand  il  sur- 
nomma Diane,  à  la  dedicasse  du  temple  qu'il  luy 
avoit  fait  bastir,  Aristobule,  qui  signifie,  de  très 
bon  conseil  :  voulant  dire  par  cela,  qu'il  avoit 
donné  à  sa  ville  et  à  tous  les  autres  Grecs  un  très 
bon  et  très  sage  conseil.  Il  édifia  aussi  le  temple 
qui  est  au  quartier  de  Melite,  près  de  sa  maison, 
là  où  les  bourreaux  exposent  maintenant  les  corps 
de  ceulx  qui  ont  esté  exécutez  par  justice,  et  là  où 
ilz  apportent  aussi  les  vestemens  et  les  cordeaux 
des  criminelz  qui  ont  esté  estranglez,  ou  autre- 
ment occis  par  justice  :  et  y  avoit  encore  de  nostre 
temps,  en  ce  temple  de  Diane  Aristobule,  une 
petite  image  de  Themistocles,  laquelle  donne  claire- 
ment à  cognoistre  et  monstre  qu'il  avoit,  non 
seulement  le  cueur  et  l'entendement  élevé,  mais 
aussi  le  visage  plein  de  majesté. 

XLIII.  A  la  fin  donques  les  Athéniens  le  banni- 
rent et  reléguèrent  hors  de  leur  ville  pour  cinq 
ans  \  en  intention  de  luy  rabaisser  son  authorité 
et  son  trop  grand  crédit,  comme  ilz  avoyent  ac- 
coustumé  de  faire  à  tous  ceulx  dont  la  puissance 
leur  sembloit  excessive  et  démesurée,  pour  l'égalité 
qui  doibt  estre  entre  les  citoyens  d'un  estât  popu- 
laire :  car  ceste  manière  de  bannissement  à  temps, 
qui  s'appelle  Ostracisme,  n'est  oit  point  punition 
d'aucune  forfaiture,  ains  est  oit  comme  un  contente- 
ment et  une  allégeance  de  l'envie  de  la  commune, 
laquelle  prenoit  plaisir  à  rabbattre  et  rabaisser 
ceulx  qui  luy  sembloyent  trop  excéder  en  grandeur, 
et  éventait  par  ce  moyen  le  venin  de  sa  malvueil- 
lance  par  ceste  diminution  d'honneur.  Ainsi  estant 
chassé  d'Athènes,  il  s'alla  tenir  en  Argos. 

XIJV.  Ce  pendant  le  cas  de  Pausanias  advint, 
qui  donna  occasion  et  moyen  à  ses  ennemis  de 
luy  courir  sus  :  mais  celuy  qui  s'inscrivit  à  ren- 
contre de  luy  accusateur  et  partie  en  matière  de 
trahison,  fut  un  nommé  Leobotes  filz  d'Alcmaeon, 
natif  du  bourg  d'Agraula,  avec  ce  que  ceulx  de 
Sparte  l'en  chargèrent  et  poursuy virent  aussi  :  car 
Pausanias  n'avoit  auparavant  jamais  rien  descou- 
vert à  Themistocles  de  la  trahison  qu'il  machinoit, 
combien  qu'il  luy  fust  grand  amy  :  mais  quand  il 
le  veit  chassé  hors  de  son  païs,  et  portant  fort 
impatiemment  ceste  relegation,  alors  il  prit  la 
hardiesse  de  la  luy  communiquer,  et  le  solliciter 
d'y  vouloir  entendre  avec  lui,  en  luy  monstrant 
les  lettres  que  le  roy  de  Perse  luy  escrivoit,  et 

1  Plutarque  parle  du  ban  d'ostracisme,  qui  était  de  dix  ans. 

l'irritant  à  l'encontre  des  Grecs,  comme  gens 
ingrats  et  de  mauvaise  nature.  Themistocles  rejetta 
bien  arrière  sa  sollicitation,  et  luy  déclara  ouverte- 
ment qu'il  ne  vouloit  avoir  en  cela  rien  de  commun 
avec  luy  :  mais  aussi  ne  révéla  il  à  personne  du 
monde  les  propos  qu'il  luy  en  avoit  tenus,  ny  ne 
descouvrit  jamais  ce  qu'il  avoit  entrepris  de  faire, 
fust  ou  pource  qu'il  esperast  qu'il  s'en  deporteroit, 
ou  qu'il  ne  fauldroit  point  d'estre  assez  tost  des- 
couvert par  autre  moyen,  attendu  que  follement  il 
aspiroit  à  des  choses  trop  hazardeuses,  sans  propos 
ny  apparence  quelconque. 

XLV.  Or  après  que  Pausanias  eut  esté  puny  de 
mort,  on  trouva  entre  ses  papiers  quelques  lettres 
et  escriptures,  qui  rendoyent  Themistocles  fort 
suspect,  et  crioyent  d'un  costé  les  Lacedsemoniens 
contre  luy,  et  d'autre  costé  ses  envieux  le  char- 
geoyent  et  accusoyent  aussi  à  Athènes  en  son  ab- 
sence :  ausquelz  il  respondit  par  lettres  du  com- 
mencement :  car  il  escrivit  au  peuple  qu'il  n'est  oit 
point  vraysemblable,  que  luy  qui  cherchoit  par 
toute  voye  à  dominer,  et  qui  n'est  oit  point  né 
pour  servir,  ny  n'en  avoit  aucune  voulunté,  eust 
onques  pensé  de  vendre  sa  liberté,  ny  celle  de  la 
Grèce  aux  Barbares  ennemis.  Ce  neantmoins  le 
peuple  à  la  suscitation  de  ses  malvueillans,  envoya 
gens  pour  le  saisir  au  corps,  à  fin  de  le  représenter 
en  l'assemblée  des  estats  de  la  Grèce,  pour  y  estre 
jugé  par  le  conseil.  Dequoy  luy  ayant  de  bonne 
heure  senty  le  vent,  passa  en  l'islc  de  Corfou,  à 
cause  que  la  ville  luy  estoit  tenue  et  obligée  pour 
quelque  plaisir  qu'il  leur  avoit  autrefois  fait  :  car 

eulx  ayans  quelque  différent  contre  ceulx  de  Co- 
rinthe,  il  appaisa  leur  querelle  en  donnant  sa 
sentence  en  leur  faveur,  et  ccndemnant  les  Co- 
rinthiens en  amende  de  vingt  talents l  envers 
eulx,  et  ordonnant  qu'ilz  jouyroyent  en  commun 
de  l'isle  de  Leucade,  comme  ayant  esté  peuplée  des 
habitans  de  l'une  et  de  l'autre  ville  ensemble. 

XLVI.  De  là  il  s'en  fouit  en  Epire,  là  où  estant 
poursuyvy  par  les  Athéniens  et  par  les  Lacedaemo- 
niens,  il  fut  contrainct  de  se  jetter  en  une  espérance 
fort  doubteuse  et  bien  dangereuse  :  car  il  s'alla 
rendre  entre  les  mains  du  roy  des  Molossiens 
Admetus,  lequel  ayant  autrefois  requis  quelque 
chose  aux  Athéniens,  avoit  esté  assez  honteuse- 
ment esconduit  de  sa  requeste,  par  le  moyen  de 
Themistocles,  qui  lors  estoit  au  plus  fort  de  son 
crédit,  dont  ce  roy  fut  fort  indigné  contre  luy, 
et  estoit  tout  évident,  que  si  lors  il  l'eust  peu 
avoir  entre  ses  mains,  il  l'eust  mal  traitté  :  toute- 
fois en  la  calamité  de  l'exil  où  il  se  trouvoit,  il 
estima  que  la  malvueillance  ja  en  vieillie  de  ce  roy 
estoit  moins  à  craindre  pour  luy,  que  la  haine  et 
l'envie  toute  fresche  de  ses  citoyens.  Et  à  ceste 
cause  s'alla  rendre  à  sa  mercy,  et  se  faire  sup- 
pliant d' Admetus  en  une  manière  nouvelle  et  toute 
différente  de  l'ordinaire  :  car  il  prit  entre  ses 
bras  le  nlz  du  roy,  qui  estoit  encore  petit  enfant, 
et  s'alla  jetter  à  genoux  joignant  l'autel  domesti- 
que, pource  que  les  Molossiens  tienent  celle  façon 
de  supplier  pour  la  plus  urgente,  et  celle  que  Ion 
n'ozeroit  esconduire  ny  refuzer  :  et  disent  aucuns 

1  Ces  vingt  talents  font  93,375  francs  de  notre  monnaie. 

que  ce  fut  Phthia  mesme,  la  femme  du  roy,  qui 
l'advisa  de  ceste  coustume  du  païs,  et  qui  oultre 
ce  luy  amena  son  filz  près  dudit  autel  :  les  autres 
escrivent,  que  ce  fut  Admetus  luy  mesme,  qui 
pour  avoir  couleur  de  s'excuser  envers  ceulx  qui 
luy  demanderoyent,  sur  l'obligation  nécessaire  de 
la  religion,  qui  luy  defendoit  de  le  rendre,  luy 
disposa  et  enseigna  ceste  pressante  manière  de 
supplier. 

XLVII.  Ce  pendant  Epicrates  Acharnien  trouva 
façon  de  desrober  secrettement  sa  femme  et  ses 
enfans  hors  d'Athènes,  et  les  luy  envoya,  pour 
raison  dequoy  il  fut  depuis  appelle  en  justice,  et 
exécuté  à  mort,  à  l'instance  et  poursuitte  de 
Cimon,  ainsi  comme  Stesimbrotus  escrit  :  lequel 
puis  après  ne  sçay  comment  oubliant  cela,  ou 
bien  le  faisant  oublier  à  Themistocles,  dit  qu'il 
navigua  en  Sicile,  où  il  demanda  à  Hieron  tyran  de 
Syracuse  sa  fille  en  mariage,  luy  promettant  de 
luy  conquérir  en  ce  faisant,  et  luy  assubjettir  tous 
les  peuples  de  la  Grèce  entièrement  :  ce  que  n'ayant 
Hieron  voulu  accepter,  à  son  refus  il  dressa  adonc 
son  chemin  vers  Asie  :  mais  cela  n'est  pas  vray- 
semblable,  car  Theophrastus  escrit  au  traitté  qu'il 
a  composé  de  la  royaulté,  que  Hieron  ayant  envoyé 
à  la  feste  des  jeux  Olympiques,  des  chevaux  pour 
courir,  et  y  ayant  fait  dresser  une  fort  magnifique, 
sumptueuse  et  riche  tente,  Themistocles  feit  une 
harengue  aux  Grecs,  en  laquelle  il  leur  remonstra, 
que  Ion  devoit  deschirer  et  saccager  ceste  tente  de 
tyran,  et  ne  recevoir  point  ses  chevaux  pour  courir 
avec  les  autres  à  qui  emporteroit  le  pris  de  vis- 

tesse  en  ces  jeux  sacrez  :  et  Thucydides  met  qu'il 
descendit  jusques  à  l'autre  mer,  et  s'embarqua  en 
la  ville  de  Pydne,  sans  que  personne  le  cogneust 
de  ceulx  qui  estoyent  dedans  la  navire,  jusques  à 
ce  que  le  vent  les  poulsa  en  l'isle  de  Naxos,  que 
les  Athéniens  d'adventure  tenoyent  lors  assiégée, 
là  où  craignant  d'aborder,  il  fut  contrainct  de 
déclarer  qui  il  estoit  au  maistre  de  la  navire  et 
au  pilote,  envers  lesquelz  il  feit  tant  partie  par 
prières  et  partie  par  menaces,  en  leur  disant  qu'il 
les  accuseroit  vers  les  Athéniens,  que  ce  n'auroit 
point  esté  par  ignorance,  mais  par  argent  qu'ilz 
l'auroyent  receu  en  leur  navire,  qu'il  les  contraignit 
de  tirer  oultre,  et  prendre  la  route  de  l'Asie. 

XLVIII.  Quant  à  ses  biens,  ses  amis  en  destour- 
nerent  et  sauvèrent  une  bonne  partie,  qu'ilz  luy 
envoyèrent  en  Asie,  mais  ce  qui  en  vint  en  évidence 
et  qui  fut  confisqué  au  public,  Theopompus  escrit 
qu'il  monta  jusques  à  la  valeur  de  cent  talents  l, 
et  Theophrastus  n'en  met  que  quatre  vingts  2  seu- 
lement, là  où  tout  son  bien  ne  valoit  pas  trois 
talents  3,  quand  il  commencea  à  s'entremettre  du 
gouvernement  de  la  chose  publique.  Quand  il  fut 
arrivé  en  la  ville  de  Cume,  il  trouva  qu'il  y  avoit 
beaucoup  de  gens  par  toutes  les  costes  de  la  marine, 
qui  l'espioyent  pour  le  prendre  au  corps  :  mesme- 
ment  entre  les  autres  un  Ergoteles  et  un  Pytho- 
dorus,  en  estant  la  prise  grandement  profitable  à 

1  Soixante  mille  escus.  Amyot.  Maintenant  456,875  francs  de 
notre  monnaie. 

2  Maintenant  373,500  francs  de  notre  monnaie. 

3  Dix-huit  cents  escus.  Amyot.  Maintenant  14,006  francs  de 
notre  monnaie. 

gens  qui  vouloyent  faire  leur  profit  de  toutes 
choses  et  par  tous  moyens,  pour  ce  que  le  roy  de 
Perse  avoit  fait  crier  à  son  de  trompe,  qu'il  donne- 
roit  deux  cents  talents  à  celuy  qui  le  luy  amene- 
roit  :  à  l'occasion  dequoy  il  s'en  fouit  en  une  petite 
ville  de  nation  iEolique,  qui  s'appelle  iEges,  où 
personne  ne  le  cognoissoit,  sinon  son  hoste  seul, 
Nicogenes,  qui  estoit  le  plus  riche  et  le  plus  opulent 
homme  de  tous  les  iEoliens,  ayant  cognoissance 
avec  les  seigneurs,  qui  avoyent  crédit  à  l'entour 
du  roy  de  Perse.  Themistocles  demoura  quelques 
jours  caché  en  sa  maison,  durant  lesquelz  un  soir 
après  le  festin  d'un  sacrifice,  le  maistre  des  enfans 
de  ce  Nicogenes  appelle  Olbius,  estant  par  inspira- 
tion divine  soudainement  transporté  et  ravy  hors 
de  soy,  se  prit  à  prononcer  tout  hault  ces  vers  : 

Donne  ta  voix  à  la  nuict  noire, 
Et  ton  conseil  et  ta  victoire. 

Et  la  nuict  ensuyvant  Themistocles  estant  couché 
en  son  lict,  songea  qu'il  avoit  un  serpent  entortillé 
à  l'entour  du  ventre,  lequel  se  glissa  contremont 
le  long  de  son  col  jusques  à  ce  qu'il  l'attaignit  à 
la  face,  et  que  lors  soudainement  il  devint  aigle, 
laquelle  l'embrassa  entre  ses  ailes,  et  le  soublevant 
en  l'air  l'emporta  bien  loing,  jusques  à  ce  qu'il  luy 
fut  ad  vis  qu'il  apperceut  un  baston  d'or,  tel  que 
ceulx  que  les  heraults  portent  en  main,  dessus 
lequel  elle  le  posa  fermement,  si  bien  que  lors  il 
se  trouva  délivré  de  la  frayeur  esperdue  et  du 
grand  trouble  où  il  estoit.  Pour  donques  le  conduire 
en  seureté  à  la  cour,  Nicogenes  s'advisa  d'une  telle 

habilité  :  Les  nations  barbares,  pour  la  plus  part, 
mesmement  la  Persiene,  sont  de  nature  estrange- 
ment  et  cruellement  jalouzes  des  femmes,  non 
seulement  de  celles  qu'ilz  ont  espouzées,  mais  aussi 
de  leurs  esclaves  et  de  leurs  concubines,  lesquelles 
ilz  gardent  si  estroittement,  que  personne  ne  les 
voit  jamais  dehors,  ains  demeurent  tous  jours  ren- 
fermées en  la  maison,  et,  quand  elles  vont  par  les 
champs,  elles  sont  portées  sur  des  chariots  bien 
clos  et  couverts  tout  à  l'entour,  de  manière  que 
Ion  ne  voit  point  dedans.  Themistocles  monta  sur 
un  chariot  accoustré  de  telle  sorte,  ayant  instruict 
ses  gens  de  respondre  à  ceulx  qu'ilz  rencontroyent 
par  les  chemins,  et  qui  demandoyent  qu'il  y  avoit 
dedans,  que  c'estoit  une  jeune  femme  Grecque  du 
païs  d'Ionie,  qu'ilz  menoyent  à  un  des  seigneurs 
de  la  cour.  Si  disent  Thucydides  et  Charon  Lamp- 
sacenien,  que  ce  fut  après  la  mort  de  Xerxes  qu'il 
y  alla,  et  qu'il  parla  à  son  filz.  Mais  Ephorus, 
Dinon,  Clitarchus,  Heraclides  et  plusieurs  autres 
escrivent  que  ce  fut  à  luy  mesme  :  toutefois  il 
semble  que  le  dire  de  Thucydides  s'accorde  mieulx 
avec  les  chroniques,  et  les  tables  où  est  enregistrée 
la  suitte  des  temps,  encores  qu'elles  mesmes  ne 
soyent  pas  gueres  certaines. 

XLIX.  Themistocles  donques  arrivé  sur  le  bord 
du  péril,  s'addressa  premièrement  à  Artabanus 
capitaine  de  mille  hommes  de  pied,  et  luy  dit,  qu'il 
estoit  Grec  de  nation,  qui  vouloit  parler  au  roy 
touchant  des  choses  de  très  grande  conséquence,  et 
que  le  roy  avoit  le  plus  à  cueur.  Artabanus  luy  res- 
pondit  en  ceste  manière  :  «  Estranger  mon  amy,  les 

«  loix  et  coustumes  des  hommes  sont  différentes, 
«  et  estiment  les  uns  une  chose  honneste,  et  les 
«  autres  une  autre  :  mais  bien  est  il  honneste  à 
«  tous  de  garder  et  observer  celles  de  son  pais.  Or 
«  quant  à  vous  autres  Grecs,  on  dit  que  vous 
«  estimez  la  liberté  et  l' égalité  sur  toutes  autres 
«  choses  :  mais  quant  à  nous,  entre  plusieurs  belles 
«  coustumes  et  ordonnances  que  nous  avons,  celle 
«  là  nous  semble  la  plus  belle,  de  révérer  et  adorer 
«  nostre  roy,  comme  l'image  du  dieu  de  nature, 
«  qui  maintient  toutes  choses  en  leur  estre  et  leur 
«  entier.  Parquoy  si  tu  te  veux  accommoder  à  noz 
«  façons  de  faire  et  adorer  le  roy,  tu  le  pourras 
«  veoir  et  parler  à  luy  :  mais  si  tu  as  autre  voulunté, 
«  il  te  fauldra  nécessairement  négocier  et  traitter 
«  avec  luy  par  personnes  interposées  :  car  la 
«  coustume  de  ce  païs  est  telle,  que  jamais  le  roy 
«  ne  donne  audience  à  personne  qui  ne  l'ait  pre- 
«  mierement  adoré.  »  Themistocles  ayant  ouy  ce 
propos  luy  respondit  :  «  Seigneur  Artabanus,  je 
«  suis  icy  venu  en  voulunté  d'augmenter  la  gloire  et 
«  la  puissance  du  roy  :  et  pourtant  non  seulement 
«  obeïray-je  à  voz  loix,  puis  qu'ainsi  plaist  à  dieu 
«  qui  a  eslevé  l'empire  de  Perse  en  ceste  grandeur, 
«  mais  aussi  feray  que  plus  de  gens  adoreront  le  roy 
«  qu'il  n'y  en  a  qui  l'adorent  maintenant  :  et  pour- 
«  tant  à  cela  ne  tiene,  que  je  ne  déclare  moy  mesme 
«  au  roy  ce  que  j'ay  à  luy  dire.  »  «  Mais  qui  dirons 
«  nous,  luy  demanda  lors  Artabanus,  que  tu  sois  ? 
«  car  à  t'ouir  parler  il  ne  semble  pas  que  tu  sois 
«  homme  de  petite  qualité.  »  Themistocles  luy 
respondit  :  «  Quant  à  cela,  Artabanus,  personne  ne 

«  le  sçaura  devant  le  roy.  »  Ainsi  le  met  Phanias  : 
et  Eratosthenes  en  un  traitté  qu'il  a  fait  de  la 
richesse,  y  adjouxte,  que  Themistocles  eut  accès 
à  cestuy  Artabanus,  et  luy  fut  recommandé  par  le 
moyen  d'une  femme  Eretrienne  qu'il  entretenoit. 

L.  Ayant  donques  esté  mené  devant  le  roy, 
après  luy  avoir  fait  la  révérence,  il  se  teint  tout 
debout  sans  mot  dire,  jusques  à  ce  que  le  roy 
commanda  au  truchement  de  luy  demander  qui 
il  estoit.  Le  truchement  luy  demanda,  et  il  res- 
pondit  :  «  Sire  roy,  je  suis  Themistocles  Athénien, 
«  qui  estant  banny  et  chassé  de  mon  païs  par  les 
«  Grecs,  me  suis  retiré  devers  toy,  sçachant  bien 
«  que  j'ay  fait  beaucoup  de  mal  aux  Perses,  mais 
«  estimant  leur  avoir  fait  encore  plus  de  bien, 
«  attendu  que  je  fus  celuy  qui  empescha  que  les 
«  Grecs  ne  vous  poursuyvissent,  lorsque  ayant  mis 
«les  affaires  de  la  Grèce  en  seureté,  et  mon  païs 
«hors  de  danger,  il  me  sembla  que  je  pouvois 
«bien  vous  faire  aussi  quelque  plaisir.  Or  quant 
«à  moy,  j'ay  toutes  vouluntez  convenables  au 
«  calamiteux  estât  où  je  me  treuve  maintenant  : 
«  car  je  viens  en  délibération  de  recognoistre  comme 
«  une  grâce  s'il  te  plaist  aimablement  te  reconcilier 
«  à  moy,  et  de  te  demander  pardon  si  tu  es  encore 
«  courroucé  contre  moy  :  mais  je  te  prie,  sire,  que 
«  prenant  l'inimitié  que  me  portent  les  Grecs  pour 
«  tesmoignage  des  services  que  j'ay  faits  à  la 
«  nation  Persiene,  tu  vueilles  user  de  ma  fortune 
«  comme  d'une  occasion  et  matière  de  monstrer 
«  ta  vertu,  plus  tost  que  de  satisfaire  à  la  passion 
«  de  ton  courroux  :  car  en  me   sauvant  la  vie  tu 

«  sauveras  un  suppliant  qui  s'est  jette  en  la  fran- 
«  chise  de  ta  mercy,  et  en  me  faisant  mourir  tu 
«  occiras  un  ennemy  des  Grecs.  »  Ayant  dit  ces 
paroles  il  y  ad  jouxta  encore,  que  les  dieux  par 
plusieurs  signes  et  arguments  l'avoyent  incité  à  se 
venir  rendre  à  luy,  en  racomptant  la  vision  qu'il 
avoit  eue  en  songe  chez  Nicogenes,  et  recitant 
l'oracle  de  Jupiter  Dodonien,  par  lequel  il  luy 
estoit  commandé  qu'il  se  retirast  devers  celuy  qui 
se  nommoit  comme  dieu,  et  qu'il  avoit  pensé  que 
c'estoit  luy,  pource  que  et  dieu  et  luy  s'appelioyent 
et  estoyent  à  la  vérité  tous  deux  grands  roys. 

LI.  Le  roy  l'ayant  ouy  parler  ne  luy  respondit 
rien  à  l'heure,  combien  qu'il  eust  en  grande  admi- 
ration son  bon  sens  et  sa  hardiesse  :  mais  depuis 
entre  ses  amis  il  dit,  qu'il  se  reputoit  bienheureux 
d'avoir  eu  ceste  bonne  fortune  que  Themistocles  se 
fust  retiré  devers  luy,  et  pria  son  grand  dieu  Ari- 
manius,  qu'il  envoyast  tousjours  telle  voulunté  à 
ses  ennemis,  de  chasser  les  plus  gens  de  bien  et  les 
plus  grands  hommes,  qu'ilz  eussent  entre  eulx  :  et 
dit  on  qu'il  en  sacrifia  aux  dieux  pour  leur  en 
rendre  grâces,  et  s'en  meit  incontinent  à  faire 
bonne  chère  tellement  que  la  nuict  en  songeant, 
au  plus  fort  de  son  sommeil  il  s'escria  de  joye 
par  trois  fois  :  «  J'ay  Themistocles  l'Athénien.  » 
Le  lendemain  au  matin  ayant  mandé  les  princi- 
paux personnages  de  sa  cour,  il  feit  aussi  appeller 
Themistocles,  lequel  n'esperoit  rien  de  bon,  mes- 
mement  quand  il  veit  que  ceulx  des  gardes  qui 
estoyent  à  la  porte  luy  feirent  mauvais  visage,  et 
luy  dirent  injure    quand  ilz  le  veirent  et  qu'ilz 

entendirent  son  nom.  Davantage  Roxanes  l'un  des 
capitaines,  quand  Themistocles  passa  au  long  de 
luy  pour  s'approcher  du  roy  qui  estoit  assis  en  sa 
chaire,  faisans  tous  les  autres  grand  silence,  luy 
dit  tout  bas  en  souspirant  :  «  O  serpent  Grec  cauït 
«  et  malitieux,  la  bonne  fortune  du  roy  t'a  icy 
«  amené.  » 

LU.  Toutefois  quand  il  fut  devant  le  roy,  et 
qu'il  luy  eut  fait  une  autre  fois  la  révérence,  le 
roy  le  salua,  et  luy  parla  amiablement,  disant 
que  ja  il  luy  devoit  deux  cents  talents  *,  pource 
que  s'estant  présenté  soy  mesme,  c'estoit  raison 
qu'il  receust  le  pris  de  l'argent  qui  avoit  esté 
promis  à  celuy  qui  l' amènerait  :  mais  il  luy  pro- 
meit  encore  bien  d'avantage,  et  l'asseura,  en  luy 
commandant  de  dire  librement  et  franchement 
tout  ce  qu'il  vouldroit  touchant  les  affaires  de  la 
Grèce.  Themistocles  adonc  luy  respondit,  «  Que 
«la  parole  de  l'homme  ressemble  proprement  à 
«une  tapisserie  historiée  et  figurée,  pource  qu'en 
«l'une  et  en  l'autre  les  belles  images  qui  y  sont, 
«se  voyent,  quand  on  les  estend,  et  que  Ion  les 
«  desploye  :  et  au  contraire,  n'apparoissent  point, 
«  et  se  perdent,  quand  on  les  serre  et  qu'on  les 
«  ployé  :  au  moyen  dequoy,  il  avoit  besoing  de 
«  temps  pour  pouvoir  desployer  sa  parole.  *  Le 
roy  trouva  ceste  comparaison  fort  propre  et  bonne, 
et  luy  dit  qu'il  prist  tant  de  temps  qu'il  voudroit  : 
et  il  demanda  un  an  :  durant  lequel  ayant  suffi- 
samment appris  la  langue  persiene,  il  parla  depuis 
luy  mesmes,  sans  truchement,  au  roy. 

1  Maintenant  913,750  francs  de  notre  monnaie. 

LUI.  Si  fut  advis  à  ceulx  qui  n'estoyent  point 
de  la  cour,  qu'il  luy  parlast  des  affaires  de  la  Grèce 
seulement  :  mais  pource  qu'au  mesme  temps  il  y 
eut  beaucoup  de  nouvelletez  et  de  changemens  en 
la  cour,  les  grands  eurent  opinion  qu'il  avoit  pris 
la  hardiesse  de  luy  parler  d'eulx  aussi,  à  l'occasion 
dequoy  ilz  luy  portèrent  depuis  grande  envie  :  car 
ce  n'estoit  rien  de  l'honneur  qu'il  faisoit  aux  autres 
estrangers  au  pris  de  ceulx  qu'il  faisoit  à  Themisto- 
cles,  pource  qu'il  le  menoit  à  la  chasse  quand  et 
luy,  et  luy  feit  veoir  sa  mère,  avec  laquelle  il  prit 
familiarité,  et  ouit  par  exprès  commandement  du 
roy  les  discours  des  sages  de  Perse  touchant  la 
philosophie  secrette  qu'ilz  appellent  magie.  Et 
comme  Demaratus  Lacedaemonien  estant  au  mesme 
temps  en  la  cour  de  Perse,  et  ayant  esté  un  jour 
convié  par  le  roy  mesme  à  luy  demander  en  don 
ce  qu'il  vouldroit,  eust  requis  que  le  roy  luy 
ottroyast  ceste  grâce  qu'il  peust  aller  par  la  ville 
de  Sardis  avec  le  chapeau  royal  dessus  sa  teste 
comme  font  les  roys  de  Perse  :  Mithropaustes,  qui 
estoit  cousin  du  roy,  luy  dit,  luy  touchant  en  la 
main  :  «Demaratus,  ce  chapeau  royal  que  tu  de- 
«  mandes,  s'il  estoit  sur  ta  teste,  ne  couvriroit 
«gueres  de  cervelle  :  car  encore  que  Jupiter  te 
«  donnast  sa  foudre  à  porter  en  main,  tu  ne  serois 
«  pas  Jupiter  pour  cela.  &  Et  le  roy  luy  feit  un 
fort  aspre  rebut  pour  ceste  importune  demande,  et 
s'en  meit  en  si  grande  cholere  contre  luy,  que  Ion 
pensoit  qu'il  ne  luy  deust  jamais  pardonner  : 
toutefois  Themistocles  intercéda  pour  luy  si  bien, 
qu'il  feit  son  appointement.  Et  dit  on  que  les  roys 

successeurs  qui  ont  esté  depuis,  soubs  lesquelz 
les  affaires  des  Perses  furent  bien  plus  meslez 
avec  ceulx  des  Grecs  qu'ilz  n'avoyent  esté  aupara- 
vant, quand  ilz  vouloyent  retirer  à  leur  service 
quelque  personnage  de  la  Grèce,  luy  promettoyent 
et  luy  escrivoyent  qu'ilz  le  feroyent  plus  grand 
auprès  d'eulx,  que  n'avoit  esté  Themistocles 
auprès  de  Xerxes.  A  quoy  se  rapporte  ce  que  Ion 
compte  aussi,  que  luy  mesme  ayant  desja  grand 
crédit,  et  estant  suyvy  de  beaucoup  de  gens  qui 
luy  faisoyent  la  cour,  pour  l'authorité  qu'il  avoit, 
comme  il  se  trouvast  un  jour  à  table  servy  fort 
magnifiquement,  et  de  toutes  viandes  exquises, 
il  se  tourna  devers  ses  enfans  et  leur  dit  :  «  Mes 
«enfans,  nous  estions  perdus,  si  nous  n'eussions 
«  esté  perdus.  &  Si  escrit  la  plus  part  des  histo- 
riens, qu'il  luy  fut  donné  le  revenu  de  trois  villes 
pour  son  pain,  son  vin  et  sa  pitance,  sçavoir  est 
Magnésie,  Lampsaque  et  Myunte  :  mais  Xeanthes 
Cyzicenien  et  Phanias  y  en  adjoustent  encore  deux 
autres,  Percote  et  Palaescepsie,  l'une  pour  son 
vestir,  l'autre  pour  son  coucher. 

LIV.  Depuis  quand  il  descendit  es  basses  pro- 
vinces vers  la  mer  pour  entendre  aux  affaires  de 
la  Grèce,  il  y  eut  un  seigneur  persien  nommé 
Epixyes,  gouverneur  de  la  haulte  Phrygie,  qui 
luy  dressa  embusche,  ayant  de  longue  main 
attiltré  quelques  meurtriers  Pisidiens,  pour  le 
tuer  quand  il  seroit  arrivé  en  un  bourg  de  son 
gouvernement  qui  s'appelle  Teste  de  Lion  :  mais 
ainsi  comme  il  dormoit  un  jour  en  son  logis  sur 
le  midy,  la  mère  des  dieux  s'apparut  à  luy  qui 

luy  dit  :  «  Themistocles,  n'arrive  pas  à  Teste  de 
<<  Lion  de  peur  que  tu  ne  treuves  le  lion  :  et  pour 
«  cest  advertissement  je  te  demande  ta  fille 
«  Mnesiptoleme  pour  ma  servante.  »  Themistocles 
s'esveillant  là  dessus  en  sursault,  feit  sa  prière  à 
la  déesse,  et  se  destournant  du  grand  chemin,  prit 
un  autre  circuit  :  puis  ayant  passé  le  bourg  se 
logea  qu'il  est  oit  desja  nuict  :  mais  il  y  eut  un  des 
sommiers  qui  portoyent  sa  tente  qui  tumba  par 
cas  d'adventure  en  une  rivière,  au  moyen  dequoy 
ses  gens  estendirent  les  tapisseries,  qui  estoyent 
toutes  mouillées,  à  la  lune  pour  les  sécher  :  et  les 
Pisidiens  n'ayans  pas  peu  discerner  de  loing  à  la 
lune  que  c'estoyent  tapisseries  que  Ion  avoit 
tendues  pour  les  sécher,  pensèrent  que  ce  fust  la 
tente  propre  où  logeoit  Themistocles,  et  s'y  en 
allèrent  droit  les  espées  traittes  aux  poings,  es- 
perans  l'y  trouver  dormant  :  quand  ilz  furent  tout 
contre,  ainsi  comme  ilz  levoyent  ja  un  bout  de 
la  tapisserie,  aucuns  des  gens  de  Themistocles, 
qui  faisoyent  le  guet,  les  apperceurent,  qui  leur 
coururent  sus,  et  les  prirent.  Ainsi  Themistocles 
ayant  eschappé  ce  danger,  s'esbahit  grandement 
de  la  faveur  que  luy  avoit  fait  la  déesse,  qui 
s'estoit  apparue  à  luy  :  en  recompense  dequoy 
quand  il  fut  en  la  ville  de  Magnésie,  il  y  feit  édifier 
un  temple  de  Dindymene,  et  y  rendit  sa  fille 
Mnesiptoleme  religieuse. 

LY.  Mais  en  passant  par  la  ville  de  Sardis,  pour 
passer  son  temps  il  alla  visitant  les  temples  et  les 
offrandes  que  Ion  y  avoit  données  :  si  veit  au  temple 
de  la  mère  des  dieux,  une  image  d'une  pucelle 

faitte  de  cuyvre,  ayant  deux  coudées  de  hault., 
que  Ion  appelloit  l'Hydrophore,  c'est  à  dire, 
portant  eau,  et  estoit  une  statue  que  luy  mesme 
avoit  autrefois  dédiée,  l'ayant  fait  faire  de  l'argent 
provenu  des  amendes,  esquelles  avoyent  esté  con- 
demnez  ceulx  qui  desroboyent  et  divertissoyent 
l'eau  publique  à  Athènes,  lorsqu'il  y  estoit  super- 
intendant des  eaux,  et  fust  ou  pource  qu'il  luy 
feist  mal  de  veoir  ceste  belle  image  prisonnière 
entre  les  mains  des  Barbares,  ou  qu'il  voulust 
monstrer  aux  Athéniens  combien  il  avoit  de 
crédit  et  d'authorité  en  tous  les  païs  de  l'obéis- 
sance du  roy,  il  en  parla  au  gouverneur  de  la 
Lydie,  et  le  pria  de  vouloir  en  sa  faveur  renvoyer 
ceste  image  à  Athènes.  Le  Barbare  se  courroucea 
fort  de  ceste  requeste,  et  luy  dit  qu'il  en  escriroit 
au  roy  :  dont  Themistocles  eut  si  grande  peur, 
qu'il  fut  contraint  de  recourir  aux  femmes  et  con- 
cubines dudit  gouverneur,  lesquelles  il  gaigna  par 
argent,  et  les  feit  intercéder  pour  luy,  à  fin  que 
le  satrape  appaisast  son  courroux  :  et  depuis 
ceste  fois  là,  il  alla  bien  plus  retenu  et  plus  réservé 
en  toutes  choses,  redoubtant  ja  l'envie  des  Bar- 
bares :  car  il  n'alla  point  çà  et  là  se  promenant  par 
l'Asie,  comme  l'escrit  Theopompus,  ains  se  teint 
longuement  en  la  ville  de  Magnésie,  y  jouissant  en 
paix  des  dons  et  bienfaicts  du  roy,  et  y  estant 
honoré  et  révéré  comme  l'un  des  plus  grands  per- 
sonnages de  Perse,  pendant  que  le  roy  estoit  em- 
pesché  aux  affaires  des  haultes  provinces  de  l'Asie, 
et  n'avoit  pas  loisir  de  vacquer  à  ceulx  de  la 
Grèce. 

LVI.  Mais  quand  les  nouvelles  vindrent,  que 
l'iEgypte  s'estoit  rebellée  moyenant  la  faveur  et 
l'aide  des  Athéniens,  et  que  les  galères  grecques 
venoyent  courir  jusques  en  l'isle  de  Cypre,  et 
jusques  aux  costes  de  la  Cilicie,  et  que  Cimon 
tenoit  toute  la  mer  en  sa  subjection,  cela  luy  feit 
adonc  tourner  la  pensée  à  résister  aux  Grecs  pour 
les  garder  de  s'accroistre  à  son  dommage  :  si 
commencea  Ion  à  lever  gens,  depescher  capitaines, 
et  envoyer  messagers  à  Magnésie  devers  Themis- 
tocles,  par  lesquelz  le  roy  luy  mandoit  qu'il  enten- 
dist  aux  affaires  de  la  Grèce,  et  qu'il  luy  teinst  les 
promesses  qu'il  luy  avoit  faittes.  Mais  luy,  sans 
se  monstrer  picqué  ny  irrité  de  rancune  à  ren- 
contre de  ses  citoyens,  ny  emeu  du  désir  de  la 
puissance  et  authorité  grande  qu'il  pouvoit  avoir 
en  ceste  guerre,  ou  peult  estre  aussi  n'estimant  pas 
que  ce  fust  chose  dont  il  peust  venir  à  bout, 
attendu  mesmement  que  la  Grèce  avoit  lors  de 
très  grands  capitaines,  et  que  Cimon  entre  les 
autres  prosperoit  merveilleusement,  et  plus  encore 
ayant  honte  de  maculer  la  gloire  de  tant  de  beaux 
faicts,  de  tant  de  triumphes  et  de  victoires  qu'il 
avoit  gaignées,  il  prit  une  très  sage  resolution  de 
mettre  fin  à  sa  vie  telle  comme  il  luy  convenoit, 
car  il  feit  un  solennel  sacrifice  aux  dieux,  auquel  il 
festoya  ses  amis  :  et  après  avoir  pris  congé  d'eulx, 
beut  du  sang  de  taureau,  ainsi  que  le  tient  la  plus 
commune  renommée  :  ou,  comme  les  autres  disent, 
d'une  sorte  de  poison  qui  tue  l'homme  dedans 
vingt  quatre  heures  :  et  acheva  ainsi  ses  jours  en 
la  ville  de  Magnésie,  après  avoir  vescu  jusques  à 

l'aage  de  soixante  et  cinq  ans,  et  la  plus  part 
d'iceulx  tousj ours  en  offices  et  charge  grande. 

LVII.  Lon  dit  que  le  roy  de  Perse  ayant  entendu 
la  cause  et  la  manière  de  sa  mort,  l'en  estima 
encore  plus  que  devant,  et  qu'il  continua  à  bien 
traitter  tousjours  ses  amis  et  ses  domestiques  : 
car  il  laissa  des  enfans  qu'il  avoit  eus  de  Archippe 
fille  de  Lysander  du  bourg  d'Alopécie,  Archep- 
toiis,  Polyeuctus  et  Cleophantus,  duquel  Platon 
mesme  le  philosophe  fait  mention,  disant  qu'il 
estoit  ■  bien  bon  homme  d'armes,  mais  au  de- 
mourant  qu'il  n'avoit  rien  de  bon  :  quant  aux 
autres  plus  aagez,  Neocles  mourut  d'une  morsure 
de  cheval,  et  quant  à  Diocles,  son  ayeul  Lysander 
l'adopta  pour  son  filz.  Il  eut  plusieurs  filles,  entre 
lesquelles  Mnesiptoleme  qu'il  avoit  eue  d'une 
seconde  femme,  fut  mariée  à  son  frère  Archep- 
tolis  qui  n'estoit  pas  d'une  mesme  mère,  et  Italie 
fut  mariée  à  un  nommé  Panthides  natif  de  Chio, 
Sybaris  à  Nicomedes  Athénien,  et  Xicomache  à 
Phasicles  nepveu  de  Themistocles,  auquel  les 
frères  la  donnèrent  en  mariage  dedans  la  ville 
mesme  de  Magnésie  depuis  la  mort  du  père,  et 
celuy  là  nourrit  et  éleva  la  plus  jeune  de  toutes 
qui  s'appelloit  Asie. 

LVm.  Au  demourant  sa  sépulture  magnifique 
se  veoit  encore  sur  la  place  de  Magnésie  :  mais 
quant  à  ses  ossemens,  il  ne  fault  point  adjouxter 
de  foy  à  ce  que  Andocides  en  escrit,  en  un  discours 
qu'il  fait  à  ses  amis,  que  les  Athéniens  ayans 
trouvé  les  reliques  de  son  corps,  les  jetterent  au 

1  Dans  le  grec  :  bâti  cavalier,  mais  qu'au  demourant,  etc. 

vent  :  car  il  feint  cela  pour  irriter  les  nobles  à 
l'encontre  du  peuple.  Et  Philarchus  en  son  histoire, 
ne  plus  ne  moins  qu'en  une  tragœdie,  dresse  par 
manière  de  dire,  l'engin  d'une  feincte,  avec  lequel 
il  fait  venir  je  ne  sçay  quelz  Neocles  et  Demopolis 
filz  de  Themistocles,  pour  émouvoir  les  lecteurs 
à  compassion  :  mais  il  n'y  a  homme  qui  ne  juge 
incontinent,  que  c'est  chose  controuvée  et  faitte 
à  plaisir.  Et  Diodorus  le  géographe,  en  un  traitté 
qu'il  a  escrit  des  sépultures,  dit,  par  conjecture 
plus  tost  que  de  certaine  science,  que  au  long  du 
port  de  Piraee  à  venir  de  devers  le  *  chef  de  Alci- 
mus,  il  y  a  une  poincte  en  forme  de  coulde,  au 
dedans  de  laquelle  quand  on  a  doublé  le  bout, 
la  mer  est  tous  jours  platte,  et  y  treuve  Ion  une 
base  grande  et  longue,  dessus  laquelle  y  a  comme 
la  forme  d'un  autel,  c'est  (ce  dit  il)  la  sépulture  de 
Themistocles,  et  pense  que  mesme  le  poëte  co- 
mique Platon,  le  tesmoigne  en  ces  vers  : 

Ta  sépulture  est  à  poinct  située, 
Pour  des  marchands  estre  bien  saluée  : 
Elle  verra  tous  ceulx  qui  entreront 
Dedans  le  port,  et  qui  en  sortiront  : 
Et  s'il  se  fait  aussi  quelque  combat 
Dessus  la  mer,  elle  en  verra  l'esbat. 

LIX.  Au  reste,  ceulx  de  Magnésie  ordonnèrent 
quelques  honneurs  aux  descendans  de  Themis- 
tocles, qui  durent  encore  jusques  aujourdhuy,  et 
en  jouissoit  de  mon  temps  un  autre  Themistocles 
Athénien,  avec  lequel  j'ay  eu  familière  conversa- 
tion et  amitié  chez  le  philosophe  Ammonius. 

1  Dans  le  grec  :  le  promontoire  d'Alcimus. 

FURIUS    CAMILLUS 

ENTRE  plusieurs  grandes  choses,  qui  se  disent 
de  Furius  Camillus,  celle  là  semble  estre  la 
plus  nouvelle  et  la  plus  estrange,  qu'ayant  eu  les 
premières  charges  de  son  païs,  et  en  icelles  ayant  fait 
beaucoup  de  haults  et  glorieux  exploits,  comme  celuy 
qui  fut  eleu  par  cinq  fois  dictateur,  qui  triumpha 
quatre  fois,  et  qui  acquit  le  tiltre  de  second  fon- 
dateur de  Rome,  jamais  toutefois  il  n'a  esté  consul. 
Dequoy  fut  cause  Testât  auquel  se  trouvoit  pour 
lors  la  chose  publique  romaine,  pource  que  le 
peuple  estant  en  dissension  à  l'encontre  du  sénat, 
ne  vouloit  plus  élire  de  consuls,  ains  elisoit  d'autres 
gouverneurs,  qui  s'appelloyent  tribuns  militaires, 
lesquelz  encore  qu'ilz  feissent  toutes  choses  avec 
authorité  et  puissance  pareille  à  celle  des  consuls, 
n'estoyent  pas  neantmoins  tant  odieux  au  peuple 
à  raison  du  nombre  :  pource  que  mettre  le  gouver- 
nement des  affaires  en  la  main  de  six  officiers,  et 
non  pas  de  deux  seulement,  estoit  quelque  reconfort 
à  ceulx  qui  supportoyent  mal  vouluntiers  la  do- 
mination du  petit  nombre  de  la  noblesse.  Ainsi 
Camillus  estant  environ  ce  temps  là  en  la  fleur 
de  son  crédit,  et  en  la  principale  gloire  de  ses  faicts, 
n'appeta  point  d'estre  consul  oultre  la  voulunté 

du  peuple,  combien  que  durant  le  temps  qu'il 
eut  la  vogue,  il  y  ait  eu  des  consuls  créez  par 
plusieurs  fois. 

II.  Mais  en  toutes  les  autres  charges  et  offices 
qu'il  eut  de  toutes  sortes,  il  se  porta  tellement, 
que  quand  il  estoit  seul,  l'authorité  estoit  commune, 
et  quand  il  avoit  des  compagnons,  la  gloire  de 
ce  qui  se  faisoit  en  demouroit  à  luy  seul  :  dont 
estoit  cause  d'un  costé  sa  modération,  pource 
qu'il  commandoit  sans  arrogance  :  et  d'aultre 
costé,  son  grand  sens  et  sa  suffisance,  pour  laquelle 
tous  les  autres  vouluntairement  luy  cedoyent 
le  premier  lieu  :  et  n'estant  pas  encore  pour  lors 
la  maison  des  Furiens  l  fort  renommée,  il  fut  le 
premier  qui  de  soy  mesme  commencea  à  se  poulser 
en  avant,  pource  qu'en  une  grosse  battaille,  qui  fut 
donnée  contre  les  /Eques  et  Volsques,  estant  simple 
homme  d'armes  soubs  le  dictateur  Posthumius 
Tubertus  2,  il  fut  le  premier  qui  picquant  devant 
toute  l'armée,  commencea  la  charge,  et  y  ayant 
esté  blecé  en  la  cuisse,  il  ne  recula  point  pour  cela, 
ains  arrachant  luy  mesme  le  tronçon  de  la  javeline, 
qui  luy  estoit  demouré  dedans,  il  s'attacha  aux 
plus  vaillans  hommes  des  ennemis,  et  combattit 
si  vertueusement  qu'il  leur  feit  tourner  le  dos. 

III.  A  l'occasion  dequoy  oultre  les  autres  hon- 
neurs et  recompenses  qu'il  en  eut,  il  fut  eleu  cen- 
seur, estant  ja  l'office  dès  ce  temps  là  de  grande 
prééminence  et  de  grande  dignité.  Si  feit  en  ceste 
censure  deux  actes  notables  :  l'un  honeste,  quand 

1  La  famille  Furia  était  partagée  en  patriciens  et  en  plébéiens. 

2  L'an  de  Rome  323. 

il  induisit  les  hommes,  qui  n'estoyent  point 
mariez,  à  espouser  les  femmes  veufves,  qui  es- 
toyent  en  grand  nombre  à  cause  des  guerres,  et  les 
rengea  à  ce  poinct  en  partie  par  remonstrances 
qu'il  leur  feit,  et  en  partie  par  menaces  de  les 
condemner  à  l'amende  :  l'autre  nécessaire,  quand  il 
meit  les  enfans  orphelins  à  la  taille,  qui  paravant 
luy  n'avoyent  jamais  esté  contribuables  :  dequoy 
furent  cause  les  guerres  continuelles,  es  quelles 
la  chose  publique  estoit  contrainte  de  faire  grande 
despense,  mesmement  le  siège  de  la  ville  des 
Veiens,  que  aucuns  appellent  Venetaniens  *,  qui 
plus  les  pressoit  alors.  Car  c'estoit  la  ville  capitale 
de  toute  la  Thoscane,  laquelle  en  quantité  d'armes 
et  en  nombre  de  combattans  n'estoit  de  rien 
moindre  que  Rome,  et  qui  sentant  son  cueur  à 
cause  de  son  opulence  et  de  ses  délices,  avoit  au 
paravant  plusieurs  fois  combattu  à  l' encontre  des 
Romains  en  plusieurs  grosses  battailles,  pour  la 
gloire  et  pour  l'empire  :  mais  lors  se  sentant  affoi- 
blie  par  plusieurs  grandes  desconntures,  dont  elle 
avoit  esté  battue,  se  deportoit  de  ceste  première 
ambition,  de  sortir  contre  eulx  en  campagne.  Et 
ayans  les  habitans  haulsé  et  bien  remparé  les 
murailles,  et  fait  bonne  provision  d'armes,  de 
traicts,  de  bledz  et  autres  munitions  nécessaires, 
soustenoyent  hardiment  sans  crainte  de  rien  ce 
siège  2,  lequel  alloit  fort  en  longueur,  et  n'estoit 
pas  moins  pénible  et  difficile  pour  ceûlx  qui  assie- 

1  Lisez  Veientaniens,  d'après  la  correction  de  Xylander  et  plu- 
sieurs manuscrits. 

2  Le  siège  de  Veies  avait  commencé  l'an  349  de  Rome. 

geoyent,  que  pour  ceulx  qui  estoyent  assiégez  : 
car  au  lieu  que  paravant  ilz  ne  souloient  estre  que 
Testé  seulement  aux  champs,  et  l'hyver  se  reti- 
royent  en  leurs  maisons,  ilz  furent  lors  première- 
ment contraints  par  les  capitaines  et  tribuns 
militaires,  d'édifier  des  forts,  et  de  fermer  de 
muraille  leur  camp  dedans  le  territoire  mesme  de 
leurs  ennemis,  et  y  passer  l'hyver1,  aussi  bien 
comme  l'esté. 

IV.  Or  avoit  ja  duré  ce  siège  l'espace  de  sept 
ans  tous  entiers,  et  chargeoit  on  les  capitaines  de 
n'avoir  pas  bien  fait  devoir  de  le  presser  assez 
vivement,  de  manière  que  finablement  on  les  déposa 
de  leurs  charges,  et  en  eleut  on  d'autres  en  leur 
place  pour  l'achever,  entre  lesquelz  Camillus  en 
fut  un,  que  Ion  créa  tribun  militaire  pour  la  seconde 
fois,  et  neantmoins  ne  feit  encore  rien  pour  lors 
en  ce  siège,  à  cause  qu'il  luy  escheut  par  le  sort 
de  faire  la  guerre  aux  Phaleriens  et  aux  Capenates, 
lesquelz  pendant  que  les  Romains  estoyent  em- 
peschez  ailleurs,  avoyent  couru  leurs  terres,  et 
les  avoyent  grandement  molestez  et  endommagez, 
durant  tout  le  temps  de  ceste  guerre  de  Thoscane. 
Mais  Camillus  en  ayant  desfaict  un  grand  nombre, 
qu'il  trouva  en  la  campagne,  chassa  les  autres, 
et  les  rembarra  jusques  au  dedans  de  leurs  mu- 
railles. 

V.  Au  demourant   l'accident  du  lac  Albanien  2, 

1  Ce  fut  l'an  de  Rome  351  que  les  Romains  commencèrent  à 
camper  l'hiver. 

2  Le  lac  d'Albe  s'enfla  l'an  de  Rome  336.  Cette  montagne  est 
remplie  de  sources  qui  coulent  de  toutes  parts.  Sans  doute  que 

qui  survint  environ  le  temps  que  ceste  guerre  de 
Thoscane  estoit  en  sa  plus  grande  force,  estonna  fort 
les  Romains,  n'estant  pas  moins  esmerveillable, 
que  les  plus  estranges  et  plus  incroyables  choses 
que  Ion  sçauroit  ouïr  compter,  pource  que  Ion 
n'en  peult  trouver  aucune  raison  commune,  ny 
cause  qui  ait  son  fondement  en  nature  :  car  il 
estoit  ja  l'arriére  saison  de  l'automne,  et  finissoit 
l'esté,  lequel  n'avoit  point  esté  trop  pluvieux, 
ny  trop  notablement  fascheux  pour  les  soufïïemens 
des  vents  du  midy.  Et  comme  ainsi  soit  qu'en 
Italie  y  ait  plusieurs  lacs,  plusieurs  ruisseaux  et 
rivières,  plusieurs  fonteines  et  autres  eaux,  les 
unes  tarirent  de  tout  poinct,  les  autres  résistèrent 
bien  maigrement  et  petitement  à  la  sécheresse,  et 
y  estoyent  toutes  les  rivières,  comme  elles  ont 
accoustumé  d'estre  ordinairement  en  esté,  fort 
basses,  et  y  avoit  bien  peu  d'eau  :  mais  au  con- 
traire, le  lac  d'Albe,  qui  ne  vient  point  d'ailleurs 
ny  ne  sort  point  hors  de  soy  mesme,  estant  tout  à 
l'entour  environné  de  coustaux,  de  montagnes,  où 
la  terre  est  bien  bonne,  commencea  à  s'enfler  et 
se  haulser  à  veuë  d'œil,  sans  cause  quelconque, 
sinon  occulte  et  divine,  et  alla  tous  jours  ainsi 
croissant  au  long  des  coustaux,  jusques  à  ce  qu'il 
attaignit  au  plus  hault,  montant  tous  jours  unie- 
ment  sans  agitation  ny  tourmente  quelconque. 

des  eaux  qui  fournissent  à  ces  sources  se  versèrent  dans  le  lac. 
Les  vents  et  les  fermentations,  qui  n'agissent  que  trop  souvent 
sous  terre,  purent  encore  contribuer  à  ce  gonflement  du  lac 
d'Albe.  Ces  causes  sont  très  naturelles.  Elles  sont  constatées  par 
l'examen  des  lieux  que  le  père  Kircker  et  d'autres  ont  fait.  Mais 
tout  était  prodige  pour  les  anciens. 

VI.  Cela  du  commencement  donna  aux  bergers 
et  bouviers,  qui  gardoyent  leurs  bestes  à  l'en  tour, 
un  grand  esbahissement  :  mais  à  la  fin  quand  la 
terre  d'un  des  coustaux  qui  soustenoit  le  lac  comme 
une  chaussée,  et  le  gardoit  de  se  respandre  en  la 
campagne,  vint  à  se  rompre  pour  la  pesanteur  et 
quantité  grande  de  l'eau,  laquelle  avec  une  violence 
et  impétuosité  merveilleuse,  à  travers  les  terres 
labourables  et  les  héritages  plantez  d'arbres,  s'alla 
descharger  en  la  mer  :  alors  non  seulement  les 
Romains,  mais  aussi  tous  les  habitans  de  l'Italie 
s'en  estonnerent  fort,  et  estimèrent  que  c'estoit 
signe  et  présage  de  quelque  grande  chose  à  venir, 
et  ne  parloit  on  d'autre  nouvelle  dedans  le  camp 
qui  estoit  au  siège  devant  la  ville  de  Veies,  de  ma- 
nière que  le  bruit  en  passa  jusques  à  ceulx  mesmes 
qui  estoyent  assiégez. 

MI.  Et  comme  il  advient  ordinairement  es 
sièges  qui  durent  si  longuement,  que  ceulx  de  de- 
hors parlent  et  communiquent  souvent  avec  ceulx 
de  dedans,  il  y  eut  un  Romain  qui  prit  cognois- 
sance  et  accoustumance  de  s'approcher  et  deviser 
familièrement  avec  un  de  ceulx  de  la  ville,  lequel 
sçavoit  beaucoup  de  choses  anciennes,  et  estoit 
estimé  mieulx  entendu  en  l'art  de  deviner  que  nul 
autre  de  la  ville.  Le  Romain  donques  iuy  compta 
un  jour  ce  regorgement  du  lac  d'Albe,  et  voyant 
que  l'autre  après  l'avoir  ouy  en  faisoit  la  plus  grande 
feste  du  monde,  et  se  moquoit  de  leur  siège,  il 
luy  dit  que  ce  merveilleux  accident  n 'estoit  pas 
advenu  seul  aux  Romains  en  ce  temps  là,  ains  en 
avoyent  eu  beaucoup  d'autres  encore  plus  estianges, 

lesquelz  il  desiroit  luy  communiquer  pour  veoir 
s'il  y  auroit  point  de  moyen,  que  les  affaires  publi- 
ques se  portans  si  mal,  il  peust  donner  ordre  que 
les  siens  particuliers  se  portassent  bien.  Le  Yeien 
luy  respondit  qu'il  les  entendrait  vouluntiers,  et 
luy  presta  l'oreille  attentivement,  espérant  ouïr 
de  luy  quelque  grand  secret  :  ainsi  le  Romain  le 
tirant  de  propos  en  propos  en  cheminant  tous- 
jours,  quand  il  veit  qu'il  estoit  assez  loing  des  portes 
de  la  ville,  il  le  saisit  soudainement  au  corps  et  l'en- 
leva estant  plus  fort  que  luy,  et  à  l'aide  d'autres 
qui  accoururent  du  camp,  le  prit  et  emmena  devant 
les  capitaines.  Cest  homme  se  voyant  ainsi  con- 
traint, et  aussi  sachant  bien  que  la  fatale  destinée 
ne  se  peult  éviter,  commencea  à  déclarer  et  des- 
couvrir aux  Romains  des  anciens  oracles  et  pro- 
phéties touchant  les  fortunes  de  sa  ville,  par  les- 
quelz il  estoit  porté  que  jamais  elle  ne  seroit  prise, 
que  les  ennemis  n'eussent  fait  retirer  arrière  l'eau 
du  lac  d'Albe  qui  seroit  desbordé,  et  qu'ilz  ne  l'eus- 
sent diverty  ailleurs,  de  sorte  qu'il  ne  se  deschar- 
geast  plus  dans  la  mer. 

VIII.  Cela  fut  rapporté  au  sénat  à  Rome,  et  mis 
en  délibération  du  conseil  :  auquel  il  fut  advisé  que 
Ion  envoyeroit  à  l'oracle  d'Apollo  en  la  ville  de  Del- 
phes, pour  luy  demander  ce  que  Ion  en  devoit  faire. 
Si  y  furent  envoyez  de  grands  et  notables  person- 
nages, Cossus  Licinius,  Valerius  Potitus  et  Fabius 
Ambustus  :  lesquelz  ayans  fait  le  voyage  par  mer, 
et  eu  response  de  ce  qu'ilz  demandoyent,  s'en  re- 
tournèrent au  païs,  et  apportèrent  entre  autres 
oracles  un  qui  disoit,  que  par  négligence  on  avoit 

omis  quelques  anciennes  cerimonies  es  feries 
latines1  :  et  un  autre  qui  commandoit,  que  Ion 
engardast  par  tous  les  moyens  qui  seroyent  possi- 
bles, que  l'eau  du  lac  d'Albe  n'entrast  point  en  la 
mer,  en  la  faisant  retourner  en  son  ancien  lict,  s'il 
estoit  possible  :  sinon,  en  la  divertissant  par  plu- 
sieurs fossez  et  trenchées,  tant  qu'elle  se  perdist 
emmy  les  champs. 

IX.  Ces  oracles  entendus,  les  presbtres  r'accous- 
trerent  ce  qui  appartenoit  au  service  divin,  et  le 
peuple  se  meit  après  l'eau  du  lac  pour  la  destour- 
ner :  quoy  fait  le  sénat,  au  dixième  an  de  la  guerre 
contre  les  Veiens,  déposa  tous  les  autres  magis- 
trats, et  créa  dictateur  Camillus  2,  lequel  nomma 
pour  maistre  et  chef  de  la  chevalerie  Cornélius 
Scipion  :  et  avant  toute  œuvre  voua  aux  dieux, 
que  s'il  leur  plaisoit  donner  heureuse  issue  à  ceste 
guerre,  il  feroit  en  leur  honneur  célébrer  les  grands 
jeux,  et  édifier  un  temple  à  la  déesse  que  les  Ro- 
mains appellent  Matuta 3,  laquelle  semble  estre 
celle  que  nous  appelions  Leucothea,  considéré  ce 
qui  se  fait  en  ces  sacrifices.  Car  ilz  font  entrer  de- 
dans son  temple  une  chambrière,  à  laquelle  ilz 
donnent  des  soufflets,  et  puis  la  font  sortir  dehors, 
et  embrassent  les  enfans  de  leurs  frères  plus  tost 
que  les  leurs  propres  :  et  font  plusieurs  autres 
cerimonies  qui  resemblent  à  celles  que  Ion  fait  aux 

1  Elles  se  célébraient  en  l'honneur  de  Jupiter  Latial  sur  le 
mont  d'Albe. 

1  L'an  de  Rome  358. 

3  Sa  fête  est  marquée  dans  les  anciens  calendriers  romains 
au  onzième  jour  du  mois  de  juin,  Matralia,  c'est-à-dire  fête  de 
la  déesse  mère  Matuta. 

nourrices  de  Bacchus,  et  aux  inconveniens  qui  ad- 
vindrent  à  Ino,  à  cause  de  la  concubine  de  son  mary. 

X.  Puis  ces  vœus  et  prières  faites,  entra  avec 
son  armée  sur  les  terres  des  Falisques,  lesquelz  il 
desfeit  en  une  grosse  battaille,  avec  les  Capenates 
qui  les  estoyent  venus  secourir  :  et  de  là  s'en  alla 
au  siège  de  la  ville  de  Veies,  là  où  voyant  que  de  la 
prendre  d'assault  c'estoit  chose  trop  dangereuse 
et  trop  difficile,  il  commencea  à  la  faire  miner, 
trouvant  la  terre  d'alentour  propre  à  caver,  et  faire 
mines  si  profondes,  que  les  ennemis  n'en  pouvoyent 
rien  appercevoir  :  et  luy  estant  ceste  besongne 
succédée  selon  son  espérance,  il  feit  donner  un 
assault  gênerai  à  la  muraille,  à  fin  d'y  faire  venir 
tous  ceulx  de  la  ville  :  et  pendant  qu'ilz  enten- 
doyent  à  la  défendre,  ses  gens  entrèrent  secrette- 
ment  par  les  mines  dedans  le  chasteau  à  l'endroit  du 
temple  de  Juno,  qui  estoit  le  plus  grand  de  toute  la 
ville,  et  auquel  les  habitans  avoyent  plus  de  dévo- 
tion. Si  dit  on  qu'à  l'instant  mesme  le  capitaine 
des  Thoscans  y  sacrinoit  aux  dieux,  et  que  son  devin 
ayant  considéré  les  entrailles  des  bestes  immolées 
s'escria  tout  hault,  que  les  dieux  donnoyent  la 
victoire  à  celuy  qui  surviendroit  sur  ce  sacrifice. 

XI.  Les  Romains  qui  estoyent  dedans  la  mine  en- 
tendirent ceste  parole,  et  tout  incontinent  rompirent 
la  terre,  et  se  jetterent  dehors  en  criant  et  faisant 
bruire  leurs  armes  :  dequoy  les  ennemis  s'effroye- 
rent  de  sorte  qu'ilz  se  meirent  à  fouir,  et  eulx  prirent 
les  entrailles  et  les  portèrent  à  Camillus.  Cela  re- 
semble fort  aux  comptes  que  Ion  fait  à  plaisir  :  tou- 
tefois Camillus  ayant  par  ce  moyen  pris  la  ville,  et 

voyant  du  hault  du  chasteau  comme  les  Romains 
pilloyent  et  saccageoyent  une  opulence  infinie  qu'il 
y  avoit  dedans  la  ville,  s'en  prit  à  plorer  de  pitié  : 
et  comme  ceulx  qui  estoyent  autour  de  luy,  luy 
dissent  qu'il  estoit  bien  heureux,  il  leva  les  mains 
vers  le  ciel,  et  feit  une  telle  prière  :  «  O  très  hault 
«Jupiter,  et  vous,  ô  dieux,  qui  voyez  et  jugez  les 
«  bonnes  et  mauvaises  œuvres  des  humains,  vous 
«  sçavez  assez  que  nous  autres  n'avons  point 
«  vouluntairement  à  tort  et  sans  cause  commencé 
«  ceste  guerre,  ains  justement  et  par  contraincte, 
«  pour  nous  venger  d'une  ville  ennemie  qui  nous 
«  avoit  fait  beaucoup  d'oultrages.  Mais  toutefois 
«  si  d'adventure  en  contrepoix  de  ceste  prospérité, 
«il  nous  est  prédestiné  quelque  malheur,  je  vous 
«  supplie  qu'au  lieu  de  le  faire  tumber  sur  toute  la 
«  ville  de  Rome,  ou  sur  toute  son  armée,  il  vous 
«  plaise  le  faire  avec  le  moins  de  mal  qui  sera  pos- 
«  sible  cheoir  sur  moi  seul.  » 

XII.  Ayant  prononcé  ces  paroles  il  se  voulut 
tourner  à  main  droitte,  comme  est  la  coustume  des 
Romains  quand  ilz  ont  fait  leurs  prières  et  oraisons 
aux  dieux  :  mais  en  se  cuidant  tourner  il  tumba 
tout  de  son  long  emmy  la  place.  Les  assistans  pre- 
nans  ceste  cheutte  à  mauvais  présage  s'en  troublè- 
rent :  mais  luy  après  s'estre  relevé,  leur  dit  que 
ce  qu'il  avoit  requis  aux  dieux  luy  estoit  advenu. 
C'estoit  un  peu  de  mal  en  contrepoix  d'une  très 
grande  félicité. 

XIII.  Ainsi  estant  toute  la  ville  pillée  et  saccagée, 
il  voulut  transporter  aussi  à  Rome  l'image  de  Juno 
suyvant  le  vœu  qu'il  en  avoit  fait  :  et  ayant  mandé 

des  ouvriers  à  ceste  intention,  il  sacrifia  première- 
ment à  la  déesse,  la  suppliant  de  vouloir  accepter 
et  avoir  pour  aggreable  la  bonne  affection  des  Ro- 
mains, et  vouluntairement  s'en  venir  habiter  avec 
les  autres  dieux  qui  avoyent  en  protection  la  ville  de 
Rome.  Il  y  en  a  qui  disent,  que  l'image  respondit 
qu'elle  en  estoit  contente  :  mais  Livius  escrit l  que 
Camillus  feit  ceste  prière  en  attouchant  l'image,  et 
que  les  assistans  respondirent  qu'elle  le  vouloit 
bien,  et  qu'elle  iroit  vouluntiers  :  toutefois  ceulx  qui 
afferment  que  ce  fut  l'image  mesme  qui  le  dit,  et 
favorisent  au  miracle,  ont  un  grand  argument  pour 
aider  à  le  prouver,  que  la  fortune  de  la  ville  de 
Rome,  laquelle  de  si  bas  et  si  petit  commencement, 
ne  fust  jamais  montée  à  si  haulte  gloire  et  si 
grande  puissance,  sans  une  faveur  singulière  des 
dieux,  laquelle  s'est  évidemment  monstrée  par 
plusieurs  grandes  et  expresses  démonstrations.  Et 
neantmoins  encore  allèguent  ilz  d'autres  semblables 
merveilles,  comme,  que  des  images  ont  autrefois 
souvent  rendu  des  gouttes  de  sueur,  qu'on  les  a 
ouy  souspirer,  qu'elles  se  sont  tournées,  qu'elles 
ont  fait  quelques  signes  des  yeux,  ainsi  que  Ion 
treuve  en  plusieurs  anciennes  histoires  :  et  pour- 
rions aussi  nous  mesmes  racompter  plusieurs  sem- 
blables merveilles  2,  que  nous  avons  ouy  affermer 
aux  hommes  de  nostre  temps,  qui  ne  sont  point 
à  rejetter  ny  à  condemner  légèrement.  Mais  quant 

1  Tite-Live,  liv.  V,  chap.  xxn. 

2  Plutarque  était  prêtre  d'Apollon.  C'est  ce  qu'on  doit  se  rap- 
peler lorsqu'il  rapporte  ou  fait  valoir  des  prodiges  imaginaires. 
Malgré  ses  préjugés,  ses  réflexions  sont  sages  et  judicieuses. 

à  telles  choses,  il  y  a  danger  à  trop  les  croire,  et  à 
trop  les  descroire  aussi,  à  cause  de  l'imbécillité 
de  la  nature  humaine,  qui  n'a  point  de  bornes 
certaines,  ny  ne  se  peut  retenir  soy  mesme,  ains  se 
laisse  desborder  quelquefois  en  vanité  et  supersti- 
tion, et  quelquefois  en  mespris  et  contemnement  des 
choses  divines  :  et  par  ainsi  l'estre  retenu,  et  ne 
faire  rien  trop  en  cela,  comme  en  toute  autre  chose, 
est  le  meilleur. 

XIV.  Au  demourant,  Camillus,  soit  que  ou  la 
grandeur  de  l'œuvre  qu'il  venoit  de  parachever  luy 
eust  élevé  le  cueur,  d'avoir  pris  une  ville  qui  contes- 
toit  de  per  à  per  '  avec  celle  de  Rome,  et  ce  au  bout 
de  dix  ans  que  le  siège  avoit  duré,  ou  que  les  paroles 
de  ceulx  qui  le  benissoyent  et  magnifioyent  luy  eus- 
sent haulsé  le  courage,  et  fait  prendre  une  opinion 
de  soy  mesme  plus  presumptueuse,  que  ne  com- 
portoit  la  civilité  d'un  magistrat  de  chose  publique, 
qui  est  subject  aux  loix,  il  dressa  un  triumphe 
superbe  en  toute  autre  magnificence  d'appareil,  et 
mesmement  en  ce  qu'il  se  feit  porter  par  Rome  sur 
un  chariot  triumphal,  traîné  par  quatre  coursiers 
blancs  :  ce  que  nul  autre  capitaine  paravant  luy 
n' avoit  ozé  faire,  ny  depuis  luy  aussi,  pource  que 
Ion  estime  que  ce  soit  une  voiture  sacrée  et  propre- 
ment destinée  au  roy  et  père  des  dieux.  Cela  luy 
engendra  la  malvueillance  de  ses  citoyens,  qui 
n'avoyent  point  accoustumé  que  Ion  leur  usast  de 
telle  braverie  :  et  si  y  eut  encore  une  autre  occasion 
qui  le  rendit  malvoulu  :  ce  fut  qu'il  s'opposa  à  la 
loy  qui  fut  mise  en  avant,  que  Ion  divisast  la  ville 

1  De  pair  à  pair. 

de  Rome  :  car  les  tribuns  du  peuple  proposèrent 
un  edict  *,  que  le  sénat  et  le  peuple  Romain  fust 
mesparty  en  deux  parts,  et  que  ceulx  à  qui  il  es- 
cherroit  par  le  sort,  demourassent  à  Rome,  les 
autres  allassent  habiter  en  la  ville  de  Veies  nou- 
vellement conquise,  alleguans  pour  le  persuader, 
que  les  uns  et  les  autres  en  seroyent  plus  riches,  et 
garderoyent  plus  aiseement  leurs  terres  et  leurs 
biens  des  courses  de  leurs  ennemis  par  le  moyen  de 
ces  deux  grosses  villes.  Le  peuple  qui  est  oit  ja 
multiplié  en  grand  nombre  2,  et  qui  avoit  bien  fait 
ses  besongnes,  le  trouvoit  le  meilleur  du  monde, 
et  ne  faisoit  autre  chose  que  crier  et  tumultuer  à 
l'entour  de  la  tribune  aux  harengues,  en  demandant 
que  Ion  meist  ceste  loy  aux  voix  et  suffrages  du 
peuple.  Mais  le  sénat  universellement,  et  les  plus 
gens  de  bien  d'entre  les  autres  citoyens,  estimans 
que  ceste  proposition  des  tribuns  estoit  la  des- 
truction et  non  pas  division  de  la  ville  de  Rome,  ne 
pouvoyent  endurer  qu'elle  tirast  avant,  et  avoyent 
leur  recours  à  Camillus,  lequel  craignant  de  venir 
à  l'essay  de  tenter  si  la  loy  passeroit  ou  non,  alloit 
tousjours  inventant  quelques  occasions  et  quelques 
nouveaux  empeschemens,  par  lesquelz  il  dilayoit  et 
rejettoit  tousjours  à  un  autre  temps  l'entérinement 
de  ceste  loy,  et  pour  ces  raisons  estoit  haï  de  la  com- 
mune :  mais  la  principale  et  plus  apparente  cause 
de  la  malvueillance  que  le  peuple  luy  portoit,  vint 
de  la  décime  des  despouilles,  et  ne  fut  pas  sans  quel- 

1  L'an  de  Rome  359. 

2  On  peut  traduire  :  et  qui  était  sans  fortune,  suivant  la  cor- 
rection de  Reiske. 

que  occasion,  encore  que  à  la  vérité  ce  fust  à  tort  si 
le  peuple  luy  en  voulut  mal.  Car  quand  il  alla  devant 
la 'ville  de  Yeies,  il  feit  vœu  qu'il  offriroit  aux  dieux 
la  dixme  l  du  butin  qui  se  gaigneroit  à  la  prise  de 
ceste  ville,  s'il  la  pouvoit  prendre  :  mais  lors  qu'elle 
fut  prise  et  pillée,  fust  ou  pource  qu'il  luy  faschast 
de  molester  ses  citoyens,  ou  que  pour  la  multitude 
d'autres  affaires,  il  eust  oublié  son  vœu,  il  endura 
que  les  gens  de  guerre  départissent  entre  eulx  le 
butin,  et  en  feissent  leur  profit  :  puis  quelque 
temps  après  qu'il  estoit  desja  hors  de  sa  charge,  il 
en  advertit  le  sénat  :  et  en  mesme  temps  les  devins 
rapportèrent  que  par  les  signes  des  sacrifices,  ilz 
cognoissoyent  quelques  courroux  et  malcontente- 
ment des  dieux,  et  qu'il  falloit  se  reconcilier  avec 
eulx  et  les  pacifier. 

XV.  Quoy  entendu  le  sénat  ordonna,  pource 
qu'il  seroit  malaisé  que  chascun  peust  repré- 
senter les  choses  mesmes  qu'il  auroit  eues  en  sa  part 
du  butin,  pour  les  repartir  de  nouveau,  que  Ion 
rapporteroit  par  serment  la  dixième  partie  de  ce 
que  Ion  y  auroit  gaigné.  Si  y  eut  beaucoup  d'af- 
faire, et  fallut  user  de  violence  pour  faire  rendre  aux 
pauvres  soudards,  qui  avoyent  beaucoup  tra- 
vaillé et  beaucoup  enduré  en  ceste  guerre,  une  si 
grosse  partie  de  leur  gaing,  attendu  mesmement 
que  plusieurs  l'avoyent  desja  tout  despendu,  à 
l'occasion  dequoy  chascun  crioit  à  l'encontre    de 

1  II  y  a  dans  le  grec  :  à  ce  dieu  :  ce  qui  ne  signifie  rien,  à 
moins  que  de  supposer,  comme  Bryant,  que  Plutarque  écrivait 
à  Delphes,  où  il  était  prêtre  d'Apollon  :  on  sait  en  effet  par 
Tite-Live,  liv.  V,  chap.  xxin,  que  c'était  à  ce  dieu  qu'il  avait 
voué  la  dîme  du  butin. 

Camillus  :  et  luy  ne  trouvant  autre  couleur  meil- 
leure pour  se  couvrir,  fut  contrainct  d'user  d'une 
excuse  la  plus  maigre  et  la  plus  desraisonnable 
qu'il  eust  sceu  alléguer,  en  advouant  qu'il  l'avoit 
fait  par  oubliance.  Le  peuple  neantmoins  ne  lais- 
soit  pas  pour  cela  de  s'en  courroucer  bien  asprement, 
disant  qu'il  avoit  lors  voué  d'offrir  aux  dieux  la 
dixme  des  biens  des  ennemis,  et  que  maintenant 
il  vouloit  décimer  ses  propres  citoyens.  Ce  nonob- 
stant chascun  à  la  fin  ayant  rapporté  ce  qu'il  devoit 
pour  sa  part,  il  fut  advisé  que  Ion  en  feroit  fondre 
une  couppe  d'or  massif,  pour  l'envoyer  au  temple 
d'Apollo  en  la  ville  de  Delphes  :  mais  il  se  trouvoit 
bien  peu  d'or  en  la  ville  de  Rome  :  et  comme  les 
officiers  fussent  empeschez  à  chercher  dont  ilz  en 
pourroyent  recouvrer,  les  dames  romaines  de  leur 
propre  mouvement  arresterent  entre  elles,  qu'elles 
contribueroyent  ce  qu'elles  en  avoyent  en  leurs 
joyaulx,  pour  employer  à  faire  ceste  offrande,  qui 
peza  jusques  à  huit  talents1.  En  recompense  dequoy, 
pour  les  honorer  le  sénat  ordonna  qu'elles  seroyent 
louées  publiquement  de  harengues  funèbres  à 
leur  trespas,  ne  plus  ne  moins  que  les  grands  et 
honorables  hommes,  quand  ilz  venoyent  à  décé- 
der :  car  la  coustume  n'estoit  point  au  paravant  de 
louer  ainsi  publiquement  les  dames  à  leurs  fune- 

1  A  ne  les  évaluer  que  selon  le  petit  talent  romain  qui  était 
du  poids  de  soixante  livres,  les  huit  talents  font  453,000  francs 
de  notre  monnaie.  Cela  peut  faire  connaître  la  grandeur  et  la 
forme  de  ce  crater,  qui  était  un  vase,  et  non  pas  une  coupe, 
comme  a  traduit  Amyot.  Si  l'évaluation  se  faisait  selon  le 
grand  talent  des  Romains,  elle  serait  de  630,000  francs  de  notre 
monnaie. 

railles.  Si  furent  députez  trois  des  plus  notables 
personnages  de  la  ville,  pour  aller  présenter  ceste 
offrande,  et  les  y  envoya  Ion  sur  une  galère  fort 
bien  equippée  de  bons  hommes  de  rame,  et  au  de- 
mourant  parée  et  accoustrée  triumphantement  : 
mais  et  en  tourmente  et  en  calme  ilz  furent  en 
grand  danger  de  leurs  personnes.  Car  après  avoir 
approché  bien  près  d'estre  noyez  par  la  tourmente, 
quand  le  vent  fut  appaisé,  ilz  retumberent  en  un 
autre  péril,  dont  ilz  eschapperent  aussi  contre  leur 
espérance  :  pource  qu'auprès  des  isles  d'iEolus,  les 
galères  des  Lipariens  leur  coururent  sus,  comme  à 
des  coursaires  :  toutefois  quand  les  Lipariens  vei- 
rent  qu'ilz  ne  se  mettoyent  point  en  défense,  ains 
les  prioyent  en  leur  tendant  les  mains,  ilz  ne  les 
chargèrent  point  autrement,  ains  seulement  atta- 
chèrent la  galère  aux  leurs,  et  l'ayans  tirée  en 
terre,  exposèrent  publiquement  en  vente  au  plus 
offrant  à  l'encant,  les  biens  et  les  personnes,  après 
les  avoir  déclarez  escumeurs  de  mer,  et  les  eussent 
vendus  n'eust  esté  la  preudhommie  et  l'authorité 
de  Timasitheus,  qui  pour  lors  estoit  capitaine  de  la 
ville,  lequel  eut  beaucoup  affaire  à  leur  persuader 
qu'ilz  les  laissassent  aller  :  et  non  content  de  ce,  feit 
encore  tirer  en  mer  quelques  vaisseaux  qui  estoyent 
à  luy,  avec  lesquelz  il  les  accompagna  en  ce  voyage, 
et  leur  aida  à  faire  leur  offrande  :  à  raison  dequoy 
luy  furent  depuis  faits  de  grands  honneurs  à  Rome, 
ainsi  comme  il  meritoit. 

XVI.  Or  recommencèrent  de  rechef  les  tribuns 
du  peuple  à  remettre  sus  la  loy,  touchant  la  divi- 
sion des  habitans  de  ]a  ville  de  Rome  :  mais  la  guerre 

des  Falisques  survint  bien  à  propos,  qui  donna 
moyen  aux  nobles  d'élire  telz  magistrats,  comme 
ilz  voulurent.  Si  eleurent  Camillus  tribun  mili- 
taire \  avec  autres  cinq,  requerans  les  affaires  un 
capitaine,  qui  eust  ja  l'authorité  et  la  réputation 
toute  acquise  par  longue  expérience  au  faict  des 
armes.  Le  peuple  ayant  authorisé  ceste  élection, 
Camillus  incontinent  avec  l'armée  romaine  entra 
dedans  le  païs  des  Falisques,  là  où  il  alla  mettre  le 
siège  devant  la  ville  des  Faleriens,  qui  estoit  bien 
fortifiée  et  prouveue  de  toutes  choses  requises  et 
nécessaires  à  la  guerre  :  sçachant  très  bien  que  ce 
n'estoit  pas  entreprise  légère  que  de  la  prendre,  ne 
qui  se  peust  exécuter  en  peu  de  temps  :  mais  vou- 
lant comment  que  ce  fust,  tenir  ses  citoyens  occu- 
pez à  quelque  chose,  et  les  divertir,  à  fin  que  par 
estre  trop  de  séjour  en  leurs  maisons,  ilz  n'eussent 
loisir  de  vacquer  à  séditions  et  dissentions  civiles  : 
car  les  Romains  usoyent  sagement  de  ce  remède 
là,  tournans  au  dehors,  comme  bons  médecins, 
les  humeurs  qui  estoyent  pour  troubler  le  repos  de 
leur  chose  publique. 

XVTI.  Mais  les  Faleriens  se  confians  en  l'assiette 
de  leur  ville,  qui  estoit  forte  de  tous  costez,  fai- 
soyent  si  peu  de  compte  d' estre  assiégez,  que  ceulx 
qui  n' estoyent  point  à  la  garde  des  murailles,  se 
promenoyent  en  robbes  sans  armes  par  la  ville,  et 
alloyent  leurs  enfans  à  l'escole,  le  maistre  de  la- 
quelle les  menoit  ordinairement  hors  de  la  ville  se 
promener,  jouer  et  exerciter  au  long  des  murailles  : 
car  ilz  avoyent  un  commun  maistre  d'escole  pour 

1  L'an  de  Rome  360. 

toute  la  ville,  comme  encore  ont  les  Grecs,  voulans 
que  leurs  enfans  dès  le  commencement  s'accoustu- 
ment  à  estre  nourris  en  compagnie,  et  qu'ilz  conver- 
sent tousjours  ensemble.  Ce  maistre  donques  espiant 
l'occasion  de  faire  un  mauvais  tour  aux  Faleriens, 
menoit  tous  les  jours  leurs  enfans  à  l'esbat  hors  de 
la  ville,  non  gueres  loing  des  murailles  du  commen- 
cement, et  puis  les  remenoit  dedans  après  qu'ilz 
s'estoyent  esbattus  et  exercitez.  Depuis  qu'il  les 
y  eut  menez  une  fois,  il  les  tira  de  jour  en  jour  un 
peu  plus  loing  pour  les  accoustumer  à  s'asseurer, 
en  leur  donnant  à  entendre  qu'il  n'y  avoit  point  de 
danger,  jusques  à  ce  qu'un  jour  à  la  fin  ayant  tous 
les  enfans  de  la  ville  avec  soy,  il  donna  jusques 
dedans  le  guet  du  camp  des  Romains,  ausquelz  il 
livra  tous  ses  escholiers,  et  leur  dit  qu'ilz  le  menas- 
sent devant  leur  capitaine  gênerai.  Ce  qui  fut  fait  : 
et  quand  il  fut  devant  Camillus,  il  se  prit  à  dire 
qu'il  estoit  maistre  et  précepteur  de  ces  enfans, 
mais  neantmoins  qu'il  avoit  eu  plus  cher  acquérir 
sa  bonne  grâce,  que  de  faire  ce  que  le  devoir  de 
ces  tiltres  là  luy  commandoit  :  au  moyen  dequoy  il 
luy  venoit  rendre  la  ville,  en  luy  livrant  ces  enfans 
entre  ses  mains. 

XVIII.  Camillus  ayant  ouy  ces  paroles  trouva 
l'acte  bien  malheureux  et  meschant,  et  dit  à  ceulx 
qui  estoyent  autour  de  luy,  que  la  guerre  estoit  bien 
chose  mauvaise,  et  où  il  se  faisoit  beaucoup  de  vio- 
lence et  d'oultrages  :  mais  toutefois  qu'encore  y  avoit 
il  entre  gens  de  bien  quelques  loix  et  quelques  droits 
de  la  guerre,  et  que  Ion  ne  devoit  point  tant  chercher 
ne  prochasser  la  victoire,  que  Ion  ne  fouist  les  obli- 

gâtions  d'en  estre  tenu  à  si  maudits  et  si  damnables 
moyens,  et  qu'il  falloit  qu'un  grand  capitaine  feist 
la  guerre  se  confiant  en  sa  propre  vertu,  non  point 
en  la  meschanceté  d'autruy  :  si  commanda  à  ses 
sergens l  qu'ilz  deschirassent  les  habillemens  de  ce 
mauvais  homme,  en  luy  liant  les  deux  mains  par 
derrière,  et  qu'ilz  donnassent  des  verges  et  des  es- 
corgées  aux  enfans,  à  fin  qu'ilz  remenassent  le  trais- 
tre  qui  les  a  voit  ainsi  trahis  en  le  fouettant  jusques 
dedans  la  ville.  Or  si  tost  que  les  Faleriens  eurent 
entendu  la  nouvelle,  comme  ce  maistre  d'eschole  les 
avoit  trahis,  toute  la  ville  incontinent  en  mena  très 
grand  dueil,  ainsi  que  Ion  peult  estimer  en  si  grief ve 
perte,  et  s'en  coururent  hommes  et  femmes  pesle 
mesle  sur  les  murailles  et  aux  portes  de  la  ville,  sans 
sçavoir  qu'ilz  faisoyent,  tant  ilz  estoyent  troublez. 
Estans  là  ilz  apperceurent  leurs  enfans  qui  rame- 
noyent  leur  maistre  nud  et  lié  en  le  fouettant,  et 
appellant  Camillus  leur  père,  leur  dieu  et  leur  sau- 
veur :  de  manière  que  non  seulement  les  pères  et 
mères  des  enfans,  mais  aussi  tous  autres  citoyens 
généralement  conceurent  en  eulx  mesmes  une 
grande  admiration  et  singulière  affection  envers  la 
preudhommie,  bonté  et  justice  de  Camillus,  telle- 
ment que  sur  l'heure  mesme  ilz  assemblèrent  le 
conseil,  auquel  il  fut  résolu  que  Ion  luy  envoyeroit 
promptement  des  ambassadeurs,  pour  se  remettre 
eulx  et  leurs  biens  du  tout  à  sa  discrétion. 

XIX.  Camillus  envoya  leurs  ambassadeurs  à 
Rome,  là  où  leur  estant  donnée  audience  par  le 
sénat,  ilz  dirent  que  les  Romains  ayans  préféré  la 

1  Licteurs. 

justice  à  la  victoire,  leur  avoyent  enseigné  de  mieulx 
aimer  se  soubmettre  à  eulx,  que  de  retenir  leur 
liberté,  en  confessant  qu'ilz  se  sentoyent  plus  sur- 
montez de  leur  vertu,  que  vaincus  de  leur  force  et 
puissance.  Le  sénat  renvoya  le  tout  à  Camillus  pour 
en  faire  et  ordonner  ainsi  que  bon  luy  sembleroit  :  et 
luy  ayant  fait  payer  une  somme  d'argent  aux  Fale- 
riens,  f eit  au  demourant  paix  et  alliance  avec  tout  le 
reste  des  Falisques,  et  à  tant  s'en  retourna  à  Rome  : 
dequoy  les  gens  de  guerre  furent  très  mal  contens, 
pource  qu'ilz  avoyent  conceu  en  eulx  mesmes  espé- 
rance de  piller  la  ville  des  Faleriens,  et  voyans  qu'il 
leur  falloit  ainsi  retourner  les  mains  vuides  en 
leurs  maisons,  quand  ilz  furent  à  Rome  commen- 
cèrent à  accuser  Camillus  envers  les  autres  citoyens, 
disans  qu'il  n'aimoit  point  le  menu  peuple,  et  que 
par  envie  il  avoit  osté  aux  pauvres  le  moyen  de 
faire  leurs  besongnes. 

XX.  D'un  autre  costé,  comme  les  tribuns  du  peu- 
ple eussent  de  rechef  mis  en  avant  leur  loy  touchant 
la  division  des  habitans  de  Rome,  et  fussent  après  à 
la  faire  passer  par  les  voix  et  suffrages  du  peuple, 
Camillus  sans  craindre  d'encourir  la  malegrace  de 
la  commune,  feit  et  dit  librement  à  la  descouverte 
toutes  choses  à  l'encontre,  de  sorte  que  manifeste- 
ment il  fut  cause  principale  que  le  peuple  malgré 
soy,  pour  la  grande  instance  qu'il  en  feit,  la  refuza  : 
mais  aussi  en  demoura  il  si  asprement  indigné  contre 
luy,  que  pour  quelque  inconvénient  qui  luy  fust 
advenu  en  sa  maison  de  l'un  do  ses  enfans  qui  luy 
mourut  de  maladie,  il  n'en  addoulcit  onques  par 
pitié  son  courroux  envers  luy  :  combien  que  luy 

qui  estoit  de  bonne  et  doulce  nature  portast  ceste 
perte  fort  impatiemment,  de  manière  qu'estant  ap- 
pelle en  justice,  il  ne  bougea  de  sa  maison,  se  tenant 
renfermé  avec  les  femmes  pour  le  dueil  qu'il  menoit 
de  la  perte  de  son  filz.  Celuy  qui  l'accusoit  estoit  Lu- 
cius  Apuleius,  le  chargeant  d'avoir  soubstraict  et 
desrobbé  partie  du  butin  de  la  Thoscane,  et  disoit  on 
que  Ion  avoit  veu  chez  luy  quelques  portes  de 
bronze  qui  en  avoyent  esté  apportées. 

XXI.  Or  estoit  le  peuple  si  fort  irrité  contre  luy, 
que  Ion  cognoissoit  évidemment  que  s'il  le  pouvoit 
une  fois  avoir  entre  ses  mains,  pour  quelque  occa- 
sion que  ce  fust,  il  le  condemneroit  :  parquoy  assem- 
blant ses  amis  et  ceulx  qui  avoyent  esté  à  la  guerre 
soubs  luy,  ou  en  charge  avec  luy,  qui  estoyent  en 
bien  grand  nombre,  il  les  pria  de  ne  vouloir  point 
endurer  qu'il  fust  ainsi  meschamment  condemné 
pour  faulses  imputations  que  Ion  luy  mettoit  sus  à 
tort,  ny  moqué  et  diffamé  par  ses  ennemis.  Ses  amis 
ayans  communiqué  et  consulté  ensemble  là  dessus, 
luy  feirent  response,  que  quant  au  jugement  ilz 
ne  veoyent  point  qu'ilz  le  peussent  secourir  :  mais 
que  s'il  estoit  condemné,  vouluntiers  ilz  se  cottize- 
royent  tous  pour  luy  aider  à  payer  son  amende. 
Et  luy  ne  pouvant  supporter  une  indignité  si 
grande,  résolut  en  cholere  de  se  partir  de  la  ville 
et  s'en  aller  en  exil  :  et  après  avoir  dit  adieu  à  sa 
femme  et  à  son  filz,  sortit  de  son  logis  et  s'en  alla 
jusques  à  la  porte  de  la  ville  sans  mot  dire  :  mais 
quand  il  fut  là  il  s'arresta  tout  court,  et  se  retour- 
nant en  arrière  tendit  les  mains  vers  le  Capitole 
et  feit  prières  aux  dieux,  que  si  ce  n'estoit  juste- 

ment,  ains  à  grand  tort  que  le  peuple  par  envie  le 
contraignent  de  sortir  honteusement  de  la  ville, 
que  bien  tost  les  Romains  s'en  repentissent, 
et  qu'à  la  veuë  et  au  sceu  de  tout  le  monde,  ilz 
le  regrettassent  et  eussent  affaire  de  luy. 

XXII.  Après  avoir  fait  ces  prières  à  l'encontre  de 
ses  citoyens,  comme  feit  Achilles  à  l'encontre  des 
Grecs,  il  s'en  alla,  et  fut  condemné  par  contumace 
en  l'amende  de  quinze  mille  asses 1  de  monnoye 
romaine,  qui  sont  à  la  grecque  mille  cinq  cents 
drachmes  d'argent,  pource  que  as  estoit  une  petite 
pièce  de  monnoye,  dix  desquelles  faisoyent  le  denier 
romain.  Mais  il  n'y  a  celuy  des  Romains  qui  ne  croye 
fermement,  que  la  punition  ne  s'en  ensuyvist  incon- 
tinent, et  que  le  tort  qu'on  luy  faisoit  n'ait  esté  bien 
tost  vengé  par  une  vengeance  non  ja  plaisante  à 
remémorer,  ains  aspre  et  cuisante,  mais  au  demou- 
rant  fort  notable  et  très  renommée  :  tant  il  advint 
soudainement  après  de  malheurs  à  la  ville  de  Rome, 
et  tant  luy  amena  ce  temps  là  de  ruine  et  de  danger 
avec  honte  et  infamie,  soit  que  cela  ait  esté  par  cas 
d'adventure,  ou  que  ce  soit  le  propre  office  de  quel- 
que dieu,  de  ne  souffrir  pas  que  la  vertu  soit  ainsi 
ingrattement  sans  vengeance  oultragée. 

XXIII.  Le  premier  signe  donc  qui  les  menaçoit  du 

1  Ce  sont  environ  cent  cinquante  escus.  Atnyot.  Ces  quinze 
mille  as  font  7,875  francs  de  notre  monnaie.  Plutarque  s'est 
trompé  en  ne  les  évaluant  qu'à  mille  cinq  cents  drachmes 
d'argent,  qui  ne  font  que  1,167  francs  de  notre  monnaie.  Il  a 
confondu  l'as  du  temps  de  Fabius  Maximus,  avec  l'as  du  temps 
de  Camille.  Voilà  la  source  de  son  erreur.  Le  savant  Ruauld,  qui 
a  traité  cette  question  fort  au  long  dans  sa  grande  édition 
grecque  et  latine  de  Plutarque,  ne  l'a  pas  entendue. 

grand  mechef  à  advenir,  fut  le  trespas  de  Julius  l'un 
des  censeurs,  pource  que  les  Romains  révèrent  fort 
et  estiment  sainct  et  sacré  l'office  des  censeurs.  Le 
second  signe  qui  advint  un  peu  devant  l'exil  de  Ca- 
millus,  fut  qu'un  personnage  qui  n'estoit  pas  de 
gueres  grande  qualité,  ny  du  corps  du  sénat, 
mais  au  demourant  homme  de  bien  et  de  bonne  con- 
science, nommé  Marcus  Ceclitius,  advertit  les  tri- 
buns militaires  d'une  chose  qui  meritoit  bien  que  Ion 
y  pensast  :  car  il  leur  dit  que  la  nuict  précédente, 
ainsi  comme  il  alloit  son  chemin  le  long  de  la  rue 
neufve,  il  entendit  quelcun  qui  l'appelloit  à  haulte 
voix,  et  qu'il  se  retourna  pour  veoir  que  c'estoit  : 
mais  il  ne  veit  rien,  ains  ouit  seulement  une  voix 
plus  forte  que  celle  d'un  homme,  qui  luy  dit  :  «  Mar- 
«  eus  Ceditius,  va  t'en  demain  au  matin  vers  les  tri- 
«  buns  militaires,  les  advertir  qu'ilz  s'attendent 
«  d'avoir  bien  tost  icy  les  Gaulois.  »  Les  tribuns 
ne  se  feirent  que  rire  et  mocquer  de  cest  advertisse- 
ment,  et  tantost  après  advint  la  condemnation  de 
Camillus. 

XXIV.  Or  quant  aux  Gaulois,  ilz  estoyent, 
comme  Ion  dit,  de  la  nation  celtique,  lesquelz  n'es- 
tant pas  leur  païs  suffisant  pour  soustenir  et  nourrir 
leur  multitude,  en  estoyent  sortis  pour  aller  cher- 
cher autres  terres  à  habiter  :  et  y  avoit  entre  eulx 
plusieurs  milliers  de  jeunes  hommes  de  service  et  de 
bons  combattans,  mais  encore  plus  de  femmes  et  de 
petits  enfans.  Et  d'iceulx  les  uns  se  jettans  du  costé 
de  l'Océan  septentrional  passèrent  les  monts  Ri- 
phées l ,  et    occupèrent    les  extrêmes   parties   de 

1  Ils  séparent  la  Russie  de  la  Sibérie. 

l'Europe,  les  autres  s'arresterent  entre  les  monts 
Pirenées  et  les  grands  monts  des  Alpes  près  des 
Senonois  et  des  Celtoriens,  où  ilz  demourerent  long 
temps,  jusques  à  ce  qu'à  la  fin  il  leur  advint  de 
gouster  du  vin  qui  premier  leur  fut  apporté  d'Italie, 
dont  ilz  trouvèrent  le  breuvage  si  bon,  et  furent  si 
transportez  du  désir  et  de  la  volupté  d'en  boire,  que 
soudainement  ilz  chargèrent  leurs  armes,  et  emme- 
nèrent femmes  et  enfans,  prenans  leur  chemin  vers 
les  Alpes,  pour  aller  chercher  le  païs  qui  produisoit 
un  tel  fruict,  estimans  toute  autre  terre  stérile  et 
sauvage. 

XXV.  Lon  dit  que  celuy  qui  premier  leur  porta 
du  vin,  et  qui  les  alla  solliciter  de  passer  en  Italie, 
fut  un  Thoscan  nommé  Arron,  homme  noble,  et  qui 
au  demourant  n'estoit  point  de  mauvaise  nature  : 
mais  il  luy  estoit  advenu  un  tel  inconvénient  :  il  es- 
toit  tuteur  d'un  enfant  orphelin  le  plus  riche  qui 
fust  pour  lors  en  tout  le  païs  de  la  Thoscane,  et  au 
reste  beau  à  merveilles,  qui  s'appelloit  Lucumo  : 
si  fut  nourry  dès  sa  première  enfance  en  la  maison 
d' Arron,  et  encore  après  qu'il  fut  arrivé  à  son  ado- 
lescence n'en  voulut  point  partir,  ains  feit  semblant 
qu'il  se  trouvoit  fort  bien  avec  luy  :  mais  c'estoit 
pour  autant  qu'il  y  avoit  ja  long  temps  qu'il  entre- 
tenoit  secrettement  la  femme  d' Arron,  qu'il  aimoit, 
et  elle  luy  :  toutefois  à  la  fin,  leur  amour  estant  allé 
si  avant  qu'ilz  ne  s'en  pouvoyent  plus  retirer  ne  l'un 
ne  l'autre,  et  encore  moins  le  celer,  le  jeune  homme 
après  tout,  la  luy  enleva,  et  la  teint  par  force.  Arron 
le  meit  en  justice,  mais  il  y  feit  mal  ses  besongnes, 
pource  que  Lucumo  l'opprima  et  supplanta  à  force 

d'amis,  d'argent,  de  presens  et  de  despence  :  dont  il 
eut  si  grand  desplaisir  qu'il  en  abandonna  son  païs, 
et  ayant  ouy  parler  des  Gaulois,  s'en  alla  devers 
eulx,  et  les  guida  à  venir  en  Italie,  où  ilz  conquirent 
d'arrivée  toute  celle  contrée  qui  est  oit  ancienne- 
ment tenue  par  les  Thoscans  commenceant  au  pied 
des  monts,  et  s'estendant  jusques  à  l'une  et  à  l'autre 
mer  qui  environne  l'Italie,  ainsi  que  les  noms  mes- 
mes  le  tesmoignent  :  car  on  appelle  encore  celle  mer 
qui  regarde  le  Septentrion,  la  mer  Adriatique,  à 
cause  d'une  ville  jadis  fondée  par  les  Thoscans  qui 
s'appelle  Adrie  :  et  l'autre,  qui  est  vis  à  vis  regar- 
dant vers  le  Midy,  se  nomme  la  mer  de  Thoscane. 

XXVI.  Toute  celle  province  est  bien  plantée  d'ar- 
bres, et  a  de  beaux  et  bons  pasturages  pour  nourrir 
du  bestail,  estant  baignée  et  arrousée  de  force  riviè- 
res :  et  si  a  voit  ja  dès  ce  temps  là  dix-huit  belles  et 
grandes  villes,  toutes  fort  bien  assises  tant  pour  en- 
richir ses  habitans  par  le  trame  de  marchandise,  que 
pour  les  nourrir  opulentement  :  toutes  lesquelles  les 
Gaulois  occupèrent  en  ayant  dechassé  les  Thoscans, 
ce  qui  avoit  esté  fait  ja  long  temps  auparavant. 
Mais  pour  lors  les  Gaulois  estans  entrez  plus  avant 
jusques  en  la  Thoscane,  tenoyent  la  ville  de  Clusium 
assiégée  :  parquoy  les  Clusiens  recourans  à  l'aide 
des  Romains,  les  prièrent  de  vouloir  envoyer  lettres 
et  ambassadeurs  à  ces  Barbares  en  leur  faveur,  et  y 
furent  envoyez  trois  des  plus  gens  de  bien  et  des 
plus  honorables  personnages  de  la  ville,  tous  trois 
de  la  maison  des  Fabiens.  Les  Gaulois  les  receurent 
humainement  à  cause  du  nom  de  Rome,  et  cessans 
de  battre  et  assaillir  la  ville,  leur  donnèrent  au- 

dience,  en  laquelle  les  ambassadeurs  Romains  leur 

demandèrent,  quel  tort  leur  avoyent  fait  les  Clu- 

siens,  pour  lequel  ilz  leur  fussent  venus  faire  la 

guerre. 

XXVIL  Brennus  roy  des  Gaulois,  ceste  demande 
ouye  se  prit  à  rire,  et  leur  respondit  :  «  Les  Clusiens 
«  nous  tiennent  tort  en  ce,  qu'estans  peu  de  gens  et 
«  ne  pouvans  pas  labourer  beaucoup  de  terres,  ilz  en 
«  veulent  neantmoins  occuper  beaucoup,  sans  nous 
«  en  vouloir  faire  part,  à  nous  qui  sommes  estran- 
«  gers  hors  de  nostre  pais,  et  qui  en  avons  besoing. 
«  Le  mesme  tort  faisoyent  anciennement  à  vous  au- 
a  très  Romains  ceulx  d'Albe,  les  Fidenates  et  les  Ar- 
«  deates,  et  nagueres  les  Veiens,  les  Capenates  et 
«  partie  des  Balisques  et  des  Volsques,  contre  les- 
«  quelz  vous  avez  pris  et  prenez  les  armes  toutefois 
«  et  quantes  qu'ilz  ne  vous  veulent  pas  départir  de 
«  leurs  biens,  asservez  leurs  personnes,  pillez  leurs 
«  biens  et  ruinez  leurs  villes  :  en  quoy  faisant  vous 
«  ne  commettez  oultrage  ny  injustice  quelconque, 
«  ains  suyvez  la  plus  ancienne  loy  qui  soit  en  ce 
«  monde,  laquelle  abandonne  tousjours  aux  plus 
«  forts  ce  qui  est  aux  plus  foibles,  commenceant  aux 
«  dieux,  et  achevant  aux  bestes,  lesquelles  ont  cela 
a  de  nature,  que  les  plus  puissantes  veulent  tous- 
«  jours  avoir  avantage  sur  les  plus  foibles  :  et  pour- 
«  tant  cessez  d'avoir  pitié  de  veoir  les  Clusiens 
«  assiégez,  de  peur  que  vous  n'enseignez  aux  Gaulois 
«  d'avoir  aussi  compassion  de  ceulx  que  vous 
«  oppressez.  s> 

XXVIII.  Par  ceste  response  les  Romains  cogneu- 
rent  bien  qu'il  n'y  a  voit  point  de  moyen  d'appointer 

avec  ce  roy  Brennus  :  parquoy  ilz  entrèrent  dedans 
la  ville  de  Clusium,  où  ilz  donnèrent  courage  aux 
habitans,  et  les  incitèrent  à  faire  une  saillie  avec 
eulx  sur  les  Barbares,  soit  qu'ilz  eussent  envie 
d'esprouver  la  vaillance  des  Gaulois,  ou  de  monstrer 
la  leur  :  si  feirent  ceulx  de  la  ville  une  sortie,  et  y 
eut  une  grosse  escarmouche  tout  joignant  les 
murailles,  en  laquelle  l'un  des  Fabiens  nommé 
Quintus  Fabius  Ambustus,  estant  monté  sur  un 
cheval,  le  lancea  à  rencontre  d'un  beau  et  grand 
homme  Gaulois,  qui  s'estoit  jette  assez  loing  devant 
la  trouppe  des  autres  :  si  ne  fut  point  cogneu  du 
commencement,  tant  pource  que  la  meslée  fut 
soudaine,  comme  aussi  pource  que  ses  armes 
reluisantes  esblouissoyent  la  veuë  des  regardans  : 
mais  après  qu'il  eut  desfaict  le  Gaulois,  et  qu'il 
vint  à  le  despouiller,  Brennus  adonc  le  recogneut, 
et  protesta  contre  luy,  appellant  les  dieux  à 
tesmoings,  comme  il  avoit  violé  les  loix  et  les  droits 
des  gens,  estant  venu  comme  ambassadeur,  et 
ayant  fait  acte  d'ennemy.  Si  feit  à  l'instant  mesme 
cesser  l'escarmouche,  et  laissant  le  siège  de  Clu- 
sium, mena  son  armée  droit  devant  Rome  mesme  : 
et  à  fin  que  Ion  ne  pensast  point  que  les  Gaulois 
fussent  bien  aises  du  tort  qu'on  leur  avoit  fait,  pour 
avoir  couleur  honneste  de  commencer  la  guerre  aux 
Romains,  il  envoya  devant  un  herault  demander 
celuy  qui  avoit  fait  l'offence  pour  en  faire  la  puni- 
tion, et  cependant  marcha  après  à  petites  journées. 
XXIX.  Le  sénat  fut  assemblé  là  dessus,  où  il  y  eut 
plusieurs  des  sénateurs  qui  blasmerent  la  témérité 
des  Fabiens  :  et  sur  tous,  les  prebstres  que  Ion  ap- 

pelle  Fecialiens,  qui  en  feirent  grande  instance, 
comme  de  chose  qui  touchoit  à  la  religion  et  à 
l'honneur  des  dieux,  remonstrans,  que  le  sénat 
pour  descharger  et  absouldre  le  demourant  de  la 
ville  du  crime  de  ceste  forfaitture,  devoit  en  rejetter 
toute  la  pollution  sur  celuy  qui  l'avoit  commise. 
Le  roy  Numa  Pompilius,  le  plus  juste  et  le  plus 
pacifique  de  tous  les  roys  des  Romains,  fut  celuy 
qui  institua  le  collège  de  ces  Fecialiens,  et  ordonna 
qu'ilz  fussent  gardes  de  la  paix,  et  juges  pour 
cognoistre  et  approuver  les  causes  pour  lesquelles 
on  pourroit  justement  commencer  la  guerre  : 
toutefois  à  la  fin  le  sénat  renvoya  la  décision  de  ce 
faict  à  la  voulunté  et  au  jugement  du  peuple,  de- 
vant lequel  les  presbtres  Fecialiens  accusèrent 
semblablement  Fabius  Ambustus  :  mais  le  peuple 
feit  si  peu  de  compte  de  la  religion  et  de  l'honneur 
des  dieux  en  ce  cas,  qu'au  lieu  de  livrer  cestuy 
Fabius  aux  ennemis,  il  l'esleut  l'un  des  tribuns 
militaires  avec  ses  frères.  Ce  qu'entendans  les 
Gaulois,  en  furent  si  mutinez  et  si  courroucez  qu'ilz 
ne  voulurent  plus  aucunement  dilayer,  ains  mar- 
chèrent en  toute  diligence  devers  Rome. 

XXX.  Or  les  peuples  qui  estoyent  sur  le  chemin 
par  où  ilz  devoyent  passer,  estans  espouventez  de 
les  veoir  en  si  grand  nombre  et  en  si  bel  equippage, 
et  aussi  redoubtans  la  violence  de  leur  courroux, 
cuidoyent  que  le  plat  païs  deust  estre  de  prinsault 
par  eulx  tout  destruit,  et  que  les  villes  mesmes  le 
seroyent  incontinent  après  :  et  au  contraire,  ilz  ne 
prirent  chose  quelconque  en  la  campagne,  ny  ne 
feirent  mal  aucun,  ne  desplaisir  à  personne  :  ains  en 

passant  au  long  des  villes  crioyent  qu'ilz  s'en 
alloyent  à  Rome,  et  qu'ilz  ne  vouloyent  la  guerre 
qu'aux  Romains,  et  au  demourant  desiroyent 
d'estre  amis  de  tout  le  monde. 

XXXI.  Estans  doncques  les  Barbares  acheminez 
en  ceste  intention  vers  Rome,  les  tribuns  militaires 
tirèrent  l'armée  Romaine  aux  champs  pour  les  aller 
combattre  :  ilz  n'estoyent  pas  en  moindre  nombre 
que  les  Gaulois,  car  il  y  avoit  jusques  au  nombre 
de  quarante  mille  combattans  à  pied,  mais  la  plus 
part  hommes  nouveaux  et  non  aguerriz,  qui  para- 
vant  n'avoyent  jamais  manié  armes.  Encore  y  eut 
il  de  la  nonchalance,  et  du  mespris  es  choses  appar- 
tenantes à  la  religion  des  dieux  :  car  ilz  ne  se 
soucièrent,  ny  d'avoir  les  signes  des  sacrifices 
heureux,  ny  d'enquérir  des  devins,  ce  que  Ion  a 
accoustumé  de  demander  avant  une  battaille  : 
mais  oultre  tout  cela,  la  multitude  des  capitaines 
egaulx  en  pouvoir,  ruina  leurs  affaires  autant  ou 
plus  que  nulle  autre  cause,  combien  que  souvente- 
fois  auparavant,  en  beaucoup  moindres  affaires 
et  moindres  dangers,  ilz  eussent  accoustumé  d'élire 
des  magistrats  uniques,  avec  puissance  souveraine, 
que  Ion  appelle  dictateurs,  cognoissans  très  bien  de 
quelle  conséquence  est  en  temps  dangereux,  qu'il 
n'y  ait  qu'un  seul  chef  qui  commande  et  qui  ait 
toute  l'authorité  de  la  justice  en  sa  main,  sans 
qu'il  soit  tenu  de  rendre  compte  de  ce  qu'il 
fait. 

XXXII.  Le  tort  aussi  qu'ilz  avoyent  ingratte- 
ment fait  à  Camillus  leur  porta  lors  un  très  grand 

dommage,  pource  que  depuis  les  autres  capitaines 
n.  4 

n'ozerent  plus  commander  rendement  au  peuple, 
et  ne  feirent  plus  que  le  flatter.  Estans  donques 
sortiz  aux  champs,  ilz  se  campèrent  le  long  d'une 
petite  rivière,  qui  se  nomme  Allia,  environ  cinq 
lieues  et  demie  loing  de  la  ville,  non  gueres  loing 
de  l'endroit  où  ladicte  rivière  entre  dedans  le 
Tybre  :  et  là  les  allèrent  trouver  les  Barbares,  qui 
les  desfeirent  en  bat  taille,  par  le  mauvais  ordre  qui 
estoit  en  leur  armée  :  car  la  pointe  senestre  de  leur 
battaille  fut  incontinent  rompue  par  les  Gaulois,  qui 
la  pressèrent  par  tel  effort  qu'ilz  la  poulserent 
jusques  dedans  la  rivière  :  mais  la  pointe  droitte 
s'estant  avant  que  chocquer  retirée  un  peu  hors  de 
la  plaine  sur  quelques  coustaux  prochains,  fut 
moins  endommagée,  et  s'en  sauva  la  plus  part 
qui  se  retira  dedans  Rome  :  mais  des  autres,  ceulx 
qui  peurent  eschapper  après  que  les  ennemis  furent 
las  de  tuer,  se  retirèrent  la  nuict  en  la  ville  de  Veies, 
cuidans  que  celle  de  Rome  fust  perdue,  et  que  tous 
ceulx  qui  se  seroyent  trouvez  dedans,  eussent  esté 
mis  à  l'espée.  Ceste  desconfiture  fut  environ  le  plus 
grand  jour  d'esté,  la  lune  estant  au  plein,  au  jour 
mesme  que  paravant  estoit  advenue  la  grande  des- 
faicte  des  Fabiens,  où  il  y  en  eut  trois  cents  tous 
d'un  mesme  nom  tuez  en  un  jour  par  les  Thoscans. 
Le  jour  neantmoins  a  depuis  esté  appelle  Alliade1, 

1  Cette  malheureuse  journée  est  marquée  dans  les  anciens  ca- 
lendriers romains  au  18  de  juillet,  des  alliensis.  La  rivière 
d' Allia  se  nomme  maintenant  Tor rente  di  Catino.  La  bataille  se 
donna  l'an  de  Rome  364.  Les  trois  cents  Fabiens  avaient  péri 
l'an  de  Rome  277.  Le  19  de  juillet,  il  y  avait  encore  une  fête 
nommée  Lucaria,  en  mémoire  de  la  retraite  que  les  Romains 
avaient  trouvée  dans  les  bois  aprèi  leur  défaite  par  les  Gauloi*. 

du  nom  de  la  petite  rivière,  au  long  de  laquelle 
fut  ceste  seconde  desconfiture. 

XXXIII.  Mais  quant  à  la  différence  des  jours,  s'il 
est  vray  qu'il  y  en  ait  aucuns,  qui  naturellement 
soyent  malencontreux,  ou  si  le  philosophe  Heracli- 
tus  avec  bonne  raison  a  repris  le  poëte  Hesiodus, 
qui  en  fait  les  uns  heureux,  les  autres  malheureux, 
comme  n'entendant  pas  que  la  nature  de  tous  est 
une,  nous  en  avons  traitté  et  disputé  ailleurs '  :  tou- 
tefois pour  la  matière  qui  s'offre  présentement,  à 
l'adventure  ne  sera  il  point  hors  de  propos  d'en  allé- 
guer quelques  exemples  seulement.  Il  est  autre- 
fois advenu  aux  Bœotiens  de  gaigner  deux  très  glo- 
rieuses victoires  le  cinquième  jour  du  mois  qu'ilz 
appellent  Hippodromus,  et  que  les  Athéniens 
nomment  Hecatombœon,  qui  est  le  mois  de  juin, 
par  chascune  desquelles  ilz  ont  tousjours  remis  les 
Grecs  en  liberté,  l'une  fut  celle  de  Leuctres  2,  et 
l'autre  celle  de  Gerseste,  qui  fut  plus  de  deux  cents 
ans 8  auparavant,  quand  ilz  defeirent  en  batt aille 

1  Dans  un  traité  que  Plutarque  avait  fait  sur  les  jours  :  mais 
il  est  perdu.  Il  en  dit  encore  quelque  chose  dans  les  Questions 
Romaines,  chap.  xxxv. 

2  La  seconde  année  de  la  cent  deuxième  olympiade. 

3  La  bataille  de  Géraeste,  ou  plutôt  de  Céresse,  s'est  donnée 
vers  le  même  temps  que  celle  des  Thermopyles,  et  par  consé- 
quent vers  la  première  année  de  la  soixante-quinzième  olympiade. 
Elle  n'a  précédé  que  de  cent  huit  ans  la  bataille  de  Leuctres. 
Il  faut  donc  qu'il  y  ait  une  faute  dans  le  grec  de  Plutarque.  Il 
paraît  aussi  qu'il  y  en  a  une  dans  le  nom  de  Gerseste.  C'est  un 
promontoire  de  l'Eubée  :  on  ne  connaît  point  d'endroit  de  ce 
nom  dans  la  Béotie.  Mais  il  y  a  près  de  Thespie,  ville  de  Béotie, 
une  place  forte  nommée  Céresse.  C'est  là  que  les  Béotiens 
s'étaient  autrefois  défendus  contre  les  Thessahens  qui  avaient 
voulu  envahir  leur  pays.  Voyez  Pausanias,  IX,  14. 

Lattamias  et  les  Thessaliens.  Au  contraire,  les 
Perses  ont  esté  desfaicts  en  battaille  par  les  Grecs 
le  sixième  jour  du  mois  d'aoust l  en  la  journée  de 
Marathon,  le  troisième  en  celle  de  Platées 2,  et 
au  mesme  jour  près  de  Micale,  et  le  vingt  cinquième 
jour  en  celle  d'Arbeles3,  les  Athéniens  gaignerent 
la  battaille  navalle  près  l'isle  de  Naxos,  soubs  la 
conduitte  de  Chabrias,  environ  la  pleine  lune  du 
mois  d'aoust 4  :  et  le  vingtième  celle  de  Salamine  5, 
ainsi  comme  nous  avons  plus  amplement  déduit  au 
traitté  que  nous  avons  fait  de  la  différence  des  jours. 
XXXIV.  Aussi  a  semblablement  le  mois  d'ap- 
vril 6  apporté  aux  Barbares  de  bien  notables  per- 
tes :  car  Alexandre  le  grand  desfeit  les  lieutenans 
du  roy  de  Perse  en  la  journée  de  Granique  audit 
mois,  et  furent  les  Carthaginois  en  la  Sicile  des- 
faicts par  Timoleon  le  vingt  et  septième 7,  auquel 

1  Amyot  aurait  dû  conserver  les  noms  des  mois  grecs.  La  ba- 
taille de  Marathon  fut  donnée  le  six  du  mois  Boedromion, 
comme  le  marque  Plutarque,  la  troisième  année  de  la  soixante- 
douzième  olympiade. 

2  Les  batailles  de  Platées  et  de  Mycale  sont  de  la  seconde 
année  de  la  soixante-quinzième  olympiade. 

3  La  bataille  d'Arbeles  est  de  la  seconde  année  de  la  cent  dou- 
zième olympiade. 

4  La  bataille  navale  près  de  Naxos  fut  livrée  vers  la  pleine 
lune  du  mois  de  Boedromion,  la  quatrième  année  de  la  centième 
olympiade. 

0  Voyez  la  Vie  de  Thémistocle,  chap.  xxx. 

6  Dans  le  grec  le  mois  Thargelion.  Amyot  aurait  dû  traduire 
le  mois  de  mai,  comme  il  l'a  bien  traduit  dans  la  Vie  de  Timo- 
leon, chap.  xxxvi.  La  bataille  du  Granique  a  été  donnée  la  troi- 
sième année  de  la  cent  onzième  olympiade. 

'  Amyot  calcule  mal  la  fin  des  mois  qui  doit  se  compter  en 
rétrogradant  :  ainsi  le  septième  jour  du  mois  Thargelion  finissant 
ne  tombe  pas  au  vingt-sept,  mais  au  vingt-trois. 

jour  mesme  on  estime  que  la  ville  de  Troye  fut 
prise,  ainsi  comme  Ephorus,  Callisthenes,  Damastes 
et  Phylarchus  l'ont  escrit.  A  l'opposite  aussi  le 
mois  de  juillet l,  que  les  Bœotiens  appellent  Pane- 
mus,  n'a  pas  esté  favorable  aux  Grecs  :  car  le  sep- 
tième d'iceluy  ilz  furent  desfaicts  par  Antipater 
en  la  battaille  de  Cranon,  qui  fut  leur  totale  ruine, 
et  paravant  avoyent  aussi  esté  battus  au  mesme 
mois  près  la  ville  de  Chaeronée  par  le  roy  Philippus  2, 
et  le  mesme  jour,  au  mesme  mois,  et  en  la  mesme 
année,  ceulx  qui  estoyent  passez  en  Italie  avec  le 
roy  Archidamus  3,  y  furent  tous  desfaicts  par  les 
barbares  du  païs.  Et  les  Carthaginois  en  redoub- 
tent  le  vingt  et  septième  jour 4,  comme  celuv 
qui  leur  a  autrefois  apporté  plusieurs  grandes  et 
grief  ves  malencontres.  Au  contraire  aussi  je 
n'ignore  pas  que  environ  la  feste  des  mystères  la 
ville  de  Thebes  5  fut  destruicte  par  Alexandre,  et 
que  les  Athéniens  furent  contraincts  de  recevoir 

1  Dans  le  grec  le  mois  Metagitnion.  C'est  le  second  mois  de 
l'année  athénienne  :  il  répond  au  mois  d'août.  La  bataille  de 
Cranon  fut  livrée  la  troisième  année  de  la  cent  quatorzième 
olympiade. 

2  Philippe,  père  d'Alexandre  le  Grand,  gagna  la  bataille  de 
Chéronée  la  troisième  année  de  la  cent  dixième  olympiade. 

3  Archidamus,  roi  de  Lacédémone.  Il  allait  porter  du  secours 
aux  Tarentins,  lorsqu'il  fut  tué  à  Maduria,  ville  près  de  Casal- 
Nutvo,  dans  la  Calabre. 

4  Amyot  -ait  ici  une  double  faute.  Il  y  a  dans  le  grec  le  neu- 
vième du  mois  finissant,  et  non  pas  le  septième.  Il  fallait  traduire 
le  vingt-deuxième,  et  non  pas  le  vingt-septième. 

5  Ce  fut  la  seconde  année  de  la  cent  onzième  olympiade 
qu'Alexandre  détruisit  la  ville  de  Thèbes  dans  la  Béotie,  un  peu 
avant  la  fête  des  mystères,  qui  se  célébrait  à  Eleusis  dans  le  tem- 
ple de  Cérès  au  mois  de  Boedromion,  ou  de  septembre. 

en  leur  ville  garnison  environ  le  vingtième  jour 
d'aoust  lors  que  se  fait  la  saincte  procession  mys- 
tique de  Iacchus l.  Semblablement  aussi  que  les 
Romains  en  un  mesme  jour  perdirent  leur  armée 
avec  le  capitaine  Scipion  2,  qui  fut  desfait  par  les 
Cimbres,  et  que  depuis  soubs  la  conduite  de  Lucul- 
lus  ilz  vainquirent  le  roy  Tigranes  et  les  Arméniens  : 
et  que  Attalus  et  Pompeius  moururent  tous  deux 
à  semblable  jour  qu'ilz  estoyent  nez.  Brief  Ion 
pourroit  alléguer  plusieurs  exemples  de  personnes, 
ausquelles  après  mesmes  révolutions  de  temps 
sont  escheuts  de  notables  accidents  de  bonne  et 
de  mauvaise  fortune. 

XXXV.  Mais  pour  retourner  à  nostre  histoire, 
le  jour  de  ceste  desfait  te  est  l'un  de  ceulx  que  les 
Romains  tienent  pour  les  plus  malencontreux, 
et  à  cause  de  celuy  là,  deux  autres  3  encore  en 
chasque  mois  sont  aussi  reputez  malheureux, 
s'estant  la  crainte  et  la  superstition,  à  cause  de  ce 
sinistre  événement,  plus  avant  estendue,  ainsi 
comme  il  advient  ordinairement  :  mais  quant  à 
cela,  nous  en  avons  plus  amplement  et  plus  diligem- 
ment escrit  au  livre,  où  nous  rendons  raison  des 
coustumes  et  façons  de  faire  des  Romains  4. 

XXXVI.  Or  après  ceste  desfaitte,  si  les  Gau- 
lois eussent  chaudement  poursuyvy  à  la  trace  les 

1  Cette  procession  de  Bacchus  allait  d'Athènes  à  Eleusis  le 
sixième  jour  de  la  fête  des  mystères,  le  20  du  mois  Boedromion. 

2  C'est  une  faute.  Il  faut  corriger  Cépion.  Il  fut  défait  par  les 
Cimbres  l'an  de  Rome  649. 

8  Le  lendemain  des  calendes  et  le  lendemain  des  nones  étaient 
les  deux  autres  jours  réputés  malheureux. 
*  Dans  les  Quatu»n  Romain*!  chap.  xxx\ . 

fuyans,  rien  n'eust  peu  sauver  la  ville  de  Rome, 
qu'elle  n'eust  esté  entièrement  perdue  et  des- 
truitte,  et  tous  ceulx  qui  estoyent  demourez  dedans 
mis  à  l'espée  :  tant  ceulx  qui  se  sauvèrent  de  vis- 
tesse  apportèrent  de  frayeur  à  ceulx  qui  les  recueil- 
lirent, et  tant  ilz  emplirent  la  ville  de  trouble, 
d'effroy  et  d'estonnement.  Mais  les  Barbares  ne 
croyans  pas  leur  victoire  si  grande  comme  elle 
estoit,  et  s'amusans  à  faire  bonne  chère  en  une  si 
grande  joye,  et  aussi  à  départir  entre  eulx  le 
butin  qu'ilz  avoyent  trouvé  dedans  le  camp  de 
leurs  ennemis,  donnèrent  temps  et  loisir  à  la 
tourbe  qui  s'en  fouit  hors  la  ville,  de  se  retirer  à 
leur  aise  en  lieu  de  seureté  :  et  à  ceulx  qui  demou- 
rerent,  d'espérer  encore  de  se  pouvoir  sauver,  et 
de  se  prouveoir  et  préparer  :  car  en  abandonnant 
tout  le  reste  de  la  ville,  ilz  remparerent  et  forti- 
fièrent le  mont  du  Capitole,  et  le  prouveurcnt  de 
toutes  sortes  d'armes  :  mais  devant  toute  œuvre, 
ilz  retirèrent  partie  des  choses  sainctes  et  sacrées 
dedans  ledit  fort  du  Capitole  :  et  les  vierges  re- 
ligieuses de  la  déesse  Vesta  emportèrent  le  sainct 
feu  avec  leurs  autres  choses  sacrées  :  combien  qu'il 
y  en  ait  quelques  uns  qui  veulent  dire,  qu'elles 
n'ont  autre  chose  en  garde,  que  ce  feu  éternel,  par 
l'institution  du  roy  Xuma,  qui  voulut  et  ordonna 
qu'on  le  reverast,  comme  le  principe  et  le  com- 
mencement de  toutes  choses  a  :  attendu  que  c'est 
la  substance  la  plus  mouvante  qui  soit  en  toute  la 

1  Voilà  l'origine  du  culte  du  feu  si  ancien  et  si  répandu  dans 
l'univers.  L'usage  s'est  perpétué  de  conserver  du  feu  dans  les 
temples. 

nature,  comme  ainsi  soit  que  la  génération  est  un 
mouvement,  ou  à  tout  le  moins  qu'elle  ne  se  fait 
point  sans  quelque  mouvement  :  et  voit  on  que 
toute  autre  matière,  quand  chaleur  luy  default, 
demeure  oisifve  et  immobile,  sans  action  quel- 
conque, non  plus  qu'une  chose  morte,  appetant  et 
recherchant  la  vigueur  du  feu,  comme  son  ame, 
laquelle  recouvrée  elle  commence  alors  à  se 
mouvoir  aucunement,  et  à  se  disposer  à  faire  ou 
souffrir  quelque  chose.  Parquoy  Numa  estant, 
comme  ilz  disent,  homme  de  grand  sçavoir,  et  qui 
pour  sa  sapience  avoit  le  bruit  de  communiquer 
avec  les  Muses,  le  consecra  et  voulut  que  Ion  le 
conservast  sans  le  laisser  esteindre,  ne  plus  ne 
moins  qu'une  vive  image  de  la  puissance  éternelle 
qui  régit  et  gouverne  tout  ce  monde. 

XXXVII.  Les  autres  disent  que  devant  les 
choses  sainctes  et  sacrées  il  y  a  du  feu  tousjours 
ardent,  par  une  manière  et  signifiance  de  purifica- 
tion, comme  les  Grecs  en  tienent  aussi,  mais  que 
derrière  il  y  a  au  dedans  des  choses  cachées,  qu'il 
n'est  loisible  à  personne  de  veoir,  sinon  à  ces  vierges 
sacrées  que  Ion  appelle  Vestales  :  et  y  en  a  plu- 
sieurs qui  vont  disans,  que  le  palladium  de  Troye, 
c'est  à  dire,  l' image  de  Pallas,  qui  fut  apportée 
par  ^Eneas  en  Italie,  y  est  cachée.  Encore  y  en  a 
il  d'autres  qui  comptent  que  Dardanus,  lors  qu'il 
édifia  premièrement  la  ville  de  Troye,  y  porta  les 
sainctes  images  des  dieux  Samothraciens,  et  qu'il 
les  y  dédia,  mais  que  depuis  ^Eneas,  quand  la  ville 
fut  prise,  les  desrobba,  et  les  garda  jusques  à  ce 
qu'il  s'en  vint  habiter  en  Italie.   Aucuns  autres 

qui  font  semblant  de  sçavoir  touchant  cela  plus 
que  n'en  sçait  le  commun,  tienent  qu'il  y  a  deux 
tonneaux  qui  ne  sont  pas  grands,  dont  l'un  est 
vuide  et  tout  ouvert,  l'autre  est  fermé  et  plein  : 
mais  qu'il  n'y  a  que  ces  vierges  sacrées  qui  les  puis- 
sent veoir  :  les  autres  estiment  que  ceulx  là  ayent 
controuvé  ce  qu'ilz  en  disent,  pour  autant  que  les 
vestales  jetterent  alors  tout  ce  qu'elles  peurent 
serrer  dedans  deux  tonneaux  qu'elles  cachèrent 
soubs  terre  dedans  le  temple  de  Quirinus,  à  raison 
dequoy  l'endroit  retient  encore  aujourdhuy  le 
surnom  des  tonneaux  ■  :  mais  elles  prirent  sur  elles 
ce  qui  estoit  le  principal  et  le  plus  digne,  et  s'en 
fouirent  à  tout  le  long  de  la  rivière.  Là  où  Lucius 
Albinus  homme  populaire,  qui  s'en  fouyoit  aussi, 
ayant  chargé  sur  un  chariot  sa  femme  et  ses  petits 
enfans,  avec  ses  plus  nécessaires  meubles,  les  ren- 
contra :  mais  si  tost  qu'il  apperceut  ces  vierges 
sacrées  portans  entre  leurs  bras  les  saincts  joyaulx 
dévouez  au  service  des  dieux  toutes  seules,  et 
ayans  beaucoup  de  peine  à  marcher,  il  feit  incon- 
tinent descendre  sa  femme,  ses  enfans  et  ses  biens 
de  dessus  son  chariot,  et  le  leur  bailla  pour  monter 
dessus  et  s'en  fouïr  en  quelque  une  des  villes 
Grecques.  Si  m'a  semblé  que  je  ne  devois  point 
passer  oultre,  sans  faire  en  passant  ce  peu  de  men- 
tion de  la  révérence  envers  les  dieux,  et  de  la 
dévotion  que  monstra  cestuy  Albinus  en  temps  si 
extrêmement  dangereux. 

XXXVIII.  Au  demourant,  les  presbtres  des  au- 

1  Cet  endroit  se  nommait  Doliola.  Voyez  Festus  Pompeius  à 
ce  »ot,  et  Tite-Live,  liv.  V,  chap.  xl. 

très  dieux  et  les  plus  honorables  vieillards  de  la 
ville,  qui  autrefois  avoyent  esté  consuls,  ou  qui 
avoyent  obtenu  l'honneur  du  triumphe,  n'eurent 
pas  le  cueur  d'abandonner  Rome,  ains  se  vestans 
de  leurs  plus  belles  robbes  sacrées  se  dévouèrent, 
et  par  manière  de  dire  se  sacrifièrent  voluntaire- 
ment  eulx  mesmes  à  la  fortune  pour  le  salut  de 
leur  païs  suyvans  certaines  paroles  et  prières  que 
Fabius  le  souverain  pontife  leur  nomma,  et  s'en 
allèrent  ainsi  vestus  asseoir  en  la  grande  place 
sur  des  chaires  d'ivoire,  attendans  ce  qu'il  plairoit 
aux  dieux  leur  envoyer. 

XXXIX.  Mais  trois  jours  après  arriva  Brennus 
avec  son  armée,  lequel  trouvant  les  portes  de  la 
ville  toutes  ouvertes,  et  les  murailles  sans  gardes, 
eut  peur  d'arrivée  que  ce  ne  fust  quelque  trom- 
perie et  quelque  embusche,  ne  pouvant  croire  que 
les  Romains  fussent  si  bas  que  d'avoir  abandonné 
leur  ville  :  mais  après  qu'il  fut  bien  informé  de  la 
vérité,  il  entra  dedans  par  la  porte  Colline,  et  prit 
Rome  peu  plus  de  trois  cents  soixante  ans  a  après 
sa  première  fondation  :  au  moins  s'il  est  vray  qu'il 
soit  demouré  jusques  aujourdhuy  aucune  cer- 
taineté  du  compte  de  ces  temps  là,  veu  que  le 
trouble  et  la  confusion  qui  fut  alors,  a  mis  en  doubte 
plusieurs  choses  beaucoup  plus  modernes  que 
celle  là.  Si  est  ce  pourtant  qu'il  passa  incontinent 
quelque  bruit,  mais  bien  obscur  et  incertain,  de 
ceste  prise  jusques  en  la  Grèce,  pource  que  Hera- 
clides  le  Pontique  qui  n'a  esté  gueres  loing  de  ce 
temps  là,  en  un  sien  traitté  qu'il  a  escrit  de  l'ame, 

1  L'an  de  Rome  364. 

dit  qu'il  estoit  venu  nouvelle  du  costé  de  Ponant, 
qu'une  armée  issue  de  par  de  là  les  Hyperboriens, 
avoit  pris  une  ville  Grecque  nommée  Rome,  assize 
en  ces  païs  là  sur  le  bord  de  la  grande  mer  :  mais  je 
ne  m'esbahis  pas  si  Heraclides  qui  a  escrit  tant 
d'autres  fables  et  mensonges,  amplifia  la  nouvelle 
véritable  de  ceste  prise  de  Rome,  en  y  adjouxtant 
du  sien  les  Hyperboriens  et  la  grande  mer  :  C'est 
bien  chose  asseurée  que  le  philosophe  Aristote  a 
sçeu  certainement  qu'elle  fut  prise  par  les  Gaulois  : 
toutefois  il  dit  que .  celuy  qui  depuis  la  sauva 
s'appelloit  Lucius  :  et  ce  fut  Marcus  Camillus,  et 
non  pas  Lucius.  Mais  tout  cela  n'est  dit  que  par 
manière  de  conjecture. 

XL.  Au  reste  Brennus  estant  entré  dedans 
Rome,  ordonna  partie  de  ses  gens  pour  tenir 
assiégez  ceulx  qui  estoyent  dedans  le  Capitole,  et 
luy  avec  le  reste  descendant  à  travers  la  place, 
s'esmerveilla  fort  quand  il  y  veit  ces  hommes  ainsi 
assis  dedans  leurs  chaires  en  gravité  sans  mot  dire, 
mesmement  quand  ilz  ne  se  levèrent  point,  quoy 
qu'ilz  veissent  les  ennemis  en  armes  venir  vers  eulx, 
ny  ne  changèrent  aucunement  de  visage  ny  de 
couleur,  s'appuyans  sur  leurs  bas  tons  qu'ilz  avoyent 
es  mains  tout  doulcement,  sans  monstrer  d'estre 
estonnez  ny  errroyez  de  rien,  et  se  regardans  les 
uns  les  autres  :  cela  donna  grand  esbahisse- 
ment  aux  Gaulois  du  commencement  pour  l'es- 
trange  façon  de  faire,  tellement  qu'ilz  demourerent 
quelque  temps  en  doubte  d'en  approcher  et  de 
leur  toucher,  craignans  que  ce  ne  fussent  des  dieux, 
jusques  à  ce  qu'il  y  eut  un  d'entre  eulx  qui  prit 

la  hardiesse  de  s'approcher  de  Marcus  Papyrius, 
et  luy  passa  tout  doulcement  la  main  par  dessus 
sa  barbe  qui  estoit  longue.  Papyrius  luy  donna 
de  son  baston  si  grand  coup  sur  la  teste,  qu'il 
la  luy  blecea  :  dequoy  le  barbare  estant  irrité, 
desguaina  son  espée  et  l'occit.  Les  autres  sembla- 
blement  tuèrent  aussi  tous  ceulx  qu'ilz  rencon- 
trèrent depuis,  et  furent  plusieurs  jours  à  piller  et 
saccager  tout  ce  qui  estoit  dedans  les  maisons,  et 
puis  à  la  fin  meirent  le  feu  dedans  et  les  ruinè- 
rent par  despit  de  ceulx  qui  tenoyent  fort  dedans 
le  Capitole,  pource  qu'ilz  ne  s'estoyent  pas  voulu 
rendre  à  leur  sommation,  ains  les  avoyent  très 
bien  repoulsez  quand  ilz  s'estoyent  approchez 
de  la  muraille  :  pour  laquelle  cause  ilz  démolirent 
la  ville  entièrement,  et  passèrent  au  fil  de  l'espée 
toutes  les  personnes  qu'ilz  peurent  avoir  en  leurs 
mains,  autant  femmes  qu'hommes,  petits  enfans  et 
vieilles  gens. 

XLL  Or  ce  siège  allant  en  longueur,  les  vivres 
commencèrent  à  estre  courts  aux  Gaulois,  et  fut 
force  qu'ilz  en  allassent  chercher  dehors  :  au  moyen 
dequoy  ilz  se  départirent,  et  y  en  eut  une  trouppe 
qui  demoura  avec  le  roy  au  siège  du  Capitole,  et 
les  autres  allèrent  courir  et  fourrager  le  plat  pais, 
et  piller  les  villages  d'alentour,  non  pas  tous  en- 
semble, mais  escartez  par  bandes,  les  uns  çà,  les 
autres  là,  sans  se  doubter  de  rien,  ny  se  tenir  autre- 
ment sur  leurs  gardes,  tant  ilz  se  fioyent  en  leur 
prospérité.  Toutefois  la  plus  grosse  trouppe  d'entre 
eulx  par  cas  d'adventure  s'addressa  vers  la  ville 
d'Ardée,  là  où  Camillus  se  tenoit,  vivant  en  homme 

privé,  sans  s'entremettre  aucunement  d'affaires, 
depuis  qu'il  estoit  en  exil,  jusques  alors  qu'il  com- 
mencea  à  prendre  espérance  et  pensement,  non 
d'homme  qui  se  contentast  de  demourer  caché  en 
seureté,  et  de  pouvoir  eschapper  les  mains  des  enne- 
mis, ains  qui  espioit  les  moyens  de  les  desfaire  si 
l'occasion  s'en  presentoit  :  parquoy  voyant  que  les 
habitans  d'Ardée  estoyent  bien  en  assez  com- 
petant  nombre,  mais  qu'ilz  avoyent  faulte  de 
cueur  et  de  hardiesse  pour  la  lascheté  de  leurs 
gouverneurs  et  capitaines,  lesquelz  n'avoyeat 
expérience  aucune  de  la  guerre,  il  commencea  à 
semer  ces  propos  parmy  les  jeunes  hommes,  Qu'il 
ne  falloit  point  estimer  le  malheur  des  Romains 
estre  procédé  de  la  prouesse  des  Gaulois,  ny  que 
la  calamité  qui  leur  estoit  advenue  pour  n'avoir 
pas  suivy  bon  conseil,  fust  œuvre  de  ceulx  qui 
n' avoyent  de  leur  part  fait  chose  quelconque  pour 
laquelle  ilz  deussent  avoir  emporté  la  victoire,  ains 
que  Ion  devoit  estimer,  que  ce  n'estoit  autre  chose 
que  la  fortune  seule  qui  avoit  voulu  monstrer  sa 
puissance,  et  que  ce  seroit  entreprise  belle  et 
honnorable  que  de  chasser,  encore  qu'il  y  deust 
avoir  du  danger,  des  estrangers  barbares  hors  de 
leur  pais,  attendu  qu'ilz  ne  mettoyent  autre  but  à 
leur  victoire,  sinon  de  perdre  et  consommer  comme 
le  feu  tout  ce  qui  tumboit  entre  leurs  mains  :  mais 
toutefois  que  s'ilz  vouloyent  seulement  prendre 
courage  et  s'esvertuer,  qu'il  leur  en  donneroit  en 
temps  et  lieu  la  victoire  sans  aucun  danger. 

XLII.  I,es  jeunes  hommes  trouvèrent  ces  propos 
les  meilleurs  du  monde  :  parquoy  Camillus  s'en 

adressa  encore  aux  officiers  et  à  ceulx  du  conseil, 
et  les  ayant  persuadez  aussi,  feit  armer  tous  ceulx 
qui  estoyent  en  aage  de  porter  le  harnois,  sans  per- 
mettre qu'il  en  sortist  pas  un  de  la  ville,  de  peur 
que  les  ennemis,  qui  estoyent  près  de  là,  ne  s'en 
apperceussent.  Car  après  qu'ilz  eurent  bien  couru 
tout  le  plat  païs  à  l' environ,  et  qu'ilz  se  furent 
bien  chargez  de  pillage  et  de  toute  sorte  de  butin,  ilz 
s'allèrent  camper  négligemment,  sans  se  tenir  sur 
leurs  gardes,  en  une  pleine  campagne,  là  où  après 
s'estre  bien  enyvrez  ilz  se  meirent  à  dormir,  et  y 
avoit  un  très  grand  silence  en  tout  leur  camp  : 
dequoy  Camillus  estant  d'heure  à  autre  bien  ad- 
verty  par  ses  espies,  feit  adonc  sortir  les  Ardeates 
aux  champs,  et  ayant  couru  sans  bruit  quel- 
conque ce  qu'il  y  avoit  de  chemin  entre  la  ville  et 
le  camp  des  Gaulois,  y  arriva  justement  environ  la 
minuit,  et  là  feit  incontinent  jetter  de  grands  cris 
à  ses  gens  et  sonner  les  trompettes  de  tous  costez 
pour  effroyer  les  ennemis,  qui  encore  à  grande 
peine  se  pouvoyent  esveiller  à  si  grand  bruit,  tant 
ilz  estoyent  y vres  :  toutefois  il  y  en  eut  quelques  uns 
qui  de  peur  se  resveillerent  en  sursault,  et  qui 
revenans  à  soy  prirent  les  armes  pour  faire  teste 
à  Camillus,  lesquelz  furent  tuez  en  combattant  : 
mais  les  autres  en  bien  plus  grand  nombre  gisans 
çà  et  là  parmy  le  camp  sans  armes,  encore  tous 
espris  de  sommeil  et  de  vin,  furent  mis  à  l'espée 
sans  combattre  :  et  ceulx  qui  s'enfouirent  du 
camp  la  nuict,  qui  furent  bien  peu,  furent  aussi 
desfaicts  le  jour  ensuyvant  par  les  gens  de 
cheval   qui   allèrent   après,  et  le*  occirent    ainsi 

qu'ilz   les   trouvoyent    errans    çà    et    là  par  les 
champs. 

XIJII.  Le  bruit  de  ceste  desconfiture  courut  in- 
continent par  toutes  les  villes  prochaines,  ce  qui 
fcit  que  plusieurs  jeunes  hommes  se  vindrent 
joindre  à  la  trouppe  de  Camillus,  mesmement 
ceulx  des  Romains  qui  s'estoyent  sauvez  en  la 
ville  de  Veies  après  la  desfaitte  d'Allia,  lesquelz 
faisoyent  entre  eulx  leurs  regrets,  disans  :  «  O 
«  dieux,  quel  capitaine  la  fortune  a  osté  à  la  ville 
a  de  Rome,  pour  honorer  celle  d'Ardée  des  proues- 
«  ses  et  beaux  faicts  de  Camillus  !  et  ce  pendant 
«  celle  qui  l'a  produit  et  nourry  demeure  perdue  et 
«  destniitte.  Et  nous,  à  faulte  de  chef  qui  nous 
«  conduise,  sommes  icy  à  ne  rien  faire,  renfermez 
«  dedans  les  murailles  d'autruy,  laissans  ce  pendant 
«  ruiner  et  gaster  l'Italie  devant  noz  yeux.  Que 
«  n'envoyons  nous  doncques  demander  nostre 
a  capitaine  aux  Ardeates,  ou  que  nous  ne  prenons 
«noz  armes  pour  nous  en  aller  devers  luy?  Car  il 
«  n'est  plus  banny,  ny  nous  citoyens,  puis  que  nostre 
«  ville  est  en  la  puissance  et  possession  de  noz  enne- 
«  mis.  »  Hz  s'accordèrent  tous  à  ce  conseil,  et  en- 
voyèrent devers  Camillus  le  prier  d'accepter  la 
charge  de  capitaine  :  lequel  leur  feit  response,  qu'il 
ne  l'accepteroit  point,  sinon  que  premier  ceulx 
qui  estoyent  assiégez  dedans  le  Capitole  ne  l'eussent 
légitimement  confirmé  par  leurs  voix  et  suffrages, 
pource  que  ceulx  là  pendant  qu'ilz  tiendroyent, 
representoyent  le  corps  de  la  ville,  et  que  s'ilz 
luy  commandoyent  de  l'accepter,  il  leur  obeïroit 
bien    vouluntiers  :    mais   autrement,    que    oultre 

leur  gré  et  sans  leur  commandement,  il  ne 
s'en  entremettroit  point.  Ceste  response  ouye,  il 
n'y  eut  celuy  des  Romains  qui  ne  louast  et  qui 
n'estimast  grandement  la  preudhommie  et  la  léga- 
lité grande  qui  mou  voit  Camillus  :  mais  ilz  ne 
sçavoyent  comment  le  faire  entendre  à  ceulx  qui 
estoyent  assiégez  dedans  le  Capitole,  pource  qu'il 
sembloit  estre  du  tout  impossible  qu'il  entrast 
un  messager  dedans  la  forteresse  assiégée,  attendu 
que  les  ennemis  tenoyent  la  ville. 

XLIV.  Toutefois  il  y  eut  entre  les  jeunes  hommes 
un  nommé  Pontius  Cominius  de  moyenne  maison, 
mais  au  demourant  convoiteux  d'honneur  et  de 
gloire,  qui  offrit  vouluntairement  de  se  mettre  au 
hazard  d'y  entrer  :  si  ne  prit  point  de  lettres  à 
porter  à  ceulx  qui  estoyent  assiégez,  de  peur  que 
si  d'adventure  il  estoit  surpris,  les  lettres  ne  des- 
couvrissent l'intention  de  Camillus  :  ains  se  vestit 
d'une  meschante  robbe,  soubs  laquelle  il  cacha 
quelques  pièces  de  liège  :  et  se  mettant  en  chemin 
de  plein  jour,  marcha  tousjours  sans  crainte,  tant 
qu'il  arriva  près  de  Rome  qu'il  estoit  ja  nuict 
toute  noire  :  et  pource  qu'il  ne  pouvoit  passer 
sur  le  pont  à  cause  que  les  barbares  le  gardoyent, 
il  entortilla  à  l'entour  de  son  col  ce  qu'il  avoit 
d'habillemens,  qui  n'estoyent  pas  beaucoup  ny 
de  gueres  pesans,  et  se  mettant  à  nage  dessus  les 
lièges  qu'il  avoit  apportez,  feit  tant  qu'il  passa 
de  l'autre  costé  de  la  rivière,  où  est  la  ville  située, 
et  se  destournant  tousjours  des  endroits,  où  il 
pensoit  que  les  ennemis  ne  fussent  endormis, 
pource  qu'il  y  veoit  de  la  lumière  et  du  feu,  et 

y  entendoit  du  bruit,  il  s'en  alla  à  la  porte  Carmen- 
taie,  où  il  y  avoit  plus  de  silence  qu'ailleurs,  et  du 
costé  de  laquelle  le  mont  du  Capitole  estoit  plus 
roide  et  plus  droit,  pource  qu'il  y  a  des  rochers  fort 
aspres  à  monter,  au  long  desquels  toutefois  il  gravit 
tant,  qu'il  arriva  avec  beaucoup  de  travail  jusques 
à  la  muraille  de  la  forteresse,  à  l'endroit  dont  on 
se  donnoit  moins  de  garde,  et  saluant  ceulx  qui 
estoyent  du  guet,  leur  déclara  qui  il  estoit  :  si  fut 
par  eulx  tiré  à  mont,  et  mené  à  ceulx  qui  lors 
estoyent  en  magistrat,  lesquelz  feirent  inconti- 
nent assembler  le  sénat,  auquel  il  annoncea  la 
nouvelle  de  la  victoire  de  Camillus,  qu'ilz  n'avoyent 
point  encore  entendue,  et  aussi  leur  exposa  l' ad  vis 
des  gens  de  guerre  Romains  estans  dehors,  qui 
estoit  de  donner  authorité  souveraine  à  Camillus, 
et  les  admonesta  de  la  luy  déférer  aussi  et  con- 
firmer, pource  que  c'estoit  celuy  seul,  auquel 
les  citoyens  qui  estoyent  dehors  consentoyent 
d'obeïr. 

XLV.  Quoy  entendu,  les  assiégez  après  avoir 
consulté  entre  eulx  là  dessus,  eleurent  Camillus  dic- 
tateur, et  renvoyèrent  le  mesme  messager  Pontius 
Cominius,  par  le  mesme  chemin  qu'il  estoit  venu. 
Il  eut  toute  pareille  adventure  au  retour  qu'il 
avoit  eue  au  venir,  car  il  ne  fut  aucunement 
apperceu  des  ennemis,  et  rapporta  à  ceulx  de 
dehors  ce  que  le  sénat  avoit  ordonné,  dont  ilz 
furent  fort  joyeux.  Ainsi  vint  Camillus  à  prendre 
la  charge  des  affaires,  et  trouva  ja  bien  vingt 
mille  combattans  en  armes,  et  en  assembla  encore 
d'avantage  du  secours  des  alliez  et  confederez,  se 

préparant  de  jour  en  jour  pour  aller  assaillir  les 
ennemis.  Voilà  comment  Camillus  fut  eleu  dic- 
tateur pour  la  seconde  fois,  et  s'en  alla  en  la  ville 
de  Veies,  là  où  il  parla  aux  gens  de  guerre  Romains 
qui  y  estoyent,  et  y  en  amassa  encore  d'avantage 
des  alliez,  pour  aller  le  plus  tost  qu'il  pourroit 
donner  la  battaille  aux  ennemis. 

XLVI.  Mais  en  ces  entrefaittes,  dedans  Rome 
quelques  uns  des  barbares  passans  d'adventure  au 
long  de  l'endroit  par  où  estoit  la  nuict  monté 
Pontius  Cominius,  apperceurent  en  plusieurs  lieux 
les  traces  de  ses  pieds  et  de  ses  mains,  ainsi  qu'il 
s'estoit  accroché  en  gravissant  contremont,  et 
veirent  aussi  les  herbes  et  broissailles,  qui  estoyent 
au  long  des  rochers,  froissez,  et  la  terre  éboulée, 
dont  ilz  allèrent  faire  le  rapport  au  roy,  qui  se 
transporta  luy  mesme  sur  le  lieu,  et  l'ayant  bien 
considéré,  ne  feit  autre  chose  sur  l'heure  :  mais 
le  soir  quand  la  nuict  fut  venue,  il  assembla  une 
trouppe  des  plus  légers  Gaulois,  et  qui  plus  avoyent 
accoustumé  de  gravir  es  montaignes,  et  leur  dit  : 
«  Les  ennemis  nous  monstrent  eulx  mesmes  le 
«  chemin,  que  nous  ne  pouvions  trouver  pour  les 
«  aller  surprendre,  et  y  estans  montez,  nous  donnent 
«  assez  à  entendre  qu'il  n'est  pas  impossible  d'y 
a  monter  :  si  seroit  grande  honte  à  nous  après 
«  avoir  si  bien  commencé  de  faillir  à  bien  achever, 
«  en  abandonnant  ce  Heu  icy  comme  imprenable  : 
«  car  s'il  a  esté  facile  à  un  seul  d'y  gravir,  tant 
«  moins  doibt  il  estre  difficile  à  plusieurs  d'y  mon- 
ter les  uns  après  les  autres,  attendu  que  l'un 
«  aide  à  l'autre  :  et  si  vous  advise,  que  ceulx  qui 

«  feront  leur  devoir  d'y  monter,  seront  remune- 
«rez  de  presens  et  d'honneurs  convenables  à  leur 
«  prouesse.  » 

XL VII.  Le  roy  ayant  tenu  tel  langage  à  ces 
Gaulois,  ils  entreprirent  hardiment  d'y  monter,  et 
environ  la  minuict  commencèrent  à  gravir  contre- 
mont  la  roche  plusieurs  à  la  file,  le  plus  coyement 
qu'il  leur  estoit  possible,  s'accrochans  comme 
mieulx  ilz  pouvoyent  au  long  de  la  pente  du  rocher, 
qu'ilz  trouvoyent  bien  roide,  mais  neantmoins  plus 
accessible  et  plus  facile  qu'ilz  n'avoyent  pensé  du 
commencement,  de  sorte  que  les  premiers  estans 
arrivez  au  plus  hault,  estoyent  ja  tous  prests  à  se 
saisir  de  la  muraille,  et  à  charger  les  gardes  qui 
dormoyent,  pource  qu  11  n'y  avoit  ny  homme  ny 
chien  qui  les  eust  ouys.  Mais  il  y  avoit  des  oyes 
sacrées  que  Ion  nourrissoit  au  temple  de  Juno, 
et  leur  donnoit  on  en  autre  temps  à  manger  large- 
ment :  mais  lors,  pource  que  à  maie  peine  avoit  on 
vivres  pour  les  hommes,  encore  bien  estroittement, 
on  n'en  faisoit  pas  compte,  et  les  traittoit  on  fort 
mal.  Or  est-ce  une  beste  qui  a  naturellement  le 
sens  de  l'ouye  fort  aigu,  et  est  fort  paoureuse  de 
sa  nature,  et  celles  là  pour  la  faim  qu'elles  endu- 
royent,  estoyent  encore  plus  esveillées  et  plus  faciles 
à  effroyer  :  à  l'occasion  de  quoy  elles  sentirent  in- 
continent la  surprise  des  Gaulois,  et  se  prirent  à 
courir  et  crier  contre  eulx,  tellement  qu'elles  es- 
veillerent  ceulx  du  chasteau  :  avec  ce  que  les 
Gaulois  voyans  qu'ilz  estoyent  descouverts,  ne  se 
gardèrent  plus  de  faire  bruit,  ains  y  allèrent  le 
plus  effroyablement  qu'ilz  peurent.  Les  Romains 

oyans  l'alarme,  prirent  chascun  le  premier  baston 
qu'ilz  trouvèrent  promptement  à  leur  main,  et 
coururent  soudainement  au  secours  la  part ■  où 
ilz  entendoyent  le  bruit,  entre  lesquelz  le  premier 
de  tous  fut  un  Manlius,  homme  consulaire,  fort 
et  robuste  de  sa  personne,  et  ayant  le  cueur  de 
mesme,  lequel  s'addressant  à  deux  des  Barbares 
ensemble,  ainsi  comme  l'un  haulsoit  une  hache 
pour  lui  en  donner  sur  la  teste,  le  prévint,  et  lui 
couppa  le  poing  avec  son  espée,  et  heurta  l'autre 
au  visage  avec  son  escu,  si  rudement  qu'il  le  feit 
trébucher  en  arrière  au  long  du  rocher,  puis  se 
présentant  sur  la  muraille  avec  les  autres,  qui 
estoyent  aussi  accourus  à  l'entour  de  luy,  rebouta 
le  reste  des  Barbares,  qui  n'estoyent  pas  encore 
beaucoup  de  montez  jusques  en  hault,  ny  ne 
feirent  pas  grande  preuve  de  hardiesse. 

XL VIII.  Ainsi  les  Romains  estans  eschappez  de 
ce  danger,  le  lendemain  au  matin  jetterent  du 
hault  en  bas  du  chasteau  à  travers  les  rochers,  le 
capitaine  qui  celle  nuict  avoit  eu  charge  du  guet, 
et  ordonnèrent  à  Manlius  en  recompense  du  bon 
service  qu'il  avoit  fait,  un  loyer  plus  honorable 
que  profitable  :  ce  fut  que  chascun  luy  contribua 
demie  livre  de  froment  du  païs,  qu'ilz  appellent 
far,  et  du  vin  la  quatrième  partie  de  la  mesure 
que  les  Grecs  appellent  Cotyle,  qui  pouvoit  estre 
environ  cheopine,  autant  que  chascun  en  avoit  de 
la  munition  pour  son  vivre  par  jour.  Depuis  ce 
rebut  là  les  Gaulois  commencèrent  à  perdre 
courage,  pource  que  d'un  costé  ilz  avoyent  faulte 

i  Par  où. 

de  vivres,  n'ozans  plus  aller  fourrager  la  campagne, 
pour  la  crainte  de  Camillus,  et  d'un  autre  costé 
la  peste  commencea  à  les  travailler,  pource  qu'ilz 
estoyent  logez  parmy  un  grand  nombre  de  corps 
morts  gisans  çà  et  là  sans  sépulture,  et  entre  les 
ruines  des  maisons  bruslées,  là  où  la  cendre  qui 
estoit  fort  haulte,  emeue  par  les  vents  et  par  la 
véhémence  de  la  chaleur,  rendoit  un  air  sec  et 
perceant,  qui  offensoit  grief vement  leurs  corps 
quand  ilz  venoyent  à  l'attirer  par  l'aspiration  : 
mais  plus  encore  que  tout  cela  leur  feit  de  mal 
le  changement  de  leur  vivre  accoustumé,  pource 
qu'ilz  venoyent  de  païs  frais,  où  il  y  avoit  des 
retraittes  propres  pour  éviter  les  incommoditez  de 
l'esté,  et  se  trouvoyent  en  lieux  bas  et  mauvais 
pour  y  résider  en  la  saison  de  l'automme.  Tout 
cela  ensemble  les  disposa  aux  maladies,  avec  la 
longueur  du  temps  qu'il  y  avoit  qu'ilz  estoyent 
à  ce  siège  du  Capitole  :  car  c'estoit  ja  le  septième 
mois  :  dont  il  advint  une  telle  mortalité  en  leur 
camp,  que  pour  le  grand  nombre  des  personnes 
qui  y  mouroyent  par  chascun  jour,  on  ne  les  en- 
sepvelissoit  plus. 

XLIX.  Mais  neantmoins  les  affaires  des  assiégez 
pour  tout  cela  ne  s'en  portoyent  de  rien  mieulx  : 
car  la  famine  leur  alloit  tousjours  croissant  de 
plus  en  plus  :  et  pource  qu'ilz  n'entendoyent 
point  de  nouvelles  de  Camillus,  cela  les  mettoit 
en  grand  desespoir  :  car  ilz  ne  pouvoyent  envoyer 
devers  luy,  tant  les  Barbares  faisoyent  bon  guet 
dedans  la  ville.  Au  moyen  dequoy,  les  deux  parties 
se  trouvans  en  tel  estât,  il  se  meit  en  avant  quel- 

ques  paroles  d'appointement  par  ceulx  du  guet 
premièrement,  qui  en  parlèrent  entre  eulx,  et 
depuis  par  le  consentement  des  principaux,  Sul- 
pitius  le  tribun  des  Romains  vint  à  parlementer 
avec  Brennus  :  auquel  parlement  il  fut  accordé 
que  les  assiégez  payeroyent  mille  livres  pesant 
d'or l,  et  que  les  assiegeans  incontinent  après 
l'avoir  receu  sortiroyent  de  la  ville,  et  de  tout  son 
territoire.  L'accord  estant  ainsi  passé  et  juré,  l'or 
fut  apporté,  et  quand  ce  vint  à  le  pezer  les  Gaulois 
couvertement  du  commencement  y  faisoyent  des 
tours  de  maie  foy  :  mais  puis  après  tout  ouver- 
tement arrestoyent  le  poix,  et  empeschoyent  que 
la  balance  ne  jouast  librement,  dequoy  les  Ro- 
mains se  courroucèrent  à  eulx  :  et  adonc  Brennus, 
par  manière  de  risée  et  de  moquerie,  pour  leur 
faire  plus  de  despit,  deceignit  son  espée,  et  la 
meit  ceinture  et  tout  dedans  la  balance  où  estoit 
le  poix.  Quoy  voyant  Sulpitius,  luy  demanda  que 
c' estoit  à  dire  que  cela  :  et  Brennus  luy  respondit  : 
«  Que  pourroit  ce  estre  autre  chose,  sinon  que 
«  douleur  aux  vaincus  ?  »  Ceste  parole  depuis  est 
tousjours  demeurée  en  la  bouche  du  peuple,  qui 
en  a  fait  un  commun  proverbe. 

L.  Aucuns  des  Romains  prirent  à  si  grand 
despit  ceste  insolence  barbaresque,  qu'ilz  vouloyent 
à  toute  force  que  Ion  reprist  l'or,  et  que  Ion  s'en 
retournast  en  la  forteresse,  pour  soustenir  encore 
le  siège  comme  devant  :  les  autres  estoyent  d'advis 
qu'il  falloit  supporter  doulcement  ceste  indignité 
là,  et  n'estimer  pas  que  la  honte  consistast  à  payer 

1  Plus  d'un  million  de  francs  de  notre  monnaie. 

plus  que  Ion  n'avoit  promis,  ains  que  le  payer  seul 
à  quoy  ilz  avoyent  esté  contraints  par  la  mau- 
vaistié  du  temps,  estoit  ce  qu'ilz  devoyent  reputer 
plus  nécessaire  que  honorable. 

LI.  Ainsi  comme  ilz  estoyent  en  ce  débat,  tant 
entre  eulx  mesmes  que  contre  les  Barbares,  Camil- 
lus  arriva  aux  portes  de  la  ville  avec  son  armée, 
et  entendant  ce  qui  s'y  faisoit,  il  commanda  au 
demourant  de  l'exercite  qu'ilz  le  suyvissent  en 
ordonnance  le  petit  pas,  et  luy  ce  pendant  avec  les 
plus  gens  de  bien,  se  meit  devant  en  diligence.  Si 
tost  que  les  autres  Romains  l'apperceurent,  ilz 
s'ouvrirent  incontinent,  et  le  receurent  entre  eulx 
avec  grande  révérence  sans  plus  mot  dire,  comme 
estant  survenu  leur  capitaine  souverain  qui  avoit 
toute  puissance  :  et  luy  prenant  l'or  qui  estoit 
dans  la  balance,  le  bailla  à  ses  gens,  et  commanda 
aux  Gaulois  qu'ilz  prissent  leur  poix  et  leur  balance 
et  qu'ilz  se  retirassent  :  «  Pource,  dit  il,  que  ce 
«n'est  point  la  coustume  des  Romains  de  garder 
«  leur  pals  avec  l'or,  ains  avec  le  fer.  »  Brennus 
donc  entra  en  cholere,  disant  que  c'estoit  mes- 
chamment  fait  de  contrevenir  à  l'accord  qu'ilz 
avoyent  passé  et  juré.  A  quoy  Camillus  luy  respon- 
dit,  que  cest  accord  n'avoit  point  esté  fait  légiti- 
mement, et  qu'à  ceste  cause  il  n'estoit  point  va- 
lable, pource  que  luy  ayant  esté  auparavant  créé 
dictateur,  tout  autre  officier  et  magistrat,  par  ceste 
siene  élection  venoit  à  estre  supprimé,  et  à  ceste 
cause  qu'ilz  avoyent  traitté  avec  gens  qui  n'avoyent 
point  authorité  ny  pouvoir  de  ce  faire,  et  que 
c'estoit  à  luy  qu'il  falloit  parler,  s'ilz  vouloyent 

quelque  chose,  pource  qu'il  venoit  avec  pleine 
puissance  de  leur  pardonner,  s'ilz  se  repentoyent 
et  demandoyent  pardon,  ou  bien  de  les  chastier 
et  faire  payer  la  peine  des  excès  et  dommages 
qu'ilz  avoyent  faits  au  païs.  Ces  paroles  feirent 
sortir  Brennus  hors  de  soy,  jusques  à  mettre  la 
main  aux  armes.  Si  vindrent  les  uns  et  les  autres 
à  tirer  les  espées  et  à  s'entreheurter,  ainsi  qu'ilz 
pouvoyent  dedans  des  maisons  et  parmy  les  rues, 
où  Ion  n'eust  sceu  renger  une  armée  en  bat  taille  : 
toutefois  Brennus  s'estant  soudain  advisé  qu'il  n'y 
faisoit  pas  bon  pour  luy,  se  retira  incontinent 
dedans  son  camp  avec  ses  gens,  avant  qu'il  en 
eust  beaucoup  perdu  :  et  la  nuict  ensuyvant  se 
partit  de  la  ville  avec  tout  son  exercite,  et  alla 
camper  environ  trois  lieues  et  demie  loing  de  là, 
sur  le  grand  chemin  qui  va  à  la  ville  des  Gabiens  : 
là  où  Camillus  avec  son  armée  en  bonne  ordonnance 
l'alla  trouver  à  l'aube  du  jour,  ayans  les  Romains 
repris  courage,  et  luy  donna  la  battaille,  laquelle 
dura  longuement  fort  aspre,  jusques  à  ce  que  à  la 
fin  les  Gaulois  y  furent  desfaits,  et  leur  camp  pris 
avec  grande  occision  :  car  ceulx  qui  eschapperent 
la  fureur  de  la  battaille,  furent  tuez  les  uns  par  les 
Romains  mesmes,  qui  les  poursuyvirent  chaude- 
ment après  qu'ilz  furent  rompus,  les  autres,  et  la 
plus  grande  partie,  par  ceulx  des  villes  et  villages 
d'alentour,  qui  leur  coururent  sus  ainsi  comme  ilz 
fuyoyent  escartez  çà  et  là  parmy  les  champs. 

LU.  Voilà  comment  la  ville  de  Rome  ayant  esté 
estrangement  prise,  fut  aussi  depuis  estrangement 
recouvrée  :  après  avoir  demouré  sept  mois  entre  les 

mains  des  Barbares  :  car  ilz  y  entrèrent  environ  le 
quinzième  jour  de  juillet  *,  et  en  furent  chassez 
environ  le  treizième  jour  de  febvrier  2.  Si  en  trium- 
pha  Camillus  ainsi  comme  il  appartenoit  à  celuy  qui 
avoit  sauvé  et  délivré  son  païs  des  mains  des 
ennemis,  et  qui  ramenoit  la  ville  de  Rome  en  elle 
mesme  :  pource  que  ceulx  qui  pendant  le  siège  en 
avoyent  esté  dehors,  y  rentrèrent  suyvans  son 
chariot  triumphal,  et  ceulx  qui  avoyent  esté 
assiégez  dedans  le  Capitole,  où  ilz  estoyent  cuydé 
mourir  de  maie  faim,  leur  allèrent  au  devant, 
et  s'entre'embrasserent  les  uns  les  autres  en 
plorant  de  joye.  Les  presbtres  et  ministres  des 
temples  représentèrent  les  joyaulx  sacrez  en  leur 
entier,  qu'ilz  avoyent  les  uns  cachez  en  terre 
dedans  la  ville  mesme,  les  autres  emportez  avec 
eulx  quand  ilz  s'en  estoyent  fouiz  :  ce  que  le 
peuple  voyoit  aussi  vouluntiers,  et  avec  aussi 
grande  joye,  comme  si  c'eussent  esté  les  dieux 
mesmes  qui  fussent  retournez  dedans  la  ville.  Et 
après  avoir  sacrifié  aux  dieux  en  leur  rendant 
grâces,  et  purifié  la  cité  selon  que  leur  enseignoyent 
ceulx  qui  estoyent  entendus  en  telles  choses,  il  se 
meit  à  faire  reparer  les  temples  qui  paravant 
estoyent  en  la  ville,  oultre  lesquelz  il  en  édifia 
encore  un  autre  au  dieu  Aius  Locutius,  au  lieu  où 
Marcus  Ceditius  avoit  ouy  la  voix  qui  leur  de- 
nonceoit    la   venue    des    Barbares.    Si    furent   les 

1  Peu  de  jours  après  le  quinze  de  juillet,  comme  porte  le  texte 
grec.  Voyez  la  bataille  d' Allia  dans  le  chap.  xxxn. 

2  Cette  délivrance  de  la  ville  de  Rome  est  marquée  au  13  de 
février  dans  le  calendrier  de  Polemeus  Silvius. 

places  desdicts  temples  descouvertes  à  grande  peine 
par  la  bonne  diligence  de  CamiUus,  et  grande 
sollicitude  et  travail  des  presbtres  :  mais  quand 
ce  vint  à  rebastir  aussi  le  demourant  de  la  ville, 
qui  estoit  entièrement  démolie  et  destruite,  le 
peuple  se  trouva  fort  mal  encouragé  de  ce  faire, 
reculant  tousjours  à  mettre  la  main  à  l'œuvre, 
pourautant  qu'ilz  avoyent  faulte  de  toutes  choses 
y  nécessaires,  et  avoyent  plus  tost  besoing  de 
repos  et  de  relasche  après  tant  de  travaux  endurez, 
que  de  recommencer  à  se  travailler  de  nouveau,  et 
se  tuer  le  cueur  et  le  corps,  attendu  qu'ilz  n'avoyent 
ny  les  personnes  disposées,  ny  les  biens  sumsans 
pour  y  fournir. 

LUI.  Au  moyen  de  quoy  inclinans  de  voulunté 
à  la  ville  de  Veies,  qui  leur  estoit  demourée  toute 
entière  et  prouveue  de  toutes  choses  pour  les 
recevoir,  ilz  donnèrent  occasion  aux  harengueurs 
qui  avoyent  accoustumé  de  tousjours  prescher  et 
parler  au  gré  du  peuple,  de  remettre  ce  propos  en 
avant,  et  commencèrent  à  prester  vouluntiers  les 
oreilles  à  certaines  paroles  séditieuses  et  mutines 
qui  se  disoyent  à  l'encontre  de  Camillus,  que  pour 
son  ambition  particulière  il  les  vouloit  priver  d'une 
ville  toute  preste,  et  les  contraignoit  de  se  loger 
dedans  des  ruines  et  relever  une  si  grande  dé- 
molition que  le  feu  avoit  faitte,  à  fin  que  Ion 
l'appellast  non  seulement  capitaine  et  gênerai  des 
Romains,  mais  aussi  fondateur  de  Rome,  en  débou- 
tant Romulus  de  ce  tiltre  d'honneur. 

LIV.  Quoy  voyant  le  sénat,  et  craignant  qu'il 
ne  s'en  esmeust  quelque  sédition,  ne  voulut  point 

permettre  à  Camillus  qu'il  se  deposast  de  sa  charge 
de  dictateur  avant  le  bout  de  l'an  ',  combien  que 
nul  autre  ne  passast  jamais  six  mois  :  et  au  de- 
mourant  se  meit  aussi  en  devoir  de  sa  part  de 
reconforter  et  appaiser  la  commune,  en  la  priant 
de  demourer,  et  leur  monstrant  au  doigt  les 
sépultures  de  leurs  ancestres,  et  leur  ramenant 
en  mémoire  les  places  sacrées  et  les  lieux  dédiez 
aux  dieux,  et  sanctifiez  par  le  roy  Numa,  ou  par 
Romulus,  ou  par  les  autres  roy  s.  Mais  entre  autres 
arguments  tirez  des  choses  religieuses  et  divines, 
ne  faillirent  de  leur  alléguer  la  teste  d'homme 
toute  fresche  qui  fut  trouvée  dedans  terre  en 
faisant  les  fondemens  du  Capitole,  comme  au  lieu 
qui  fatalement  estoit  destiné  pour  estre  une  fois  le 
chef  de  toute  l'Italie  :  et  davantage  le  feu  sacré  de 
la  déesse  Vesta,  lequel  ayant  esté  depuis  la  guerre 
reallumé  par  les  sainctes  vierges  vestales,  viendroit 
à  estre  encore  de  rechef  esteint  par  eulx,  s'ilz  aban- 
donnoyent  la  ville  de  leur  naissance,  oultre  le  grand 
reproche  et  deshonneur  que  ce  leur  seroit  de  la 
veoir  à  l' advenir  habitée  par  quelques  survenans 
estrangers,  ou  bien  du  tout  reduitte  en  friche  et 
pasturage  des  bestes.  Telles  doléances  et  telz  regrets 
alleguoyent  souvent  les  gens  de  bien  à  la  commune 
tant  en  privé  qu'en  public  :  mais  le  peuple  à 
l' opposite  leur  rompoit  aussi  le  cueur  de  pitié, 
quand  il  leur  mettoit  devant  les  yeux  la  pauvreté 
et  l'indigence  en  laquelle  il  se  trouvoit,  et  les 
supplioit  de  ne  les  vouloir  point  forcer  de  rassem- 
bler et  rejoindre  les  pièces  d'une  ville  destruitte, 

1  L'an  de  Rome  365. 

comme  d'un  naufrage  dont  ilz  estoyent  eschappez 
tous  nuds,  et  n'avoyent  sauvé  que  leurs  personnes 
seulement,  attendu  mesmement  qu'ilz  en  avoyent 
une  autre  entière  toute  preste  pour  les  recueillir. 

LV.  Si  fut  Camillus  d'advis  que  le  sénat  s'assem- 
blast  pour  consulter  et  resouldre  absoluement  cest 
affaire  :  ce  qui  fut  fait  :  et  en  ce  conseil  il  déduisit 
luy  mesme  plusieurs  raisons,  pour  lesquelles  ilz  ne 
devoyent  aucunement  abandonner  le  lieu  de  leur 
naissance,  et  aussi  feirent  les  autres  sénateurs  qui 
voulurent.  Finablement  après  toutes  ces  remon- 
strances,  il  commanda  à  Lucius  Lucretius  qui 
avoit  accoustumé  de  parler  le  premier  en  telles 
assemblées,  qu'il  se  levast  pour  en  dire  son  ad  vis, 
et  que  les  autres  par  ordre  dissent  aussi  consécutive- 
ment les  leurs.  Ainsi  feit  chascun  silence,  et  à 
l'instant  mesme  que  Lucretius  vouloit  commencer 
à  parler,  il  passa  d'adventure  par  devant  le  lieu 
où  se  tenoit  le  conseil  un  centenier  du  guet  de 
jour  avec  sa  bande,  lequel  commanda  à  haulte 
voix  à  son  portenseigne,  qui  marchoit  le  premier, 
qu'il  s'arrestast  là,  et  qu'il  y  plantast  son  enseigne  : 
car  nous  demourerons,  dit  il,  très  bien  icy.  Ceste 
parole  ditte  et  ouïe,  droittement  sur  le  poinct  que 
Ion  estoit  en  doubte  et  en  grande  attente  de  ce 
qui  se  resouldroit  en  ceste  matière,  Lucretius  se 
prit  à  dire  qu'en  remerciant  dieu  dévotement  il 
approuvoit  ^on  bon  conseil  :  chascun  des  autres  à 
son  reng  en  dit  tout  autant,  et  y  eut  aussi  un  mer- 
veilleux changement  et  mutation  de  voulunté  au 
commun  populaire  :  car  chascnn  alloit  admonestant 
et  encourageant  son  compagnon  de  mettre  vive- 

ment  la  main  à  l'œuvre,  de  manière  que  sans 
attendre  que  Ion  eust  divisé  les  rues,  et  departy  à 
ehascun  sa  place  pour  bastir,  Hz  se  meirent  tous 
à  occuper  les  lieux  qui  plus  leur  aggreerent,  ou  qui 
leur  semblèrent  plus  commodes  pour  bastir,  sans 
qu'il  y  eust  autre  règlement  ny  autre  département  : 
dont  il  advint  pour  ceste  précipitation  si  grande, 
que  les  rues  furent  toutes  confuses,  et  les  maisons 
rebasties  sans  ordre  quelconque.  Car  on  dit  que 
dedans  l'an  révolu  elle  fut  toute  reediflée  de  nouveau 
tant  d'édifices  publiques  que  de  privez.  Mais  ceulx 
à  qui  Camillus  avoit  donné  charge  de  rechercher  et 
marquer  les  places  sacrées  où  avoyent  esté  les 
temples,  pource  que  toutes  choses  estoyent  con- 
fuses, en  environnant  le  mont  Palatin,  arrivèrent 
à  l'endroit  où  avoit  esté  la  chapelle  de  Mars,  que 
les  Barbares  avoyent  toute  ruinée  et  bruslée, 
comme  les  autres,  et  en  y  fouillant  et  nettoyant 
la  place,  y  trouvèrent  par  cas  d'adventure  le 
baston  augurai l  de  Romulus  entassé  dessoubz 
un  hault  monceau  de  cendre  :  c'est  un  baston 
courbé  par  l'un  des  bouts,  que  Ion  appelle  Lituus, 
et  en  usent  les  devins  à  designer  les  régions  du 
ciel,  quand  ilz  veulent  contempler  le  vol  des 
oyseaux  pour  deviner  les  choses  à  advenir.  Ro- 
mulus qui  estoit  bien  entendu  en  cest  art  de 
deviner  en  usoit,  et  depuis  qu'il  fut  disparu  d'entre 
les  hommes,  les  presbtres  le  prirent  et  le  gardèrent 
religieusement,  sans  y  laisser  toucher  non  plus 
qu'à  un   sainct  reliquaire.    Et   le  retrouvans  lors 

1  Ce  bâton  augurai  est  représenté  sur  quantité  de  médailles, 
surtout  sur  celles  de  Jules  César  et  d'Auguste. 

sain  et  entier,  là  où  toutes  autres  choses  estoyent 
peries  et  consumées  par  le  feu,  en  furent  très  joyeux, 
pource  qu'ilz  interprétèrent  que  cela  estoit  un  signe 
qui  promettoit  éternelle  durée  à  la  ville  de  Rome. 
L\l.  Mais  avant  qu'ilz  eussent  parachevé  leurs 
bastimens,  il  leur  sourdit  une  nouvelle  guerre,  par 
ce  que  tout  à  coup  les  /Eques,  les  Volsques  et  les 
Latins  entrèrent  en  armes  dedans  leurs  terres,  et 
aussi  les  Thoscans  allèrent  mettre  le  siège  devant 
la  ville  de  Sutrium  qui  estoit  leur  aJliée  et  confé- 
dérée. Et  comme  les  tribuns  militaires,  estans  sortis 
aux  champs  avec  leur  armée,  se  fussent  allez  camper 
au  mont  Martien,  les  Latins  les  y  allèrent  assiéger  si 
estroittement,  qu'ilz  furent  en  danger  de  perdre 
leur  armée,  et  furent  contraints  de  mander  à  Rome 
qu'on  les  vinst  secourir  :  au  moyen  dequoy  Camil- 
lus  fut  eleu  dictateur  pour  la  troisième  fois.  Mais 
au  demourant,  quant  à  l'issue  de  ceste  guerre,  on 
la  compte  en  deux  manières,  desquelles  je  récit eray 
celle  qui  me  semble  fabuleuse  la  première.  On  dit 
que  les  Latins,  soit  ou  pource  qu'ilz  cherchassent 
quelque  occasion  de  commencer  la  guerre,  ou  que 
véritablement  ilz  voulussent  conj  oindre  de  rechef 
leurs  peuples  ensemble  par  nouvelles  alliances  de 
mariage,  envoyèrent  demander  aux  Romains  des 
filles  de  libre  condition,  pour  les  espouser.  Les  Ro- 
mains se  trouvèrent  bien  empeschez,  ne  sachans 
qu'ilz  devoyent  faire,  craignans  fort  la  guerre, 
à  cause  qu'ilz  n'estoyent  pas  encore  bien  remis  sus, 
et  se  doubtoyent  que  ceste  demande  de  leurs  filles, 
ne  fust  autre  chose  qu'une  sommation  de  leur 
bailler   hostages,  que  Ion   couvroit  du  nom  d'al- 

liance  de  mariage  :  et  disent  qu'il  y  eut  une  servante 
nommée  Tutola,  ou,  comme  les  autres  veulent, 
Philotis,  laquelle  s'addressa  aux  magistrats  de  la 
ville,  et  leur  conseilla  qu'ilz  l'envoyassent  avec 
quelque  nombre  d'autres  servantes  jeunes  et  belles, 
accoustrées  en  filles  de  bonne  maison  :  et  au  de- 
mourant  qu'ilz  la  laissassent  faire.  Les  officiers 
trouvèrent  bon  cest  advis,  et  choisirent  des  ser- 
vantes en  tel  nombre  qu'elle  voulut,  lesquelles  ilz 
vestirent  de  bons  habillements,  et  parèrent  de 
beaux  joyaulx  d'or,  puis  les  livrèrent  entre  les 
mains  des  Latins,  qui  estoyent  campez  non  gueres 
loing  de  la  ville.  Quand  la  nuict  fut  venue,  les  autres 
filles  cachèrent  les  espées  des  ennemis  :  mais  ceste 
Tutola  ou  Philotis,  comment  qu'elle  fust  appellce, 
monta  dessus  un  figuier  sauvage,  de  dessus  lequel 
elle  monstra  aux  Romains  un  flambeau  allumé, 
ayant  par  derrière  tendu  quelque  habillement,  à 
fin  que  les  Latins  n'en  peussent  rien  veoir  :  car  elle 
avoit  pris  ce  signe  avec  les  magistrats  de  Rome, 
sans  que  les  autres  en  sceussent  rien,  qui  fut  cause 
que  la  saillie  des  gens  de  guerre,  quand  on  leur 
commanda  sortir  aux  champs  la  nuict,  fut  en  trou- 
ble et  en  tumulte,  pource  qu'estans  pressez  par 
leurs  capitaines,  ilz  s'entreappelloyent  les  uns  les 
autres,  et  y  eut  beaucoup  d'affaire  à  les  renger  en 
battaille  :  et  ainsi  allèrent  surprendre  les  ennemis 
dormans  en  leur  camp,  où  ilz  ne  se  doubtoyent  de 
rien,  et  en  tuèrent  la  plus  grande  partie. 

LVII.  Cela  fut  fait  le  cinquième  jour  1  du  mois 

1  C'est  une  faute  d'Amyot.  Dans  le  grec,  le  jour  des  Xone*. 
Elles  ne  sont  pas  le  cinq,  ruais  le  sept  de  Juillet.  Le  calendrier  de 

qui  lors  s'appelloit  Quintilis,  et  maintenant  se 
nomme  juillet,  auquel  il  se  célèbre  encore  jusques  à 
présent  une  feste  en  souvenance  de  cest  acte  là  : 
car  premièrement  en  sortant  hors  de  la  ville,  ilz 
vont  appellant  à  haulte  voix  plusieurs  noms  du  païs, 
qui  sont  les  plus  communs,  comme  Caius,  Marcus, 
Lucius,  representans  ce  qu'en  sortant  de  la  ville 
à  grande  haste,  ilz  s'entreappelloyent  ainsi  les  uns 
les  autres  :  puis  les  servantes  habillées  honorable- 
ment, vont  par  la  ville,  jouant  et  disant  quelque 
mot  de  risée  à  ceulx  qu'elles  rencontrent  en  leur 
chemin,  et  à  la  fin  elles  font  semblant  de  s'entre- 
battre,  en  représentation  de  ce  que  lors  elles  aidè- 
rent à  desfaire  les  Latins  :  puis  sont  festoyées  soubs 
des  feuillées  faittes  de  ramée  de  figuier  sauvage  :  et 
s'appelle  le  jour  de  ceste  feste,  les  Nones  Capra- 
tines1,  à  cause  du  figuier  sauvage,  comme  les  uns 
estiment,  de  dessus  lequel  la  servante  monstra 
aux  Romains  le  flambeau  allumé,  pource  que  les 
Romains  appellent  le  figuier  sauvage  Caprificus. 
Les  autres  disent  que  toutes  ces  choses  là  se  font 
et  se  disent  en  remembrance  de  l'inconvénient 
qui  advint  à  Romulus,  quand  il  se  disparut,  à 
mesme  jour,  hors  des  portes  de  la  ville,  s'estant 

Polemeus  Silvius  nous  a  conservé  le  souvenir  de  cette  fête  avec 
quelques  détails  particuliers.  Il  marque  au  7  de  juillet  :  Fête  des 
servantes  de  Syrie.  Elle  a  été  établie  en  mémoire  de  ce  qu'après  la 
prise  de  Rome  par  les  Gaulois,  les  nations  voisines  déjà  vaincues 
demandèrent  des  épouses  des  meilleures  familles  de  Rome.  Sur 
l'avis  de  Philotis  on  leur  envoya  des  servantes  revêtues  des 
habits  de  leurs  maîtresses.  Ces  servantes  firent  des  signaux  : 
on  surprit  ces  peuples  plongés  dans  le  sommeil,  et  ils  furent 
vaincus.  Macrobe  parle  aussi  de  cette  fête.  Satumcd.  I,  11. 
1  Macrobe  les  appelle  les  Nones  Caprotines. 

soudainement  levé  un  orage  avec  une  nuée  obscure, 
ou  comme  les  autres  disent  estant  advenue  éclipse 
de  soleil,  et  tiennent  que  le  jour  a  été  nommé  les 
Nones  Capratines,  pource  que  Capra  en  langage 
Romain  signifie  une  chèvre,  et  Romulus  disparut 
d'entre  les  hommes  ainsi  qu'il  preschoit  son  peuple 
auprès  du  lieu  qui  s'appelle  le  Marez  de  la  chèvre, 
comme  nous  avons  escrit  plus  au  long  en  sa  vie  \ 
LVIH.  L'autre  manière,  comme  la  pluspart  des 
historiens  escrit  l'issue  de  ceste  guerre,  est,  que 
Camillus  estant  eleu  dictateur  pour  la  troisième 
fois,  et  sachant  que  les  tribuns  militaires  avec  leur 
armée  estoyent  assiégez  fort  à  destroit  par  les 
Latins  et  les  Volsques,  fut  contraint  de  faire  armer 
les  vieilles  gens,  qui  pour  leur  aage  estoyent  desja 
exempts  d'aller  à  la  guerre  :  et  ayant  fait  un  grand 
circuit  à  l'entour  du  mont  Martien,  pour  n'estre  ap- 
perceu  des  ennemis,  s'alla  loger  derrière  eulx,  là 
où  il  f eit  allumer  force  feus  pour  donner  à  entendre 
aux  assiégez  qu'il  estoit  arrivé  :  ce  que  les  assiégez 
ayans  advisé  reprirent  courage,  et  se  délibérèrent 
de  combattre  :  mais  les  Latins  et  les  Volsques 
se  teindrent  dedans  leur  camp,  là  où  ilz  se  rempa- 
rerent  et  fortifièrent  d'une  closture  de  bois,  avec 
force  arbres  qu'ilz  croisèrent  en  travers,  pource 
qu'ilz  se  voyoyent  assailliz  par  devant  et  par  der- 
rière, et  résolurent  d'attendre  renfort  d'une  autre 
armée  de  leurs  gens,  et  aussi  du  secours  des  Thos- 
cans.  Ce  que  voyant  Camillus,  et  craignant  que  Ion 
ne  luy  feist  à  luy  mesme  ce  qu'il  avoit  fait  aux 
autres,  en  les  environnant  par  derrière,  il  pensa 

1  Vie  de  Romulus,  chap.  xuv. 

n.  5 

qu'il  les  falloit  prévenir  :  et  considérant  que  la 
closture  dont  ilz  avoyent  enfermé  et  remparé  leur 
camp,  estoit  toute  de  bois,  et  qu'il  se  levoit  ordinai- 
rement les  matins  un  grand  vent  du  costé  des  mon- 
taignes,  il  feit  provision  de  force  brandons  de  feu, 
et  tirant  son  armée  aux  champs  à  l'aube  du  jour,  en 
ordonna  une  partie  pour  assaillir  les  ennemis  par 
un  costé  avec  grands  cris  à  coups  de  traict  :  et 
luy  avec  l'autre  partie  qui  devoit  mettre  le  feu  par 
le  costé  opposite  dont  le  vent  souloit  venir,  estoit 
attendant  l'heure  opportune  :  et  si  tost  qu'il  veit 
le  soleil  levé,  le  vent  commenceant  à  souffler  à  bon 
esciant  de  devers  les  montaignes,  et  l'escarmouche 
attachée  de  l'autre  costé,  adonc  il  feit  aussi  donner 
à  ceulx  qu'il  conduisoit  le  signe  de  courir  sus  aux 
ennemis,  et  feit  jetter  contre  la  closture  de  leur 
camp  force  pots  et  lances  à  feu,  de  manière  que  la 
flamme  trouvant  matière  à  se  prendre  en  ceste 
cloison  de  bois  et  en  ces  arbres  croisez,  se  leva  in- 
continent fort  grande  en  l'air,  et  alla  gaignant  tout 
à  l'entour.  Parquoy  les  Latins  qui  n'estoyent  prou- 
veuz  d'aucun  remède  pour  esteindre  ceste  flamme, 
voyans  que  leur  camp  tout  à  l' environ  d'eulx  estoit 
en  feu,  se  serrèrent  premièrement  ensemble  en  bien 
peu  de  lieu  :  mais  encore  à  la  fin  furent  ilz  contraints 
de  sortir  aux  champs,  où  ilz  trouvèrent  leurs  enne- 
mis bien  armez  et  rengez  en  battaille,  tellement 
qu'il  eschappa  bien  peu  de  ceulx  qui  sortirent,  et 
ceulx  qui  demourerent  dedans  le  camp  furent  tous 
consumez  du  feu,  jusques  à  ce  que  les  Romains 
l'esteignirent  eulx  mesmes  pour  piller  les  biens  qui 
y  estoyent. 

LIX.  Cela  fait,  Camillus  laissa  son  filz  au  camp 
pour  garder  les  prisonniers  et  le  butin  :  et  luy 
mesme  avec  le  reste  de  l'armée  alla  courir  le  païs 
des  ennemis,  où  il  prit  la  ville  des  ^Eques.  Et  après 
avoir  rengé  les  Volsques  à  sa  voulunté,  mena  incon- 
tinent son  armée  vers  la  ville  de  Sutrium,  n'ayant 
pas  encore  entendu  ce  qui  estoit  advenu  aux  Su- 
triens,  ains  se  hastant  de  les  aller  secourir,  pource 
qu'il  pcnsoit  qu'ilz  fussent  encore  assiégez  par  les 
Thoscans  :  mais  ilz  avoyent  ja  rendu  leur  ville  par 
composition,  et  n'avoyent  sauvé  de  tous  leurs  biens 
que  les  habillemens  qu'ilz  portoyent  sur  eulx 
tant  seulement  :  si  rencontrèrent  Camillus  par  le 
chemin,  ainsi  qu'ilz  alloyent  lamentans  leurs  for- 
tunes avec  leurs  femmes  et  leurs  petits  enfans,  dont 
il  sentit  grande  compassion  en  son  cueur,  les  trou- 
vant en  si  piteux  estât.  Et  d'avantage  voyant  que 
les  Romains  aussi  ploroyent  de  pitié  pour  l'instance 
que  leur  faisoyent  ces  pauvres  gens,  et  qu'iïz  es- 
toyent  fort  desplaisans  de  leur  desconvenue,  il  réso- 
lut en  luy  mesme  de  n'en  différer  point  la  vengeance, 
ains  s'en  aller  tout  droit  ce  jour  mesme  devant  la 
ville  de  Sutrium  :  faisant  son  compte  qu'il  trouveroit 
les  Thoscans  en  desarroy,  sans  se  tenir  sur  leurs 
gardes,  ny  entendre  à  autre  chose  qu'à  faire  bonne 
chère,  à  cause  qu'ilz  venoyent  de  prendre  une  ville 
opulente  et  riche,  où  ilz  n'avoyent  laissé  ennemy 
quelconque,  ny  ne  se  doubtoyent  point  que  de 
dehors  on  les  deust  venir  assaillir.  En  quoy  il  ne 
se  mescompta  pas  :  car  non  seulement  il  traversa 
tout  le  territoire  de  la  ville  sans  que  ceulx  de  dedans 
en  fussent  advertis,  ains  fut  aux  portes,  et  eut  saisi 

les  murailles  avant  qu'ilz  en  seeussent  rien,  pource 
qu'ilz  n'avoyent  ordonné  guet  ny  gardes  quelcon- 
ques, ains  estoyent  espars  çà  et  là  par  les  maisons 
à  gourmander  et  yvrongner  ensemble  :  et  quand 
ilz  sceurent  que  les  ennemis  estoyent  ja  dedans  la- 
ville,  ilz  se  trouvèrent  si  saoulz  et  si  yvres,  que  la 
pluspart  n'eut  pas  seulement  le  sens  de  fouir,  ains 
attendirent  que  Ion  les  allast  tuer  ou  prendre  fort 
villainement  jusques  dedans  les  maisons. 

LX.  Ainsi  fut  ceste  ville  de  Sutrium  deux  fois 
prise  en  un  mesme  jour  :  et  advint  que  ceulx  qui 
l'avoyent  conquise  la  perdirent,  et  ceulx  qui  l'avo- 
yent  perdue  la  recouvrèrent  par  le  moyen  de  Camil- 
lus,  qui  en  mérita  l'honneur  de  triumphale  entrée 
dedans  Rome  :  laquelle  ne  luy  apporta  pas  moins  de 
bienvueillance,  d'honneur  et  de  gloire,  qu'avoyent 
fait  les  deux  autres  premières  :  pource  que  ses  plus 
malings  envieux  qui  vouloyent  que  tous  ses  beaux 
faicts  precedens  fussent  plus  tost  procédez  de  la 
faveur  de  fortune  que  de  sa  vertu,  furent  alors  con- 
traints par  les  effects,  de  confesser  que  la  louange 
en  estoit  deuë  à  son  bon  sens  et  à  sa  vaillance. 

LXL  Le  plus  apparent  de  ses  envieux  et  adver- 
saires estoit  Marcus  Manlius,  celuy  qui  repoulsa 
premier  les  Gaulois  la  nuict  qu'ilz  cuiderent  entrer 
dedans  la  forteresse  du  Capitole,  dont  il  fut  sur- 
nommé Capitolin  :  car  voulant  estre  le  premier  de  la 
ville,  et  ne  pouvant  arriver  par  droitte  voye  à 
devancer  la  gloire  de  Camillus,  il  se  meit  au  grand 
chemin  de  ceulx  qui  bastissent  une  tyrannie,  qui 
est  de  flatter  le  menu  populaire,  mesmement  ceulx 
qui  estoyent  endebtez,  défendant  leurs  causes,  et 

plaidant  pour  eulx  en  jugement  contre  les  créan- 
ciers, et  quelquefois  recourant  d'entre  leurs  mains, 
et  leur  ostant  à  force  ceulx  qui  à  f aulte  de  payer  leur 
estoyent  adjugez  pour  esclaves  selon  la  rigueur  de 
la  loy.  Par  lesquelz  moyens  il  assembla  en  peu  de 
temps  autour  de  luy  grand  nombre  de  telz  hommes, 
pauvres  et  nécessiteux,  lesquelz  faisoyent  grande 
peur  aux  gens  de  bien  et  d'honneur  pour  les  inso- 
lences qu'ilz  comme ttoyent,  et  les  troubles  et  tu- 
multes qu'ilz  excitoyent  ordinairement  en  la  place  : 
de  manière  que  pour  l'effroy  que  Ion  en  eut,  fut 
eleu  dictateur  Quintus  Capitolinus  l,  lequel  incon- 
tinent feit  prendre  au  corps  ledit  Manlius,  et  le 
constitua  prisonnier  :  à  l'occasion  dequoy  le  peuple 
changea  de  robbe  :  ce  qui  n'avoit  point  accous- 
tumé  de  se  faire,  sinon  en  quelques  grandes  et  pu- 
bliques calamitez.  Parquoy  le  sénat  craignant  qu'il 
ne  s'en  ensuyvist  quelque  trouble  de  sédition,  le 
feit  relascher  :  mais  luy  pour  estre  sorty  de  prison 
n'en  devint  de  rien  meilleur  ny  plus  sage,  ains 
alloit  émouvant  et  mutinant  la  commune  plus 
audacieusement  et  plus  seditieusement  que  ja- 
mais. 

LXII.  Si  fut  Camillus  eleu  de  rechef  tribun  mili- 
taire 2,  et  de  son  temps  Manlius  appelle  en  justice  : 
mais  quand  ce  vint  à  plaider  la  cause,  la  veuë  du 
Capitole  feit  grande  nuisance  aux  accusateurs  : 
pource  que  l'endroit  propre  auquel  Manlius  avoit 
la  nuict  repoulsé  les  Gaulois,  en  défendant  le 
Capitole,  se  veoit  de  la  place  où  se  tenoit  l'audience, 

1  L'an  de  Rome  369. 
■  L'an  de  Rome  370. 

et  luy  mesme  le  monstroit  à  ses  juges,  en  y  tendant 
les  mains  :  et  plorant  à  chaudes  larmes,  leur  ramen- 
tevoit  comme  il  avoit  mis  sa  vie  en  danger  en  com- 
battant pour  eulx  :  ce  qui  leur  attendrissoit  le 
cueur  de  pitié,  tellement  qu'ilz  ne  sçavoyent  que 
faire,  et  remeirent  par  plusieurs  fois  la  cause  à 
autre  jour,  ne  le  voulans  point  absouldre,  attendu 
qu'il  estoit  convaincu  par  si  évidentes  preuves, 
ny  ne  pouvans  user  de  la  rigueur  et  sévérité  des 
lois,  à  cause  qu'ils  avoyent  devant  leurs  yeux  le 
lieu  auquel  il  avoit  fait  un  si  grand  service  à  la 
chose  publique.  Dequoy  Camillus  s'estant  apperceu, 
feit  transporter  le  siège  de  ce  jugement  hors  la 
ville  en  un  lieu  appelle  le  boccage  Petilien,  de  là  où 
ne  se  pouvoit  veoir  le  Capitole  :  et  là  poursuyvirent 
les  accusateurs  vivement  leur  accusation,  et  les 
juges  adonc  se  ramenans  en  mémoire  les  mauvais 
actes  qu'il  avoit  faits,  en  conceurent  en  eulx  un 
juste  courroux  de  le  punir  selon  ses  démérites  :  si 
fut  condemné  par  sentence  à  mourir,  et  estre  mené 
sur  le  mont  du  Capitole,  dont  il  fut  précipité  du  hault 
en  bas  à  travers  les  rochers  qui  y  sont  :  de  sorte 
qu'il  eut  un  mesme  lieu  pour  tesmoing  de  ses  plus 
heureux  faicts,  et  de  sa  plus  misérable  calamité. 
Oultre  cela,  sa  maison  fut  rasée,  en  la  place  de  la- 
quelle fut  édifié  le  temple  de  la  déesse  qu'ilz  appel- 
lent Moneta,  et  publié  un  edict,  que  de  là  en  avant 
il  ne  seroit  plus  loisible  à  aucun  patricien  d'habiter 
au  mont  du  Capitole. 

LXIII.  Depuis  Camillus  estant  encore  appelle  à 
la  charge  de  tribun  militaire  pour  la  sixième  fois  *, 

1  L'an  de  Rome  373. 

taschoit  à  s'en  excuser,  tant  pcurce  qu'il  se  sentoit 
ja  bien  avant  en  son  aage,  comme  aussi  pource 
qu'il  craignoit  à  l'adventure  quelque  envie  de  la 
fortune,  ou  quelque  malencontre,  après  tant  de 
gloire  qu'il  avoit  acquise,  et  tant  de  haults f aicts  qu'il 
avoit  heureusement  achevez  :  toutefois  la  plus  appa- 
rente cause,  sur  laquelle  il  fondoit  son  excuse,  estoit 
l'indisposition  de  sa  personne,  pource  qu'il  se 
trouva  malade  environ  ce  temps  là.  Mais  le  peuple 
ne  voulut  point  admettre  ny  recevoir  son  excuse, 
ains  criant  qu'il  ne  luy  demandoit  point  qu'il  com- 
battist  ny  à  pied  ny  à  cheval,  mais  qu'il  conseilla st 
et  commandast  seulement,  le  contraignit  d'accepter 
la  charge,  et  de  conduire  l'armée  avec  un  de  ses 
compagnons,  nommé  Lucius  Frurius l,  contre  les 
ennemis,  qui  estoyent  les  Praenestins  et  les  Volsques, 
lesquelz  joincts  ensemble  couroyent  et  pilloyent 
les  terres  des  alliez  des  Romains.  Si  se  meit  in- 
continent aux  champs  avec  l'armée,  et  s'alla 
camper  au  plus  près  des  ennemis,  voulant  quant  à 
luy  tirer  ceste  guerre  en  longueur,  pour  puis  après 
combattre  s'il  en  estoit  besoing,  quand  il  seroit  bien 
guary  :  mais  au  contraire  Frurius  par  une  convoi- 
tise de  gloire,  vouloit  à  quelque  péril  que  ce  fust, 
hazarder  tout  chaudement  la  battaille,  et  alloit 
sollicitant  à  ces  fins  les  particuliers  capitaines  et 
chefs  des  bandes.  A  raison  dequoy  Camillus  crai- 
gnant que  Ion  ne  pensast  que  par  envie  qu'il  portast 
à  ces  jeunes  gens,  il  leur  voulust  oster  et  empescher 
les  moyens  d'acquérir  honneur,  et  de  faire  quelque 
acte  digne  de  mémoire,  luy  permeit  contre  sa  vou- 

1  II  se  nommait  Lucius  Furius. 

lunté  de  renger  l'armée  en  battaille  :  et  luy  ce  pen- 
dant à  cause  de  son  indisposition,  demoura  avec 
peu  de  gens  au  camp. 

LXIV.  Ainsi  s'en  alla  Lucius  à  l'estourdie  pré- 
senter la  battaille  à  l'ennemy  :  aussi  y  fut  il  rompu  : 
mais  Camillus  entendant  ceste  route  des  Romains 
ne  se  peut  contenir,  ains  tout  malade  qu'il  estoit, 
se  levant  de  dessus  son  lict,  s'en  alla  avec  ceulx  de 
sa  maison  aux  portes  du  camp,  et  passa  à  travers 
les  fuyans  jusques  à  ce  qu'il  eust  trouvé  ceulx  qui 
les  poursuyvoyent.  Ce  que  voyans  les  Romains  qui 
ja  estoyent  entrez  dedans  le  camp,  le  suyvirent 
incontinent,  et  ceulx  qui  fuyoyent  encore  au 
dehors,  s'arresterent  tout  court,  quand  ilz  le  veirent, 
et  se  r' allièrent  en  battaille  au  devant  de  luy,  s'en- 
treadmonestans  les  uns  les  autres,  de  n'abandonner 
pas  leur  capitaine,  de  manière  que  les  ennemis  ces- 
sèrent de  les  chasser  et  poursuyvre  plus  oultre  ce 
jour  là  :  mais  le  lendemain  Camillus  tirant  tout  son 
ost  aux  champs,  leur  donna  la  battaille,  en  laquelle 
il  les  desfeit  à  force,  et  suyvant  sa  victoire,  entra 
pesle  mesle  parmy  les  fuyans  dedans  leur  camp,  et 
en  tua  la  plus  grande  partie.  Cela  fait,  il  fut  adverty 
que  les  Thoscans  avoyent  pris  la  ville  de  Sutrie  *, 
et  mis  à  l'espée  tous  les  habitans  d'icelle  qui  es- 
toyent citoyens  Romains  :  à  l'occasion  dequoy  il 
renvoya  à  Rome  la  plus  pesante  partie  de  son  armée, 
et  retenant  avec  luy  les  plus  dispos  et  les  plus  légers, 

1  C'est  la  ville  de  Satrie,  qui  n'était  pas  dans  la  Toscane,  mais 
chez  les  Volsques.  Plutarque  a  confondu  les  villes  Sutrium  et 
Satria.  Il  paraît  même  qu'il  n'a  point  décrit  exactement  cette 
campagne  de  Camille.  Il  faut  s'en  tenir  a  Tite-Live,  VI,  22. 

alla  donner  l'assault  aux  Thoscans,  qui  s'estoyent 
logez  en  ceste  ville  de  Sutrie,  et  l'ayant  reprise  sur 
eulx,  en  tua  une  partie,  l'autre  se  sauva  de  vistesse  : 
puis  s'en  retourna  à  Rome  avec  une  très  grande 
quantité  de  butin,  faisant  cognoistre  par  expé- 
rience, que  ceulx  estoyent  très  sages  qui  n'avoyent 
point  craint  la  vieillesse  ny  la  maladie  d'un  bon 
capitaine  expérimenté  et  hardy,  ains  l'avoyent  eleu 
malgré  luy,  quelque  vieil  et  mal  sain  qu'il  fust,  et 
préféré  aux  jeunes  et  dispos  qui  briguoyent  et 
poursuyvoyent  ceste  charge. 

LXV.  Pourtant  la  nouvelle  estant  venue  au 
sénat,  que  les  Thusculaniens  s'estoyent  rebellez, 
ilz  y  envoyèrent  encore  Camillus,  luy  enjoignans  de 
prendre  avec  soy  celuy  que  bon  luy  sembleroit 
des  cinq  autres  compagnons  l,  lesquelz  tous  desi- 
royent  estre  choisiz  par  luy  et  l'en  requeroyent  : 
mais  tous  les  autres  omis,  il  eleut  encore  Lucius 
Frurius,  contre  l'opinion  et  l'espérance  de  tout  le 
monde,  pource  que  c'estoit  celuy  qui  n'agueres 
avoit  voulu  à  toute  force  contre  sa  voulunté  hazar- 
der  la  battaille,  en  laquelle  il  avoit  esté  desfait  : 
toutefois  Camillus  voulant,  à  mon  advis,  couvrir 
ceste  faulte  et  la  honte  qu'il  en  avoit  receuë,  le 
préféra  humainement  à  tous  les  autres.  Au  demou- 
rant,  les  Thusculaniens  sentans  venir  Camillus 
contre  eulx,  voulurent  finement  r'habiller  la  faulte 
qu'ilz  avoyent  faitte  :  car  ilz  meirent  force  gens  aux 
champs,  les  uns  à  labourer  les  terres,  les  autres  à 
garder  les  bestes,  ne  plus  ne  moins  que  s 'ilz  eussent 
esté  en  pleine  paix,  et  teindrent  les  portes  de  leur 

1  De  ses  cinq  collègues. 

ville  ouvertes,  là  où  les  enfans  alloyent  publique- 
ment à  l'escole,  les  artisans  besongnoyent  en  leurs 
boutiques,  les  gens  d' estât  se  promenoyent  en  rob- 
bes  longues  sur  la  place,  les  officiers  et  gouverneurs 
alloyent  çà  et  là  par  les  maisons,  faisans  commande- 
ment que  Ion  eust  à  apprester  les  logis  pour  les 
Romains  comme  s'ilz  n'eussent  eu  peur  de  mal  quel- 
conque, ny  ne  se  fussent  sentis  coulpables  de  faulte 
aucune.  Ce  neantmoins  toutes  ces  mines  ne  feirent 
pas  descroire  à  Camillus  qu'ilz  n'eussent  point  ma- 
chiné de  se  rebeller  contre  les  Romains  :  mais  bien 
feirent  elles  qu'il  eut  pitié  d'eulx,  voyant  qu'ilz 
se  repentoyent  de  ce  qu'ilz  avoyent  voulu  faire.  Si 
leur  commanda  d'aller  à  Rome  vers  le  sénat  re- 
quérir pardon  de  leur  faulte,  et  luy  mesme  leur 
aida,  non  seulement  à  faire  absouldre  leur  ville  du 
crime  de  rébellion,  ains  aussi  à  leur  faire  ottroyer 
privilège  de  bourgeoisie  Romaine.  Ce  sont  les  prin- 
cipaux actes  que  feit  Camillus  en  son  sixième 
tribunat. 

LXVI.  Depuis  il  y  eut  un  Licinius  Stolo  l,  qui 
émeut  une  fort  grande  sédition  en  la  ville  entre  le 
commun  peuple  et  le  sénat,  pource  qu'il  vouloit  à 
toute  force,  que  des  deux  consuls  qui  s'éliroyent 
par  chascun  an,  il  y  en  eust  l'un  qui  nécessaire- 
ment fust  de  maison  populaire,  et  qu'ilz  ne  peus- 
sent  estre  tous  deux  de  ces  ancienes  nobles  familles 
que  Ion  appelle  Patricienes.  Si  feurent  bien  eleuz 
les  tribuns  du  peuple  :  mais  quant  aux  consulz 
la  commune  empeschoit  que  Ion  n'en  eleust,  de 
manière  que  la  chose  publique  s'en  alloit  tumber 

1  L'an  de  Rome  378. 

en  plus  grands  troubles  que  jamais  à  faulte  de 
magistrats  :  pour  à  quoy  obvier,  le  sénat  créa 
Camillus  dictateur  pour  la  quatrième  fois,  dont 
il  ne  fut  pas  gueres  content,  à  cause  que  c'est  oit 
contre  la  voulunté  du  peuple,  et  qu'il  ne  vouloit 
point  entrer  en  contestation  contre  hommes,  qui 
pour  avoir  esté  soubs  luy  en  plusieurs  guerres  et 
bat  tailles,  luy  pouvoyent  franchement  et  vérita- 
blement alléguer  qu'il  avoit  fait  plus  de  belles 
choses  avec  eulx  en  armes,  qu'il  n'avoit  fait  avec 
les  Patriciens  en  paix,  et  neantmoins  avoit  esté 
créé  dictateur  en  despit  d'eulx  par  envie  des  nobles  : 
de  manière  qu'il  estoit  force,  ou  qu'il  supplantast 
et  opprimast  le  peuple,  s'il  estoit  le  plus  fort  en 
ceste  dissention,  ou  qu'il  demourast  luy  mesme 
supplanté,  s'il  se  trouvoit  le  plus  foible.  Ce  nonob- 
stant Camillus  essayant  de  remédier  au  mal  présent, 
et  sachant  le  jour,  auquel  les  tribuns  du  peuple 
avoyent  proposé  de  mettre  leur  edict  en  avant 
pour  le  faire  passer  par  les  voix  du  peuple,  il  de- 
noncea  et  publia  par  affiches,  que  ce  mesme  jour 
là  il  vouloit  lever  gens  pour  la  guerre,  à  fin  de 
révoquer  le  peuple  de  la  place  au  champ  de  Mars, 
où  il  vouloit  faire  sa  monstre,  soubs  grandes 
peines  à  qui  desobeïroit.  Les  tribuns  du  peuple 
au  contraire  s'opposoyent  à  ses  menaces,  et 
juroyent  qu'ils  le  condemneroyent  luy  mesme  à 
l'amende  de  cinquante  mille  drachmes  d'argent  \ 
s'il  ne  se  deportoit  de  cuider  empescher  le  peuple 

1  C'est  une  faute  de  Plutarque  et  d'Amyot.  Il  n'y  avait  point 
alors  de  monnaie  d'argent  à  Rome.  Il  faut  corriger  cinquante 
mille  as,  qui  font  de  notre  monnaie  26,250  francs. 

de  donner  ses  voix  pour  authoriser  telle  loy  qui 
lui  plairoit.  Quoy  voyant  Camillus,  soit  qu'il 
craignist  d'estre  une  autre  fois  condemné  et 
banny,  ce  qui  n'estoit  plus  convenable  à  luy,  homme 
ja  vieil  et  ancien,  et  qui  avoit  fait  tant  de  belles 
et  grandes  choses,  ou  qu'il  ne  se  sentist  pas  assez 
puissant  pour  soustenir  ne  divertir  un  effort  de 
peuple,  il  se  retira  pour  ce  jour  là  en  sa  maison  : 
et  les  jours  ensuyvans  feignant  estre  malade,  se 
desmeit  à  la  fin  de  sa  charge. 

LXVII.  Par  quoy  le  sénat  eleut  en  son  lieu  un 
autre  dictateur,  lequel  nomma  pour  maistre  de  la 
chevalerie  celuy  mesme  Stolo,  qui  estoit  autheur  et 
promoteur  de  toute  ceste  sédition,  et  luy  laissa 
encore  mettre  en  avant,  et  faire  passer  par  les 
voix  du  peuple  une  autre  loy,  qui  fascha  les 
Patriciens  plus  que  nulle  autre  :  ce  fut  celle  qui- 
defendoit  que  nul  citoyen  Romain  ne  peust  tenir 
ne  posséder  plus  de  cinq  cents  arpens  de  terre. 
Si  fut  pour  lors  cestuy  Stolo  en  grand  honneur, 
d'avoir  fait  authoriser  sa  loy  en  despit  du  sénat  : 
mais  peu  de  temps  après,  il  fut  trouvé  que  luy 
mesme  en  tenoit  d'avantage  que  sa  loy  ne  per- 
mettoit,  dont  il  fut  puny  de  la  peine  contenue  en 
sa  propre  loy.  Il  restoit  encore  le  plus  fascheux 
poinct  de  toute  ceste  dissention,  celuy  qui  avoit 
commencé  le  premier,  et  qui  donnoit  le  plus  d'en- 
nuy  au  sénat  touchant  l'élection  des  consulz. 

LXVIII.  Mais  sur  ces  entrefaittes  arrivèrent 
nouvelles  certaines,  que  les  Gaulois  part  ans  de 
rechef  du  long  de  la  mer  Adriatique,  s'en  venoyent 
avec  grosse  puissance  droit  vers  Rome,  et  quand  et 

quand  les  effects  de  guerre  s'en  veirent  quasi  aussi 
tost,  que  les  nouvelles  s'en  ouirent  :  car  les  ennemis 
couroyent  ja  le  plat  païs,  et  les  gens  des  champs 
qui  n'avoyent  pas  eu  loisir  de  gaigner  Rome  de 
vistesse  estoyent  escartez  çà  et  là  par  les  mon- 
tagnes. Cest  effroy  appaisa  pour  un  peu  la  dissen- 
tion,  et  s' assemblant  le  peuple  avec  le  sénat,  les 
roturiers  avec  les  nobles,  tous  d'un  accord  et  d'un 
consentement  eleurent  Camillus  dictateur  pour  la 
cinquième  fois  *.  Il  estoit  ja  fort  vieil,  et  s'en 
falloit  bien  peu  qu'il  n'arrivast  à  quatre  vingts 
ans  :  mais  toutefois  voyant  la  nécessité  et  le  danger 
présent,  sans  alléguer  excuse  ny  chercher  subter- 
fuge quelconque,  comme  il  avoit  fait  auparavant, 
il  accepta  la  charge,  et  si  tost  qu'il  l'eust  acceptée 
se  meit  incontinent  à  lever  gens,  et  à  dresser  son 
armée  :  mais  sachant  que  la  plus  grande  violence 
des  Barbares  consistoit  en  coups  de  taille  de  leurs 
espées,  avec  lesquelles  ilz  couppoyent  testes  et 
espaules,  en  les  maniant  lourdement  sans  artifice 
quelconque,  il  feit  forger  à  la  plus  part  de  ses  gens 
salades  et  mordons,  tous  de  fer  bien  polits  par 
dehors,  à  fin  que  les  espées  glissassent  au  long,  ou 
se  rompissent  en  frappant  dessus,  et  feit  border 
leurs  pavois  tout  à  l'entour  d'une  lame  de  cuyvre, 
pource  que  le  bois  seul  ne  pouvoit  pas  durer  ny 
résister  aux  coups  :  et  oultre  advertit  ses  soudards 
de  porter  de  longs  javelots,  et  les  lancer  soubs  les 
espées  des  Barbares,  quand  ilz  les  verroyent 
ramener  leurs  grands  coups  d'amont. 

LXIX.  Puis  quand  les  Gaulois  furent  assez  près 

1  L'an  de  Rome  387. 

de  Rome,  ayans  mis  leur  camp  sur  la  rivière  de 
l'Anien  :  chargé  et  plein  de  toutes  sortes  de  pillage 
et  de  butin,  adonc  il  tira  aussi  son  armée  aux 
champs,  et  s'alla  loger  sus  une  motte  qui  estoit 
aisée  à  monter,  et  en  laquelle  il  y  avoit  plusieurs 
petits  fonceaux,  de  manière  que  la  plus  part  de 
son  armée  y  estoit  couverte  et  cachée,  et  ce  peu 
que  Ion  en  voyoit,  sembloit  encore  s'estre  de  peur 
retiré  en  lieu  hault  et  avantageux.  Laquelle 
opinion  Camillus  voulant  augmenter  d'avantage 
en  ses  ennemis,  il  les  souffroit  venir  piller  jusques 
au  pied  de  la  motte  où  il  s'estoit  logé,  sans  qu'il 
bougeast  pour  les  empescher,  ains  se  tenoit  coy 
en  son  camp  bien  remparé,  jusques  à  ce  qu'il  espia 
son  occasion,  que  la  meilleure  partie  de  leur 
armée  estoit  escartée  çà  et  là  parmy  les  champs  à 
fourrager  :  ceulx  qui  estoyent  demourcz  au  camp, 
ne  faisoyent  autre  chose  que  gourmander  et 
yvrongner  dissoluement  à  toute  heure.  Et  adonc 
il  envqya  de  bon  matin  avant  jour,  ceulx  de  ses 
gens  qui  estoyent  armez  à  la  légère  pour  harceler 
les  Barbares  au  sortir  de  leur  camp,  et  les  empes- 
cher de  se  pouvoir  renger  en  ordonnance  de  bat- 
taille  :  puis  à  l'aube  du  jour  feit  aussi  descendre  en 
la  plaine,  et  rengea  en  battaille  les  autres  bien 
armez,  qui  estoyent  en  bon  nombre  et  tous  bien 
délibérez,  non  comme  les  Barbares  avoyent  cuidé, 
qu'ilz  fussent  peu  et  effroyez. 

LXX.  Cela  tout  premièrement  rabaissa  le  cueur 

1  Cette  rivière,  que  les  Romains  nommaient  Anio,  s'appelle 
maintenant  Teverone.  D  en  a  déjà  été  parlé  dans  la  Vie  de  Publi- 
cola,  chap.  xxxvm. 

aux  Gaulois,  par  ce  qu'ilz  estimèrent  leur  honneur 
foulé  en  ce  que  les  Romains  les  alloyent  assaillir  les 
premiers  :  et  puis  les  avantcoureurs,  qui  les  char- 
gèrent en  sursault  avant  qu'ilz  eussent  loisir  de  se 
renger  en  battaille,  ny  ordonner  leurs  trouppes,  les 
contraignirent  de  combattre  en  foule  et  en  des- 
ordre, ainsi  qu'ilz  se  rencontroyent  à  l'adventure. 
Et  à  la  fin  encore  leur  vint  sur  les  bras  Camillus 
avec  le  fort  de  son  armée,  contre  lequel  neant- 
moins  ilz  coururent  les  espées  haulsées  :  mais  les 
Romains  les  receurent  avec  leurs  javelots,  dont  ilz 
leur  presentoyent  les  bouts  ferrez  pour  parer  leurs 
coups,  et  ainsi  faulsoyent  leurs  espées  qui  avoyent 
les  lames  fort  tenues  et  subtiles,  et  si  estoyent 
forgées  de  fer  fort  mol,  de  sorte  qu'elles  se  cour- 
boyent  et  plioyent  incontinent,  et  leurs  pavois 
percez  à  coups  de  javelots,  qui  puis  après  leur 
pesoyent  fort  sur  les  bras  quand  les  Romains  les 
retiroyent  :  au  moyen  de  quoy  ilz  abandonnoyent 
leurs  propres  armes,  et  taschoyent  à  se  servir  de 
celles  de  leurs  ennemis,  saisissans  leurs  javelots  à 
belles  mains  pour  les  leur  cuider  arracher  des 
poings  :  et  alors  les  Romains  voyans  comme  ilz 
estoyent  descouverts,  mettoyent  les  mains  aux 
espées.  Ainsi  fut  fait  grand  meurtre  des  premiers 
rengs  :  les  autres  s'en  fouyrent  çà  et  là  parmy  la 
plaine,  pource  que  Camillus  avoit  fait  occuper  les 
coustaux  et  les  montagnes  d'alentour  :  et  ne  se 
retirèrent  point  vers  leur  camp,  pource  que  ne 
l'ayans  point  fortifié,  à  cause  qu'ilz  ne  craignoyent 
rien,  ilz  sçavoyent  bien  qu'il  seroit  facilement 
pris. 

LXXI.  Ceste  battaille,  comme  Ion  dit,  fut  treze 
ans  ■  après  la  prise  de  Rome,  depuis  laquelle  les 
Romains  s'asseurerent  fort  contre  les  Barbares,  qui 
paravant  les  avoyent  fort  redoubtez,  estimans  que 
la  première  fois  ilz  ne  les  avoyent  point  desfaits 
à  vive  force,  ains  par  ce  que  la  pestilence  s'estoit 
mise  entre  eulx,  ou  par  autres  estranges  adven- 
tures  :  et  estoit  la  peur  qu'ilz  en  avoyent  si  véhé- 
mente, quilz  feirent  une  ordonnance,  que  les 
presbtres  seroyent  exempts  d'aller  à  la  guerre, 
pourveu  que  ce  ne  fust  point  guerre  de  Gaulois. 
Ceste  desfaicte  fut  le  dernier  exploit  d'armes  de 
Camillus  :  pource  que  la  prise  de  la  ville  de  Velitres 
fut  comme  un  accessoire  de  ceste  expédition  : 
car  elle  luy  fut  rendue  sans  coup  ferir. 

LXXII.  Mais  des  combats  de  ville  en  matière 
de  gouvernement,  ilz  luy  en  restoit  le  plus  grand 
et  le  plus  difficile  à  l' encontre  du  peuple,  qui 
retournoit  à  Rome  fort  et  puissant,  à  cause  de  la 
victoire  qu'il  venoit  de  gaigner,  et  vouloit  à  toute 
force  que  l'un  des  consuls,  contre  la  coustume  qui 
lors  s'observoit,  fust  nécessairement  eleu  des 
maisons  populaires  :  à  quoy  le  sénat  resistoit  fort 
et  ferme,  et  ne  vouloit  pas  que  Camillus  se  demeist 
de  sa  charge,  espérant  que  par  le  moyen  de  son 
authorité  qui  estoit  grande,  ilz  combat troyent 
mieulx  pour  la  dignité  et  prérogative  de  la  no- 
blesse. Mais  ainsi  comme  Camillus  estoit  assis  en 
son  tribunal  sur  la  place,  où  il  donnoit  audience 
et  depeschoit  affaires,  il  vint  devers  luy  un  ser- 

1  C'est  une  faute  du  texte  grec  et  d'Auiyot.  II  faut  corriger 
vingt-trois  ans. 

gent  envoyé  de  la  part  des  tribuns  du  peuple,  qui 
luy  feit  commandement  de  le  suyvre,  et  quand  et 
quand  meit  la  main  sur  sa  personne,  comme  pour 
l'emmener  par  force.  Cela  émeut  une  crierie  et  un 
tumulte  le  plus  grand  qui  eust  encore  point  esté 
sur  la  place,  par  ce  que  les  adherens  de  Camillus 
repoulsoyent  le  sergent  arrière  de  la  chaire,  et  le 
commun  peuple  luy  cri  oit  d'abas  qu'il  le  tirast  : 
tellement  qu'il  ne  sçavoit  qu'il  en  devoit  faire,  ne 
comment  s'y  gouverner.  Si  est  ce  qu'il  ne  quitta 
point  pourtant  *  son  magistrat,  ains  prenant  les 
sénateurs  qu'il  avoit  autour  de  luy,  s'en  alla  vers 
le  lieu  où  se  souloit  tenir  le  sénat,  là  où  avant  que 
d'entrer,  il  se  retourna  devers  le  Capitole,  faisant 
prière  aux  dieux  de  vouloir  addresser  ces  troubles 
à  bonne  fin,  vouant  et  promettant  si  ceste  émeute 
et  ce  trouble  se  pouvoit  doulcement  appaiser,  de 
faire  édifier  un  temple  de  Concorde. 

LXXIII.  Quand  la  chose  vint  à  estre  proposée 
au  sénat,  il  y  eut  là  mesme  grande  contention  et 
grande  contrariété  d'opinions  :  toutefois  à  la  fin 
la  plus  doulce  l'emporta,  à  sçavoir  celle  qui  cedoit 
au  peuple,  et  luy  permettoit  que  l'un  des  consuls 
fust  eleu  des  citoyens  populaires  :  ce  que  le  dic- 
tateur ayant  prononcé  publiquement  devant  le 
peuple,  comme  le  sénat  l'avoit  ainsi  conclut,  la 
commune  en  fut  si  joyeuse,  que  sur  l'heure  mesme 
elle  oublia  tout  le  maltalent  qu'elle  avoit  contre 
la  noblesse  et  le  sénat,  et  reconvoya  Camillus  avec 
grands  cris  de  joye  et  battemens  de  mains,  jusques 
en  sa  maison.  Le  lendemain  en  pleine  assemblée 

1  Sa  magistrature. 

du  peuple  sur  la  place  il  fut  arresté  que  le  temple 
de  Concorde  seroit  basty  aux  despens  de  la  chose 
publique,  ainsi  comme  Camillus  l'avoit  voué,  en 
lieu  où  il  se  pourroit  veoir  de  la  place  mesme  où 
se  faisoyent  les  assemblées  du  peuple  pour  le  con- 
seil, et  que  Ion  adjouxteroit  un  jour  d'avantage 
aux  feries  latines,  et  que  désormais  on  en  festoye- 
roit  et  chommeroit  quattre,  et  que  présentement 
se  feroyent  par  toutes  églises  sacrifices  aux  dieux 
pour  leur  rendre  grâces,  et  porteroit  on  en  signe  de 
joye  des  chapeaux  de  fleurs  sur  la  teste,  pour 
ceste  reconciliation. 

LXXIV.  Ainsi  procédant  Camillus  à  l'élection, 
furent  créez  deux  consuls1,  Marcus  /Emylius  du 
costé  des  nobles  patriciens,  et  Lucius  Sextus  du 
costé  des  populaires.  Ce  qui  fut  le  dernier  acte  de 
Camillus  :  car  l'année  ensuyvant 2  se  meit  la  peste 
à  Rome,  laquelle  oultre  une  multitude  innumerable 
de  peuple,  emporta  encore  plusieurs  magistrats 
mesmes  et  officiers  de  la  ville,  et  en  mourut  aussi 
Camillus  :  lequel  combien  que  pour  avoir  vescu 
assez  longuement,  et  avoir  achevé  un  raisonnable 
cours  de  vie,  fust  aussi  meur  pour  mourir  que 
homme  le  sçauroit  estre,  fut  neantmoins  plus 
plaint  et  regretté  par  les  Romains  luy  seul,  que 
ne  furent  tous  les  autres  ensemble  qui  moururent 
de  la  peste. 

1  L'an  de  Rome  38S.  Les  deux  consuls  se  nommaient  Lucius 
/Emilius  Mamercus  et  Lucius  Sextius. 

2  L'an  de  Rome  389. 


LA   COMPARAISON   DE 
THEMISTOCLES   AVEC    CAMILLUS 


PAR  SIMON   GOULARD 


Considérons  maintenant  la  différence  et  conve- 
nance qu'on  peut  remarquer  entre  ces  deux  grands 
personnages.  Premièrement  on  void  qu'ayans 
esté  tous  deux  de  maisons  peu  renommées 
ilz  se  sont  avancez  aux  estats  par  actes  de 
bon  sens  et  de  prouesse,  ont  fait  de  grands  ser- 
vices au  besoin  à  leurs  republiques,  en  ont  reçeu 
pauvre  recompense,  et  neantmoins  ont  mieux 
aimé  suporter  telles  indignitez,  que  faire  chose 
qui  repugnast  à  leur  devoir.  Mais  il  semble  que 
Themistocles  ait  de  meilleure  heure  fait  preuve 
de  sa  sufisance,  encore  que  la  maison  dont  il 
estoit  issu  le  retardast  d'autant  :  et  que  par  ses 
exercices,  estudes,  occupations,  responses  et  pre- 
miers conseils  es  afaires  d'estat  il  ait  de  beaucoup 
devancé  Camillus,  lequel  demoura  inconu,  jusques 
à  ce  que  se  trouvant  par  rencontre  en  une  escar- 

1  La  Comparaison  de  Thémistocle  avec  Camille  manque  dans 
les  ouvrages  de  Plutarque.  Elle  a  été  suppléée  du  temps  même 
d'Amyot  par  S.  G.  S.,  c'est-à-dire,  Simon  Goulard  (Simon 
Gouiards  Senlisien).  Voir  de  Blignières,  Essai  sur  Amyot,  p.  1S4. 

mouche  en  qualité  de  simple  homme  d'armes  il 

commença  à  paroistre. 

IL  Davantage,  Themistocles,  ayant  acheté  l'am- 
bition d'Epicydes,  homme  de  petite  conduite 
pour  empescher  qu'il  n'eust  la  superintendance 
de  la  guerre  contre  les  Perses,  cédant  l'authorité 
de  commander  à  Eurybiades  amiral  des  Lace- 
daemoniens,  pour  entretenir  l'union  des  confederez, 
et  apaisant  par  une  gentile  ruse  le  capitaine  Archi- 
teles,  le  départ  duquel  jettoit  toute  la  Grèce  en 
un  merveilleux  danger,  acquit  plus  d'honneur  que 
ne  fit  Camillus  au  siège  de  Veies,  où  il  n'alla  que 
fort  tard,  et  n'en  vint  à  bout  par  son  adresse,  ains 
pource  que  Testât  de  ceste  ville  ennemie  ne  pou- 
voit  durer  davantage.  Il  y  a  bien  plus  :  c'est  que 
la  sagesse  de  Themistocles,  faisant  embarquer  les 
Athéniens  sur  leurs  galères  pour  estre  plus  forts 
contre  l'armée  des  Perses,  persévérant  de  si  grand 
courage  au  bon  conseil  qu'il  avoit  donné  pour  le 
salut  de  sa  patrie,  se  reconciliant  à  heure  propre, 
et  pour  le  bien  public,  avec  Aristides,  afinant  les 
Perses  par  l'un  des  plus  louables  stratagèmes  qu'il 
est  possible  de  penser,  dont  s'ensuivit  un  exploit 
de  guerre  autant  rare  qu'il  en  fut  jamais,  et  une 
des  plus  remarquables  victoires  qu'on  sache 
trouver  dans  les  historiens  :  ceste  sagesse,  dis- je, 
descouvre  encore  mieux  la  faulte  de  Camillus,  et 
le  danger  où  il  réduisit  Rome,  entant  qu'en  lui 
fut,  lors  que  pour  satisfaire  à  son  vœu,  pour  se 
faciliter  la  prinse  de  Veies,  il  soufrit  contraindre 
les  gens  de  guerre  (ausquelz  il  devoit  donner  moins 
de  licence)  de  rendre  la  dixième   partie  de  leur 

butin.  Ce  qui  fut  le  commencement  de  la  rancune 
que  ses  citoyens  conceurent  et  descouvrirent  puis 
après  contre  luy. 

III.  Oultre  plus  Themistocles  contraint  de  sortir 
de  Grèce,  par  les  calomnies  de  ses  ennemis,  après 
avoir  tenté  tous  moyens  de  se  justifier,  se  retire 
sans  murmure,  et  ayant  esté  honorablement 
reçeu  du  roy  de  Perse,  au  lieu  de  faire  ou  dire  chose 
contraire  à  la  bienséance  de  sa  vie  passée  et  au 
bien  de  sa  patrie,  aime  mieux  se  donner  la  mort 
que  garder  plus  long  temps  sa  vie  en  voyant  les 
siens  molestez  par  un  puissant  ennemi  :  au  con- 
traire, Camillus,  harassé  par  le  peuple  à  qui  il 
pouvoit  aisément  satisfaire,  préférant  sa  passion 
et  opinion  particulière  au  conseil  de  ses  amis, 
quitta  par  colère  sa  ville,  à  laquelle  il  pouvoit 
beaucoup  servir,  fit  des  imprécations  indignes  à 
l'encontre  d'icelle  :  et  voyant  les  Gaulois  dans 
l'Italie,  au  lieu  de  se  reunir  à  ses  patriotes  pour 
les  secourir  de  conseil  et  de  main  en  une  si  urgente 
nécessité,  il  se  contenta  de  juger  des  coups,  et  fit 
penser  qu'il  prenoit  plaisir  de  voir  Rome  abatue, 
se  serrant  ainsi  à  l'escart  en  une  solitude,  d'où 
peutestre  il  ne  fust  sorti  pour  courir  sus  aux  enne- 
mis, s'ilz  ne  l'eussent  rudement  agacé,  tellement 
qu'il  semble  avoir  voulu  saouler  son  courroux  de 
la  calamité  publique,  et  ne  sortir  en  campagne 
sinon  lors  que  le  danger  prochain  et  particulier 
le  resveilla. 

IV.  Somme,  que  Themistocles  fut  injustement  et 
à  toute  rigueur  poursuivi  des  Athéniens,  qui  ne 
se  soucièrent  de  le  rapeler,  et  y  ayant  apparence 

qu'il  se  fust  volontiers  rallié  à  eux  :  là  où  Camillus 
s'atachant  à  une  querelle  assez  légère,  et  estant 
en  quelque  tort,  se  fit  mesmes  prier  pour  secourir 
sa  ville.  Et  si  Ion  allègue  les  dictatures,  diverses 
guerres,  victoires  et  triomphes  de  Camillus,  à 
comparaison  dequoy  les  faits  de  Themistocles  sont 
peu  de  chose  :  à  l'avanture  peut-on  répliquer  qu'il 
ne  faut  pas  juger  de  l'excellence  des  hommes  à 
divers  ou  petit  nombre  d'actes  valeureux,  mais  à 
la  conséquence  et  importance  d'iceux  actes.  Quoy 
faisant  la  victoire  navale  de  Themistocles,  avec 
ce  qui  en  dépend,  se  trouvera  d'aussi  grand  poids 
ou  peu  s'en  faut,  que  toutes  les  guerres  et  vic- 
toires de  Camillus  amassées  ensemble. 

V.  Mais  il  y  a  cela  à  redire  à  Themistocles  que 
ses  vertus  ont  été  obscurcies  de  vices  fort  apparens. 
C'est  chose  louable  d'avoir  l'esprit  prompt,  dé- 
sireux de  choses  grandes,  estre  gracieux,  droit- 
turier,  avisé  en  afaires  envelopées,  se  bien  ré- 
soudre, et  empoigner  à  poinct  l'occasion.  Tout  cela 
se  treuve  en  Themistocles  avec  une  mémoire  très 
excellente,  une  diligence  incroyable,  une  prudence, 
solicitude,  patience  et  félicité  remarquable  en 
plusieurs  accidens  de  sa  vie.  Il  a  esté  donc  un 
très  grand  personnage  en  temps  de  guerre  et  de 
paix  :  comme  Ion  ne  sauroit  trop  louer  ce  qu'il 
pacifia  les  troubles  de  la  Grèce,  et  reunit  les  villes 
afin  qu'elles  fissent  teste  d'un  mutuel  consente- 
ment à  l'ennemi  commun,  qu'il  fit  déclarer  infâme 
Arthmius  avec  sa  race,  pour  avoir  touché  argent 
des  Perses  afin  d'en  corrompre  les  Grecs,  et  autres 
telz  deportemens  qui  monstrent  la  gentilesse  et 


THEMISTOCLES  ET  CAMILLUS        151 

grandeur  de  son  courage  :  mais  aussi  son  am- 
bition estoit  extrême,  et  la  descouvroit  en  tant 
de  sortes  que  rien  plus,  par  une  vaine  gloire  et 
présomption  ridicule  en  dits  et  en  faits,  ce  qui 
finalement  l'amena  à  ce  point  qu'il  vouloit  avoir 
quelque  chose  de  singulier  plus  que  les  autres  en 
tout  et  par  tout.  Davantage,  s'il  entroit  en  querelle 
contre  grands  ou  petits,  c'estoit  à  chercher  tous 
moyens  de  se  maintenir,  se  laissant  emporter  à 
ses  passions,  et  ne  regardant  pas  aux  consé- 
quences, comme  il  luy  en  print  en  s'atachant 
aux  Lacedaemoniens  à  diverses  fois,  foulant  les 
alliez  d'Athènes  assez  licentieusement,  et  mesmes 
faisant  sonner  ses  vertus  plus  haut  qu'il  n'estoit 
de  besoin  :  ce  qui  le  fit  tomber  finalement  en 
l'ostracisme,  dont  s'ensuivit  sa  communication 
avec  Pausanias  où  il  se  porta  indiscrètement,  sa 
retraite  en  Perse  où  il  changea  aucunement  de 
mœurs,  sa  mort  indigne,  précipitée,  et  sentant 
bien  fort  le  naturel  d'un  homme  merveilleusement 
sujet  à  croire  soy-mesme.  Voilà  quant  à  Themis- 
tocles. 

VI.  Pour  le  regard  de  Camillus,  il  a  de  grands 
avantages  par  dessus  l'autre.  Car  au  lieu  que 
Themistocles  descouvrit  dès  son  enfance  un  naturel 
remuant  et  dangereux,  Camillus  au  contraire 
demeurant  caché  tout  le  temps  de  sa  jeunesse 
comme  une  perle  qui  atend  d'estre  mise  en  œuvre, 
sans  faire  grand  monstre,  se  descouvrit  tout  à 
coup.  Et  au  lieu  que  Themistocles  employa  beau- 
coup de  temps  à  tournoyer  et  à  trouver  entrée 
aux  affaires  d' estât,  Camillus  y  fut  incontinent 

poussé  par  sa  vertu,  et  pour  son  premier  coup 
d'essay,  en  Testât  de  censeur,  fit  des  actes  de 
meure  sagesse.  Au  reste,  ses  exploits  de  guerre 
contre  tant  d'ennemis  du  peuple  Romain,  par  luy 
subjuguez  sans  ressource,  et  le  grand  cours  de  sa 
vie,  où  tant  de  vertus,  comme  pitié,  justice,  pru- 
dence et  debonnaireté  reluisent  clairement,  ostent 
beaucoup  de  lustre  à  Themistocles,  qui  souilla 
ses  ruses  de  guerre  d'un  cruel  sacrifice,  et  après 
une  ou  deux  desfaites  de  Barbares  ne  fit  chose 
digne  de  mémoire,  et  passa  le  reste  de  ses  jours 
bien  empesché  à  se  garantir  du  glaive  de  ses 
propres  citoyens,  et  de  l'envie  des  Perses,  entre 
les  bras  desquels  on  peut  dire  qu'il  s'en  alla 
perdre  :  là  où  Camillus  entassant  glorieusement 
trophées  sur  trophées,  et  ne  cessant  de  servir  au 
bien  de  son  païs,  fut  redouté  et  aimé  de  tous. 

VTI.  Vrai  est  que  pour  avoir  esté  indignement 
traité  des  siens  il  les  quitta  :  mais  tant  s'en  faut 
que  sa  gloire  en  diminue,  qu'au  contraire  on  peut 
dire  que  l'ingratitude  des  Romains,  son  volon- 
taire bannissement,  le  ravage  des  Gaulois,  et  la 
ruine  de  Rome,  fut  un  champ  spacieux  où  Camillus 
fit  monstre  et  belle  preuve  des  grandes  vertus 
dont  il  estoit  doué.  Et  peut  on  dire  que  si  Camillus 
n'eust  esté  perdu  Rome  ne  se  fust  pas  retrouvée. 
Quand  elle  l'appellera  son  père  et  libérateur,  elle 
dira  ce  qui  est,  et  n'eust  fait  que  son  devoir  si 
après  si  notable  délivrance  et  restauration  elle  se 
fust  nommée  Camille.  Tout  au  rebours  Athènes 
fut  florissante  autant  et  plus  après  Themistocles 
que  devant   qu'il   s'entremist   des  aiaires  de  la 

Grèce.  Je  ne  touche  point  aux  victoires  rempor- 
tées des  Falisques,  zEques,  Volsques  et  autres  peu- 
ples voisins  de  Rome,  encore  qu'en  icelles  Camillus 
face  contrecarre  aux  plus  sages  et  vaillans  qui 
l'ont  devancé  ou  suivi  :  seulement,  ce  qu'il  délivra 
Rome  et  toute  l'Italie  de  la  frayeur  des  armes 
Gauloises  par  deux  et  trois  fois,  et  redonna  à  ses 
citoyens  plus  de  repos  et  de  prospérité  qu'ilz 
n'avoyent  eu  auparavant,  surmonte  tout  l'heur 
de  Themistocles,  lequel  mourut  (comme  on  peut 
présumer)  avec  un  merveilleux  regret  et  souci  des 
afaires  de  la  Grèce,  laquelle  il  laissoit  embrouillée 
d'estranges  dimcultez,  et  menacée  d'une  guerre 
toute  prochaine  par  un  ennemi  très  puissant. 
Davantage  on  void  en  Camillus  un  trait  de  cœur 
plus  qu'humain,  quand  à  son  entrée  dedans  Rome, 
où  Brennus  et  les  Gaulois  pesoyent  à  la  balance  de 
leur  orgueilleux  pouvoir  l'or  des  assiégez,  il  parle 
en  maistre,  et  fait  sentir  par  efect  aux  ennemis  que 
les  Romains  gardoyent  leur  païs  avecques  le  fer. 
Mais  la  louange  de  tant  de  valeureux  actes  d'a- 
lors apartient  toute  (quant  aux  hommes)  à  la 
sagesse  et  vaillance  de  Camillus  :  là  où  ce  que 
Themistocles  fit  en  la  journée  de  Salamine  contre 
les  Perses  fut  favorisé  du  bon  conseil  et  de  la  force 
des  autres  chefs  alliez. 

VIII.  Ajoustons  encore  ce  poinct,  que  Camillus 
s'estant  porté  en  homme  rond  et  magnanime 
en  tant  de  charges  publiques  dont  il  s'acquita 
heureusement,  persévéra  en  sa  course  jusques  à 
quatre  vingts  ans  ou  environ,  qu'estant  esleu 
dictateur  pour  la  cinquième  fois  il  fit  connoistre 

(comme  quelques  années  auparavant  en  la  desfaite 
notable  des  Thoscans)  que  la  vieillesse  et  l'indisposi- 
tion ne  luy  avoyent  rien  osté  de  son  bon  sens  et  de 
sa  hardiesse.  Au  contraire,  Themistocles,  n'ayant 
eu  l'adresse  de  se  conserver  à  sa  patrie,  perdit  (par 
manière  de  dire)  le  soufle  au  milieu  de  la  carrière,  et, 
faisant  une  très  pauvre  fin  sans  estre  beaucoup 
regretté,  recommande  tant  plus  l'heureuse  issue 
de  Camillus,  qui  saoul  de  jours,  et  après  avoir  réuni 
les  cœurs  de  ses  citoyens,  et  veu  le  temple  et  le 
règne  de  concorde  au  milieu  d'eux,  laissa  en  sa 
paisible  mort  plus  de  regret  aux  Romains  qu'ilz 
n'avoyent  reçeu  de  services  de  luy  en  sa  laborieuse 
vie,  de  laquelle  si  Ion  dit  que  c'est  aux  sages 
politiques  et  aux  braves  guerriers  un  des  plus  beaux 
patrons  qu'ilz  sauroyent  trouver  en  l'histoire 
grecque  et  romaine,  ce  sera  franchement  avouer 
et  dire  vérité,  ce  me  semble. 

CJESAR  voyant  un  jour1  à  Rome  quelques 
estrangers  hommes  riches  et  opulents,  qui 
avoyent  tousjours  entre  leurs  bras  de  petits 
chiens  et  de  petites  guenons,  et  les  cherissoyent 
merveilleusement,  leur  demanda  si  les  femmes 
en  leur  païs  ne  faisoyent  pas  des  enfans  :  repre- 
nant très  sagement  ceulx  qui  employent  envers 
les  bestes  l'inclination  à  aimer,  et  l'affection  de 
charité  que  la  nature  a  mise  en  nous,  pour  en 
user  envers  les  hommes,  et  non  pas  envers  les 
bestes.  Au  cas  pareil,  aussi  ayant  la  nature  em- 
praint  en  nostre  ame  un  désir  naturel  d'apprendre 
et  de  sçavoir,  il  est  bien  raisonnable  de  reprendre 
ceulx  qui  abusent  de  ce  désir,  à  ouir  et  apprendre 
choses  qui  n'apportent  aucun  fruict,  et  ce  pendant 
mettent  à  nonchaloir  celles  qui  sont  utiles  et 
honnestes.  Car  quant  au  sens  extérieur  qui  avec 
quelque  passion  reçoit  impression  de  son  objet,  il 
•  luy  est  à  l'adventure  force  de  considérer  indifférem- 
ment tout  ce  qui  se  présente  à  luy  utile  ou  inutile 

1  Plutarque  avait  divisé  ses  Vies  des  Hommes  illustres  en 
plusieurs  volumes.  Celle  de  Démétrius  commençait  le  troisième, 
comme  cri  le  voit  par  le  manuscrit  de  la  Bibliothèque  Nationale. 
La  Vie  de  Périclès  était  à  la  tête  du  dixième.  C'est  pour  cela  que 
la  préface  en  est  plus  longue. 

qu'il  soit  :  mais  il  n'est  pas  ainsi  de  l'entendement, 
pource  que  chascun  en  peut  user  à  sa  voulunté, 
et  le  tourner  facilement  à  toute  heure,  et  appliquer 
à  ce  que  bon  luy  semble  :  à  raison  dequoy  il  le  fault 
tousjours  addonner  à  ce  qui  est  le  meilleur,  à  fin 
que  non  seulement  il  le  contemple,  mais  aussi  qu'il 
s'en  repaisse  et  nourrisse  en  le  contemplant.  Car 
tout  ainsi  que  la  couleur  la  plus  propre  pour  l'œil, 
est  celle  qui  de  sa  vivacité  jointe  avec  une  gayeté 
resjouit  et  conforte  la  veuë  :  aussi  doibt  on  appli- 
quer son  entendement  à  contemplations,  qui  en  dé- 
lectant le  tirent  quand  et  quand  à  ce  qui  est  son 
propre  bien  :  comme  sont  les  effects  de  la  vertu, 
lesquelz  en  les  oyant  ou  lisant  impriment  es  cueurs 
une  affection  et  un  zèle  de  les  ensuyvre.  Ce  qui  n'est 
pas  en  toutes  autres  choses  que  nous  avons  en 
quelque  estime,  et  ne  sommes  pas  tousjours  incitez  à 
désirer  faire  ce  que  nous  trouvons  bien  fait  :  ains  au 
contraire,  bien  souvent  prenans  plaisir  à  l'œuvre, 
nous  en  mesprisons  l'ouvrier,  comme  es  composi- 
tions des  parfums  et  es  teintures  de  pourpre  : 
car  nous  nous  délectons  de  l'un  et  de  l'autre,  et 
neantmoins  estimons  les  perfumiers  et  teinturiers 
personnes  viles  et  mechaniques.  Pourtant  respondit 
très  bien  Antisthenes  à  un  qui  luy  disoit  que  Isme- 
nias  estoit  excellent  joueur  de  flustes,  «  C'est-mon  *, 
«  dit-il,  mais  au  demourant  homme  qui  ne  vault 
«  rien  :  car  autrement  il  ne  seroit  point  si  excellent 
«  joueur  de  flustes  ».  Auquel  propos  Philippus  roy 
de  Macédoine  dit  une  fois  à  son  filz  Alexandre  le 
grand,  qui  avoit  chanté  en  un  festin  fort  plaisam 
1  C'est  mon  avis. 

ment,  et  en  homme  qui  entendoit  bien  l'art  de 
musique,  «  N'as  tu  point  de  honte  de  chanter  si 
«  bien  ?  »  Pource  qu'il  suffit  bien  que  un  roy  employé 
quelquefois  son  loisir  à  ouir  chanter  les  chantres,  et 
fait  beaucoup  d'honneur  aux  Muses,  de  vouloir  estre 
aucunefois  auditeur  des  ouvriers  de  tel  art,  quand 
ilz  font  à  l'envy  les  uns  des  autres  à  qui  chantera  le 
mieux.  Mais  qui  actuellement  exerce  quelque  art 
basse  et  vile,  il  produit  en  tesmoignage  contre  soy 
mesme  le  labeur  qu'il  a  employé  en  choses  inutiles, 
pour  prouver  qu'il  a  esté  paresseux  à  apprendre  les 
honnestes  et  utiles.  Et  n'y  eut  jamais  jeune  homme 
de  bon  cueur  et  de  gentille  nature,  qui  en  regardant 
l'image  de  Jupiter,  laquelle  est  en  la  ville  de  Pise, 
souhaittast  devenir  Phidias,  ny  Polycletus  en 
regardant  celle  de  Juno  qui  est  en  Argos,  ne  qui 
desirast  estre  Anacreon,  ou  Philemon,  ou  Archilo- 
chus  pour  avoir  quelquefois  pris  plaisir  à  lire  leurs 
œuvres  :  car  il  ne  s'ensuit  pas  nécessairement, 
si  l'ouvrage  délecte,  que  tousjours  l'ouvrier  en  soit 
à  louer.  Ainsi  ne  profitent  point  telles  choses  à  ceulx 
qui  les  contemplent,  pource  qu'elles  n'engendrent 
point  es  cueurs  des  regardans  un  zèle  de  les  imiter, 
ny  n'excitent  point  une  affection  de  les  ressembler 
et  de  s'y  conformer  :  mais  la  vertu  a  cela  de  propre 
en  ses  actions,  quelle  rend  l'homme  qui  la  cognoist 
affectionné  de  sorte,  que  tout  ensemble  il  en  treuve 
les  actes  beaux,  et  désire  ressembler  à  ceulx  qui  les 
font.  Car  des  biens  de  la  fortune  nous  en  aimons 
la  fruition  et  la  possession,  et  de  la  vertu  l'ac- 
tion :  au  moyen  dequoy  nous  sommes  bien  contents 
d'avoir  ces  biens  là  des  autres,  mais  ceulx  cy,  nous 
IL  6 

voulons  que  les  autres  les  ayent  de  nous.  Car  la 
vertu  a  ceste  force  qu'elle  incite  la  voulunté  de 
l'homme,  qui  la  considère,  à  la  vouloir  incontinent 
exercer,  et  engendre  en  son  cueur  une  envie  de  la 
mettre  en  exécution,  formant  les  meurs  de  celuy  qui 
la  contemple,  non  point  par  imitation,  ains  par  la 
seule  intelligence  et  cognoissance  de  l'acte  vertueux, 
qui  tout  soubdain  luy  apporte  un  instinct  et  un 
propos  délibéré  de  faire  le  semblable. 

II.  C'est  pourquoy  j'ay  estimé,  que  je  devois  con- 
tinuer à  mettre  par  escript  les  vies  des  hommes  illus- 
tres, et  en  ay  composé  ce  dixième  livre,  auquel  sont 
contenues  celles  de  Pericles,  et  de  Fabius  Maximus 
qui  sousteint  la  guerre  contre  Hannibal  :  pource  que 
ce  ont  esté  deux  personnages  semblables  en  plu- 
sieurs autres  vertus,  et  mesmement  en  doulceur  et 
en  justice,  et  qui  pour  avoir  sceu  patiemment 
supporter  les  folies  de  leurs  peuples  et  de  leurs 
compagnons  es  charges  de  gouvernement,  ont  esté 
très  utiles  à  leur  païs  :  mais  si  nous  avons  bien 
rencontré  de  les  assortir  et  conférer  l'un  à  l'autre, 
on  le  pourra  mieulx  juger  par  ce  que  nous  en  met- 
trons cy  dessoubs  en  escript. 

III.  Pericles  donques  estoit  de  la  lignée  Acaman- 
tide,  du  bourg  de  Cholarge,  de  l'une  des  meilleures 
maisons,  et  plus  ancienes  races  de  la  ville  d'Athènes, 
tant  du  costé  de  sa  mère,  que  du  costé  de  son  père. 
Car  Xantippus  son  père,  qui  desfeit  en  battaille  les 
lieutenans  du  roy  de  Perse  en  la  journée  de  My- 
cale1,  espousa  Agariste,  laquelle  estoit  descendue  de 

1  La  seconde  annrr  dr  la  soixante-quinzième  olympiade, 
479  ans  avant  Jésus-Christ. 

Clisthenes,  celuy  qui  chassa  d'Athènes  les  descen- 
dais de  Pisistratus,  et  ruina  vaillamment  leur  ty- 
rannie :  puis  establit  des  loix,  et  ordonna  une  forme 
de  gouvernement  fort  bien  tempéré,  pour  maintenir 
ses  citoyens  en  paix  et  en  concorde  les  uns  avec 
les  autres.  Ceste  Agariste  songea  une  nuict  qu'elle 
avoit  enfanté  un  lion  :  et  peu  de  jours  après  elle 
accoucha  de  Pericles,  si  bien  formé  en  toutes  les 
parties  de  son  corps,  qu'il  n'y  avoit  que  redire,  ex- 
cepté qu'il  avoit  un  peu  la  teste  longue,  et  depro- 
portionnée  en  grosseur  au  reste  de  la  personne  :  qui 
est  la  cause  pourquoy  toutes  ses  statues  presque 
ont  l'armet  en  teste,  n'ayans  pas  les  ouvriers,  ainsi 
qu'il  est  vray semblable,  voulu  luy  reprocher  celle 
deformité.  Mais  les  poètes  Attiques  l'appelloyent 
Schinocephalos,  qui  vault  autant  à  dire  comme 
teste  d'ougnon,  pource  que  les  Attiques  appellent 
aucunefois  ce  qui  s'appelle  en  langue  commune 
Scilla,  c'est  à  dire,  ougnon  de  Barbarie  l,  Schinos  : 
et  Cratinus  poëte  comique  en  la  comcedie  qu'il  a 
intitulée  Chirones  dit  : 

Le  vieil  Saturne  avec  Sédition 

Ont  engendré  par  leur  conjonction 

Ce  grand  Titan,  qu'en  la  cour  immortelle 

Des  dieux  du  ciel  Grosse  teste  on  appelle. 

Et  de  rechef  en  celle  qui  se  nomme  Xemesis,  en 
parlant  de  luy  il  dit  : 

Vien  Jupiter  hostelier  longue  teste. 

Et  Teleclides  aussi  se  moquant  de  luy,  dit  en  un 
lieu  : 

1  Nous  l'appelons  l'oignon  marin. 

Aucunefois  ne  sachant  bonnement 

Où  il  en  est  de  son  gouvernement, 

Il  se  tient  coy,  et  point  ne  se  présente, 

Sentant  du  mal  en  sa  teste  pesante  : 

Mais  quelquefois  aussi  seul  il  desserre 

De  son  grand  chef  un  merveilleux  tonnerre. 

Et  Eupolis  en  la  comœdie  qu'il  intitule 1  Demi,  en 
interrogant  et  demandant  particulièrement  de  chas- 
cun  des  orateurs,  qu'il  feinct  estre  retournez  des  en- 
fers, quand  on  luy  nomme  Pericles  le  dernier,  il  dit  : 

Certainement  amené  tu  nous  as 

Le  chef  de  tous  ceulx  qui  estoyent  là  bas. 

IV.  Or  quant  à  la  musique,  la  pluspart  des  au- 
theurs  escrit  que  Damon  fut  celuy  qui  la  luy  ensei- 
gna, le  nom  duquel,  comme  Ion  dit,  se  doibt  pro- 
noncer la  première  syllabe  briefve  :  mais  toutefois 
Aristote  dit,  qu'il  apprit  la  musique  chez  Pytho- 
clides.  Comment  que  ce  soit,  il  est  certain  que 
cestuy  Damon  estoit  homme  fort  entendu  et  ruzé  en 
matière  de  gouvernement,  qui  pour  dissimuler  et 
cacher  au  peuple  sa  suffisance  en  cela,  se  couvroit  du 
nom  de  musicien,  et  hantoit  autour  de  Pericles 
comme  un  maistre  de  lucte  ou  d'escrime,  qui  luy 
enseignoit  comme  il  se  devoit  conduire  es  affaires 
d 'estât  :  toutefois  à  la  fin  il  ne  peut  si  bien  dissi- 
muler, que  le  peuple  ne  cogneust  qu'il  se  servoit  de 
^a  Ivre  et  de  la  musique  pour  couverture  :  et  comme 
homme  remuant,  entreprenant,  et  favorisant  à  la 
tyrannie,  fut  banny  pour  cinq  ans  2  :  ce  qui  donna 

1  A-rç/xots,  les  peuples  :  il  jouait,  à  ce  qu'il  paraît,  dans  cette 
comédie  les  différents  peuples  de  l'Attique. 

-'  C'est  une  faute.  Il  faut  corriger  pour  dix  ans.  C'est  le  ban 
de  l'ostracisme.  Voyez  Amyot  lui-même,  chap.  xvm. 

aux  poètes  comiques  matière  de  parler,  entre 
lesquelz  Platon  en  une  de  ses  comœdies  introduit 
quelcun  qui  luy  demande  : 

Dis  moy  premier  Chiron,  car  il  est  bruit 
Que  Pericles  tu  as  fait  et  instruict. 

V.  Il  fut  aussi  quelque  temps  auditeur  et  disciple 
du  philosophe  Zenon  natif  de  la  ville  d'Elée,  qui 
enseignoit  la  philosophie  naturelle  comme  Parmeni- 
des,  mais  il  faisoit  profession  de  contredire  à  tout 
le  monde,  et  alléguer  tant  d'oppositions  en  dispu- 
tant, qu'il  rengeoit  son  homme  à  ne  sçavoir  que 
respondre,  ny  à  quoy  se  resouldre,  ainsi  comme 
Timon  Phliasien  le  tesmoigne  en  ces  vers  : 

Grande  éloquence,  et  grande  force  d'art 
Pour  disputer  en  l'une  et  l'autre  part 
Avoit  Zenon,  reprenant  tout  le  monde 
Quand  il  vouloit  desployer  sa  faconde. 

VI.  Mais  celuy  qui  fréquenta  plus  avec  luy,  et  qui 
luy  donna  celle  gravité  et  celle  dignité  qu'il  gardoit 
en  tous  ses  faicts  et  ses  dicts,  plus  seigneuriale  que 
ne  comporte  la  condition  et  Testât  de  ceulx  qui  ont 
à  harenguer  devant  un  peuple  libre,  et  qui  brief  luy 
éleva  ses  meurs  jusques  à  une  certaine  majesté  qu'il 
avoit  en  toutes  ses  façons  de  faire,  fut  Anaxagoras  le 
Clazomenien,  lequel  par  les  hommes  de  ce  siècle  là 
estoit  communément  appelle  Nus,  c'est  à  dire,  l'en- 
tendement, fust  ou  pource  qu'ilz  avoyent  en  singu- 
lière admiration  la  vivacité  et  subtilité  de  son  esprit 
à  rechercher  les  causes  des  choses  naturelles,  ou 
pource  que  ce  fut  le  premier  qui  attribua  la  disposi- 
tion et  le  gouvernement  de  ce  monde,  non  à  la  for- 

tune  ny  à  la  nécessité  fatale,  ains  à  une  pure  et 
simple  intelligence  ou  entendement,  lequel  sépare, 
comme  cause  première  agente,  les  substances  de 
parties  semblables,  qui  sont  en  tous  les  autres  corps 
de  l'univers  meslez  et  composez  de  diverses  subs- 
tances. 

VTI.  Pericles  donques  ayant  ce  personnage  en  sin- 
gulière admiration,  par  lequel  il  avoit  à  plein  esté 
instruict  en  la  cognoissance  des  choses  naturelles, 
mesmement  de  celles  qui  se  font  en  l'air  et  au  ciel, 
en  prit  non  seulement  une  grandeur  et  haut  esse  de 
courage,  et  une  dignité  de  langage,  où  il  n'y  avoit 
rien  d'affetté,  de  bas,  ny  de  populaire,  mais  aussi 
une  constance  de  visage  qui  ne  se  mouvoit  pas 
facilement  à  rire,  une  gravité  en  son  marcher,  un 
ton  de  voix  qui  jamais  ne  se  perdoit,  une  conte- 
nance rassise,  et  un  port  honneste  de  son  habil- 
lement, qui  jamais  ne  se  troubloit  pour  chose 
quelconque  qui  luy  advinst  en  parlant,  et  autres 
semblables  choses,  qui  apportoyent  à  tous  ceulx 
qui  les  voyoyent  et  consideroyent  un  merveilleux 
esbahissement. 

VTII.  Auquel  propos  on  compte,  qu'il  y  eut  quel- 
quefois un  meschant  effronté,  qui  fut  tout  un  jour  à 
l'oultrager  de  paroles  diffamatoires  en  pleine  place, 
et  à  luy  dire  toutes  les  injures  dont  il  se  pou  voit  ad- 
viser  :  ce  qu'il  endura  patiemment  sans  jamais  luy 
respondre  un  seul  mot,  depeschant  ce  pendant  quel- 
que affaire  de  conséquence,  jusques  au  soir  qu'il  se 
retira  tout  doulcement  en  son  logis,  sans  se  monstrer 
altéré  en  façon  quelconque,  combien  que  cest  impor- 
tun là  le  suyvist  tousjours  en  luy  disant  tous  les 

oultrages  qu'il  est  possible  de  dire  :  et  comme  il  fut 
prest  à  entrer  dedans  son  logis,  estant  desja  nuict 
toute  noire,  il  commanda  à  l'un  de  ses  serviteurs 
qu'il  prist  une  torche,  et  qu'il  allast  reconduire  cest 
homme,  et  l'accompagner  jusques  en  sa  maison  : 
toutefois  le  poëte  Ion  escrit  que  la  fréquentation 
de  Pericles  estoit  superbe  et  arrogante,  et  que 
parmy  sa  gravité  et  sa  magnanimité  il  y  avoit 
beaucoup  d'orgueil  et  de  mespris  des  autres  :  et 
au  contraire  il  loue  grandement  la  civilité,  humanité 
et  courtoisie  de  Cimon,  en  ce  qu'il  se  sçavoit  dextre- 
ment  accommoder  à  toutes  compagnies.  Mais  il  ne 
nous  faut  pas  arrester  à  ce  que  dit  ce  poëte  Ion  \ 
qui  vouldroit  qu'en  la  vertu  il  y  eust,  comme  en 
quelques  tragédies,  une  partie  où  Ion  introduisist 
des  satyres  pour  faire  rire  :  et  au  contraire,  Zenon 
conseilloit  à  ceulx  qui  disoyent  que  la  gravité  de 
Pericles  estoit  une  presumption  et  une  arrogance, 
qu'ilz  feissent  les  presumptueux  comme  luy  :  pource 
que  ceste  manière  de  contrefaire  les  choses  hon- 
nestes  et  vertueuses,  apporte  secrètement,  avec  le 
temps,  une  affection  de  les  aimer  et  de  s'y  vouloir 
accoustumer  à  bon  esciant.  Si  ne  receut  pas  seule- 
ment Pericles  ces  biens  là  de  la  conversation 
d'Anaxagoras,  ains  y  apprit  aussi  à  chasser  hors  de 
soy  et  mettre  sous  les  pieds  toute  superstitieuse 
crainte  des  signes  célestes,  et  des  impressions  qui  se 
forment  en  l'air,  lesquelles  apportent  grande  terreur 
à  ceulx  qui  en  ignorent  les  causes,  et  à  ceulx  qui 
craignent  les  dieux  d'une  frayeur  esperdue,  pource 

1  Dans  le  grec  :  «  qui  voudroit  que  de  même  qu'une  repré- 
sentation tragique,  la  vertu  eût  aussi  une  partie  satirique». 

qu'ilz  n'en  ont  aucune  cognoissance  certaine,  que 
la  vraye  philosophie  naturelle  donne,  et  au  lieu 
d'une  tremblante  et  tousjours  effroyée  superstition, 
engendre  une  vraye  dévotion  accompagnée  d'as- 
seurée  espérance  de  bien. 

IX.  Lon  dit  à  ce  propos,  que  Ion  apporta  un  jour 
à  Pericles  de  l'une  de  ses  terres  la  teste  d'un  bélier 
qui  n'avoit  qu'une  corne  seule,  et  que  le  devin  Lam- 
pon  ayant  considéré  ceste  teste  qui  n'avoit  qu'une 
corne  forte  et  dure  au  milieu  du  front,  interpréta 
que  cela  vouloit  dire,  que  y  ayant  deux  lignes  et 
deux  parts  en  la  ville  d'Athènes  touchant  le  gouver- 
nement, celle  de  Pericles  et  celle  de  Thucydides,  la 
puissance  des  deux  seroit  toute  reduitte  en  une,  et 
notamment  en  celle  de  celuy  en  la  maison  duquel  ce 
signe  estoit  advenu  :  mais  que  Anaxagoras  qui  se 
trouva  là  présent,  feit  fendre  le  test J  en  deux,  et 
monstra  aux  assistans  comme  le  cerveau  du  bélier 
n'-emplissoit  pas  la  capacité  de  son  lieu  naturel,  ains 
se  resserroit  de  toutes  parts,  et  alloit  aboutissant  en 
pointe  comme  un  œuf,  à  l'endroit  où  la  corne  pre- 
noit  le  commencement  de  sa  racine  :  si  en  fut 
Anaxagoras  fort  estimé  sur  l'heure  par  tous  les 
assistans,  mais  Lampon  le  fut  aussi  bien  tost  après, 
quand  Thucydides  fut  chassé,  et  que  tous  les 
affaires  de  la  chose  publique  universellement  tum- 
berent  entre  les  mains  de  Pericles. 

X.  Aussi  n'est  il  pas  inconvénient,  à  mon  advis, 
que  le  philosophe  naturel,  et  le  devin  ayent  bien  et , 
véritablement  rencontré  tout  ensemble,  ayant  l'un 
bien  pris  la  cause,  et  l'autre  la  fin  de  cest  evene- 

1  La  tête. 

ment  :  car  la  profession  de  l'un  est  de  rechercher 
comment  il  se  fait,  et  de  l'autre  pourquoy  il  se  fait, 
et  de  sçavoir  prédire  ce  qu'il  signifie.  Car  quant  à 
ceulx  qui  disent,  que  rendre  la  cause  soit  oster  la 
signifiance  du  signe,  ilz  ne  considèrent  pas,  qu'en 
voulant  abolir  par  ceste  raison  les  prédictions  des 
signes  et  prodiges  célestes,  ilz  ostent  aussi  ceulx 
qui  se  font  par  artifice,  comme  les  sons  des  bassins, 
les  lumières  des  feus  le  long  de  la  marine,  les  umbres 
des  aguilles  es  horologes  au  soleil,  toutes  lesquelles 
choses  se  font  par  quelque  cause  et  quelque  manu- 
facture, pour  estre  signe  de  quelque  chose  :  mais 
ceste  dispute  à  l'adventure  appartient  mieulx  à  un 
autre  traitté. 

XI.  Et  pour  retourner  à  Pericles,  estant  encore 
jeune  il  redoubtoit  fort  le  peuple,  pource  qu'il  sem- 
bloit  retraire  un  peu  de  visage  à  Pisistratus,  et  les 
plus  vieux  de  la  ville  craignoyent  aussi  fort  sa  voix 
qui  estoit  doulce,  sa  langue  diserte,  et  sa  parole  ai- 
sée, à  cause  qu'elle  ressembloit  à  celle  de  Pisistratus. 
D'avantage  il  avoit  beaucoup  de  biens,  et  estoit  de 
l'une  des  plus  nobles  maisons  de  la  ville,  et  si 
estoyent  ses  amis  ceulx  qui  avoyent  le  plus  de 
crédit  et  d'authorité  au  maniement  des  affaires  :  au 
moyen  dequoy,  craignant  qu'il  ne  fust  banny  du 
ban  de  l'ostracisme,  il  ne  s'entremettoit  point  du 
gouvernement  en  façon  quelconque,  et  à  la  guerre 
se  monstroit  vaillant  homme,  et  qui  n'espargnoit 
point  sa  personne.  Mais  après  que  Aristides  fut 
mort,  que  Themistocles  eut  esté  chassé,  et  que 
Cimon  ayant  charge  des  armées  se  trouva  la  plus 
part  du  temps  hors  de  la  Grèce,  occupé  en  guerres 

loingtaines,  alors  il  se1  rengea  à  la  ligue  du  menu 
peuple,  préférant  la  multitude  de  la  commune 
pauvre  au  petit  nombre  des  nobles  et  des  riches  : 
ce  qui  estoit  contre  son  naturel,  pource  que  de  soy 
mesme  il  n'estoit  point  populaire  :  mais  il  le  feit, 
comme  il  est  vraisemblable,  pour  éviter  la  suspicion 
qu'il  pretendist  à  usurper  la  tyrannie  :  et  aussi, 
pource  qu'il  voyoit  que  Cimon  inclinoit  entière- 
ment du  costé  de  la  noblesse,  et  estoit  singulière- 
ment aimé  et  porté  des  gens  de  bien,  luy  au  con- 
traire se  jetta  entre  les  bras  de  la  commune,  se 
pro voyant  par  ce  moyen  de  seureté  pour  soy  mesme, 
et  d'authorité  contre  luy. 

XII.  Si  commencea  incontinent  à  suyvre  une 
toute  nouvelle  manière  de  vivre,  depuis  qu'il  se 
fut  mis  aux  affaires  2  :  car  on  ne  le  veit  onques- 
puis  aller  par  la  ville,  sinon  qu'il  allast  ou  en  la 
place  ou  au  sénat.  Il  désista  d'aller  aux  banque tz 
où  Ion  le  convioit,  et  laissa  tout  autre  tel  entre- 
tien d'amis,  et  toute  telle  manière  de  conversa- 
tion, tellement  qu'en  tout  le  temps  qu'il  se  mesla 
du  gouvernement  de  la  chose  publique,  qui  fut  fort 
long,  il  n'alla  jamais  soupper  chez  pas  un  de  ses 
amis,  sinon  qu'il  fut  au  festin  des  nopces  de  Euryp- 
tolemus  son  nepveu,  encore  n'y  demoura  il  que 
jusques  aux  grâces  quand  Ion  offre  du  vin  aux 
dieux,  et  se  leva  de  table  incontinent,  pource  que  ces 
amiables  privaultez  là  abaissent  fort  toute  haultesse 
affectée    pour  apparoir,   et    est    bien  difficile    de 

1  Livra  aux  affaires  publiques  et  se  rengea,  etc. 
a  Péridès  se  mit  aux  affaires  vers  la  soixante-treizième  olym- 
piade, 488  an»  avant  Jésus-Christ. 

maintenir  une  severe  gravité  pour  garder  sa  répu- 
tation, en  se  laissant  familièrement  hanter  à  tout 
le  monde.  Il  est  vray  qu'en  une  vraye  vertu  entière, 
cela  est  tousjours  le  plus  beau  qui  est  le  plus  appa- 
rent, et  n'y  a  rien  es  gens  de  bien  et  d'honneur  que 
les  estrangers  trouvent  si  admirable,  comme  leurs 
domestiques  qui  sont  tousjours  à  l'entour  d'eulx 
trouvent  leur  vie  ordinaire. 

XIII.  Pericles  donques  pour  obvier  à  ce  que  le 
peuple  ne  se  saoulast  de  luy,  s'il  le  voyoit  continuel- 
lement, ne  s'approchoit  de  luy,  et  ne  se  presentoit 
devant  luy  que  par  intervalles,  ny  ne  parloit  pas 
de  toutes  matières,  et  ne  sortoit  pas  en  public, 
ains  se  reservoit  ne  plus  ne  moins  que  Ion  gardoit 
à  Athènes  la  galère  Salaminiene,  comme  dit  Cri- 
tolaus,  pour  les  matières  de  grande  conséquence  : 
et  ce  pendant  manioit  les  autres  affaires  de  moindre 
importance  par  l'entremise  de  quelques  orateurs 
qui  estoyent  ses  familiers,  entre  lesquelz  Ephialtes, 
à  ce  que  Ion  dit,  en  est  oit  l'un,  celuy  qui  osta  l'au- 
thorité  et  la  puissance  à  la  cour  d'Aréopage,  et 
donna  trop  grande  et  trop  effrénée  licence  au  peu- 
ple, ainsi  que  dit  Platon  :  à  l'occasion  de  laquelle, 
ce  disent  les  poètes  comiques,  il  devint  si  insolent 
qu'on  ne  le  pouvoit  plus  tenir  non  plus  qu'un 
jeune  cheval  qui  n'a  point  de  bride,  et  prit  une 
audace  telle,  qu'il  ne  voulut  plus  obeïr,  ains 
mordit  l'isle  d'Eubcee,  et  saulta  dessus  les  autres 
isles.  Pericles  donques  se  voulant  former  un  stile 
de  parler,  et  une  façon  de  langage  comme  un  outil 
convenable  et  conforme  à  la  manière  de  vivre  et 
à  la  gravité  qu'il  avoit  prise,  y  employoit  à  tous 

propos  ce  qu'il  avoit  appris  de  Anaxagoras,  cou- 
ïourant  ses  raisons  de  philosophie  naturelle  par 
l'artifice  de  rhétorique  :  car  ayant  acquis  par 
l'estude  de  ceste  philosophie  une  haultesse  de  con- 
ceptions, et  une  efficace  de  venir  à  bout  de  tout 
ce  qu'il  prenoit  à  prouver,  avec  ce  que  de  nature 
il  estoit  doué  de  bon  entendement,  comme  escrit  le 
divin  Platon,  et  en  tirant  ce  qui  convenoit  à  son 
propos,  qu'il  accoustroit  puis  après  par  artifice 
d'éloquence,  il  se  rendit  de  beaucoup  plus  excel- 
lent orateur  que  nul  autre  de  son  temps  :  au 
moyen  de  quoy  luy  fut,  comme  Ion  dit,  imposé 
le  surnom  d'Olympien,  qui  vault  autant  à  dire 
comme,  céleste  ou  divin  :  encore  que  quelques  uns 
veuillent  dire,  que  ce  fut  à  cause  des  beaux  ou- 
vrages et  édifices  publiques,  dont  il  embellit  la  ville 
d'Athènes  :  et  d'autres  à  cause  de  la  grande  au- 
thorité  et  puissance  qu'il  avoit  au  gouvernement 
tant  en  guerre  qu'en  paix.  Mais  il  n'est  pas  incon- 
vénient, que  ceste  gloire  ne  luy  ait  esté  déférée,  à 
raison  de  plusieurs  excellentes  qualitez  ensemble 
qui  estoyent  en  luy  :  toutefois  les  comœdies  que 
feirent  jouer  les  poètes  de  ce  temps  là,  es  quelles 
il  y  a  plusieurs  paroles  dites  de  luy,  les  unes  à  bon 
esciant,  les  autres  en  jeu  et  avec  risée,  tesmoi- 
gnent  que  ce  fut  pour  son  éloquence  principale- 
ment que  luy  fut  donné  ce  surnom  :  car  ilz  disent 
qu'il  tonnoit,  qu'il  esclairoit  en  harenguant,  et 
qu'il  portoit  sur  sa  langue  une  fouldre  terrible. 

XIV.  Auquel  propos  on  fait  un  compte  d'une 
response  de  Thucydides  filz  de  Milesius,  qu'il  feit 
touchant   la  force   d'éloquence   de   Pericles   assez 

plaisamment  :  car  il  estoit  homme  de  bien  et  d'hon- 
neur, et  avoit  longuement  fait  teste  au  gouverne- 
ment des  affaires  à  Pericles.  Comme  donques 
Archidamus  roy  de  Lacedasmone  luy  demandast  un 
jour,  lequel  luctoit  le  mieulx  de  luy  ou  de  Pericles, 
il  luy  respondit  :  «Quand  je  l'ay  jette  par  terre  en 
«  luctant,  il  sçait  si  bien  dire  en  le  niant,  qu'il 
«  fait  croire  aux  assistans  qu'il  n'est  point  tumbé, 
«  et  leur  persuade  le  contraire  de  ce  qu'ilz  ont 
«  veu.  » 

XV.  Toutefois  il  estoit  fort  retenu  et  réservé  en 
son  parler,  de  sorte  que  toutes  les  fois  qu'il  s'alloit 
présenter  à  la  tribune  des  harengues  pour  prescher 
le  peuple,  il  faisoit  prières  aux  dieux  qu'il  ne  luy 
eschappast  de  la  bouche,  sans  y  penser  aucune 
parole  qui  ne  servist  bien  à  la  matière  qu'il  avoit 
à  traitter  :  toutefois  il  n'est  rien  demouré  de  ses 
œuvres  par  escrit,  si  ce  ne  sont  quelques  edicts 
qu'il  meit  en  avant  :  encore  a  Ion  retiré  par  mémoire 
bien  peu  de  ses  dicts  notables,  comme  quand  il  dit, 
«  qu'il  falloit  oster  la  ville  d'/Egine,  pource  qu'elle 
«  estoit  comme  une  paille  en  l'œil  du  port  de 
«  Pyrée  »  :  et  une  autre  fois  qu'il  dit,  «  qu'il  voyoit  ja 
«  de  loing  la  guerre  qui  leur  couroit  sus  de  devers 
«  le  Peloponese  ».  Une  autre  fois,  ainsi  comme  il 
s'embarquoit  avec  Sophocles,  qui  lors  estoit  son 
compagnon  en  la  charge  de  capitaine  gênerai,  et 
qui  luy  louoit  la  beauté  d'un  jeune  garson  qu'ilz 
rencontrèrent  par  le  chemin  :  «  Il  fault,  luy  dit  il, 
«  Sophocles,  qu'un  gouverneur  ait  non  seulement 
«  les  mains  nettes,  mais  les  yeux  aussi.  »  Et 
Stesimbrotui   escrit,   qu*en   la   harengue    funèbre 

qu'il  feit  à  la  louange  de  ceulx  qui  estoyent  morts 
en  la  guerre  de  Samos,  il  dit  qu'ilz  estoyent  im- 
mortel z  comme  les  dieux  :  car  nous  ne  voyons  pas 
les  dieux  en  leur  essence,  mais  par  les  honneurs 
que  Ion  leur  fait,  et  par  les  grands  biens  dont  ilz 
jouissent  nous  conjecturons  qu'ilz  soyent  immorteîz, 
et  les  mesmes  choses  sont  en  ceulx  qui  meurent 
pour  la  défense  de  leur  païs. 

X\l.  Or  pource  que  Thucydides  descrit  le 
gouvernement  de  la  chose  publique  soubs  Pericles, 
comme  un  gouvernement  de  la  noblesse,  -et  qui 
en  apparence  sembloit  bien  estre  populaire,  mais 
en  effect  estoit  une  principauté  régie  par  le 
sens  et  l'authorité  du  premier  homme  de  la  ville  : 
et  que  plusieurs  autres  disent,  que  ce  fut  luy 
qui  premièrement  meit  en  avant  la  coustume  de 
départir  au  peuple  les  terres  conquises  en  guerre, 
et  de  leur  distribuer  des  deniers  communs  pour 
veoir  les  jeux,  et  qui  leur  ordonna  salaire  pour 
toutes  choses  :  qui  fut  une  mauvaise  accoustu- 
mance,  à  cause  que  le  commun  populaire,  qui 
paravant  se  passoit  à  peu,  et  qui  gaignoit  sa  vie 
à  la  peine  de  son  corps,  en  devint  superflu,  sump- 
tueux  et  dissolu,  pour  les  choses  qui  furent  lors 
introduites  :  Ion  pourra  veoir  par  la  simple  exposi- 
tion du  faict  la  cause  de  ceste  mutation. 

XVII.  Car  Pericles  à  son  advenement,  ainsi 
que  nous  avons  dit  par  cy  devant,  pour  acquérir 
réputation  pareille  à  celle  de  Cimon,  tascha  à 
se  mettre  en  la  bonne  grâce  du  commun  popu- 
laire :  mais  n'ayant  pas  la  richesse  ny  les  biens  si 
grands  que   luy,  pour  sou&tcnir   la  despense   telle 

que  faisoit  Cimon,  par  laquelle  il  entretenoit  les 
pauvres,  en  tenant  maison  ouverte  à  tous  venans, 
en  revestant  les  pauvres  vieilles  gens,  et  faisant 
oster  les  clostures  de  ses  terres,  vergers  et  héri- 
tages, à  fin  que  chascun  y  peust  entrer  et  y  cueillir 
des  fruicts  à  son  plaisir  :  se  voyant  par  ces  moyens 
là  surmonté  en  la  bienvueillance  du  commun 
populaire,  il  se  meit  à  introduire  ces  distributions 
de  deniers  communs,  à  la  sugestion  et  par  le  con- 
seil de  Demonides  natif  de  l'isle  dlos,  ainsi  comme 
Aristote  le  recite  :  et  ayant  en  peu  de  temps  gaigné 
la  bonne  grâce  du  menu  populaire  par  ces  distri- 
butions de  deniers  communs,  qu'il  leur  faisoit 
départir,  tant  pour  avoir  lieu  à  veoir  jouer  les 
jeux,  comme  pour  le  salaire  d'assister  aux  juge- 
mens,  et  par  autres  semblables  corruptions,  il  s'en 
servit  puis  après  à  rencontre  de  la  cour  d'Aréopage, 
du  corps  de  laquelle  il  ne  fut  jamais,  pource  qu'il 
ne  luy  estoit  onques  escheut  par  le  sort  d'estre 
ny  prevost  annuel  \  ny  conservateur  des  loix,  ny 
roy  des  sacrifices,  ny  maistre  des  guerres,  qui  es- 
toyent  offices,  lesquelz  de  toute  ancieneté  se 
creoyent  par  le  sort  :  et  ceulx  à  qui  le  sort  touchoit, 
s'ilz  s'estoyent  bien  portez  en  l'administration  de 
leurs  magistrats,  montoyent,  et  venoyent  à  estre 
du  corps  de  la  cour  d'Aréopage. 

XVIII.  Pericles  donques,  par  ces  moyens  ayant 
acquis  grand  crédit  et  grande  authorité  entre  le 
menu  peuple,  embrouilla  tellement  ce  sénat  d'Aréo- 
page, qu'il  luy  feit  oster  la  cognoissance  de  plu- 
sieurs matières,  par  l'entremise  d'Ephialtes,  et  feit 

1  Archonte. 


i76  VIES  DE  PLUTARQUE 

bannir  d'Athènes  à  temps,  Cimon,  comme  favorisant 
aux  Lacedaemoniens,  et  contrariant  au  bien  et  à  l'au- 
thorité  du  peuple,  encore  que  ce  fust  le  plus  riche 
et  le  plus  noble  de  toute  la  ville,  et  qui  avoit 
gaigné  de  plus  glorieuses  victoires,  et  avoit  emply 
la  cité  d'Athènes  de  despouilles  conquises  sur  les 
ennemis,  ainsi  comme  nous  avons  escrit  en  sa  vie  : 
tant  estoit  grande  l'authorité  de  Pericles  envers  le 
peuple.  Or  le  bannissement  dont  il  fut  banny,  que 
Ion  appelle  ostracisme,  estoit  par  la  loy  limité  à 
dix  ans,  durans  lesquelz  estans  les  Lacedaemoniens 
descendus  avec  grosse  puissance  en  la  contrée  de 
Tanagre,  les  Athéniens  leur  allèrent  incontinent 
au  devant  :  là  où  Cimon  voulant  faire  veoir  par 
effect  que  Ion  le  calumnioit  faulsement  de  favoriser 
aux  Lacedaemoniens,  s'y  en  alla  se  présenter  en 
armes  pour  combattre  avec  ceulx  de  sa  lignée  : 
mais  les  amis  de  Pericles  se  bandèrent  ensemble, 
qui  le  contraignirent  de  se  retirer  comme  banny. 
Ce  qui  fut  aussi  cause  que  Pericles  combattit  celle 
journée  plus  asprement  que  jamais,  et  y  acquit 
l'honneur  d'avoir  fait  preuve  de  sa  personne 
autant  et  plus  que  nul  autre  qui  fust  en  toute 
l'armée.  Mais  les  amis  de  Cimon  que  Pericles  char- 
geoit  aussi  de  porter  faveur  aux  affaires  des  Lace- 
daemoniens, y  moururent  tous  entièrement  :  dont 
les  Athéniens  se  repentirent  bien  d'avoir  chassé 
Cimon,  et  le  regrettèrent  fort  après  avoir  esté  des- 
faicts  en  celle  bat  taille  sur  les  confins  du  pais 
d'Attique,  mesmement  pource  qu'ilz  s'atten- 
doyent  bien  d'avoir  à  la  saison  nouvelle  '  une  bien 

1  Au  printemps. 

aspre  et  forte  guerre.  Ce  que  sentant  Pericles,  il 
ne  feignit  point  de  gratifier  en  cela  à  la  commune, 
ains  luy  mesme  proposa  et  meit  en  avant  le  décret, 
qu'il  fust  rappelle  :  comme  il  fut  fait.  Et  retourné 
que  fut  Cimon,  il  moyena  la  paix  entre  ces  deux 
citez,  pource  que  les  Lacedsemoniens  luy  por- 
toyent  bonne  affection,  et  à  l'opposite  ilz  haïssoyent 
Pericles,  et  tous  les  autres  '  gouverneurs. 

XIX.  Toutefois  il  y  en  a  qui  escrivent,  que  jamais 
Pericles  ne  condescendit  à  le  faire  rappeller,  que 
premièrement  ilz  n'eussent  fait  un  accord  secret 
entre  eulx  par  l'entremise  d'Elpinice  sœur  de 
Cimon,  à~sçavoir  que  Cimon  iroit  avec  une  armée 
de  deux  cents  galères  faire  la  guerre  aux  pais  de 
l'obeïssance  du  roy  de  Perse,  et  Pericles  demoure- 
roit  en  sa  maison  avec  l'authorité  du  gouverne- 
ment dedans  la  ville.  Ceste  sœur  Elpinice  avoit 
ja  auparavant  une  autre  fois  addouley  Pericles 
envers  son  frère,  lors  qu'il  fut  mis  en  justice  pour 
un  crime  capital  :  car  Pericles  estoit  l'un  de  ceulx 
à  qui  l'accusation  en  avoit  esté  déléguée  et  commise 
par  le  peuple.  Elpinice  alla  devers  luy,  et  le  pria 
de  ne  faire  pas  du  pis  qu'il  pourroit  à  son  frère. 
Pericles  luy  respondit  en  riant,  «Tu  es  trop  vieille, 
«  Elpinice,  tu  es  trop  vieille,  pour  venir  à  bout  de 
«  si  grandes  choses  » .  Toutefois  quand  ce  vint  au 
jugement  que  la  cause  fut  plaidée,  il  ne  se  leva 
qu'une  seule  fois  pour  parler  contre  luy,  comme 
par  manière  d'acquit  :  et  s'en  alla,  ayant  fait  moins 
de  mal  à  Cimon,  que  nul  autre  des  accusateurs. 

XX.  Qui  pourra  donques  adjouxter  foy  à  Idome- 

1  Démagogues. 

neus,  lequel  met  sus  à  Pericles  qu'il  avoit  fait 
occire  en  trahison  l'orateur  Ephialtes  qui  estoit 
son  amy,  et  avoit  tousjours  esté  de  son  advis  et 
de  son  party  au  gouvernement  de  la  chose  publique, 
par  jalouzie  et  envie  qu'il  portoit  à  sa  gloire?  Car 
telles  paroles  diffamatoires,  je  ne  sçay  d'où  ra- 
massées, a  Idomeneus  vomy  comme  une  humeur 
cholérique  à  l' encontre  de  Pericles  :  lequel  encore 
qu'il  ne  fust  pas  à  l'adventure  du  tout  irrépré- 
hensible, si  est  ce  qu'il  avoit  le  cueur  grand  et 
noble,  et  la  nature  désireuse  d'honneur,  es  quelles 
manières  d'hommes  Ion  ne  voit  pas  gueres  advenir 
que  telles  passions  si  brutales  et  si  cruelles  s'engen- 
drent. Mais  cest  orateur  Ephialtes  estant  redoub- 
table  à  ceulx  qui  soustenoyent  le  party  de  la 
noblesse,  pource  qu'il  ne  pardonnoit  aucunement 
à  ceulx  qui  avoyent  en  chose  quelle  qu'elle  fust 
offensé  l'authorité  du  peuple,  ains  les  en  poursuy- 
voit  et  persecutoit  en  toute  rigueur  jusques  au 
bout,  ses  ennemis  luy  dressèrent  embusche  par 
l'entremise  d'un  Aristodicus  Tanagrien,  et  le  feirent 
tuer  en  trahison,  ainsi  comme  l'escrit  Aristote. 

XXI.  Or  en  ces  entrefaittes  mourut  Cimon  en 
l'isle  de  Cypre,  estant  gênerai  de  l'armée  de  mer 
d'Athènes  :  parquoy  ceulx  qui  tenoyent  le  party 
de  la  noblesse,  voyans  que  Pericles  estoit  desja 
grand,  et  qu'il  mardi  oit  devant  tous  les  autres 
citoyens  de  la  ville,  voulans  qu'il  y  eust  quelcun 
de  leur  part  qui  luy  feist  teste,  et  luy  rabbattist  un 
peu  son  authorité,  de  manière  qu'il  ne  vinst  pas 
à  avoir  puissance  absolue,  ilz  luy  opposèrent 
Thucydides  du  bourg  de  Alopece,  homme    sage. 

beaupere l  de  Cimon,  pour  luy  résister.  Cestuy 
Thucydides  s'entendoit  moins  de  la  guerre  que 
Cimon,  mais  plus  des  affaires  de  ville  et  du  gouver- 
nement de  la  chose  publique,  et  se  tenoit  le  plus  du 
temps  en  la  ville,  là  où  combattant  continuellement 
à  l'encontre  de  Pericles  en  la  tribune  des  harengues 
à  prescher  contre  luy,  il  eut  en  peu  de  temps  mis 
sus  une  ligue  pareille  à  celle  de  Pericles  :  car  il 
engarda  que  les  gens  de  bien  et  d'honneur,  que  Ion 
appelle,  qui  sont  les  nobles,  ne  se  meslassent  et 
confundissent  parmy  la  commune,  ainsi  comme 
auparavant,  là  où  leur  dignité  estoit  offusquée  et 
effacée  par  la  multitude  du  peuple  :  ains  les  sépara 
d'avec  la  commune,  et  les  assembla  tous  en  un 
corps,  qui  vint  à  avoir  puissance  égale  à  l'autre 
ligue,  et  meit  par  manière  de  dire,  le  contrepoix 
à  la  balance.  Car  du  commencement  il  n'y  eut 
que  un  peu  de  débat  occulte  seulement  entre  ces 
deux  partialitez,  comme  une  fueille  superficielle 
en  une  lame  de  fer,  qui  feit  un  peu  apparoir  la 
différence  de  ceulx  qui  tenoyent  le  party  du  peuple, 
et  de  ceulx  qui  tenoyent  le  party  de  la  noblesse  : 
mais  la  contention  et  dissension  de  ces  deux  person- 
nages fut  comme  une  profonde  incision,  qui  mes- 
partit  la  ville  en  deux  partialitez,  dont  l'une  tout 
publiquement  fut  appellée  la  noblesse,  et  l'autre  le 
peuple. 

XXII.  Et  pourtant  Pericles  relaschant  encore 
plus  alors  la  bride  au  peuple,  faisoit  toutes  choses 
pour   luy   aggreer   et    complaire,    donnant    ordre 

1  Beau-frère  de  Cimon.  Amyot  n'a  pas  fait  attention  à  la 
signification  du  mot  Krjêtcrrjt. 

qu'il  y  eust  tousjours  en  la  ville  quelques  jeux, 
quelques  festes,  banquets  et  passetemps  publiques, 
pour  entretenir  la  commune  de  telz  plaisirs  hon- 
nestes  :  et  oultre  cela,  il  envoyoit  tous  les  ans  à 
la  guerre  une  armée  de  soixante  galères,  sur  les- 
quelles y  avoit  bon  nombre  de  pauvres  citoyens, 
qui  neuf  mois1  de  l'an  durans  prenoyent  soude 
du  public,  et  ensemble  s'apprenoyent  et  s'exerci- 
toyent  à  l'expérience  de  la  marine.  D'avantage  il 
envoya  au  païs  de  la  Cherronese  mille  bourgeois 
pour  y  habiter,  et  départir  les  terres  entre  eulx, 
cinq  cents  en  l'isle  de  Naxe,  en  celle  d'Andros 
deux  cents  cinquante,  en  la  Thrace  mille,  pour 
habiter  avec  les  Bisaltes,  et  d'autres  en  Italie 
quand  la  cité  de  Sybaris  fut  rebastie,  qui  depuis 
fut  surnommée  la  ville  des  Thuriens  :  ce  qu'il  faisoit 
pour  descharger  la  ville  d'une  multitude  oisive, 
qui  pour  son  oisiveté  estoit  curieuse  et  désireuse 
de  choses  nouvelles,  et  aussi  pour  prouveoir  à 
la  nécessité  des  pauvres  bourgeois  qui  n'avoyent 
rien,  avec  ce  que  en  logeant  ainsi  des  naturel z 
citoyens  d'Athènes  auprès  de  leurs  subjects  ou 
alliez,  ce  leur  estoit  comme  une  garnison  qui  les 
tenoit  en  bride,  et  les  gardoit  d'attenter  aucune 
nouvelleté. 

XXIII.  Mais  ce  qui  donna  plus  de  plaisir,  et 
adjouxta  plus  d'ornement  à  la  ville  d'Athènes, 
qui  apporta  plus  d'esbahissement  aux  estrangers, 
et  qui  seul  porte  suffisant  tesmoignage,  que  ce 
que  Ion  dit  de  l'ancienne  puissance,  richesse  et 
opulence  de  la  Grèce,   n'est  point  chose  faulsc, 

1  Dauk  le  grec  huit  m 

c'est  la  magnificence  des  ouvrages  et  édifices 
publiques  qu'il  feit  faire.  Aussi  est-ce  l'œuvre  de 
toutes  celles  de  Pericles,  pour  laquelle  ses  envieux 
et  malvueillans  luy  portèrent  plus  d'envie,  et 
dont  ilz  le  calumnierent  plus  crians  contre  luy 
en  toutes  les  assemblées  de  conseil,  que  le  peuple 
d'Athènes  estoit  diffamé  pour  avoir  transporté  les 
deniers  comptans  de  toute  la  Grèce,  qui  estoyent 
en  depost  dedans  l'isle  de  Delos  :  et  encore  que  la 
plus  honneste  excuse  que  Ion  eust  pour  couvrir 
ce  faict,  en  disant  que  c'estoit  pour  la  crainte  des 
Barbares,  afin  de  le  mettre  en  lieu  fort,  où  il  fust 
en  plus  seure  garde,  Pericles  la  leur  avoit  ostée, 
et  que  c'estoit  une  trop  grande  injure  faitte  à 
tout  le  demourant  de  la  Grèce,  et  un  tour  de 
manifeste  tyrannie,  attendu  qu'elle  voit  devant 
ses  yeux  que  l'argent  que  Ion  luy  a  fait  contribuer 
à  force  pour  les  affaires  de  la  guerre  contre  les 
Barbares,  nous  l'employons  à  faire  dorer,  embellir 
et  accoustrer  nostre  ville,  ne  plus  ne  moins  qu'une 
femme  glorieuse,  qui  veult  estre  parée  de  riches 
joyaulx  et  de  pierres  précieuses,  et  en  faisons  faire 
des  images,  et  bastir  des  temples  d'une  excessifve 
despense. 

XXIV.  Pericles  au  contraire  remonstroit  aux 
Athéniens,  qu'ilz  n'estoyent  point  tenus  de  rendre 
compte  de  ces  deniers  à  leurs  alliez,  attendu 
qu'ilz  combattoyent  pour  eulx,  et  qu'ilz  tenoyent 
les  Barbares  loing  de  la  Grèce,  sans  qu'eulx  con- 
tribuassent pour  ce  faire  un  seul  homme,  un  seul 
cheval,  ny  un  seul  vaisseau,  ains  seulement  de 
l'argent,  lequel  n'est  plus  à  ceulx  qui  le  payent, 

ains  à  ceulx  qui  le  reçoyvent,  moyenant  qu'ilz 
facent  ce  pourquoy  ilz  le  reçoyvent,  et  qu'estant 
leur  ville  bien  prouveue  de  toutes  choses  néces- 
saires pour  la  guerre,  il  estoit  honneste  d'em- 
ployer le  surplus  de  ses  finances  en  choses  qui 
à  l'advenir,  quand  elles  seroyent  parachevées, 
leur  apporteroyent  gloire  sempiternelle  :  et  dès 
lors  que  Ion  estoit  encore  après  à  les  faire,  les  en- 
richiroyent  d'une  opulence  présente  pour  la  di- 
versité des  ouvrages  de  toutes  sortes,  et  des  matières 
qui  y  feroyent  besoing,  pour  lesquelles  amener 
et  mettre  en  œuvre  seroyent  employez  ouvriers 
de  tous  mestiers  et  toutes  mains  qui  vouldroyent 
travailler,  de  manière  que  tous  les  habitans  de  la 
ville  viendroyent  à  en  recevoir  paye  et  salaire  du 
public,  et  elle  par  mesme  moyen  s'embelliroit 
et  se  nourrirait  quand  et  quand  de  soy  mesme. 
Car  ceulx  qui  estoyent  forts  et  dispos  de  leurs 
personnes,  et  en  aage  de  porter  armes,  avoyent 
entretenement  de  la  soulde  publique,  qu'ilz  tou- 
choyent  en  allant  à  la  guerre  :  et  les  autres  qui  ne 
se  mesloyent  point  des  armes,  comme  les  gens 
mechaniques  et  vivans  de  leurs  bras,  il  vouloit 
bien  qu'ilz  eussent  aussi  part  aux  deniers  communs, 
mais  non  pas  sans  les  gaigner  ne  sans  rien  faire. 

XXV.  Ce  qui  fut  cause,  qu'il  meit  en  avant  au 
peuple  des  entreprises  de  grands  édifices,  et  des 
desseings  d'ouvrages  de  plusieurs  mestiers  qui  ne  se 
pouvoyent  achever  que  avec  long  traict  de  temps, 
à  fin  que  les  citoyens  qui  demouroyent  en  la  mai- 
son eussent  moyen  de  prendre  part  aux  deniers 
publiques,  et  de  s'en  enrichir  aussi   bien  comme 


PERICLES  183 

ceulx  qui  alloyent  à  la  guerre,  qui  servoyent  aux 
vaisseaux  sur  la  mer,  ou  qui  estoyent  en  garnison 
à  la  garde  des  places  :  pource  que  les  uns  gaignoyent 
à  fournir  les  matières,  comme  la  pierre,  le  cuyvre, 
l'yvoire,  l'or,  l'ebene  et  le  cyprez  :  les  autres  à  les 
mettre  en  œuvre,  et  à  en  besongner,  comme  les 
charpentiers,  mouleurs,  fondeurs,  imagers,  maçons, 
tailleurs  de  pierres,  teinturiers,  orfèvres,  menuisiers 
besongnans  d'yvoire,  peintres,  ouvriers  de  mar- 
quetterie,  tourneurs  :  les  autres  à  conduire  les  es- 
toffes,  et  à  les  fournir,  comme  marchands,  mariniers, 
pilotes  es  choses  qui  s'amenoyent  par  la  mer,  et 
par  terre  les  charrons,  voituriers,  chartiers,  cor- 
diers,  carriers,  selliers,  bourreliers,  pionniers  pour 
applanir  les  chemins,  fouilleurs  des  mines.  D'avan- 
tage chasque  mestier  comme  capitaine  avoit  soubz 
soy  sa  propre  armée  de  maneuvres,  gaignans  leur 
vie  à  la  peine  de  leurs  bras  seulement,  pour  servir 
comme  d'outilz  et  d'aides  aux  maistres  ouvriers  : 
de  manière  que  la  besongne  par  ce  moyen  venoit 
à  espandre  et  distribuer  le  gaing  à  toute  aage  et 
à  toute  qualité  et  condition  de  gens. 

XXVI.  Ainsi  venoyent  les  ouvrages  à  se  haulser 
et  avancer,  estans  superbes  en  magnificence  de 
grandeur,  et  nompareilz  en  grâce  et  beaulté, 
pource  que  les  ouvriers,  chascun  en  son  endroit, 
s'efforçoyent  à  l'envy  les  uns  des  autres,  à  sur- 
monter la  grandeur  de  leurs  ouvrages  par  l'excel- 
lence de  l'artifice  :  mais  encore  n'y  avoit  il  chose 
qui  fust  tant  admirable,  comme  la  célérité  :  car 
là  où  Ion  estimoit  chascun  desdits  ouvrages  devoir 
à    peine    e*trc    parachevé   en    plusieurs    aages,    et 

plusieurs  successions  de  vies  d'homme  les  unes 
après  les  autres,  tous  furent  entièrement  faits  et 
parfaits  dedans  le  temps  que  dura  en  vigueur  le 
crédit  et  l'authorité  d'un  seul  gouverneur.  Et  toute- 
fois Ion  dit  qu'en  ce  mesme  temps  là,  comme  le 
peintre  Agatharchus  se  glorifiast  de  ce  qu'il  pei- 
gnoit  promptement  et  facilement  des  bestes,  Zeuxis 
l'ayant  entendu  respondit,  «  Et  moy,  au  con- 
«  traire,  je  me  glorifie  de  demourer  long  temps  à 
«  les  faire  »  :  pource  que  ordinairement  la  soudai- 
neté et  facilité  ne  peult  donner  une  fermeté  per- 
durable  ny  une  beaulté  parfaitte  à  l'œuvre  :  mais 
la  longueur  du  temps  adjouxtée  à  l'assiduité  de 
labeur  en  la  manufacture  d'un  ouvrage,  luy  donne 
force  et  vigueur  de  longue  durée. 

XXVII.  Voilà  pourquoy  les  ouvrages  que  feit 
alors  Pendes  sont  plus  esmerveillables,  attendu 
qu'ilz  ont  esté  parfaits  en  si  peu  de  temps,  et  ont 
duré  si  longuement  :  pource  que  chascun  d'iceulx 
dès  lors  qu'il  fut  parfait,  sentoit  desja  son  antique 
quant  à  la  beaulté,  et  neantmoins  quant  à  la  grâce 
et  vigueur  il  semble  jusques  aujourdhuy  qu'il  viene 
tout  freschement  d'estre  fait  et  parfait,  tant  il 
y  a  ne  sçay  quoy  de  florissante  nouveaulté,  qui 
empesche  que  l'injure  du  temps  n'en  empire  la 
vètlë,  comme  si  chascun  desdits  ouvrages  avoit  au 

lans  un  esprit  tousjours  renjeunissant,  et  une 
ame  non  jamais  vieillissante  qui  les  entre teinst  en 
celle  vigueur. 

XXVIII.  Or  celuy  qui  luy  conduisoit  tout,  <  t 
avoit  la  superintendence  sur  toute  la  besongne, 
estoit  Phidias,  combien  qu'il  y  eust  plusieurs  autres 


PERICLES  185 

maistres  souverains  et  ouvriers  très  excellents  à 
chasque  ouvrage  :  car  le  temple  de  Pallas  qui 
s'appelle  Parthenon,  comme  qui  diroit,  le  temple  de 
la  vierge,  et  se  surnomme  Hecatompedon,  pource 
qu'il  a  cent  piedz  en  tout  sens  l,  fut  édifié  par  Ictinus 
et  Callicratidas  :  et  la  chapelle  d'Eleusine,  où  se 
faisoyent  les  secrettes  cerimonies  des  mystères,  fut 
plantée  par  Corcebus,  lequel  dressa  le  reng  des  pre- 
mières coulonnes  qui  sont  à  rieur  de  terre,  et  les 
lia  avec  leurs  architraves  :  mais,  luy  mort,  Metage- 
nes  natif  du  bourg  de  Xypete  feit  la  ceinture,  et 
puis  y  rengea  les  coulonnes  qui  sont  au  dessus, 
et  Xenocles  du  bourg  de  Cholarge,  fut  celuy  qui 
feit  la  lanterne  ou  cul  de  lampe,  qui  couvre  le 
sanctuaire  :  mais  la  longue  muraille  2,  dont  So- 
crates  dit  avoir  luy  mesme  ouy  proposer  la  structure 
à  Pericles,  ce  fut  Callicrates  qui  la  prit  à  faire.  Le 
poëte  Cratinus  en  une  siene  comcedie  se  moque  de 
cest  ouvrage  là,  comme  qui  alloit  trop  laschement 
en  avant,  et  qui  demouroit  trop  à  s'achever,  en 
disant  : 

Long  temps  y  a  que  Pericles  de  bouche 
L'avance  fort,  mais  de  faict  point  n'y  touche. 

XXIX.  Quant  au  théâtre  ou  auditoire  de  musique 

1  C'est  une  faute  dans  Amyot  et  dans  d'autres  traducteurs. 
Plutarque  ne  dit  point  que  le  temple  de  Minerve  eût  cent  pieds 
en  tout  sens.  Ses  ruines  magnifiques  montrent  qu'il  avait  plus 
de  200  pieds  de  longueur,  65  de  hauteur,  et  100  de  largeur.  Sa 
belle  façade  de  cent  pieds  lui  avait  fait  donner  le  nom  d'Heca- 
tompedon. 

2  Elle  avait  quarante  stades,  ou  cinq  milles  de  longueur,  qua- 
rante coudées  de  hauteur,  et  elle  était  si  large  que  deux  chariots 
pouvaient  y  passer  de  front.  Elle  embrassait  le  Pirée,  et  le 
joignait  à  la  ville  d'Athènes. 

destiné  à  ouir  les  jeux  des  musiciens,  qui  s'appelle 
Odeon,  il  est  bien  par  dedans  fait  à  plusieurs  or- 
dres de  sièges,  et  plusieurs  rengs  de  coulonnes,  mais 
la  couverture  est  un  seul  comble  rond,  qui  se  va 
tout  à  l'entour  courbant  et  couchant  en  soy  mesme, 
abboutissant  en  pointe  :  et  dit  on  qu'il  fut  fait  sur 
le  patron  et  à  la  semblance  du  pavillon  du  roy 
Xerxes,  et  que  Pericles  en  bailla  le  devis  et  l'ordon- 
nance :  par  quoy  Cratinus  en  un  autre  passage  de 
la  comœdie  des  Thracienes  s'en  joue,  et  s'en  moque 
de  luy  en  disant  : 

Voicy  venir  Pericles  au  surnom 
De  Jupiter  à  la  teste  d'ougnon, 
Qui  a  dedans  son  large  test  compris 
De  l'Odeon  la  forme  et  le  pourpris, 
Depuis  qu'il  est  eschappé  du  danger 
D'aller  banny  en  païs  estranger. 

Ce  fut  lors  premier  que  Pericles  procura  fort  affec- 
tueusement, qu'il  fust  ordonné  par  le  peuple,  qu'au 
jour  de  la  feste  qui  s'appelle  Panathenea  1,  Ion  cele- 
brast  des  jeux  de  pris  de  musique,  et  ayant  esté 
luy  mesme  eleu  recteur  desdicts  jeux,  pour  adjuger 
le  pris  à  ceulx  qui  l'auroyent  gaigné,  ordonna  la 
manière  comment  pour  tousjours  à  l'ad venir  les 
musiciens  devroyent  chanter  de  la  voix,  ou  jouer 
des  flustes,  ou  de  la  cithre  et  autres  instruments  de 
musique.  Si  fut  ce  premier  jeu  de  pris  de  musique 
fait  dedans  l'Odeon,  et  tousjours  depuis  y  ont  aussi 
esté  les  autres  célébrez. 

XXX.  Quant  au  portail  et  aux  portiques  2  du 

1  Voyez  la  Vie  de  Thésée,  chap.  xxvm. 

1  Ce  sont  les   Propylées,   ou  les  magnifiques   vestibules  de 
l'Acropole. 

chasteau,  ilz  furent  faits  et  parfaits  dedans  l'espace 
de  cinq  ans,  soubs  la  conduite  de  Mnesicles  qui  fut 
maistre  de  l'œuvre:  et  advint  pendant  qu'on  les  bas- 
tissoit  un  accident  merveilleux,  qui  monstra  bien 
que  la  déesse  Minerve  ne  reprouvoit  point  celle 
fabrique,  ains  l'avoit  pour  bien  aggreable  :  car  le 
plus  diligent  et  le  plus  affectionné  de  tous  les  ou- 
vriers qui  y  besongnoyent,  tumba  d'adventure  du 
hault  en  bas  :  de  laquelle  cheute  il  fut  si  malade 
que  les  médecins  et  chirurgiens  n'esperoyent  pas 
qu'il  en  peust  eschapper.  Dequoy  Pericles  estant 
fort  desplaisant,  la  déesse  s'apparut  à  luy  de  nuict 
en  dormant,  qui  luy  enseigna  une  médecine  \  de 
laquelle  il  guarit  facilement  le  patient,  et  en  peu  de 
temps  :  et  fut  l'occasion  pour  laquelle  il  feit  depuis 
fondre  en  cuyvre  l'image  de  Minerve  que  Ion  sur- 
nomme 2  de  Santé,  laquelle  il  feit  mettre  dedans  le 
temple  du  chasteau,  auprès  de  l'autel  qui  y  estoit 
auparavant,  comme  Ion  dit.  Or  quant  à  l'image  d'or 
de  la  déesse  Minerve  8,  ce  fut  Phidias  qui  la  feit, 
et  est  ainsi  escrit  en  la  base  :  mais  au  demourant  il 
avoit  la  superintendence  de  tous  les  autres  ou- 
vrages presque,  et  commandoit  à  tous  les  autres 
ouvriers  pour  l'amitié  que  luy  portoit  Pericles  :  ce 
qui  apporta  à  l'un  envie,  et  à  l'autre  mauvais  bruit  : 
pource  que  les  envieux  et  mesdisans  allèrent  semans 
par  tout  un  bruit,  que  Phidias  recevoit  en  sa  maison 
les  dames  de  la  ville,  soubz  couleur  d'allsr  veoir  ses 


1  La  plante  nommée  Parthenium.  Voyez  Pline,  XXII,  17. 

2  Hygiea  ou  salutaire. 

3  Cette  statue,  un  des  chefs-d'œuvre  de  Phidias,  était  d'or  et 
d'ivoire. 

ouvrages,  pour  les  livrer  à  Pericles.  Et  les  poètes 
comiques  prenans  l'occasion  de  ce  bruit,  espandi- 
rent  à  l'encontre  de  luy  force  paroles  injurieuses 
et  diffamatoires,  le  calumnians  qu'il  entretenoit  la 
femme  d'un  Menippus,  qui  estoit  son  amy  et  son 
lieutenant  en  guerre,  et  luy  mettans  sus  aussi  que 
Pyrilampes  l'un  de  ses  familiers  nounissoit  des 
oyseaux,  et  notamment  des  pans,  qu'il  envoyoit 
secrettement  aux  femmes  dont  Pericles  jouissoit. 
Mais  il  ne  se  fault  point  esbahir  de  ces  hommes  saty- 
riques  là,  qui  font  profession  de  mesdire  et  de  pic- 
quer  tout  le  monde,  et  qui  ordinairement  sacrifient 
à  l'envie  du  commun  populaire,  comme  à  un  esprit 
maling,  les  injures  et  oultrages  qu'ilz  jettent  à 
l'encontre  des  gens  de  bien  et  d'honneur,  veu  que 
Stesimbrotus  le  Thasien  osa  bien  reprocher  à 
Pericles  un  crime  détestable  controuvé  faulse- 
ment,  qu'il  entretenoit  la  femme  de  son  propre 
filz.  Voilà  pourquoy  il  est,  à  mon  advis,  bien  difficile 
et  malaisé  d'avoir  entière  cognoissance  de  la  vérité 
des  choses  ancienes,  par  les  monumens  des  histo- 
riens, attendu  que  les  successeurs  ont  la  longueur  du 
temps,  qui  leur  brouille  et  offusque  la  nette  intelli- 
gence des  affaires  :  et  l'histoire  qui  est  escritte  du 
vivant  des  hommes  dont  elle  parle,  et  du  temps  des 
choses  dont  elle  fait  mention,  quelquefois  par  haine 
et  par  envie,  et  quelquefois  par  faveur  ou  par 
flatterie  desguise  et  corrompt  la  vérité. 

XXXI.  Mais  comme  les  orateurs  qui  estoyent  de 
la  ligue  de  Thucydides  criassent  à  l'encontre  de 
Pericles  en  leurs  harengues  ordinaires,  qu'il  con- 
sommoit  en  vain  les  finances  de  la  chose  publique, 

et  y  despendoit  tout  ]e  revenu  de  la  ville,  Pericles 
un  jour  en  pleine  assemblée  de  ville  demanda  à 
l'assistence  du  peuple,  s'il  luy  sembloit  qu'il  eust 
esté  trop  despendu  :  le  peuple  respondit,  beaucoup 
trop  :  «  Bien  donques,  dit  il,  ce  sera,  si  vous  voulez, 
«  à  mes  despens,  et  non  pas  aux  vostres,  pourveu 
«  qu'il  n'y  ait  aussi  que  mon  nom  seul  escrit  en  la 
«  dcdication  des  ouvrages.  »  Quand  Pericles  eut  dit 
ces  paroles,  le  peuple,  soit  ou  pource  qu'il  eust  en 
admiration  sa  magnanimité,  ou  qu'il  ne  luy  voulust 
point  céder  l'honneur  et  la  louange  d'avoir  fait 
faire  de  si  sumptueux  et  si  magnifiques  ouvrages, 
luy  cria  tout  hault,  qu'il  ne  le  vouloit  point,  ains 
entendoit  qu'il  les  feist  parachever  aux  despens  du 
public,  sans  y  rien  espargner.  Mais  à  la  fin  estant 
ouvertement  descendu  en  contention  avec  Thucy- 
dides,  et  s'estant  mis  au  hazard  à  qui  feroit  bannir 
son  compagnon  du  ban  de  l'ostracisme,  il  le  gaigna 
sur  luy,  et  le  chassa  de  la  ville,  et  par  mesme  moyen 
desfeit  aussi  la  ligue  qui  luy  estoit  contraire. 

XXXII.  Parquoy  estant  toute  partialité  entière- 
ment esteincte,  et  la  ville  totalement  reduitte  en 
union  et  concorde,  il  se  trouva  adonc  toute  la  puis- 
sance d'Athènes  en  sa  main,  et  tous  les  affaires  des 
Athéniens  en  sa  disposition,  les  finances,  les  armes, 
les  galères,  les  isles,  la  mer,  et  une  si  grande  sei- 
gneurie, laquelle  s'estendoit  partie  sur  les  Grecs, 
et  partie  sur  les  Barbares,  si  bien  fortifiée  et  munie 
d'obeïssance  des  nations  subjettes,  d'amitiez  de 
roys,  et  d'alliance  de  divers  princes  et  puissans 
seigneurs.  Au  moyen  dequoy  il  commencea  dès  lors 
à  estre  envers  le  peuple  autre  qu'il  n'avoit  accous- 

tumé,  et  à  ne  céder  et  n'obtempérer  plus  ainsi  faci- 
lement à  tous  les  appétits  du  commun  populaire, 
ne  plus  ne  moins  '  qu'à  des  vents  contraires  :  et 
roidit  un  peu  celle  trop  lasche,  trop  molle  et  trop 
populaire  manière  de  gouverner,  dont  il  avoit  usé 
jusques  à  lors,  comme  une  trop  délicate  et  trop 
efféminée  armonie  de  musique,  en  la  convertissant 
en  un  gouvernement  plus  seigneurial,  et  tenant  plus 
de  l'authorité  royale  :  en  cheminant  neantmoins 
tous  jours  droit,  et  se  maintenant  tous  jours  irrépré- 
hensible à  faire,  à  dire  et  conseiller  ce  qui  estoit  le 
plus  expédient  pour  la  chose  publique.  Il  menoit  le 
plus  souvent  par  remonstrances  et  raisons  le  peuple 
à  faire  vouluntairement  et  de  bon  gré  ce  qu'il  met- 
toit  en  avant  :  mais  quelquefois  aussi  le  tiroit  il 
par  force,  et  luy  faisoit  faire  contre  sa  voulunté, 
ce  qui  estoit  pour  le  mieulx.  Suyvant  en  cela  le 
stile  du  sage  médecin,  lequel  en  une  longue  et 
diverse  maladie  permet  aucunefois  à  son  patient, 
avec  une  mesure  réservée  toutefois,  des  choses  où 
il  prent  plaisir  :  mais  quelquefois  aussi  luy  donne 
des  médecines,  qui  le  travaillent  et  le  tourmentent, 
pour  le  guarir.  Car,  comme  il  est  nécessaire  en  un 
peuple  tenant  si  grand  empire,  il  advenoit  ordi- 
nairement des  accidents,  qui  luy  apportoyent 
diverses  passions,  lesquelles  luy  seul  sçavoit  régir 
et  manier  dextrement  avec  deux  timons  principaux, 
la  crainte  et  l'espérance,  refrénant  avec  l'une  la 
fierté  et  témérité  insolente  de  la  commune  en  pros- 
périté, et  avec  l'autre  reconfortant  son  ennuy  et 
son  descouragement  en  adversité. 

1  Dans  le  grec  :  qu'à  toutes  sortes  de  vents. 

XXXIII.  En  quoy  il  monstra  et  prouva  évidem- 
ment, que  la  rhétorique,  comme  dit  Platon,  et 
l'éloquence,  est  un  art  qui  mené  et  manie  les 
esprits  des  hommes  à  son  plaisir,  et  que  son  prin- 
cipal artifice  est,  de  sçavoir  bien  mouvoir  à  propos 
les  passions  et  les  affections,  qui  sont  comme  des 
tons  et  des  sons  de  l'ame,  qui  veulent  estre  touchez 
et  sonnez  de  main  de  bonmaistre.  Dequoy  toute- 
fois estoit  cause,  non  la  force  de  son  éloquence 
seulement,  ains,  comme  tesmoigne  Thucydides,  la 
réputation  de  sa  vie,  l'opinion  et  la  fiance  que  Ion 
avoit  de  sa  preudhommie,  pource  qu'il  n'estoit 
aucunement  corrumpable  par  presens,  et  que  l'ava- 
rice ne  luy  commandoit  nullement,  attendu  qu'a- 
yant rendu  sa  ville  de  grande  très  grande  et  très 
opulente,  et  ayant  surmonté  en  authorité  et  puis- 
sance plusieurs  roys  et  plusieurs  tyrans,  mesme  de 
ceulx  qui  ont  peu  par  testament  laisser  leurs  estats 
à  leurs  enfans,  il  n'augmenta  neantmoins  jamais  les 
biens  que  son  père  luy  avoit  laissez,  d'une  seule 
drachme  d'argent. 

XXXIV.  Et  toutefois  l'historien  Thucydides  des- 
crit  assez  clairement  la  grandeur  de  sa  puissance  : 
et  les  poètes  comiques  de  ce  temps  là,  la  donnent 
malignement  soubz  paroles  couvertes  à  entendre, 
appellans  ses  familiers  et  amis  les  nouveaux 
Pisistratides,  et  disans  qu'il  luy  falloit  faire  protes- 
ter et  jurer  qu'il  n'usurperoit  point  la  tyrannie, 
voulans  donner  à  entendre  que  son  authorité  estoit 
par  trop  excessive  pour  une  chose  publique  popu- 
laire. Et  Teleclides,  entre  autres,  dit  que  les  Athé- 
niens luy  avoyent  mis  entre  mains  le  revenu  des 

villes  de  leur  obéissance,  et  les  villes  mesmes,  pour 
en  lier  les  unes  et  deslier  les  autres,  et  leurs  mu- 
railles pour  les  abbatre  ou  rebastir  à  son  plaisir,  le 
pouvoir  de  traitter  paix  et  alliance,  leur  force,  leur 
puissance,  leurs  finances,  et  tout  leur  bien  entière- 
ment. Mais  cela  ne  fut  point  pour  une  boutée  seule- 
ment, ny  pour  une  vogue  de  faveur  qui  passast  en 
peu  de  temps,  ains  dura  quarante  ans,  estant  tous- 
jours  le  premier  de  sa  cité  entre  des  Ephialtes, 
Leocrates,  Mironides,  Cimons,  Tolmides  et  Thucy- 
dides  :  car  après  avoir  ruiné  et  fait  bannir  Thucy- 
dides,  il  demoura  encore  par  dessus  tous  les  autres 
l'espace  de  quinze  ans  :  et 1  ayant  acquis  une 
principaulté  et  authorité  de  commander,  qui  dura 
tous  jours  continuellement  pendant  ce  temps  là, 
où  celle  des  autres  capitaines  ne  duroit  qu'un  an, 
il  se  mainteint  tousjours  invincible  et  imprenable 
par  argent,  combien  qu'au  demourant  il  ne  fust 
point  du  tout  mauvais  mesnager  ny  paresseux  de 
conserver  le  sien. 

XXXV.  Car  quant  aux  biens  qui  estoyent  juste- 
ment siens,  et  que  ses  prédécesseurs  luy  avoyent 
laissez,  à  fin  que  par  négligence  ilz  ne  dépérissent 
point,  et  aussi  qu'ilz  ne  luy  donnassent  trop  d'af- 
faires, et  ne  le  reteinssent  trop  s'il  se  vouloit  amuser 
à  les  faire  valoir,  il  les  mesnageoit  d'une  manière 
qui  luy  sembloit  la  plus  aisée  et  la  plus  certaine  : 
c'estoit,  qu'il  vendoit  à  un  coup  tous  les  fruicts 
qu'il  recueilloit  de  son  revenu  annuel,  et  puis  en- 
voyoit  à  la  journée  achepter  au  marché  ce  qui 

1  TI  faut  traduire  :  «  et  ayant  acquis  une  puissance  et  une 
«  autorité  que  n'avoient  point  les  archonte*  annuel»  ». 

faisoit  besoing  pour  l'entretenement  et  despense 
ordinaire  de  sa  maison.  Cela  ne  fut  point  aggreable 
à  ses  enfans  quand  ilz  devindrent  un  peu  grands,  ny 
ne  pleut  point  à  ses  femmes,  lesquelles  vouloyent 
qu'il  despendist  plus  largement,  et  se  plaignoyent 
d'une  si  estroitte  et  si  reserrée  despense  ordinaire, 
attendu  qu'en  une  si  grosse  et  si  riche  maison  il 
n'y  avoit  jamais  rien  de  demourant,  ains  y  alloit 
toute  recepte  et  toute  mise  par  compte  et  par  me- 
sure juste.  Car  tout  ce  mesnagement  estoit  conduit 
et  entretenu  par  un  sien  serviteur  nommé  Evange- 
lus,  fort  habille  homme  et  très  bien  entendu  au 
faict  du  gouvernement  d'une  grande  maison,  soit 
qu'il  eust  esté  ainsi  fait  et  instruict  par  Pericles,  ou 
qu'il  eust  ceste  provoyance  de  nature. 

XXXVI.  Ces  choses  estoyent  bien  différentes  de 
la  sapience  d'Anaxagoras,  attendu  qu'il  abandonna 
sa  maison,  et  laissa  ses  terres  venir  en  friches  et  en 
pasturages  par  un  contemnement  des  choses  ter- 
rienes,  et  un  ravissement  de  l'amour  des  célestes. 
Mais  aussi  y  a  il,  à  mon  advis,  grande  différence 
entre  la  vie  d'un  philosophe  contemplatif,  et  d'un 
personnage  actif  s'entremettant  du  gouvernement 
d'une  chose  publique  :  car  l'un  employé  son  enten- 
dement à  la  spéculation  des  choses  belles  et  honnes- 
tes,  sans  pour  ce  faire  avoir  besoing  d'aucun  instru- 
ment, ny  de  matière  quelconque  extérieure  :  et 
l'autre  accommodant  sa  vertu  à  la  commune  utilité 
des  hommes,  a  besoing  de  richesse,  comme  d'un 
instrument  non  seulement  nécessaire,  mais  aussi 
honneste,  ainsi  qu'elle  fut  à  Pericles,  qui  en  secou- 
rut plusieurs  pauvres  gens,  et  mesmement  Anaxa- 

11.  7 

goras  entre  autres  :  duquel  on  compte,  qu'estant 
Pericles  si  empesché  ailleurs  qu'il  n'avoit  pas  loisir 
de  penser  de  luy,  il  se  trouva  délaissé  de  tout  le 
monde  en  sa  vieillesse,  et  se  coucha  la  teste  affu- 
blée, en  resolution  de  se  laisser  mourir  de  faim. 
Dequoy  Pericles  estant  adverty,  s'encourut  aussi 
tost  tout  esperdu  devers  luy,  et  le  pria  le  plus  affec- 
tueusement qu'il  luy  fut  possible,  qu'il  retournast 
en  voulunté  de  vivre,  en  lamentant  non  luy,  mais 
soy  mesme,  de  ce  qu'il  perdoit  un  si  féal  et  si  sage 
conseiller  es  occurences  des  affaires  publiques. 
Adonc  Anaxagoras  se  descouvrit  le  visage  et  luy 
dit,  «  Ceulx  qui  ont  affaire  de  la  lumière  d'une  lampe, 
«  Pericles,  y  mettent  de  l'huile  pour  l'entretenir.  » 

XXXVII.  Or  commenceoyent  ja  en  ce  temps  là 
les  Lacedaemoniens  à  avoir  jalouzie  de  l'accroisse- 
ment des  Athéniens  :  parquoy  Pericles  voulant  éle- 
ver encore  d'avantage  le  cueur  au  peuple  d'Athènes, 
et  le  faire  penser  à  toutes  choses  hauites  et  grandes, 
meit  en  avant  un  décret,  Que  Ion  depeschast  am- 
bassadeurs pour  aller  solliciter  tous  les  Grecs,  en 
quelque  partie  qu'ilz  habitassent  de  l'Europe  ou  de 
l'Asie,  et  autant  la  petite  que  la  grande  ville,  d'en- 
voyer leurs  députez  à  Athènes  en  l'assemblée  géné- 
rale qui  s'y  tiendroit,  pour  délibérer  touchant  les 
temples  des  dieux  que  les  Barbares  avoyent  bruslez, 
et  touchant  les  sacrifices  que  Ion  avoit  vouez  pour 
le  salut  de  la  Grèce,  lors  que  l'on  donna  la  battaille 
aux  Barbares  :  et  aussi  touchant  la  marine,  à  fin 
que  chascun  peust  naviger  seurement  là  où  bon  luy 
sembleroit,  que  tous  vescussent  aimablement  en 
bonne  paix  les  uns  avec  les  autres.  Si  furent  envo- 

ycz  à  ceste  commission  vingt  personnages,  chascun 
desquelz  avoit  cinquante  ans  passez,  dont  les  cinq 
allèrent  devers  les  Doriens1  qui  habitent  en  Asie, 
et  devers  les  habitans  des  isles,  jusques  à  celles  de 
Lesbos  et  de  Rhodes  :  cinq  autres  suyvirent  tout  le 
païs  de  l'Hellespont  et  de  la  Thrace,  jusques  à  la 
cité  de  Byzance  :  les  autres  cinq  eurent  charge 
d'aller  en  la  Bœoce,  en  la  Phocide,  et  par  tout  le 
Peloponese,  et  de  là  passer  par  le  pais  des  Locriens 
en  toute  la  terre  ferme  adjacente,  jusques  en  la  con- 
trée de  l'Acarnanie,  et  de  l'Ambracie  :  et  les  autres 
allèrent  premier  en  l'isle  d'Eubœe,  et  de  là  aux 
Œtaeïens  et  par  tout  le  gouffre 2  de  Malea,  aux 
Phtiotes,  aux  Achaïens  et  aux  Thessaliens,  faisans 
des  remonstrances  par  tout  aux  peuples  pour  leur 
suader  d'envoyer  à  Athènes,  et  assister  au  conseil 
qui  s'y  tiendroit  pour  la  pacification  et  union  de 
toute  la  Grèce  :  mais  il  ne  s'en  feit  du  tout  rien 
à  la  fin,  et  ne  s'assemblèrent  point  lesdites  villes 
grecques,  par  les  menées  des  Lacedsemoniens,  qui 
l'empescherent,  comme  Ion  dit  :  car  ce  fut  au 
Peloponese  que  ceste  semonce  fut  premièrement 
rejettée.  J'ai  bien  voulu  escrire  cela,  pour  donner  à 
cognoistre  la  magnanimité  de  Pericles,  et  comment 
il  avoit  le  cueur  et  l'entendement  élevé. 

XXXVIII.  Au  demourant,  es  charges  de  capi- 
taine, il  estoit  fort  estimé  de  ce  qu'il  menoit  ses 
gens  à  la  guerre  seurement  :  car  jamais  de  sa  vou- 
lunté  il  ne  hazarda  la  battaille,  là  où  il  sentist  qu'il 
y  eust  grande  doubte  ny  apparent    danger  :  et 

1  Dans  le  grec  :  les  Ioniens  et  les  Doriens. 

2  Golfe. 

n'estimoit  pas  bons  capitaines,  ny  ne  vouloit  en- 
suyvre  ceuLx  qui  avoyent  gaigné  de  grandes  vic- 
toires par  s'estre  adventurez,  encore  qu'on  les 
louast  et  estimast  beaucoup  :  ains  souloit  dire, 
«  Que  si  autre  que  luy  ne  les  menoit  à  la  boucherie, 
«  entant  qu'en  luy  estoit,  ilz  demoureroyent  im- 
«  mortelz  ».  Et  voyant  que  Tolmides  filz  de  Tol- 
maeus,  sur  la  confiance  de  ses  prosperitez  passées, 
pour  lesquelles  il  estoit  grandement  prisé  et  honoré 
à  cause  de  ses  beaux  faicts  d'armes,  se  preparoit 
pour  entrer  sans  propos  ny  occasion  quelconque 
dedans  le  pals  de  la  Bceoce,  et  avoit  ja  induit  mille 
des  plus  hardiz  et  plus  vaillans  jeunes  hommes 
de  la  ville,  à  s'offrir  vouluntairement  pour  aller 
quand  et  luy  en  ce  voyage,  oultre  et  par  dessus  le 
demourant  de  l'armée  qu'il  avoit  levée,  il  tascha  à 
l'en  divertir,  et  le  retenir  à  la  maison  par  remons- 
trances  qu'il  luy  feit  publiquement  devant  le  peu- 
ple :  là  où  il  dit  une  parole  qui  a  bien  depuis  esté 
notée,  «  Que  s'il  ne  vouloit  croire  au  conseil  de 
«  Pericles,  à  tout  le  moins  qu'il  attendist  le  temps, 
«  qui  estoit  le  plus  sage  conseiller  que  Ion  sçauroit 
«  avoir  ».  Ce  propos  sur  l'heure  fut  moyenement 
loué,  mais  peu  de  jours  après  quand  on  apporta 
nouvelle,  que  Tolmides  luy  mesme  avoit  esté  tué 
en  une  battaiîle  qu'il  avoit  perdue  près  la  ville  de 
Coronée,  là  où  plusieurs  autres  gens  de  bien  et 
vaillans  hommes  Athéniens  estoyent  demourez 
morts  aussi,  cela  augmenta  grandement  la  réputa- 
tion et  la  bienvueillance  de  la  commune  envers 
Pericles,  pource  qu'il  en  fut  estimé  homme  sage  et 
qui  aimoit  ses  citoyens. 

XXXIX.  Mais  de  tous  les  voyages  qu'il  feit 
estant  chef  de  l'armée  d'Athènes,  celuy  de  la  Cher- 
ronese  fut  le  plus  aimé  et  le  plus  estimé,  à  cause 
qu'il  fut  très  salutaire  à  tous  les  Grecs  habitans  au 
païs  :  car  oultre  ce  qu'il  y  mena  mille  bourgeois 
d'Athènes  pour  y  habiter,  en  quoy  faisant  il  fortifia 
les  villes  d'autant  de  bons  hommes,  il  rempara 
encore  l'encouleure  '  qui  empesche  que  ce  ne  soit 
une  isle,  avec  une  fortification  qu'il  tira  d'une  mer 
à  autre  :  de  manière  qu'il  garentit  le  païs  des  cour- 
ses, surprises  et  pilleries  des  Thraces  habitans  à 
l'environ,  et  en  jetta  hors  une  très  pernicieuse 
guerre,  dont  la  province  estoit  continuellement 
travaillée,  pour  le  voisinage  des  Barbares  leurs 
voisins  ou  habitans  parmy  eulx,  qui  ne  vivoyent 
que  de  brigandage. 

XL.  Aussi  fut  il  grandement  estimé  et  renommé 
entre  les  estrangers,  quand  il  environna  tout  le 
Peloponese,  partant  du  port  de  Peges  en  la  coste 
Megarique  avec  une  flotte  de  cent  galères  :  car  il  ne 
pilla  pas  seulement  les  villes  maritimes,  comme 
avoit  fait  devant  luy  Tolmides,  mais  entrant  bien 
avant  en  la  terre  arrière  de  la  mer,  avec  les  hommes 
de  guerre  qu'il  avoit  sur  ses  galères,  feit  retirer  les 
uns  au  dedans  de  leurs  murailles,  tant  il  leur  donna 
d'effroy,  et  en  la  contrée  de  Nemée  desfeit  en  bat- 
taille  les  Sicyoniens  qui  l'attendirent  en  campagne, 
et  en  dressa  un  trophée  pour  marque  de  sa  victoire. 
Et  embarquant  sur  ses  vaisseaux  quelque  renfort 
de  gens  de  guerre  qu'il  prit  en  Achaïe  pour  lors 

1  C'est  l'entrée  de  la  Chersonèsc,  ou  de  la  Crimée. 

alliée  des  Athéniens,  passa  en  la  terre  ferme  qui  est 
vis  à  vis,  et  cinglant  oultre  la  bouche  de  la  rivière 
d'Achelous,  alla  courir  toute  la  province  d'Acarna- 
nie,  là  où  il  renferma  les  Œneades  au  dedans  de 
leurs  murailles  :  et  après  y  avoir  gasté  et  destruit 
tout  le  plat  païs  s'en  retourna  à  la  maison,  s'estant 
fait  cognoistre  en  ce  voyage  capitaine  redoubtable 
aux  ennemis,  et  exécutant  seurement,  à  ses  cito- 
yens :  car  il  n'advint  pas  un  seul  sinistre  accident, 
par  cas  fortuit  ou  autrement,  en  toute  celle  expédi- 
tion, à  ceulx  qui  y  furent  soubs  sa  charge. 

XLI.  Depuis  estant  allé  avec  une  grosse  flotte 
de  vaisseaux  fort  bien  en  poinct1  au  royaume  de 
Pont,  il  y  traitta  humainement  les  citez  grecques, 
et  feit  tout  ce  qu'elles  luy  requirent,  donnant  à  co- 
gnoistre aux  Barbares  habitans  à  l'environ,  et  aux 
princes  et  roys  d'iceulx,  la  grandeur  de  la  puissance 
des  Athéniens,  qui  navigeoyent  sans  rien  craindre 
par  tout  jusques  où  bon  leur  sembloit,  tenans  toute 
la  mer  en  leur  obeïssance.  D'avantage  il  laissa  aux 
Sinopiens  treze  galères  avec  quelque  nombre  de 
gens  de  guerre  soubs  la  charge  du  capitaine  Lama- 
chus,  pour  les  défendre  à  l'encontre  du  tyran 
Timesileon,  lequel  ayant  esté  dechassé  avec  ceulx 
de  sa  ligue,  Pericles  feit  publier  et  passer  un  edict 
à  Athènes,  que  six  cents  bourgeois  de  la  ville  qui 
voudroyent  sans  contrainte,  peussent  aller  de- 
mourer  à  Sinope  :  là  où  leur  seroyent  departiz  les 
biens  et  héritages  qui  avoyent  esté  au  tyran  et  à 
ses  adherens. 

1  Lisez  :  dans  le  Ponl-Euxin. 


PERICLES  199 

XLII.  Mais  au  reste  il  n'obtempéra  pas  aux  folz 
appétits  de  ses  citoyens,  ny  ne  se  laissa  pas  aller  à 
leur  convoitise  trop  élevée  pour  se  veoir  des  forces 
si  grandes,  et  la  fortune  si  favorable,  jusques  à 
vouloir  de  rechef  attenter  de  conquérir  1' ./Egypte, 
et  remuer  les  provinces  maritimes  de  l'empire  du 
roy  de  Perse  :  car  il  y  en  avoit  desja  plusieurs  qui 
estoyent  espris  du  malheureux  et  calamiteux  désir 
de  la  Sicile,  que  depuis  Alcibiades  alluma  d'avan- 
tage. Et  encore  y  en  avoit  il,  qui  songeoyent  desja 
à  conquérir  la  Thoscane  et  l'empire  de  Carthage  :  ce 
qui  n'estoit  pas  du  tout  sans  apparence,  ny  sans 
occasion  d'espérance,  veu  la  grande  estendue  de  la 
seigneurie  qu'ilz  tenoyent,  et  l'heureux  cours  de 
leurs  affaires  qui  leur  succedoyent  à  soubhait.  Mais 
Pericles  empescha  ceste  saillie,  et  retrencha  toute 
ceste  curieuse  convoitise,  employant  la  plus  part  de 
leur  puissance  à  conserver  et  asseurer  ce  qu'ilz 
avoyent  acquis,  estimant  que  c'estoit  beaucoup 
fait  que  d'engarder  que  les  Lacedaemoniens  ne 
s'accreussent  :  car  il  leur  estoit  tousjours  contraire, 
comme  il  déclara  en  plusieurs  autres  endroits,  et 
mesmement  par  ce  qu'il  feit  en  la  guerre  saincte. 
Car  les  Lacedaemoniens  ayans  osté  aux  Phociens 
la  superintendence  du  temple  d'Apollo  en  la  ville 
de  Delphes,  qu'ilz  avoyent  usurpée,  et  l' ayans  re- 
mise entre  les  mains  des  Delphiens,  si  tost  qu'ilz 
eurent  le  dos  tourné,  Pericles  y  alla  aussi  avec  une 
armée,  qui  y  remeit  les  Phociens.  Et  comme  les 
Lacedaemoniens  eussent  fait  engraver  sur  le  front 
d'un  loup  de  cuyvre  la  prérogative  que  les  Del- 
phiens   leur    avoyent    ottroyée,   de    pouvoir    les 

premiers  proposer  leurs  demandes  à  l'oracle,  luy 
ayant  obtenu1  le  mesme  droit  des  Phociens,  le 
feit  engraver  sur  le  flanc  droit  de  la  mesme  statue 
du  loup  de  bronze. 

XLIII.  Et  qu'il  soit  vray  qu'il  ait  sagement 
contenu  les  forces  des  Athéniens  au  dedans  de 
la  Grèce,  les  effects  le  tesmoignent  :  car  première- 
ment ceulx  de  l'Eubcee  se  rebellèrent,  contre  les- 
quelz  il  mena  incontinent  l'armée  d'Athènes  :  et 
tout  soudain  luy  vindrent  nouvelles  d'un  autre 
costé  comme  les  Megariens  avoyent  aussi  pris  les 
armes  contre  eulx,  et  que  les  ennemis  estoyent  ja 
en  grosse  puissance  dedans  le  païs  d'Attique,  soubz 
la  conduitte  de  Plistonax  roy  de  Lacedaemone.  A 
l'occasion  dequoy  il  s'en  retourna  incontinent  en 
diligence,  pour  prouveoir  à  ceste  guerre  qui  estoit 
au  dedans  de  l'Attique  mesme  :  si  n'oza  pas  se 
présenter  en  battaille  contre  si  grand  nombre  de 
bons  combattans,  mais  sachant  que  le  roy  Plisto- 
nax, qui  estoit  encore  fort  jeune,  se  gouvernoit 
par  le  conseil  de  Cleandrides  principalement,  pource 
que  les  Ephores  le  luy  avoyent  baillé  pour  luy 
assister,  et  pour  le  conseiller  et  le  guider,  il  essaya 
de  le  corrompre  secrettement  :  et  l'ayant  bien  tost 
gaigné  par  argent,  luy  persuada  qu'il  remenast  les 
Peloponesiens  hors  du  païs  d'Attique  :  ce  qu'il 
feit.  Mais  quand  les  Lacedaemoniens  veirent  l'armée 
rompue,  et  que  les  peuples  s'estoyent  retirez  chas- 
cun  en  sa  ville,  ilz  en  furent  si  courroucez,  qu'ilz 
condemnerent  leur  roy  en  une  grosse  amende  : 

1  Amyot  a  omis  un  mot  essentiel,  qui  est  dans  le  grec,  ayant 
obtenu  pour  les  Athéniens. 

laquelle  luy  ne  pouvant  payer,  fut  contraint  de 
s'absenter  de  Lacedaemone  :  et  Cleandrides  s'en 
estant  fouy  de  bonne  heure,  fut  par  contumace 
condemné  à  mourir.  Cestuy  Cleandrides  estoit  père 
de  Gylippus  qui  desfeit  depuis  les  Athéniens  en 
la  Sicile,  auquel  il  semble  que  nature  imprima 
l'avarice  comme  une  maladie  héréditaire  passant 
de  père  en  filz  :  car  en  ayant  aussi  esté  igno- 
minieusement attainct  et  convaincu  pour  aucuns 
villains  actes  qu'il  commeit,  il  en  fut  banny  de 
Sparte,  comme  nous  avons  plus  au  long  déclaré 
en  la  vie  de  Lysander.  Mais  comme  Pericles  en 
la  reddition  des  comptes  de  ceste  charge  là,  eust 
couché  un  article  de  despense  de  dix  talents,  qu'il 
disoit  avoir  employez  où  il  falloit,  le  peuple  l'alloua, 
sans  vouloir  enquérir  comment,  ny  en  quoy,  ny 
adverer  s'il  estoit  vray  :  et  y  en  a  quelques  uns, 
entre  lesquelz  est  le  philosophe  Theophrastus,  qui 
escrivent  que  Pericles  envoyoit  par  chascun  an  dix 
talents l  à  Sparte,  avec  lesquelz  il  entretenoit 
ceulx  qui  y  avoyent  authorité,  à  fin  qu'on  ne  leur 
feist  point  la  guerre,  non  qu'il  acheptast  la  paix, 
mais  bien  le  temps  :  durant  lequel,  se  préparant 
tout  à  loisir,  il  peust  avoir  meilleure  commodité 
de  soustenir  la  guerre. 

XLIV.  Si  tost  donc  que  l'armée  des  Pelopone- 
siens  fut  hors  de  l'Attique,  il  s'en  retourna  contre 
les  rebelles,  et  passa  en  l'isle  d'Eubœe  avec  cin- 
quante voiles,  et  cinq  mille  combattans  à  pied 
tous  bien  armez,  et  là  subjugua  toutes  les  villes 

1  Six  mille  escus.  Amyot.  Maintenant  46,687  francs  de  notre 
monnaie. 

qui  s'estoyent  soublevées,  chassa  les  Hippobates1, 
qui  estoyent  les  plus  renommez  d'entre  les 
Chalcidiens,  tant  pour  leurs  richesses  que  pour  leur 
vaillance  et  prouesse  :  et  chassa  aussi  semblable- 
ment  les  Estieïens,  qu'il  feit  vuider  hors  de  tout 
le  pais,  et  en  leur  ville  logea  des  bourgeois  d'Athènes 
seulement.  Et  la  cause  pour  laquelle  il  les  traittoit 
ainsi  rigoureusement,  sans  leur  vouloir  pardonner, 
estoit  pource  que  eulx  ayans  pris  une  galère 
d'Athènes  prisonnière,  ilz  avoyent  fait  mourir 
toutes  les  personnes  qui  estoyent  dessus. 

XLV.  Depuis  ayant  esté  faitte  une  trefve  pour 
trente  ans  entre  les  Athéniens  et  les  Lacedaemo- 
niens,  il  feit  décerner  la  guerre  contre  ceulx  de 
l'isle  de  Samos,  les  chargeant  de  ce  que  leur  ayant 
esté  enjoint  de  par  les  Athéniens,  qu'ilz  eussent 
à  pacifier  les  querelles  qu'ilz  avoyent  contre  les 
Milesiens,  ilz  n'avoyent  pas  voulu  obeïr.  Mais 
pource  que  Ion  a  opinion  qu'il  entreprit  ceste 
expédition  contre  Samos  en  faveur  de  Aspasia, 
il  ne  sera  point  hors  de  propos  de  rechercher  et 
déclarer  en  cest  endroit,  qui  estoit  ceste  femme, 
et  quel  artifice  ou  puissance  si  grande  il  y  avoit 
en  elle,  qu'elle  peust  ainsi  prendre  en  ses  retz  les 
principaux  hommes  qui  s'entremettoyent  pour  lors 
du  gouvernement  de  la  chose  publique,  et  que  les 
philosophes  mesmes  parlassent  tant  et  si  ample- 
ment d'elle. 

XL VI.  Tout  premièrement  donques,  c'est  chose 
bien  certaine,  qu'elle  estoit  natifve  de  la  ville  de 

1  Lisez  Hippobotes,  c'est-à-dire,  ceux  que  leur  fortune  mettait 
en  état  de  nourrir  des  chevaux. 

Milet,  fille  d'un  Axiochus,  laquelle  suyvant  l'exem- 
ple d'une  anciene  courtisane  d'Ionie  nommée  Thar- 
gelia,  s'accointa  des  principaux  et  plus  grands  per- 
sonnages de  son  temps  :  car  ceste  Thargelia  estant 
belle  de  visage,  et  ayant  bonne  grâce,  avec  un  esprit 
vif,  et  doulx  langage,  eut  l'accointance  de  plusieurs 
grands  personnages  de  la  Grèce,  et  gaigna  au  ser- 
vice du  roy  de  Perse  tous  ceulx  qui  s'approchèrent 
d'elle,  si  bien  qu'elle  sema  par  les  villes  de  la  Grèce 
de  grands  commencemens  de  la  faction  Medoise, 
pource  que  c'estoyent  tous  les  plus  grands  et  les 
plus  puissans  hommes  qui  fussent  en  chasque  ville 
de  qui  elle  s'accointoit.  Mais  quant  à  Aspasia,  les 
uns  disent  que  Pericles  la  hanta  comme  femme 
sçavante  et  bien  entendue  en  matière  de  gou- 
vernement d'estat  :  car  Socrates  mesme  l'alloit 
aussi  veoir  quelquefois  avec  ses  amis,  et  ceuLx 
qui  la  hantoyent  y  menoyent  aucunefois  leurs 
propres  femmes  pour  l'ouir  deviser,  combien 
qu'elle  menast.  un  train  qui  n'estoit  gueres  beau 
ny  honneste,  pource  qu'elle  tenoit  en  sa  maison 
de  jeunes  garses  qui  faisoyent  gaing  de  leurs  corps. 
Et  iEschines  escrit  que  Lysicles,  un  revendeur  de 
bestail,  qui  paravant  estoit  homme  de  basse  et 
vile  nature,  se  feit  le  premier  homme  d'Athènes 
par  la  fréquentation  qu'il  eut  avec  ceste  Aspasia, 
depuis  la  mort  de  Pericles  :  et  au  livre  de  Platon 
intitulé  Menexenus,  encore  que  le  commencement 
soit  escrit  par  manière  de  jeu  et  de  risée,  il  y  a 
cela  comme  de  véritable  histoire,  que  ceste  femme 
avoit  le  bruit  d'estre  hantée  par  plusieurs  Athé- 
niens pour  apprendre  d'elle  l'art  de  rhétorique. 

XLYII.  Toutefois  il  semble  plus  vraysemblable, 
que  l'affection  que  luy  portoit  Pericles  vint  plus 
d'amour  que  d'autre  cause  :  car  il  avoit  bien 
espousé  une  femme  qui  estoit  sa  parente,  et  qui 
paravant  avoit  esté  mariée  à  Hipponicus,  duquel 
elle  avoit  eu  Callias  surnommé  le  riche,  et  eut 
depuis  Xantippus  et  Paralus  de  Pericles  :  mais 
ne  luy  estant  point  sa  compagnie  aggreable,  il  la 
bailla,  du  bon  gré  et  consentement  d'elle  mesme, 
à  un  autre,  et  prit  Aspasia,  laquelle  il  aima  sin- 
gulièrement :  car  toutes  les  fois  qu'il  sortoit  de 
sa  maison  pour  aller  en  la  place,  ou  qu'il  en  retour- 
noit,  il  la  saluoit  en  la  baisant.  Au  moyen  dequoy 
es  ancienes  comœdies  elle  est  appellée  en  plusieurs 
lieux  la  nouvelle  Omphale,  et  quelquefois  Deïanira, 
et  aucunefois  Juno  :  mais  Cratinus  l'appelle  tout 
ouvertement  putain  en  ces  vers, 

Elle  luy  a  sa  Juno  enfantée 
Aspasia  la  putain  effrontée. 

Et  semble  qu'il  en  eut  un  bastard  :  car  Eupolis  l'in- 
troduit en  une  siene  comœdie  nommée1  Demosii, 
interrogant  ainsi  Pyronides, 

Mon  filz  bastard  est  il  encore  en  vie  ? 

Et  puis  Pyronides  luy  respond  : 

Il  fut  pieça  homme  fait  pour  certain, 
N'estoit  qu'il  craint  ceste  mnle  putain. 

Brief  ceste  Aspasia  fut  tant  célébrée  et  tant  renom- 
mée, que  Cyrus,  celuy  qui  combattit  contre  le  roy 

1  II  faut  lire  demis,  c'est-à-dire,  les  peuples.  Voyez  p.  164. 

Artaxerxes  son  frère  pour  l'empire  de  Perse,  appella 
Aspasia  celle  de  ses  concubines  qu'il  aimoit  plus, 
laquelle  paravant  s'appelloit  Milto,  estant  natifve 
de  la  Phocide,  fille  de  Hermotimus  :  et  ayant 
Cyrus  esté  tué  en  la  battaille,  elle  fut  prise  et 
menée  au  roy  son  frère,  envers  lequel  elle  eut 
depuis  beaucoup  de  crédit.  Cela  m'est  venu  en 
mémoire  en  escrivant  ceste  vie,  et  m'a  semblé 
que  c'eust  esté  trop  durement  fait  de  le  rejetter 
ou  omettre. 

XLVIII.  Mais  pour  retourner  à  nostre  propos  : 
On  charge  Pericles  d'avoir  fait  décerner  la  guerre 
contre  ceulx  de  Samos  en  faveur  de  ceulx  de  Milet, 
à  la  requeste  d'Aspasia,  à  cause  que  ces  deux  citez 
avoyent  guerre  ensemble  pour  la  ville  de  Priene, 
et  estoyent  les  Samiens  les  plus  forts  :  mais  les 
Athéniens  leur  commandèrent  qu'ilz  eussent  à 
laisser  la  voye  des  armes,  et  à  venir  plaider  leur 
différent  devant  eulx,  pour  leur  en  estre  fait  droit  : 
ce  qu'ilz  ne  voulurent  faire  :  parquoy  Pericles  y 
alla,  et  y  abolit  le  gouvernement  du  petit  nombre 
de  la  noblesse,  prenant  pour  ostages  cinquante  des 
principaulx  personnages  de  la  ville,  et  autant 
d'enfans,  lesquelz  il  meit  en  depost  en  l'isle  de 
Lemnos.  Toutefois  il  y  en  a  qui  disent,  que  chascun 
desdits  ostages  luy  voulut  donner  un  talent l  : 
oultre  lesquelz  luy  en  furent  encore  présentez 
plusieurs  autres,  par  ceulx  qui  ne  vouloyent  point 
que  l'authorité  souveraine  du  gouvernement  fust 
mise  entre  les  mains  de  la  commune.  D'avantage 
Pissuthnes   Persien   lieutenant   du   roy   de   Perse, 

1  Maintenant  4,668  francs  de  notre  monnaie. 

pour  quelque  amitié  qu'il  portoit  à  ceulx  de  Samos, 
luy  envoya  dix  mille  escus  \  à  fin  qu'il  leur  par- 
donnast  :  mais  de  tout  cela  Pendes  n'en  prit 
jamais  rien,  ains  ayant  fait  en  Samos  tout  cela  qu'il 
a  voit  proposé  d'y  faire,  et  y  ayant  estably  un 
gouvernement  populaire,  s'en  retourna  à  Athènes. 
Mais  les  Samiens  se  rebellèrent  incontinent  après, 
ayant  recouvré  leurs  ostages  par  le  moyen  de  ce 
Pissuthnes  qui  les  desrobba,  et  leur  fournit  ce  qui 
estoit  nécessaire  pour  soustenir  la  guerre. 

XLIX.  Parquoy  Pericles  retourna  une  autre  fois 
contre  eulx,  lesquelz  il  ne  trouva  point  oyseux  ny 
estonnez  en  façon  quelconque,  ains  très  bien  déli- 
bérez de  le  recevoir,  et  combattre  pour  la  princi- 
paulté  de  la  mer  :  si  y  eut  une  grosse  battaille 
entre  eulx  auprès  de  l'isle  qui  s'appelle  Tragia2  : 
et  la  gaigna  Pericles,  ayant  desfait  fort  glorieuse- 
ment, avec  quarante  et  quatre  voiles  seulement, 
ses  ennemis  qui  en  avoyent  soixante  et  dix,  dont 
les  vingt  estoyent  vaisseaux  de  guerre  :  et  quand 
et  quand  poursuyvant  sa  victoire,  il  gaigna  aussi 
le  port  de  Samos,  et  teint  les  Samiens  assiégez 
dedans  leur  ville,  où  ilz  avoyent  encore  bien  la 
hardiesse  de  sortir  aucunefois,  et  combattre  au 
devant  de  leurs  murailles  :  mais  depuis  estant 
arrivé  à  Pericles  un  renfort  de  plus  grand  nombre 
de  vaisseaux,  ilz  furent  adonc  enserrez  de  tout, 
poinct. 

L.  Et  lors  Pericles  prenant  soixante  galères  se 

1  Dans  le  grec,  dix  mille  pièces  d'or,  qui  devaient  faire  environ 
225,000  francs  de  notre  monnaie. 

-  Une  des  îles  Sporades  vers  Samos. 

jetta  en  pleine  mer,  voulant,  comme  aucuns  disent, 
aller  rencontrer,  le  plus  loing  de  la  ville  qu'il  pour- 
roit,  quelques  vaisseaux  Phceniciens,  qui  venoyent 
au  secours  de  ceulx  de  Samos  :  ou,  comme  dit 
Stesimbrotus,  pour  s'en  aller  en  Cypre  :  ce  qui  ne 
me  semble  pas  vraysemblable.  Mais  à  quelque 
intention  qu'il  le  feist,  il  commeit  une  très  lourde 
faulte  :  car  Melissus  filz  de  Ithagenes  grand  philo- 
sophe, estant  pour  lors  capitaine  des  Samiens, 
voyant  qu'il  est  oit  demouré  peu  de  vaisseaux  au 
siège  devant  la  ville,  et  encore  que  les  capitaines 
qui  en  avoyent  la  charge,  n'estoyent  pas  gens 
gueres  expérimentez,  persuada  à  ses  citoyens  de 
faire  une  saillie  sur  eulx  :  et  y  eut  battaille  donnée, 
que  les  Samiens  gaignerent,  où  ilz  prirent  plusieurs 
Athéniens  prisonniers,  et  meirent  plusieurs  de  leurs 
vaisseaux  à  fond  :  au  moyen  dequoy  estans  de- 
mourez  seigneurs  de  la  marine,  ilz  meirent  dedans 
leur  ville  plusieurs  choses  nécessaires  pour  la  guerre, 
dont  ilz  avoyent  faulte  auparavant  :  toutefois 
Aristote  escrit,  que  Pericles  mesme  en  personne 
avoit  desja  auparavant  esté  vaincu  en  une  bat- 
taille  navale  par  Melissus. 

LI.  Au  demourant,  les  Samiens  pour  rendre  aux 
prisonniers  d'Athènes  pareille  injure  qu'ilz  avoyent 
receue  d'eulx,  leur  engraverent  sur  le  front  des 
chevesches,  pource  que  la  chevesche ï  est  la 
marque  de  la  monnoye  d'Athènes,  ne  plus  ne 
moins  que  les  Athéniens  avoyent  imprimé  sur 
les  fronts  de  leurs  prisonniers  une  Samaene,  c'est 

1  La  chouette.  Elle  est  représentée  sur  la  plus  grande  partie 
des  médailles  d'Athènes. 

à  dire,  une  sorte  de  navire  Samiene,  basse  de 
prouë,  mais  creuse  et  large  de  ventre,  de  sorte 
qu'elle  est  bonne  à  cingler  en  haulte  mer,  et 
légère  à  la  voile  :  et  a  esté  ainsi  appellée,  pource 
que  la  première  de  ceste  façon  fut  bastie  en  l'isle 
de  Samos  par  le  tyran  Polycrates,  qui  la  y  feit 
faire.  Lon  dit  que  pour  l'impression  de  ces  cha- 
racteres,  le  poëte  Aristophanes,  par  une  manière  de 
moquerie  couverte,  dit  en  un  passage  de  ses  co- 
mcedies, 

Les  Samiens  sont  hommes  fort  lettrez. 

Pericles  donques  adverty  de  la  route  de  son  armée, 
s'en  retourna  incontinent  au  secours.  Melissus  luy 
alla  au  devant  et  luy  donna  la  battaille,  qu'il 
perdit,  et  fut  rembarré  jusques  dedans  la  ville, 
où  Pericles  l'enferma  d'une  closture  de  muraille 
tout  à  l'entour,  aimant  mieulx  emporter  la  victoire 
et  prendre  la  ville  par  longueur  de  temps  et  avec 
despense,  que  par  exposer  ses  citoyens  au  danger 
d'estre  tuez  ou  blecez  :  mais  toutefois  quand  il 
veit  qu'ilz  se  faschoyent  de  la  longueur,  et  qu'ilz 
vouloyent  à  toute  force  venir  aux  mains,  de  manière 
qu'il  estoit  bien  malaisé  de  les  retenir,  il  divisa 
toute  son  armée  en  huit  trouppes,  lesquelles  il  feit 
tirer  au  sort,  et  celle  à  qui  escheoit  une  febve  blanche 
demouroit  en  repos  à  faire  bonne  chère  pendant 
que  les  autres  sept  combattoyent  :  et  dit  on  que 
de  là  vient,  que  lon  appelle  encore  aujourdhuy  un 
jour  blanc,  auquel  on  a  fait  bonne  chère,  et  receu 
du  plaisir,  à  cause  de  la  febve  blanche. 

LU.  Si  escrit  l'historien  Ephorus,  que  ce  fut  là 

premièrement  que  Ion  commencea  l  à  user  d'engins 
de  batterie  pour  abbattre  grosses  murailles,  et  que 
Pericles  en  trouva  la  nouveauté  fort  esmerveillable  : 
car  ce  fut  Artemon  un  ingénieur  qui  les  inventa, 
lequel  se  faisoit  porter  par  tout  dedans  une  chaire, 
pour  conduire  et  haster  les  ouvrages,  à  cause  qu'il 
est  oit  impotent  d'une  jambe,  et  que  pour  ceste 
cause  il  fut  appelle  Periphoretos.  Mais  Heraclides 
le  Pontique  reprent  en  cela  Ephorus  par  les  vers 
d'Anacreon,  es  quelz  Artemon  est  nommé  Peri- 
phoretos, plusieurs  aages  avant  ceste  guerre  de 
Samos  :  et  dit  que  ce  Periphoretos  estoit  un 
homme  fort  délicat,  et  qui  craignoit  toutes  choses 
si  follement,  que  la  plus  part  du  temps  il  ne 
bougeoit  de  sa  maison,  où  il  se  tenoit  tousjours 
assis,  ayant  deux  de  ses  serviteurs  à  ses  costez, 
qui  luy  tenoyent  sur  la  teste  un  pavois  de  cuyvre, 
de  peur  qu'il  ne  tumbast  rien  sur  luy  :  et  si  d'ad- 
venture  il  estoit  quelquefois  contraint  de  sortir 
hors  de  son  logis,  il  se  faisoit  porter  dedans  un 
petit  lict  suspendu  bien  près  de  terre,  et  que  pour 
ceste  cause  il  fut  surnommé  Periphoretos. 

LUI.  A  la  fin,  au  bout  de  neuf  mois,  les  Samiens 
furent  contraints  de  se  rendre,  et  Pericles  feit  ab- 
battre et  raser  leurs  murailles,  leur  osta  tous  leurs 
vaisseaux,  et  les  condemna  en  une  grosse  somme  de 
deniers,  dont  ilz  payèrent  promptement  une  partie, 
et  le  reste  à  certain  terme  qui  leur  fut  prefix,  pour 
la  seureté  duquel  payement  ilz  donnèrent  ostages. 
Mais  Duris  le  Samien  amplifie  les  choses  en  cest 

1  La  quatrième  année  de  la  quatre-vingt-quatrième  olym- 
piade, 441  ans  avant  Jcsus-Christ. 

endroit  fort  pitoyablement,  pour  charger  les 
Athéniens,  et  Pericles  mesme,  d'inhumaine  cruauté, 
dequoy  Thucydides,  ny  Ephorus,  ny  Aristote 
mesme,  ne  font  aucune  mention  :  et  si  ne  me 
semble  pas  que  ce  qu'il  en  escrit  soit  véritable, 
c'est  à  sçavoir,  qu'il  feit  mener  les  capitaines  des 
galères,  et  les  soudards  mesmes  Samiens,  sur  la 
place  de  la  ville  de  Milet,  où  il  les  feit  attacher 
sur  des  aix  de  bois  par  l'espace  de  dix  jours,  au 
bout  desquelz  les  pauvres  gens  n'en  pouvans  plus, 
furent  assommez  à  coups  de  bastons,  dont  on 
leur  froissa  les  testes,  et  puis  feit  on  jetter  les 
corps,  sans  permettre  qu'ilz  fussent  ensepulturez. 
Ainsi  Duris  estant  assez  coustumier,  encore  ail- 
leurs où  il  n'y  a  rien  qui  luy  touche  particulière- 
ment, d'extravaguer  hors  de  la  vérité,  semble  en 
ce  lieu  augmenter  de  paroles,  oultre  le  devoir,  les 
calamitez  de  son  pais,  pour  en  calumnier  les 
Athéniens,  et  les  en  rendre  odieux. 

LIV.  Ayant  donques  Pericles  subjugué  la  ville 
de  Samos,  il  s'en  retourna  à  Athènes,  là  où  il  feit 
honorablement  inhumer  les  os  de  ceulx  qui  estoyent 
morts  en  ceste  guerre,  et  luy  mesme  feit  le  blason 
funèbre  l  à  leur  louange  selon  la  coustume,  dont 
il  fut  merveilleusement  estimé  :  de  sorte  que 
quand  il  descendit  de  la  chaire  où  il  avoit  harengué, 
les  autres  dames  de  la  ville  luy  venoyent  baiser  les 
mains,  et  luy  mettoyent  des  chapeaux  de  fleurs  et 
des  couronnes  sur  la  teste,  comme  Ion  fait  aux 
champions  victorieux,   quand   ilz  retournent   des 

1  C'est  le  nom  qu'on  a  donné  longtemps  aux  oraisons  fu- 
nèbres. 

jeux  où  ilz  ont  emporté  le  pris  :  Mais  Elpinice 
s'approchant  de  luy,  «  Vraiement,  dit  elle,  ce  sont 
«  de  beaux  faicts  que  les  tiens,  Pericles,  et  bien 
«  dignes  de  chapeaux  de  triumphe,  de  nous  avoir 
«  perdu  beaucoup  de  bons  et  vaillans  citoyens,  non 
«  point  en  guerroyant  les  Medois,  Phœniciens  et 
«  Barbares,  comme  fait  mon  frère  Cimon,  ains  en 
«  destruisant  une  cité  qui  est  de  nostre  propre 
«  nation  et  nostre  alliée  »  .  A  ces  paroles  respondit 
Pericles  tout  doulcement,  en  riant,  ce  vers  d'Archi- 
lochus  : 

Si  vieille  estant,  ne  te  perfume  plus. 

LV.  Mais  Ion  escrit  qu'il  se  glorifia  grandement, 
et  conceut  une  merveilleuse  opinion  de  soymesme 
depuis  qu'il  eut  subjugué  les  Samiens,  disant 
qu'Agamemnon  avoit  demouré  dix  ans  à  prendre 
une  cité  barbare,  et  luy  en  neuf  mois  avoit  conquis 
la  plus  puissante  ville  de  toute  la  nation  Ionique. 
Si  n'estoit  pas  sans  occasion  qu'il  s'attribuoit  tant 
de  gloire  :  car  certainement  il  y  eut  grande  doubte 
et  non  moins  de  péril  en  telle  conqueste,  s'il  est 
vray  ce  qu'en  escrit  Thucydides,  qu'il  s'en  fallut 
bien  peu  que  les  Samiens  n'ostassent  la  seigneurie 
et  domination  de  la  mer  à  ceulx  d'Athènes. 

LVI.  Depuis  estant  ja  la  guerre  Peloponesiaque 
en  branle  \  comme  ceulx  de  Corfou  fussent  guer- 
royez par  les  Corinthiens,  il  persuada  au  peuple 
Athénien  d'envoyer  secours  aux  Corfiots,  et  de 
joindre  à  sa  ligue  ceste  isle  qui  estoit  puissante 

1  Elle  commença  dix  ans  après  la  guerre  de  Samos,  la  pre- 
mière année  de  la  quatre-vingt-septième  olympiade. 

par  mer,  disant  que  bien  tost  ilz  auroyent  les 
Peloponesiens  ennemis  déclarez.  Si  conclut  le 
peuple  à  sa  suscitation  de  secourir  ceulx  de  Corfou, 
et  y  fut  envoyé  Lacedaemonien  filz  de  Cimon  avec 
dix  galères  seulement,  par  une  manière  de  moquerie, 
pource  que  toute  la  maison  de  Cimon  portoit 
affection  et  amitié  grande  aux  Lacedaemoniens  : 
et  à  ceste  cause  feit  Pericles  bailler  ainsi  petit 
nombre  de  vaisseaux  à  Lacedaemonien,  et  l'y 
envoya  malgré  luy,  à  fin  que  s'il  ne  faisoit  en  ceste 
charge  aucun  exploit  digne  de  mémoire,  il  en  fust 
de  tant  plus  souspeçonné  de  favoriser  aux  Lace- 
daemoniens :  et  tant  qu'il  vescut  empescha  tous- 
jours,  le  plus  qu'il  peut,  de  parvenir  les  enfans  de 
Cimon,  comme  n'estans  point  par  leurs  noms 
mesmes  naturelz  Athéniens,  ains  estrangers,  pource 
que  l'un  s'appelloit  Lacedaemonien,  l'autre  Thessa- 
lien,  et  le  tiers  Elien,  et  estoyent  tous  nez  d'une 
mère  native  du  païs  d'Arcadie.  Mais  Pericles 
estant  blasmé  d'avoir  envoyé  ces  dix  galères 
seulement,  qui  estoit  bien  peu  de  secours  pour 
ceulx  qui  leur  en  avoyent  requis,  et  beaucoup 
de  matière  à  ceulx  qui  mesdisoyent  de  luy,  il 
y  en  envoya  depuis  encore  d'autres  en  plus  grand 
nombre,  lesquelles  arrivèrent  après  la  battaille  : 
dequoy  les  Corinthiens  estans  fort  courroucez,  s'en 
allèrent  plaindre  au  conseil  des  Lacedaemoniens, 
où  ilz  proposèrent  plusieurs  charges  et  plaintes  à 
l'encontre  des  Athéniens,  et  autant  en  feirent 
aussi  les  Megariens,  allegans  que  ceulx  d'Athènes 
leur  avoyent  défendu  leurs  ports,  leurs  estappes  l 
1  Leurs  marchés. 

et  tout  commerce  et  trafic  es  lieux  de  leur 
obéissance,  qui  estoit  directement  contre  les  loix 
communes,  et  contre  les  articles  de  paix  accordez 
et  jurez  entre  tous  les  Grecs.  D'avantage  les  JEgi- 
netes  se  sentans  foulez  et  trop  violentement  traittez, 
envoyèrent  secrettement  faire  leurs  doléances  et  la- 
mentations aux  Lacedaemoniens,  n'osans  pas  ouver- 
tement se  plaindre  de  ceulx  d'Athènes. 

LVII.  Sur  ces  entrefaites  la  ville  de  Potidaee 
pour  lors  subjette  aux  Athéniens,  et  ayant  esté 
ancienement  fondée  par  les  Corinthiens,  se  rebella, 
et  fut  assiégée  par  les  Athéniens,  ce  qui  hasta  bien 
la  guerre.  Ce  neantmoins  ambassadeurs  furent  pre- 
mièrement envoyez  à  Athènes  sur  ces  plaintes,  et 
Archidamus  roy  des  Lacedaemoniens  feit  tout  ce 
qu'il  peut  pour  accorder  la  plus  part  de  ces  diffé- 
rents, en  appaisant  et  addoulcissant  leurs  alliez, 
de  manière  que  les  Athéniens  n'eussent  point  eu 
la  guerre  pour  les  autres  charges  qu'on  leur  mettoit 
sus,  s'ilz  se  fussent  voulu  condescendre  à  révoquer 
le  décret  qu'ilz  avoyent  fait  contre  les  Megariens  : 
au  moyen  dequoy  Pericles,  qui  résista  plus  que 
nul  autre  à  ceste  re vocation,  et  qui  aguisa  et  incita 
le  peuple  à  persévérer  opiniastrement  en  ce  qu'il 
avoit  une  fois  ordonné  contre  les  Megariens,  fut 
seul  estimé  cause  et  autheur  de  la  guerre  Pelo- 
ponesiaque.  Car  on  dit  que  les  Lacedaemoniens 
envoyèrent  des  ambassadeurs  à  Athènes  sur  ce 
poinct  là  :  et  comme  Pericles  alleguast  une  loy 
qui  defendoit  d'oster  le  tableau,  sur  lequel  un 
edict  public  auroit  une  fois  esté  escrit,  il  y  eut 
l'un   des   ambassadeurs   de   Lacedaemone   nommé 

Polyarces,  qui  luy  dit  :  «  Et  bien  ne  l'oste  pas, 
«  mais  tourne  le  seulement,  car  vous  n'avez  point 
«  de  loy  qui  défende  cela.  » 

LVIII.  Ce  mot  fut  trouvé  plaisant,  mais  non  pour 
cela  Pericles  n'en  fleschit  jamais  :  et  pourtant 
semble  il  qu'il  avoit  quelque  occasion  secrette  de 
propre  et  particulière  malvueillance  contre  eulx, 
mais  la  voulant  couvrir  d'une  cause  publique  et 
manifeste,  il l  leur  osta  et  retrencha  les  terres 
sacrées,  qu'ilz  mettoyent  en  labourage  :  et  pour  ce 
faire,  meit  en  avant  un  décret,  que  Ion  leur  envo- 
yast  un  herault  pour  les  sommer  de  s'en  déporter, 
et  que  le  mesme  herault  allast  aussi  devers  les 
Lacedaemoniens  pour  en  accuser  devant  eulx  les 
Megariens.  Il 2  est  bien  certain  que  ce  décret  fut 
mis  en  avant  par  Pericles,  aussi  n'y  a  il  rien  qui 
ne  soit  juste  et  raisonnable  :  mais  il  advint  que 
le  herault  qui  y  fut  envoyé  mourut,  et  pensa  Ion 
que  les  Megariens  l'eussent  fait  mourir.  Parquoy 
Charinus  incontinent  proposa  un  décret  contre 
eulx,  Qu'ilz  fussent  déclarez  ennemis  mortelz  des 
Athéniens  à  jamais,  sans  espoir  de  reconciliation 
quelconque  :  et  que  si  un  Megarien  mettoit  le 
pied  seulement  dedans  le  territoire  d'Attique, 
qu'il  fust  puny  de  mort,  et  que  les  capitaines 
annuelz  quand  ilz  feroyent  leur  serment  ordinaire, 

1  Le  grec  :  il  les  accusa  de  labourer  un  terrain  consacré,  et  en 
conséquence  mit  en  avant  un  décret.  Ce  terrain  consacré  était  celui 
qui  appartenait  au  temple  d'Éleusine. 

■  Le  grec  :  «Ce  décret  mis  en  avant  par  Périclès  ne  contenait 

<  que  des  plaintes  très  modérées,  et  exprimées  d'une  manière 

<  très  humaine  ;  mais  il  advint  que  le  herault  Anthemocritus 
«  qui  y  fut  envoyé  mourut.  » 

jurassent  entre  les  autres  articles,  que  tous  les 
ans  ilz  entreroyent  en  armes  par  deux  fois  dedans 
le  païs  et  au  dommage  des  Megariens  :  et  que  le 
herault  Anthemocritus  fust  enterré  au  lieu  qui 
s'appelloit  lors  les  Portes  Triasienes,  et  maintenant 
s'appelle  Dipylon.  Mais  les  Megariens  nians  fort 
et  ferme  qu'ilz  eussent  esté  cause  de  la  mort  de 
cestuy  Anthemocritus,  en  rejettoyent  la  cause  sur 
Aspasia  et  sur  Pericles,  allegans  pour  tesmoignage 
ces  vers  du  poète  Aristophanes  en  sa  comcedie 
intitulée  les  Acharnes,  qui  sont  si  vulgaires  que  le 
commun  peuple  mesme  les  a  en  la  bouche  : 

Noz  jeunes  gens  enyvrez  s'en  allèrent 
Devers  Megare  un  jour,  où  ilz  emblerent 
Une  putain  qui  Simaetha  s'appelle  : 
Ceulx  de  Megare  irritez,  au  lieu  d'elle 
S'en  sont  venus  par  furtive  saisie 
Enlever  deux  des  garses  d'Aspasie. 

LIX.  Ainsi  est  il  bien  malaisé  de  sçavoir  dire  à 
la  vérité  la  première  origine  et  cause  primitive  de 
ceste  guerre  :  mais  bien  sont  tous  les  historiens 
d'accord,  que  Pericles  fut  principalement  autheur 
de  ce  que  le  décret  fait  à  rencontre  des  Megariens, 
ne  fut  point  révoqué.  Et  tienent  aucuns  que  ce 
fut  par  vraye  magnanimité  avec  bon  jugement, 
qu'il  persista  en  ce  qui  luy  sembla  le  plus  expé- 
dient :  pource  qu'il  estimoit  que  ce  commandement 
des  Lacedœmoniens,  n'estoit  qu'un  essay,  pour 
sonder  si  les  Athéniens  leur  voudroyent  céder  : 
et  que  leur  obtempérer  en  cela,  seroit  évidemment 
confesser  qu'ilz  se  sentoyent  les  plus  foibles  :  les 
autres    au  contraire  disent,  que  ce  fut  par  une 

arrogance  et  opiniastreté,  pour  monstrer  son 
authorité  et  sa  puissance,  qu'il  mesprisa  les  Lace- 
daemoniens.  Mais  la  plus  mauvaise  occasion,  et 
qui  toutefois  a  plus  de  tesmoings  qui  la  confir- 
ment, se  racompte  presque  en  ceste  manière  : 
Phidias  le  faiseur  d'images  \  comme  nous  avons 
ja  dit  auparavant,  avoit  entrepris  de  faire  l'image 
de  Pallas,  et  estant  amy  de  Pericles  avoit  fort 
grand  crédit  envers  luy  :  cela  luy  suscita  l'envie 
de  quelques  malvueillans,  lesquelz  voulans  sonder 
quel  jugement  le  peuple  feroit  de  Pericles,  attil- 
trerent  Menon  l'un  des  ouvriers  qui  besongnoyent 
soubs  Phidias,  et  le  feirent  venir  sur  la  place  re- 
quérir au  peuple  seureté  publique,  pour  pouvoir 
déceler  et  accuser  Phidias  d'aucun  crime  par  luy 
commis.  Le  peuple  receut  son  indice,  et  fut  son 
accusation  ouïe  en  pleine  assemblée  du  peuple  sur 
la  place,  là  où  il  ne  fut  fait  aucune  mention  de 
larcin,  pource  que  Phidias  par  le  conseil  et  advis 
de  Pericles,  avoit  tellement  apposé  et  appliqué 
l'or  en  la  composition  de  l'image  dès  le  com- 
mencement, que  Ion  le  pouvoit  oster  tout,  et  le 
peser  3  :  ce  que  Pericles  allégua  adonc  publique- 
ment aux  accusateurs,  leur  disant  qu'ilz  le  pesas- 
sent. Mais  la  gloire  de  ses  ouvrages  luy  suscitoit 
celle  envie,  pour  autant  mesmement  qu'ayant  en- 
gravé  sur  l'escu  de  la  déesse  la  battaille  des  Ama- 
zones, il  y  avoit  entaillé  son  portraict  au  naturel, 

1  Un  des  plus  célèbres  sculpteurs  de  l'antiquité. 

3  Dans  cette  statue,  qui  était  d'or  et  d'ivoire,  les  différent»-* 
parties  étaient  attachées  avec  des  vis  et  des  écrous.  On  pouvait 
les  détacher  et  les  peser. 

soubs  le  personnage  d'un  vieillard  chaulve,  qui 
levé  une  grosse  pierre  à  deux  mains  :  et  y  avoit 
aussi  fait  la  portraitture  de  Pericles  fort  belle 
après  le  naturel,  qui  combattoit  contre  une  Ama- 
zone en  tel  geste,  que  sa  main  haulsant  une 
javeline  au  devant  du  visage  de  Pericles,  par  un 
singulier  artifice  semble  vouloir  cacher  et  couvrir 
celle  similitude,  laquelle  neantmoins  se  descouvre 
et  se  monstre  d'un  costé  et  d'autre.  Si  fut  Phidias 
mis  en  prison,  là  où  il  mourut  de  maladie,  ou  bien 
de  poison  que  ses  ennemis  luy  préparèrent,  comme 
aucuns  disent,  pour  faire  d'avantage  souspeçonner 
et  calumnier  Pericles.  Comment  que  ce  soit,  le 
peuple  donna  immunité  et  affranchissement  de 
tous  subsides  à  l'accusateur  Menon,  suyvant  un 
décret  qu'en  meit  en  avant  Glycon,  et  enjoignit 
aux  capitaines  qu'ilz  le  prissent  en  leur  sauve- 
garde, et  eussent  soing  de  la  seureté  de  sa  per- 
sonne. 

LX.  Environ  ce  mesme  temps  fut  aussi  Aspasia 
accusée  de  ne  croire  point  aux  dieux,  estant  l'accu- 
sateur Hermippus  faiseur  de  comœdies,  qui  la 
chargea  d'avantage  qu'elle  servoit  de  macque- 
relle  à  Pericles,  recevant  en  sa  maison  les  bour- 
geoises de  la  ville,  dont  Pericles  jouissoit.  Dio- 
pithes  au  mesme  temps  meit  en  avant  un  décret, 
Que  Ion  feist  inquisition  des  mescreans  qui  n'ad- 
jouxtoyent  point  de  foy  aux  choses  divines,  et 
qui  enseignoyent  certains  propos  nouveaux  tou- 
chant les  effects  qui  se  font  en  l'air  et  au  ciel,  tour- 
nant la  suspicion  sur  Pericles  à  cause  d'Anaxagoras. 
Le  peuple  receut  et  approuva   ceste  inquisition  : 

et  adonc  fut  aussi  proposé  par  Dracontides,  Que 
Pericles  meist  le  compte  de  l'argent  qu'il  avoit 
despendu,  entre  les  mains  des  Pritanes,  qui  es- 
toyent  comme  superintendans  des  finances,  et  que 
les  juges  qui  auroyent  à  en  juger,  donnassent  leurs 
sentences  dedans  la  ville  dessus  l'autel.  Mais 
Agnon  osta  ce  mot  du  décret,  et  y  meit  au  lieu, 
Que  le  procès  fust  jugé  par  quinze  cents  juges,  et 
que  l'action  fust  nommée  de  larcin,  ou  de  con- 
cussion, ou  d'injustice,  comme  Ion  voudroit.  Or 
quant  à  Aspasia,  il  la  sauva  par  la  pitié  et  com- 
passion qu'il  feit  aux  juges,  en  priant  de  très 
grande  affection  pour  elle,  et  plorant  à  chauldes 
larmes,  pendant  que  la  cause  se  plaidoit,  ainsi 
comme  l'escrit  ^schines  :  mais  quant  à  Anaxa- 
goras,  craignant  qu'il  n'en  peust  faire  autant,  il 
l'envoya  hors  la  ville,  et  luy  mesme  l'accompagna. 
LXI.  Au  demourant,  voyant  qu'il  avoit  encouru 
la  malegrace  du  peuple  pour  le  faict  de  Phidias, 
et  à  ceste  cause  redoubtant  l'issue  du  jugement,  il 
enflamma  la  guerre  qui  recul  oit  tousjours,  et  ne 
faisoit  encore  que  fumer,  espérant  que  par  ce 
moyen  il  feroit  esvanouir  les  charges  que  Ion  luy 
mettoit  sus,  et  abbattroit  l'envie  que  Ion  avoit 
contre  luy,  par  ce  que  le  peuple  se  trouvant  en 
grands  affaires  et  pleins  de  danger,  se  jetteroit 
du  tout  entre  ses  bras,  et  se  commettroit  à  luy 
seul,  tant  il  avoit  acquis  d'authorité  et  de  répu- 
tation. Ce  sont  les  causes  pour  lesquelles  il  ne 
voulut  pas  souffrir,  à  ce  que  Ion  dit,  que  les 
Athéniens  cédassent  en  rien  aux  Lacedaemoniens, 
toutefois  on  ne  sçauroit  qu'en  asseurer  à  la  vérité  : 

mais  ceulx  de  Lacedasmone  sçachans  bien  que 
s'ilz  le  pouvoyent  oster  et  ruiner,  ilz  jouiroyent 
mieulx  à  leur  plaisir  des  Athéniens,  leur  mandèrent 
qu'ilz  eussent  à  purger  leur  ville  du  crime  Cylo- 
nien  ",  pource  qu'ilz  sçavoyent  bien  que  la  race 
de  Pericles  du  costé  de  sa  mère  en  estoit  entachée, 
ainsi  comme  l'escrit  Thucydides.  Mais  ceste 
espreuve  leur  tourna  tout  au  rebours  de  l'espérance 
de  ceulx  qui  y  furent  envoyez  pour  cest  effect  : 
car  au  lieu  de  faire  souspeçonner  et  calumnier 
Pericles,  ses  citoyens  l'en  honorèrent  d'avantage, 
et  s'en  fièrent  encore  plus  que  devant  en  luy, 
d'autant  qu'ilz  voyoyent  que  les  ennemis  le  crai- 
gnoyent  et  le  haïssoyent  ainsi. 

LXII.  Parquoy  avant  que  le  roy  Archidamus 
entrast  avec  l'armée  des  Peloponesiens  dedans  le 
païs  d'Attique,  il  prédit  aux  Athéniens,  que  si 
d'adventure  Archidamus  en  gastant  et  destrui- 
sant  le  plat  païs  à  l'environ,  espargnoit  ses  terres 
et  ses  biens  pour  l'amitié  et  l'hospitalité  qu'ilz 
avoyent  entre  eulx,  ou  plus  tost  pour  donner  occa- 
sion à  ses  malvueillans  de  le  calumnier,  que  dès 
lors  il  donnoit  à  la  chose  publique  les  terres  et 
les  maisons  qu'il  avoit  aux  champs.  Si  descendirent 
les  Lacedaemoniens  et  leurs  alliez  et  confederez 
avec  grosse  puissance  au  païs  de  l'Attique,  soubs 
la  conduitte  du  roy  Archidamus,  et  en  ruinant 
tout  par  où  ilz  passoyent  entrèrent  jusques  au 
bourg  d'Acharnés,  là  où  ilz  se  campèrent,  estimans 
que  les  Athéniens  ne  les  y  souffriroyent  jamais, 
ains  leur  sortiroyent  à  rencontre  pour  défendre 

}  Voyez  la  Vie  de  Solon,  chap.  xvn. 

leur  païs,  et  monstrer  qu'ilz  n'avoyent  point  le 
cueur  failly.  Mais  Pericles  consideroit  qu'il  seroit 
trop  dangereux  de  hazarder  la  bat  taille,  où  il 
estoit  question  de  la  propre  ville  d'Athènes,  contre 
soixante  mille  combattans  à  pied,  tant  du  Pelo- 
ponese  que  de  la  Bœoce  :  car  autant  y  en  avoit  il 
au  premier  voyage  qu'ilz  y  feirent.  Et  quant  à 
ceulx  qui  vouloyent  combattre  à  quelque  péril 
que  ce  fust,  et  qui  perdoyent  patience  de  veoir 
ainsi  destruire  leur  païs  devant  leurs  yeux,  il  les 
reconfort  oit  et  appaisoit,  en  leur  remonstrant, 
«  Que  les  arbres  taillez  et  couppez  revenoyent  en 
«  peu  de  temps,  mais  qu'il  est  impossible  de  re- 
«  couvrer  les  hommes  quand  on  les  a  une  fois  per- 
«  dus  »  . 

LXIII.  Toutefois  il  ne  faisoit  jamais  assembler 
le  peuple  en  conseil,  craignant  qu'il  ne  fust  force 
par  la  multitude  à  faire  aucune  chose  contre  sa 
voulunté  :  ains  comme  le  sage  pilote,  quand  la 
tourmente  le  surprent  en  haulte  mer,  donne  bon 
ordre  à  toutes  choses  en  sa  navire,  et  tient  ses 
défenses  toutes  prestes,  faisant  ce  que  son  art 
requiert,  sans  s'arrester  aux  larmes  ny  aux  prières 
des  passagers  qui  se  tourmentent  d'effroy  et 
tirent  du  cueur  :  aussi  luy  ayant  bien  fermé  la 
ville,  et  disposé  de  bonnes  et  seures  gardes  par 
tout,  se  gouvernoit  par  son  jugement,  sans  se 
soucier  de  ceulx  qui  crioyent  et  se  courrouceoyent 
contre  luy  :  encore  qu'il  y  eust  beaucoup  de  ses 
amis  qui  le  prioyent  à  grande  instance,  et  plu- 
sieurs de  ses  ennemis  qui  le  menassoyent  et  le 
chargeoyent,  et  que  Ion  chantast  par  la  ville  des 

chansons  pleines  de  moqueries,  au  deshonneur 
et  au  blasme  de  son  gouvernement,  comme  d'un 
capitaine  lasche  de  cueur,  et  qui  par  couardise 
abandonnoit  toutes  choses  en  proye  aux  ennemis. 
LXIV.  Cleon  entre  les  autres  estoit  desja  l'un 
de  ceulx  qui  plus  le  piquoyent,  et  commenceoit 
à  entrer  en  crédit  et  en  grâce  de  la  commune,  par 
le  courroux  et  malcontentement  que  Ion  avoit  de 
Pericles,  comme  il  appert  par  ces  vers  diffama- 
toires de  Hermippus,  qui  furent  alors  publiez  : 

Roy  des  satyres,  pourquoy  est-ce 
Que  tu  n'as  pas  la  hardiesse 
De  prendre  en  main  picque  ny  lance, 
Veu  qu'en  homme  plein  de  vaillance 
Tu  nous  parles  si  fièrement 
De  la  guerre  ordinairement, 
Et  promet  ton  brave  langage 
D'un  preux  chevalier  le  courage  ? 
Puis  tu  enrages  quand  l'ardent 
Cleon  te  donne  coups  de  dent, 
Ne  plus  ne  moins  que  la  cueux  bise  1 
Le  trenchant  de  l'espée  aguise. 

LXV.  Ce  nonobstant,  Pericles  pour  tout  cela 
ne  s'émeut  en  façon  quelconque,  ains  endurant 
patiemment,  sans  mot  dire,  toutes  ces  injures, 
toutes  ces  moqueries  et  picqueures  de  ses  mal- 
vueillans,  il  envoya  une  flotte  de  cent  voiles  au 
Peloponese,  en  laquelle  il  ne  voulut  point  aller  en 
personne,  ains  demoura  à  la  maison,  pour  tous- 
jours  retenir  la  ville  en  bride,  jusques  à  ce  que  les 
ennemis  se  fussent  retirez  :  et  pour  entretenir  le 

1  La  pierre  de  couleur  bise,  ou  brunâtre,  aiguise  le  tranchant 
de  l'épée. 

commun  peuple,  qui  se  courrouceoit,  et  se  faschoit 
de  ceste  guerre,  il  reconfortoit  les  pauvres  en  leur 
faisant  distribuer  quelques  deniers  publiques,  et 
aussi  par  le  département  des  terres  conquises  : 
pource  qu'ayant  chassé  tous  les  iEginetes  entière- 
ment hors  de  leur  pais,  il  feit  départir  toute 
l'isle  dTEgine  entre  les  bourgeois  d'Athènes  au 
sort  :  et  si  leur  estoit  encore  quelque  consolation 
en  leurs  adversitez,  d'entendre  le  dommage  que 
souffroyent  aussi  leurs  ennemis  :  car  ceulx  de 
l'armée  de  mer  qui  furent  envoyez  au  Peloponese 
gasterent  beaucoup  de  plat  païs,  et  saccagèrent 
plusieurs  bourgs  et  plusieurs  petites  villes  :  et  luy 
mesme  entrant  par  terre  dedans  le  païs  des  Me- 
gariens,  le  courut  et  pilla  tout,  de  manière  que  les 
Peloponesiens  recevans  bien  autant  de  dommage 
et  de  perte  des  Athéniens  par  mer,  comme  ilz  leur 
en  faisoyent  par  terre,  n'eussent  pas  si  longuement 
duré  ne  soustenu  la  guerre,  ains  s'en  fussent  bien 
tost  lassez,  ainsi  que  Péri  clés  leur  a  voit  prédit, 
s'il  n'y  eust  eu  quelque  divine  puissance,  qui  eust 
secrettement  empesché  le  discours  de  la  raison 
humaine. 

LXVI.  Car  il  advint  premièrement  une  pesti- 
lence ■  si  contagieuse  et  si  violente,  qu'elle  emporta 
toute  la  fleur  de  la  jeunesse,  et  affoiblit  grande- 
ment les  forces  d'Athènes  :  et  puis  les  corps  des 

1  Cette  peste,  une  des  plus  effroyables  dont  l'histoire  fasse 
mention*,  était  venue  d'Ethiopie.  Elle  ravagea  beaucoup  de  pays, 
et  désola  Athènes  dans  la  quatre-vingt-septième  olympiade,  la 
seconde  année  de  la  guerre  du  Péloponèse.  Thucydide  en  a 
fait  la  peinture  la  plus  vive  et  la  plus  touchante,  liv.  II,  47 
et  suiv. 

survivans  estans  travaillez  de  ceste  maladie,  les 
cueurs  aussi  consequemment  s'en  aigrirent  si 
asprement  à  l'encontre  de  Pericles,  que  leur 
ayant  le  mal  troublé  le  sens,  ilz  se  mutinèrent 
contre  luy,  comme  font  les  patiens  contre  leur 
médecin,  ou  les  enfans  contre  leur  père,  jusques  à 
luy  faire  oultrage,  à  la  suscitation  de  ses  malvueil- 
lans,  lesquelz  alloyent  disans  que  la  pestilence 
ne  procedoit  d'autre  cause,  que  de  la  multitude 
des  païsans  qui  s'estoyent  jettez  à  la  foule  dedans 
la  ville,  au  cueur  d'esté,  où  ilz  estoyent  contraints 
de  se  loger  pesle  mesle  plusieurs  ensemble  dessoubs 
petites  tentes  et  cabannes  étouffées,  y  demourans 
accroupis  tout  le  long  du  jour,  sans  pouvoir  rien 
faire,  au  lieu  qu'ilz  avoyent  accoustumé  de  vivre 
en  air  libre,  pur  et  ouvert  :  dequoy,  disoyent  ilz, 
est  cause  celuy,  qui  par  la  suscitation  de  ceste 
guerre  a  entassé  tout  le  peuple  des  champs  dedans 
les  murailles  d'une  ville,  sans  les  employer  à 
chose  quelconque,  ains  les  tenant  enfermez  comme 
des  bestes  brutes  dedans  une  estable,  et  les  laissant 
infecter  l'un  l'autre  de  contagion  pestilente,  en 
ne  leur  donnant  aucun  moyen  de  changer  un  peu 
d'air,  pour  pouvoir  à  tout  le  moins  nettement 
respirer. 

LXVII.  Parquoy  Pericles  voulant  remédier  à 
cela,  et  aussi  endommager  un  peu  l'ennemy,  feit 
armer  cent  cinquante  vaisseaux,  sur  lesquelz  il 
embarqua  bon  nombre  de  gens  de  pied  armez, 
et  de  gens  de  cheval  aussi.  Cela  donna  grande 
espérance  à  ses  citoyens,  et  non  moins  d'espou- 
ventement  aux  ennemis  voyans  une  si  grosse  puis- 

sance.  Mais  comme  il  fut  prest  à  faire  voile, 
estans  ja  tous  ses  gens  embarquez,  et  luy  mesme 
monté  dedans  la  galère  capitainesse,  il  advint 
que  le  soleil  éclipsa  soudainement,  et  le  jour 
faillit  :  ce  qui  effroya  merveilleusement  toute  la 
compagnie,  comme  si  c'eust  esté  un  fort  sinistre 
et  dangereux  présage.  Parquoy  Pericles  voyant  le 
pilote  de  sa  galère  tout  esperdu,  et  ne  sachant 
qu'il  devoit  faire,  estendit  son  manteau,  et  luy 
en  couvrit  les  yeux,  puis  luy  demanda  si  cela  luy 
sembloit  mauvaise  chose.  Le  pilote  luy  respondit, 
que  non  :  «  Et  adonc,  luy  dit  Pericles,  il  n'y  a  autre 
«  différence  entre  cecy  et  cela,  sinon  que  le  corps 
«  qui  fait  ces  ténèbres  est  plus  grand,  que  mon 
«  manteau  qui  te  bouche  les  yeulx.  &  Ces  choses 
se  disent  ainsi  es  escoles  des  philosophes,  mais 
toutefois  Pericles  se  mettant  à  la  voile,  ne  feit 
aucun  exploit  digne  d'un  si  grand  equippage  : 
et  estant  allé  mettre  le  siège  devant  la  ville  saincte 
d'Epidaure,  à  l'heure  que  Ion  esperoit  certainement 
qu'elle  deust  estre  prise,  il  fut  contraint  de  lever 
son  siège  pour  la  peste,  qui  fut  si  violente,  qu'elle 
ne  feit  pas  mourir  les  Athéniens  seulement,  mais 
aussi  tous  autres,  qui,  pour  peu  que  ce  fust,  s'ap- 
prochèrent d'eulx  et  de  leur  camp.  A  l'occasion 
dequoy,  voyant  les  Athéniens  fort  indignez  et 
irritez  encontre  luy,  il  essaya  de  les  consoler  et 
reconforter  :  mais  il  ne  peut  venir  à  bout  de  les 
appaiser,  ains  à  la  pluralité  des  voix  luy  osterent 
la  charge  de  capitaine  gênerai,  et  le  condemnerent 
en  l'amende  d'une  grosse  somme  de  deniers,  la- 
quelle ceulx  qui  disent  le  moins,  escrivent  avoir 

esté  de  quinze  talents  \  et  ceulx  qui  disent  le 
plus  de  cinquante 2.  L'accusateur  soubscript  en 
ceste  condemnation  fut  Cleon,  comme  dit  Idome- 
neus,  ou  Simmias,  comme  escrit  Theophrastus  : 
toutefois  Heraclides  le  Pontique,  met  un  nommé 
Lacratidas. 

LXVIII.  Or  quant  à  ses  maulx  publiques,  ilz  luy 
passèrent  bien  tost,  pource  que  le  peuple  laissa  le 
courroux  qu'il  avoit  contre  luy,  ne  plus  ne  moins 
que  la  mouche  guespe  laisse  l'aguillon  en  donnant 
le  coup  :  mais  en  son  privé,  ses  affaires  domestiques 
se  portoyent  mal,  tant  pource  que  la  peste  luy 
avoit  emporté  plusieurs  de  ses  parents  et  amis, 
comme  aussi  pource  que  de  longue  main  il  estoit 
en  dissension  avec  ceulx  de  sa  maison  :  car  Xan- 
tippus  l'aisné  de  ses  enfans  légitimes 3,  estant 
homme  de  mauvaise  nature,  et  d'avantage  ayant 
espousé  une  femme  jeune  et  despensiere,  fille 
d'Isander  filz  de  Epilycus,  estoit  mal  content  de 
l'estroitte  espargne  de  son  père,  qui  ne  luy  four- 
nissoit  argent  que  bien  escharsement  et  bien  peu 
à  la  fois  :  au  moyen  dequoy  il  envoya  un  jour  au 
nom  de  Pericles,  chez  l'un  de  ses  amis,  luy  de- 
mander de  l'argent  à  emprunter,  qui  luy  en  en- 
voya :  mais  comme  depuis  il  vint  à  le  redemander, 
tant  s'en  fallut  que  Pericles  le  voulust  payer,  que 

1  Neuf  mille  escus.  Amyot.  Maintenant  de  notre  monnaie 
70,031  francs. 

8  Trente  mille  escus.  Amyot.  Maintenant  de  notre  monnaie 
233>437  francs. 

3  II  faut  lire  dans  le  texte,  d'après  les  manuscrits  vus  par 
H.  Etienne  et  par  Amyot,  bairavrjpô^,  et  traduire,  estant  homme 
despensicr. 

IL  8 

qui  plus  est,  il  l'en  appella  en  justice.  Dont  le 
jeune  homme  Xantippus  estant  griefvement  in- 
digné contre  son  père,  alloit  mesdisant  de  luy  en 
public  par  la  ville,  comptant  par  une  manière  de 
moquerie  les  occupations  ausquelles  il  vaquoit 
et  passoit  son  temps  quand  il  estoit  en  son  privé, 
et  les  propos  qu'il  tenoit  avec  des  sophistes  et 
maistres  de  rhétorique  :  car  comme  il  fust  advenu, 
qu'en  un  jeu  de  pris  l'un  des  champions  qui  com- 
battoyent  à  qui  lanceroit  mieulx  le  dard,  eust  par 
meschef  ■  attaint  et  tué  un  Epitimius  Thes- 
salien  a,  il  alloit  par  tout  racomptant  que  Pericles 
avoit  tout  un  jour  esté  à  disputer  avec  Protagoras 
le  rhetoricien,  à  sçavoir  qui  devoit  estre  jugé 
coulpable  de  ce  meurtre,  selon  la  vraye  et  droit- 
turiere  raison,  le  dard,  ou  celuy  qui  l'avoit  lancé, 
ou  bien  ceulx  qui  avoyent  dressé  le  jeu  de  pris. 
D'avantage  Stesimbrotus  escrit,  que  le  bruit  qui 
courut  par  la  ville,  que  Pericles  entretenoit  sa 
femme 3,  fut  semé  par  Xantippus  mesme.  Tant  y 
a,  que  ceste  querelle  et  dissension  entre  le  père  et 
le  filz  dura,  sans  jamais  se  reconcilier,  jusques  à 

1  Par  accident.  C'est  le  sens  où  Ton  doit  prendre  le  mot 
mechef.  Voyez  la  Vie  de  Thésée,  chap.  xliv. 

"-'  Amyot  a  suivi  la  leçon  des  manuscrits  qu'Henri  Etienne  a 
cités.  Mais  pour  plus  d'exactitude,  il  devait  traduire  Epitimius 
de  Pharsale,  et  non  pas  Thessalien,  quoique  Pharsale  soit  dans 
la  Thessalie.  Les  autres  livres  portent  qu'Épitimius  tua  par 
accident  un  cheval  ;  ou  bien  qu'on  tua  le  cheval  d'Épitimius. 

3  L'expression  d' Amyot  est  équivoque.  Il  devait  traduire  : 
«  Stesimbrotus  escrit  que  Xantippus  sema  luy  mesme  le  bruit 
«  qui  courut  par  la  ville,  que  sa  femme  estoit  entretenue  par 
«  Pericles.  »  Voyez  les  réflexions  de  Plutarque  sur  cette  accusa* 
tion,  chap.  xxx. 

la  mort  :  car  Xantippus  mourut  en  la  pestilence 
générale,  et  mourut  aussi  la  sœur  germaine  de 
Pericles,  qui  y  perdit  semblablement  la  plus 
grande  part  de  ses  amis,  alliez  et  parents,  mes- 
mement  ceulx  qui  luy  estoyent  plus  utiles  au 
gouvernement  de  la  chose  publique. 

LXIX.  Mais  toutefois  jamais  il  ne  fleschit  pour 
tout  cela,  ny  n'en  rabaissa  de  rien  la  grandeur  et 
haultesse  de  son  courage,  quelques  malheurs  qui  luy 
survinssent,  ny  ne  le  veit  on  jamais  plorer,  ny  mener 
dueil  aux  funérailles  d'aucun  de  ses  parents  ou  amis, 
jusques  à  la  mort  de  Paralus  le  dernier  de  ses  enfans 
légitimes  :  car  la  perte  de  celuy  là  seul  luy  atten- 
drit le  cueur  :  encore  tascha  il  à  se  maintenir  en  sa 
constance  naturelle,  et  se  conserver  en  sa  gravité 
accoustumée,  mais  ainsi  comme  il  luy  vouloit  met- 
tre un  chapeau  de  fleurs  sur  la  teste,  la  douleur  le 
forcea  quand  il  le  veit  au  visage,  de  manière  qu'il 
se  prit  soudainement  à  escrier  tout  hauît,  et  es- 
pandit  sur  l'heure  grande  quantité  de  larmes  :  ce 
qu'il  n'avoit  jamais  fait  en  toute  sa  vie. 

LXX.  Au  demourant,  ayant  le  peuple  ja  essayé  les 
autres  capitaines  et  autres  gouverneurs,  et  cogneu 
par  expérience  qu'il  n'y  en  avoit  pas  un  de  poix  ny 
d'authorité  suffisante  pour  une  si  grande  charge,  il 
le  rappella  à  la  fin  luy  mesme  à  la  tribune  des  haren- 
gues  pour  ouir  ses  conseilz,  et  à  Testât  de  capitaine 
pour  la  conduite  des  affaires  :  car  il  se  tenoit  lors 
renfermé  en  sa  maison  pour  le  dueil  et  la  douleur  de 
ses  adversitez  domestiques  :  mais  Alcibiades  et  ses 
autres  familiers  et  amis  luy  persuadèrent  de  se  mons- 
trer  au  peuple  :  lequel  s'excusa  envers  luy  du  tort 

qu'il  luy  avoit  ingratement  fait.  Et  adonc  Pericles 
reprit  en  main  le  gouvernement  des  affaires,  comme 
devant  :  et  la  première  chose  qu'il  y  feit,  fut,  qu'il 
requit  que  Ion  revoquast  l'ordonnance  qu'il  avoit 
luy  mesme  mise  en  avant  touchant  les  bastards,  de 
peur  qu'à  faulte  d'hoir  légitime  de  son  corps,  son 
nom  et  sa  maison  ne  vinst  à  faillir  en  luy.  Mais 
quant  à  celle  loy,  voicy  comment  il  en  alloit  :  Peri- 
cles estant  en  la  fleur  de  son  crédit,  avoit  fait  passer 
une  ordonnance,  que  ceulx  là  seuls  fussent  tenus 
pour  bourgeois  d'Athènes,  qui  seroyent  nez  de  père 
et  de  mère  Athéniens  :  quelque  temps  après,  le  roy 
d'.'Egypte  ayant  envoyé  au  peuple  d'Athènes,  en 
don,  quarante  mille  mines 1  de  bled,  pour  estre 
distribué  entre  les  bourgeois  de  la  ville,  plusieurs  à 
l'occasion  de  ceste  loy  furent  accusez  de  bastardise 
et  d'estre  mestifz,  dont  paravant  on  ne  sçavoit  rien, 
ou  pour  le  moins  on  n'en  faisoit  compte,  et  y  en 
avoit  aucuns,  qui  faulsement  et  à  tort  en  estoyent 
condemnez.  Tant  y  a  qu'il  y  en  eut  de  convaincus 
et  vendus  comme  esclaves,  non  gueres  moins  de 
cinq  mille  :  et  ceulx  qui  demourerent  pour  jouir 
des  privilèges  de  bourgeoisie,  et  qui  furent  jugez 
citoyens  d'Athènes,  se  trouvèrent  jusques  au  nom- 
bre de  quatorze  mille  et  quarante. 

LXXI.  Or  trou  voit  on  fort  mauvais,  qu'une  or- 
donnance qui  avoit  eu  tant  de  pouvoir,  fust  révo- 
quée et  cassée  par  celuy  mesme  qui  en  avoit  esté 
autheur  :  mais  toutefois  la  calamité  présente,  qui 
estoit  survenue  en  la  propre  maison  de  Pericles,  rom- 

1  Dans  le  grec  quarante  mille  médimnes.  Voyez  sur  l'évalua- 
tion de  cette  mesure  la  Vie  de  Lycurgue,  chap.  xn. 

pit  le  cueur  aux  Athéniens  :  lesquelz  estimèrent 
qu'il  avoit  suffisamment  payé  la  peine  de  celle 
sienne  arrogance  :  et  croyans  qu'il  en  avoit  esté 
puny  par  expresse  permission  et  vengeance  des 
dieux,  et  que  sa  requeste  estoit  humaine,  ilz  luy 
permeirent  de  faire  enroller  son  bastard  au  registre 
des  légitimes  citoyens  de  sa  lignée,  en  luy  donnant 
son  propre  nom.  C'est  celuy  qui  depuis  ayant 
desfait  les  Peloponesiens  en  une  grosse  battaille 
navalle,  près  les  isles  Arginuses,  fut  exécuté  à  mort 
par  sentence  du  peuple,  avec  les  autres  capitaines 
ses  compagnons. 

LXXII.  Au  reste  Pericles  fut  lors  attaint  de  la 
peste,  non  pas  si  violente  ne  si  aguë  que  les  autres, 
ains  foible  et  lente,  et  qui  par  long  traict  de  temps, 
et  avec  plusieurs  changemens  luy  amortit  peu  à  peu 
la  force  et  vigueur  de  son  corps,  et  surmonta  la  gra- 
vité de  son  courage  et  de  son  bon  jugement  :  et 
pourtant  Theophrastus  en  ses  morales,  au  lieu  où 
il  dispute  si  les  meurs  des  hommes  se  changent  selon 
leurs  adventures,  et  si  les  passions  et  afflictions  du 
corps  les  peuvent  tant  altérer,  qu'elles  les  facent 
issir  hors  des  lices  et  des  bornes  de  la  vertu,  recite 
que  Pericles  en  ceste  maladie  monstra  un  jour  à  l'un 
de  ses  amis,  qui  l'estoit  allé  visiter,  ne  sçay  quel 
charme  préservatif,  que  les  femmes  luy  avoyent 
attaché  comme  un  carcan  autour  du  col,  pour  luy 
donner  à  entendre  qu'il  estoit  fort  mal,  puis  qu'il 
enduroit  qu'on  luy  applicast  une  telle  folie. 

LXXIII.  A  la  fin,  comme  il  fut  arrivé  bien  près  de 
passer  le  pas  de  la  mort,  les  plus  gens  de  bien  de  la 
ville,  et  ceulx  qui  estoyent  demourez  encore  vivans 

de  ses  amis,  estans  autour  de  son  lict,  se  meirent  à 
parler  de  sa  vertu,  et  de  la  grande  puissance  et  au- 
thorité  qu'il  avoit  eue,  en  pesant  la  grandeur  de  ses 
faicts,  et  comptant  le  nombre  des  victoires  qu'il 
avoit  emportées  :  car  il  avoit  gaigné  neuf  battailles 
estant  capitaine  gênerai  d'Athènes,  et  en  avoit  érigé 
autant  de  trophées  à  l'honneur  de  son  pais,  et  devi- 
soyent  de  toutes  ces  choses  entre  eulx,  comme  s'il 
ne  les  eust  point  entendues,  pensans  qu'il  eust  ja 
perdu  tout  sentiment  :  mais  au  contraire,  ayant 
encore  l'entendement  sain,  il  avoit  tout  bien  noté  : 
si  se  prit  à  leur  dire,  «  qu'il  s'esmerveilloit  comme 
«  ilz  louoyent  si  haultement  ce  qui  luy  estoit 
«  commun  avec  plusieurs  autres  capitaines,  et 
«  en  quoy  la  fortune  mesme  avoit  sa  part,  et  ce 
«  pendant  ilz  omettoyent  à  dire  ce  qui  estoit  en  luy 
«  le  plus  beau  et  le  plus  grand  :  c'est  que  nul  Athe- 
«  nien,  pour  occasion  de  luy,  n'avoit  onques  porté 
«  robbe  noire  &. 

LXXIV.  Aussi  estoit  il  véritablement  grand  et 
excellent  personnage,  non  seulement  pour  la  doul- 
ceur  et  clémence  qu'il  avoit  tousjours  conservée  au 
maniement  de  si  grands  affaires,  entre  tant  d'enne- 
mis et  de  malvueillans,  mais  aussi  pour  avoir  eu  ce 
jugement,  de  reputer  que  le  meilleur  de  ses  plus 
glorieux  actes  estoit,  n'avoir  en  si  absolue  puissance 
jamais  rien  concédé  à  haine,  envie,  ny  à  courroux, 
ny  s'estre  sans  mercy  vengé  d'aucun  sien  ennemy.  Si 
me  semble  que  cela  seul  rendoit  son  surnom  d'Olym- 
pien, c'est  à  dire,  divin  ou  céleste,  lequel  autrement 
estoit  trop  arrogant  et  trop  superbe,  non  odieux  ny 
envié,  ains  plus  tost  bien  séant  et  bien  convenable 

pour  avoir  eu  la  nature  si  bénigne  et  tant  debonaire, 
et  en  si  grande  licence  avoir  conservé  ses  mains 
pures  et  nettes,  ne  plus  ne  moins  que  nous  reputons 
les  dieux  pour  estre  autheurs  de  tous  biens,  et  cause 
de  nulz  maulx,  dignes  de  gouverner  et  régir  tout  le 
monde  :  non  pas  comme  disent  les  poëtes,  qui  met- 
tent noz  esprits  en  trouble  et  en  confusion  par  leurs 
folles  fictions,  lesquelles  se  contredisent  à  elles  mes- 
mes,  attendu  qu'ilz  appellent  le  ciel,  où  les  dieux 
habitent,  sejcur  très  asseuré,  et  qui  point  ne 
tremble,  et  n'est  point  agité  de  vents  ny  offusqué 
de  nuées,  ains  est  tous  jours  doulx  et  serein,  et  en 
tout  temps  également  esclairé  d'une  lumière  pure 
et  nette,  comme  estant  telle  habitation  propre  et 
convenable  à  la  nature  souverainement  heureuse  et 
immortelle  :  et  puis  ilz  les  descrivent  eulx  mesmes, 
pleins  de  dissensions,  d'inimitiez,  de  courroux  et 
d'autres  passions,  qui  ne  convienent  pas  seulement 
à  hommes  sages  et  de  bon  entendement.  Mais  ce 
discours  seroit  à  l'adventure  mieux  à  propos  en 
un  autre  traitté. 

LXXV.  Au  demourant,  les  affaires  où  se  trouvè- 
rent les  Athéniens  incontinent  après  la  mort  de  Peri- 
cles,  leur  feirent  bien  sentir  et  regretter  la  perte 
qu'ilz  avoyent  faitte  en  luy  :  car  ceulx  qui  de  son 
vivant  supportoyent  mal voulun tiers  sa  trop  grande 
authorité,  pource  qu'elle  offusquoit  la  leur,  soudain 
après  qu'il  fut  decedé,  et  qu'ilz  vindrent  à  essayer 
d'autres  harengueurs,  et  d'autres  gouverneurs,  fu- 
rent contraints  de  confesser,  qu'il  ne  pouvoit  estre 
une  nature  d'homme  plus  modérée  en  gravité,  ne 
plus  grave  en  doulceur  et  bonté,  que  la  siene  :  et 

celle  tant  enviée  puissance,  qu'ilz  appelloyent 
durant  sa  vie  monarchie  et  tyrannie,  leur  apparut 
alors  évidemment  avoir  esté  le  rempar  salutaire  de 
toute  la  chose  publique,  tant  il  sourdit  et  descouvrit 
incontinent  après  son  décès,  au  gouvernement  de 
leurs  affaires,  de  corruption  et  de  meschanceté, 
laquelle  luy,  tant  qu'il  vescut,  avoit  tousjours 
tenue  basse  et  foible,  de  sorte  qu'elle  n'apparoissoit 
point,  ou  pour  le  moins  ne  pouvoit  venir  à  telle 
licence,  qu'elle  peust  commettre  des  faultes  aus- 
quelles  il  fust  impossible  de  remédier. 


FABIUS    MAXIMUS 


SOMMAIRE 

Antiquité  et  gloire  de  la  maison  de  Fabius.  II.  Sa  douceur, 
sa  maturité  dès  l'enfance.  IV.  Ses  consulats.  Il  triomphe  des 
Liguriens.  V.  Annibal  gagne  les  batailles  de  Trébie  et  de  Trasi- 
mène.  XI.  Mort  du  consul  Flaminius.  VIII.  Effroi  dans  Rome. 
Fabius  est  nommé  dictateur.  X.  Il  Voue  des  sacrifices  et  des 
jeux.  XI.  Il  ranime  la  confiance  publique  et  fait  la  guerre  d'obser- 
vation. XII.  Annibal  l'admire,  et  ne  peut  le  forcer  à  combattre. 
XIII.  Audace  de  Minucius.  XV.  Annibal,  trompé  par  ses  guides, 
est  battu  par  Fabius.  XVI.  Ruses  d' Annibal.  XIX.  Fermeté  du 
Sénat,  qui  ne  veut  point  racheter  les  prisonniers.  Fabius  vend  ses 
terres  pour  leur  rachat.  XX.  Il  se  rend  à  Rome  pour  des  sacri- 
fices solennels.  L'audace  de  Minucius  redouble.  Il  combat 
contre  la  défense  expresse  de  Fabius,  et  est  défait.  XXV.  Fa- 
bius vole  à  son  secours,  charge  l'ennemi,  et  force  Annibal  à 
la  retraite.  XXVII.  Minucius  reconnaît  sa  faute  :  il  appelle 
Fabius  son  père  et  son  sauveur.  XXIX.  Fabius  dépose  la 
dictature.  Consulat  de  Paul  Emile  et  de  Terentius  Varron. 
XXXI.  Bataille  de  Cannes.  XXXV.  Presque  toute  l'Italie  se  dé- 
clare pour  Annibal.  Consternation  de  Rome.  Intrépidité  et  sagesse 
de  Fabius.  XXXVIII.  Il  marche  avec  MarcelLus  contre  Annibal. 
XXXIX.  Nouvelles  ruses  d'Annibal.  XL.  Fabius  contient 
par  sa  douceur  les  villes  et  l'armée  dans  le  devoir.  XLIII.  Il 
trompe  Annibal  et  surprend  Tarente.  XLV.  Grandeur  du  butin. 
XLVL  Second  triomphe  de  Fabius.  XL VIII.  Son  fils  est  nommé 
consul.  Conduite  ferme  et  noble  du  fils  à  l'égard  de  son  père. 
XLIX.  Mérite  éclatant  del'aïeul  et  du  bisaïeul  de  Fabius.  L.Scipion 
est  envoyé  en  Espagne.  Contre  l'avis  de  Fabius,  il  porte  la  guerre 
en  Afrique.  LU.  Scipion  justifie  sa  hardiesse  par  d'admirables 
exploits.  LIV.  Mort  de  Fabius  avant  la  fin  de  la  guerre.  Ses 
obsèques  aux  dépens  du  public,  qui  le  pleure  comme  le  père  du 
peuple. 

Depuis  environ  Van  494  jusque  vers  Van  551  de  Rome,  203  ans 
avant  Jésus-Christ. 

Comparaison  de  Pr-riclrs  et  de  Fabius  Maximus. 


FABIUS    MAXIMUS 

AYANT  donques  Pendes  esté  tel  es  choses  dignes 
A  de  mémoire,  dont  nous  avons  peu  avoir  cog- 
noissance,  il  est  temps  désormais  que  nous  escrivions 
aussi  quel  a  esté  Fabius.  Lon  dit  que  le  premier 
Fabius,  duquel  est  descendue  la  maison  et  la  race  des 
Fabiens,  qui  est  l'une  des  plus  grandes  et  des  plus 
nobles  de  Rome,  fut  engendré  par  Hercules,  qui 
engrossa  une  nymphe,  ou  comme  les  autres  disent, 
une  femme  du  païs  au  long  de  la  rivière  du  Tybre. 
Et  y  en  a  qui  disent,  que  les  premiers  de  ceste 
maison  furent  au  commencement  appeliez  Fodiens, 
pour  ce  qu'ilz  chassoyent  aux  bestes  sauvages  avec 
des  pièges  et  des  fosses  :  car  jusques  aujourdhuy 
les  Romains  appellent  encore  des  fosses,  fossas  :  et 
fossoyer,  fodere  :  mais  que  depuis 1  les  deux  pre- 
mières lettres  ont  esté  changées,  et  les  a  lon  appeliez 
les  Fabiens. 

II.  Comment  que  ce  soit,  il  est  certain  que  d'icelle 
maison  sont  issus  plusieurs  grands  personnages  : 
mais  entre  les  autres  il  y  en  eut  un  nommé  Fabius 
Rullus Q,  qui  pour  la  grandeur  de  ses  f aicts  fut  par 

1  Dans  le  grec  :  deux  lettres  ont  été  changées  à  leurs  noms,  etc. 
'z  Amyot,  notes  manuscrites,  remarque  qu'il  est  nommé  Fabius 
Rullianus  dans  Pline,  VIII,  41. 

les  Romains  surnommé  Maximus,  c'est  à  dire,  très 
grand  :  après  lequel,  Fabius  Maximus,  celuy  dont 
nous  escrivons  présentement,  fut  le  quatrième  en 
droitte  ligne,  et  fut  surnommé  Verrucosus,  à  cause 
d'un  seing  naturel  qu'il  avoit  sur  l'une  des  lèvres 
comme  une  petite  verrue  :  et  fut  aussi  surnommé 
Ovicula,  qui  vault  autant  à  dire  comme,  brebiette, 
pour  la  doulceur,  tardité  et  pesanteur  de  ses  façons 
de  faire  dès  qu'il  estoit  encore  enfant  :  car  sa  nature 
lente,  coye  et  reposée,  avec  une  taciturnité,  et  ce 
que  Ion  le  voyoit  peu  souvent  et  reserveement  s'es- 
batre  à  jeux  d'enfans  :  et  aussi  que  Ion  le  voyoit  dur 
d'entendement,  et  qu'il  avoit  peine  à  comprendre 
ce  qu'on  luy  enseignoit,  joinct  que  Ion  en  faisoit 
ce  que  Ion  vouloit,  tant  il  estoit  obéissant  à  tous 
ceulx  avec  qui  il  hantoit  :  le  tout  ensemble  faisoit, 
que  plusieurs  qui  ne  le  cognoissoyent  que  par 
dehors,  jugeoyent  qu'il  ne  seroit  jamais  qu'un  lour- 
dault  et  un  nyais  :  mais  il  y  en  avoit  d'autres,  qui 
le  considerans  de  plus  près,  appercevoyent  en  sa 
nature  une  constance  immuable,  et  une  magnani- 
mité de  lion. 

III.  Et  luy  mesme  depuis  estant  excité  par  les 
affaires,  donna  bien  tost  à  cognoistre,  que  ce  que 
Ion  estimoit  en  luy  bestise,  estoit  gravité  qui  ne 
s'emouvoit  de  rien  :  et  que  ce  que  Ion  jugeoit  timi- 
dité, estoit  prudence  :  ce  qu'il  n'estoit  point  hastif 
ne  remuant  en  chose  quelconque,  estoit  fermeté  et 
constance.  Parquoy  considérant  la  grandeur  de  la 
seigneurie  de  leur  chose  publique,  et  les  conti- 
nuelles guerres  qu'ilz  avoyent,  il  endurcit  et  exercita 
son  corps,  comme  unes  armes  nées  avec  luy,  pour 

s'en  pouvoir  mieulx  servir  à  la  guerre,  et  son 
éloquence  aussi  comme  un  instrument  de  persua- 
sion, pour  en  pouvoir  mener  le  peuple  à  la  raison. 
Si  estoit  son  langage  conforme  et  convenable  à  ses 
meurs  et  à  sa  manière  de  vivre  :  car  il  n'y  avoit 
fard  ny  afîetterie  quelconque,  ains  estoit  toute 
substance  avec  poix  et  profondeur  de  sentences  et 
de  conceptions  singulières  et  propres  à  luy,  sinon 
que  Ion  dit,  qu'elles  ressemblent  fort  à  celles  de 
Thucydides  :  car  on  treuve  encore  aujourdhuy 
un  blason  ou  harengue  funèbre  qu'il  feit  devant 
le  peuple  à  la  louange  de  son  filz,  lequel  mourut  au 
sortir  de  son  consulat. 

IV.  Mais  quant  à  luy,  ayant  esté  par  cinq  fois 
eleu  consul,  en  son  premier  consulat 1  il  triumpha 
des  Liguriens,  qui  sont  ceulx  des  montaignes  et  de  la 
coste  de  Gènes  :  lesquelz  ayans  esté  par  luy  desfaits 
en  une  grosse  batt aille,  où  ilz  avoyent  perdu  beau- 
coup de  gens,  furent  contraints  de  soy  retirer  et 
reserrer  au  dedans  de  leurs  Alpes,  sans  plus  courir 
ny  fourrager  les  marches  de  l'Italie  qui  leur  confine. 
Depuis  estant  Hannibal  avec  grosse  puissance  entré 
en  Italie,  et  y  ayant  gaigné  la  première  battaille 
près  la  rivière  de  Trebia,  il  tira  oultre  à  travers  la 
Thoscane  gastant  et  destruisant  tout  par  où  il 
passoit  :  ce  qui  meit  la  ville  de  Rome  en  grand 
trouble  et  en  grand  effroy  :  et  si  advint  des  signes 
et  prodiges,  aucuns  ordinaires  et  assez  accoustumez 
aux  Romains,  comme  ceulx  des  foudres  et  des  ton- 
nerres, et  d'autres  fort  estranges,  et  non  jamais 
ouiz  ne  veuz.  Car  on  rapporta  que  quelques  bou- 

1  L'an  de  Rome  521. 

cliers  estoyent  devenuz  tous  sanglants  d'eulx 
mesmes,  et  qu'entour  la  ville  d'Antium  on  trouvoit 
les  espics  de  bled,  en  les  moissonnant,  tous  ensan- 
glantez, qu'il  estoit  tumbé  du  ciel  des  pierres 
toutes  ardentes  et  en  feu,  et  que  au  cartier  des 
Phaleriens  le  ciel  sembla  s'entreouvrir,  et  en  tumba 
plusieurs  petits  escriteaux,  en  l'un  desquelz  y  avoit 
escrit  de  mot  à  mot,   «  Mars  secoue  ses  armes  ». 

V.  Mais  neantmoins  il  n'y  eut  rien  de  tout  cela 
qui  peust  arrester  ny  faire  reboucher  l'audace  du 
consul  Caius  Flaminius  :  lequel,  oultre  ce  que  natu- 
rellement il  avoit  le  cueur  grand  et  convoiteux 
d'honneur,  estoit  encore  élevé  d'avantage  pour 
aucunes  merveilleuses  prosperitez  qu'il  avoit  eues 
auparavant,  contre  toute  raison.  Car  combien  que 
le  sénat  le  rappellast,  et  que  son  compagnon  au 
consulat  s'opposast  à  son  intention,  il  avoit  neant- 
moins donné  une  battaille  aux  Gaulois,  malgré 
tout  le  monde,  et  en  avoit  emporté  la  victoire. 
Or  quant  à  tous  ces  signes  et  prodiges  célestes, 
encore  qu'ilz  troublassent  beaucoup  de  gens,  si 
n'emouvoyent  ilz  point  Fabius,  pource  qu'il  n'y  veoit 
apparence  quelconque  pour  s'en  émouvoir  :  mais 
entendant  le  peu  de  nombre  des  ennemis,  et  la 
faulte  d'argent  qu'ilz  avoyent,  il  conseilloit,  et 
estoit  d'advis,  que  Ion  devoit  avoir  un  peu  de 
patience,  et  ne  avanturer  point  la  battaille,  contre 
un  homme  qui  avoit  son  armée  aguerrie  de  longue 
main,  et  ja  exercitée  par  plusieurs  combats  à  ceste 
fin  seulement  :  et  estoit  d'opinion  qu'il  falloit 
envoyer  du  secours  à  leurs  subjects  et  alliez,  selon 
qu'il  en  seroit  besoing,  pour  retenir  les  villes  en  leur 

dévotion,  et  ce  pendant  laisser  amortir  d'elle  mesme 
la  vigueur  des  forces  de  Hannibal,  qui  estoit  comme 
un  feu  de  paille,  et  une  flamme  allumée  en  une 
matière  de  peu  de  durée  :  mais  quelque  chose  qu'il 
sceust  alléguer,  il  ne  le  peut  onques  mettre  en  teste 
de  Flaminius,  lequel  dit  qu'il  n'attendroit  point 
que  la  guerre  s'approchast  jusques  aux  portes  de 
Rome,  ny  ne  combattroit  point  dedans  la  ville 
pour  la  défendre,  comme  avoit  ancienement  fait  Ca- 
millus.  Si  commanda  incontinent  à  ses  capitaines 
qu'ilz  tirassent  leurs  compagnies  aux  champs, 
et  luy  mesme  monta  sur  son  cheval,  lequel  sans 
cause  apparente  s'effroya  si  estrangement,  et  se 
tourmenta  tant,  qu'il  jetta  le  consul  la  teste  devant 
par  terre  :  cela  neantmoins  ne  luy  feit  point  changer 
d'opinion,  ains  suyvant  sa  première  resolution,  s'en 
alla  au  devant  de  Hannibal,  et  luy  présenta  la  bat- 
taille  1  en  la  Thoscane,  au  long  du  lac  qui  se  nomme 
Thrasimene  (qui  est  le  lac  de  Peruse 2  ) . 

VI.  Ceste  battaille  fut  si  asprement  combattue 
d'une  part  et  d'autre,  que  combien  qu'à  l'instant 
mesme  du  combat,  il  se  fust  levé  un  tremblement 
de  terre  si  violent,  que  quelques  villes  en  furent 
renversées  sans  dessus  dessoubs,  aucunes  rivières 
destournées  de  leurs  cours,  et  les  pieds  des  mon- 
tagnes esbranlez  et  ouverts,  il  n'y  eut  toutefois  pas 
un  des  combattans  qui  en  sentist  rien.  Si  y  demoura 
mort  sur  le  champ  le  consul  mesme  Flaminius,  après 
avoir  fait  de  sa  personne  plusieurs  actes  de  grande 
force  et  de  grande  hardiesse,  et  autour  de  luy  les 

1  L'an  de  Rome  537. 

2  Cela  n'est  point  dans  Plutarque. 

plus  gens  de  bien  qui  fussent  en  l'armée  :  le  demou- 
rant  s'estant  mis  en  fuitte,  il  en  fut  fait  un  fort 
grand  meurtre,  car  il  fut  taillé  en  pièces  bien 
quinze  mille  hommes,  et  y  en  eut  autant  de  prison- 
niers. 

VII.  Après  la  desconfiture,  Hannibal  feit  toute  la 
diligence  qui  luy  fut  possible  pour  trouver  le  corps 
de  Flaminius,  à  fin  de  le  faire  inhumer  honorable- 
ment, à  cause  de  sa  vertu,  mais  il  ne  le  peut  onques 
trouver  entre  les  morts,  ny  n'a  Ion  jamais  sceu  de- 
puis qu'il  estoit  devenu.  Or  quant  à  la  première 
desfaitte  de  Trebia,  ny  le  capitaine  gênerai  qui 
l'escrivit,  ny  le  messager  qui  en  apporta  la  nouvelle 
à  Rome,  ne  l'a  dit  à  la  vérité,  ainsi  comme  elle 
estoit,  ains  faignit  que  l'issue  en  avoit  esté  doub- 
teuse,  de  sorte  que  Ion  ne  sçavoit  qui  en  avoit  eu  du 
meilleur  :  mais  de  ceste  cy,  incontinent  que  le  prae- 
teur  Pomponius  en  eut  entendu  la  nouvelle,  il  feit 
assembler  le  peuple  en  conseil,  là  où  sans  user  de  des- 
guisement  ne  de  dissimulation,  leur  dit  tout  ouverte- 
ment :  «  Seigneurs  Romains,  nous  avons  perdu  la 
«  battaille,  en  laquelle  nostre  armée  a  esté  descon- 
«  fitte  et  desfaitte  tout  à  plat,  et  le  consul  mesme  y 
«  est  demouré  mort  :  parquoy  advisez  ce  que  vous 
«  avez  à  faire  pour  vostre  salut  et  seureté.  » 

Vin.  Ces  paroles  jettées  comme  un  orage  de  vent 
impétueux  sur  la  mer  d'une  infinie  multitude  de 
peuple,  meirent  la  ville  en  grand  trouble,  et  en  fut 
l'enroy  si  grand,  qu'il  n'y  avoit  homme  qui  fust  à 
soy,  ne  qui  eust  le  sens  rassis  :  toutefois  si  furent 
ilz  bien  tous  d'accord,  que  les  affaires  avoyent  né- 
cessairement besoing  du  souverain  magistrat  que 

Ion  appelle  en  latin  la  Dictature,  et  d'un  personnage 
qui  la  sceust  exercer  vertueusement  sans  espargner 
ny  craindre  personne,  et  que  Fabius  Maximus  seul 
estoit  tel,  ayant  la  grandeur  de  courage,  et  la  gravité 
de  meurs,  égale  à  la  dignité  et  authorité  souveraine 
de  ce  magistrat  :  avec  ce  qu'il  estoit  en  l'aage  où  la 
force  du  corps  est  encore  joincte  à  la  maturité  de 
l'entendement,  et  la  hardiesse  meslée  avec  l'expé- 
rience et  sagesse.  Cest  advis  estant  approuvé  de 
tous,  Fabius  fut  eleu  dictateur,  lequel  nomma  pour 
chef  de  la  chevalerie  Lucius  Minutius  :  si  requit 
premièrement  au  sénat,  qu'il  luy  fust  permis  de 
monter  à  cheval  à  la  guerre,  car  il  n'estoit  pas  per- 
mis au  dictateur,  ains  expressément  défendu  par 
une  ordonnance  anciene,  soit  ou  pource  qu'ilz  re- 
putoyent  la  principale  force  de  leur  armée  consister 
en  leurs  gens  de  pied,  et  à  ceste  cause  vouloyent 
que  le  chef  demourast  entre  eulx  au  jour  de  la 
battaille,  et  ne  les  abandonnast  point  :  où  pource 
que  l' authorité  de  ce  magistrat  en  toute  autre 
chose  est  si  grande,  qu'elle  approche  de  la  tyranni- 
que,  ilz  vouïoyent  qu'à  tout  le  moins  en  cela  le 
dictateur  eust  affaire  de  la  souveraine  puissance 
du  peuple. 

IX.  Fabius  donques  voulant  d'entrée  monstrer 
la  majesté  et  la  grandeur  de  son  magistrat,  à 
fin  que  chascun  luy  en  fust  plus  obéissant,  et  plus 
prompt  à  faire  son  commandement,  il  sortit  en 
public  avec  vingt  et  quatre  sergens  portans  les 
faisceaux  de  verges  et  les  haches  devant  luy  :  et 
comme  l'un  des  consuls  luy  vint  au  devant,  il 
luy    envoya    commander    par    un    sergent,    qu'il 

eust  à  laisser  les  faisceaux  de  verges  qu'on  portoit 
devant  luy,  et  les  autres  marques  et  enseignes  de 
magistrat,  et  qu'il  levinst  trouver  en  estât  d'homme 
privé.  Puis  commenceant,  par  un  très  beau  et  bon 
commencement,  au  service  des  dieux,  il  remons- 
tra  au  peuple  comme  la  perte  qu'ilz  avoyent 
receuë,  leur  estoit  advenue  par  la  témérité  et  non- 
chalance estourdie  de  leur  capitaine,  qui  n'avoit 
tenu  compte  des  choses  divines  :  non  point  par  la 
faute  ny  par  la  lascheté  des  combattans  :  et  les 
enhorta  pour  ceste  cause  de  ne  craindre  point  leurs 
ennemis,  ains  d'appaiser  l'ire  des  dieux,  en  leur 
portant  honneur  et  révérence  :  non  qu'il  les 
rendist  superstitieux  en  ce  faisant,  ains  asseuroit 
leur  vertu  par  vraye  dévotion  envers  les  dieux,  et 
leur  ostoit  ou  diminuoit  la  crainte  des  ennemis,  en 
leur  donnant  certaine  espérance  de  l'aide  des  dieux. 
X.  Si  furent  adonc  visitez  les  saincts  livres 
prophétiques,  que  Ion  appelle  les  livres  de  la  Sibylle, 
qui  sont  tenus  fort  secrets,  et  y  trouva  Ion  quelques 
ancienes  prophéties  et  oracles,  qui  se  rapportoyent 
et  se  conformoyent  aux  accidens  lors  advenus, 
mais  il  n'est  pas  loisible  de  publier  ny  redire  à 
autruy  ce  que  Ion  y  a  cogneu  :  puis  le  dictateur  en 
pleine  assemblée  du  peuple,  devant  toute  l'assis- 
tance voua  solennellement  aux  dieux,  qu'il  leur 
sacrineroit  tout  tant  de  fruict  que  porteroyent  à 
la  prochaine  saison  nouvelle  >  les  brebis,  les  truyes, 
les  vaches  et  les  chèvres,  en  toutes  les  montaignes, 
plaines,  rivières,  ou  prairies  de  l'Italie,  et  feroit 

1  Au  printemps.   Les   Romains  nommaient   ce  sacrifice   Ver 
sacrum. 

célébrer  des  jeux  de  musique  et"  jouer  autres 
mystères  en  l'honneur  des  dieux,  jusques  à  y 
despendre  la  somme  de  1  trois  cents  trente  trois 
sesterces,  ou 2  trois  cents  trente  trois  deniers 
Romains,  et  un  tiers  de  denier  d'avantage.  Ceste 
somme  reduitte  à  la  monnoye  grecque  monte  à 
la  valeur  de  quatre  vingts  trois  mille  cinq  cents 
quatre  vingts  trois  drachmes  d'argent,  et  deux 
oboles 3.  Or  seroit  il  bien  malaisé  de  rendre  la  raison 
pour  laquelle  il  spécifia  nommeement  ceste  somme 
ainsi  précise,  et  pourquoy  il  la  distribua  par  trois, 
si  ce  n'est  que  Ion  vueille  exalter  la  puissance  du 
nombre  ternaire,  pource  que  c'est  un  nombre  de  sa 
nature  parfaict,  et  le  premier  des  nompers,  qui  est 
le  commencement  de  multitude,  et  qu'il  comprent 
en  soy  les  premières  différences  et  les  premiers 
éléments  et  principes  de  tous  les  nombres  uniz 
et  joincts  ensemble. 

XI.  Ainsi  Fabius  ayant  fait  que  le  peuple  eust 
bonne  espérance  en  l'aide  et  faveur  des  dieux,  le 
rendit  en  ce  faisant  mieulx  délibéré  de  bien  faire 
à  l'advenir  :  mais  luy  mettant  tout  son  espoir  de 
victoire   en   soy  mesme,  comme   celuy  qui    esti- 

1  On  lit  dans  Tite-Live,  XXII,  10,  que  la  dépense  de  ces  jeux 
fut  de  trois  cent  trente-trois  mille  trois  cent  trente-trois  as  et  un 
tiers,  ce  qui  fait  de  notre  monnaie  25,937  francs.  Mais  cet  endroit 
est  fort  altéré  dans  les  manuscrits  :  on  l'a  restitué  sur  des  conjec- 
tures Plutarque  a  lu  un  exemplaire  plus  correct,  ou  bien  il  a 
suivi  quelque  autre  auteur.  Quant  à  l'affectation  du  nombre  trois, 
nous  avons  déjà  vu  dans  la  Vie  de  Numa,  chap.  xxv,  les  idées 
des  Romains  sur  les  nombres. 

2  II  faut  lire  et  au  lieu  de  ou. 

3  Ce  sont  environ  huit  mille  cinq  cents  escus.  Amyot.  Main- 
tenant 65  040  francs  de  notre  monnaie. 

moit  que  les  flieux  envoyent  aux  hommes  l'heur 
et  la  prospérité  par  le  moyen  de  vertu  et  de  pru- 
dence, s'en  alla  trouver  Hannibal,  non  point 
en  l'intention  de  le  combattre,  ains  en  ferme  déli- 
bération de  luy  consumer  la  vigueur  de  son  armée 
par  long  traict  de  temps,  sa  pauvreté  par  force 
d'argent,  et  le  petit  nombre  de  ses  gens  par  grande 
multitude  de  combattans.  Si  s'en  alloit  tousjours 
campant  en  lieux  forts  et  haults  sur  les  mon- 
tâmes, hors  du  danger  de  la  chevalerie  de  son 
ennemy,  qu'il  coustoyoit  tousjours,  de  sorte  que 
quand  l'ennemy  s'arrestoit  en  quelque  lieu,  aussi 
faisoit  il  luy,  et  s'il  se  remuoit,  il  le  suyvoit  à  la 
trace,  et  rouoit 1  à  l'entour  de  luy.  sans  jamais 
esloigner  les  montaignes,  n'y  s'approcher  de  si 
près  qu'il  peust  estre  contraint  de  combattre  s'il 
ne  vouloit  :  et  neantmoins  se  monstroit  tousjours 
à  la  queue  de  son  ennemy,  et  le  tenoit  en  conti- 
nuelle crainte,  par  ce  qu'il  estimoit  qu'il  allast 
espiant  le  poinct  de  son  occasion  pour  le  charger 
à  son  advantage. 

XII.  Mais  en  dilayant  et  prolongeant  ainsi  le 
temps,  il  vint  à  la  fin  à  estre  mesprisé  de  chascun  : 
car  et  en  son  camp  on  mesdisoit  publiquement  de 
luy,  et  les  ennemis  mesmes  le  tenoyent  pour  homme 
couard  et  de  fort  lasche  cueur,  excepté  Hannibal 
seul,  lequel  appercevant  bien  son  bon  jugement, 
et  la  manière  de  laquelle  il  le  vouloit  combattre, 
estima  que  par  toute  voye  de  ruze  ou  de  force,  il 
le  falloit  attirer  au  combat,  ou  autrement  que  les 
affaires    des    Carthaginois    s'en    alloyent    ruinez, 

1  Tournait  autour  de  lui. 

attendu  qu'ilz  ne  se  pouvoyent  servir  ne  valoir  de 
leurs  armes,  en  quoy  ilz  estoyent  les  plus  forts, 
et  ce  pendant  estoyent  minez  et  consumez  par 
multitude  d'hommes,  et  à  force  d'argent,  en  quoy 
ilz  estoyent  les  plus  foibles.  Si  se  meit  à  imaginer 
et  à  essayer  toutes  sortes  de  ruzes  de  guerre,  dont 
il  se  pouvoit  adviser,  ne  plus  ne  moins  que  fait 
le  ruzé  champion  de  lucte,  qui  cherche  tout  moyen 
d'avoir  prise  sur  son  adversaire  pour  luy  donner 
le  bond  :  car  tantost  il  s'approchoit  de  luy,  et  luy 
faisoit  donner  des  alarmes  en  son  camp,  tantost 
il  s'en  reculoit,  et  se  remuoit  souvent  de  lieu  à 
autre,  pour  veoir  s'il  le  pourroit  point  attirer  hors 
de  ceste  resolution,  de  ne  mettre  rien  en  hazard, 
ains  jouer  tousjours  au  plus  seur. 

XIII.  Et  quant  à  luy,  il  persévéra  tousjours 
constamment  en  sa  première  délibération,  croyant 
certainement  que  c'estoit  le  plus  expédient  de  le 
faire  ainsi  :  mais  le  gênerai  de  la  chevalerie, 
Minutius,  luy  faisoit  beaucoup  d'ennuy,  lequel 
ardent  du  désir  de  combattre  sans  propos,  et 
faisant  de  l'audacieux,  alloit  gaignant  la  bonne 
grâce  des  soudards  par  une  furieuse  ardeur  de  vou- 
loir combattre  qu'il  leur  imprimoit,  et  une  vaine 
espérance  dont  il  les  remplissoit,  de  manière  qu'ilz 
se  moquoyent  de  Fabius,  en  l'appellant  le  péda- 
gogue de  Hannibal,  et  au  contraire  louoyent 
haultement  Minutius,  comme  capitaine  hardy, 
et  digne  de  la  magnanimité  de  Rome.  Cela  le 
faisoit  encore  plus  arrogamment  monter  en  gloire, 
et  en  presumptueuse  opinion  de  soy  mesme,  en 
piquant  Fabius  de  ce  qu'il  alloit  ainsi  logeant  tous- 

jours  son  camp  sur  les  montagnes,  disant  que  le 
dictateur  leur  appareilloit  de  beaux  jeux,  en  leur 
faisant  veoir  l'Italie  que  Ion  brusloit,  pilloit  et 
gastoit  ainsi  devant  leurs  yeux  :  et  demandoit  à 
ceulx  qui  estoyent  bons  amis  de  Fabius,  s'il  feroit 
point  à  la  fin  monter  son  camp  jusques  au  ciel, 
se  desfiant  de  la  terre,  ou  si  c'estoit  de  peur  que 
les  ennemis  ne  le  trouvassent,  qu'il  s'alloit  ainsi 
cachant  dedans  les  nues  et  les  brouées. 

XIV.  Les  amis  de  Fabius  luy  rapportoyent  tous 
ces  brocards,  et  luy  conseilloyent  de  hazarder 
plus  tost  la  battaille,  que  de  supporter  plus  tant 
de  paroles  injurieuses,  qui  se  disoyent  contre  luy. 
Mais  Fabius  leur  respondit,  «  Si  je  faisois  ce  que 
«  vous  me  conseillez,  je  serois  encore  plus  couard 
«  qu'ilz  ne  cuident  que  je  le  sois  maintenant,  en 
«  sortant  hors  de  ma  délibération  pour  crainte  de 
«  leurs  paroles  piquantes  et  traicts  de  moquerie. 
<i  Car  ce  n'est  point  honte  que  d'avoir  crainte  pour 
«  le  bien  et  le  salut  de  son  païs  :  ains,  au  contraire, 
<<  s'estonnerpour  le  bruit  et  l'estime  d'une  commune, 
«  ou  pour  les  improperes  et  calumnies  des  hommes, 
«  n'est  point  acte  de  personnage  digne  d'une  si 
«  grande  charge,  ains  plus  tost  d'homme  servant 
«  et  obéissant  à  ceulx  à  qui  il  doibt  commander, 
«  et  qu'il  doibt  gouverner,  pource  qu'ilz  ne  sont 
«  pas  sages.  » 

XV.  Depuis  il  advint  que  Hamiibal  tumba  en 
un  erreur  bien  grand,  pource  que  voulant  s'es- 
loigner  de  Fabius,  et  par  mesme  moyen  mener  son 
armée  en  païs  plain,  où  il  y  eust  vivres  et  fourrages 
pour  les  bestes,  il  commanda  à  ses  guides,  qu'ilz 

le  conduisissent  incontinent  après  soupper  en  la 
plaine  de  Casinum  \  Les  guides  n'ayans  pas  bien 
entendu  ce  qu'il  leur  avoit  dit,  à  cause  qu'il  pro- 
nonceoit  barbarement  le  langage  Italien,  prirent 
l'un  pour  l'autre,  et  l'allerent  jetter  luy  et  son 
armée  en  un  bout  de  la  Champagne 2  près  la  ville 
de  Casilinum,  par  le  milieu  de  laquelle  passe  la 
rivière  que  les  Romains  appellent  Vulturnus  3,  et 
le  païs  d'alentour  est  une  vallée  ceincte  et  environ- 
née de  montagnes  tout  à  l'entour,  excepté  qu'elle 
s'estend  devers  la  mer,  là  où  ceste  rivière  se  res- 
pandant  hors  de  son  lict,  fait  des  maretz  et  des 
bancs  de  sable  fort  profonds,  et  nnablement  se 
va  descharger  en  celle  coste  de  mer  qui  est  fort 
dangereuse,  et  où  il  n'y  a  nul  abry.  Estant  donques 
Hannibal  descendu  en  ce  fond  de  sac,  Fabius 
qui  cognoissoit  le  païs  et  sçavoit  les  adresses  des 
chemins,  suyvant  ses  brisées,  luy  serra  le  pas  par 
où  il  pouvoit  sortir  de  ceste  vallée,  avec  quatre 
mille  hommes  de  pied  qu'il  y  ordonna,  et  disposa 
le  demourant  de  son  armée  sur  les  croppes  des 
montagnes,  aux  endroits  plus  opportuns  tout  à 
l'environ  :  puis  avec  ses  coureurs,  et  les  plus  dispos 
et  légèrement  armez  de  ses  gens,  feit  charger  la 
queue  des  ennemis  :  ce  qui  melt  toute  leur  armée 
en  desordre,  et  y  en  eut  bien  huit  cents  de  tuez. 
Parquoy  Hannibal  voulant  tirer  son  camp  hors  de 
là,  et  cognoissant  la  faulte  que  ses  guides  avoyent 

1  Au  pied  de  Monte  Casino,  dans  le  pays  des  Volsques,  près 
de  Rome. 

-  La  Campanie. 

3  On  l'appelle  encore  aujourd'hui  Voltumo,  et  Casilinum  était 
où  est  aujourd'hui  la  ville  de  Capoue. 

faitte,  en  prenant  l'un  pour  l'autre,  et  le  danger 

auquel  ilz  l'avoyent  mis,  les  feit  pendre. 

XVI.  Mais  au  demourant,  de  forcer  ses  ennemis 
qui  tenoyent  les  cymes  des  coustaux,  et  les  en 
dechasser  à  force,  il  n'y  voyoit  point  de  moyen, 
n'y  n'en  avoit  point  d'espérance  :  à  l'occasion 
dequoy  ses  gens  est  ans  effroyez  et  descouragez, 
pource  qu'ilz  se  voyoyent  de  tous  costez  enfermez, 
sans  ordre  d'en  pouvoir  eschapper,  il  se  délibéra 
d'affiner  son  ennemy  par  une  telle  ruze  :  C'est  qu'il 
feit  choisir  environ  deux  mille  bœufs,  de  ceulx 
que  Ion  avoit  pris  au  pillage,  et  leur  feit  attacher 
à  chasque  corne  des  flambeaux,  ou  des  fagots  de 
saule,  et  des  javelles  de  sarment,  et  ordonna  à  ceulx 
qui  en  avoyent  la  charge,  que  la  nuict  quand  il 
leur  hausseroit  un  signe  en  l'air,  ilz  meissent  le  feu 
en  ces  fagots,  et  chassassent  les  bœufs  contremont 
les  coustaux  vers  les  pas  et  les  endroits  que  les 
ennemis  avoyent  occupez.  Pendant  que  cela  se  pre- 
paroit,  luy  de  son  costé  ordonna  son  armée  en 
battaille,  puis  quand  la  nuict  fut  venue  la  feit  mar- 
cher le  petit  pas. 

XVII.  Or  les  bœufs,  tant  que  le  feu,  qui  brus- 
loit  ce  qu'ilz  avoyent  attaché  aux  cornes,  fut  petit, 
cheminèrent  tout  bellement  contremont  le  pied  des 
montagnes,  là  où  on  les  chassoit,  dont  les  bergers 
et  bouviers  qui  estoyent  sur  les  cymes  des  cous- 
taux, s'esmerveillerent  fort  de  veoir  ainsi  des 
flammes  et  des  feux  attachez  aux  cornes  de  ces 
bœufs,  comme  si  c'eust  esté  une  armée  marchant 
en  ordonnance  aux  lumières  des  torches  :  mais 
quand  les  cornes  vindrent  à  estre  bruslées  jusques  à 

la  racine,  et  que  le  sentiment  du  feu  fut  passé  jus- 
ques  à  la  chair  vifve,  adonc  commencèrent  les  bœufs 
à  se  débattre,  et  à  secouer  leurs  testes,  et  en  ce 
faisant,'  se  couvrirent  de  feu  les  uns  les  autres 
de  plus  en  plus.  Si  ne  cheminèrent  plus  bellement, 
ny  en  ordre,  ains  pour  la  frayeur  qu'ilz  avoyent, 
et  la  douleur  qu'ilz  sentoyent,  se  prirent  à  courir 
çà  et  là  à  travers  les  montagnes,  portans  de  la 
flamme  à  leurs  cornes  et  à  leurs  queues,  dont  ilz 
mettoyent  le  feu  es  bois  et  buissons  par  lesquelz 
ilz  passoyent.  Cela  sembloit  bien  estrange  à  veoir, 
et  estonnoit  fort  les  Romains  qui  gardoyent  les  pas 
des  montagnes,  car  ilz  cuidoyent  que  ce  fussent 
hommes  qui  courussent  ainsi  çà  et  là  avec  des  tor- 
ches aux  mains  :  au  moyen  dequoy  ilz  en  estoyent 
tous  effroyez  et  troublez,  pensans  que  ce  fussent  les 
ennemis,  qui  accourussent  ainsi  contre  eulx,  pour 
les  environner  de  tous  costez,  tellement  qu'ilz 
n'osèrent  plus  s'arrester  aux  passages,  où  ilz  avoyent 
esté  ordonnez,  ains  abandonnans  les  destroits  se 
meirent  à  fouir  vers  leur  grand  camp,  et  aussi 
tost  les  avantcoureurs  de  Hannibal  armez  à  la 
légère,  se  saisirent  de  ces  pas,  de  manière  que  le 
reste  de  l'armée  eut  tout  loisir  de  marcher  à  son 
aise  jusques  là,  sans  crainte  ny  péril,  encore  qu'elle 
fust  chargée  et  empeschée  d'une  quantité  grande 
de  toute  sorte  de  butin. 

XVIII.  Or  quant  à  Fabius,  il  s'apperceut  bien  dès 
la  nuict  mesme,  que  c'estoit  une  ruze  de  Hannibal 
pource  que  quelques  uns  des  bœufs,  ainsi  qu'ilz 
s'en  fuyoyent  çà  et  là,  tumberent  entre  ses  mains  : 
à  l'occasion  dequoy,  craignant  de  tumber  en  quel- 

que  embusche  pour  les  ténèbres  de  la  nuict,  il 
teint  ses  gens  en  battaille  sans  autrement  bouger 
ny  faire  bruit,  et  le  matin  si  tost  que  le  jour  com- 
mencea  à  poindre,  se  meit  à  suyvre  son  ennemy 
à  la  trace,  donnant  sur  la  queue,  et  escarmouchant 
les  derniers  dedans  les  destroits  des  montagnes, 
de  manière  qu'il  meit  tout  l'ost  des  ennemis  en 
desarroy,  jusques  à  ce  que  Hannibal  envoya  de 
l'avantgarde  quelque  nombre  d'Espagnolz,  hom- 
mes légers  et  dispos,  accoustumez  de  gravir  aux 
montagnes,  lesquelz  venans  à  charger  les  Romains 
armez  de  pesantes  armes  en  tuèrent  plusieurs,  et 
feirent  retirer  Fabius  :  lequel  en  fut  adonc  encore 
bien  plus  mesprisé  et  blasmé  que  devant,  pource 
qu'il  avoit  tousjours  montré  de  ne  vouloir  point 
à  force  ouverte  combattre  Hannibal,  ains  le 
miner  et  desfaire  par  astuce  et  prudence,  en 
quoy  il  se  trouvoit  luy  mesme  abusé  et  affiné  par 
luy. 

XIX.  D'avantage  Hannibal  voulant  enflammer 
encore  plus  l'ire  et  le  courroux  des  Romains 
contre  luy,  quand  il  approcha  de  ses  terres,  com- 
manda que  Ion  bruslast  et  gastast  tout  à  l' environ, 
mais  que  Ion  ne  touchast  aucunement  aux  sienes, 
et  y  meit  expressément  des  gardes  pour  empescher 
que  Ion  n'y  prist  rien,  et  que  Ion  n'y  feist 
aucun  dommage.  Cela  fut  rapporté  à  Rome,  qui 
aggrava  bien  encore  plus  le  mescontentement 
que  Ion  avoit  de  luy  :  joinct  que  les  tribuns  du 
peuple  ne  cessoyent  de  crier  contre  luy  es  haren- 
gues  qu'ilz  faisoyent  devant  le  peuple,  à  la  susci- 
tation   d'un    Metellus   principalement,    non   pour 

inimitié  qu'il  eust  encontre  Fabius,  mais  pource 
qu'il  estoit  parent  de  Minutius  maistre  de  la  che- 
valerie, et  estimoit  que  la  mauvaise  opinion  que 
l'on  prendroit  de  l'un,  tourneroit  à  la  louange 
et  à  l'avantage  de  l'autre.  Le  sénat  mesme  estoit 
courroucé  contre  luy  pour  l'accord  qu'il  feit  avec 
Hannibal,  touchant  les  prisonniers  de  guerre  : 
car  il  accorda  que  Ion  eschangeroit  les  prisonniers 
en  rendant  homme  pour  homme,  ou  bien  ■  deux 
cents  cinquante  drachmes  d'argent  pour  chasque 
teste,  si  les  uns  en  avoyent  plus  que  les  autres. 
Quand  l'eschange  eut  esté  ainsi  fait,  il  se  trouva 
que  Hannibal  en  avoit  encore  de  reste  deux  cents 
quarante  Romains.  Le  sénat  ordonna  que  Ion 
n'envoyeroit  point  d'argent  pour  les  délivrer, 
et  blasma  grandement  Fabius  d'avoir  fait  cest 
accord,  comme  n'estant  ny  honorable  ny  pro- 
fitable à  la  chose  publique,  pour  recouvrer  des 
gens  qui  par  lascheté  de  cueur  s'estoyent  laissez 
prendre  aux  ennemis.  Ce  qu'entendant  Fabius, 
supporta  patiemment  le  courroux  du  sénat,  mais 
n'ayant  point  d'argent,  et  ne  voulant  point  faillir 
à  sa  parole,  ny  abandonner  ses  citoyens  prison- 
niers, il  envoya  son  filz  à  Rome  avec  procuration 
pour  vendre  ses  terres,  et  luy  en  apporter  l'argent 
incontinent.  Le  jeune  homme  y  alla,  vendit  les 
héritages  de  son  père,  et  luy  en  porta  bien  tost 
l'argent  au  camp,  dont  il  rachepta  les  prisonniers, 
en  envoyant  leur  rançon  à  Hannibal.  Plusieurs 
de  ceulx  qu'il  avoit  racheptez  le  voulurent  depuis 

1  Ce  sont  environ  vingt   et    cinq  escus.  Amyot.    Maintenant 
194  francs  de  notre  monnaie. 

rembourser,  mais  il  n'en  voulut  onques  rien  prendre, 
et  leur  donna  leur  rançon  à  tous. 

XX.  Depuis  estant  appelle  à  Rome  par  les 
presbtres  pour  faire  quelques  solennelz  sacrifices, 
il  laissa  l'armée  entre  les  mains  de  Minutius  pour 
la  gouverner  en  son  absence,  avec  condition  de 
ne  s'attacher  point  à  l'ennemy,  et  de  ne  com- 
battre point  :  ce  que  non  seulement  il  luy  défendit 
très  expressément,  comme  ayant  souveraine  puis- 
sance, ains  encore  l'en  admonesta,  et  l'en  pria 
très  instamment  comme  son  amy.  Minutius  se 
souciant  bien  peu  de  toutes  ses  prières  et  com- 
mandemens,  aussi  tost  qu'il  eut  le  dos  tourné 
commencea  incontinent  à  harasser  les  ennemis  : 
et  un  jour  entre  les  autres  ayant  observé  que 
Hannibal  avoit  envoyé  bonne  partie  de  son  armée 
au  fourrage  et  recouvrement  de  vivres,  il  alla 
charger  ceulx  qui  estoyent  demourez,  et  les  mena 
bâtant  jusque  dedans  leur  camp  avec  grand 
meurtre,  et  plus  grand  effroy  de  ceulx  qui  s'es- 
toyent  sauvez,  lesquelz  n'attendoyent  pas  moins 
que  d'estre  assiégez  dedans  leur  camp  :  et  encore 
après  que  toute  leur  armée  se  fut  rassemblée  en  un, 
il  se  retira  malgré  eulx,  et  sans  rien  perdre.  Cela 
le  remplit  d'arrogance,  et  les  soudards  de  témérité, 
encore  plus  que  jamais.  Si  courut  incontinent  la 
nouvelle  de  ceste  desfaitte  jusques  à  Rome,  et  la 
feit  on  beaucoup  plus  grande  qu'elle  n'estoit  : 
et  Fabius  l'ayant  entendue  dit,  qu'il  craignoit 
beaucoup  plus  la  prospérité  de  Minutius,  qu'il  ne 
faisoit  son  adversité.  Mais  le  commun  peuple  s'en 
esjouit  fort,  et  avec  grande  démonstration  de  joye 

accourut  sur  la  place  :  là  où  Metellus,  l'un  des 
tribuns  du  peuple,  montant  en  la  chaire  aux  haren- 
gues,  leur  feit  un  sermon,  auquel  il  magnifia  et 
loua  haultement  la  vertu  de  Minutius,  et  à  l'op- 
posite  chargea  Fabius,  non  plus  de  lascheté  et  de 
couardise,  ains  de  trahison  :  accusant  aussi  les 
autres  principaux  personnages  de  Rome,  disant 
que  dès  le  commencement  ilz  avoyent  tenu  moyen 
de  tirer  ceste  guerre  en  longueur,  à  fin  de  ruiner 
l'authorité  et  la  puissance  du  peuple,  et  avoyent 
incontinent  fait  tumber  les  affaires  soubs  la  main 
d'une  monarchie,  laquelle  avec  ses  remises  et 
délais  donneroit  loisir  à  Hannibal  de  se  planter  et 
maintenir  en  Italie,  jusques  à  ce  que  les  Carthagi- 
nois eussent  moyen,  avec  le  temps,  de  luy  envoyer 
renfort  d'une  seconde  armée,  pour  de  tout  poinct 
se  saisir  et  s'emparer  de  toute  l'Italie. 

XXI.  Quoy  entendu,  Fabius  se  tira  en  avant 
pour  parler  au  peuple,  là  où  il  ne  s'amusa  point 
à  respondre  aux  charges  que  le  tribun  luy  avoit 
mises  sus,  ains  dit  qu'il  falloit  promptement 
achever  les  sacrifices  et  cerimonies  du  service 
divin,  à  fin  qu'il  s'en  peust  soudainement  retourner 
au  camp  pour  y  chastier  Minutius,  lequel  par  dessus 
son  expresse  défense  avoit  combattu  contre  l'en- 
nemy.  Il  n'eut  pas  plus  tost  achevé  ces  paroles, 
qu'il  se  leva  incontinent  un  grand  bruit  et  un 
tumulte  parmy  le  peuple,  pour  le  danger  de  Minu- 
tius, à  cause  que  le  dictateur  a  puissance  de  mettre 
en  prison,  et  de  faire  mourir  qui  bon  luy  semble, 
sans  forme  de  procès  ny  de  jugement  :  et  estimoit 
on,  puis  que  Fabius  estoit  une  fois  sorty  hors  de 

son  accoustumée  clémence  et  bonté,  qu'il  devien- 
droit  si  aspre  en  son  courroux,  qu'il  seroit  bien 
malaisé  de  l'appaiser.  Parquoy  il  n'y  eut  celuy 
en  toute  l'assistence  qui  ne  se  teust  de  peur,  excepté 
le  tribun  Metellus,  lequel  ayant  loy  de  tout  dire, 
pour  la  seureté  que  luy  donne  son  magistrat,  qui 
seul  retient  son  authorité  quand  il  y  a  un  dicta- 
teur eleu,  et  demeure  en  son  entier,  estans  les  au- 
tres supprimez,  supplia  lors  à  grande  instance  le 
peuple,  de  ne  vouloir  point  abandonner  Minutius, 
ny  ne  permettre  qu'il  souffrist  ce  que  Manlius  Tor- 
quatus  jadis  avoit  fait  à  son  filz,  auquel  il  feit 
trencher  la  teste  après  avoir  vaillamment  vaincu 
et  desfait  son  ennemy  :  les  admonestant  d'oster  à 
Fabius  ceste  puissance  tyrannique  de  la  dictature, 
et  de  mettre  leurs  affaires  entre  les  mains  de  celuy 
qui  vouloit  et  sçauroit  bien  les  conduire  à  port  de 
salut. 

XXII.  Le  peuple  fut  fort  emeu  par  ces  sédi- 
tieuses paroles,  mais  toutefois  encore  n'oza  il 
contraindre  Fabius,  de  quitter  la  souveraine  au- 
thorité de  sa  dictature,  combien  qu'il  en  eust  bien 
mauvaise  opinion,  et  qu'il  fust  très  mal  content 
de  luy  :  ains  ordonna  que  Minutius  auroit  de  là  en 
avant  égale  puissance,  et  authorité  pareille  à  celle 
du  dictateur,  en  la  conduitte  des  affaires  :  ce  qui 
jamais  n' avoit  encore  esté  ouy  ne  veu,  mais  bien 
tost  après  il  fut  aussi  fait  une  autre  fois,  après 
la  desconfiture  de  Cannes.  Car  estant  lors  Marcus 
Junius  le  dictateur  au  camp,  Ion  eleut  à  Rome 
un  autre  dictateur,  qui  fut  Fabius  Buteo,  pour 
nommer  et  créer  de  nouveaux  sénateurs,  au  lieu 

de  ceulx  qui  estoyent  morts  en  la  battaille  :  mais 
après  qu'il  en  eut  nommé,  et  remply  le  conseil  du 
sénat,  le  jour  mesme  il  laissa  les  sergens  qui 
portoyent  les  haches  devant  luy,  et  renvoya  la 
suitte  qui  l'accompagnoit  par  honneur,  et  se  jetta 
à  travers  la  presse  du  peuple  sur  la  place,  vaquant 
à  ses  particuliers  affaires,  ne  plus  ne  moins  qu'une 
personne  privée. 

XXIII.  Or  cuidoyent  bien  les  Romains,  que 
Fabius  voyant  comme  Ion  avoit  donné  à  Minutius 
puissance  égale  à  la  siene,  le  prendroit  fort  à  cueur, 
et  en  seroit  très  desplaisant  :  mais  ilz  ne  cognois- 
soyent  pas  du  tout  sa  nature,  pource  qu'il  n'estima 
point  que  leur  folie  luy  tournast  à  malheur,  ny  à 
dommage  ou  deshonneur,  ains  comme  Diogenes  le 
sage  respondit  à  un  qui  luy  disoit,  «  Ceulx  là  se 
moquent  de  toy  »  :  «  Je  ne  m'en  tiens,  dit  il,  point 
«  pour  moqué.  »  Voulant  dire  qu'il  reputoit  ceulx  là 
seuls  estre  moquez,  qui  se  passionnent  et  se  trou- 
blent pour  des  moqueries.  Ainsi  enduroit  Fabius 
doulccment,  et  sans  passion  quelconque,  quant  à 
ce  qui  le  touchoit  particulièrement,  tout  ce  que  le 
peuple  faisoit,  servant  d'exemple  et  de  preuve 
manifeste  aux  philosophes,  qui  maintienent  que 
l'homme  sage  et  homme  de  bien  ne  peult  estre 
nullement  injurié  ne  deshonoré  :  car  tout  le  des- 
plaisir qu'il  recevoit  de  la  folie  du  peuple,  estoit 
pour  le  regard  de  la  chose  publique,  à  cause  qu'ilz 
avoyent  donné  moyen  à  un  estourdy  et  téméraire 
de  servir  à  sa  folle  ambition  au  faict  des  armes. 
A  l'occasion  dequoy  craignant  que  luy  aveuglé  de 
vaine  gloire  et  de  presumptueuse  opinion  de  soy 

mesme,  ne  se  precipitast,  et  hastast  de  faire  quel- 
que grand  mal  avant  qu'il  fust  arrivé,  il  se  partit 
soudainement  de  Rome,  sans  que  personne  en 
sceust  rien,  pour  s'en  retourner  au  camp  :  là  où  il 
trouva  Minutius  si  fier  et  si  superbe,  qu'il  n'estoit 
plus  aucunement  supportable  :  car  il  vouloit  avoir 
authorité  de  commander  à  toute  l'armée  à  son  tour. 
Ce  que  Fabius  ne  luy  voulut  point  consentir,  ains 
départit  par  moitié  tout  l'exertice  avec  luy,  esti- 
mant qu'il  valoit  mieulx  qu'il  commandast  tous- 
jours  seul  à  une  partie  de  l'armée,  que  par  tour  à 
la  totalité  :  si  choisit  pour  soy  la  première  et  la 
troisième  légion,  et  luy  donna  la  seconde  et  la 
quatrième,  et  partagea  aussi  semblablement  le 
secours  des  alliez.  Et  comme  Minutius  se  vantast 
et  glorifias  t  de  ce,  que  la  majesté  du  souverain 
magistrat  avoit  esté  ravallée  et  abbaissée  pour 
l'amour  de  luy,  Fabius  luy  remonstra  qu'il  de  voit 
penser,  s'il  estoit  sage,  que  ce  n'estoit  point  à  luy, 
ains  à  Hannibal,  qu'il  avoit  à  combattre  :  et  encore 
s'il  se  vouloit  opiniastrer  à  estriver  par  jalousie  en- 
contre son  compagnon,  à  tout  le  moins  de  voit  il 
regarder,  que  luy  qui  avoit  gaigné,  et  qui  avoit  esté 
tant  honoré  par  ses  citoyens,  ne  fust  pas  moins  soi- 
gneux de  leur  seureté  et  de  leur  salut,  que  celuy 
qui  avoit  esté  vaincu  et  ignominieusement  traitté 
par  eulx.  Minutius  prit  cest  advertissement  comme 
pour  une  moquerie  simulée  et  couverte,  à  la  manière 
des  vieillards,  et  prenant  sa  moitié  de  l'armée,  se 
logea  seul  à  part. 

XXIV.  Hannibal  n'ignoroit  rien  de  tout  ce  débat, 
ains  espioit  toutes  les  occasions  pour  se  servir  de 

leur  discord.  Or  y  avoit  il  entre  leurs  deux  camps 
une  motte  non  gueres  malaisée  à  gaigner,  et  estoit 
une  belle  assiette  pour  loger  un  camp  à  seureté, 
ayant  commodité  et  aisance  de  toutes  choses.  La 
campagne  d'alenviron  à  la  veoir  de  loing  sembloit 
toute  plaine  et  toute  unie,  pource  qu'elle  n'estoit 
point  couverte  de  boscages  :  mais  toutefois  il  y 
avoit  quelques  fonceaux  et  quelques  vallées  entre 
deux  :  à  l'occasion  de  quoy,  Hannibal,  encore  qu'il 
eust  bien  le  moyen  de  s'en  saisir  facilement  d'em- 
blée, s'il  eust  voulu,  ne  le  voulut  point  faire,  ains 
la  laissa  au  milieu  pour  luy  servir  d'emorche  à 
attirer  ses  ennemis  au  combat.  Parquoy  quand  il 
veit  que  Minutius  estoit  séparé  d'avec  Fabius,  il 
espandit  une  nuict  quelque  nombre  de  ses  gens  par 
ces  fonceaux  et  vallées,  puis  le  matin  au  poinct  du 
jour  envoya  une  trouppe  non  gueres  grosse  à  la 
descouverte  pour  occuper  laditte  motte,  espérant 
qu'il  pourroit  bien  attirer  par  ce  moyen  Minutius  à 
combattre  pour  ce  logis  :  comme  il  en  advint.  Car 
Minutius  y  envoya  premièrement  ses  coureurs,  puis 
toute  sa  gendarmerie  :  et  finablement  voyant  que 
Hannibal  luy  mesme  venoit  pour  soustenir  ses 
gens  qui  estoyent  dessus  la  motte,  il  s'y  en  alla  aussi 
avec  tout  le  demourant  de  ses  forces  en  battaille 
rengée,  et  feit  un  grand  effort  pour  chasser  ceulx 
qui  defendoyent  la  motte.  Le  combat  dura  quelque 
temps  égal  entre  les  deux  parties,  jusques  à  ce  que 
Hannibal,  voyant  que  son  adversaire  avoit  à  bon 
esciant  donné  dedans  ses  retz,  et  qu'il  monstroit 
le  derrière  de  son  battaillon  tout  nud  à  ceulx  de 
ses  gens  qu'il  avoit  mi^  on  embusche,  leva  inconti- 
il.  9 

nent  le  signe  qu'il  leur  avoir  baillé,  auquel  ilz  se 
levèrent  tous  à  un  coup,  et  se  ruèrent  avec  grands 
cris  sur  la  queue  des  Romains,  dont  ilz  tuèrent  de 
primsault  un  bon  nombre,  et  meirent  les  autres  en 
un  tel  trouble,  et  en  si  grand  effroy,  qu'il  n'est  pos- 
sible de  le  sçavoir  bien  exprimer.  Si  fut  bien  adonc 
la  braverie  de  Minutius  et  sa  fiere  audace  ravallée  : 
car  il  regardoit  tantost  l'un,  tantost  l'autre  de  ses 
capitaines  au  visage,  et  n'en  voyoit  pas  un  qui  eust 
courage  de  demourer,  ains  estoyent  tous  prests  de 
se  tourner  en  fuitte  :  ce  qui  eust  esté  cause  de  leur 
totale  ruine,  pource  que  les  Numides,  soy  sentans 
les  plus  forts,  commenceoyent  ja  à  se  respandre 
par  la  plaine  tout  à  l'environ,  mettans  en  pièces  tous 
ceulx  qui  se  desbandoyent  pour  fouir. 

XXV.  Estans  donques  les  gens  de  Minutius  tum- 
bez  en  tel  inconvénient,  Fabius,  qui  avoit  bien  pre- 
veu  le  danger  auquel  ilz  estoyent  pour  tumber,  et 
qui  pour  ceste  cause  tenoit  son  armée  toute  preste 
en  battaille,  eut  le  soing  de  sçavoir  ce  qui  se  feroit, 
non  par  le  rapport  d'aucuns  messagers,  ains  par  îe 
veoir  luy  mesme  à  l'œil  de  dessus  une  butte  qui  es- 
toit  au  devant  de  son  camp.  Parquoy  quand  il  veit 
Minutius  et  ses  gens  enveloppez  de  tous  costez,  et 
ja  en  branle  de  fouir,  et  qu'il  entendit  leurs  cris, 
non  comme  de  gens  qui  eussent  cueur  de  combattre, 
ains  qui  estoyent  effroyez,  et  regardoyent  à  se  sau- 
ver de  vistesse,  il  frappa  de  la  main  sur  sa  cuisse,  en 
jettant  un  grand  souspir,  et  dit  à  ceuLx  qui  estoyent 
autour  de  luy  :  «  O  dieux,  comment  Minutius  s'est 
<«  allé  Drecipiter  luy  mesme  en  sa  ruine,  plus  tost  que 
I  je  n  dttendoye,  et  plus  tard  qu'il  ne  vouloit  !  »  Mais 

en  disant  cela,  il  feit  quand  et  quand  marcher  les  en- 
seignes en  diligence,  criant  tout  hault,  «  Mes  amis, 
«  ils  nous  fault  haster  pour  aller  secourir  Minutius, 
a  qui  est  vaillant  homme  de  sa  personne,  et  aimant 
«  le  bien  et  l'honneur  de  son  pais  :  et  si  d'adventure 
«  il  a  failly  en  se  précipitant  par  trop,  pour  cuider 
«  chasser  les  ennemis,  il  n'est  pas  maintenant  temps 
«  de  l'en  accuser,  nous  le  luy  remonstrerons  une 
«  autre  fois.  »  Si  rompit  incontinent  à  son  arrivée  et 
escarta  les  Numides,  qui  estoyent  au  guet  emmy  la 
campagne  :  puis  tira  oultre  jusques  à  ceulx  qui  char- 
geoyent  sur  la  queue  des  Romains,  où  il  en  tua  ceulx 
qui  s'arresterent  pour  luy  faire  teste  :  car  les  au- 
tres, de  peur  qu'ilz  tumbassent  eulx  mesmes  au 
danger  où  ilz  avoyent  rengé  les  Romains,  avant 
que  d'estre  de  tout  poinct  emfermez,  se  tournèrent 
en  fuitte. 

XXVI.  Parquoy  Hannibal  voyant  ceste  muta- 
tion, et  regardant  comme  Fabius  en  personne,  avec 
plus  grand  effort  que  son  aage  ne  portoit,  alloit 
fendant  la  presse  des  combattans,  contremont  la 
motte,  pour  pénétrer  jusques  au  lieu  où  estoit  Minu- 
tius, feit  cesser  le  combat,  commandant  que  Ion 
sonnast  la  retraitte,  et  remena  ses  gens  dedans  son 
camp,  estans  les  Romains  bien  aises  de  se  pouvoir 
aussi  retirer  à  sauveté  :  et  dit  on  que  Hannibal,  en 
se  retirant,  dit  à  ses  amis  un  tel  mot  en  riant, 
«  Xe  vous  ay-je  pas  dit  plusieurs  fois  que  ceste  nuée 
«  que  nous  voyions  tousjours  attachée  à  la  cyme  des 
«  montagnes,  se  creveroit  à  la  fin  quelque  jour,  avec 
g  orage  et  tempeste  qui  tumberoit  sur  nous  ?  » 

XXVII.  Après   ceste   rencontre,    Fabius   ayant 

despouillé  ceulx  qui  estoyent  demourez  morts  sur  le 
champ,  se  retira  aussi  en  son  camp,  sans  se  laisser 
eschapper  de  la  bouche  une  seule  parole  oultrageuse 
ny  fascheuse  de  son  compagnon.  Mais  Minutius,  si 
tost  qu'il  fut  de  retour  en  son  camp,  assemblant  ses 
gens,  leur  parla  en  ceste  manière  :  «  Mes  amis,  ne 
«  faillir  jamais  en  maniant  de  grands  affaires,  est 
«  chose  qui  surpasse  la  nature  de  l'homme  :  mais  se 
«  servir  des  faultes  passées  pour  instruction  de  l'ad- 
«  venir,  est  fait  en  hommes  sages  et  vertueux.  Quant 
«  à  moy,  je  confesse  n'avoir  pas  moins  d'occasion  de 
«  me  louer  de  la  fortune,  que  de  m'en  plaindre  :  car 
«  ce  que  le  long  temps  ne  m'avoit  peu  enseigner,  je 
«l'ay  appris  en  une  bien  petite  partie  d'un  seul 
«  jour  :  c'est  que  je  ne  suis  point  suffisant  pour  com- 
«  mander,  ains  ay  moy  mesme  besoing  d'estre  regy 
«  et  gouverné  par  autruy  :  et  que  je  ne  me  doy 
«  point  opiniastrer  follement  à  cuider  vaincre  ceulx, 
«  desquelz  il  m'est  plus  honorable  confesser  estre 
«  vaincu.  Si  vous  déclare,  que  le  dictateur  Fabius 
«  sera  celuy  qui  désormais  vous  commandera  seul 
«  en  toute  autre  chose  :  mais  pour  luy  donner  à  en- 
«  tendre  que  nous  recognoissons  la  grâce,  qu'avons 
«présentement  receuë  de  luy,  je  seray  celuy  qui 
«  vous  guideray  à  l'en  aller  remercier,  en  me  ren- 
«  dant  le  premier  obeïssant  à  ses  commandemens, 
«  et  faisant  tout  ce  qu'il  m'ordonnera.  » 

XXVIII.  Ayant  achevé  ces  paroles,  il  commanda 
aux  portenseignes  de  le  suyvre,  et  luy  marcha  le 
premier  devers  le  camp  de  Fabius,  là  où  estant  ar- 
rivé, il  s'en  alla  droit  à  la  tente  du  dictateur  :  de- 
quoy  chascun  s'esmerveilla,  ne  sachant  ce  qu'il  vou- 


FABIUS  MAXLMUS  261 

loit  faire.  Fabius  luy  sortit  audevant.  Et  Minutius, 
luy  ayant  mis  ses  enseignes  à  ses  pieds,  l'appella  à 
haulte  voix  son  père  :  et  ses  soudards  appellerent 
semblablement  ceulx  de  Fabius,  leurs  patrons,  qui 
est  le  nom  duquel  les  serfs  affranchiz  appellent 
ceulx  qui  les  ont  délivrez  de  servitude.  Puis  quand 
le  bruit  fut  appaisé,  Minutius  se  prit  à  dire  hault  et 
clair  :  «  Seigneur  dictateur,  tu  as  ce  jourdhuy  gaigné 
«  deux  victoires,  l'une  sur  Hannibal,  que  tu  as  vain- 
«  eu  par  prouesse,  et  l'autre  sur  moy  ton  compagnon, 
«  que  tu  as  vaincu  par  prudence  et  bonté  :  et  par 
«l'une  tu  nous  as  sauvez,  par  l'autre  tu  nous  as 
«  enseignez  :  ainsi  avons  nous  esté  semblablement 
«  vaincus  en  deux  sortes,  l'une  par  luy  à  nostre 
«  honte,  et  l'autre  par  toy  à  nostre  honneur  et  salut. 
«  Pourtant  t'appelle  je  mon  père,  ne  trouvant  autre 
«  appellation  plus  vénérable,  de  laquelle  je  te  puisse 
«  honorer,  et  me  sentant  plus  obligé  à  toy,  pour  la 
«grâce  que  j'ay  présentement  receuë  de  toy,  qu'à 
«  celuy  mesme  qui  m'a  engendré,  à  cause  que  j'ay 
«  esté  seul  engendré  par  luy,  et  ay  esté  sauvé  par 
«  toy  avec  tant  d'autres  gens  de  bien  qui  sont  icy.  » 
En  disant  ces  paroles,  il  embrassa  Fabius  :  et  le 
semblable  feirent  aussi  les  soudards  qui  s'entr'acol- 
lerent  estroittement,  et  se  baisèrent  les  uns  les 
autres  :  de  manière  que  tout  le  camp  se  trouva 
plein  de  caresses  et  de  larmes  très  doulces  et  es- 
praintes  à  force  de  joye. 

XXIX.  Depuis  s'estant  Fabius  desmis  du  magis- 
trat de  la  dictature,  furent  de  rechef  eleuz  des  con- 
sulz  1>  les  premiers  desquelz    suyvirent  la  mesme 

1  L'an  de  Rome  538. 

forme  de  gouverner,  que  Fabius  avoit  commencée, 
se  gardans  de  présenter  batt aille  à  Hannibal,  et 
envoyans  tousjours  du  secours  à  leurs  subjects  et 
alliez  pour  les  entretenir,  et  les  garder  de  se  rebeller, 
jusques  à  ce  que  Terentius  Varro  homme  de  petit 
lieu,  mais  bien  cogneu  pour  son  audace  téméraire, 
et  pour  le  crédit  qu'il  avoit  acquis  envers  le  peuple 
par  ses  flatteries,  fut  parvenu  à  la  dignité  consulaire  : 
car  on  pensa  bien  que  par  sa  témérité  et  faulte 
d'expérience,  il  mettroit  incontinent  le  tout  au 
hazard  d'une  battaille,  par  ce  qu'il  crioit  en  toutes 
les  assemblées  du  peuple,  que  ceste  guerre  dureroit 
tousjours,  tant  que  le  peuple  eliroit  pour  capitaines 
des  Fabiens,  et  se  vantoit  publiquement,  que  dès 
le  premier  jour  qu'il  verroit  les  ennemis,  il  les  des- 
feroit.  En  disant  ces  braves  paroles,  il  assembla 
une  telle  puissance,  que  jamais  les  Romains  n'en 
avoyent  eu  de  si  grande  ensemble,  contre  quelque 
ennemy  que  ce  fust  :  car  il  meit  en  un  camp  jusques 
au  nombre  de  quatre  vingts  huit  mille  combattans  : 
ce  qui  mettoit  Fabius  et  les  autres  Romains  qui 
avoyent  bon  sens,  en  grande  crainte,  pour  autant 
qu'ilz  ne  voyoyent  point  de  ressource  aux  affaires 
de  Rome,  s'il  advenoit  qu'ilz  perdissent  un  si  grand 
nombre  de  jeunesse. 

XXX.  Si  s'addressa  Fabius  à  l'autre  consul, 
qui  se  nommoit  Paulus  ^Emylius,  homme  bien  en- 
tendu au  faict  de  la  guerre,  mais  mal  voulu  de  la 
commune,  dont  il  redoubtoit  encore  la  fureur,  à 
raison  de  quelque  amende,  en  laquelle  le  peuple  au- 
paravant l'avoit  condemné  envers  la  chose  publi- 
que, et  en  le  reconfortant  l'admonesta  et  encouragea 

de  résister  à  la  folle  témérité  de  son  compagnon, 
luy  remonstrant  comme  il  n'auroit  pas  plus  d'affaire 
contre  Hannibal,  que  contre  Terentius  Varro,  pour 
le  salut  de  son  païs,  à  cause  que  tous  deux  cher- 
choyent  à  combattre  :  l'un,  pource  qu'il  n'enten- 
doit  pas  en  quoy  consistoit  l'avantage  de  ses  forces  : 
et  l'autre,  pource  qu'il  cognoissoit  bien  sa  foiblesse. 
«  Mais  il  est  plus  raisonnable  que  tu  me  croyes  en 
«  ce  qui  concerne  les  affaires  de  Hannibal,  que 
«  Terentius  Varro  :  et  je  t'assure  que  si  Ion  ne  luy 
«baille  point  moyen  de  combattre  ceste  année, 
«  qu'il  est  force  forcée,  ou  qu'il  se  ruine  de  soy 
«  mesme  s'il  demoure,  ou  qu'il  s'en  fuye  honteuse- 
«  ment  avec  son  armée,  attendu  que  jusques  icy, 
«  quoy  qu'il  semble  estre  victorieux  et  maistre  de 
«  la  campagne,  il  n'y  a  encore  eu  personne  de  ses 
«  ennemis  qui  se  soit  tourné  de  son  costé,  et  que  de 
«  l'armée  qu'il  a  amenée  de  son  païs  quand  et  luy, 
«  il  ne  luy  en  est  pas  demouré  aujourdhuy  un  tiers.  » 
A  ces  remonstrances  le  consul  respondit  en  ceste 
manière,  ainsi  que  Ion  dit  :  «  Quand  je  considère 
«Testât  de  mes  affaires,  seigneur  Fabius,  il  me 
«  semble  estre  meilleur  pour  moy,  de  tumber  mort 
«  entre  les  picques  de  nos  ennemis,  que  retumber 
«  une  autre  fois  entre  les  voix  et  suffrages  de  noz 
«  citoyens.  Toutefois,  puisque  le  bien  de  la  chose 
«  publique  requiert  que  Ion  face  comme  tu  dis,  je 
«  m'efforceray  de  me  monstrer  sage  capitaine  à 
«  toy  seul,  plus  tost  qu'à  tous  les  autres  ensemble 
«  qui  me  vouldront  tirer  au  contraire.  » 

XXXI.  Ainsi  se  partit  de  Rome  Paulus  en  ceste 
intention  :  mais  Terentius  son  compagnon,  voulut  à 

toute  force  qu'ilz  commandassent  à  toute  l'armée 
souverainement  l'un  après  l'autre,  chascun  son  jour, 
et  s'alla  camper  tout  au  plus  près  de  Hannibal,  au 
long  de  la  rivière  d'Aufide,  près  du  bourg  qui  s'ap- 
pelle Cannes.  Et  le  jour  que  ce  fut  à  luy  à  comman- 
der à  son  tour,  il  feit  mettre  hors  de  grand  matin  le 
signe  de  la  batt  aille,  qui  est  oit  une  cotte  d'armes 
teincte  en  escarlatte,  que  Ion  estendoit  des? 
tente  du  capitaine  gênerai,  tellement  que  les  enne- 
mis mesmes  du  commencement  s'effcoyercnt  de 
veoir  la  hardiesse  de  ce  nouveau  cîipitaia*;,  et  le 
grand  nombre  de  combattans  qu'il  avoit  en  son 
ost  à  comparaison  d'eulx,  qui  n'estoyent  pas  de  la 
moitié  tant  :  toutefois  Hannibal  leur  ctmmanda 
qu'ilz  s'armassent  et  se  teinssent  prests  pour  la 
battaille  :  et  ce  pendant  luy  avec  peu  de  suitte 
s'en  alla  à  cheval  monter  sur  une  petite  butte,  non 
gueres  roide,  de  laquelle  il  pouvoit  descouvrir 
évidemment  tout  le  camp  des  Romains,  et  veit 
comment  ilz  se  rengeoyent  desja  en  battaille.  Et 
comme  l'un  de  ceulx  qui  estoyent  en  sa  compagnie, 
homme  de  pareille  noblesse  et  condition  que  luy, 
nommé  Giscon,  dit  que  le  nombre  des  ennemis  luy 
sembloit  merveilleusement  grand  à  le  veoir  ainsi 
de  loing  :  Hannibal  se  fronceant  le  visage  luy  res- 
pondit  :  «  Encore  y  a  il  une  autre  chose  bien 
«  plus  esmerveillable,  de  laquelle  tu  ne  t'es  point 
«  advisé,  Giscon.  »  Giscon  luy  demanda  incontinent  : 
«  Et  quelle  ?  »  «  C'est,  dit  il,  que  de  tout  ce  grand 
«  nombre  de  combattans  que  tu  vois  là,  il  n'y  en  a 
«  pas  un  qui  s'appelle  Giscon  comme  toy.  »  Ce  mot 
de  risée,  dit  au  contraire  de  ce  que  les  assistans 

attendoyent,  qui  pensoyent  bien  que  ce  deust  estre 
chose  de  conséquence,  les  feit  lire  ?  bon  esciant  :  si 
descendirent  de  dessus  la  butte  tous  rians,  et 
racompterent  à  ceulx  qu'ilz  rencontrèrent  par  le 
-chemin  ceste  sornette,  de  sorte  que  la  risée  en  alla 
incontinent  de  main  à  main  en  la  pluspart  du  camp, 
et  ne  se  pouvoit  pas  Hannibal  mesme  estancher  de 
rire.  Ce  que  voyans  les  soudards  Carthaginois,  en 
-iront  une  grande  asseurance,  faisans  leur  compte, 
iuv  gênerai  ne  se  seroit  pas  ainsi  mis  à  plai- 
santer et  à  rire  si  près  du  péril,  s'il  ne  se  fust  senty 
de  beaucoup  le  plus  fort,  et  qu'il  n'eust  bonne  cause 
de  mespriser  les  ennemis. 

XXXII.  D'avantage  en  la  battaille  il  usa  de 
deux  ruses  de  capitaine  bien  advisé  :  la  première 
fut,  de  l'assiette  du  lieu,  où  il  rengea  ses  gens  en 
battaille,  de  sorte  qu'ilz  avoyent  le  vent  au  dos  : 
car  il  tiroit  un  vent  impétueux,  et  bruslant  comme 
un  estourbillon  de  foudre,  lequel  enlevoit  de  la 
plaine,  qui  estoit  de  grande  estendue  et  sablon- 
neuse, une  poudre  ardente  comme  feu,  et  là  passant 
par  dessus  le  battaillon  des  Carthaginois,  la  jettoit 
droit  contre  les  yeux  et  les  visages  des  Romains, 
par  telle  violence  qu'ilz  estoyent  contraints  de 
tourner  les  visages  en  arrière,  et  troubler  leurs 
rengs.  La  seconde  ruse  fut,  la  forme  de  laquelle 
il  ordonna  sa  battaille  :  car  il  meit  deçà  et  delà  aux 
deux  ailes  les  meilleurs  combattans  et  les  plus  vail- 
lans  hommes  qu'il  eust  en  tout  son  ost,  et  remplit  le 
milieu  des  pires  et  des  plus  inutiles  qui  y  fussent, 
dont  il  feit  comme  une  pointe,  laquelle  se  jettoit  en 
avant,  et  passoit  de  beaucoup  les  deux  costez  du 

front  de  sa  battaille,  ayant  enjoint  à  ceulx  des  ailes, 
que  quand  les  Romains  auroyent  rompu  ce  premier 
front,  et  qu'ilz  poursuyvroyent  les  reculans  en 
arrière,  de  façon  que  le  milieu  de  sa  battaille  vien- 
droit  à  s'enfoncer  et  à  se  courber  en  croissant,  et 
que  les  ennemis  se  trouveroyent  au  dedans,  alors 
ilz  se  ruassent  d'un  costé  et  d'autre  sur  eulx,  et  les 
chargeassent  incontinent  par  les  flancs,  et  les  envelo- 
passent  par  derrière.  Cela  fut  cause  du  plus  grand 
meurtre  ;  car  quand  le  milieu  commencea  à  reculer 
et  à  recevoir  au  dedans  les  Romains,  qui  poursuy- 
voyent  asprement,  la  battaille  de  Hannibal  chan- 
gea de  forme,  et  au  lieu  qu'elle  estoit  au  commence- 
ment en  pointe,  elle  se  trouva  enfoncée  au  milieu 
en  figure  de  croissant  :  et  adonc  les  capitaines  des 
bendes  choisies  qui  estoyent  aux  deux  ailes,  feirent 
tourner  leurs  gens,  les  uns  à  la  main  gauche,  les 
autres  à  la  droitte,  et  chargèrent  les  Romains  par  les 
flancs  et  par  derrière  où  ilz  estoyent  nuds,  et  ainsi 
meirent  en  pièces  tous  ceulx  qui  ne  se  peurent 
sauver  de  vistesse  avant  que  d'estre  enveloppez. 
Encore  dit  on  qu'il  advint  un  autre  inconvénient 
fortuit  à  la  chevalerie  romaine  :  ce  fut,  que  le  cheval 
du  consul  Paulus  /Emylius,  ayant  esté  blecé,  le 
orpta  par  terre  :  à  l'occasion  dequoy  ceulx  qui  es- 
toyent les  plus  prochains  de  luy,  meirent  inconti- 
nent pied  à  terre  pour  le  secourir  :  ce  que  voyans 
les  autres  qui  en  estoyent  plus  loing,  imaginèrent  in- 
continent que  ce  fust  un  commandement  fait  à  tous 
généralement  :  à  l'occasion  dequoy  ilz  descendirent 
de  cheval,  et  combattirent  à  pied.  Quoy  voyant 
Hannibal  dit  :  «  Je  les  aime  mieulx  ainsi,  que  s'ilz 

«  me  les  eussent  livrez  piedz  et  poings  liez.  »  Mais 
quant  à  ces  particularitez  là,  ceulx  qui  ont  escrit  les 
histoires  au  long,  les  exposent  plus  à  plein. 

XXXIII.  Au  demourant,  des  deux  consuls, 
Varro  se  sauva  à  cheval  avec  peu  de  suitte  de  ses 
gens  dedans  la  ville  de  Venouze,  et  Paulus  en  la 
foule  et  presse  de  ceste  route,  ayant  le  corps  plein 
de  traicts,  qui  estoyent  demourez  dedans  ses  playes, 
et  le  cueur  aggravé  d'un  si  angoisseux  regret,  que 
de  veoir  la  desconfiture  de  ses  gens,  estoit  assis 
auprès  d'une  roche  attendant  que  quelcun  des  en- 
nemis vinst  l'achever  de  tuer  :  mais  pour  la  grande 
quantité  de  sang,  dont  il  avoit  toute  la  teste  et  la 
face  souillée,  peu  de  gens  le  recognoissoyent,  de 
manière  que  ses  amis  et  ses  serviteurs  mesmes  pas- 
soyent  oultre  sans  le  cognoistre,  et  n'y  eut  qu'un 
jeune  homme  de  maison  noble  et  patricienne 
nommé  Cornélius  Lentulus,  qui  l'ayant  apperceu, 
se  meit  en  devoir  de  le  sauver  :  car  il  se  jetta  incon- 
tinent à  pied,  et  luy  amena  son  cheval,  le  priant  de 
vouloir  monter  dessus,  pour  essayer  de  se  reserver 
à  la  nécessité  de  son  païs,  qui  avoit  plus  grand  be- 
soing  que  jamais  d'un  bon  et  sage  capitaine  :  mais 
il  refuza  l'offre  et  la  prière  du  jeune  gentilhomme, 
et  le  contraignit  de  remonter  à  cheval,  quoy  qu'il 
en  plorast  de  pitié,  et  s'estant  soublevé  pour  luy 
toucher  en  la  main  luy  dit  :  «  Tu  diras  de  ma  part 
«  à  Fabius  Maximus,  et  luy  tesmoigneras,  comme 
«  Paulus  ^Emilius  a  tousjours  observé  et  suyvy 
«son  conseil  jusques  au  bout,  et  n'a  jamais  rien 
«  transgressé  de  ce  qu'il  luy  avoit  accordé  :  mais 
«  qu'il  a  esté  forcé  par  Varro  premièrement,  et  puis 


268  VIES  DE  PLUTARQUE 

«  après  par  Hannibal.  »  Ayant  dit  ces  paroles  il 
donna  congé  à  Lentulus,  et  se  rejetta  en  la  presse 
de  ceulx  que  Ion  tuoit,  là  où  il  mourut.  On  tient 
qu'il  fut  tué  en  ceste  battaille  cinquante  mille 
Romains,  et  en  fut  pris  de  prisonniers  quatre  mille, 
et  dix  autres  mille  qui  depuis  la  battaille  furent  pris 
es  deux  camps. 

XXXIV.  Ceste  belle  victoire  gaignée,  les  amis 
de  Hannibal  luy  conseilloyent  qu'il  suyvist  sa  for- 
tune, et  qu'il  entreroit  pesle  mesle  quand  et  les 
fuyans  dedans  la  ville  de  Rome,  tellement  que  à 
cinq  jours  de  là  il  pourroit  soupper  dedans  le  Capi- 
tule. Il  n'est  pas  aisé  à  dire  quelle  raison  l'en  des- 
tourna, sinon  que  je  pense,  plus  tost  qu'autrement, 
que  ce  fut  quelque  bonne  fortune,  ou  quelque 
dieu  favorable  à  l'empire  Romain,  qui  se  meit  au 
devant,  et  qui  le  feit  avoir  peur  et  reculer  à  le  faire. 
A  l'occasion  dequoy  Ion  dit  qu'un  Carthaginois 
nommé  Barca,  luy  dit  en  cholere  :  «  Hannibal,  tu 
«  sçais  bien  vaincre,  mais  tu  ne  sçais  pas  user  de 
<<  la  victoire.  » 

XXXV.  Toutefois  ceste  victoire  luy  apporta  une 
mutation  si  grande,  qu'au  lieu  qu'il  n'avoit  pas  au 
paravant  une  seule  ville,  une  seule  estappe,  ny  un 
seul  port  en  Italie,  et  qu'il  a  voit  grande  difficulté 
et  grande  peine  à  nourrir  son  armée  de  ce  qu'il 
pou  voit  ravir  et  desrober  à  la  journée,  n'ayant 
pas  une  retraitte  asseurée,  ny  aucun  lieu  certain 
sur  quoy  il  peust  fonder  l'espérance  de  l'entrete- 
nement  de  ceste  guerre,  ains  allant  çà  et  là  errant 
et  tenant  les  champs  avec  son  armée,  comme  avec 
une  grosse  trouppe  de  brigands  et  de  larrons,  alors 

il  receut  en  son  obéissance  presque  toute  l'Italie  : 
car  la  plus  part  des  plus  grandes  et  plus  puis- 
santes nations  d'icelle  se  rendirent  incontinent  à 
luy  :  et  la  cité  de  Capoue,  qui  estoit  la  plus  grosse 
qui  y  fust,  après  celle  de  Rome,  se  tourna  de  son 
costé.  Ainsi  peut  on  clairement  veoir  par  ce  bel 
exemple,  que  c'est  un  grand  mal  d'avoir  à  esprou- 
ver  la  sagesse  d'un  capitaine,  et  non  pas  seulement 
la  feaulté  d'un  amy.  ainsi  que  dit  le  poëte  Euri- 
pides  :  car  ce  que  paravant  on  appelloit  couardise 
et  froideur  en  Fabius,  incontinent  après  la  bat- 
taille  fut  estimé,  non  point  discours  de» sens  humain, 
ains  plus  tost  de  quelque  céleste  et  divin  entende- 
ment, qui  preveoit  les  choses  à  advenir  de  si 
loing,  qu'elles  ne  sembloyent  pas  croyables  à 
ceulx  mesmes  qui  les  enduroyent. 

XXXVI.  Au  moyen  dequoy,  Rome  tout  aussi 
tost  rejetta  le  demourant  de  son  espérance  sur 
luy,  et  recourut  à  son  conseil  ne  plus  ne  moins 
qu'à  la  sauvegarde  d'un  temple  ou  d'un  autel, 
de  sorte  que  la  première  et  principale  cause  de 
faire  demourer  le  peuple  ensemble,  sans  s'escarter 
ça  et  là,  comme  il  feit  du  temps  que  Rome  fut 
prise  par  les  Gaulois,  fut  l'opinion  et  confiance  que 
l'on  eut  en  sa  prudence.  Car  au  lieu  que  paravant 
il  sembloit  couard  et  deffiant,  lors  qu'il  n'estoit 
point  encore  arrivé  de  dangereux  inconvénient, 
à  l'heure  que  chascun  se  plongeoit  en  pleur,  et 
en  dueil  infiny  qui  ne  servoit  de  rien,  et  que  tout 
le  monde  estoit  si  troublé,  qu'on  ne  donnoit 
ordre  à  chose  quelconque,  luy  seul  au  contraire 
alloit  par  la  ville  d'un  pas  modéré,  avec  un  visage 

constant  et  asseuré,  saluant  courtoisement  un 
chascun,  ostant  les  cris  et  lamentations  féminines, 
et  défendant  les  assemblées  des  convois,  qui  se 
font  pour  lamenter  publiquement  un  trespassé  à 
son  enterrement.  Et  au  contraire,  il  suada  à  ceulx 
du  sénat  de  s'assembler  en  conseil,  donna  courage 
à  ceulx  qui  estoyent  en  magistrat,  estant  luy 
mesme  toute  leur  force  et  toute  leur  vertu,  pource 
qu'il  n'y  avoit  homme  ayant  charge  publique,  qui 
ne  jettast  ses  yeux  sur  luy,  pour  sçavoir  ce  qu'il 
avoit  à  faire.  Si  feit  mettre  aux  portes  de  la  ville 
des  gardes  pour  empescher  de  sortir  ceulx  qui  s'en 
voudroyent  fouir  et  abandonner  Rome  :  et  d'avan- 
tage limita  le  temps  et  le  lieu  du  dueil,  ordonnant 
que  qui  le  voudroit  faire,  le  feist  en  son  privé 
dedans  sa  maison,  et  durant  l'espace  de  trente  jours 
seulement,  après  lesquelz  il  falloit  que  tout  dueil 
cessast,  à  fin  que  la  ville  fust  pure  et  nette  de 
toutes  telles  choses.  Et  estant  la  feste  de  Ceres1 
escheute  environ  ces  jours  là,  il  luy  sembla  qu'il 
valloit  mieulx  omettre  du  tout  les  sacrifices  et  la 
procession  que  Ion  avoit  accoustumé  de  faire  à 
tel  jour,  que  de  donner  à  cognoistre  par  le  petit 
nombre,  et  la  tristesse  de  ceulx  qui  y  assisteroyent, 
la  grandeur  de  la  perte  qu'ilz  avoyent  faitte, 
pource  que  les  dieux  prennent  plaisir  à  estre 
servis  joyeusement  par  ceulx  qui  sont  en  pros- 
périté. 

XXXVII.  Ce  neantmoins  tout  ce  que  les  devins 
ordonnèrent  estre  fait  pour  pacifier  l'ire  des  dieux, 
ou  pour  divertir  les  menaces  des  sinistres  prodiges. 

1  Elle  se  célébrait  le  12  avril. 

fut  fait  :  car  on  envoya  à  l'oracle  d'Apollo,  en  la 
ville  de  Delphes,  un  parent  de  Fabius,  que  Ion 
surnommoit  Pictor  :  et  ayans  esté  deux  reli- 
gieuses vestales  corrompues,  l'une  fut  enterrée 
toute  vive,  selon  la  loy  et  la  coustume,  et  l'autre 
se  feit  mourir  elle  mesme.  Mais  bien  fait  en  cest 
endroit  à  admirer  la  grandeur  de  courage  et  ma- 
gnanime clémence  des  Romains,  en  ce  que  retour- 
nant le  consul  Varro  de  la  desconfiture  le  plus  mal- 
heureusement et  le  plus  honteusement  qu'homme 
en  eust  sceu  retourner,  et  en  estant  luy  mesme 
si  honteux  et  si  desplaisant,  qu'il  n'ozoit  pas 
lever  la  teste  :  le  sénat  toutefois  luy  alla  en- 
core au  devant  jusques  à  la  porte  de  la  ville, 
avec  tout  le  peuple  entièrement,  et  le  receurent 
honorablement.  Qui  plus  est,  ceulx  qui  estoyent 
en  magistrat,  et  les  principaux  du  sénat,  entre 
lesquelz  estoit  Fabius,  quand  on  eut  fait  silence, 
le  louèrent  de  ce  qu'il  n'avoit  point  désespéré  du 
salut  de  la  chose  publique,  après  une  calamité 
si  grande,  ains  estoit  retourné  en  la  ville  pour 
donner  ordre  aux  affaires,  et  user  de  l'authorité 
des  lois,  et  du  service  de  ses  citoyens,  comme 
ayans  encore  moyen  de  se  sauver  et  ressourdre. 

XXXVIII.  Mais  quand  ilz  entendirent,  que  Han- 
nibal  après  la  battaille,  s'estoit  tourné  vers  les 
autres  contrées  de  l'Italie,  alors  ilz  reprirent 
courage,  et  envoyèrent  des  capitaines  et  des  armées 
aux  champs,  entre  lesquelz  les  deux  principaux 
furent,  Fabius  Maximus,  et  Claudius  Marcellus, 
qui  par  voyes  presque  du  tout  contraires  avoyenl 
acquis    louange    égale    et    réputation    pareille    : 

pource  que  Marcellus,  ainsi  que  nous  avons  escrit 
en  sa  vie,  est  oit  homme  qui  executoit  vivement, 
comme  celuy  qui  estoit  prompt  à  la  main,  hardy 
de  nature,  et  proprement  tel,  que  ceulx  que 
Homère  appelle  Martiaux  et  Belliqueux,  pour  se 
hazarder  et  adventurer  hardiment  à  tout  danger  : 
au  moyen  dequoy,  ayant  affaire  à  un  autre  capi- 
taine hardy  et  adventureux  aussi,  il  s'attachoit 
à  tout  propos  de  pareille  audace  en  toutes  ren- 
contres à  luy.  Mais  au  contraire,  Fabius  persé- 
vérant tousj  ours  en  son  premier  ad  vis,  esperoit 
que  qui  ne  combattroit  ny  ne  harasseroit  point 
Hannibal,  il  se  ruineroit  et  se  desferoit  de  soy 
mesme,  et  que  son  armée  se  mineroit  d'elle  mesme 
à  force  de  guerroyer  continuellement,  ne  plus  ne 
moins  que  le  corps  d'un  champion  de  lucte,  qui 
pour  avoir  fait  trop  d'efforts  se  trouve  cassé  et 
rompu.  Pourtant  escrit  Posidonius,  que  l'un  fut 
appelle  l'espée,  et  l'autre  le  boucher  des  Romains, 
et  que  la  fermeté  et  constance  de  Fabius  à  faire 
la  guerre  seurement,  sans  commettre  rien  à  la 
fortune,  meslée  avec  la  véhémence  de  Marcellus, 
fut  ce  qui  préserva  l'empire  de  Rome  :  car  Hannibal 
rencontrant  à  toutes  heures  en  son  chemin,  Tun 
qui  estoit  impétueux  comme  un  torrent,  trouvoit 
que  son  armée  en  estoit  toute  esbranlée,  froissée 
et  harassée  :  et  l'autre,  qui  estoit  comme  une 
petite  rivière  qui  luy  couloit  tout  doulcement  par 
dessoubs,  sans  faire  bruit,  mais  continuellement 
l'alloit  minant,  et  consumant  petit  à  petit,  jusques 
à  ce  que  finablement  il  se  trouva  réduit  à  telz 
termes,  qu'il  estoit  las  de  combattre  contre  Mar- 

cellus,  et  si  redoubtoit  Fabius,  qui  ne  combattoit 
point  :  pource  que  pendant  tout  le  temps  que  dura 
ceste  guerre,  il  eut  presque  tous  jours  en  teste  ces 
deux  capitaines  estans  praeteurs,  ou  consuls,  ou 
proconsuls  :  car  l'un  et  l'autre  fut  par  cinq  fois 
eleu  consul.  Et  quant  à  Marcellus,  il  luy  dressa 
une  embusche  en  son  cinquième  consulat,  où  il 
le  surprit  et  tua. 

XXXIX.  Mais  quant  à  Fabius,  il  le  tenta  et  le 
sonda  bien  par  plusieurs  fois,  et  par  toutes  sortes 
d'eschoguettes,  de  ruzes  et  d'embusches  ;  mais  il  ne 
luy  sceut  jamais  rien  faire,  sinon  qu'âne  fois  qu'il 
l'avoit  ja  esbranlé,  il  luy  cuida  faire  donner 
dedans  les  filez  :  car  il  avoit  contrefait  des  lettres 
missives,  comme  si  les  principaux  de  la  ville  de 
Metapont  luy  eussent  escrit  qu'il  s'en  vinst  celle 
part,  et  qu'ilz  luy  livreroyent  la  ville  entre  ses 
mains,  et  que  ceulx  qui  estoyent  de  l'intelligence 
n'attendoyent  autre  chose,  sinon  qu'il  s'approchast 
de  là.  Ces  lettres  emeurent  un  peu  Fabius,  de  sorte 
qu'il  avoit  ja  résolu  de  prendre  une  nuict  partie 
de  son  armée,  et  s'y  en  aller  :  mais  pource  que  les 
signes  des  oyseaux  ne  luy  en  promettoyent  point 
bonne  issue,  il  s'en  déporta  :  et  tantost  après  il 
descouvrit  que  c'estoyent  lettres  que  Hannibal 
avoit  finement  contrefaittes  pour  le  surprendre  : 
et  que  luy  mesme  en  personne  s'estoit  embusche 
près  de  la  ville  pour  l'attendre  :  mais  cela  se  doibt 
à  l'adventure  attribuer  à  la  grâce  des  dieux,  qui 
le  voulurent  préserver. 

XL.  Au  demourant,  quant  aux  rebellions  des 
villes  subjettes  et  soulevemens  des  peuples  alliez, 

Fabius  estoit  d'opinion  qu'il  valloit  mieulx  les 
contenir  par  doulx  et  humain  traittement,  de 
manière  qu'ilz  eussent  honte  de  se  remuer  sans 
occasion,  que  d'aller  sévèrement  rechercher  toutes 
suspitions,  ny  se  porter  trop  aigrement  envers 
ceulx  qui  seroyent  aucunement  souspeçonnez. 
Auquel  propos  on  racompte,  qu'il  y  avoit  en 
son  ost  un  soudard  Marsien1  de  nation,  vaillant 
homme  de  sa  personne,  et  d'aussi  noble  maison 
qu'il  y  en  eust  entre  tous  les  alliez,  lequel  avoit 
tenu  quelques  paroles  avec  d'autres  soudards 
de  s'en  aller  rendre  aux  ennemis  :  Fabius  qui  en 
sentit  le  vent,  ne  luy  feit  point  pire  chère  pour 
cela,  ains  l'appellant  à  soy,  luy  dit,  «qu'il  con- 
«  fessoit  que  Ion  n' avoit  pas  tenu  tel  compte  de 
«luy  comme  il  meritoit  :  dequoy,  dit-il,  pour  le 
«  présent  je  blasme  les  particuliers  capitaines, 
«  qui  vont  ainsi  distribuais  les  appointemens  et 
«  honneurs  par  grâce  et  par  faveur,  non  pas  par 
«  mérite  :  mais  cy  après  je  t'en  donneray  le  tort 
«  à  toy  mesme,  si  tu  ne  parles  quelquefois  à  moy, 
«  et  ne  me  dis  priveement  tes  nécessitez,  quand 
«  tu  auras  besoing  de  quelque  chose  ».  Luy  ayant 
dit  ces  paroles,  il  luy  donna  un  cheval  de  service 
pour  la  guerre,  et  l'honora  d'autres  pris  d'honneur, 
dont  on  a  accoustumé  de  recompenser  les  gens  de 
bien  :  ce  qui  feit  que  le  soudard  depuis  ce  jour  là, 
devint  très  fidèle  et  très  affectionné  au  service  des 
Romains. 

XLI.  Car  il  estoit  bien  advis  à  Fabius,  qu'il  n'y 
avoit  raison  quelconque,  que  les  veneurs,  escuyers 

1  De  la  nation  des  Marses. 

et  autres  qui  se  meslent  de  dompter  les  bestes  ir- 
raisonnables, leur  ostassent  la  fierté  sauvage  et 
farouche  qu'elles  ont  de  nature,  par  diligence, 
accoustumance  et  soing  de  leur  nourriture,  plus 
tost  que  par  les  battre  à  coups  de  fouet,  ny  les 
tenir  empestrées  :  et  que  celuy  qui  prent  à  gou- 
verner des  hommes,  n'usast  plus  de  patience,  de 
doulceur  et  de  clémence,  que  de  rudesse  pour 
les  corriger  :  et  qu'il  les  traittast  plus  rudement 
et  plus  durement,  que  les  laboureurs  ne  font  les 
figuiers,  oliviers  et  pommiers  sauvages,  lesquelz 
ilz  apprivoisent  et  addoulcissent  si  bien,  qu'ilz 
en  font  à  la  fin  de  bons  figuiers,  bons  oliviers  et 
bons  pommiers  '. 

XLII.  Une  autre  fois  quelques  particuliers  capi- 
taines luy  rapportèrent,  qu'il  y  avoit  un  de  leurs 
soudards  qui  s'escartoit  souvent  du  camp  et 
s'esloignoit  de  son  enseigne  :  il  leur  demanda,  quel 
homme  il  estoit  au  demourant  :  ilz  luy  respondirent 
tous  unanimement,  que  c'estoit  im  fort  bon  homme 
de  guerre,  et  que  Ion  faudroit  bien  à  en  trouver 
un  pareil  en  toutes  leurs  bendes,  et  quand  et 
quand  luy  récitèrent  quelques  prouesses  notables, 
et  quelques  preuves  de  sa  personne  qu'ilz  luy 
avoyent  veu  faire.  Parquoy  Fabius  feit  soigneuse- 
ment enquérir  quelle  estoit  la  cause  qui  le  faisoit 
ainsi  souvent  sortir  hors  du  camp,  et  trouva  qu'il 
estoit  amoureux  d'une  jeune  femme,  et  que  pour 
l'aller  veoir  il  s'escartoit  à  tous  coups  de  son  en- 
seigne, et  mettoit  sa  vie  en  grand  danger,  pource 
qu'il  y  avoit  assez  loinp  :  cela  entendu,  il  y  envoya 

1  Daab  le  yrec,  de  bool  pu. 

quelques  gens,  sans  que  le  soudard  en  sceust  rien, 
et  la  feit  prendre  et  cacher  dedans  sa  tente,  puis 
appella  le  soudard  qui  estoit  Lucanien  de  nation, 
et  le  tirant  à  part,  luy  dit  :  «  J'ay  bien  sceu  comme 
«  tu  as  couché  plusieurs  nuicts  hors  du  camp 
«  contre,  les  loix  et  ordonnances  militaires  des 
«  Romains  :  mais  aussi  ai- je  bien  entendu  que  tu 
«es  homme  de  bien  au  demourant  :  pourtant  te 
«  pardonne-je  les  faultes  passées,  en  considération 
«  de  tes  bons  services  :  mais  doresenavant  je  te 
«  veux  donner  en  garde  à  un  autre  qui  me  rendra 
l  compte  de  toy.  »  Le  soudard  se  trouva  bien  es- 
tonné  quand  il  entendit  ces  paroles.  Et  Fabius 
faisant  sortir  son  amie,  la  luy  meit  entre  ses 
mains,  en  luy  disant,  «  Ceste  cy  me  respondra 
«  que  cy  après  tu  demoureras  au  camp  avec  nous  : 
«  et  au  reste,  ce  sera  à  toy  à  nous  faire  cognoistre 
«  par  efïect,  que  ce  n'estoit  point  pour  autre  cau:.e 
«  meschante  que  tu  te  desrobois,  en  te  servant  de 
«  l'amour  de  ceste  cy  pour  une  couverture.  » 
Voilà  ce  que  Ion  treuve  par  escript  quant  à  ce 
propos. 

XLIII.  Au  demourant,  Fabius  regaigna  en  ceste 
manière,  et  remeit  en  l'obéissance  des  Romains  la 
ville  de  Tarente,  qui  leur  avoit  esté  emblée  par 
trahison  :  Il  y  avoit  en  son  camp  un  jeune  homme 
Tarentin,  qui  avoit  dedans  la  ville  une  sœur,  la- 
quelle luy  estoit  fort  fidèle  et  l'aimoit  cordiale- 
ment :  or  estoit  amoureux  d'elle  un  capitaine 
Brutien  de  nation,  l'un  de  ceulx  à  qui  Hannibal 
avoit  commis  la  garde  de  la  ville  :  cela  donna 
espérance  et   moyen   au  jeune   homme  Tarentin, 


FABIUS  MAXIMUS  277 

de  conduire  à  chef  son  entreprise,  laquelle  il  com- 
muniqua à  Fabius,  et  de  son  consentement  s'en 
fouit,  et  s'alla  rendre  dedans  Tarente,  donnant 
à  entendre  qu'il  se  vouloit  de  tout  poinct  retirer 
auprès  de  sa  sœur.  Et  pour  les  premiers  jours  qu'il 
y  fut,  le  capitaine  Brutien  coucha  tout  seul  à 
part,  à  la  requeste  de  la  fille,  qui  pensoit  que  son 
frère  ne  sceust  rien  de  son  faict  :  mais  au  bout  de 
quelques  jours,  le  jeune  homme  la  tira  à  l'escart, 
et  luy  dit  :  «  Ma  sœur,  il  est  oit  grand  bruit  jusques 
«  au  camp  des  Romains,  que  l'un  des  principaulx 
«  hommes  de  ceste  garnison  t'entretenoit,  je  te 
«  prie  dis  moy  qui  il  est  :  car  ponrveu  qu'il  soit 
«  gentil  compagnon,  et  aussi  homme  de  bien  de  sa 
«  personne  comme  Ion  dit,  la  guerre  qui  confond 
«  toutes  choses,  fait,  qu'il  ne  peut  chaloir  de  quel- 
«  que  lieu  il  soit,  et  n'y  a  rien  de  deshoneste  en  ce 
«  que  Ion  fait  par  force  :  c'est  un  grand  heur  en 
«  temps,  où  le  droit  et  la  raison  n'ont  point  de  lieu, 
«  à  tout  le  moins  de  se  rencontrer  entre  les  mains 
«  d'un  doulx  et  gracieux  seigneur.  »  La  sœur  ayant 
ouy  ces  paroles  de  son  frère,  envoya  quérir  le 
capitaine  Brutien,  et  lui  feit  cognoistre  son  frère, 
lequel  se  meit  incontinent  à  luy  faciliter  la  jouis- 
sance de  ses  amours,  et  à  luy  rendre  sa  sœur  encore 
plus  traittable  et  plus  amoureuse  qu'elle  ne  l'es- 
toit  au  paravant  :  au  moyen  dequoy  le  capitaine 
aussi  commencea  à  prendre  asseurance  de  luy,  de 
manière  qu'il  fut  désormais  facile  au  jeune  Taren- 
tin  de  gaigner  et  faire  tourner  la  voulunté  de  cest 
homme  amoureux  et  mercenaire,  soubz  l'espérance 
de  grands  présents  qu'on  luy  promettoit,  et  que 

Fabius  luy  devoit  faire.  Ainsi  l'escrit  la  plus 
grande  partie  des  historiens  :  toutefois  il  y  en  a 
qui  escrivent,  que  la  femme  qui  gaigna  le  capitaine 
Brutien  n'estoit  point  Tarentine,  ains  estoit 
Brutiene,  de  laquelle  (ce  disent  ilz)  Fabius  se  ser- 
voit  pour  concubine  :  et  qu'elle  ayant  sceu,  que 
le  capitaine  des  Brutiens  qui  estoyent  en  garni- 
son dedans  Tarente,  estoit  aussi  Brutien,  et  de 
son  propre  païs,  en  parla  à  Fabius,  du  consente- 
ment duquel  elle  s'approchant  des  murailles  de  la 
ville  parla  à  luy,  et  feit  si  bien  qu'elle  le  gaigna. 

XLIV.  Mais  pendant  que  ceste  trame  s'our- 
dissoit,  Fabius  voulant  distraire  et  escarter  Han- 
nibal  de  ce  quartier  là,  escrivit  aux  gens  de  guerre 
qui  estoyent  pour  les  Romains  dedans  la  ville  de 
Rege  ■  qu'ilz  courussent  le  païs  des  Brutiens,  et 
qu'ilz  allassent  mettre  le  siège  devant  la  ville  de 
Caulonie  pour  la  raser  et  destruire  :  car  ilz  estoyent 
bien  jusques  au  nombre  de  huit  mille  hommes,  la 
plus  part  traistres,  estans  passez  d'un  camp  à 
l'autre,  et  les  plus  inutiles  de  ceulx  qui  ayans  esté 
notez  d'infamie  pour  leurs  mauvais  deportemens, 
avoyent  illec  esté  transportez  de  la  Sicile  par 
Marcellus,  de  sorte  qu'en  les  perdant,  la  chose 
publique  ne  faisoit  pas  grande  perte,  ny  n'estoit 
pas  pour  en  avoir  grand  regret.  Si  pensa  Fabius 
que  les  exposant  en  proye  à  Hannibal,  comme 
un  appast  pour  le  tirer  arrière  de  ce  quartier  là, 
il  le  divertiroit  des  environs  de  Tarente  :  comme 
il  advint  :  car  incontinent  Hannibal  se  coula 
celle  part  avec  son  armée  pour  les  attrapper  :  et 

1  La  ville  de  Rhege,  Reggio,  dans  la  Calabre. 

ce  pendant  Fabius  alla  mettre  le  siège  devant 
Tarente,  là  où  six  jours  après  qu'il  y  fut  arrivé, 
le  jeune  homme  qui  avoit  avec  sa  sœur  conduit  la 
trame  du  capitaine  Brutien,  s'en  vint  une  nuict 
devers  luy,  après  avoir  bien  noté  et  remarqué 
l'endroit  de  la  muraille  que  le  Brutien  avoit  à 
garder,  lequel  avoit  promis  de  se  faindre  et  de 
laisser  entrer  ceulx  qui  viendroyent  assaillir  ce 
"costé  là.  Toutefois  Fabius  ne  voulut  pas  du  tout 
fonder  l'espérance  de  ceste  exécution  sur  la  trahi- 
son du  Brutien  :  il  est  bien  vray  qu'il  alla  luy 
mesme  en  personne  se  présenter  devant  cest 
endroit  là,  mais  ce  fut  sans  rien  attenter  pour 
un  temps  :  et  ce  pendant  il  feit  donner  l'assault 
vivement  à  tous  les  autres  costez  de  la  ville, 
tant  par  mer  que  par  terre,  avec  grands  cris  et 
grand  bruit,  jusques  à  ce  que  le  capitaine  Brutien, 
voyant  que  tous  ceulx  de  la  ville  et  de  la  garnison 
couroyent  la  part  où  ilz  entendoyent  le  bruit  si 
grand,  feit  signe  à  Fabius  qu'il  estoit  temps  : 
lequel  adonc  feit  apporter  force  eschelles,  par  où 
il  monta  avec  sa  trouppe  sur  les  murailles,  et  ainsi 
se  saisit  de  la  ville. 

XLV.  Mais  il  semble  qu'en  cest  endroit  il  se  laissa 
vaincre  à  l'ambition  :  car  il  commanda  que  Ion 
tuast  les  Brutiens  les  premiers,  à  fin  que  Ion  ne 
sceust  point  qu'il  avoit  emporté  la  '  ville  par 
trahison  :  en  quoy  il  se  trompa,  car  non  seulement 
il  n'en  rapporta  pas  la  gloire  qu'il  en  esperoit, 
ains  y  acquit  le  blasme  de  desloyaulté  et  de 
cruaulté.  Il  mourut  aussi  en  ceste  prise  grand 
nombre  des  Tarentins,  et  si  en  fut  encore  vendu 

trente  mille  chefz,  toute  la  ville  saccagée,  et  du 
pillage  furent  portez  aux  coffres  de  l'espargne 
publique  à  Rome  trois  mille  talents l.  Lon  dit 
qu'ainsi  comme  lon  pilloit  et  emportoit  tout 
l'autre  butin,  le  greffier  qui  en  tenoit  le  registre, 
demanda  à  Fabius  qu'il  vouloit  que  lon  feist  des 
dieux,  entendant  les  tableaux  et  les  images 
d'iceulx  :  et  que  Fabius  luy  respondit,  «  Laissons 
«  aux  Tarentins  leurs  dieux  courroucez  à  eulx.  >; 
Toutefois  il  feit  transporter  à  Rome  la  statue  de 
Hercules  d'excessive  grandeur,  qui  estoit  à  Ta- 
rente,  et  la  feit  poser  au  Capitole,  joignant  laquelle 
il  feit  aussi  dresser  son  image  de  bronze  estant  à 
cheval  :  en  quoy  il  se  monstra  de  beaucoup  plus 
violent  que  Marcellus,  ou,  pour  mieulx  dire,  il 
feit  cognoistre  au  monde  combien  l'humanité, 
clémence  et  bonté  de  Marcellus  estoit  admirable, 
ainsi  comme  nous  avons  escrit  en  sa  vie. 

XLVI.  Hannibal  ayant  entendu  la  nouvelle  de 
ce  siège,  s'estoit  mis  en  chemin  pour  venir  en  dili- 
gence secourir  Tarente,  et  dit  on  qu'il  ne  faillit  à 
y  arriver  à  temps,  que  d'environ  deux  lieues  et 
demie  :  et  quand  il  sceut  au  vray  qu'elle  estoit 
prise,  il  dit  tout  hault  en  public,  «  Les  Romains 
«  ont  donques  aussi  leur  Hannibal,  car  nous  avons 
«  perdu  Tarente  tout  en  la  mesme  sorte  que  nous 
«  l'avions  '  gaignée.  »  Mais  puis  après  quand  il  fut 
retiré  en  son  privé,  ce  fut  la  première  fois  qu'il 
dit  entre  ses  familiers,  que  de  longue  main  il  avoit 
bien   preveu  qu'il   leur  seroit   difficile,   mais  lors 

1  Un  million  et  huit  cents  mille  escus.  Amyci.  Maintenant 
13.706,250  francs  de  notre  monnaie. 

qu'il  cognoissoit  évidemment  qu'il  leur  estoit  du 
tout  impossible  de  tenir  l'Italie  avec  les  forces 
qu'ilz  avoyent. 

XLVII.  Fabius  entra  dedans  Rome  en  triumphe 
pour  la  seconde  fois  à  cause  de  ceste  prise  *,  et 
fut  son  second  triumphe  plus  magnifique  que  son 
premier,  comme  d'un  vaillant  champion  de  lucte, 
qui  souvent  faisoit  teste  à  Hannibal,  et  qui  se 
demesloit  aiseement  de  toutes  ses  ruzes,  ne  plus 
ne  moins  que  des  prises  et  accrochemens  de  lucte, 
qui  n' avoyent  plus  la  mesme  force  ny  roydeur, 
qu'elles  souloyent  au  paravant  avoir,  à  cause  que 
son  armée  estoit  en  partie  efféminée  pour  les 
délices  et  les  richesses  qu'elle  avoit  amassées,  et 
en  partie  aussi  recreuë  et  diminuée  par  les  con- 
tinuelles secousses  et  rencontres  qu'elle  avoit 
endurées.  Or  y  avoit  il  un  Romain  nommé  Marcus 
Livius,  qui  avoit  esté  gouverneur  de  Tarente  lors 
que  Hannibal  l'avoit  prise,  et  neantmoins  avoit 
retenue  le  chasteau,  et  l'avoit  gardé  jusques  à 
ce  que  la  ville  retourna  une  autre  fois  en  la  puis- 
sance des  Romains  :  il  fut  marry  de  veoir  tant 
d'honneur  que  Ion  faisoit  à  Fabius,  de  sorte  qu'un 
jour  en  plein  sénat,  estant  transporté  d'ambition 
et  d'envie,  il  ne  se  peut  tenir  de  dire  que  c'estoit 
luy,  et  non  pas  Fabius  qui  estoit  cause  de  la  prise 
de  Tarente.  Fabius  s'en  prit  à  rire,  et  luy  respondit 
sur  le  champ  :  «  Tu  as  dit  la  vérité,  car  si  tu  ne 
«  l'eusses  point  perdue,  je  ne  l'eusse  point  re- 
«  prise.  » 

XLVIII.  Mais  les  Romains  honorèrent  grande- 

1  L'an  de  Rome  545. 

ment  Fabius  en  toutes  autres  choses,  et  mes- 
mement  en  ce  qu'ilz  eleurent  son  filz  consul,  lequel 
estant  ja  entré  en  possession  de  son  magistrat, 
ainsi  comme  il  depeschoit  quelques  affaires  tou- 
chant le  faict  de  la  guerre,  son  père,  fust  ou  pour 
la  débilité  de  sa  vieillesse,  ou  pource  qu'il  voulust 
esprouver  son  filz,  monta  à  cheval  pour  aller 
devers  luy,  et  passa  à  travers  la  presse  des  gens 
qui  estoyent  autour  de  luy,  et  qui  avoyent  affaire 
à  luy  :  mais  le  jeune  homme  l'ayant  ad  visé  de 
loing,  ne  le  voulut  pas  supporter,  ains  luy  envoya 
un  officier  luy  faire  commandement  de  descendre 
de  cheval,  et  de  venir  à  pied,  si  d'adventure  il 
avoit  aucune  chose  à  faire  au  consul.  Ce  commande- 
ment despleut  à  tous  les  assistans,  qui  jetterent 
incontinent  leurs  yeux  sans  dire  mot  sur  Fabius, 
comme  estimans  que  Ion  faisoit  tort  à  sa  grandeur  : 
mais  luy  descendit  incontinent  à  pied,  et  s'en  alla 
plus  viste  que  le  pas,  embrasser  et  caresser  son 
filz,  en  luy  disant  :  «  Tu  as  raison,  mon  filz,  et 
«  fais  très  bien  de  monstrer  que  tu  sçais  à  qui  tu 
«commandes,  et  que  tu  cognois  la  grandeur  de 
a  l'authorité  consulaire  que  tu  as  receuë.  C'est  le 
«  vray  moyen,  par  lequel  nous  et  noz  ancestres 
a  avons  augmenté  l'empire  de  ceste  cité,  en  ayant 
«  tous  jours  plus  cher  le  bien  et  l'honneur  de  nostre 
«  païs,  que  père  ne  mère  ny  enfans.  » 

XLIX.  Aussi  à  la  vérité  dit  on,  que  le  bisayeul  de 
Fabius,  le  plus  grand  et  le  plus  honoré  personnage 
qui  fust  en  Rome  de  son  temps,  comme  celuy  qui 
avoit  esté  consul  par  cinq  fois,  et  qui  avoit  eu  plu- 
sieurs triumphes,  à  raison  de  plusieurs  grandes  et 

glorieuses  victoires  qu'il  avoit  gaignées,  voulut  bien 
depuis  estre  encore  lieutenant  de  son  filz,  et  aller 
soubs  luy  à  la  guerre  quand  il  fut  eleu  consul  :  et 
finablement  retournant  son  filz  victorieux  en  la  ville 
sur  un  chariot  de  triumphe,  tiré  par  quatre  chevaux, 
il  le  suyvit  à  cheval  parmy  la  trouppe  des  autres, 
faisant  gloire  de  ce  qu'ayant  par  droit  d'authorité 
paternelle  domination  sur  son  filz,  et  qu'estant  le 
plus  grand  homme  de  ses  citoyens,  et  pour  tel  tenu 
et  réputé,  neantmoins  il  se  soubmettoit  vouluntai- 
rement  à  la  loy,  et  au  magistrat  qui  avoit  l'autho- 
rité  d'icelle  :  toutefois  ce  personnage  là  avoit  bien 
d'autres  vertus  qui  le  rendoyent  d'ailleurs  admi- 
rable. Mais  il  advint  que  ce  filz  de  Fabius  mourut 
avant  luy,  la  mort  duquel  il  supporta  modereement, 
comme  personne  sage  et  comme  bon  père  :  car  es- 
tant la  coustume  qu'à  la  mort  des  personnages  illus- 
tres, leurs  plus  proches  parents  f  eissent  une  funèbre 
harengue  à  leur  louange,  au  convoy  de  leurs  obsè- 
ques, il  feit  luy  mesme  l'oraison  à  l'honneur  de  son 
filz,  et  la  prononcea  luy  mesme  publiquement  sur  la 
place  :  et,  qui  plus  est,  la  rédigea  par  escript,  et 
la  publia. 

L.  Environ  ce  temps  Cornélius  Scipion  fut  en- 
voyé en  Espagne  \  dont  il  dechassa  les  Carthagi- 
nois, après  les  avoir  desfaits  en  plusieurs  battailles, 
et  y  avoir  conquis  plusieurs  grosses  villes,  et  mis  en 
grande  réputation  les  affaires  des  Romains,  dont  il 
fut  à  son  retour  autant  ou  plus  honoré,  aimé  et  es- 
timé que  nul  autre  qui  fust  en  la  ville.  Au  moyen 
dequoy,  ayant  esté  eleu  consul,  il  considéra  que  ie 

1  Scipion  avait  été  envoyé  en  Espagne  l'an  de  Rome  543 

peuple  Romain  attendoit  et  exigeoit  de  luy  quelque 
chose  plus  grande  que  des  autres  :  si  pensa  que  de 
s'attacher  à  combattre  Hannibal  au  dedans  de  l'Ita- 
lie, seroit  trop  fait  à  la  vieille  mode,  et  sentiroit  trop 
son  vieillard,  et  pourtant  résolut  incontinent  en  soy 
mesme  de  faire  veoir  les  armes  romaines  en  Afrique, 
et  aller  piller  le  païs  jusques  aux  portes  de  Carthage 
mesme,  en  transférant  la  guerre  de  l'Italie  en  Libye, 
s'efforceant  de  tout  son  pouvoir  de  le  mettre  en  teste 
au  peuple,  et  le  luy  faire  trouver  bon.  Mais  Fabius 
au  contraire,  se  persuadant  que  ce  qu'entreprenoit 
ce  jeune  homme  mal  advisé,  fust  aller  précipiter  la 
chose  publique  en  un  extrême  danger,  s'estudia  de 
mettre  Rome  en  la  plus  grande  frayeur  qu'il  luy  fut 
possible,  sans  y  espargner  ne  parole  ne  faict,  qu'il 
pensast  pouvoir  servir  à  destourner  le  peuple  de 
ceste  voulunté  :  et  sceut  si  bien  dire  et  faire,  qu'il 
avoit  tiré  le  sénat  à  son  opinion  :  mais  le  peuple 
estima  que  c'estoit  l'envie  qu'il  portoit  à  la  gloire  de 
Scipion,  qui  luy  faisoit  procurer  tout  cela,  pour 
arrester  le  cours  de  sa  bonne  fortune,  de  peur  que 
si  d'adventure  il  venoit  à  faire  quelque  grand  et  mé- 
morable exploit,  comme  d'esteindre  de  tout  poinct 
ceste  guerre,  ou  de  chasser  Hannibal  hors  de  l'Italie, 
il  ne  semblast  que  luy  se  fust  porté  trop  laschement 
et  trop  mollement  d'avoir  fait  trainner  ceste  guerre 
si  longuement. 

LI.  Quant  à  moy,  je  cuide  bien  que  ce  qui  meut 
Fabius  du  commencement  à  luy  contredire,  ne  fut 
autre  chose  que  le  soing  du  salut  de  la  chose  publi- 
que pour  le  grand  danger  qu'il  y  avoit  en  telle  re- 
solution :  mais  aussi  pense-je,  que  depuis  il  passa 

oultre  le  devoir,  et  s'aheurta  trop  opiniastrement, 
fust  ou  par  ambition,  ou  par  obstination,  à  vouloir 
empescher  l'accroissement  de  Scipion,  attendu  mes- 
mement  qu'il  feit  tout  ce  qu'il  peut,  pour  persuader 
à  Crassus  compagnon  de  Scipion  au  consulat 1  qu'il 
ne  luy  cedast  ny  ne  luy  quittast  point  la  conduitte 
de  l'armée,  ains  si  bon  lui  sembloit  de  passer  en 
Afrique  pour  aller  faire  la  guerre  aux  Carthaginois, 
qu'il  y  allast  plus  tost  luy  mesme,  et,  qui  plus  est, 
empescha  que  Ion  ne  luy  delivrast  argent2  pour 
ceste  guerre.  Au  moyen  dequoy  Scipion  estant  con- 
traint de  s'en  prouveoir  d'ailleurs  sur  son  crédit,  en 
amassa  es  villes  de  la  Thoscane,  lesquelles  pour 
l'amour  qu'elles  luy  portoyent,  contribuèrent  à  son 
entreprise,  et  demoura  Crassus  en  la  maison,  tant 
pource  qu'il  estoit  homme  doulx,  et  non  ambitieux 
ny  contentieux  de  sa  nature,  comme  aussi  pource 
qu'il  tenoit  la  prelature  du  souverain  pontife,  qui 
par  la  loy  de  leur  religion  est  contraint  de  demourer 
en  la  ville  3.  Parquoy  Fabius  voyant  qu'il  ne  faisoit 
rien  par  ce  chemin  là,  alla  de  rechef  par  un  autre  à 
l'encontre  de  Scipion,  taschant  à  retenir  et  arrester 
les  jeunes  hommes,  qui  desiroyent  aller  à  ce  voyage 
avec  luy  :  car  il  crioit  ordinairement  en  toutes  les 
assemblées  du  sénat  et  du  peuple,  qu'il  ne  suffisoit 
pas  à  Scipion  de  fouir  Hannibal,  mais  qu'il  emme- 
noit  encore  quand  et  luy,  ce  qui  restoit  de  forces  en 
Italie,  abusant  la  jeunesse  de  vaine  espérance,  et 

1  L'an  de  Rome  549. 

'2  Dans  le  grec,  qu'on  ne  lui  délivrât  ce  qui  était  nécessaire 
pour  cette  guerre. 

3  Tacite  parle  de  ces  usages  des  Romains  dans  ses  Annale*, 
liv.  III,  71. 

persuadant  aux  jeunes  gens  d'abandonner  leurs 
femmes,  leurs  pères  et  mères,  et  leur  païs,  lors  que 
l'ennemy,  qui  tousjours  avoit  esté  victorieux,  et  non 
jamais  vaincu,  est  oit  à  leurs  portes.  Ces  paroles  de 
Fabius  donnèrent  si  grande  crainte  aux  Romains, 
qu'ilz  ordonnèrent  que  Scipion  se  serviroit  donques 
en  son  entreprise  de  l'armée  qui  estoit  en  la  Sicile 
seulement,  excepté  qu'il  pourroit  mener  d'avantage 
trois  cents  hommes,  qui  l'avoyent  bien  et  fidèle- 
ment servy  en  la  guerre  d'Espagne.  Ainsi  sembla 
il  que  jusques  icy  Fabius  feist  et  dist  toutes  ces 
choses  suyvant  sa  coustume  et  l'humeur  de  sa 
nature. 

LU.  Mais  au  demourant,  Scipion  ne  fut  pas  plus 
tost  passé  en  Afrique,  que  Ion  entendit  incontinent 
à  Rome  des  exploits  admirables,  et  des  effects 
grands  et  glorieux  à  merveilles,  joint  une  grande 
quantité  de  despouilles  et  de  butin,  qui  tesmoignoit 
les  nouvelles  estre  vrayes,  le  roy  des  Numides 
prisonnier,  deux  camps  des  ennemis  arz  et  bruslez 
tout  en  un  mesme  temps,  avec  perte  d'un  grand 
nombre  de  gens,  de  harnois  et  de  chevaux  qui  furent 
consommez  dedans,  force  lettres  et  messagers 
exprès  que  Ion  envoyoit  de  Carthage  à  Hannibal 
pour  le  rappeller,  et  le  prier  de  ne  s'arrester  plus 
à  poursuyvre  une  espérance  vaine  qui  ne  viendroit 
jamais  à  fin,  ains  s'en  revenir  au  plus  tost  que  faire 
pourroit,  secourir  son  païs.  Pour  lesquelles  prosperi- 
tez  estant  Scipion  si  fort  estimé  et  renommé  dedans 
Rome,  que  Ion  ne  parloit  que  de  luy,  Fabius  neant- 
moins  requit  encore,  et  fut  d'advis,  que  Ion  luy 
envoyast  un  successeur,  sans  alléguer  autre  cause 

ny  raison,  sinon  un  commun  dire,  «  Qu'il  n'estoit 
«  pas  seur  de  commettre  tant  et  de  si  grandes 
«  choses  à  la  fortune  d'un  seul  homme,  pource  qu'il 
«  est  bien  malaisé  qu'un  mesme  personnage  soit  en 
«  tout  et  par  tout  heureux.  » 

LUI.  Ces  langages  adonc  despleurent  si  fort  au 
peuple,  que  Ion  l'en  estima  homme  importun,  fas- 
cheux  et  envieux,  ou  que  pour  sa  vieillesse  il  estoit 
devenu  couard,  et  avoit  perdu  toute  vigueur  de  cou- 
rage, redoubtant  Hannibal  trop  plus  effroyeement 
qu'il  ne  devoit  :  car  encore  alors  qu'il  eut  esté  con- 
traint d'abandonner  l'Italie,  et  s'en  retourner  en 
Afrique  l,  il  ne  permettoit  pas  que  la  joye  et  l'asseu- 
rance  que  le  peuple  en  prenoit,  fust  entière  et  nette 
de  toute  crainte  et  de  toute  desfiance,  ains  alloit 
disant  que  c'estoit  adonc  que  les  affaires  estoyent  en 
plus  grand  danger,  et  que  la  chose  publique  couroit 
plus  grande  fortune  que  jamais,  pource  que  Han- 
nibal estant  de  retour  en  Afrique  devant  les  mu- 
railles de  Carthage  mesme,  seroit  bien  plus  rude  à 
soustenir,  qu'il  n'avoit  onques  esté,  et  que  Scipion 
y  rencontreroit  une  armée  encore  toute  chaude  du 
sang  de  tant  de  praeteurs,  dictateurs  et  consuls 
Romains,  qu'elle  avoit  desfaits  en  Italie  :  de 
manière  que  par  telz  langages,  la  ville  se  trouva 
encore  de  rechef  toute  troublée,  et  combien  que  la 
guerre  fust  transférée  de  l'Italie  en  Afrique,  estima 
neantmoins  l'occasion  de  craindre  estre  plus 
prochaine  de  Rome  que  jamais.  Mais  peu  de 
temps  après  ayant  Scipion  desfait   Hannibal  en 

1  Annibal  abandonna  l'Italie  et  retourna  en  Afrique  l'an  de 
Rome  551. 

battaille  rengée1,  abbatu  et  mis  soubs  ses  piedz 
la  gloire  et  l'orgueil  de  Carthage,  donna  à  ses 
citoyens  une  joye  plus  grande  qu'ilz  n'avoyent 
onques  espérée  :  et  en  ce  faisant  redressa  et  asseura 
l'empire  Romain,  qui  peu  devant  avoit  esté  en 
grand  branle. 

LIV.  Toutefois  la  vie  de  Fabius  ne  s'estendit  pas 
jusques  à  la  fin  de  ceste  guerre,  et  n'entendit  onques 
de  son  vivant  la  nouvelle  de  la  routte 2  de  Hanni- 
bal,  ny  ne  veit  onques  celle  grande  et  asseurée  pros- 
périté de  son  païs  :  car  environ  le  temps  que  Han- 
nibal  se  partit  de  l'Italie,  il  tumba  en  une  maladie, 
dont  il  mourut.  Or  trouve  Ion  par  les  histoires,  que 
les  Thebains  ensevelirent  Epaminondas  aux  despens 
du  public,  pource  qu'il  mourut  en  si  grande  pau- 
vreté, que  quand  il  fut  mort  Ion  ne  trouva  rien  qui 
soit  en  sa  maison,  sinon  une  petite  broche  de  fer  3  : 
mais  les  Romains  n'inhumèrent  pas  Fabius  aux  des- 
pens de  la  chose  publique,  ains  contribuèrent  à  ses 
funérailles  pour  teste  la  moindre  pièce  de  mon- 
noye  4  qui  eust  cours  alors,  non  pource  qu'il  eust 
faulte  de  biens  pour  se  faire  inhumer,  mais  seule- 
ment pour  honorer  sa  mémoire,  en  faisant  ses 
obsèques  à  leurs  despens,  comme  de  leur  père 
commun.  Ainsi  eut  il  à  sa  mort  honneur  convenable 
à  la  vertu  de  sa  vie. 

1  L'an  de  Rome  552. 

2  Déroute. 

3  La  broche  de  fer  était  une  monnaie,  comme  nous  le  verrons 
dans  la  Vie  de  Lysandre. 

*  L'as,  qui  valait  alors  un  sou  de  notre  monnaie.  Dans  le  cens 
fait  à  Rome  l'an  545,  on  avait  compté  127,107  citoyens. 

Voila  donques  ce  que  Ion  treuve  par  escript  de  ces 
deux  grands  personnages.  Et  comme  ainsi  soit 
qu'ilz  ayent  laissé  l'un  et  l'autre  plusieurs  beaux 
exemples  de  vertu,  tant  en  faict  de  guerre  qu'en 
matière  de  gouvernement,  commençons  à  les  confé- 
rer ensemble.  Premièrement  Pericles  vint  au  manie- 
ment des  affaires  de  sa  chose  publique,  lors  que  le 
peuple  Athénien  estoit  au  comble  de  sa  prospérité, 
et  en  la  fleur  de  sa  puissance,  et  richesse  plus  grande 
que  jamais  n'avoit  esté  auparavant,  ny  ne  fut 
onques  depuis.  Ce  qui  pourroit  sembler  avoir  esté 
cause  de  le  maintenir  sur  ses  piedz  en  seureté 
perpétuelle,  sans  jamais  succumber,  non  tant 
pour  sa  valeur  que  pour  la  puissance  et  prospérité 
publique  :  là  où,  au  contraire,  les  actes  de  Fabius 
se  rencontrèrent  aux  plus  malheureux  et  plus 
deshonorez  temps  de  son  païs,  es  quels  il  ne  main- 
teint  pas  sa  ville  en  ses  biens  sans  déchoir,  ains  la 
tirant  d'un  très  calamiteux  estât  où  il  la  trouva, 
la  rendit  en  un  meilleur. 

II.  D'avantage  les  heureux  exploits  de  Cimon,  les 

victoires  et  trophées  de  ]\Iyronides  et  de  Leocrates, 
et  plusieurs  beaux  et  grands  faicts  d'armes  de  Tol- 
mides,  donnèrent  moyen  à  Pericles  de  tenir  sa  ville 
en  f estes  et  en  jeux  tant  qu'il  en  eut  le  gouverne- 
ment, et  ne  la  trouva  pas  en  nécessité  qu'il  la  fallust 
garder  à  force  d'armes,  ou  reconquérir  ce  qu'elle 
auroit  perdu.  Et  à  l'opposite  Fabius  voyant  devant 
soy  plusieurs  fuittes,  routtes  et  desfaittes,  plusieurs 
meurtres,  et  morts  de  capitaines  generaulx  des 
armées  romaines,  les  lacs,  les  plaines,  les  bois  rem- 
plis de  leurs  desconfitures,  les  fleuves  et  ruisseaux 
regorgeans  de  sang  et  de  corps  morts  jusques  à  la 
mer,  prit  en  main  le  gouvernement  de  la  siene, 
et  par  un  moyen  de  procéder  tout  différent  des 
autres,  la  sousteint  et  estaya  dessoubz,  de  manière 
qu'il  la  garda  de  tumber  à  plat  par  les  démolitions 
et  ruines  que  les  autres  y  avoyent  faittes. 

III.  Toutefois  on  pourroit  aussi  dire  qu'il  n'est 
pas  si  difficile  de  manier  une  ville  humiliée  par 
adversitez,  et  qui  contrainte  par  la  nécessité,  se 
laisse  gouverner  au  plus  sage,  comme  de  refréner 
la  fierté  et  l'insolence  d'un  peuple  enorgueilly  et 
élevé  par  longue  prospérité,  ainsi  comme  Pericles 
vint  à  bout  des  Athéniens. 

IV.  Aussi  la  grande  multitude  de  tant  et  de  si 
griefves  calamitez  qui  advindrent  lors  aux  Romains, 
monstra  bien  que  Fabius  estoit  un  grave  et  constant 
personnage,  qui  ne  se  laissa  point  aller  aux  crieries 
d'une  commune,  ny  jamais  ne  se  départit  de  ses 
premiers  conseilz. 

V.  Et  peut  on  opposer  à  la  prise  de  Samos,  que 
Pericles  prit  à  force,  le  recouvrement  de  Tarente,  et 

à  l'isle  d'Eubœe,  les  villes  de  la  Campagne  *,  qu'il 
retira,  exceptée  celle  de  Capoue,  que  les  consuls 
Frurius  2  et  Appius  recouvrèrent.  Mais  il  semble 
que  Fabius  ne  gaigna  jamais  battaille  sinon  celle  là 
dont  il  triumpha  la  première  fois,  là  où  Pericles 
dressa  neuf  trophées  des  battailles  et  victoires  qu'il 
avoit  gaignées,  tant  par  mer  que  par  terre. 

VI.  Vray  est  aussi  que  Ion  ne  sçauroit  alléguer 
un  tel  acte  de  Pericles,  comme  fut  celuy  de  Fabius 
quand  il  recourut  Minutius  des  mains  de  Hannibal, 
et  préserva  une  armée  toute  entière  de  Romains  : 
qui  fut  sans  point  de  doubte  un  faict  digne  de 
grande  gloire,  comme  procédant  de  prouesse, 
sagesse  et  bonté  tout  ensemble  :  mais  aussi  ne  feit 
onques  Pericles  un  tel  erreur,  comme  feit  Fabius, 
quand  il  fut  affiné  et  abusé  par  la  ruse  des  bœufs 
de  Hannibal,  ayant  trouvé  son  ennemy,  qui  par  cas 
d'adventure  s'estoit  de  luy  mesme  enfermé  dedans 
le  destroit  d'une  vallée,  et  l'ayant  laissé  eschapper  la 
nuict  par  subtilité,  et  le  jour  par  force  :  car  il  fut 
prévenu  par  trop  dilayer,  et  battu  par  celuy  qu'il 
tenoit  enfermé. 

VII.  Et  s'il  fault  qu'un  bon  capitaine  non  seule- 
ment use  bien  de  ce  qu'il  a  présent  en  main,  mais 
aussi  qu'il  juge  sagement  de  ce  qui  est  à  advenir  :  la 
guerre  des  Athéniens  se  termina  tout  en  la  mesme 
sorte  que  Pericles  leur  avoit  prédit  :  car  par  ambi- 
tion de  vouloir  trop  embrasser,  ilz  perdirent  leur 
estât  :  et  au  contraire  les  Romains  ayans  envoyé 
Scipion   en   Afrique  pour   y   faire  la   guerre  aux 

1  De  la  Campanie. 

a  Fulvius  et  Appius,  qui  furent  consuls  l'an  de  Rome  542. 

Carthaginois,  gaignerent  tout  ce  qu'ilz  voulurent, 
ayant  leur  capitaine  vaincu,  non  par  fortune, 
mais  par  vaillance  et  par  prouesse  leurs  ennemis  : 
de  manière  que  le  bon  jugement  de  l'un  est  tes- 
moigné  par  la  ruine  de  son  païs,  et  l'erreur  de 
l'autre  adveré  par  l'heureux  événement  de  ce 
qu'il  avoit  voulu  empescher.  Or  est-ce  faulte 
pareille  à  un  capitaine  de  tumber  en  un  incon- 
vénient non  attendu  ne  preveu,  que  par  desfiance 
faillir  à  embrasser  l'occasion  de  faire  un  grand 
exploit  quand  elle  se  présente  :  car  mesme  default 
d'expérience  engendre  témérité  à  l'un,  et  oste 
l'asseurance  à  l'autre.  Voilà  quant  à  leurs  faicts 
de  guerre. 

VIII.  Et  quant  aux  actes  de  gouvernement  civil, 
c'est  un  grand  reproche  à  Pericles  d'avoir  esté  au- 
theur  de  la  guerre  :  car  on  tient  que  luy  seul  en  fut 
cause,  en  s'aheurtant  à  ne  vouloir  point  que  Ion 
cedast  pour  peu  que  ce  fust,  aux  Lacedœmoniens  : 
toutefois  il  m'est  advis  que  Fabius  Maximus  ne 
céda  luy  mesme  non  plus  aux  Carthaginois,  ains 
se  présenta  hardiement  et  courageusement  à  tout 
danger  pour  maintenir  contre  eulx  l'empire  de  son 
païs.  Mais  la  debonaireté  et  clémence  que  Fabius 
monstra  envers  Minutius,  condemne  fort  les  brigues 
et  menées  de  Pericles  à  l'encontre  de  Cimon  et  de 
Thucydides,  tous  deux  gens  de  bien  et  d'honneur  et 
tenans  le  party  de  la  noblesse,  qu'il  feit  chasser 
de  la  ville  et  les  bannir  à  certain  temps.  Aussi 
estoit  l'authorité  et  la  puissance  de  Pericles 
en  sa  chose  publique  plus  grande,  moyenant 
laquelle  il  empescha  qu'il  n'y  eust  de  son  temps 

aucun  capitaine  qui  executast  sa  folie  et  sa  témérité 
au  dommage  du  public,  excepté  Tolmides  seul  qui 
luy  eschappa,  et  malgré  luy  s'alla  aheurter  contre 
les  Bœotiens,  où  il  demoura  :  car  tous  les  autres 
au  demourant  luy  adhérèrent,  et  se  rengerent  à 
sa  voulunté  pour  la  grandeur  de  son  authorité  :  là 
où  Fabius,  encore  que  quant  à  luy  il  ne  feist  point 
de  faulte,  et  qu'il  allast  seurement  en  besoigne,  si 
est-ce,  que  pour  n'avoir  pas  esté  assez  fort  pour 
empescher  les  autres  de  faillir,  semble  avoir  esté 
en  ce  regard  défectueux  :  car  les  Romains  ne  fussent 
pas  tumbez  en  tant  de  calamitez  s'il  eust  eu  autant 
d 'authorité  à  Rome,  comme  Pericles  en  avoit  à 
Athènes. 

IX.  Et  quant  à  la  libéralité,  l'un  la  monstra  en  ne 
voulant  point  accepter  l'argent  qu'on  luy  présenta, 
et  l'autre  en  en  donnant  à  ceulx  qui  en  avoyent 
besoing,  et  racheptant  ses  citoyens  qui  estoyent 
prisonniers  :  toutefois  il  ne  despendit  pas  grande 
somme  de  deniers,  ains  environ  trois  mille  six  cents 
escus  l  seulement  :  là  où  il  ne  seroit  pas  facile  à  dire 
combien  Pericles  pouvoit  amasser  d'argent  et  de 
presens  par  le  moyen  de  son  authorité,  tant  des 
subjects  et  alliez  mesmes  des  Athéniens,  comme 
aussi  des  roys  et  princes  estrangers  :  en  quoy 
neantmoins  il  teint  tousjours  ses  mains  nettes  de 
toute  concussion. 

X.  Mais  au  reste,  quant  à  la  beauté  et  magnifi- 

1  Dans  le  grec  six  talents,  qui  font  28,012  francs  de  notre  mon- 
naie :  mais  il  faut  corriger  dix  talents,  ou  46,687  francs  de  notre 
monnaie,  comme  on  le  voit  par  le  nombre  des  prisonniers  que 
Fabius  racheta.  Voyez  le  chap.  xix. 

cence  des  temples,  ouvrages  et  édifices  publiques, 
tous  les  ornemens  ensemble  qui  furent  onques  à 
Rome  avant  le  temps  des  Caesars,  ne  sont  pas  à 
comparer  à  ceulx  dont  Pericles  embellit  et  orna  la 
ville  d'Athènes  :  car  il  n'y  a  point  de  proportion  ny 
de  comparaison  de  la  sumptuosité  excellente  et 
magnificence  des  uns  aux  autres. 

LA  race  d'Alcibiades  du  costé  de  son  père  estoit 
ancienement  descendue  d'Eurysaces,  qui  fut 
fiîz  d'Ajax,  et  du  costé  de  sa  mère  d'Alcmaeon  :  car 
sa  mère  Dinomache  estoit  fille  de  Megacles  :  et 
son  père  Clinias  ayant  armé  et  equippé  une  galère 
à  ses  propres  cousts  et  despens,  acquit  fort  grand 
honneur  en  la  battaille  navale  qui  fut  donnée  le 
long  de  la  coste  d'Artemisium,  et  mourut  depuis 
en  une  autre  battaille  près  de  Coronée  contre  les 
Bceotiens,  et  furent  tuteurs  de  son  filz,  Pericles,  et 
Ariphron  filz  de  Xantippus,  qui  estoyent  ses 
proches  parents.  On  dit,  et  est  vray,  que  l'amitié 
et  bienvueillance  de  Socrates  servit  beaucoup  à 
la  gloire  d'Alcibiades  :  et  qu'il  soit  ainsi,  il  appert 
par  ce  que  de  Nicias,  de  Demosthenes,  de  Lamachus, 
de  Phormion,  de  Thrasybulus  et  de  Theramenes, 
qui  tous  furent  grands  et  renommez  personnages 
de  son  temps,  on  ne  sçait  pas  seulement  comme 
leurs  mères  avoyent  nom  :  et  au  contraire,  nous 
trouvons  jusques  à  la  nourrice  mesme  d'Alcibiades, 
qu'elle  estoit  Lacedaemoniene,  et  qu'elle  s'appelloit 
Amycla,  et  que  son  paedagogue  se  nommoit  Zopirus, 
ainsi  comme  Antisthenes  a  escrit  l'un,  et  Platon 
l'autre. 

IL  Or  quant  à  sa  beauté,  à  l'adventure  n'est  il 
ja  besoing  d'en  rien  dire  :  toutefois  si  en  diray-je 
cela  seulement  en  passant,  qu'elle  se  mainteint 
tousjours  florissante  en  son  enfance,  en  son  ado- 
lescence, et  encore  après  qu'il  fut  devenu  homme 
parfait,  de  manière  qu'elle  le  rendit  plaisant 
et  aggreable  par  toutes  les  saisons  de  son  aage  : 
car  ce  que  dit  Euripides  en  un  passage,  «  que  de 
«  tous  les  beaux  l' arrière-saison  est  encore  belle  »  , 
n'est  pas  universellement  véritable,  ains  est  cela 
propre  et  peculier  à  Alcibiades  avec  bien  peu 
d'autres,  pour  la  parfaittement  belle  et  bonne 
température  de  sa  personne.  On  dit  d'avantage 
qu'il  avoit  la  langue  un  peu  grasse,  ce  qui  ne  luy 
seoit  pas  mal,  ains  donnoit  une  certaine  grâce 
naïfve  et  attrayante  à  son  parler,  dequoy  Aristo- 
phanes  mesme  fait  mention  en  un  passage  ' ,  où 
il  se  moque  d'un  Theorus,  en  contrefaisant  la 
prononciation  de  ceulx  qui  parlent  gras, 

Regalde  moy  Theolus  en  la  face, 
Ce  me  disoit,  avec  sa  langue  grasse, 
De  Clinias  le  filz  qui  est  si  beau  : 
Il  a,  vois  tu,  la  teste  d'un  colbeau  2. 
Son  parler  gras  luy  a  certainement 
Fait  rencontrer  ce  coup  là  vrayement. 

Et  Archippus  un  autre  poëte,  se  moquant  aussi  du 
filz  d'Alcibiades  dit  ainsi, 


1  Comédie  des  Guêpes,  v.  45. 

-  La  rencontre  ne  se  peut  trouver  au  langage  françois  comme 
au  grec,  à  cause  de  ces  deux  dictions,  corax  et  colax,  dont  Tune 
signifie  corbeau  et  l'autre  flatteur.  Amyot. 

A  fin  qu'à  ceulx  qui  le  voyént,  il  semble, 
Que  de  tout  poinct  à  son  père  il  ressemble. 
Il  va  trainnant  sa  robbe  par  la  place 
En  cheminant  d'une  allure  mollace, 
Et  contrefaict,  mettant  son  parler  hors, 
La  langue  grasse,  et  porte  le  col  tors. 

III.  Quant  à  ses  meurs,  elles  se  changèrent  et 
tournèrent  avec  le  temps  par  plusieurs  fois,  et  ne 
s'en  fault  pas  esbahir,  veu  les  grandes  fortunes  et 
les  divers  accidents  où  il  se  trouva  depuis  :  mais 
entre  plusieurs  grandes  passions  auxquelles  il 
estoit  subject  de  sa  nature,  l'ambition  de  vouloir 
en  toutes  choses  avoir  le  dessus,  et  estre  par  tout 
le  premier,  estoit  la  plus  forte  et  la  plus  véhémente 
qui  fust  en  luy,  comme  il  appert  par  quelques 
faicts  et  dicts  notables  de  son  enfance,  que  Ion  a 
recueillis  par  mémoire.  Comme  un  jour  qu'il 
s'esbatoit  à  la  lucte,  il  se  trouva  d'adventure 
fort  pressé  par  son  compagnon,  et  en  grand  danger 
d'aller  par  terre  :  mais  il  feit  tant  qu'il  approcha 
de  sa  bouche  le  bras  de  celuy  qui  l'estraigncit,  et 
le  mordit  si  serré,  qu'il  sembloit  qu'il  luy  voulust 
manger  la  main.  L'autre  se  sentant  ainsi  mordre, 
lascha  incontinent  sa  prise,  et  luy  dit,  «  Quoy  ? 
«  tu  mors  comme  une  femme,  Alcibiades  »  :  «  Non 
«  fais,  respondit  il,  mais  comme  un  lion.  »  Une 
autre  fois,  estant  encore  petit  garsonnet,  il  jouoit 
avec  quelques  autres  siens  compagnons  au  jeu  des 
osselets  au  beau  milieu  d'une  rue,  et  quand  ce 
vint  à  son  tour  à  jetter  les  osselets,  il  survint 
d'adventure  un  chariot  chargé  :  il  pria  le  charrier 
qui  le  conduisoit  d'attendre  un  peu  que  son  jeu 
fust    achevé,    pource    que    les    osselets    estoyent 

tumbez  justement  en  la  place  par  où  il  falloit 
que  le  chariot  passast.  Le  charrier  fut  si  mal 
gracieux  qu'il  n'en  voulut  rien  faire,  et  ne  laissa 
pas  pour  ses  prières  de  chasser  ses  chevaulx,  de 
manière  que  les  autres  enfans  se  fendirent  pour  le 
laisser  passer  :  mais  Alcibiades  se  jetta  tout  de 
son  long  emmy  la  place  au  devant  du  chariot,  et 
dit  au  charrier  qu'il  passast  donc  ainsi  s'il  vouloit. 
Le  charrier  tout  efïroyé  retira  incontinent  ses 
chevaulx  en  arrière  :  et  les  voisins  qui  apperceu- 
rent  cela,  accoururent  tous  esperdus  celle  part,  en 
criant. 

IV.  Depuis,  quand  on  commencea  à  le  faire 
apprendre,  il  obéît  vouluntiers  à  tous  autres 
maistres  qui  luy  voulurent  enseigner  quelque 
chose,  excepté  qu'il  desdaigna  d'apprendre  à 
jouer  des  frustes,  disant  que  ce  n'estoit  point 
artifice  honeste,  ne  digne  d'un  gentilhomme  : 
pource,  disoit  il,  que  l'usage  l  de  la  viole  et  de 
l'archet  ne  gaste  rien  ny  de  la  contenance,  ny  de 
la  forme  de  visage  convenable  à  un  gentilhomme  : 
là  où  quand  on  souffle  dedans  une  fluste,  le  visage 
s'en  altère  et  s'en  change  si  fort,  que  ses  plus 
familiers  ne  le  peuvent  à  peine  pas  recognoistre. 
D'avantage  la  lyre  ne  la  viole 2  n'empeschent 
point  celuy  qui  en  joue  de  chanter  et  de  parler 
en  jouant  :  là  où  la  fluste  ferme  tellement  la 
bouche  de  celuy  qui  en  joue,  qu'elle  luy  oste  non 
seulement  la  parole,  mais  aussi  la  voix  :  «  Pourtant, 
«  disoit  il,  laissons  jouer  de  la  fluste  aux  enfans 

1  De  la  lyre  et  du  plectrum. 

a  II  n'est  pas  question  de  viole  dans  le  texte. 

«des  Thebains  qui  ne  sçavent  parler  :  car  nous 
«  autres  Athéniens,  ainsi  que  nous  enseignent  noz 
«  pères,  avons  pour  protecteurs  et  patrons  de 
«  nostre  païs  la  déesse  Pallas  et  le  dieu  Apollo, 
«  dont  l'une  ancienement,  comme  Ion  dit,  jetta 
«  la  fluste,  et  l'autre  escorcha  le  flusteur.  »  Ainsi 
Alcibiades  alléguant  ces  raisons,  partie  en  jeu,  et 
partie  à  bon  esciant,  non  seulement  se  déporta 
d'apprendre  à  jouer  des  frustes,  ains  en  destourna 
aussi  semblablement  ses  compagnons  :  car  ce 
propos  courut  incontinent  de  main  en  main 
parmy  les  jeunes  enfans,  que  Alcibiades  avec 
bonne  raison  haïssoit  et  mesprisoit  le  jeu  des 
frustes,  et  se  moquoit  de  ceulx  qui  en  apprenoyent  : 
tellement  qu'il  en  advint  que  depuis  cest  artifice 
fut  à  Athènes  mis  hors  du  nombre  des  arts  honestes 
et  exercices  libéraux,  et  en  fut  la  fluste  deshonorée, 
et  tenue  pour  instrument  infâme. 

V.  Au  reste,  on  treuve  escript  dedans  le  libelle 
diffamatoire  qu'un  Antiphon  composa  contre  Alci- 
biades, qu'estant  encore  enfant,  il  s'enfouit  de  la 
maison  de  ses  tuteurs  en  celle  de  Démocrates, 
l'un  de  ses  amoureux,  et  que  Ariphron  l'un  de  ses 
tuteurs  fut  d'advis  de  le  faire  crier  par  la  ville  : 
mais  que  Pericles  l'en  engarda,  disant  que  si 
d'adventure  il  estoit  mort,  ilz  ne  le  sçauroyent 
que  d'un  jour  plus  tost  par  la  criée,  et  s'il  estoit 
vivant,  que  le  demourant  de  sa  vie  en  seroit  si 
deshonoré,  qu'il  vauldroit  mieulx  pour  luy  qu'il 
eust  du  tout  esté  perdu.  Il  luy  reproche  d'avantage 
qu'il  avoit  tué  d'un  coup  de  baston  dedans  le  parc 
à  la   lucte   de   Sibyrtius,   un   des   serviteurs   qui 

avoyent  charge  de  le  suyvre  par  tout  :  mais  il 
n'est  à  l'adventure  pas  bien  raisonnable,  d'ad- 
jouxter  foy  à  tout  ce  que  dit  un  qui  confesse 
l'injurier  expressément  pour  inimitié  qu'il  avoit 
encontre  luy. 

VI.  Or  y  eut  il  incontinent  plusieurs  gens  de 
qualité  et  d'apparence,  qui  se  rengerent  autour 
de  luy  à  le  caresser  et  tascher  d'acquérir  sa  bonne 
grâce,  tous  lesquelz  donnoyent  assez  évidemment 
à  cognoistre  qu'ilz  le  suyvoyent  pour  l'excellente 
et  singulière  beaulté  qui  estoit  en  luy,  excepté 
Socrates  seul,  l'amour  duquel  porte  grand  tesmoi- 
gnage,  que  l'enfant  estoit  bien  né  à  la  vertu,  laquelle 
luy  appercevant  reluisante  à  travers  la  beaulté 
corporelle  de  son  visage,  et  craignant  les  richesses, 
la  dignité  et  l'authorité,  et  le  grand  nombre  de 
poursuyvans  qui  estoyent  après,  tant  des  princi- 
paux personnages  de  la  ville  que  des  estrangers, 
taschans  à  le  gaigner  par  flatterie  et  par  tous 
attraicts  de  plaisir,  se  voulut  entremettre  de  le 
défendre,  et  ne  souffrir  point  qu'une  si  belle  plante 
perdist  ou  gastast  son  fruict  en  sa  fleur.  Car 
jamais  la  fortune  ne  rempara  ny  n'environna 
tant  homme  par  le  dehors,  de  ce  que  communé- 
ment Ion  appelle  ses  biens,  pour  empescher  que 
la  philosophie  n'y  attaignist  avec  ses  remon- 
strances  libres,  sévères  et  poignantes  au  vif,  comme 
Alcibiades  fut  au  commencement  assiégé  de  délices, 
et  enfermé  de  ceulx  qui  luy  subministroyent  tous 
plaisirs  et  toutes  voluptez,  à  fin  de  le  divertir  qu'il 
ne  voulust  point  escouter  les  propos  de  celuy  qui 
le  vouloit  instruire  de  son  bien  et  l'enseigner  :  et 

neantmoins  pour  la  bonté  de  sa  nature,  encore 
cogneut  il  Socrates  et  l'approcha  de  soy,  repoul- 
sant  et  escartant  ses  autres  riches  et  puissans 
amoureux  :  si  se  le  rendit  incontinent  familier  :  et 
après  avoir  ouy  ses  discours,  qui  n'estoyent  point 
devis  d'homme  qui  allast  cherchant  aucune 
volupté  deshoneste,  ne  qui  demandast  à  baiser 
ny  à  toucher,  ains  qui  luy  remonstroit,  et  repre- 
noit  les  imperfections  qui  estoyent  en  son  ame, 
et  luy  rabaissoit  son  orgueil  et  son  oultrecuidance  : 
adonc,  comme  Ion  dit  en  commun  proverbe, 

Il  baissa  l'aile,  ainsi  comme  le  coq, 
Qui  va  fuyant  de  la  jouste  le  choc. 

Et  estima  que  toute  la  poursuitte  et  l'affection 
de  Socrates  envers  les  jeunes  gens,  estoit  à  la 
vérité  une  entremise  des  dieux,  et  un  moyen  dont 
ilz  usoyent  envers  ceulx  qu'ilz  vouloyent  préserver, 
et  mettre  en  voye  de  salut. 

VII.  Si  commencea  à  se  mespriser  soy-mesme,  et 
à  l'avoir  en  admiration  prenant  plaisir  aux  ca- 
resses qu'il  luy  faisoit,  et  neantmoins  portant 
révérence  à  sa  vertu,  de  manière  qu'il  ne  se  donna 
garde  qu'il  eut  formé  en  son  cueur  une  image 
d'amour,  ou  plus  tost,  comme  dit  Platon,  un  con- 
tr'amour,  c'est  à  dire,  un  amour  sainct  et  honeste  : 
tellement  que  tout  le  monde  s'esmerveilloit  de  le 
veoir  ordinairement  boire  et  manger,  jouer,  lucter 
et  loger  à  la  guerre  avec  Socrates,  et  au  contraire 
rudoyer  ses  autres  amoureux,  sans  qu'ilz  peussent 
avoir  aucune  bonne  chère  de  luy,  et  mesme  se 
porter  oultrageusement  envers  aucuns  :  comme  il 

feit  un  jour  envers  Anytus  filz  de  Anthemion,  car 
il  estoit  un  de  ceulx  qui  l'aimoyent,  et  comme  il 
feist  un  festin  à  quelques  siens  amis  estrangers 
qui  l' estoyent  venus  veoir,  il  y  convia  Alcibiades 
aussi,  lequel  refuza  d'y  aller,  et  estant  demouré 
à  faire  bonne  chère  en  sa  maison  avec  quelques 
siens  compagnons,  après  avoir  bien  beu,  il  s'en  alla 
follastrer  chez  Anytus,  là  où  s'arrestant  à  la  porte 
de  la  sale,  il  veit  la  table  et  le  buffet  tout  couverts 
de  vaisselle  d'or  et  d'argent,  et  commanda  à  ses 
serviteurs  qu'ilz  en  allassent  prendre  la  moitié,  et 
la  portassent  en  sa  maison  :  mais  au  reste  ne  daigna 
pas  entrer  dedans,  ains  cela  fait  s'en  retourna.  Les 
estrangers  qui  estoyent  au  festin,  trouvèrent  ce 
tour  bien  estrange,  et  dirent  qu'il  s'estoit  fort 
oultrageusement  et  superbement  porté  envers  Any- 
tus :  «  Mais  bien  gracieusement,  leur  respondit 
«  Anytus  :  car  de  ce  qu'il  pouvoit  tout  emporter, 
«  il  nous  en  a  laissé  la  moitié.  » 

VIII.  Il  en  faisoit  autant  et  traittoit  tout  de 
mesme  les  autres  qui  estoyent  aussi  amoureux  de 
luy,  excepté  un  estranger,  qui  s'estoit  venu  habi- 
tuer à  Athènes,  et  estant  pauvre,  comme  Ion  dit, 
vendit  tout  ce  qu'il  a  voit,  dont  il  feit  jusques  à 
la  somme  de  cent  stateres  ■  qu'il  luy  apporta,  et 
le  pria  de  les  prendre.  Alcibiades  s'en  meit  à  rire, 
et  estant  bien  aise  d'avoir  cogneu  sa  bonne  vou- 
lunté,  le  pria  de  soupper   avec  luy,  là  où   il   le 

1  Ce  peuvent  estre  environ  cent  florins.  Amyot.  Si  ces  stateres 
étaient  de  Cor  nthe,  ils  valaient  130  francs  de  notre  monnaie.  Il 
y  avait  ailleurs  des  stateres  plus  forts  du  double.  Tels  étaient 
probablement  ceux  dont  il  s'agit  ici. 

traicta  bien,  et  luy  feit  bonne  chère,  puis  après 
soupper  luy  rendit  son  argent,  et  luy  commanda 
que  le  lendemain  il  ne  faillist  pas  à  se  trouver  au 
lieu  où  Ion  bailloit  les  fermes  publiques  au  plus 
offrant,  et  qu'il  y  meist  enchère  par  dessus  tous 
les  autres.  Le  pauvre  homme  s'en  voulut  excuser, 
disant  que  les  fermes  estoyent  trop  grosses  pour 
luy  :  mais  Alcibiades  le  menaça  de  le  faire  fouetter, 
s'il  ne  le  faisoit  :  car  oultre  ce  qu'il  luy  vouloit 
faire  plaisir,  il  avoit  encore  quelque  picque  parti- 
culière à  l'encontre  des  fermiers  ordinaires.  Le 
lendemain  au  matin  l'estranger  se  trouva  sur  la 
place,  au  lieu  où  Ion  estroussoit  les  fermes,  et  y 
meit  un  talent1  d'enchère,  dequoy  les  autres  fer- 
miers furent  bien  courroucez,  et  se  bendans  ensem- 
ble contre  luy,  requirent  qu'il  eust  à  nommer 
promptement  son  respondant,  pensans  qu'il  ne 
trouver  oit  jamais  qui  le  voulust  cautionner. 
L'estranger  se  trouva  bien  empesché,  et  commen- 
ceoit  ja  à  se  tirer  arrière,  quand  Alcibiades  cria 
de  loing  tout  hault  aux  officiers  qui  presidoyent 
à  ceste  enchère,  «  C'est  moy  qui  responds  pour 
«  luy,  escrivez-moy,  car  c'est  l'un  de  mes  amis.  » 
Les  fermiers  oyans  cela,  ne  sceurent  plus  que  dire 
ne  que  faire,  pource  que  ayans  tousjours  accous- 
tumé  de  payer  les  fermes  des  années  précédentes 
à  l'aide  des  subséquentes,  ilz  se  voyoyent  privez 
de  ce  moyen  de  s'acquitter  envers  le  public,  et 
ne  trouvans  autre  meilleur  expédient,  le  prièrent 
de  prendre  une  pièce  d'argent,  pour  se  départir  de 

1  Ce  sont  six  cents  escus.  Amyot.  Maintenant  4,66S  francs  de 
notre  monnaie. 

son  marché  :  mais  Alcibiades  ne  voulut  pas  qu'il 
en  prist  moins  d'un  talent,  ce  qu'ilz  luy  baillèrent  : 
et  alors  il  luy  permeit  de  s'en  départir.  Ainsi  fut  il 
cause  de  ce  gaing  à  ce  pauvre  estranger. 

IX.  Or  donques  l'amour  de  Socrates,  encore  qu'il 
eust  plusieurs  grands  et  puissans  adversaires,  ar- 
restoit  aucunefois  Alcibiades  pour  la  gentillesse  de 
sa  nature,  par  le  moyen  des  beaux  discours  et 
bonnes  remonstrances  qu'il  luy  faisoit,  dont  les 
raisons  luy  touchoyent  le  cueur  au  vif,  et  l'emou- 
voyent  jusques  à  luy  faire  venir  les  larmes  aux 
yeux  :  mais  quelquefois  aussi  se  laissant  aller  aux 
allechemens  des  flatteurs,  qui  luy  subministroyent 
tous  plaisirs  et  toutes  voluptez,  il  eschappoit  à 
Socrates,  et  falloit  qu'il  courust  après  pour  le 
reprendre,  comme  un  esclave  qui  s'en  seroit  fouy 
de  la  maison  de  son  maistre  :  car  il  n'y  avoit  que 
celuy  là  seul  qu'il  craignist,  et  auquel  il  portast 
révérence,  mesprisant  tous  les  autres  au  demourant. 
Auquel  propos,  le  philosophe  Cleanthes  souloit  dire, 
qu'il  ne  tenoit  que  par  les  oreilles  le  jeune  enfant, 
dont  il  est  oit  amoureux,  et  qu'au  contraire  il  don- 
noit  à  ses  concurrens  beaucoup  d'autres  prises, 
ausquelles  luy  ne  vouloit  point  toucher,  voulant 
entendre  le  boire  et  le  manger,  et  autres  plaisirs 
deshonestes  :  car  à  dire  la  vérité,  Alcibiades  estoit 
de  luy  mesme  assez  facile  à  tirer  aux  voluptez,  et 
est  à  l'adventure,  ce  que  Thucydides  a  voulu  dire, 
quand  il  escrit  qu'il  estoit  desordonné  en  son  vivre 
ordinaire,  quant  à  sa  personne  :  mais  toutefois 
ceulx  qui  le  gastoyent,  s'attachoyent  plus  tost  à 
son  ambition  et  à  sa  cupidité  de  gloire,  luy  mettans 

en  teste  qu'il  devoit  entreprendre  toutes  grandes 
choses  avant  qu'il  en  fust  temps,  et  luy  faisans  à 
croire  que  si  tost  qu'il  commenceroit  à  s'entre- 
mettre du  gouvernement  des  affaires,  non  seule- 
ment il  obscurciroit  et  effaceroit  tous  les  autres 
gouverneurs,  mais  aussi  surmonteroit  la  réputa- 
tion, l'authorité  et  la  puissance  de  Pericles  entre 
les  Grecs.  Ainsi,  ne  plus  ne  moins  que  le  fer  amolly 
et  fondu  par  la  force  du  feu,  se  ren durcit  de  rechef 
par  le  froid,  et  se  resserre  en  soy  mesme  :  aussi 
estant  Alcibiades  enflé  de  vanité  et  de  presump- 
tueuse  opinion  de  soy,  toutes  et  quantes  fois  que 
Socrates  venoit  à  le  prendre,  il  le  resserroit  par  ses 
remonstrances,  et  le  rengeoit  de  sorte,  qu'il  le 
rendoit  bas  et  humble,  quand  il  venoit  à  reco- 
gnoistre  combien  de  choses  luy  defailloyent,  et 
combien  il  estoit  loing  de  la  vraye  vertu. 

X.  Mais  un  jour,  estant  ja  sorty  hors  de  son 
enfance,  il  entra  en  une  escole  de  grammaire,  et 
demanda  au  maistre  quelque  livre  d'Homère.  Le 
maistre  luy  respondit,  qu'il  n'en  avoit  pas  un  : 
il  luy  donna  un  souflet,  et  s'en  alla.  Un  autre 
grammairien  luy  dit  quelque  autre  fois,  qu'il  avoit 
Homère  corrigé  de  sa  main  :  Alcibiades  luy  répli- 
qua, «  Et  comment  t'amuses  tu  à  enseigner  les 
«  premières  lettres  aux  petits  enfans,  si  tu  es 
«  suffisant  pour  corriger  Homère,  et  que  tu  ne  te 
«  mets  plus  tost  à  monstrer  aux  j  eunes  hommes  ?  & 
Une  autre  fois  voulant  parler  à  Pericles,  il  alla 
battre  à  sa  porte  :  on  luy  respondit,  qu'il  n'avoit 
pas  loisir  de  parler  à  luy,  pource  qu'il  estoit  em- 
pesché  à  penser  à  part  soy  comment  il  rendroit  ses 

comptes  aux  Athéniens  :  «  Comment,  dit  il  en  s'en 
«  allant,  ne  voudrait  il  pas  mieulx  qu'il  pensast, 
«comment  il  pourroit  faire  qu'il  n'en  rendist  du 
«  tout  point  ?  » 

XI.  Au  reste,  estant  encore  jeune  garson,  il  fut1 
au  voyage  de  Potidaee,  là  où  il  logea  tousjours 
avec  Socrates,  et  l'eut  tousjours  à  ses  costez  en 
toutes  les  rencontres  et  escarmouches  où  il  se 
trouva,  entre  lesquelles  il  y  en  eut  une  fort  aspre, 
où  ilz  se  portèrent  tous  deux  très  bien,  et  y  fut 
Alcibiades  blecé  :  mais  Socrates  se  jetta  au  devant 
de  luy  pour  le  couvrir,  et  le  secourut  si  bien  à  la 
veuë  de  tout  le  monde,  qu'il  le  sauva  luy  et  ses 
armes,  qu'ilz  ne  vinsent  en  la  puissance  des  enne- 
mis. Si  estoit  selon  le  droit  et  la  raison  le  pris 
d'honneur  de  ce  combat  deu,  sans  aucune  doubte, 
à  Socrates  :  mais  toutefois  les  capitaines  desi- 
royent  l'adjuger  à  Alcibiades,  pource  qu'il  estoit  de 
grande  et  noble  maison  :  et  Socrates  voulant  aug- 
menter et  aguiser  sa  convoitise  d'honneur  et  de 
gloire  es  choses  honestes  et  louables,  fut  le  premier 
qui  tesmoigna  qu'il  l'avoit  mérité,  et  qui  pria  les 
capitaines  de  luy  adjuger  la  couronne  et  leharnois 
complet. 

XII.  Depuis  en  la  battaille  de  Delion  les  Athé- 
niens ayans  esté  rompus  et  desfaits,  Socrates  se 
retiroit  avec  peu  d'autres  à  pied.  Alcibiades,  qui 
estoit  à  cheval,  l'ayant  trouvé,  ne  voulut  point 
passer  oultre,  ains  l'accompagna,  et  le  défendit 
contre  une  trouppe  d'ennemis  qui  le  poursuy- 
voyent,  et  en  tuoyent  plusieurs  de  sa  compagnie  : 

1  Dans  le  grec  :  à  l'expédition  de  PotidU. 

mais  cela  fut  quelque  temps  après.  Et  auparavant 
il  donna  un  soufflet  à  Hipponicus  père  de  Callias, 
qui  est  oit  l'un  des  plus  grands  et  des  plus  puissans 
hommes  de  sa  ville,  tant  pour  la  noblesse  de  sa 
maison,  que  pour  ses  biens  et  sa  richesse,  et  ne 
le  feit  point  par  courroux,  ne  pour  aucune  querelle 
qu'il  eust  à  desmesler  avec  luy  :  mais  de  gayeté  de 
cueur  pour  une  gageure  qu'il  avoit  faitte  avec  ses 
compagnons.  Ceste  insolence  fut  incontinent  semée 
et  divulguée  par  toute  la  ville,  et  n'y  avoit  celuy 
comme  Ion  peult  penser,  qui  ne  trouvast  le  faict 
fort  mauvais  :  mais  le  lendemain  matin,  il  s'en 
alla  en  sa  maison,  et  battant  à  la  porte  entra 
dedans,  et  se  despouilla  devant  luy,  en  luy  aban- 
donnant son  corps  à  fouetter  et  chastier  à  son 
plaisir.  Hipponicus  luy  pardonna  et  luy  remeit 
tout  son  courroux,  et  depuis  luy  donna  en  ma- 
riage sa  fille  Hipparete  :  toutefois  aucuns  disent 
que  ce  ne  fut  pas  Hipponicus  qui  la  luy  donna, 
ains  Callias  son  filz,  avec  dix  talents1  de  douaire  : 
mais  depuis  au  premier  enfant  qu'elle  feit,  il  en 
demanda  autres  dix,  disant  qu'il  luy  avoit  esté 
ainsi  promis  par  son  contract  de  mariage,  s'il 
advenoit  que  sa  femme  eust  enfans.  Mais  Callias 
craignant  que  ce  ne  fust  une  occasion  cherchée 
pour  l'aguetter  et  le  faire  mourir,  à  fin  d'avoir  ses 
biens,  déclara  publiquement  au  peuple,  qu'il  le 
faisoit  son  héritier  universel  de  tous  ses  biens, 
s'il  advenoit  qu'il  decedast  sans  hoirs  sortis  de 
son  corps. 

1  Ce  sont  six  mille  escus.  Amyot.  Maintenant  42,018  francs  de 
notre  monnaie. 

XIII.  Ceste  dame  Hipparete  estant  honeste  et 
gardant  loyaulté  à  son  mary,  eut  despit  du  tort 
qu'il  luy  faisoit,  d'entretenir  plusieurs  ■  folles  fem- 
mes, tant  de  la  ville  mesme  que  des  estrangeres, 
tellement  qu'elle  sortit  de  sa  maison  et  s'en  alla 
chez  son  frère.  Alcibiades  ne  s'en  soucia  point,  ny 
n'en  feit  autre  compte,  sinon  qu'il  la  pria  qu'elle 
portast  elle  mesme  la  déclaration  des  causes  de  son 
divorce  au  magistrat,  et  qu'elle  ne  les  y  envoyast 
point  par  autre  personne  interposée.  Parquoy  y 
estant  elle  mesme  allée  pour  se  faire  départir 
d'avec  luy,  selon  que  la  loy  l'ordonnoit,  Alcibiades 
qui  s'y  trouva  aussi,  la  saisit  au  corps  et  l'emporta 
à  travers  la  place  jusques  en  sa  maison,  sans  que 
personne  s'osast  entremettre  de  l'en  empescher  ne 
la  luy  oster  :  elle  y  demoura  jusques  à  sa  mort, 
qui  fut  bien  tost  après,  pendant  un  voyage  que 
feit  Alcibiades  en  la  ville  d'Ephese.  Ceste  force  ne 
fut  point  trouvée  du  tout  illicite  ny  inhumaine, 
pource  qu'il  semble  que  c'est  oit  l'occasion  pour 
laquelle  la  loy  vouloit,  que  la  femme  qui  vouloit 
faire  divorce  avec  son  mary,  allast  elle  mesme  en 
public  devant  le  juge  en  exposer  les  causes,  à  fin 
que  le  mary  eust  moyen  de  parler  avec  elle,  et 
tascher  à  la  retenir. 

XIV.  Il  avoit  un  chien  beau  et  grand  à  mer- 
veilles, qui  hiy  avoit  cousté  sept  cents  escus  -,  il  luy 
couppa  la  queue,  qui  estoit  la  plus  belle  partie  qu'il 
eust  :  dequoy  ses  familiers  le  tenserent  fort,  disans 

1  Courtisanes. 

1  Dans  le  grec  soixante-dix  mines,  qui  font  5,446  francs  de 
notre  monnaie. 


ALCIBIADES  311 

qu'il  avoit  donné  à  parler  à  tout  le  monde,  et  que 
chascun  le  blasmoit  fort  d'avoir  ainsi  diffamé  un 
si  beau  chien.  Il  ne  s'en  feit  que  rire,  et  leur  dit, 
«  C'est  tout  ce  que  je  demande  :  car  je  veux  que  les 
«  Athéniens  aillent  cacquetans  de  cela,  afin  qu'ilz 
«  ne  dient  rien  pis  de  moy.  » 

XV.  Au  demourant,  il  se  dit  que  sa  première 
entrée  à  parler  en  public,  et  à  se  mesler  des  affaires, 
fut  par  une  l  donation  d'argent  qu'il  feit  au  public  : 
non  qu'il  eust  de  longue  main  projette  de  ce  faire  : 
mais  un  jour  en  passant  de  cas  d'adventure  par 
la  place,  il  entendit  un  grand  bruit  du  peuple,  et 
demanda  que  c'estoit  :  on  luy  dit,  que  c'estoit  de 
l'argent  que  quelques  particuliers  avoyent a  donné 
à  la  chose  publique  :  adonc  il  se  tira  en  avant,  et  en 
offrit  aussi  du  sien.  Le  peuple  en  fut  si  aise  qu'il 
se  prit  à  crier  et  à  battre  des  mains,  par  une  manière 
de  remerciement  :  dont  il  fut  si  joyeux,  qu'il  s'ou- 
blia d'avoir  soubz  sa  robbe  en  son  sein  une  caille, 
laquelle  eut  peur  du  bruit,  et  s'en  vola.  Le  peuple 
s'escria,  et  feit  encore  plus  de  bruit  que  devant  :  et 
y  en  eut  plusieurs  qui  se  levèrent  de  leurs  places 
pour  courir  après,  si  qu'elle  fut  reprise  par  un  pilote 
de  navire  nommé  Antiochus,  qui  la  luy  rebailla,  à 
l'occasion  dequoy  il  fut  depuis  fort  aimé  d'Alci- 
biades. 

XVI.  Mais  encore  que  la  noblesse  de  sa  maison, 
sa  richesse,  sa  prouesse,  et  le  grand  nombre  de  ses 
parents  et  amis,  luy  donnassent  grande  ouverture 
pour  se  poulser  en  avant  au  gouvernement  des 

1  Distribution  d'argent  qu'il  nt  au  peuple. 
3  Lisez  :  distribué  au  peuple. 

affaires,  si  n'y  avoit  il  rien  dequoy  il  desirast  plus 
se  faire  valoir  envers  le  peuple,  que  de  la  grâce  de 
son  éloquence  :  car  qu'il  soit  vray  qu'il  ait  esté 
très  éloquent,  les  poètes  comiques  le  tesmoignent,  et 
oultre  ceulx  là,  le  prince  des  orateurs  Demosthenes, 
en  l'oraison  qu'il  a  faitte  à  l'encontre  de  Midias, 
où  il  dit  qu'Alcibiades  entre  autres  qualitez  avoit 
esté  très  éloquent.  Et  si  nous  adjoustons  foy  à 
Theophrastus,  plus  curieux  de  rechercher  telles 
choses,  et  plus  versé  en  histoires  que  nul  autre  philo- 
sophe, il  a  escrit  que  Alcibiades  estoit  autant  ou 
plus  aigu  et  ingénieux  pour  inventer  et  imaginer  ce 
qui  estoit  bon  à  dire,  que  nul  autre  de  son  temps  : 
ce  neantmoins  quelquefois  en  cherchant,  non  seule- 
ment ce  qu'il  falloit  dire,  mais  aussi  comment  et 
en  quelz  termes  il  estoit  meilleur  de  le  dire,  et  ne 
le  pouvant  pas  rencontrer  assez  promptement,  il 
restivoit,  et  demouroit  tout  court  sans  mot  dire  au 
milieu  de  son  propos,  ne  trouvant  pas  à  main  les 
paroles  telles  comme  il  les  demandoit,  jusques  à  ce 
qu'il  y  eust  un  peu  pensé,  et  qu'il  fust  retourné  en 
sa  mémoire. 

XVII.  La  despense  aussi  qu'il  faisoit  à  nourrir 
chevaux  pour  courir  es  jeux  de  pris,  estoit  fort  re- 
nommée, non  seulement  pource  qu'il  en  avoit  tous- 
jours  des  plus  vistes,  mais  aussi  pour  le  nombre  des 
chariots  qu'il  entretenoit  :  car  il  n'y  eut  onques 
homme  privé,  ne  roy  mesme,  qui  envoyast  aux  jeux 
Olympiques  sept  chariots  equippez  pour  courir 
comme  il  feit,  ne  qui  en  une  mesme  course  ait  em- 
porté le  premier  pris,  le  second,  et  le  quatrième, 
comme  dit  Thucydides,  ou,  comme  le  met  Euri- 


ALCIBIADES  513 

pides,  le  troisième  :  car  cela  surmonte  en  splendeur 
et  en  gloire  la  magnificence  de  tous  ceulx  qui  s'en 
sont  onques  meslez.  Le  lieu  où  Euripides  l'escrit  est 
un  cantique  qu'il  composa  à  sa  louange  disant, 

Je  veux  pour  ton  nom  exalter, 
Tes  louanges  en  vers  chanter, 
Filz  de  Clinias.  La  victoire 
Est  belle  chose,  et  grande  gloire, 
Mais  sur  toutes  la  tiene  est  telle, 
Qu' onques  Grec  n'en  eut  de  si  belle  : 
Car  tes  chariots  magnifiques 
Ont  gaigné  es  jeux  Olympiques 
Le  premier,  second  et  tiers  pris 
De  la  course.  Et  sans  travail  pris  * 
En  a  ton  chef  de  gloire  orné 
Par  deux  fois  esté  couronné 
D'olivier,  et  toy  clair  et  hault 
Proclamé  par  voix  de  herault, 
Vaincueur  de  tous  les  concurrens 
Qui  estoyent  venus  sur  les  rengs. 

XVIII.  Mais  encore  luy  fut  cest  honneur  plus 
illustre  et  plus  reluisant  par  l'affection  de  luy  grati- 
fier, que  les  villes  monstrerent  envers  luy  à  l'envy 
les  unes  des  autres  :  car  les  Ephesiens  luy  dressèrent 
une  tente  fort  richement  et  magnifiquement  ac- 
coustrée  :  ceulx  de  Chio  luy  fournirent  vivres  pour 
ses  chevaux,  avec  force  moutons  et  autres  animaux 
propres  à  faire  sacrifices  :  ceulx  de  Lesbos  luy  en- 
voyèrent du  vin  et  d'autres  provisions  de  vivres, 
pour  luy  aider  à  soustenir  la  grande  despense  qu'il 
faisoit  à  tenir  maison  ouverte,  et  festoyer  grand 
nombre  de  gens  ordinairement.  Toutefois  la  calum- 

1  Les  trois  premières  victoires  avaient  été  remportées  par 
Alcibiade,  qui  montait  lui-même  ses  chars.  Les  deux  dernières 
furent  remportées  par  ses  chars,  quoiqu'il  ne  les  montât  pas. 

nie,  qu'on  luy  meit  sus,  ou  bien  la  maie  foy,  dont  il 
usa  en  ceste  magnificence,  donna  matière  de  parler 
de  luy  encore  plus  que  jamais.  Car  on  dit  qu'il  y 
avoit  à  Athènes  un  personnage  nommé  Diomedes, 
lequel  au  demourant  n'estoit  point  mauvais  hom- 
me, et  estoit  amy  d'Alcibiades,  et  desiroit  une  fois 
en  sa  vie  pouvoir  emporter  le  pris  de  ces  jeux 
Olympiques  :  il  fut  adverty  que  les  Argiens  avoyent 
un  chariot  bien  equippé,  qui  appartenoit  à  leur 
chose  publique  :  parquoy  sachant  qu'Alcibiades 
pouvoit  beaucoup  en  la  ville  d'Argos,  à  cause  qu'il 
y  avoit  plusieurs  amis,  il  le  pria  de  vouloir  achepter 
ce  chariot  pour  luy.  Alcibiades  l'achepta,  mais  il 
se  l'attribua  à  soy  mesme,  sans  avoir  égard  à 
Diomedes,  qui  s'en  desesperoit,  et  appelloit  les 
dieux  et  les  hommes  à  tesmoings  du  tort  qu'Alci- 
biades luy  faisoit  :  et  semble  qu'il  y  eut  procès 
intenté  sur  cela,  car  Isocrates  a  escript  un  plaidoyer 
et  oraison  en  la  défense  d'Alcibiades  estant  encore 
enfant,  touchant  une  coupple  de  chevaux  :  toute- 
fois en  ce  plaidoyer  là,  la  partie  adverse  est  nom- 
mée Tisias,  et  non  pas  Diomedes. 

XIX.  Au  reste,  si  tost  qu'il  se  fut  jette  aux  affai- 
res de  la  chose  publique,  estant  encore  fort  jeune,  il 
effacea  incontinent  tous  les  autres  orateurs  et  en- 
tremetteurs du  gouvernement,  excepté  deux  seule- 
ment qui  luy  feirent  teste,  l'un  fut  Phseax  filz 
d'Erasistratus,  et  l'autre  Nicias  filz  de  Niceratus, 
desquelz  Nicias  estoit  ja  homme  d'aage,  et  avoit  ja 
acquis  réputation  de  très  bon  capitaine,  et  Phaeax 
commenceoit  encore  à  venir  en  avant,  comme  luy, 
estant  bien  de  bonne  et  noble  maison,  mais  ayant 

au  demourant  faulte  de  plusieurs  choses,  et  notam- 
ment entre  autres,  d'éloquence,  par  ce  qu'il  estoit 
plus  propre  à  deviser  et  disputer  en  privé,  qu'à 
plaider  et  harenguer  en  matière  contentieuse 
publiquement  devant  le  peuple,  ayant,  comme  dit 
Eupolis, 

Parole  assez,  mais  d'éloquence  point. 

Lon  treuve  encore  une  harengue  escripte  à  ren- 
contre d'Alcibiades  1  et  de  ce  Phaeax,  en  laquelle 
entre  autres  charges,  il  y  a  que  Alcibiades  se  faisoit 
ordinairement  servir  en  sa  maison  des  utensiles 
d'or  et  d'argent  qui  appartenoyent  à  la  chose  pu- 
blique, et  que  lon  avoit  accoustumé  de  porter  par 
une  magnificence  es  processions  publiques,  et  qu'il 
en  usoit  ne  plus  ne  moins  que  s'ilz  eussent  esté 
siens. 

XX.  Or  y  avoit  il  lors  à  Athènes  un  nommé 
Hyperbolus  natif  du  bourg  de  Perithoide,  duquel 
Thucydides  mesme  fait  mention  comme  d'un 
meschant  homme,  servant  de  subject  à  toutes  les 
piqueures  et  les  moqueries  des  poètes  comiques  de 
ce  temps  là  :  mais  il  estoit  si  deshonté,  et  se  sou- 
cioit  si  peu  de  bruit  qu'on  luy  donnast,  qu'il  ne 
luy  chaloit  d'estre  vitupéré,  ny  ne  se  mouvoit  aucu- 
nement pour  chose  que  lon  dist  de  luy,  ce  qu'au- 
cuns appellent  hardiesse  et  fermeté  de  courage,  là 
où  ce  n'est  que  vraye  impudence,  mauvaistié 
effrontée,  et  désespérée  meschanceté.  Il  ne  plaisoit 
à  personne,  mais  le  menu  peuple  s'en  servoit  bien 
souvent,  quand  il  vouloit  piquer,  injurier,  ou  calum- 

1  Lisr/.  :  par  ce  /V.\ 

nier  les  personnages  de  qualité.  Si  estoit  le  peuple 
à  la  suscitation  et  suasion  de  cest  Hyperbolus 
prest  et  appareillé  de  procéder  par  la  pluralité 
des  voix  au  bannissement  de  l'ostracisme,  par 
lequel  il  avoit  accoustumé  de  bannir  et  de  chasser 
hors  de  la  ville  pour  quelque  temps  celuy  des 
citoyens,  qui  sembloit  estre  plus  apparent  que  les 
autres  en  crédit,  authorité  et  puissance,  plus  pour 
contenter  leur  envie,  que  pour  remédier  à  leur 
crainte.  Et  pource  qu'il  estoit  tout  évident  que  l'un 
d'eulx  trois  ne  fauldroit  pas  d'estre  banny,  Alcibia- 
des  trouva  moyen  d'assembler  en  un  toutes  leurs 
trois  ligues  :  et  en  ayant  conféré  et  communiqué 
avec  Nicias,  feit  tourner  le  sort  du  bannissement 
sur  Hyperbolus  mesme  qui  l' avoit  mis  en  avant. 
Les  autres  disent,  que  ce  ne  fut  pas  avec  Nicias 
qu'il  en  communiqua,  ains  avec  Phaeax,  et  que 
joignant  sa  bande  avec  celle  de  Phaeax,  il  feit  chas- 
ser Hyperbolus,  qui  ne  se  doubtoit  de  rien  moins, 
pource  que  jamais  homme  de  petite  qualité  ny  de 
peu  d' authorité  ne  tumboit  en  la  peine  de  ce  ban- 
nissement, ainsi  que  Platon  la  poëte  comique  le 
tesmoigne  en  un  passage,  où  il  parle  de  cest  Hyper- 
bolus disant  : 

Quoy  que  ses  meurs  ayent  en  vérité 
Cela  et  pis  justement  mérité, 
Tant  est  que  luy,  personne  de  si  vile 
Condition,  et  de  race  servile, 
N'en  estoit  pas  digne  :  car  inventé 
Pour  telles  gens  n'a  l'ostracisme  esté. 

XXI.  Mais  quant  à  ce  propos,  nous  en  avons 
parlé  plus  amplement  ailleurs  :  et  pour  retourner 

à  Alcibiades,  il  n'estoit  moins  fasché  de  la  bonne 
réputation  que  Nicias  avoit  envers  les  estrangers 
et  les  ennemis,  que  de  l'honneur  que  luy  faisoyent 
ses  citoyens.  Car  il  estoit  hoste  public  des  Lacedae- 
moniens,  qui  logeoyent  tous  chez  luy  quant  ilz 
venoyent  à  Athènes,  et  avoit  fait  tout  le  meilleur 
traittement  qu'il  avoit  peu  à  leurs  prisonniers, 
qui  avoyent  esté  pris  devant  le  fort  de  Pyle  :  et 
depuis  ayant  esté  la  paix,  moyenant  laquelle  ilz 
recouvrèrent  leurs  prisonniers,  traittée  par  l'en- 
tremise et  solicitation  de  Nicias  principalement, 
ilz  l'en  aimèrent  encore  plus  que  jamais  :  et  couroit 
le  bruit  par  toute  la  Grèce,  que  Pericles  avoit 
allumé  la  guerre  entre  eulx,  et  Nicias  l' avoit  es- 
teincte,  de  sorte  qu'il  y  en  avoit  qui  appelloyent 
ceste  paix  Nicium,  comme  qui  diroit,le  chef-d'œuvre 
de  Nicias.  Dequoy  Alcibiades  estant  marry,  et 
luy  en  portant  envie,  proposa  de  rompre  l'appointe- 
ment  comment  que  ce  fust,  et  pour  ce  faire  tout 
premièrement  estant  bien  asseuré  que  les  Argiens, 
pour  la  haine  et  envie  qu'ilz  portoyent  à  ceulx  de 
Sparte,  ne  cherchoyent  que  moyen  et  occasion  de 
soy  départir  d'avec  eulx,  il  leur  donna  secrette- 
ment  espérance  de  l'alliance  et  ligue  des  Athéniens, 
et  les  enhorta  de  ce  faire  tant  par  lettres,  que  de 
bouche,  en  parlant  avec  ceulx  qui  avoyent  et  au- 
thorité  et  crédit  envers  le  peuple,  leur  remonstrant 
qu'ilz  ne  devoyent  point  craindre  les  Lacedaemo- 
niens  ny  leur  céder  aucunement,  ains  se  tourner 
du  costé  des  Athéniens,  lesquelz  se  repentiroyent 
bien  tost  de  l'accord  qu'ilz  avoyent  faict,  et  le 
romproyent  avec  eulx. 

XXII.  Et  depuis,  ayans  ceulx  de  Lacedaemone 
fait  alliance  avec  les  Bceotiens,  et  rendu  aux 
Athéniens  la  ville  de  Panacte,  non  en  son  entier 
comme  ilz  devoyent  par  le  traitté,  ains  toute  dé- 
molie et  destruitte,  luy  voyant  que  le  peuple  en 
estoit  fort  indigné,  l'aigrit  et  irrita  encore  d'avan- 
tage, et  quand  et  quand  embrouilla  Nicias,  le  met- 
tant en  la  malegrace  du  peuple,  et  le  chargeant  de 
choses  où  il  y  avoit  quelque  apparence,  Qu'il  n'avoit 
jamais  voulu,  estant  capitaine,  aller  prendre  et 
forcer  les  Lacedaemoniens  qui  estoyent  enfermez  en 
l'isle  de  Sphacterie,  et  que  encore  depuis  quand  ilz 
avoyent  esté  pris  à  force  par  d'autres,  il  avoit 
trouvé  moyen  de  les  faire  délivrer,  et  les  renvoyer 
chez  eulx,  pour  gratifier  à  ceulx  de  Lacedaemone. 
D'avantage  qu'estant  leur  amy,  il  ne  s'estoit  pas 
mis  en  devoir  de  leur  dissuader  qu'ilz  ne  feissent 
ligue  offensive  et  défensive  avec  les  Bceotiens  et  les 
Corinthiens  :  et  au  contraire,  que  s'il  y  avoit  aucun 
peuple  de  la  Grèce  qui  eust  envie  de  devenir  amy 
et  allié  des  Athéniens,  il  s'efforceoit  de  l'empescher, 
s'il  ne  plaisoit  aux  Lacedaemoniens. 

XXIII.  Ainsi  estant  Nicias  en  la  malegrace  du 
peuple,  pour  les  causes  et  raisons  susdittes,  il 
arriva  par  cas  d'adventure  sur  ces  entrefaittes,  des 
ambassadeurs  de  Lacedaemone 1,  lesquelz  à  leur 
arrivée  teindrent  les  plus  honestes  paroles  du 
monde,  disans  avoir  plein  pouvoir  et  entière  puis- 
sance d'accorder  et  appointer  tous  différents  avec 
toutes  raisonnables  et  équitables  conditions.  Le 
sénat  les  ouit  et  receut  fort  vouluntiers,  et  se  devoit 

1  La  première  année  de  la  quatre-vingt-dixième  olympiade. 

le  peuple  assembler  en  conseil  le  lendemain,  pour 
leur  donner  audience  :  ce  que  Alcibiades  craignant, 
feit  tant  qu'il  parla  à  ces  ambassadeurs  à  part,  et 
leur  dit  :  «  Que  faictes  vous,  seigneurs  Spartiates  ? 
«  ne  sçavez  vous  pas  que  le  sénat  a  tous  jours 
«  accoustumé  de  se  porter  modereement  et  gracieu- 
«  sèment  envers  ceulx  qui  ont  à  besongner  et 
«  traitter  avec  luy,  et  que  au  contraire  le  peuple  de 
«  sa  nature  est  haultain,  et  convoiteux  de  toutes 
«  grandes  choses  ?  Si  donques  vous  luy  allez  de 
«  prime  face  donner  à  entendre  que  vous  soyez  icy 
«  venus  ayans  plein  pouvoir  de  traitter  librement 
«  avec  luy  de  toutes  choses,  ne  pensez  vous  pas 
«  qu'il  vous  voudra  forcer  et  contraindre  d'autho- 
«  rite,  a  luy  ottroyer  tout  ce  qu'il  vous  demandera? 
«  Pourtant,  seigneurs  ambassadeurs,  si  vous  voulez 
«  avoir  raison  des  Athéniens,  et  qu'ilz  ne  vous  con- 
«  traignent  à  leur  concéder  iniquement  aucune 
«  chose  contre  vostre  voulunté,  je  vous  conseille 
«  que  laissans  un  peu  arrière  ceste  simplicité,  vous 
«  proposiez  seulement,  comme  par  manière  d'ou- 
«  verture,  quelques  conditions  et  articles  equi- 
«  tables  de  paix,  sans  autrement  dire  que  vous  ayez 
«  entier  pouvoir  de  rien  accorder  :  et  de  ma  part, 
«  je  vous  y  aideray  en  faveur  des  Lacedaemoniens.  » 
Et  en  leur  disant  cela,  il  leur  jura  et  donna  sa  foy 
qu'il  le  feroit  ainsi  :  tellement  qu'il  les  destourna  de 
la  confiance  qu'ilz  avoyent  en  Nicias,  et  les  gaigna, 
de  manière  qu'ilz  ne  croyoyent  en  autre  homme 
qu'en  luy,  s'esmerveillans  grandement  de  son  bon 
sens  et  de  la  vivacité  de  son  entendement,  comme 
d'un  personnage  de  grande  et  singulière  excellence. 

Le  lendemain  au  matin  fut  le  peuple  assemblé  en 
conseil  pour  les  ouir,  et  les  ambassadeurs  intro- 
duits en  l'assemblée  :  là  où  Alcibiades  leur  demanda 
tout  doulcement,  qu'ilz  estoyent  venus  faire  :  ilz 
respondirent  qu'ilz  estoyent  venus  pour  faire  quel- 
que ouverture  de  paix,  mais  qu'ilz  n'avoyent  point 
de  pouvoir  de  rien  arr ester.  Adonc  commencea 
Alcibiades  à  crier  après  eulx  en  cholere,  comme  si 
c' eussent  esté  eulx  qui  luy  eussent  fait  grand  tort, 
et  non  pas  luy  à  eulx,  en  les  appellant  hommes  des- 
loyaux, inconstants  et  variables,  et  qui  n'estoyent 
venus  pour  faire  ny  pour  dire  chose  quelconque 
qui  valust.  Le  sénat  mesme  s'en  courroucea  à 
eulx,  et  le  peuple  les  rabroua  bien  rudement  :  de- 
quoy  Nicias  se  trouva  si  honteux  et  si  confus,  qu'il 
ne  sceut  que  dire  d'un  si  soudain  changement,  ne 
sçachant  rien  de  la  tromperie  et  malice  dont  avoit 
usé  Alcibiades. 

XXIV.  Ainsi  furent  renvoyez  les  ambassadeurs 
Lacedsemoniens  sans  rien  faire,  et  Alcibiades  eleu 
capitaine,  lequel  attira  incontinent  à  l'alliance 
d'Athènes  les  Argiens,  Eliens  et  Mantiniens.  Et 
combien  que  personne  n'approuve  le  moyen  qu'il 
teint  pour  advenir  à  ces  fins,  si  fut-ce  un  grand 
exploit  fait  à  luy,  que  de  diviser  et  esbranler  ainsi 
tout  le  Peloponese,  et  de  mettre  en  battaille  si 
grand  nombre  de  combattans  contre  les  Lacedae- 
moniens,  comme  il  feit  devant  la  ville  de  Mantinée, 
et  esloigner  si  loing  d'Athènes  les  malheurs  de  la 
guerre,  et  le  hazard  de  la  battaille,  en  laquelle  les 
Lacedaemoniens  ne  pouvoyent  gueres  profiter  s'ilz 
la  gaignoyent,  et  s'ilz  la  perdoyent,  il  est  oit  bien 

difficile  qu'ilz  peussent  sauver  leur  ville  mesme  de 
Sparte. 

XXV.  Or  après  ceste  battaille  de  Mantinée  l,  les 
mille  hommes  d'ordonnance,  qui  estoyent  soudoyez 
aux  despens  du  public,  tant  en  paix  qu'en  guerre, 
dedans  la  ville  d'Argos,  estimans  leur  occasion  estre 
venue,  essayèrent  d'oster  l'authorité  souveraine  à 
la  commune,  et  se  faire  seigneurs  de  la  ville.  A  quoy 
faire  les  Lacedaemoniens  qui  y  survindrent  leur 
aidèrent,  et  abolirent  le  gouvernement  populaire  : 
toutefois  le  peuple  tantost  après  reprit  les  armes,  et 
fut  le  plus  fort.  Et  Alcibiades  qui  y  arriva  tout  à 
poinct,  asseura  leur  victoire,  et  remeit  sus  l'autho- 
rité  souveraine  du  peuple,  puis  leur  persuada  de 
tirer  de  longues  murailles  pour  conj  oindre  leur  ville 
à  la  marine,  à  fin  que  plus  facilement  ilz  peussent 
estre  secourus  par  mer  de  la  puissance  des 
Athéniens  :  si  leur  amena  d'Athènes  mesme, 
force  charpentiers,  maçons,  tailleurs  de  pierres,  et 
autres  ouvriers,  et  brief  monstroit  par  tous  les 
moyens  qu'il  pouvoit,  avoir  affection  très  grande 
au  bien  de  leurs  affaires,  en  quoy  il  ne  s'acqueroit 
pas  moins  à  soy  particulièrement  de  grâce  et  de 
crédit  envers  eulx,  qu'il  faisoit  à  sa  chose  publique 
et  à  son  païs. 

XXVI.  Il  persuada  semblablement  à  ceulx  de 
Patras  de  joindre  aussi  leur  ville  à  la  marine  par  le 
moyen  des  longues  murailles  qu'ilz  tirèrent  jusques 
au  bord  de  la  mer  :  et  comme  quelcun  leur  dist, 
«  O  pauvres  gens  de  Patras,  que  faictes  vous  ?  les 
«Athéniens  vous  mangeront  :  Alcibiades  luy  res- 

1  La  troisième  année  de  la  quatre-vingt-dixième  olympiade. 
II.  II 

«  pondit,  il  pourroit  bien  estre,  mais  ce  sera  petit  à 
«  petit,  et  en  commenceant  par  les  pieds  :  mais  les 
«  Lacedaemoniens  vous  dévoreront  tout  à  un  coup, 
«  et  en  commenceant  par  la  teste.  »  Or  combien 
qu'Alcibiades  allast  ainsi  fortifiant  la  ville  d'Athè- 
nes en  puissance  maritime,  si  ne  laissoit  il  pas 
pourtant  de  conseiller  aux  Athéniens  et  les  enhorter 
qu'ilz  entendissent  à  s'agrandir  aussi  du  costé  de 
la  terre,  ains  ramenoit  souvent  en  mémoire  aux 
j  eunes  hommes  le  serment  qu'on  leur  f aisoit  pres- 
ter  au  bourg  de  Agraulos,  et  les  sommoit  de  l'accom- 
plir par  effect  :  car  ilz  juroyent  qu'ilz  reputeroyent 
les  bornes  et  confins  de  l'Attique  estre  les  bleds,  les 
orges,  les  vignes  et  les  oliviers  :  par  lequel  serment 
on  leur  enseignoit  à  s'attribuer  et  reputer  siene 
toute  terre  labourable  cultivée  et  qui  porte  fruict. 
XXVII.  Mais  parmy  ces  beaux  faicts  et  dicts 
d'Alcibiades,  et  avec  ceste  siene  grandeur  de  cou- 
rage et  vivacité  d'entendement,  il  y  avoit  de  l'autre 
costé  beaucoup  de  faultes  et  d'imperfections  :  car 
il  estoit  trop  délicat  en  son  vivre  ordinaire,  dissolu 
en  amours  de  folles  femmes,  et  desordonné  en 
banquets,  trop  superflu  et  efféminé  en  habits,  par 
ce  qu'il  alloit  tousjours  vestu  de  grandes  robbes  de 
pourpre  qu'il  trainnoit  en  se  promenant  à  travers 
la  place,  avec  une  despense  trop  excessive  et  trop 
superbe.  Suyvant  lesquelz  delicts,  quand  il  estoit 
en  galère,  il  faisoit  ouvrir  et  fendre  le  planché  de 
la  pouppe,  à  fin  qu'il  couchast  plus  mollement,  par 
ce  que  son  lict  estoit  estendu,  non  sur  les  aix  durs, 
mais  suspendu  en  l'air  avec  des  sangles,  et  port  oit  à 
la  guerre  un  escu  doré,  sur  lequel  il  n'y  avoit  aucune 

enseigne  ne  devise  ordinaire  aux  Athéniens,  ains  y 
avoit  l'image  de  Cupide-,  tenant  la  foudre  en  sa 
main.  Ce  que  voyans  les  gens  de  bien  et  d'honneur 
de  la  ville  d'Athènes,  oultre  ce  qu'ilz  haïssoyent 
toutes  ces  façons  de  faire  et  s'en  courrouceoyent, 
encore  redoubtoyent  ilz  son  audace  effrénée  et  son 
insolence  de  contemner  ainsi  les  loix  et  coustumes 
de  son  païs,  comme  estans  indices  d'homme,  qui 
aspiroit  à  la  tyrannie,  et  qui  vouloit  tout  renverser 
sans  dessus  dessoubs  :  mais  quant  à  l'affection  du 
commun  peuple  envers  luy,  le  poëte  Aristophanes l 
donne  bien  à  entendre  quelle  elle  estoit  quand  il 
dit: 

Il  le  désire  avoir  devant  ses  yeux, 
Et  si  luy  est  neantmoins  odieux. 

Et  en  un  autre  passage  2  aggravant  encore  plus  la 
suspition,  que  Ion  avoit  de  luy,  il  dit  : 

Le  mieulx  seroit  pour  la  chose  publique, 
Ne  nourrir  point  de  lion  tyrannique  : 
Mais  puis  qu'on  veult  le  nourrir,  nécessaire 
Il  est  qu'on  serve  à  ses  façons  de  faire. 

XXVIII.  Car  à  la  vérité  les  dons  gratuits,  les 
liberalitez,  et  despences  magnifiques  qu'il  faisoit 
pour  donner  passetemps  au  peuple,  si  grandes  qu'il 
n'estoit  possible  de  plus,  la  glorieuse  mémoire  de 
ses  ancestres,  la  grâce  de  son  éloquence,  la  beaulté 
de  sa  personne,  la  force  de  corps  et  hardiesse  con- 
joincte  avec  bon  sens  et  expérience  au  faict  de  la 
guerre,   estoyent    causes  que  Ion  luy  permettoit 

1  Dans  la  pièce  des  Grenouilles,  v.  1425. 
-  Dans  la  même  pièce,  v.  1431. 

toutes  choses,  et  que  les  Athéniens  enduroyent 
patiemment  toutes  ses  insolences,  en  desguisant 
et  addoulcissant  des  plus  gracieux  noms  qu'ilz 
pouvoyent  les  faultes  qu'il  faisoit,  les  appellans 
jeux  de  jeunesse  et  gentillesse  :  comme  quand  il 
reteint  prisonnier  à  force  en  sa  maison  le  peintre 
Agatharchus,  jusques  à  ce  qu'il  luy  eust  peint  tout 
son  logis,  puis  quand  il  eut  achevé,  il  le  laissa  aller 
avec  de  beaux  presens  qu'il  luy  feit,  et  qu'il  donna 
un  soumet  à  Taureas,  qui  fournissoit  à  la  despence 
d'une  bende  de  joueurs  de  comédies  à  l'envy  de  luy 
pour  emporter  l'honneur  des  jeux,  et  qu'il  enleva 
d'authorité  une  jeune  femme  Meliene  qui  estoit 
entre  les  prisonniers  de  guerre,  et  la  teint  pour  sa 
concubine,  dont  il  eut  un  enfant  qu'il  feit  nourrir  : 
car  ilz  appelloyent  cela  œuvre  de  charité,  combien 
que  Ion  le  chargeast  d'avoir  esté  cause  principale 
de  faire  passer  au  fil  de  l'espée  tous  les  pauvres 
Meliens,  exceptez  les  petits  enfans,  pource  qu'il 
avoit  favorisé  et  suadé  le  décret  de  ceste  inhumanité 
qu'un  autre  avoit  proposé.  Et  ayant  le  peintre  Aris- 
tophon  peint  une  courtisane  nommée  Nemea,  qui 
tenoit  entre  ses  bras  Alcibiades  assis  en  son  giron, 
tout  le  peuple  y  accouroit,  et  prenoit  grand  plaisir  à 
veoir  ce  tableau  :  mais  les  gens  vieux  et  sages  se 
courrouceoyent  de  tous  ces  actes  là,  comme  de 
choses  tyranniques  et  faittes  contre  la  modération 
requise  en  bourgeoisie  civile. 

XXIX.  Au  moyen  dequoy  il  semble  que  Arches- 
tratus  ne  rencontra  pas  mal  à  propos  quand  il  dit, 
que  la  Grèce  n'eust  sceu  endurer  deux  Alcibiades. 
Et  un  jour,  ainsi  comme  il  retournoit  de  l'assemblée 

du  peuple  en  conseil,  où  il  avoit  fort  bien  harengué 
au  gré  de  l'assistance,  et  à  ceste  cause  ayant  obtenu 
ce  qu'il  pretendoit,  s'en  retournoit  en  sa  maison 
accompagné  d'une  grande  suitte  de  gens  qui  le 
reconduisoyent  par  honneur,  Timon,  celuy  qui  fut 
surnommé  Misanthrope,  comme  qui  diroit,  Loup- 
garou  ou  haïssant  les  hommes,  le  rencontrant  en 
son  chemin,  ne  passa  point  oultre,  ny  ne  se  destour- 
na point  de  luy,  comme  il  avoit  accoustumé  de 
faire  à  tous  les  autres,  ains  luy  alla  au  devant,  et 
luy  touchant  en  la  main  luy  dit  :  «  O  tu  fais  bien, 
«  mon  enfant,  et  je  t'en  sçay  bon  gré,  de  ce  que  tu 
«vas  ainsi  croissant  en  crédit  :  car  si  tu  as  jamais 
«  authorité,  ce  sera  au  grand  mal  et  à  la  ruine  de 
«  tous  ceulx  icy.  »  Ces  paroles  ouyes,  aucuns  des 
assistans  ne  s'en  feirent  que  rire  :  les  autres  en  dirent 
injure  à  Timon  :  et  les  autres  les  notèrent  bien  et 
y  pensèrent  plus  d'une  fois  depuis,  tant  estoit 
diverse  et  différente  l'opinion  que  Ion  avoit  de  luy, 
pour  la  variété  de  sa  vie  et  inégalité  de  ses  meurs 
et  de  sa  nature. 

XXX.  Or  quant  à  l'entreprise  de  la  Sicile,  il  est 
bien  vray  que  les  Athéniens  avoyent  ja  commencé 
de  la  convoiter  dès  le  vivant  de  Pericles,  mais  toute- 
fois ilz  n'y  meirent  la  main  qu'après  sa  mort,  soubs 
l'umbre  de  faire  alliances,  et  d'envoyer  ordinaire- 
ment du  secours  aux  villes  qui  estoyent  guerroyées 
et  travaillées  par  les  Syracusains  :  ce  que  estoit 
comme  bastir  un  pont  pour  y  faire  puis  après 
passer  une  plus  grosse  et  plus  puissante  [armée  : 
mais  celuy  qui  de  tout  poinct  leur  en  enflamma  le 
désir,  et  qui  leur  suada  de  n'y  envoyer  plus  ainsi 

peu  à  peu  et  par  le  menu,  ains  y  aller  avec  une  bonne 
et  grosse  armée  tout  à  un  coup,  pour  la  subjuguer  et 
conquérir  toute  entièrement,  fut  Alcibiades,  lequel 
sceut  si  bien  dire  que  le  peuple  à  sa  persuasion  se 
meit  en  teste  de  grandes  imaginations,  et  de  luy 
mesme  s'en  promettoit  encore  d'avantage  :  car 
la  conqueste  de  la  Sicile,  là  où  les  autres  termi- 
noyent  leur  désir,  et  ficheoyent  le  but  de  leurs  espé- 
rances, ne  luy  estoit  à  luy  sinon  un  commencement  : 
et  au  lieu  que  Nicias  par  ses  ordinaires  remon- 
strances,  divertissoit  les  Athéniens  d'entreprendre 
la  guerre  contre  les  Syracusains,  comme  estant 
entreprise  trop  difficile  de  prendre  la  ville  de  Syra- 
cuse, Alcibiades  au  contraire  se  forgeoit  desja  en 
son  entendement  les  conquestes  de  Libye  et  de 
Carthage,  et  cela  conquis  passoit  de  là  en  Italie  et 
au  Peloponese  :  de  manière  que  la  Sicile  ne  servoit 
plus  que  de  fournir  vivres  et  soude  aux  autres 
conquestes  qu'il  imaginoit.  Si  furent  incontinent 
les  jeunes  hommes  d'eulx  mesmes  élevez  en  grande 
espérance,  et  escoutoyent  de  grande  affection  les 
plus  anciens  qui  leur  comptoyent  merveilles  de  ce 
voyage,  tellement  que  Ion  ne  voyoit  autre  chose  es 
lieux  publiques  ordonnez  pour  l'exercice  des  jeunes 
gens,  et  par  les  portiques  publiques,  que  trouppes 
d'hommes  assis  en  rond  à  veoir  trasser  en  terre  et 
descrire  la  forme  de  la  Sicile,  la  situation  de  la 
Libye  et  de  Carthage. 

XXXI.  Toutefois  Ion  dit  que  ny  le  philosophe 
Socrates,  ny  l'astrologue  Meton,  n'espererent  ja- 
mais rien  de  bon  de  toute  ceste  expédition  :  l'un 
par  la  révélation  de  son  esprit  familier  qui  luy  pre- 

disoit  ce  qui  en  estoit  à  advenir,  comme  il  est  vray- 
semblable  :  et  Meton,  soit  ou  pour  la  crainte  qu'il 
en  eust  en  jugeant  l'entreprise  par  discours  de  rai- 
son, ou  qu'il  eust  cogneu  par  la  divination  de  son 
art  qu'il  en  devoit  mal  advenir,  contrefeit  le  fu- 
rieux, et  tenant  une  torche  ardente  en  sa  main,  feit 
semblant  de  vouloir  mettre  le  feu  en  sa  maison.  Les 
autres  disent  qu'il  ne  contrefeit  point  le  furieux, 
mais  que  realement  et  de  faict  il  brusla  sa  maison 
une  nuict,  et  que  le  lendemain  au  plus  matin  il 
s'en  alla  sur  la  place  prier  et  supplier  le  peuple, 
qu'en  considération  d'une  si  grande  perte  et  si 
griefve  calamité  qui  kty  estoit  advenue,  il  leur 
pleust  luy  dispenser  son  filz  d'aller  en  ce  voyage  : 
et  quant  à  luy  il  obteint  ce  qu'il  demanda  par  ceste 
fourbe,  dont  il  abusa  le  peuple  :  mais  Nicias  fut 
en  despit  qu'il  en  eust  eleu  capitaine  pour  la  con- 
duitte  de  ceste  guerre,  n'ayant  pas  moins  ceste 
charge  à  contrecueur  pour  le  compagnon  qu'on  luy 
bailloit  à  la  conduitte  d'icelle,  que  pour  les  inconve- 
viens  qu'il  preveoit  en  l'entreprise.  Mais  les  Athé- 
niens estimèrent  que  les  affaires  de  ceste  guerre  se 
porteroyent  mieulx,  s'ilz  ne  les  commettoyent  point 
totalement  à  la  hardiesse  d'Alcibiades,  ains  y  con- 
joignoyent  avec  luy  la  prudence  de  Nicias,  pour 
autant  mesmement  que  le  tiers  capitaine  qu'ilz  y 
envoyoyent  aussi,  Lamachus,  encore  qu'il  fust  ja 
homme  d'aage,  ne  s'estoit  pas  monstre  moins  bouil- 
lant, hazardeux  et  avantureux  en  quelques  combats, 
qu'Alcibiades.  Quand  ce  vint  donques  à  délibérer 
du  nombre  des  combattans,  de  la  manière,  et  de 
tout   l'equippage   qu'il   falloit   dresser   pour  ceste 

guerre,  Nicias  tascha  encore  obliquement  à  empes- 
cher  et  faire  rompre  l'entreprise,  mais  Alcibiades 
luy  contredit  et  le  gaigna  :  et  y  eut  un  orateur 
nommé  Demostratus  qui  meit  en  avant,  que  les 
capitaines  eleus  pour  la  conduitte  de  l'entreprise 
devoyent  avoir  plein  pouvoir  et  entière  puissance 
de  lever  à  leur  discrétion  tant  de  gens,  et  faire  telz 
preparatifz  que  bon  leur  sembleroit  :  ce  que  le 
peuple  accorda  et  authorisa. 

XXXII.  Mais  quand  tout  fut  prest  et  appareillé 
pour  partir  \  il  se  rencontra  plusieurs  signes  de 
mauvais  présage  :  et  entre  les  autres,  il  se  trouva 
que  l'embarquement  fut  commandé  au  jour  propre 
que  Ion  célèbre  la  feste  qui  s'appelle  Adonia,  en 
laquelle  la  coustume  est,  que  les  femmes  mettent 
en  plusieurs  endroits  de  la  ville,  par  les  rues,  des 
figures  semblables  aux  corps  morts  que  Ion  porte 
en  terre,  et  représentent  le  dueil  et  les  lamentations 
que  Ion  fait  es  funérailles  des  trespassez  en  plorant 
et  se  battant  pour  commémoration  du  dueil  que 
démena  la  déesse  Venus  à  la  mort  de  son  amy 
Adonis.  D'avantage  les  Hermès,  qui  sont  images  et 
figures  de  Mercure,  que  Ion  souloit  anciennement 
mettre  par  tous  les  carrefours,  se  trouvèrent  une 
nuict  presque  toutes  tronçonnées  et  gastées, 
mesmement  aux  visages  2  :  ce  qui  meit  en  effroy  et 
troubla  beaucoup  de  gens,  voire  jusques  à  ceulx  qui 
ne  faisoyent  pas  grand  compte  de  telles  choses. 

1  La  seconde  année  de  la  quatre-vingt-onzième  olympiade. 

-  «  Mesmement  »  est  inutile,  et  n'est  point  dans  le  grec.  Les 
Hermès  étaient  des  figures  de  Mercure  sans  jambes  et  sans 
bras.  C'était  la  tête  de  Mercure  posée  sur  une  gaine. 

Si  fut  allégué  que  ce  pouvoyent  avoir  esté  les  Corin- 
thiens, qui  en  faveur  des  Syracusains  qui  estoyent 
leurs  parents,  et  avoyent  esté  fondez  par  eulx, 
auroyent  procuré  de  faire  faire  ceste  insolence,  esti- 
mans  que  pour  le  mauvais  présage,  cela  pourroit 
estre  cause  de  rompre  toute  l'entreprise,  et  que 
le  peuple  se  repentist  d'avoir  entrepris  ceste 
guerre  :  toutefois  ce  propos  ne  fut  point  receu  par 
le  peuple,  ny  aussi  les  paroles  de  ceulx  qui  alloyent 
disans  qu'il  ne  se  falloit  point  arrester  à  telz  signes 
et  présages,  et  que  ce  devoyent  avoir  esté  quelques 
jeunes  gens  desbauchez,  qui  après  bien  boire 
auroyent  commis  et  fait  un  tel  scandale,  en  se 
cuidant  jouer.  Mais  nonobstant  toutes  ces  raisons 
le  peuple  prit  ce  faict  fort  à  cueur,  et  en  eut  peur, 
estimant  que  personne  n'eust  jamais  pris  la  har- 
diesse de  commettre  un  tel  cas,  si  ce  n'eust  esté 
une  conjuration  de  quelque  grande  chose  :  à  l'occa- 
sion de  quoy,  Ion  recherchoit  toute  suspition,  pour 
petite  et  légère  qu'elle  fust,  fort  asprement,  et 
s'assembla  le  sénat  et  le  peuple  aussi  en  conseil 
là  dessus  par  plusieurs  fois  en  peu  de  jours. 

XXXIII.  Sur  ces  entrefaittes  Androcles,  l'un 
des  orateurs  qui  s'entremettoyent  du  gouverne- 
ment de  la  chose  publique,  produisit  au  conseil 
quelques  esclaves  et  quelques  estrangers  habituez 
en  Athènes,  lesquelz  déposèrent  qu'Alcibiades  et 
autres  siens  familiers  avoyent  ainsi  tronçonné  et 
mutilé  quelques  autres  images,  et  contrefait  par 
manière  de  moquerie,  en  un  banquet  privé,  les 
cerimonies  des  saincts  mystères,  disans  notam- 
ment ces  particularitez,  que  un  certain  Theodorus 

contrefaisoit  le  herault  qui  a  accoustumé  de  faire 
les  proclamations,  Polytion  le  porte-torche,  et 
Alcibiades  le  presbtre  qui  monstre  les  choses  sainc- 
tes  et  mystiques,  et  que  ses  autres  compagnons 
estoyent  les  assistans,  comme  ceulx  qui  prétendent 
et  demandent  à  estre  receus  en  la  religion  et  con- 
frairie  des  saincts  mystères,  lesquelz  pour  ceste 
cause  on  appelle  Mystes.  Ces  propres  termes 
sont  escrits  en  l'accusation  que  Thessalus  filz  de 
Cimon  proposa  à  rencontre  d'Alcibiades,  le 
chargeant  de  s'estre  meschamment  moqué  des 
deux  déesses,  Ceres  et  Proserpine,  dequoy  le  peuple 
estant  fort  irrité  et  indigné  à  l' encontre  d'Alci- 
biades, avec  ce  que  l'orateur  Androcles,  qui  estoit 
l'un  des  plus  aspres  ennemis  qu'il  eust,  l'aigrissoit 
et  irritoit  encore  d'avantage,  il  s'en  trouva  un  peu 
estonné  du  commencement  :  mais  puis  après 
sentant  que  tous  les  mariniers  qui  devoyent  aller 
à  ce  voyage  de  la  Sicile,  et  les  soudards  mesmes 
estoyent  fort  affectionnez  envers  luy,  et  notam- 
ment que  ceulx  du  secours  d'Argos  et  de  Mantinée, 
lesquelz  estoyent  mille  hommes  de  pied  bien  armez, 
disoyent  publiquement  que  c' estoit  pour  l'amour 
d'Alcibiades,  qu'ilz  entreprenoyent  un  si  loingtain 
voyage  oultre  mer,  et  que  si  on  luy  vouloit  faire 
quelque  tort  et  mauvais  traittement,  ilz  se  retire- 
royent  incontinent  en  leurs  maisons,  il  reprit 
adonc  courage,  et  délibéra  sur  la  faveur  du  temps 
de  soy  présenter  et  ester  à  jugement  pour  res- 
pondre  à  qui  le  vouldroit  accuser  :  à  l'occasion 
dequoy  ses  ennemis  s'attiédirent  un  peu,  crai- 
gnans  que  le  peuple  ne  se  monstrast  en  ce  juge- 

ment  plus  mol  envers  luy,  d'autant  qu'il  en  avoit 
à  faire. 

XXXIV.  Au  moyen  dequoy,  pour  obvier  à  ce 
danger,  ilz  attiltrerent  quelques  autres  orateurs, 
qui  faisoyent  semblant  de  n'estre  point  ennemis 
d'Alcibiades,  et  neantmoins  ne  luy  vouloyent  pas 
moins  de  mal,  que  ceulx  qui  estoyent  ses  ennemis 
déclarez  :  ceulx  là  se  levèrent  en  pleine  assemblée 
de  conseil,  et  dirent  qu'il  n'y  avoit  point  de 
propos,  que  luy  qui  estoit  eleu  l'un  des  capitaines 
généraux  d'une  si  belle  et  si  puissante  armée, 
laquelle  estoit  3  a  toute  preste  à  faire  voile,  et  le 
secours  de  leurs  alliez  aussi,  s'arrestast,  en  perdant 
temps  et  occasion  de  bien  faire,  ce  pendant  que 
Ion  luy  choisiroit  des  juges,  et  que  Ion  luy  mesure- 
roit  les  heures  \  dedans  lesquelles  il  auroit  à 
respondre  :  pourtant  disoyent  ilz  qu'il  falloit  que 
pour  le  présent  il  se  meist  en  bonne  heure  à  faire 
son  voyage  :  puis  quand  la  guerre  seroit  achevée 
cy  après,  qu'il  se  representast  pour  ester  à  droit, 
et  se  purger  des  charges  que  Ion  luy  mettoit  sus. 

XXXV.  Mais  Alcibiades  ayant  incontinent 
apperceu  et  descouvert  la  malice  de  ce  delay,  se 
tira  en  avant,  et  remonstra  qu'il  n'y  avoit  point 
de  raison  de  le  faire  partir  chef  d'une  si  grosse 
puissance,  ayant  l'entendement  suspendu  en  con- 
tinuelle crainte,  pour  les  griefves  imputations  qu'il 
laissoit  derrière  à  rencontre  de  luy,  pource  qu'il 
meritoit  de  mourir  s'il  ne  s'en  purgeoit  et  justi- 
fioit  entièrement  :  mais  quand  il  s'en  seroit  justifié, 

1  Dans  le  grec,  qu'on  lui  mesurerait  l'eau.  Le  temps  se  mesurait 
alors  avec  la  clepsydre  et  par  la  chute  de  l'eau. 

et  qu'il  en  seroit  trouvé  innocent,  alors  il  n'auroit 
plus  rien  en  son  entendement,  sinon  d'aller  com- 
battre les  ennemis,  sans  plus  penser  au  danger  des 
calumniateurs  :  ce  que  toutefois  il  ne  peut  persua- 
der, et  luy  fut  enjoinct  expressément  de  la  part 
du  peuple,  qu'il  eust  à  s'embarquer. 

XXXVI.  Ainsi  fut  il  contrainct  de  faire  voile 
avec  ses  autres  compagnons,  ayans  en  leur  flotte 
environ  cent  quarante  galères,  toutes  à  trois 
rames  pour  banc  \  et  de  gens  de  combat  à  pied 
bien  armez  cinq  mille  et  cent,  de  tireurs  de  frondes, 
archers  et  autres  armez  à  la  légère,  environ  treze 
cents,  et  de  toute  autre  munition  et  equippage  pour 
la  guerre  suffisamment.  Arrivez  qu'ilz  furent  en 
la  coste  de  l'Italie,  ilz  prirent  terre  en  la  ville  de 
Rege  2,  là  où  au  conseil  qui  fut  tenu  pour  arrester 
comment  ilz  avoyent  à  se  conduire  en  ceste  guerre, 
il  fut  d'advis  qu'ilz  devoyent  aller  droit  en  la 
Sicile  :  laquelle  opinion  fut  suyvie,  encore  que 
Nicias  y  contredist,  pource  que  Lamachus  en  fut 
aussi  d'advis,  et  de  primsault  à  l'arrivée,  il  fut 
cause  de  surprendre  la  ville  de  Catane  :  mais  onques 
depuis  il  n'y  feit  exploit  aucun,  pource  qu'il  fut 
incontinent  rappelé  par  les  Athéniens,  pour  aller 
respondre  aux  crimes  et  imputations  dont  on  le 
chargeoit.  Car,  comme  nous  avons  ja  dit  au  para- 
vant,  il  y  eut  du  commencement  aucunes  légères 
suspitions  et  accusations  proposées  à  l'encontre 
de  luy  par  quelques  esclaves  et  quelques  estran- 

1  Dans  le  grec  environ  cent  quarante  trirèmes.  Ces  vaisseaux 
avaient  trois  rangs  de  rames. 

-  Rhege,  maintenant  Reggio,  dans  la  Calabre. 

gers  :  mais  depuis,  quand  il  fut  party,  ses  ennemis 
le  chargèrent  beaucoup  plus  asprement,  joignans 
au  crime  d'avoir  brisé  les  images  de  Mercure,  le 
sacrilège  d'avoir  contrefait  par  manière  de  mo- 
querie, les  sainctes  cerimonies  des  mystères,  et 
donnans  à  entendre  au  peuple,  que  l'un  et  l'autre 
acte  procedoit  d'une  mesme  conspiration  de  remuer 
et  changer  le  gouvernement  de  la  ville  :  dont  le 
peuple  fut  si  irrité  et  si  emeu,  que  Ion  jetta  en  prison 
tous  ceulx  qui  furent  en  sorte  quelconque  déferez 
ou  souspeçonnez,  sans  les  vouloir  ouir  en  leurs  jus- 
tifications :  et  se  repentoit  on  bien  fort,  que  Ion 
n'avoit  fait  le  procès  à  Alcibiades,  sur  des  charges 
et  informations  si  grandes,  lors  que  Ion  le  tenoit 
entre  mains  :  à  raison  dequoy  s'il  y  avoit  aucun 
sien  parent,  amy  ou  familier,  qui  tumbast  en  ceste 
fureur  de  peuple  ainsi  mutiné  contre  luy,  il  en 
estoit  bien  pirement  traitté.  Thucydides  n'a  point 
nommé,  qui  furent  les  délateurs  :  mais  quelques 
autres  nomment  Dioclides  et  Teucer,  entre  les- 
quelz  est  le  poëte  comique  Phiynichus,  qui  le 
dit  en  ces  vers,  où  il  introduit  quelcun  qui  parle 
ainsi  à  une  image  de  Mercure  : 

O  cher  amy,  je  te  prie  avoir  cure 

Et  te  garder  de  trébucher,  Mercure  : 

De  peur  que  si  en  tumbant  tu  te  casses, 

Calumnier  innocent  ne  me  faces 

Par  un  nouveau  Dioclides  faulsaire, 

Qui  va  cherchant  tout  moyen  de  mal  faire. 

Mercure  respond  : 

De. m'en  garder  j'auray  soing,  ne  te  chaille  : 
Car  je  ne  veux  estre  cause  qu'on  baille 

A  l'estranger  Teucer  maudit  voleur, 
Le  prix  d'argent  promis  au  deceleur. 

Et  toutefois  ces  indices  là  ne  descouvrirent  rien 
d'asseuré  ny  de  certain  :  car  mesme  il  y  en  eut  un, 
qui  interrogué  comment  il  avoit  peu  recognoistre 
au  visage  ceulx  qui  avoyent  brisé  les  images,  at- 
tendu que  ce  avoit  esté  la  nuict,  respondit  qu'il  les 
avoit  cogneus  à  la  clarté  de  la  lune  :  par  où  Ion 
cogneut  évidemment,  que  toute  sa  déposition 
estoit  faulse,  pour  ce  que  ce  avoit  esté  la  nuict 
propre  de  la  conjonction  de  la  lune,  que  le  cas 
avoit  esté  commis  :  ce  qui  troubla  et  meit  en  doubte 
les  personnes  d'entendement,  mais  pour  cela  la 
commune  ne  laissa  point  à  estre  aussi  aspre  et 
aussi  aigre  à  recevoir  toutes  sortes  de  calumnies 
et  de  délations,  comme  au  paravant. 

XXXVII.  Or  estoit  entre  les  prisonniers  que 
Ion  detenoit  pour  leur  faire  leur  procès,  l'orateur 
Andocydes,  lequel  Hellanicus  l'historien  fait  des- 
cendre de  la  race  d'Ulysses,  et  le  tenoit  on  pour 
homme  qui  haïssoit  le  gouvernement  populaire, 
et  favorisoit  au  gouvernement  du  petit  nombre 
et  de  la  noblesse  :  mais  l'une  des  principales  occa- 
sions, pour  lesquelles  on  le  souspeçonnoit  estre  de 
ceulx  qui  avoyent  brisé  les  images,  estoit  pource 
que  tout  joignant  sa  maison  y  en  avoit  une  belle 
et  grande,  laquelle  y  avoit  anciennement  esté  posée 
par  la  lignée  iEgeïde,  et  estoit  seule,  mesmement 
entre  les  plus  fameuses,  demourée  entière,  à  raison 
dequoy  elle  s'appelle  encore  aujourdhuy  le  Mercure 
d 'Andocydes,  et  est  ainsi  publiquement  nommée 
de  tout  le  monde,  quoy  que  l'inscription  tesmoigne 

le  contraire.  Estant  donques  en  prison,  il  advint 
qu'il  s'accointa  et  prit  amitié  avec  un  Timaeus 
plus  qu'avec  nul  des  autres,  qui  estoyent  détenus 
prisonniers  pour  ce  mesme  cas.  Ce  Timaeus 
n'estoit  pas  tant  cogneu  que  luy,  mais  au 
demourant,  homme  de  grand  sens  et  de  grande 
hardiesse,  lequel  luy  persuada  et  meit  en  teste, 
qu'il  s'accusast  soy  mesme,  avec  quelque  peu 
d'autres,  par  ce  qu'en  advouant  et  confessant  le 
cas,  il  auroit  sa  grâce,  ainsi  qu'il  estoit  porté  par 
le  décret  du  peuple,  là  où  s'il  attendoit  la  sentence 
des  juges,  il  y  auroit  danger  en  son  faict  :  pource 
que  l'issue  des  jugemens  est  incertaine  pour  toutes 
gens,  mais  sur  tous  grandement  à  craindre  et  à 
redoubter  pour  les  riches  :  et  pourtant  qu'il  valloit 
mieulx,  s'il  regardoit  à  son  particulier  seulement, 
sauver  sa  vie  en  mentant,  que  de  se  laisser  occire 
ignominieusement,  avec  la  charge  et  condemnation 
de  ce  mesme  crime  :  et  s'il  regardoit  au  bien 
public,  qu'encore  seroit  ce  sagement  fait,  d'ex- 
poser à  ce  péril  quelque  peu  de  ceulx  que  Ion  ne 
sçavoit  pas  asseureement  s'ilz  en  estoyent  ou  non, 
pour  sauver  de  la  fureur  du  peuple,  et  respiter  de 
la  mort  beaucoup  de  gens  de  bien,  qui  à  la  vérité 
estoyent  de  ce  mesfaict  innocens. 

XXXVIII.  Ces  raisons  et  suasions  de  Timaeus 
eurent  tant  d'efficace  envers  Andocydes,  qu'elles 
le  gaignerent,  et  luy  persuadèrent  de  s'accuser 
soy  mesme,  et  quelques  autres  avec  :  si  eut  quant 
à  sa  personne  l'impunité  qui  estoit  promise  par 
le  peuple  :  mais  tous  ceulx  qu'il  nomma,  furent 
condemnez  et  exécutez  à  mort,  exceptez  seulement 

ceulx  qui  se  sauvèrent  de  vistesse.  Et  pour  rendre 
la  chose  plus  vraysemblable,  Andocydes  meit  au 
nombre  des  accusez  quelques  uns  de  ses  propres 
serviteurs. 

XXXIX.  Mais  pour  cela  ne  fut  pas  assouvie  l'ire 
du  peuple,  ains  comme  n'ayant  plus  à  penser  de 
ceulx  qui  avoyent  rompu  et  brisé  les  images,  il  em- 
ploya adonc  entièrement  son  courroux  à  l'encontre 
d'Alcibiades,  jusques  à  ce  que  finablement  il  y 
envoya  la  galère  que  Ion  appelle  Salaminiene, 
enjoignant  expressément  à  ceulx  qui  eurent  la 
commission  de  l'aller  quérir,  qu'ilz  n'attentas- 
sent point  de  le  prendre  par  force,  ne  qu'ilz  ne 
meissent  aucunement  la  main  sur  luy,  ains  luy 
usassent  des  plus  doulces  et  plus  gracieuses  paroles 
qu'ilz  pourroyent,  en  l'adjournant  seulement  à 
comparoir  en  personne  devant  le  peuple,  pour 
respondre  à  certaines  imputations  que  Ion  pro- 
posoit  contre  luy  :  pource  qu'ilz  avoyent  peur 
s'ilz  faisoyent  autrement,  que  l'armée  en  sa  faveur 
ne  se  mutinast  dedans  le  païs  des  ennemis,  et  qu'il 
ne  se  levast  quelque  sédition  entre  leurs  gens. 
Ce  que  Alcibiades  eust  facilement  fait,  s'il  eust 
voulu,  pource  que  les  soudards  estoyent  fort 
desplaisans  de  le  veoir  en  aller,  s'attendans  bien 
que  la  guerre  prendroit  long  traict,  et  iroit  en  grande 
longueur  soubs  Nicias,  quand  Alcibiades,  qui  luy 
estoit  comme  un  aguillon  qui  le  poulsoit,  luy  seroit 
osté,  à  cause  que  Lamachus  estoit  bien  hardy  et 
vaillant  homme  de  sa  personne,  mais  il  n'avoit 
point  d'authorité  ne  de  dignité  en  l'exercite, 
pource  qu'il  estoit  de  petit  lieu  et  pauvre. 

XL.  Alcibiades  donques  à  son  département 
feit  en  premier  lieu  perdre  aux  Athéniens  la  ville 
de  Messine,  pource  qu'ilz  avoyent  intelligence 
avec  quelques  particuliers  de  dedans  qui  la  leur 
devoyent  livrer  entre  leurs  mains  :  et  Alcibiades 
les  cognoissant  très  bien  par  leur  nom,  les  décela 
à  ceulx  qui  tenoyent  le  party  des  Syracusains  : 
ainsi  fut  ceste  prattique  rompue.  Puis  arrivé 
qu'il  fut  en  la  ville  de  Thuries,  si  tost  qu'il  fut 
descendu  en  terre,  il  se  cacha,  de  sorte  que  ceulx 
qui  le  cherchoyent  ne  le  peurent  trouver  :  toutefois 
il  y  eut  quelcun  qui  le  recogneut  et  luy  dit,  «  Com- 
«  ment,  Alcibiades,  ne  te  fies  tu  pas  à  la  justice 
«  de  ton  païs  ?  »  «  Ouy  bien,  dit  il,  s'il  estoit 
«  question  de  toute  autre  chose,  mais  de  ma  vie, 
«je  ne  m'en  fierois  pas  à  ma  propre  mère,  doub- 
«  tant  que  par  mesgarde  elle  ne  meist  la  febve 
«  noire  en  cuidant  mettre  la  blanche.  »  (Pource 
que  l'une  estoit  sentence  de  condemnation,  et 
l'autre  d'absolution1.)  Et  depuis,  quand  il  en- 
tendit que  le  peuple  d'Athènes  l'avoit  par  contu- 
mace condemné  à  mourir  :  «  Et  je  leur  ferai,  dit  il, 
«  bien  sentir  que  je  suis  encore  en  vie.  » 

XLI.  Si  fut  l'accusation  proposée  à  l'encontre 
de  luy  en  telle  forme,  ainsi  que  Ion  treuve  par 
escript  :  «  Thessalus  filz  de  Cimon  du  bourg  de 
«  Lacrades,  a  déféré  et  défère  Alcibiades  filz  de 
«  Clinias  du  bourg  des  Scambonides,  d'avoir  for- 
«  faict  contre  les  déesses  Ceres  et  Proserpine,  en 
«  contrefaisant  par  dérision  leurs  sacrez  mystères, 
<i  st  les  monstrant  à  quelques  siens  familiers  en  sa 

1  Ce  qui  est  entre  les  parenthèses  n'est  pas  dans  le  texte. 

«  maison,  ayant  vestu  une  robbe  pareille  à  celle 
«  que  porte  le  presbtre '  qui  monstre  les  choses 
«  sainctes  et  sacrées  es  dicts  mystères,  et  se  nom- 
«  mant  luy  mesme  le  presbtre,  Polition  le  porte- 
«  torche,  et  Theodorus  du  bourg  de  Phegée  le 
«  bastonnier 2,  et  les  autres  assistans,  les  confrères 
«  et  les  regardans  :  le  tout  en  dérision  et  mespris 
«  des  sainctes  cerimonies  et  coustumes  des  Eumol- 
«pides  presbtres,  religieux  et  ministres  du  sainct 
«  temple  de  la  ville  d'Eleusine.  »  Si  fut  condemné 
par  contumace  à  faulte  de  comparoir,  et  tous  ses 
biens  confisqués.  Oultre  laquelle  condemnation, 
encore  fut  il  ordonné  par  décret,  que  tous  les 
presbtres,  religieux  et  religieuses  le  mauldissent 
et  détestassent.  A  quoy  il  y  eut  une  seule  reli- 
gieuse nommée  Theano,  fille  de  Menon,  du  bourg 
d'Agraule,  qui  s'opposa,  disant,  «  qu'elle  est  oit 
«  religieuse  pour  prier  et  bénir,  non  pas  pour  de- 
«  tester  et  mauldire  ». 

XLII.  Ayans  donques  ces  sentences  si  grief ves 
esté  prononcées  à  l'encontre  d'Alcibiades,  au  partir 
de  la  ville  de  Thuries  il  s'en  alla  au  Peloponese, 
où  il  feit  quelque  temps  sa  résidence  en  la  ville 
d'Argos  :  mais  à  la  fin  redoubtant  ses  ennemis,  et 
n'espérant  pas  qu'il  y  eust  plus- de  moyen  de  pou- 
voir retourner  à  seureté  en  son  païs,  il  envoya  à 
Sparte  demander  aux  Laced;emoniens  sauf  conduit 
et  liberté  de  pouvoir  aller  et  demourer  en  leur 
païs,  promettant  qu'il  leur  feroit  plus  de  service 
et  de  profit  estant  leur  amy,  qu'il  ne  leur  avoit 

1  Le  hiérophante. 

-  Le  hérault  ou  le  ceryce. 

fait  de  dommage  estant  leur  ennemy.  Les  Lace- 
dsemoniens  le  luy  ottroyerent,  et  le  receurent  bien 
vouluntiers  en  leur  ville  :  là  où  si  tost  qu'il  fut 
arrivé,  il  feit  d'entrée  trois  choses  :  La  première 
fut,  qu'à  son  instigation  les  Lacedaemoniens,  qui 
paravant  dilayoyent  et  attendoyent,  se  résolurent 
de  secourir  promptement  les  Syracusains,  et  y 
envoyèrent  pour  capitaine  Gylippus,  à  fin  de  rom- 
pre les  forces  que  les  Athéniens  y  avoyent  en- 
voyées. La  seconde  fut,  qu'il  leur  feit,  en  la  Grèce 
mesme,  commencer  la  guerre  aux  Athéniens.  La 
troisième,  et  celle  qui  fut  de  plus  grande  impor- 
tance, fut  qu'il  leur  conseilla  de  fortifier  dedans 
le  territoire  mesme  d'Attique,  la  ville  de  Decelée  : 
ce  qui  consuma  et  meit  au  bas  la  puissance 
d'Athènes  autant  et  plus  que  nulle  autre  chose.  Et 
s'il  estoit  bien  venu  et  bien  estimé  en  Sparte  pour 
les  services  qu'il  leur  faisoit  en  public,  il  ne  gai- 
gnoit  pas  moins  la  bonne  grâce  et  bienvueillance  des 
particuliers  en  privé  par  sa  manière  de  vivre  à 
la  Laconiene  :  tellement  que  ceulx  qui  luy  vovoyent 
le  poil  rasé  jusques  au  cuir,  se  baigner  en  eau 
froide,  manger  du  pain  bis,  et  humer  du  brouet 
noir,  eussent  doubté,  ou  pour  mieulx  dire,  n'eus- 
sent jamais  peu  croire  qu'un  tel  personnage  eust 
jamais  tenu  de  cuisinier  en  sa  maison,  ne  que  jamais 
il  eust  regardé  seulement  un  perfumier,  ou  touché 
un  vestement  fait  de  drap  tissu  en  la  ville  de  Milet. 
XLIII.  Car  entre  les  autres  artifices  et  habi- 
litez, dont  il  estoit  plein,  celle  là,  comme  Ion  dit, 
en  estoit  une,  par  laquelle  il  prenoit  plus  les  hom- 
mes, c'est  qu'il  se  coniormoit  totalement  à  leurs 

meurs  et  à  leurs  façons  de  faire,  et  prenoit  entière- 
ment leur  manière  de  vivre,  se  transformant  en 
toutes  sortes  de  figures  plus  légèrement  que  ne 
fait  le  chameleon  ;  pource  que  Ion  dit  que  le  chaîne- 
leon  ne  peut  prendre  la  couleur  blanche  :  là  où 
il  n'y  avoit  meurs,  coustumes,  ni  façons  de  faire 
de  quelque  nation  que  ce  fust,  qu'Alcfbiades  ne 
sceust  imiter,  exercer  et  contrefaire  quand  il 
vouloit,  autant  les  mauvaises  que  les  bonnes. 
Car  à  Sparte  il  estoit  laborieux,  en  continuel 
exercice,  vivant  de  peu,  austère  et  severe  :  en 
Ionie  au  contraire,  délicat,  superflu,  joyeux  et 
voluptueux  :  en  Thrace  il  beuvoit  tousjours,  ou 
estoit  à  cheval  :  s'il  s'approchoit  de  Tissaphernes 
lieutenant  du  grand  roy  de  Perse,  il  surmontoit 
en  pompe  et  sumptuosité  la  magnificence  Persiene  : 
non  que  realement  sa  nature  se  changeast  d'une 
façon  de  faire  en  une  autre  contraire,  ny  que  ses 
meurs  receussent  à  la  vérité  toutes  sortes  de  mu- 
tations :  mais  pource  que  s'il  eust  suyvy  sa  nature, 
il  eust  peu  à  l'adventure  en  divers  lieux  offenser 
ceulx  avec  lesquelz  il  hantoit,  il  se  desguisoit  ainsi 
du  masque  et  du  manteau  plus  convenable  aux 
meurs  de  ceulx  avec  lesquelz  il  frequentoit,  et 
prenoit  la  mine  et  la  contenance  plus  appro- 
chante de  leur  naturel  :  de  manière  que  quand  il 
estoit  en  Sparte,  qui  eust  regardé  à  ce  qui  apparois- 
soit  au  dehors  seulement,  il  eust  dit  ce  que  Ion 
dit  en  commun  proverbe  : 

Ce  n'est  le  filz  d'Achilles,  mais  luy 


Aussi  c'est  celuy  mesme  que  Lycurgus  a  nourry  ; 

mais  qui  au  dedans  eust  veu  à  nud  ses  vrayes 
affections  et  actions  procedentes  de  son  naturel, 
il  eust  dit  au  contraire  ce  que  Ion  dit  en  un  autre 
commun  langage  : 

Ceste  femme  est  celle  qui  souloit  estre  *. 

XLIV.  Car  il  entreteint  si  bien  Timsea,  la 
femme  du  roy  de  Sparte,  Agis,  pendant  qu'il 
estoit  à  la  guerre,  qu'il  l'engrossa  :  ce  qu'elle 
mesme  ne  nioit  pas,  ains  estant  accouchée  d'un 
filz  qui  fut  nommé  Leotychides,  elle  Fappelloit 
bien  de  ce  nom  là  tout  hault  en  public,  mais  quand 
elle  estoit  en  son  privé  avec  ses  plus  familières 
amies,  ou  parmy  ses  domestiques,  elle  l'appel- 
loit  tout  bas  Alcibiades,  tant  elle  estoit  esprise 
de  son  amour  :  et  luy  en  se  moquant  disoit  qu'il 
ne  l'avoit  pas  fait  par  mal  ny  par  desordonné 
appétit  de  prendre  son  plaisir  :  mais  seulement 
à  fin  que  sa  race  regnast  sur  les  Lacedœmoniens. 
Ces  choses  estoyent  rapportées  au  roy  Agis 
par  plusieurs,  tant  qu'il  le  creut  à  la  fin,  mesme- 
ment  quand  il  vint  à  prendre  garde  au  compte 
du  temps  qu'il  y  avoit  qu'il  n'avoit  couché  avec 
sa  femme  :  car  ayant  une  nuict  senty  un  tremble- 
ment de  terre,  il  s'en  fouit  hors  de  sa  chambre, 
craignant  que  la  maison  ne  tumbast,  et  fut  dix  mois 
depiûs  sans  coucher  avec  elle,  à  raison  de  quoy 
estant  ce  filz  Leotychides  né  au  bout  des  dix  mois, 
il  dit  qu'il  n'estoit  point  à  luy  :  ce  qui  fut  cause 
que  depuis  Leotychides  decheut  et  fut  privé  de 
la  royaulté. 

1  Euripide,  Or  este,  v.  129. 

XLY.  Mais  après  la  totale  desconfiture  des  Athé- 
niens en  la  Sicile,  ceulx  des  isles  de  Chio  et  de  Lesbos 
avec  les  Cyziceniens  envoyèrent  tout  en  un  mesme 
temps  des  ambassadeurs  à  Sparte,  pour  faire  enten- 
dre aux  Lacedaemoniens  comme  ilz  avoyent  bonne 
voulunté  de  se  rebeller  contre  les  Athéniens, 
moyenant  qu'on  leur  envoyast  du  secours  pour  les 
défendre.  Les  Bœotiens  favorisoyent  à  ceulx  de 
Lesbos  :  et  Pharnabazus  lieutenant  du  roy  de 
Perse,  aux  Cyziceniens  :  mais  toutefois  les  Lace- 
daemoniens aimèrent  encore  mieulx  secourir  ceulx 
de  Chio  premièrement,  à  la  persuasion  d'Alcibiades 
qui  prit  leur  affaire  en  main  :  et  luy  mesme  montant 
sur  mer  s'en  alla  en  Asie,  là  où  il  feit  tourner  contre 
les  Athéniens  presque  tout  le  païs  d'Ionie,  et  se 
tenant  auprès  des  capitaines  generaulx  de  Lace- 
daemone,  feit  beaucoup  de  dommage  à  ceulx 
d'Athènes. 

XLVL  Toutefois  le  roy  Agis  luy  vouloit  grand 
mal,  partie  pour  l'oultrage  qu'il  avoit  receu  de  luy 
en  sa  femme  qu'il  avoit  corrompue,  et  partie  aussi 
pour  l'envie  qu'il  portoit  à  sa  gloire,  à  cause  que  le 
bruit  couroit  par  tout,  que  la  pluspart  des  beaux  ex- 
ploits qui  se  faisoyent  en  ceste  guerre,  succedoyent 
à  bien  par  le  moyen  d'Alcibiades  :  et  les  autres  sem- 
blablement  les  plus  puissans  et  plus  ambitieux  d'en- 
tre les  Spartiates  commenceoyent  aussi  à  se  fascher 
de  luy  pour  l'envie  qu'ilz  luy  portoyent  :  et  eurent  à 
la  fin  tant  de  pouvoir,  qu'ilz  feirent  escrire  par  leurs 
magistrats  à  leurs  capitaines  estans  au  camp,  qu'ilz 
le  feissent  mourir.  Dequoy  Alcibiades  ayant  senty 
le  vent,  ne  laissa  pas  pour  cela  de  faire  et  procurer 

toutes  choses  à  l'avantage  des  Lacedaemoniens  : 
mais  au  reste  il  se  teint  sur  ses  gardes,  fuyant  toutes 
occasions  de  pouvoir  tumber  entre  leurs  mains. 

XLVII.  Si  se  retira  à  la  fin  pour  la  seureté  de  sa 
personne  devers  Tissaphernes  l'un  des  lieutenans  du 
roy  de  Perse,  auprès  duquel  il  acquit  incontinent 
tant  de  crédit,  qu'il  fut  le  premier  et  principal 
personnage  qu'il  eust  autour  de  luy  :  car  ce  Barbare 
qui  n'estoit  point  homme  simple,  ains  malicieux 
et  cault  de  sa  nature,  et  qui  aimoit  les  personnes 
fines  et  mauvaises,  avoit  en  admiration  sa  facilité 
de  se  pouvoir  ainsi  aiseement  tourner  d'une  façon 
de  vivre  en  une  autre,  et  la  vivacité  et  subtilité  de 
son  entendement  :  oultre  que  sa  compagnie  et  sa 
fréquentation  ordinaire  pour  s'esbattre  et  passer 
le  temps  estoit  fort  aggreable,  et  si  pleine  de  tous 
attraicts  de  bonne  grâce,  qu'il  n'y  avoit  meurs  si 
austères,  qu'elle  n'adoulcist,  ny  nature  si  farouche, 
qu'elle  ne  prist  et  n'amollist  :  tellement  que  ceulx 
mesmcs  qui  le  craignoyent,  ou  qui  luy  portoyent 
envie,  avoyent  encore  non  obstant  plaisir  de  le 
veoir,  et  se  sentoyent  tous  res jouis  de  parler  et 
hanter  avec  luy.  Au  moyen  dequoy  ce  Tissaphernes, 
qui  au  demourant  estoit  homme  revesche  :,  et  qui 
naturellement  Iiaïssoit  les  Grecs,  se  laissa  néant- 
moins  si  bien  aller  aux  flatteries  d'Alcibiades,  et  en 
fut  si  espris,  que  luy  mesme  s'estudioit  à  le  contre- 
flatter  encore  d'avantage,  et  luy  rendre  plus  de 
caresses  :  car  il  nomma  Alcibiades  2,  la  plus  belle 

1  Dans  le  grec  :  et  qui  était  un  des  Persans  qui  haïssait  le  plus 
les  Grecs. 

-  Amyot  aurait   été    plus   exact  s'il  avait  traduit  :  «  Car  il 

maison  de  plaisance,  et  le  plus  doulx  séjour  qu'il 
eust,  pour  les  beaux  jardins,  fonteines,  boscages 
et  prairies  salubres  et  délectables  qui  y  estoyent, 
le  tout  accoustré  royalement  et  magnifiquement. 

XLVTII.  Alcibiades  donques  désespérant  de  pou- 
voir jamais  trouver  asseurance  avec  les  Spartiates, 
et  aussi  redoubtant  leur  roy  Agis,  alloit  mesdisant 
d'eulx,  et  calumniant  tout  ce  qu'ilz  faisoyent  en- 
vers Tissaphernes  :  en  quoy  faisant  il  empeschoit 
aussi  qu'il  ne  leur  aidast  si  affectueusement  qu'il 
eust  peu  faire,  et  qu'il  ne  ruinast  de  tout  poinct  les 
Athéniens  :  car  il  luy  remonstroit  qu'il  de  voit  four- 
nir argent  escharsement  aux  Lacedaemoniens,  pour 
les  laisser  miner  et  consumer  petit  à  petit,  à  fin  que 
après  qu'ilz  se  seroyent  bien  travaillez  et  affoibliz 
les  uns  les  autres,  ilz  en  fussent  tous  deux  ensemble 
plus  aisez  au  roy  à  dompter.  A  quoy  le  Barbare  s'ac- 
corda facilement,  et  voyoit  on  évidemment  qu'il  ai- 
moit  Alcibiades,  et  l'estimoit  beaucoup,  de  manière 
qu'il  en  estoit  recherché  et  regardé  par  l'une  et  par 
l'autre  partie  des  Grecs. 

XLIX.  Si  se  repentoyent  bien  adonc  les  Athé- 
niens pour  les  grands  maulx  et  dommages  qu'ilz  en 
avoyent  receuz,  de  ce  qu'ilz  avoyent  ordonné  et 
décrété  encontre  luy  :  et  luy  mesme  aussi  de  son 
costé  estoit  bien  desplaisant  de  les  veoir  réduits  à  si 
mauvais  termes,  craignant  qui  si  la  ville  d'Athènes 
venoit  à  estre  de  tout  poinct  ruinée,  il  ne  tumbast 

«  donna  à  sa  plus  belle  maison  de  plaisance,  et  le  plus  doulx 
«  séjour  qu'il  eust,  pour  les  beaux  jardins,  fonteines,  boscages 
«  et  prairies  salubres  et  délectables  qui  y  estoyent,  le  tout 
«  accoustré  royalement  et  magnifiquement,  le  nom  d' Alcibiades  : 
«  tout  le  monde  lui  donna  depuis  le  même  nom.  » 

luy  mesme  à  la  fin  entre  les  mains  des  Lacedae- 
moniens,  qui  luy  vouloyent  mal  de  mort.  Or  es- 
toyent  environ  ce  temps  là  presque  toutes  les  forces 
des  Athéniens  en  l'isle  de  Samos,  de  là  où  avec 
une  armée  de  mer  ilz  taschoyent  à  reconquérir  ceulx 
qui  s'estoyent  rebellez  contre  eulx,  et  à  garder  ce 
qui  leur  estoit  demouré  :  car  ilz  estoyent  encore 
aucunement  forts  pour  résister  à  leurs  ennemis,  à 
tout  le  moins  par  la  mer  :  mais  ilz  redoubtoyent 
fort  la  puissance  de  Tissaphernes,  et  les  cent 
cinquante  galères  que  Ion  disoit  devoir  bien  tost 
venir  du  pays  de  la  Phcenicie  au  secours  de  leurs 
ennemis  :  car  si  elles  fussent  venues,  la  ville  d'Athè- 
nes n'avoit  plus  de  ressource  ny  d'espérance  de 
salut.  Ce  que  Alcibiades  entendant,  envoya  secrette- 
ment  devers  les  principaux  hommes  qui  fussent  en 
l'armée  d'Athènes  à  Samos,  leur  donner  espérance 
qu'il  leur  rendroit  Tissaphernes  amy,  non  qu'il 
eust  envie  de  gratifier  au  peuple,  ne  qu'il  se  fiast  à 
la  commune  d'Athènes,  mais  aux  nobles  et  aux  gens 
de  bien  et  d'honneur,  pourveu  qu'ilz  eussent  le 
cueur  et  la  hardiesse  de  refréner  un  peu  la  licen- 
cieuse insolence  du  menu  peuple,  et  prendre  en  main 
l'authorité  du  gouvernement,  pour  remettre  sus 
les  affaires,  et  préserver  de  finale  ruine  la  ville 
d'Athènes. 

L.  Quoy  entendu,  tous  les  autres  hommes  d'appa- 
rence y  presterent  fort  vouluntiers  l'oreille,  excepté 
Phrynichus  du  bourg  de  Dirades,  l'un  des  capi- 
taines, lequel  se  doubtant  de  ce  qui  estoit  véritable, 
qu' Alcibiades  ne  se  soucioit  point,  qui  eust  l'au- 
thorité souveraine  du  gouvernement  à  Athènes, 

la  noblesse  ou  le  peuple,  ains  essayoit  tous  les 
moyens  de  pouvoir  retourner  en  quelque  sorte 
que  ce  fust,  et  alloit  pratti  quant  la  bonne  grâce 
de  la  noblesse,  en  blasmant  et  calumniant  le  peuple, 
s'opposa  à  ce  qu'il  mettoit  en  avant  :  toutefois  son 
advis  pour  ce  coup  là,  ne  fut  pas  suyvy.  Et  voyant 
qu'il  s'estoit  ouvertement  déclaré  ennemy  d'Alci- 
biades,  il  feit  entendre  soubs  main  à  Astyochus,  qui 
pour  lors  estoit  admirai  des  Lacedaemoniens,  la 
prattique  et  menée  dont  il  leur  avoit  fait  ouver- 
ture, l'admonestant  de  se  donner  bien  garde  de 
luy,  et  de  le  faire  arrester  prisonnier,  pource  que 
c'estoit  un  homme  double,  qui  avoit  intelligence 
avec  l'une  et  l'autre  partie  :  mais  il  n'entendoit  pas, 
que  c'estoit  un  traistre  qui  parloit  à  un  autre  trais- 
tre.  Car  cestuy  Astyochus  faisoit  la  cour  à  Tissa- 
phernes  pour  son  particulier  profit  :  et  voyant  que 
Alcibiades  avoit  grand  crédit  envers  luy,  luy  des- 
couvrit et  décela  tout  ce  que  Phrynichus  luy  avoit 
fait  entendre.  Alcibiades  envoya  incontinent  à 
Samos  devers  les  autres  capitaines  gens  exprès, 
pour  charger  et  accuser  Phrynichus  de  la  trahison 
qu'il  leur  avoit  faitte,  dont  tous  ceulx  du  conseil 
furent  fort  indignez  et  irritez  à  l'encontre  de  luy  : 
et  luy  voyant  qu'il  n'avoit  autre  meilleur  moyen 
de  se  sauver,  essaya  de  rhabiller  la  faulte  qu'il 
avoit  faitte  par  une  autre  encore  plus  grande  :  car  il 
renvoya  de  rechef  vers  Astyochus,  se  plaignant  à 
luy  de  ce  qu'il  l'avoit  décelé,  et  luy  promeit  que, 
s'il  vouloit,  il  luy  livreroit  entre  ses  mains  toute 
la  flotte  des  vaisseaux,  et  toute  l'armée  entière  des 
Athéniens. 

LI.  Toutefois  ceste  trahison  de  Phrynichus  ne 
porta  point  de  dommage  aux  Athéniens,  à  l'occa- 
sion d'une  autre  contretrahison  d'Astyochus  :  car 
il  feit  aussi  de  rechef  entendre  à  Alcibiades  l'offre 
que  Phyrnichus  luy  avoit  envoyé  faire.  Ce  que 
Phrynichus  ayant  aussi  descouvert,  et  s 'attendant 
bien  d'en  avoir  une  seconde  recharge  devant  le 
conseil  de  la  part  d'Alcibiades,  advertit  luy  mesme 
le  premier  les  autres  chefz  de  l'armée  des  Athéniens, 
que  les  ennemis  leur  devoyent  venir  courir  sus, 
et  comment,  et  les  admonesta  qu'ilz  se  teinsent 
près  de  leurs  vaisseaux,  de  faire  bon  guet,  et  forti- 
fier leur  camp  à  toute  diligence  :  ce  qu'ilz  feirent. 
Et  comme  ilz  estoyent  après,  leur  vindrent  d'autres 
lettres  d'Alcibiades,  par  lesquelles  il  les  admonestoit 
qu'ilz  se  donnassent  garde  de  Phrynichus,  pource 
qu'il  avoit  intelligence  et  prattique  avec  les  enne- 
mis de  leur  rendre  toute  l'armée  d'Athènes  entre 
leurs  mains.  Mais  on  n'adjousta  point  de  foy  à 
ces  secondes  lettres,  pource  que  Ion  estima,  que 
sachant  et  entendant  les  preparatifz  et  les  des- 
seings des  ennemis,  il  s'en  estoit  voulu  servir  pour 
charger  et  calumnier  Phrynichus  à  tort.  Ce  neant- 
moins  il  y  eut  depuis  un  de  ceux  qui  faisoyent  la 
ronde,  nommé  Hermon,  qui  en  pleine  place  luy 
donna  un  coup  de  dague,  dont  il  le  tua1.  Le  cas 
fut  examiné  en  justice,  et  le  tout  considéré,  le  mort 
par  arrest  du  peuple  fut  condemné  comme  traistre, 

1  Phrynichus  fut  tué,  suivant  Lysias,  par  Thrasybule  de 
Calydon,  et  par  Apollodore  de  Mégare.  Voyez  son  discours 
contre  Agoratus,  où  il  donne  des  détails  sur  cette  mort,  p.  492, 
t.  V,  des  Orateurs  grecs  de  Reiske. 

et  l'homicide  *  Hermon  et  ses  consors  couronnez, 
en  recompense  de  ce  qu'ilz  avoyent  occis  un  traistre 
à  la  chose  publique. 

LU.  Parquoy  ceulx  qui  vouloyent  bien  à  Alcibia- 
des,  estans  pour  lors  les  plus  forts  au  conseil  de  ceste 
armée  qui  estoit  en  Samos,  envoyèrent  à  Athènes 
un  Pisander  pour  essayer  de  remuer  le  gouverne- 
ment, et  encourager  les  nobles  de  prendre  le  manie- 
ment des  affaires  en  main,  et  Toster  au  peuple,  en 
les  asseurant  que  Tissaphernes  leur  donneroit  con- 
fort et  aide  à  ce  faire,  par  le  moyen  d'Alcibiades, 
qui  le  leur  rendroit  favorable  et  amy.  Voilà  la 
couleur  et  couverture  dont  se  servirent  ceulx  qui 
changèrent  le  gouvernement  d'Athènes,  et  qui  le 
meirent  es  mains  du  petit  nombre  de  la  noblesse  : 
car  ilz  n'estoyent  que  quatre  cents,  et  toutefois  se 
faisoyent  appeller,  les  cinq  mille.  Mais  si  tost 
qu'ilz  se  sentirent  forts,  et  qu'ilz  se  trouvèrent  en 
main,  sans  contredit,  l'authorité  du  gouvernement, 
ilz  ne  teindrent  plus  compte  d'Alcibiades,  et  feit 
on  la  guerre  plus  froidement  et  plus  laschement 
que  Ion  ne  la  faisoit  au  paravant,  partie  pource 
qu'ilz  se  desfioyent  de  leurs  citoyens,  qui  trou- 
voyent  estrange  la  mutation  du  gouvernement,  et 
partie  aussi  pource  qu'ilz  avoyent  opinion,  que  les 
Lacedaemoniens,  qui  de  tout  temps  favorisoyent 
plus  au  gouvernement  de  la  noblesse,  en  seroyent 
plus  enclins  à  faire  paix  avec  eulx.  Or  le  menu 
peuple  qui  estoit  dedans  la  ville,  ne  bougea  point, 

1  «  Homicide  »  n'est  pas  dans  le  grec.  Le  coup  fut  donné  par  un 
des  gardes  de  la  troupe  d'Hermon.  Hermon  fut  couronné  parce 
qu'il  avait  donné  l'ordre. 

ains  se  teint  coy  malgré  luy,  pour  la  crainte  du 
danger,  à  cause  qu'il  y  en  eut  plusieurs  tuez  de 
ceulx  qui  prirent  la  hardiesse  de  résister  ouverte- 
ment à  ces  quatre  cents. 

LUI.  Mais  ceulx  qui  estoyent  au  camp  en  l'isle 
de  Samos,  ceste  nouvelle  ouïe,  en  furent  si  grief- 
vement  indignez,  qu'ilz  résolurent  de  s'en  retourner 
incontinent  au  port  de  Piraee  :  si  envoyèrent 
premièrement  quérir  Alcibiades,  qu'ilz  eleurent 
leur  capitaine,  et  luy  commandèrent  de  les  conduire 
tout  chaudement  à  l'encontre  de  ces  tyrans,  qui 
avoyent  attenté  et  entrepris  sur  la  liberté  du 
peuple  d'Athènes  :  mais  toutefois  il  ne  feit  point 
en  cela,  comme  eust  fait  un  autre,  se  sentant 
soudainement  élevé  et  agrandy  par  la  faveur  d'une 
commune,  ny  n'estima  point  qu'il  deust  incon- 
tinent gratifier  et  complaire  en  toutes  choses,  à 
ceulx  qui  d'un  banny,  vagabond  et  fuitif,  qu'il 
estoit  n'agueres,  l'avoyent  fait  chef  et  capitaine 
gênerai  de  tant  de  bons  vaisseaux,  et  d'une  si  belle 
et  si  grosse  puissance  :  ains  au  contraire,  ainsi  qu'il 
estoit  convenable  à  capitaine  digne  de  telle  charge, 
pensa  qu'il  falloit  un  peu  résister  à  ceulx,  qui  par 
courroux  s'alloyent  eulx  mesmes  précipiter  et 
perdre,  et  qu'il  devoit  les  garder  de  faire  ceste 
faulte. 

LIV.  Ce  qui  sans  doubte  fut  cause  de  préserver 
alors  la  ville  d'Athènes  de  finale  ruine,  pource  que  si 
tout  promptement  ilz  fussent  partis  de  Samos,  pour 
s'en  retourner  à  Athènes,  les  ennemis  ne  trouvans 
empeschement  quelconque,  se  fussent  emparez  de 
tout  le  pais  d'Ionie,  de  l'Hellespont,  et  de  toutes 

les  isles,  sans  coup  frapper,  pendant  que  les  Athé- 
niens se  fussent  amusez  à  combattre  les  uns  contre 
les  autres,  en  guerre  civile,  dedans  l'enceinte  mesme 
de  leurs  murailles  :  ce  que  Alcibiades  seul,  et  non 
autre,  engarda  d' advenir,  non  seulement  en  pres- 
chant  la  commune  en  public,  et  luy  remonstrant 
l'inconvénient,  qui  estoit  pour  arriver  de  ceste 
soudaine  départie,  mais  aussi  en  priant  particulière- 
ment les  uns  à  part,  et  retenant  à  force  les  autres  :  à 
quoy  faire  le  secondoit  aussi  Thrasybulus  du  bourg 
de  Stira,  qui  estoit  en  ceste  armée,  et  crioit  après 
ceulx  qui  s'en  vouloyent  aller  :  car  il  avoit,  à  ce 
que  Ion  dit,  la  voix  plus  forte  et  plus  haultaine 
qu'homme  qui  fust  en  toute  la  ville  d'Athènes. 

LV.  Ce  fut  aussi  un  autre  bel  acte  et  grand  service 
fait  par  Alcibiades,  qu'ayant  promis  de  moyener 
que  les  cent  cinquante  voiles  Phcenicienes,  que  les 
Lacedaemoniens  s'attendoyent  certainement  avoir 
de  renfort  du  roy  de  Perse,  ne  vinsent  du  tout 
point,  ou  qu'ilz  vinsent  en  faveur  des  Athéniens  : 
car  il  se  partit  incontinent,  et  s'en  alla  en  diligence 
devers  Tissaphernes,  envers  lequel  il  feit  tant, 
qu'il  n'amena  point  lesdittes  voiles  qui  ja  estoyent 
comparues  devant  la  ville  d'Aspende,  et  faillit  de 
parole  aux  Lacedaemoniens.  Toutefois  Alcibiades 
fut  depuis  blasmé  et  accusé  d'une  part  et  d'autre 
de  l'avoir  diverty,  mais  plus  des  Lacedaemoniens, 
qui  disoyent  qu'il  avoit  remonstré  à  ce  Barbare, 
qu'il  ne  devoit  aider  ny  aux  uns  ny  aux  autres,  ains 
plus  tost  les  laisser  s'entre  desfaire  et  ruiner  eulx 
mesmes,  pource  qu'il  estoit  sans  doubte,  que  ce 
gros  renfort  de  la  flotte  du  roy,  venant  à  se  joindre 

à  l'une  des  parties,  eust  osté  entièrement  à  l'autre 
la  domination  et  seigneurie  de  la  marine. 

LVI.  Quelque  temps  après  cela  furent  desiaits 
et  chassez  les  quatre  cents  qui  avoyent  usurpé 
l'authorité  du  gouvernement  à  Athènes,  et  ce, 
moyenant  le  port  et  l'aide  que  feirent  fort  affec- 
tueusement les  amis  d'Alcibiades,  à  ceulx  qui 
tenoyent  le  party  du  peuple.  Si  estoyent  adonc 
ceulx  de  la  ville  contents,  et  mandoyent  à  Alci- 
biades  qu'il  s'en  retournast  quand  bon  luy  semble- 
roit  :  mais  luy  estimant  qu'il  ne  luy  seroit  point 
honorable  ne  bien  séant  de  s'en  retourner  les 
mains  vuides  sans  avoir  rien  mérité,  ains  par  le 
bénéfice  et  la  grâce  du  peuple  seulement,  et  vou- 
lant au  contraire  que  son  retour  fust  glorieux  et 
triumphant,  il  se  partit  de  Samos  premièrement 
avec  petit  nombre  de  galères,  et  s'en  alla  rodant 
à  l'entour  des  isles  de  Cos  et  de  Gnidos,  là  où  il 
fut  adverty,  que  l'admirai  de  Lacedœmone,  Min- 
darus,  s'en  estoit  allé  avec  toute  sa  flotte  au  des- 
troit  de  l'Hellespont,  et  que  les  capitaines  Athé- 
niens le  suyvoyent  à  la  trace  :  si  se  meit  à  cingler 
en  toute  diligence  celle  part,  pour  secourir  les 
Athéniens,  et  de  bonne  fortune  y  arriva  avec 
dixhuit  galères,  à  l'instant  mesme  que  les  uns  et 
les  autres  s'estoyent  attachez  au  combat  avec 
tous  leurs  vaisseaux  devant  la  ville  d'Abydos,  et 
avoyent  ja  combattu  fort  asprement  depuis  le 
matin  jusques  au  soir,  ayans  les  uns  et  les  autres 
eu  du  meilleur  en  un  endroit  de  la  battaille,  et 
du  pire  en  l'autre.  Si  donna  imagination  contraire 
à  la  vérité  à  toutes  les  deux  parties,  aussi  tost 

qu'on  le  descouvrit  de  loing,  tellement  que  les 
ennemis  en  prirent  courage,  et  les  Athéniens  s'en 
estonnerent,  jusques  à  ce  que  de  sa  galère  capi- 
tainesse  il  feit  haulser  en  l'air  une  enseigne  d'amis, 
et  aussi  tost  se  rua  sur  les  Peloponesiens  qui 
avoyent  du  meilleur,  et  donnoyent  la  chasse  à 
quelques  galères  d'Athènes  :  si  les  tourna  incon- 
tinent eulx  mesmes  en  fuitte,  et  les  poursuyvit 
si  vivement,  qu'il  leur  feit  donner  en  terre,  où  il 
brisa  les  vaisseaux,  et  occit  grand  nombre  des 
hommes  qui  se  jetterent  en  l'eau  pour  cuider  s'y 
sauver  à  nage  en  terre,  quoy  que  Pharnabazus  y 
fust  venu  au  secours  des  Lacedaemoniens,  et  qu'il 
feist  tout  le  devoir  et  l'effort  qui  luy  estoit  possible 
le  long  du  rivage  de  la  mer  pour  sauver  les  corps 
des  galères,  mais  nonobstant,  à  la  fin  les  Athéniens 
en  gaignerent  trente  sur  leurs  ennemis,  et  sau- 
vèrent toutes  les  leurs,  puis  dressèrent  un  trophée 
en  signe  de  victoire. 

LVII.  Ayant  donques  Alcibiades  eu  ceste  glo- 
rieuse et  heureuse  rencontre,  il  se  voulut  aller  mon- 
strer  en  triumphe  à  Tissaphernes  Parquoy  ayant 
fait  provision  de  beaux  et  riches  presens  pour  luy 
donner,  et  mis  sus  une  suitte  et  un  train  digne 
d'un  capitaine  gênerai,  il  se  meit  à  la  voile  pour 
aller  devers  luy,  mais  il  n'y  trouva  pas  le  recueil 
qu'il  avoit  espéré,  par  ce  que  Tissaphernes,  qui 
ja  de  long  temps  estoit  diffamé  par  les  Lacedc-e- 
moniens,  se  plaignans  qu'il  ne  faisoit  pas  ce  que 
le  roy  avoit  ordonné,  et  craignant  d'en  estre  un 
jour  attainct  et  puny  par  le  roy,  estima  qu'Alci- 
biades  estoit    arrivé  tout  à  poinct,  et  le  reteint 

prisonnier  en  la  ville  de  Sardis,  estimant  que 
ceste  injustice  luy  serviroit  de  descharge  et  de 
justification  envers  le  roy  :  toutefois  au  bout  de 
trente  jours,  Alcibiades  trouva,  ne  sçay  comment, 
moyen  d'avoir  un  cheval,  et  se  desrobant  de  ses 
gardes,  s'enfuit  en  la  ville  de  Clazomenes  '  :  ce 
qui  augmenta  encore  d'avantage  la  suspition 
que  Ion  avoit  de  Tissaphernes,  pource  que  Ion 
estima  que  soubs  main  il  luy  eust  fait  passage  : 
mais  luy  remonta  incontinent  sur  mer,  et  s'en 
alla  trouver  l'armée  des  Athéniens,  là  où  il  eut 
nouvelles  que  Mindarus  et  Pharnabazus  estoyent 
ensemble  en  la  ville  de  Cyzique  :  si  feit  une  haren- 
gue  aux  soudards,  par  laquelle  il  leur  remonstra 
qu'il  estoit  totalement  nécessaire  qu'ilz  combattis- 
sent leurs  ennemis  par  mer  et  par  terre,  voire 
qu'ilz  les  allassent  assaillir  jusques  dedans  leurs 
forts  et  leurs  villes  mesmes,  pource  qu'autrement 
ilz  n'avoyent  pas  moyen  de  recouvrer  argent  pour 
leur  entretenement. 

LVTII.  La  harengue  achevée,  il  les  feit  incon- 
tinent tous  embarquer,  et  s'en  alla  poser  l'ancre  en 
l'isle  de  Proconnese,  là  où  il  ordonna  que  Ion  enfer- 
mast  au  dedans  des  vaisseaux  de  guerre  toutes 
les  frégates  et  autres  telz  petits  batteaux,  à  fin 
que  les  ennemis  ne  peussent  avoir  de  part  quel- 
conque nouvelle  aucune  de  son  arrivée,  à  quoy  luy 
servit  encore  ce  que  soudainement  il  tumba  un 
grand  ravage  de  pluyes,  avec  tonnerres,  et  temps 
obscur  qui  luy  aida  bien  à  cacher  et  celer  son 

1  Dans  le  grec  :  «  et  il  chercha  à  calomnier  Tissaphernc,  en  ré- 
«  pandant  le  bruit  que  c'était  lui  qui  l'avait  fait  évader  ». 
II.  12 

entreprise  :  de  sorte  que  non  seulement  les  ennemis, 
mais  aussi  les  Athéniens  mesmes  n'en  apper- 
ceurent  rien  :  car  ilz  avoyent  desja  fait  leur 
compte,  que  pour  ce  jour  là  on  ne  feroit  autre 
chose,  et  toutefois  il  les  feit  soudain  rembarquer, 
et  se  partir.  Ilz  ne  furent  pas  plus  tost  au  large  en 
mer  que  le  temps  commencea  à  s'esclarcir  :  et  lors 
ilz  veirent  de  tout  loing  les  galères  des  ennemis  qui 
estoyent  à  la  rade  devant  le  port  de  Cyzique,  et 
craignant  que  le  grand  nombre  de  sa  flotte  ne  fust 
cause  de  les  faire  fouir  en  terre  avant  qu'il  les 
peust  attacher,  il  commanda  aux  autres  parti- 
culiers capitaines  qu'ilz  demourassent  derrière, 
en  voguant  tout  bellement  après  luy,  et  luy  avec 
quarante  galères  seulement  se  tira  en  avant,  et 
s'alla  monstrer  aux  ennemis  pour  les  attirer  à 
la  battaille.  Les  ennemis  pensans  qu'il  n'y  eust  de 
vaisseaux  que  ce  qu'ilz  voyoyent,  leur  voguèrent 
à  l'encontre,  et  s'attachèrent  incontinent  à  les  in- 
vestir et  combattre  :  mais  ilz  ne  furent  pas  plus 
tost  attachez,  que  ceulx  qui  estoyent  demourez 
derrière  arrivèrent,  dont  les  ennemis  s'effroyerent 
de  sorte,  qu'ilz  se  tournèrent  incontinent  en  fuitte, 
et  Alcibiades  se  jettant  hors  de  toute  sa  flotte, 
avec  vingt  des  meilleures  galères  qu'il  eust,  pour- 
suyvit  les  fuyans  jusques  à  la  coste,  où  il  descendit 
encore  en  terre,  et  chassa  si  vivement  et  de  si  près 
ceulx  qui  estoyent  sortis  des  galères  pour  se  cuider 
sauver  de  vistesse,  qu'il  en  tua  sur  le  champ  un 
grand  nombre.  Et,  qui  plus  est,  Mindarus  et 
Pharnabazus  estans  sortis  de  la  ville  pour  secourir 
leurs  gens,  il  les  rompit  encore  tous  deux,  et  y  fut 

Mindarus  occis  sur  le  champ  en  combattant  fort 
vertueusement,  mais  Pharnabazus  s'en  fouit. 

LIX.  Ainsi  eurent  les  Athéniens  en  leur  puis- 
sance les  corps  des  morts  qui  estoyent  en  grand 
nombre,  avec  grande  quantité  d'armes  et  de  des- 
pouilles,  et  prirent  tous  les  vaisseaux  de  leurs 
ennemis  :  et  ayans  d'avantage  pris  la  ville  de 
Cyzique,  par  ce  que  Pharnabazus  l'abandonna,  et 
que  les  Peloponesiens  estoyent  morts,  non  seule- 
ment ilz  s'asseurerent  la  possession  du  païs  de 
l'Hellespont  qu'ilz  tenoyent  encore,  mais  aussi 
chassèrent  à  vive  force  les  ennemis  hors  de  tout 
le  reste  de  la  mer,  et  y  eut  quelques  lettres  sur- 
prises, par  lesquelles  un  secrettaire  faisoit  en- 
tendre à  Sparte  aux  Ephores  ceste  desconfiture 
en  peu  de  paroles,  ainsi  que  porte  la  coustume  du 
parler  Laconique,  et  disoyent  lesdittes  lettres  en 
ces  termes  :  «  Tout  est  perdu,  Mindarus  est  mort, 
«  noz  gens  meurent  de  faim,  nous  ne  sçavons  ce 
«  que  nous  devons  faire.  »  Au  demourant,  les 
soudards  Athéniens  qui  furent  à  ceste  desfaitte, 
en  devindrent  si  glorieux  qu'ilz  ne  vouloyent  point 
et  desdaignoyent  qu'on  les  meslast  avec  les  autres 
soudards  qui  s'estoyent  laissez  battre  par  plu- 
sieurs fois,  là  où  eulx  n'avoyent  jamais  esté 
vaincus,  pource  que  peu  de  temps  auparavant  il 
estoit  advenu  que  ïe  capitaine  Thrasyllus  avoit 
esté  rompu  près  la  ville  d'Ephese  :  et  pour  celle 
desfaitte  les  Ephesicns  avoyent  dressé  un  trophée 
de  bronze  à  la  honte  et  ignominie  des  Athéniens  : 
ce  que  les  soudards  d'Alcibiades  reprochoyent  à 
ceulx  de  Thrasyllus,  et  se  magnifioyent,  et  hault- 


356  VIES  DE  PLUTARQUE 

louoyent  eulx  et  leur  capitaine,  ne  voulans  ny 
loger  en  mesme  quartier,  ny  se  jouer  et  exerciter 
avec  les  autres,  jusques  à  ce  que  Pharnabazus 
leur  estant  venu  à  rencontre  avec  grosse  puis- 
sance, tant  à  pied  qu'à  cheval,  ainsi  comme  ilz 
couroyent  et  fourrageoyent  les  terres  des  Aby- 
deniens,  Alcibiades  les  alla  secourir,  et  luy  donnant 
la  battaille  le  rompit  une  autre  fois,  et  le  chassa 
jusques  à  la  nuict  toute  noire  avec  Thrasyllus  : 
car  alors  les  soudards  de  l'un  et  de  l'autre  capi- 
taine se  meslerent  les  uns  parmy  les  autres,  et  se 
faisans  grandes  caresses  les  uns  aux  autres  s'en 
retournèrent  tous  ensemble  à  grande  joye  au 
camp. 

LX.  Le  lendemain  Alcibiades,  après  avoir  dressé 
un  trophée  pour  la  victoire  du  jour  précèdent,  alla 
courir  et  piller  les  païs  du  gouvernement  de 
Pharnabazus,  sans  que  personne  luy  osast  sortir 
à  l'encontre.  En  ceste  course  furent  pris  prison- 
niers quelques  presbtres  et  quelques  religieuses  du 
païs,  mais  Alcibiades  les  délivra  depuis  sans  leur 
faire  payer  aucune  rançon  :  et  ainsi  qu'il  se  pré- 
parait pour  aller  faire  la  guerre  aux  Chalcedoniens 
qui  s'estoyent  rebellez  contre  les  Athéniens,  et 
avoyent  receu  en  leur  ville  garnison  et  gouverneur 
des  Lacedaemoniens,  il  fut  adverty  comme  ilz 
avoyent  serré  tous  leurs  biens  des  champs,  et  les 
avoyent  déposez  entre  les  mains  des  Bithyniens, 
qui  estoyent  leurs  voisins  et  amis,  pour  les  leur 
garder  :  si  mena  son  armée  sur  leurs  confins,  et 
envoya  devant  un  herault  se  plaindre  aux  Bithy- 
niens, et  demander  raison  du  tort  qu'ilz  faisoyent 

à  ceulx  d'Athènes.  Les  Bithyniens  craignans  qu'il 
ne  s'en  attachast  à  eulx  mesmes,  luy  rendirent 
les  biens  qu'ilz  avoyent  en  depost,  et,  qui  plus 
est,  fcirent  encore  alliance  avec  luy. 

LXI.  Cela  fait,  il  alla  mettre  le  siège  devant  la 
ville  de  Chalcedoine,  laquelle  il  emmura  tout  à 
l'entour,  depuis  un  bout  du  rivage  de  la  mer 
jusques  à  l'autre.  Pharnabazus  y  vint  pour  luy 
cuider  faire  lever  le  siège  :  et  Hippocrates  capi- 
taine Lacedsemonien  gouverneur  de  la  ville, 
assemblant  tout  ce  qu'il  avoit  de  forces  dedans, 
au  mesme  temps  feit  une  saillie  sur  les  Athéniens  : 
parquoy  Alcibiades  ordonnant  ses  gens  en  bat- 
taille,  de  manière  qu'ilz  peussent  faire  teste  à  ces 
deux  assaillans  tout  à  un  coup,  feit  si  vaillamment 
qu'il  contraignit  Pharnabazus  de  prendre  la  fuitte 
honteusement,  et  occit  Hippocrates  sur  le  champ 
avec  bon  nombre  de  ses  gens  :  puis  monta  luy 
mesme  sur  mer  pour  s'en  aller  au  païs  de  l'Hel- 
lespont  amasser  de  l'argent,  et  là  surprit  la  ville 
de  Sclibrée  pour  avoir  hardiement  hazardé  sa 
personne  avant  le  temps  qui  luy  estoit  prefix  : 
pource  que  quelques  particuliers  de  dedans,  avec 
lesquelz  il  avoit  intelligence,  luy  avoyent  donné 
assignation  à  quand  ilz  leveroyent  en  l'air  un  flam- 
beau allumé  environ  la  minuict,  mais  ilz  furent  con- 
traincts  de  lever  leur  signe  avant  heure  pour  la 
crainte  de  l'un  des  consors  de  leur  conjuration, 
lequel  soudainement  se  repentit  :  ainsi  fut  le 
flambeau  levé  avant  que  toute  sa  trouppe  fust 
preste.  Ce  que  luy  voyant,  prit  environ  trente 
hommes  en  sa  compagnie,  et  avec  eulx  s'en  courut 

vers  les  murailles  de  la  ville,  ayant  commandé 
au  demourant  de  sa  trouppe,  qu'on  le  suyvist  à  la 
plus  grande  diligence  qu'il  leur  seroit  possible. 
La  porte  luy  fut  ouverte  à  luy  et  aux  trente  hom- 
mes qu'il  avoit  amenez  quand  et  luy,  oultre  les- 
quelz  encore  en  survint  il  vingt  autres  armez  à 
la  légère  seulement,  mais  ilz  ne  furent  pas  plus 
tost  entrez  qu'ilz  entendirent  ceulx  de  la  ville, 
qui  leur  venoyent  en  armes  au  devant,  de  manière 
qu'il  n'y  avoit  aucun  moyen  qu'il  en  peust  eschap- 
per  s'il  les  attendoit  :  et  neantmoins  s'estant 
tousj ours  maintenu  invincible  jusques  à  ce  jour 
là  en  toutes  les  rencontres  où  il  avoit  esté  capi- 
taine, il  luy  faisoit  fort  grand  mal  de  fouir  :  par- 
quoy  il  se  va  soudainement  adviser,  de  faire  faire 
silence  par  une  trompette,  et  le  bruit  appaisé,  il 
feit  crier  à  haulte  voix  par  un  de  ceulx  qui  estoyent 
autour  de  luy,  que  les  Selybrianiens  ne  prissent 
point  les  armes  contre  les  Athéniens.  Ce  cry  re- 
froidit un  peu  la  chaleur  de  ceulx  qui  avoyent 
bonne  envie  de  combattre,  par  ce  qu'ilz  cuiderent 
que  toute  l'armée  des  Athéniens  fust  ja  dedans  la 
ville  :  les  autres  furent  bien  aises  d'avoir  moyen  de 
traitter  appointement,  sans  venir  au  hazard  des 
armes.  Et  ainsi  comme  ilz  parlementoyent  de 
faire  composition,  le  reste  de  l'armée  arriva,  et 
se  doubtant  bien  que  les  Selybrianiens  ne  dé- 
ni andoyent  que  paix,  comme  il  estoit  vray,  il 
eut  peur  qu'une  trouppe  de  Thraciens,  qui  es- 
toyent venus  fort  vouluntiers  à  ceste  expédition, 
pour  l'amour  et  en  faveur  de  luy,  en  bon  nombre, 
ne   pillassent  et  saccageassent   la  ville,   pourtant 

les  feit  il  sortir  tous  dehors  :  et  faisant  accord  avec 
les  principaux  des  Selybrianiens  à  leur  requeste, 
ne  leur  feit  autre  mal,  sinon  qu'ilz  payèrent  une 
somme  d'argent,  et  receurent  garnison  des  Athé- 
niens :  et  cela  fait,  il  s'en  alla. 

LXII.  Mais  pendant  cest  exploit,  les  autres  ca- 
pitaines Athéniens,  qui  tenoyent  la  ville  de  Chalce- 
doine  assiégée,  feirent  aussi  appointment  avec 
Pharnabazus,  qu'il  leur  bailleroit  quelque  somme 
d'argent,  et  remettroit  la  ville  en  l'obéissance  de 
ctulx  d'Athènes,  comme  elle  estoit  auparavant  :  et 
que  moyenant  ce  les  Athéniens  aussi  ne  pourroyent 
faire  aucunes  courses,  ne  porter  dommage  aux  païs 
de  son  gouvernement  :  et  que  luy  aussi  seroit  tenu 
de  donner  bonne  guide  et  sauvegarde  aux  ambas- 
sadeurs d'Athènes,  à  ce  qu'ilz  peussent  aller,  et 
estre  seurement  devers  le  roy  de  Perse.  Ce  traitté 
ayant  esté  juré  par  les  autres  capitaines,  Phar- 
nabazus voulut  qu'Alcibiades  à  son  retour  le  juras  t 
aussi  :  mais  il  dit  qu'il  n'en  feroit  rien,  que  luy 
mesme  premier  ne  l'eust  juré  de  son  costé  :  puis 
quand  les  sermens  eurent  esté  prestez  d'une  part 
et  d'autre,  adonc  il  alla  aussi  contre  ceulx  de 
Byzance,  qui  s'estoyent  semblablement  rebellez, 
et  d'arrivée  environna  la  ville  d'une  closture  tout 
à  l'entour,  mais  depuis  il  eut  secrette  intelligence 
avec  deux  particuliers,  Anaxilaus  et  Lycurgus, 
et  quelques  autres  qui  luy  promirent  de  luy  livrer 
la  ville  entre  ses  mains,  pourveu  que  Ion  n'y 
feroit  point  de  dommage.  Et  pour  donner  exécu- 
tion à  ceste  prattique,  il  feit  courir  un  bruit,  qu'il 
estoit  contrainct  de  se  partir  hastivement  de  ce 

siège,  pour  l'occasion  de  quelques  nouvelletez,  qui 
s'estoyent  soublevées  au  païs  d'Ionie  :  et  de  faict, 
il  se  partit  de  plein  jour  avec  tous  ses  vaisseaux, 
mais  il  retourna  tout  court  la  nuict  mesme  :  et 
descendant  en  terre  avec  les  mieulx  armez  de  ses 
gens,  s'approcha  des  murailles  de  la  ville,  sans  faire 
bruit  quelconque,  ayant  ordonné  aux  autres,  qui 
estoyent  demourés  sur  les  vaisseaux,  que  ce 
pendant  ilz  voguassent  à  toute  puissance  dedans 
le  port,  en  faisant  le  plus  de  bruit,  d'effroy  et  de 
tumulte  qu'ilz  pourroyent,  partie  à  fin  que  la 
soudaineté  de  ceste  surprise  estonnast  de  tant  plus 
les  Byzantins,  et  partie  aussi  à  fin  que  ce  pendant 
ceulx  avec  qui  il  avoit  intelligence,  eussent  plus 
de  commodité  de  le  recevoir  et  mettre  seurement 
avec  sa  trouppe  dedans,  pendant  que  tout  le 
monde  s'en  courroit  sur  le  port,  pour  faire  teste 
à  ceulx  qui  estoyent  sur  les  galères. 

LXIII.  Toutefois  la  chose  ne  passa  pas  sans 
combattre,  pource  que  ceulx  qui  estoyent  en 
garnison  dedans  la  ville,  les  uns  Peloponesiens, 
les  autres  Bceotiens  et  Megariens,  rembarrèrent 
ceulx  qui  estoyent  sortis  des  galères,  si  ferme, 
qu'ilz  les  contraignirent  de  se  rembarquer  :  puis 
quand  ilz  entendirent,  que  de  l'autre  costé  les 
Athéniens  estoyent  entrez  dedans  la  ville,  ilz  se 
serrèrent  en  battaille,  et  les  allèrent  rencontrer. 
Si  y  fut  le  combat  fort  aspre  :  mais  à  la  fin  Alci- 
biades  en  demoura  vaincueur,  menant  la  pointe 
droitte  de  sa  battaille,  et  Theramenes  la  gauche. 
Et  la  victoire  gaignée,  prit  prisonniers  ceulx  des 
ennemis,  qui  estoyent  eschappez  de  la  desconfiture, 

qui  se  trouvèrent  environ  trois  cents  hommes  : 
mais  hors  ceste  rencontre,  il  n'y  eut  pas  un  Bv- 
zantin  mis  à  mort  par  justice,  ny  confisqué  ou 
banny,  pource  que  ceulx  qui  avoyent  conduit  la 
prattique,  avoyent  capitulé  avec  ceste  condition, 
que  Ion  ne  leur  feroit  aucun  dommage  ny  des- 
plaisir en  leurs  personnes,  ny  en  leurs  biens,  et 
qu'on  ne  leur  osteroit  chose  quelconque  qui  fust 
à  eulx.  Tellement  que  Anaxilaus  estant  depuis 
accusé  de  trahison  en  Lacedaemone,  à  raison  de 
ceste  prattique,  respondit,  et  se  justifia  de  sorte, 
que  Ion  ne  trouva  point  qu'il  eust  fait  chose  dont 
on  le  peust  reprendre  :  car  il  dit,  qu'il  n'estoit 
point  Lacedaemonien,  mais  Byzantin,  et  qu'il  ne 
voyoit  point  Lacedaemone  en  danger,  mais  By- 
zance,  laquelle  estoit  tout  à  l'entour  enfermée  et 
emmurée  d'une  closture,  que  les  ennemis  avoyent 
bastie  à  l'environ  :  qu'il  estoit  impossible  que 
rien  y  peust  entrer,  et  que  si  peu  de  bledz  qu'il 
y  avoit  dedans,  les  Poloponesiens  et  les  Bceotiens, 
qui  y  estoyent  en  garnison,  le  mangeoyent,  pen- 
dant que  les  pauvres  Byzantins  mouroyent  de  maie 
faim,  eulx,  leurs  femmes  et  leurs  enfans  :  et  pour 
ceste  raison,  qu'il  ne  se  pou  voit  dire  qu'il  eust 
trahy  son  pais,  ains  plus  tost  l'avoit  délivré  des 
misères  et  calamitez  que  la  guerre  apporte  quand 
et  soy  :  en  quoy  il  avoit  suyvy  l'exemple  des  plus 
gens  de  bien  de  Lacedaemone,  lesquelz  ne  reco- 
gnoissent  autre  honesteté  ny  autre  justice,  que  ce 
qui  est  utile  et  profitable  à  leur  païs.  Les  Lace- 
daemoniens,  ces  défenses  ouyes,  eurent  honte  de 
les  condemner,  et  pource  les  laissèrent  aller. 

LXIV.  Mais  Alcibiades  désirant  à  la  fin  reveoir 
sa  maison,  ou  pour  mieulx  dire,  estre  luy  mesme 
veu  par  ses  citoyens,  après  avoir  tant  de  fois  rompu, 
desfait  et  battu  leurs  ennemis,  se  meit  à  la  voile 
pour  retourner  à  Athènes,  remenant  toutes  les 
galères  Athenienes  richement  parées,  et  ornées 
tout  à  l'entour  des  pavois,  armes  et  autres  des- 
pouilles  des  ennemis,  et  en  faisant  remorquer 
après  luy  plusieurs  autres  captives  qu'il  avoit 
gaignées,  et  portant  encore  plus  grand  nombre 
des  enseignes  et  ornemens  des  autres  qu'il  avoit 
brisées  et  gastées,  toutes  lesquelles,  en  comptant 
les  unes  et  les  autres,  n'estoyent  pas  moins  de 
deux  cents. 

LXV.  Au  demourant,  quant  à  ce  que  Duris  le 
Sa  mien,  qui  se  dit  estre  descendu  de  sa  race, 
escrit,  qu'à  ce  retour  Chrysogonus,  un  si  excellent 
joueur  de  flustes,  qu'il  en  avoit  gaigné  le  pris  es 
jeux  Pythiques,  sonnoit  la  note,  à  la  cadence  de 
laquelle  les  galiots  mouvoyent  leurs  rames  par 
mesure,  et  que  Callipides  un  autre  excellent 
joueur  de  tragcedies,  y  faisoit  l'office  de  comité l, 
les  incitant  à  voguer,  et  estant  accoustré  et 
revestu  tout  ne  plus  ne  moins  et  des  mesmes 
accoustremens  que  le  sont  telz  ouvriers,  quand 
ilz  vienent  en  plein  théâtre  devant  le  peuple  faire 
preuve  de  leur  art,  et  que  la  galère  capitainesse, 
sur  laquelle  il  estoit,  entra  dedans  le  port  avec 
une  voile  de  pourpre,  comme  si  c'eust  esté  quelque 
mommerie  qu'ilz  eussent  voulu  faire  après  la 
bonne  chère  d'un  festin,  il  n'y  a  ny  Ephorus,  ny 

1  Officier  de  vaisseau,  qui  commande  aux  rameur». 

Theopompus,  ny  Xenophon,  qui  en  facent  mention. 
Et  si  ne  me  semble  pas  croyable,  que  luy  retour- 
nant d'exil  après  un  si  long  bannissement,  et  tant 
de  maulx  et  de  calamitez  qui  en  estoyent  en- 
suyvies,  se  fust  voulu  si  insolentement  et  si 
superbement  monstrer  aux  Athéniens  :  ains  au 
contraire,  il  est  tout  certain,  qu'il  retourna  en 
doubte  et  en  crainte  :  car  arrivé  qu'il  fut  dedans 
le  port  de  Piree,  il  ne  voulut  point  descendre  de 
sa  galère  en  terre,  que  premièrement  il  n'eust  veu 
de  dessus  le  tillac  sur  la  grève  du  port  Euryptole- 
mus  son  nepveu,  et  plusieurs  autres  siens  parents 
et  amis,  qui  là  estoyent  venus  pour  le  recevoir,  et 
qui  luy  disoyent  qu'il  descendist  hardiment  sans 
avoir  crainte  de  rien. 

LXVL  Si  ne  fut  pas  plus  tost  descendu  en  terre, 
que  tout  le  peuple  luy  courut  de  tous  costez  au 
devant,  avec  affection  si  grande,  qu'ilz  ne  regar- 
doyent  pas  seulement  les  autres  capitaines,  ains 
s'amassoyent  tous  à  l'entour  de  luy  seul,  et  s'es- 
crioyent  de  joye  qu'ilz  avoyent  de  le  veoir.  Ceulx 
qui  en  pouvoyent  approcher,  le  saluoyent  et  l'em- 
brassoyent,  mais  tous  l'accompagnoyent,  et  y 
en  avoit  aucuns  qui  s'approchans  de  luy,  luy 
mettoyent  des  chapeaux  de  fleurs  sur  la  teste, 
et  ceulx  qui  n'en  pouvoyent  approcher,  le  regar- 
doyent  de  loing,  et  les  vieux  le  monstroyent  aux 
jeunes.  Mais  ceste  publique  resjouissance  est  oit 
neantmoins  entremeslée  de  larmes,  de  pleurs  et 
de  regrets,  quand  ilz  venoyent  à  remémorer  leurs 
malheurs  passez,  et  les  conférer  avec  la  prospérité 
présente,  considerans  qu'ilz  n'eussent  point  perdu 

la  Sicile,  ny  ne  se  fussent  point  trouvez  frustrez 
de  tout  ce  qu'ilz  avoyent  au  surplus  espéré,  s'ilz 
eussent  laissé  la  conduite  de  leur  armée,  et  le 
gouvernement  de  leurs  affaires  entre  les  mains 
d'Alcibiades,  quand  ilz  l'envoyèrent  adjourner  à 
comparoir  en  personne  devant  eulx,  veu  que  lors 
ayant  trouvé  la  ville  d'Athènes  presque  entière- 
ment privée  de  la  possession  de  la  mer,  et  du 
costé  de  la  terre  ses  forces  reduittes  à  telle  extré- 
mité, qu'à  peine  pouvoit  elle  défendre  ses  faulx- 
bourgs,  et  au  dedans  estant  encore  divisée  et 
embrouillée  de  séditions  civiles,  neantmoins  en 
remettant  sus  et  ramassant  ce  peu  de  forces  foibles 
et  petites  qui  luy  estoyent  demourées,  il  luy  avoit 
desja  restitué  non  seulement  la  seigneurie  et 
domination  de  la  marine,  mais  aussi  l'avoit  rendue 
par  tout  victorieuse  sur  la  terre. 

LXVII.  Or  avoit  le  décret  de  son  rappel  ja 
auparavant  esté  passé  et  accordé  par  le  peuple, 
à  l'instance  de  Callias  filz  de  Callceschrus,  qui  le 
meit  en  avant,  ainsi  comme  luy  mesme  le  tes- 
moigne  en  ses  élégies,  ramentevant  à  Alcibiades 
le  plaisir  qu'il  luy  avoit  fait  en  cela,  disant  : 

De  ton  rappel  premier  je  proposay 
En  plein  conseil  le  décret,  et  l'ozay 
Mettre  en  avant,  dont  je  puis  maintenir 
Estre  celuy  qui  t'ay  fait  revenir, 
Estant  l'arrest  qui  t'a  cy  rappelle 
Du  sceau  verbal  de  ma  langue  scellé. 

LXYI1I.  Mais  nonobstant,  le  peuple  s'estant  lors 
assemblé  en  conseil,  Alcibiades  se  tira  en  avant,  et 
feit  une  harengue,  en  laquelle  il  déplora  première- 

ment  ses  malheurs,  et  se  plaignit  un  peu  des  torts 
que  Ion  luy  avoit  faits,  en  rejettant  neantmoins  le 
tout  à  la  fin  sur  sa  mauvaise  fortune,  et  sur  quel- 
que dieu  envieux  de  sa  prospérité  :  puis  discourut 
bien  au  long  sur  l'espérance,  qu'avoyent  les  enne- 
mis :  et  au  demourant,  admonesta  le  peuple  d'avoir 
bon  courage,  et  de  s'asseurer  pour  l'advenir. 
Finablement  luy  furent  par  le  peuple  données 
des  couronnes  d'or,  et  fut  eleu  capitaine  gênerai 
d'Athènes,  avec  souveraine  puissance  tant  par 
terre  que  par  mer  :  et  sur  l'heure  mesme  fut 
ordonné  par  arrest  du  peuple,  que  tous  ses  biens 
luy  seroyent  rendus,  et  que  les  presbtres  Eumol- 
pides  l'absouldroyent  des  malédictions,  et  les 
heraults  et  huissiers  à  haulte  voix  semblablement 
revoqueroyent  les  exécrations,  qu'ilz  avoyent 
fulminées  et  publiées  encontre  luy  par  comman- 
dement du  peuple  :  ce  que  tous  les  autres  feirent, 
excepté  Theodorus  le  pontife1,  lequel  dit,  «Je 
«  ne  l'ay  point  excommunié  ny  maudit,  s'il  n'a 
«  rien  forfait  contre  la  chose  publique.  » 

LXIX.  Ainsi  estans  les  affaires  d'Alcibiades  en 
si  glorieuse  prospérité,  il  y  eut  neantmoins  aucuns, 
qui  prirent  à  mauvais  présage  le  temps  auquel  il 
est  oit  arrivé,  pource  que  le  jour  de  son  retour,  par 
cas  d'adventure  escheut  au  propre  jour  que  Ion 
célèbre,  en  l'honneur  de  la  déesse  Minerve,  la  feste 
que  Ion  appelle  Plynteria,  qui  vault  autant  à  dire 
comme,  la  feste  des  lavemens,  en  laquelle  les  presb- 
tres, que  Ion  nomme  Praxiergides,  font  quelques 
secrets  sacrifices,  et  occultes  cerimonies,  le  vingt 

1  Le  hiérophante. 

et  cinquième  jour  du  mois  de  septembre  l,  ostans 
à  l'image  de  la  déesse  tous  ses  joyaux  et  paremens, 
et  la  tenans  toute  cachée  et  couverte  :  à  raison 
dequoy  les  Athéniens  mettent  celle  journée  entre 
les  plus  malencontreuses,  et  se  gardent  bien  de 
faire  ou  commencer  aucune  chose  de  conséquence 
en  icelle  :  et  alloit  on  interprétant,  qu'il  sembloit 
que  la  déesse  ne  fust  point  contente  ny  joyeuse 
du  retour  d'Alcibiades,  et  qu'elle  se  cachoit  pour 
ne  le  point  veoir  et  pour  le  reculer  arrière 
d'elle. 

LXX.  Ce  neantmoins  luy  estans  à  ce  retour 
toutes  choses  succédées  selon  son  désir,  il  arma 
cent  galères  pour  retourner  incontinent  à  la  guerre  : 
mais  il  luy  prit  une  envie  honeste  et  gentille,  qui 
l'arresta  jusques  au  temps  que  Ion  célèbre  la  solen- 
nité des  mystères 2  :  car  depuis  que  la  ville  de 
Decelée  avoit  esté  occupée  et  fortifiée  par  les 
Lacedaemoniens  dedans  le  territoire  de  l'Attique, 
et  que  les  ennemis,  estans  les  plus  forts  en  cam- 
pagne, avoyent  tenu  les  chemins  par  où  Ion  va 
d'Athènes  à  Eleusine,  il  n'y  eut  ordre  de  faire  la 
procession  solennelle  par  terre  avec  telle  dignité  et 
telle  dévotion  que  Ion  avoit  accoustumé  au  para- 
vant,  ains  y  falloit  aller  par  la  mer  :  de  manière 
que  les  sacrifices,  les  danses,  et  plusieurs  autres 
sainctes  et  dévotes  cerimonies,  que  Ion  souloit 
faire  par  le  chemin  3,  en  chantant  le  sainct  canti- 

1  Le  vingt-quatre  du  mois  Thargelion,  qui  ne  répond  pas  au 
mois  de  septembre,  mais  au  mois  de  ma  . 
l  B  mystères  de  Cérès  et  de  Proserpin--. 
3  Dans  le  grec  :  en  conduisant  Iacchus.  Ce  qui  se  faisait  le 

que  de  Iacchus,  par  nécessité  venoyent  à  estre 
délaissées  et  omises.  Si  sembla  lors  à  Alcibiades 
que  ce  seroit  à  luy  œuvre  méritoire  envers  les 
dieux,  et  glorieuse  envers  les  hommes,  de  rendre 
à  ceste  feste  et  solennité  sa  forme  et  dignité 
accoustumée,  en  accompagnant  la  procession,  et 
la  défendant  contre  les  courses  et  invasions  des 
ennemis  :  car  il  estima  qu'il  adviendroit  l'un  des 
deux,  ou  que  Agis  roy  des  Lacedaemoniens  ne  se 
bougeroit,  et  par  ce  moyen  il  luy  diminueroit 
d'autant  sa  réputation  et  rabaisseroit  sa  gloire  : 
ou  s'il  sortoit  en  campagne,  qu'il  luy  donneroit  la 
battaille  dévote  et  religieuse  envers  les  dieux, 
attendu  que  ce  seroit  pour  défendre  leurs  plus 
sainctes  et  sacrées  cerimonies  en  la  veuë  de  son 
pais,  là  où  il  auroit  tous  ses  citoyens  spectateurs 
et  tesmoings  de  sa  prouesse  et  vaillance. 

LXXI.  Ayant  pris  ceste  resolution,  il  la  feit 
entendre  aux  presbtres  Eumolpides,  aux  huissiers, 
et  autres  supposts  et  ministres  des  mystères  :  puis 
disposa  tout  le  long  du  chemin  des  gens  au  guet 
sur  les  plus  haults  coustaux  d'alenviron,  et  envoya 
devant  au  plus  matin,  des  avantcoureurs  pour 
descouvrir  le  païs  :  et  après  cela  feit  marcher  les 
presbtres,  religieux  et  confraires,  et  ceulx  qui  les 
conduisoyent,  en  procession,  lesquelz  il  couvrit  et 
environna  tout  à  l'entour  de  son  armée  qui  marchoit 
coste  à  coste  en  bonne  ordonnance,  et  en  grand 
silence  :  qui  fut  une  conduitte  d'armée  fort  vene- 

sixièrne  jour  de  la  célébration  des  mystères.  Voyez  Meursii  Eieu- 
sinia,  chapitre  xxvn  ;  et  le  savant  ouvrage  de  Sainte-Croix, 
page  198. 

rable,  pleine  de  grande  saincteté,  et  en  laquelle,  si 
les  envieux  vouloyent  confesser  vérité,  ilz  diroyent 
qu'Alcibiades  feit  autant  office  de  grand  presbtre 
et  de  souverain  pontife,  que  de  capitaine.  Si  mena 
ceste  procession  en  seureté  jusques  dedans  la  ville, 
sans  que  personne  des  ennemis  eust  jamais  la 
hardiesse  de  sortir  aux  champs  pour  luy  courir 
sus.  Ce  qui  luy  éleva  le  cueur  encore  d'avantage, 
et  augmenta  la  bonne  opinion  que  Ion  avoit  de 
sa  suffisance  et  sage  conduitte  en  la  guerre,  de 
sorte  que  Ion  jugeoit  qu'il  estoit  invincible,  lors 
qu'il  avoit  entière  puissance  de  commander  souve- 
rainement à  une  armée.  Au  demourant  quant  au 
menu  populaire  et  gens  de  basse  condition,  il  les 
attira  et  gaigna  si  bien  à  soy,  qu'ilz  desiroyent 
tous  singulièrement,  qu'il  usurpast  l'authorité  et 
domination  souveraine,  voire  jusques  à  s'en 
addresser  à  luy,  et  luy  dire  et  admonester  qu'il 
se  devoit  mettre  au  dessus  de  toute  envie,  et 
abolir  toutes  ces  ordonnances  et  coustumes  de 
faire  authoriser  ces  choses  par  les  voix  du  peuple, 
et  toutes  telles  folies  qui  ruinoyent  les  affaires  de 
la  chose  publique,  et  qu'il  falloit  qu'il  prist  en 
main  souveraine  l'authorité  du  gouvernement, 
pour  disposer  entièrement  de  toutes  choses  à  sa 
voulunté,  sans  plus  craindre  les  calumniateurs.  Or 
quant  à  luy,  s'il  eut  onques  vouloir  d'usurper  la 
tyrannie,  ou  non,  on  n'en  sçauroit  que  dire  :  mais 
il  est  bien  certain,  que  les  plus  gros  de  la  ville 
craignans  qu'il  ne  le  feist,  hasterent  son  parte- 
ment  le  plus  qu'ilz  peurent,  faisans  toutes  autres 
choses  à  sa  voulunté,  et  mesmement  luy  donnans 

pour  compagnons  en  la  charge  de  capitaine,  ceulx 
que  luy  mesme  voulut. 

LXXII.  Ainsi  se  partit  il  à  la  fin  avec  une  flotte 
de  cert  galères,  et  s'en  alla  premièrement  descendre 
en  l'isle  d'Andros,  là  où  il  desfeit  en  battaille  les 
habitans  de  l'isle,  et  quelques  Lacedaemoniens  qui 
y  estoyent  aussi,  mais  il  ne  prit  pas  la  ville,  qui 
fut  l'une  des  premières  charges  et  imputations  que 
ses  malvueillans  luy  meirent  sus  depuis.  Car  s'il  y 
eut  jamais  homme  ruiné  par  la  propre  réputation 
que  Ion  avoit  de  sa  sufnsai.ce  et  valeur,  certaine- 
ment ce  a  esté  Alcibiades  :  pource  que  les  belles 
et  grandes  choses  qu'il  avoit  faittes,  l'avoyent  mis 
en  telle  estime  de  bon  sens  et  de  hardiesse,  que  là 
où  il  f ailloit  à  faire  quelque  chose,  il  en  estoit  souspe- 
çonné,  et  jugeoit  on  que  ce  n'estoit  pas  pour  n'avoir 
peu,  mais  pour  n'avoir  voulu  le  faire,  et  que  là 
où  il  se  vouloit  esvertuer,  rien  ne  luy  pouvoit 
eschapper.  Au  moyen  dequoy  le  peuple  s'estoit 
promis,  qu'incontinent  après  son  partement  il 
entendroit  dire,  que  l'isle  de  Chio  seroit  prise 
avec  tout  le  païs  d'Ionie,  et  se  courrouceoyent 
pource  qu'ilz  n'en  entendoyent  point  de  nou- 
velles aussi  soudainement  comme  l'imaginoit  leur 
désir,  sans  mettre  en  considération  la  faulte  d'argent 
qu'il  souffroit,  mesmement  ayant  la  guerre  contre 
des  ennemis,  qui  avoyent  le  grand  roy  de  Perse 
qui  leur  en  fournissoit,  et  que  pour  ceste  nécessité 
il  estoit  bien  souvent  contraint  d'abandonner  son 
camp  pour  s'en  aller  çà  et  là  chercher  de  l'argent, 
dont  il  peust  nourrir,  soudoyer  et  entretenir  ses 
gens  :  car  qu'il  soit  ainsi,  la  dernière  charge  que 

Ion  luy  meit  sus,  fut  pour  une  telle  cause  :  Lysan- 
der  envoyé  par  les  Lacedaemoniens  pour  admirai 
et  capitaine  gênerai  de  leur  armée  de  mer,  feit 
tant  envers  Cyrus  frère  du  roy  de  Perse,  qu'il  en 
tira  une  bonne  et  grosse  somme  de  deniers  :  moyen- 
nant lesquelz,  il  donna  aux  mariniers  quatre  oboles 1 
de  soude  ordinaire  par  jour,  au  lieu  qu'ilz  n'en 
souloyent  avoir  que  trois,  encore  avoit  Alcibiades 
beaucoup  d'affaire  à  leur  en  fournir  trois  seule- 
ment. A  raison  dequoy,  pour  recouvrer  argent,  il 
s'en  alla  faire  une  course  jusques  en  la  Carie. 

LXXIII.  Mais  ce  pendant,  celuy  qu'il  avoit  laissé 
son  lieutenant,  et  à  qui  il  avoit  baillé  la  superinten- 
dence  sur  les  vaisseaux  en  son  absence,  nommé  An- 
tiochus,  qui  estoit  bien  bon  pilote,  mais  au  demou- 
rant  homme  ecervellé,  de  peu  de  sens  et  de  mauvais 
jugement,  ayant  exprès  commandement  d'Alci- 
biades  de  ne  combattre  point  en  façon  quelconque, 
encore  que  les  ennemis  luy  vinsent  présenter  la 
battaille,  fut  si  téméraire,  et  feit  si  peu  de  compte 
de  ce  qui  luy  avoit  esté  tant  et  si  expressément 
ordonné,  qu'il  arma  sa  galère  dont  il  estoit  capi- 
taine, et  encore  une  autre,  et  s'en  alla  vers  la  ville 
d'Ephese  passer  tout  le  long  des  proues  des  galères 
ennemies,  en  faisant  et  disant  plusieurs  villanies 
et  plusieurs  oultrages  à  ceulx  qui  estoyent  dessus. 
Dequoy  Lysander  estant  irrité,  luy  sortit  à  ren- 
contre avec  peu  de  vaisseaux  du  commencement. 
Les  autres  particuliers  capitaines  des  galères 
d'Athènes,  voyans  Antiochus  en  danger,  y  allèrent 

1  L'obole  d'Athènes  valoit  environ  sept  deniers.  Amyot.  Elle 
valait  un  peu  plus  de  deux  sous  sept  deniers  de  notre  monnaie. 

au  secours  à  la  file  :  et  adonc  Lysander  aussi  de 
son  costé  se  jetta  en  pleine  mer  contre  eulx  avec 
toute  sa  flotte  entièrement,  et  feit  en  sorte  qu'il 
les  rompit.  Antiochus  mesme  y  mourut,  et  y  eut 
plusieurs  galères  et  plusieurs  personnes  prises,  dont 
Lysander  dressa  un  trophée,  pour  marque  de  sa 
victoire. 

LXXIV.  Alcibiades  ceste  nouvelle  ouye,  s'en  re- 
tourna incontinent  tout  court  en  toute  diligence  à 
Samos,  et  arrivé  qu'il  y  fut  alla  avec  le  demourant 
de  sa  flotte  présenter  la  battaille  à  Lysander,  le- 
quel se  contentant  de  sa  première  victoire,  ne  luy 
sortit  point  à  l'encontre,  et  tout  aussi  tost  y  eut 
un  Thrasybulus  filz  de  Thrason  ennemy  d'Alci- 
biades,  qui  se  partit  du  camp  de  Samos,  et  s'en 
alla  droit  à  Athènes  pour  l'accuser  envers  le  peuple, 
donnant  à  entendre  qu'il  gastoit  tout,  et  qu'il 
avoit  ja  perdu  plusieurs  vaisseaux,  pour  des- 
daigner sa  charge,  et  en  faire  trop  peu  de  compte, 
en  commettant  en  son  lieu  des  gens,  qui  avoyent 
crédit  autour  de  luy,  pource  qu'ilz  estoyent  bons 
compagnons,  et  qu'ilz  luy  faisoyent  passer  le 
temps  à  yvrongner,  et  à  dire  mots  de  gaudisserie, 
que  les  gens  de  marine  disent  entre  eulx,  pendant 
qu'il  alloit  à  son  plaisir  çà  et  là  amasser  de  l'argent, 
et  se  donner  du  bon  temps  à  faire  banquets  avec 
les  courtisanes  Abydenienes  et  Ionienes,  mesme- 
ment  en  temps  que  l'armée  des  ennemis  estoit  si 
près  de  la  leur.  On  le  chargea  aussi,  qu'il  faisoit 
fortifier  quelque  chasteau  au  pais  de  Thrace,  près 
la  ville  de  Bisanthe1  pour  s'y  retirer,  comme   ne 

1  Elle  s'appelle  maintenant  Rodosto. 

pouvant,  ou  plus  tost  ne  voulant  plus  vivre  en  son 
païs.  Auxquelles  imputations  les  Athéniens  ad- 
jouxtans  foy,  eleurent  incontinent  d'autres  capi- 
taines, pour  monstrer  le  courroux  et  le  malconten- 
tement qu'ilz  avoyent  encontre  luy. 

LXXV.  Ce  qu'entendant  Alcibiades,  et  craignant 
qu'on  ne  luy  feist  pis,  se  retira  de  tout  poinct 
hors  du  camp  des  Athéniens,  et  assemblant  quel- 
que nombre  de  soudards  estrangers,  alla  en  son 
nom  faire  la  guerre  à  quelques  peuples  Thraciens, 
qui  n'estoyent  point  soubs  la  puissance  d'aucun 
seigneur,  là  où  il  assembla  bonne  somme  d'argent, 
de  ce  qu'il  y  gaigna,  et  par  mesme  moyen  asseura 
les  Grecs,  habitans  en  celle  marche,  des  courses 
et  invasions  des  Barbares.  Depuis  estans  les  capi- 
taines Athéniens  Tydeus,  Menander  et  Adimantus, 
avec  toutes  les  galères,  que  la  ville  d'Athènes 
avoit  pour  lors,  en  la  coste  que  Ion  appelle  com- 
munément1 la  rivière  de  la  Chèvre,  là  où  tous  les 
matins  par  plusieurs  jours  de  reng,  ilz  se  jettoyent 
en  haulte  mer,  et  alloyent  présenter  la  battaille  à 
Lysander,  qui  estoit  à  l'ancre  devant  la  ville  de 
Lampsaque,  avec  toute  l'armée  de  mer  des  Lace- 
dsemoniens,  puis  s'en  retournoyent  au  lieu  dont 
ilz  estoyent  partis,  en  bien  mauvais  ordre,  sans 
faire  guet,  ny  soy  tenir  autrement  sur  leurs  gardes, 
comme  gens  qui  mesprisoyent  leurs  ennemis.  Alci- 
biades estant  en  terre  ferme,  non  gueres  loing  de 
là,  ne  meit  point  à  nonchaloir  ceste  faulte  qu'ilz 
faisoyent,  ains  s'en  alla  devers  eulx  à  cheval,  et 
leur  remonstra  qu'ilz  s'estoyent  mal  posez  en  une 

1  JEgos  Potamos. 

coste,  où  ilz  n 'avoyent  nulz  abriz,  et  point  de 
villes,  et  où  il  leur  falloit  aller  quérir  leurs  vivres 
bien  loing,  jusques  en  la  ville  de  Sestos,  et  qu'ilz 
souffroyent  leurs  gens  de  marine  sortir  hors  des 
vaisseaux,  quand  ilz  estoyent  à  la  coste,  et  s'escar- 
ter  çà  et  là  en  terre,  comme  chascun  vouloit,  là 
où  ilz  avoyent  tout  devant  eulx  une  grosse  armée 
d'ennemis  accoustumez  d'obeïr  promptement  aux 
commandemens  d'un  seul  chef  :  et  pourtant  leur 
disoit  et  conseilloit  qu'ilz  s'ostassent  de  là,  et  s'en 
allassent  poser  l'ancre  devant  la  ville  de  Sestos.  A 
quoy  les  capitaines  ne  voulurent  point  entendre  : 
ains,  qui  pis  est,  l'un  d'eux  Tydeus,  luy  commanda 
superbement  qu'il  eust  à  se  retirer  incontinent, 
et  que  ce  n'estoit  point  luy,  mais  d'autres,  qui 
avoyent  charge  de  l'armée. 

LXXVI.  Parquoy  Alcibiades  se  doubtant  qu'il  y 
eust  encore  quelque  trahison  là  dessoubs,  se  retira  : 
et  en  s'en  allant,  dit  à  quelques  uns  de  sa  cognois- 
sance,  qui  luy  feirent  compagnie  à  s'en  retourner 
du  camp,  que  si  les  capitaines  Athéniens  ne  l'eus- 
sent ainsi  fièrement  rabroué,  dedans  peu  de  jours 
il  eust  contraint  les  Lacedamioniens  de  venir  à  la 
battaille  contre  eulx  en  despit  qu'ilz  en  eussent,  ou 
bien  de  quitter  et  abandonner  leurs  vaisseaux  :  ce 
que  aucuns  estimèrent  estre  une  vaine  vanterie  : 
les  autres  jugèrent  qu'il  y  avoit  apparence  en  ce 
qu'il  disoit,  par  ce  qu'il  eust  peu  amener  du  costé 
de  la  terre  grand  nombre  de  Thraciens,  gens  de 
traict  et  de  cheval,  avec  lesquelz  il  eust  couru 
sus  aux  Lacedaemoniens,  et  mis  leur  camp  en 
grand    trouble    :    mais   au   demourant    qu'il   eust 

sagement  preveu  les  faultes  que  faisoyent  ces 
capitaines  Athéniens,  l'événement  qui  en  ensuyvit 
incontinent  après,  le  tesmoigna  évidemment,  parce 
que  Lysander  les  alla  un  jour  charger  au  des- 
prouveu  si  roidement,  que  de  tous  les  vaisseaux 
qui  estoyent  en  leur  flotte,  il  ne  se  sauva  que 
huit  galères  seulement,  avec  lesquelles  Conon  s'en- 
fouit :  et  les  autres  qui  n'estoyent  pas  gueres  moins 
de  deux  cents,  furent  toutes  prises  et  emmenées 
captives,  avec  trois  mille  prisonniers  que  Lysander 
feit  tous  mourir.  Et  peu  de  temps  après,  prit  aussi 
la  ville  mesme  d'Athènes,  où  il  brusla  tout  le  reste 
de  leurs  vaisseaux,  et  feit  démolir  et  abbatre  leurs 
longues  murailles. 

LXXVII.  Après  lequel  grand  exploit,  Alcibiades 
redoubtant  les  Lacedsemoniens,  qui  lors,  sans  con- 
tredit, estoyent  demourez  seigneurs  de  la  mer  et 
de  la  terre,  passa  au  païs  de  la  Bithynie,  faisant 
conduire  après  luy  grande  quantité  de  biens,  et 
portant  bonne  somme  d'argent  quand  et  luy,  sans 
d'autres  encore  d'avantage  qu'il  laissoit  es  chas- 
teaux  de  la  Thrace,  où  il  se  tenoit  :  mais  il  en  perdit 
beaucoup  en  la  Bithynie,  que  luy  osterent  et 
desroberent  quelques  Thraciens  habitans  au  païs. 
Si  délibéra  de  se  retirer  devers  le  roy  Artaxerxes, 
espérant  que  quand  ce  roy  l'auroit  une  fois  essayé, 
il  ne  le  trouveroit  point  homme  de  moindre  ser- 
vice, que  paravant  Themistocles  avoit  esté  trouvé, 
oultre  ce  que  l'occasion  de  son  aller  seroit  encore 
trouvée  plus  juste,  à  cause  qu'il  n'y  alloit  pas  pour 
faire  la  guerre  à  ses  citoyens  ny  à  son  païs,  comme 
faisoit  Themistocles,  ains  au  contraire  en  intention 

de  requérir  le  roy,  qu'il  luy  pleust  les  secourir  :  et 
pensant  que  Pharnabazus,  plus  tost  que  nul  autre, 
luy  donneroit  moyen  de  pouvoir  aller  seurement 
jusques  à  la  cour  du  roy,  il  dressa  son  chemin 
devers  luy  au  païs  de  la  Phrygie,  où  il  demoura 
quelque  temps  à  luy  faire  la  cour,  estant  aussi 
réciproquement  honoré  et  caressé  par  luy. 

LXXVI1I.  Ce  pendant  les  Athéniens  se  trou- 
voyent  bien  désolez  de  veoir  leur  empire  perdu  : 
mais  quand  encore  Lysander,  après  leur  avoir  osté 
la  liberté,  meit  leur  ville  entre  les  mains  de  trente 
gouverneurs,  alors  voyans  que  tout  est  oit  entière- 
ment perdu,  là  où  ilz  eussent  encore  peu  se  res- 
sourdre  \  s'ilz  eussent  esté  sages,  ilz  se  meirent 
à  regretter  et  déplorer  ensemble  leurs  misères  et 
malheurs,  en  remémorant  les  erreurs  et  les  faultes 
qu'ilz  avoyent  faittes,  entre  lesquelles  ilz  comp- 
toyent  pour  la  plus  grande,  la  seconde  fois  qu'ilz 
s'estoyent  courroucez  contre  Alcibiades  :  car  ilz 
le  chassèrent  et  rejetterent  sans  qu'il  eust,  quant 
à  luy,  rien  offensé  ne  forfait,  ayans  despit  seule- 
ment de  ce,  que  l'un  de  ses  ministres  leur  avoit, 
en  son  absence,  perdu  honteusement  quelque  petit 
nombre  de  vaisseaux,  et  eulx  mesmes  plus  hon- 
teusement ostèrent  à  leur  ville  le  plus  vaillant  et 
le  mieulx  entendu  capitaine  qu'ilz  eussent.  Et 
neantmoins  encore  avoyent  ilz  quelque  débile 
espérance   que   leurs   affaires   n'estoyent    pas   de 

1  C'est  une  faute  d'Amyot.  Il  aurait  dû  traduire  :  <  Alors 
«  voyant  que  tout  était  perdu,  ils  entrèrent  en  des  considérations 
«  qu'ils  n'avaient  pas  su  faire  pendant  qu'ils  étaient  encore  en 
«  état  de  pouvoir  subsister.  I 

tout  poinct  déplorez,  tant  comme  Alcibiades 
seroit  vivant,  pource  que  paravant  estant  fugitif 
et  banny,  il  ne  s'estoit  point  contenté  de  vivre 
en  repos  sans  rien  faire  :  et  maintenant,  disoyent 
ilz,  s'il  a  aucun  moyen,  encore  ne  supportera  il 
jamais  l'orgueil  et  l'insolence  des  Lacedaemoniens, 
ny  les  cruaultez  et  oultrages  de  ces  trente  tyrans. 
LXXIX.  Si  n'estoit  point  hors  de  raison,  que  le 
commun  peuple  eust  de  telles  imaginations  en  son 
entendement,  attendu  que  les  trente  gouverneurs 
mesmes  feirent  tout  devoir  de  rechercher  et  dili- 
gemment enquérir  ce  qu'il  faisoit,  et  ce  qu'il 
pretendoit  de  faire,  jusques  à  ce  que  finablement 
Critias  remonstra  à  Lysander,  que1  n'estant  plus 
la  ville  d'Athènes  soubs  l'authorité  et  le  gouverne- 
ment du  peuple,  les  Lacedaemoniens  se  pouvoyent 
bien  tenir  et  dire  asseurez  seigneurs  de  toute  la 
Grèce  :  mais  encore  que  le  peuple  d'Athènes  de 
soy  mesme  s'accommodast  à  souffrir  patiemment 
la  subjection  d'estre  soubs  un  petit  nombre  de 
gouverneurs,  jamais  Alcibiades  tant  qu'il  auroit 
vie,  ne  les  laisseroit  vivre  en  paix,  ains  essayeroit 
tousjours  d'y  susciter  et  émouvoir  quelques  nou- 
velletez.  Toutefois  Lysander  ne  se  laissa  point  du 
tout  aller  à  ses  suasions,  que  premièrement  ne  luy 
eust  esté  envoyé  un  mandement  spécial  par  les 
magistrats  de  Lacedaemone,  auquel  il  luy  estoit 
expressément  commandé  qu'il  ostast,  par  quelque 
moyen  que  ce  fust,  Alcibiades  hors  de  ce  monde, 

1  Dans  le  grec  :  «  que  les  Lacédémoniens  ne  pourraient  pas  do- 
miner tranquillement  la  Grèce,  tant  que  les  Athéniens  auraient 
le  gouvernement  démocratique,  et  que  encore  que,  etc.  » 

soit,  ou  que  véritablement  ilz  redoubtassent  la  sub- 
tilité de  son  esprit,  et  la  grandeur  de  son  courage  à 
entreprendre  toutes  choses  haultes  et  hazardeuses, 
ou  qu'ilz  voulussent  en  cela  gratifier  au  roy  Agis. 
Ayant  donques  Lysander  receu  ce  commandement, 
il  envoya,  pour  avoir  moyen  de  l'exécuter,  devers 
Pharnabazus,  lequel  en  bailla  la  commission  à  son 
frère  nommé  Magaeus  et  à  Susamithres  son  oncle. 

LXXX.  Or  estoit  pour  lors  Alcibiades  en  un 
certain  bourg  de  la  Phrygie,  ayant  avec  luy  une 
siene  concubine  qui  s'appelloit  Timandra.  Si  luy 
fut  advis  une  nuict  en  dormant,  qu'il  avoit  vestu 
la  robbe  de  ceste  siene  concubine,  et  qu'elle  le 
tenant  entre  ses  bras  luy  accoustroit  la  teste,  le 
pignoit,  et  luy  fardoit  le  visage,  comme  s'il  eust 
esté  femme.  Les  autres  disent  qu'il  luy  fut  advis, 
que  Magaeus  luy  coupoit  la  teste  et  faisoit  brusler 
son  corps  :  et  dit  on  que  ce  fut  bien  peu  de  temps 
avant  sa  mort  qu'il  eut  ceste  vision.  Ceulx  qui  y 
furent  envoyez  pour  le  tuer,  n'eurent  pas  la 
hardiesse  d'entrer  dedans  la  maison  où  il  estoit, 
ains  meirent  le  feu  tout  à  l'entour,  et  luy  soudain 
qu'il  en  ouit  le  bruit,  assembla  ce  qu'il  peut  de 
vestemens,  de  tapisseries  et  autres  draps,  qu'il  jetta 
dessus  le  feu  pour  le  cuider  estouffer  :  et  entortil- 
lant son  manteau  à  l'entour  de  son  bras  gauche.. 
prit  son  espée  nue  en  la  main  droitte,  et  se  jetta 
hors  la  maison  sans  que  le  feu  luy  feist  aucun  mal, 
sinon  qu'il  luy  brusla  un  peu  ses  habillemens.  Les 
Barbares  si  tost  qu'ilz  l'apperceurent  se  tirèrent 
arrière  et  s'escarterent,  et  n'y  en  eut  pas  un  qui 
l'osast  attendre  ny  le  joindre  de  près  pour  le  com- 

battre  :  mais  de  loing  luy  tirèrent  tant  de  coups  de 
dard  et  de  traict,  qu'ilz  le  tuèrent  en  la  place.  Puis 
quand  ilz  se  furent  retirez,  Timandra  alla  prendre 
le  corps,  qu'elle  enveloppa  et  ensepvelit  des  meil- 
leurs draps  qu'elle  eust,  et  luy  donna  sépulture  le 
plus  honorablement  qu'il  luy  fut  possible  de  ce 
qu'elle  peut  faire  et  recouvrer.  Lon  dit  que  Laïs, 
celle  tant  renommée  courtisane  que  lon  appelle 
Corinthiene,  encore  qu'elle  fust  natifve  d'une  petite 
ville  de  la  Sicile,  qui  se  nomme  Hyccare  \  où  elle 
fut  prise,  estoit  sa  fille. 

LXXXI.  Toutefois  quant  à  la  mort  d'Alcibiades, 
il  y  en  a  aucuns  qui  accordent  bien  tout  le  de- 
mourant  de  ce  que  j'en  ay  escrit,  excepté  qu'ilz 
disent,  que  ce  ne  furent  ny  Pharnabazus,  ny 
Lysander,  ny  les  Lacedaemoniens  qui  le  feirent 
tuer  :  mais  que  tenant  avec  luy  une  jeune  femme 
de  noble  maison  qu'il  avoit  desbauchée  et  seduitte, 
les  frères  d'elle  ne  pouvans  supporter  ceste  injure, 
allèrent  mettre  le  feu  dedans  la  maison  où  il  se 
tenoit,  et  qu'ilz  le  tuèrent  comme  nous  avons 
dit,  ainsi  qu'il  cuidoit  saulter  et  se  jetter  hors 
du  feu. 

1  Maintenant  Carini. 

GAIUS    MARTIUS1    CORIOLANUS 

1A  maison  des  Martiens,  à  Rome,  estoit  du  nom- 
_>  bre  des  Patricienes,  et  en  sont  sortis  plusieurs 
grands  personnages,  entre  lesquelz  fut  Ancus  Mar- 
tius,  filz  de  la  fille  du  roy  Numa,  qui  fut  roy  de 
Rome,  après  Tullus  Hostilius  :  aussi  en  furent  Pub- 
lius  et  Quintus,  qui  ont  fait  conduire  dedans  Rome 
la  plus  grosse  et  la  meilleure  eau  qui  y  soit  :  et  Cen- 
sorinus,  ainsi  surnommé,  pource  que  le  peuple 
Romain  l'eleut  censeur  par  deux  fois,  et  puis  à  sa 
persuasion  feit  l'ordonnance  et  la  loy,  que  de  là  en 
avant  nul  ne  pourroit  plus  demander  ne  tenir  ce 
magistrat  là,  deux  fois.  Mais  Gaius  Martius,  celuy 
duquel  nous  entendons  escrire  présentement,  estant 
demouré  orphelin  de  son  père,  fut  nourry  soubs  sa 
mère  veufve,  et  feit  veoir  par  expérience,  que  l'or- 
phelinage  apporte  bien  d'autres  incommoditez  à 
un  enfant,  mais  qu'il  ne  l'empesche  point  d'estre 
homme  de  bien  et  de  vertu  excellente  par  dessus 
le  commun,  et  que  c'est  à  tort  que  quelques  uns  de 

1  Amyot  aurait  dû  écrire  Caius  Marcius  Coriolanus.  Ce  sont  les 
vrais  noms.  Il  a  suivi  l'usage  des  Grecs  dans  Gaius,  et  la  pronon- 
ciation latine  dans  Martius.  La  famille  Marcia  remontait  au  roi 
Ancus  Marcius.  L'eau  Marcia  fut  amenée  à  Rome  d'auprès 
d'Arsoli  par  un  aqueduc  de  plus  de  soixante  milles.  C'était  l'eau 
de  Rome  la  plus  limpide. 

lasche  nature  le  blasment  et  l'accusent,  comme 
estant  cause  de  leur  corruption,  à  faulte  que  Ion 
n'a  pas  eu  soing  d'eulx  et  de  leurs  meurs  en  leur 
jeunesse. 

IL  Aussi  a  ce  mesme  personnage  tesmoigné  ce 
qu'aucuns  estiment,  qu'une  nature  forte  et  vigou- 
reuse, quand  elle  est  destituée  de  bonne  nourriture, 
produit  beaucoup  de  maulx  et  de  biens  tout  ensem- 
ble, ne  plus  ne  moins  qu'une  bonne  terre  grasse 
produit  beaucoup  de  bonnes  et  de  mauvaises 
herbes,  si  elle  n'est  bien  cultivée  :  pource  que  la 
naturelle  force,  constance  et  persévérance  de  sa 
voulunté,  en  ce  qu'il  avoit  une  fois  entrepris,  le 
poulsoit  bien  à  attenter  et  exécuter  plusieurs  belles 
et  grandes  choses  :  mais  aussi  de  l'autre  costé,  sa 
cholere  qui  estoit  impatiente,  et  son  obstination 
inflexible  de  ne  vouloir  jamais  céder  à  personne, 
le  rendoyent  mal  accointable,  et  mal  propre  pour 
vivre  et  converser  entre  les  hommes,  lesquelz 
avoyent  bien  en  admiration  sa  fermeté  impassible 
de  ne  se  laisser  jamais  vaincre  ny  au  labeur, 
ny  à  la  volupté,  ny  à  l'avarice,  et  la  nommoyent 
bien  force,  tempérance  et  justice  :  mais  au  demou- 
rant,  ilz  ne  s'en  pouvoyent  approcher  ny  le  fré- 
quenter familièrement,  comme  il  se  fait  entre 
citoyens  d'une  mesme  chose  publique,  tant  ses 
façons  de  faire  leur  estoyent  mal  aggreables  et 
odieuses,  pour  une  certaine  gravité  qui  leur 
sembloit  trop  seigneuriale.  Aussi  à  dire  la  vérité, 
le  plus  grand  fruict  que  les  hommes  rapportent  de 
la  doulceur  et  bénignité  des  Muses,  c'est  à  dire, 
de  la  cognoissance  des  bonnes  lettres,  c'est  qu'ilz 

en  domptent  et  addoulcissent  leur  nature,  qui  es- 
toit  au  paravant  sauvage  et  farouche,  trouvans 
avec  le  compas  de  la  raison,  le  moyen,  et  rejettans 
le  trop. 

III.  Or  estoit  en  ce  temps  là  la  prouesse  honorée 
et  prisée  à  Rome  universellement  par  dessus  toutes 
les  autres  vertus  :  dequoy  fait  foy  ce  que  l'on  la  nom- 
moit  virtus,  du  nom  mesme  de  la  vertu,  en  attri- 
buant le  nom  du  commun  genre  à  une  espèce 
particulière  :  tellement  que  vertu  en  latin  estoit 
autant  à  dire  comme,  vaillance.  Mais  Martius 
estant  encore  plus  enclin  aux  armes  que  nul 
autre  de  son  temps,  commencea  incontinent  dès 
son  enfance  à  les  prendre  en  main,  et  à  les  manier. 
Et  d'avantage  estimant  que  les  armures  de  dehors 
et  les  artificielles  ne  servent  de  gueres  à  ceulx  qui 
ne  sont  bien  muniz  et  bien  prouveuz  des  naturelles 
qui  naissent  avec  nous,  il  exercita  tellement  sa 
personne  à  toute  sorte  de  travail  et  de  combat,  qu'il 
en  devint  viste  à  courir,  roide  à  lucter,  et  si  ferme 
à  la  prise,  qu'il  ne  se  trouvoit  homme  qui  le  peust 
forcer  :  au  moyen  de  quoy,  ceulx  qui  contendoyent 
à  l'encontre  de  luy  en  prouesse  et  bonté  de  courage, 
quand  ilz  se  trouvoyent  surmontez,  alleguoyent 
que  cela  ne  procedoit  que  de  sa  force  corporelle  et 
de  la  dureté  de  sa  personne,  qui  ne  se  rendoit  jamais 
pour  labeur  ny  pour  travail  quelconque. 

IV.  La  première  guerre  où  il  se  trouva,  estant  en- 
core fort  jeune,  fut  quand  Tarquin  surnommé  le 
Superbe,  qui  avoit  esté  roy  de  Rome,  et  depuis  en 
avoit  esté  chassé  pour  son  arrogance,  après  avoir 
essayé    d'y    r'entrer   par    plusieurs   battailles,   où 

il  avoit  tousjours  esté  desfait,  finablement  feit  tout 
son  dernier  effort,  estant  secouru  des  Latins,  et  de 
plusieurs  autres  peuples  de  l'Italie,  qui  avec  une 
grosse  et  puissante  armée  avoyent  entrepris  de  le 
remettre  en  son  estât,  non  tant  pour  luy  faire 
plaisir,  comme  pour  diminuer  et  ravaller  les  forces 
des  Romains,  lesquelz  ils  craignoyent,  et  portoyent 
envie  à  leur  accroissement.  En  ceste  battaille 
donques,  laquelle  eut  plusieurs  esbranlemens  en 
l'une  et  en  l'autre  partie,  Martius  combattant 
vaillamment  à  la  veuë  du  dictateur  mesme,  veit  un 
Romain  qui  fut  porté  par  terre  assez  près  de  luy  : 
il  ne  l'abandonna  point,  ains  se  jetta  au  devant 
pour  le  couvrir,  et  occit  de  sa  main  l'ennemy  qui 
luy  couroit  sus  :  à  l'occasion  dequoy,  après  que  la 
battaille  fut  gaignée,  le  dictateur  ne  meit  pas  un  si 
bel  acte  en  oubly,  ains  le  couronna  tout  le  premier 
d'un  chapeau  de  branche  de  chesne,  pource  que 
c'est  la  coustume  des  Romains  que  celuy  qui  sauve 
la  vie  à  un  sien  citoyen,  est  honoré  d'une  telle 
couronne,  soit  ou  que  la  loy  feist  cest  honneur 
au  chesne  en  faveur  des  Arcadiens,  lesquelz  fu- 
rent jadis  appeliez  mangeurs  de  gland  par  l'oracle 
d'Apollo,  ou  pource  que  facilement  et  par  tout  les 
gens  de  guerre  peuvent  recouvrer  des  branches  de 
chesne,  ou  pource  que  Ion  estima  estre  convenable 
de  donner  par  honneur  à  celuy,  qui  auroit  sauvé 
la  vie  à  un  citoyen,  la  couronne  de  l'arbre  propre- 
ment dédié  et  consacré  à  Jupiter  sauveur  et  protec- 
teur des  citez  :  oultre  ce,  que  le  chesne  entre  les 
arbres  sauvages,  est  celuy  qui  porte  le  plus  beau 
fruict  :  et  entre  les  cultivez  et  domestiques,  est  le 

plus  fort.  D'avantage  les  hommes  au  commence- 
ment en  prenoycnt  le  gland  pour  leur  pain,  et  le 
miel  pour  leur  breuvage  :  et,  qui  plus  est,  il  leur 
donnoit  pour  pitance  une  bonne  partie  des  bestes 
et  des  oyseaux,  en  portant  le  guy  de  chesne,  dont 
on  fait  la  glus  pour  les  prendre.  On  dit  qu'en  ceste 
battaille  apparurent  Castor  et  Pollux,  et  que 
soudainement  après  le  combat  on  les  veit  à  Rome 
sur  la  place,  avec  leurs  chevaux  tous  trempez 
de  sueur,  qui  les  premiers  dirent  les  nouvelles  de 
la  victoire,  à  l'endroit  où  il  y  a  maintenant  un 
temple  édifié  en  leur  honneur,  auprès  de  la  fonteine  : 
et  de  là  vient  que  le  jour  de  ceste  victoire,  qui  fut  le 
•quinzième  de  juillet,  est  encore  aujourdhuy  con- 
sacré à  Castor  et  Pollux. 

V.  Au  reste  Ion  voit  coustumierement  advenir, 
que  quand  l'honneur  et  la  réputation  vienent  avant 
le  temps  à  jeunes  gens  qui  n'ont  pas  la  nature  trop 
élevée,  cela  esteint  et  rassazie  incontinent  leur  soif 
et  convoitise  de  gloire  trop  facile  à  assouvir  :  là  où 
au  contraire,  les  premiers  honneurs  ne  font  qu'agui- 
ser  l'appétit  à  ceulx  qui  ont  les  cueurs  fermes 
et  véritablement  grands,  et  sont  comme  des  vents 
qui  les  poulsent  à  entreprendre  et  à  vouloir  faire 
toutes  choses  haultes  et  louables  :  pource  qu'ilz 
n'estiment  pas  recevoir  loyer  de  ce  qu'ilz  ont  bien 
fait  par  le  passé,  ains  plus  tost  leur  semble  qu'ilz 
donnent  gage  et  arre  de  faire  encore  mieulx  à 
l' advenir,  et  ont  honte  d'abandonner  leur  gloire,  et 
de  ne  l'aller  pas  tousjours  augmentant  de  plus  en 
plus  par  mesmes  exploits  de  vertu.  Ceste  affection 
estant   en   Martius,   il   s'efforceoit   de   se   vaincre 

soymesme  en  bien  faisant  :  et  voulant  faire  veoir 
tous  les  jours  quelque  nouvelle  preuve  de  sa  valeur, 
alloit  adjouxtant  prouesses  sur  prouesses,  et 
amassant  despouilles  sur  despouilles.  Au  moyen  de- 
quoy  les  capitaines  suyvans  f aisoyent  aussi  à  l'envy 
des  precedens  à  qui  plus  l'honoreroit,  et  à  qui 
porteroit  plus  honorable  tesmoignage  de  sa  vertu  : 
de  manière  que  les  Romains  ayans  eu  en  ce  temps 
là  plusieurs  guerres  et  plusieurs  battailles,  il  se 
trouva  à  toutes,  et  n'y  en  eut  pas  une,  dont  il  re- 
tournast  sans  quelque  pris  d'honneur.  Et  comme 
aux  autres  la  fin  qui  leur  f aisoit  aimer  la  vertu  estoit 
la  gloire  :  aussi  à  luy,  la  fin  qui  luy  f  aisoit  aimer  la 
gloire  estoit  la  joye  qu'il  voyoit  que  sa  mère  en 
recevoit  :  car  il  estimoit  n'y  avoir  rien  qui  le  rendist 
plus  heureux  ne  plus  honoré,  que  de  faire  que  sa 
mère  l'ouist  priser  et  louer  de  tout  le  monde,  et 
le  veist  retourner  tousjours  couronné,  et  qu'elle 
l'embrassast  à  son  retour,  ayant  les  larmes  aux 
yeux  espraintes  de  joye  :  laquelle  affection  Ion  dit 
que  Epaminondas  ad  voua  et  confessa  semblable- 
ment  estre  en  luy,  reputant  son  principal  et  plus 
grand  heur  estre,  que  son  père  et  sa  mère  vivans 
avoyent  veu  la  victoire  qu'il  gaigna  en  la  plaine  de 
Leuctres.  Or  quant  à  Epaminondas,  il  eut  ce  bien 
là  d'avoir  ses  père  et  mère  vivans  participans  à  sa 
joye  et  à  sa  prospérité  :  mais  Martius  estimant  de- 
voir à  sa  mère  ce  qu'il  eust  encore  deu  à  son 
père  s'il  eust  esté  vivant,  ne  se  contenta  pas  de- 
là resjouir  et  honorer  seulement,  ains  à  son  instance 
et  prière  il  prit  femme,  de  laquelle  il  eut  des  enfans, 
sans  toutefois  se  départir  jamais  d'avec  sa  mère. 

VI.  Estant  donques  ja  parvenu  à  grande  au- 
thorité  et  grande  réputation  à  Rome  par  sa  vertu,  il 
advint  que  le  sénat  soustenant  les  riches  entra  en 
grande  dissension  avec  le  menu  peuple,  lequel 
se  sentoit  trop  durement  traitté  et  oppressé  par  les 
usuriers,  qui  leur  avoyent  preste  quelque  argent, 
pource  que  ceulx  qui  avoyent  quelque  peu  de 
quoy,  en  estoyent  privez  par  les  créanciers,  qui 
leur  faisoyent  saisir  ce  peu  de  biens  qu'ilz 
avoyent,  à  faulte  de  payer  les  usures,  et  puis 
consequemment  décréter  et  vendre  au  plus 
offrant  pour  estre  payez  :  et  ceulx  qui  n' avoyent 
du  tout  rien,  estoyent  eulx  mesmes  saisis  au 
corps,  et  leurs  personnes  détenues  en  servitucfe, 
encore  qu'ilz  monstrassent  les  cicatrices  des 
bleceures  qu'ilz  avoyent  receues  en  plusieurs 
battailles,  où  ilz  s'estoyent  trouvez  pour  le  service 
et  pour  la  défense  de  leur  chose  publique,  des- 
quelles la  dernière  avoit  esté  contre  les  Sabins,  qu'ilz 
avoyent  combattus  soubs  la  promesse  que  les 
riches  leur  avoyent  faitte  de  les  traitter  à  l'advenir 
plus  doulcement,  et  aussi  que  par  authorité  du  con- 
seil le  prince  du  sénat,  Marcus  Valerius,  leur  en 
avoit  respondu.  Mais  après  qu'ilz  eurent  si  bien 
fait  leur  devoir  encore  ceste  dernière  fois,  qu'ilz 
desfeirent  leurs  ennemis,  et  qu'ilz  veirent  que  Ion  ne 
h  -  en  traittoit  de  rien  mieulx  ny  plus  humainement, 
et  que  le  sénat  faisoit  l'oreille  sourde,  monstrant 
ne  se  point  souvenir  des  promesses  qu'il  leur  avoit 
faittes,  ains  les  laissoit  emmener  comme  esclaves 
en  servitude  par  leurs  créanciers,  et  souffrait  qu'ilz 
fussent    despouillez    de    tous   leurs   biens,    adonc 

commencèrent  ilz  à  se  mutiner  ouvertement,  et  à 
émouvoir  de  mauvaises  et  dangereuses  séditions 
dedans  la  ville. 

VIL  Dequoy  les  ennemis  estans  advertis,  entrè- 
rent à  main  armée  dedans  le  territoire  de  Rome, 
bruslans  et  pillans  tout  par  où  ilz  passoyent  :  pour 
à  quoy  remédier,  les  magistrats  feirent  incontinent 
crier  à  son  de  trompe,  que  tous  ceulx  qui  se  trouve- 
royent  en  aage  de  porter  armes,  se  vinsent  faire  en- 
roller  pour  aller  à  la  guerre  :  mais  personne  n'obeït 
à  leur  commandement.  A  l'occasion  dequoy  les 
opinions  des  principaux  hommes,  et  qui  avoyent 
authorité  au  gouvernement  des  affaires,  se  divisè- 
rent aussi,  pource  que  les  uns  furent  d 'ad vis  qu'il 
estoit  raisonnable  que  Ion  chalast  et  cedast  un  petit,  à 
ce  que  les  pauvres  requeroyent,  et  que  Ion  relaschast 
un  peu  la  trop  roide  sévérité  des  loix  :  les  autres 
mainteindrent  le  contraire,  entre  lesquelz  fut  Mar- 
tius,  alléguant  que  le  pis  qui  fust  en  cela  n'estoit 
pas  la  perte  d'argent,  que  viendroyent  à  souffrir 
ceulx  qui  en  avoyent  preste  :  mais  que  c'estoit 
un  commencement  de  désobéissance,  et  un  essay 
de  l'insolence  et  audace  d'une  commune,  qui 
vouloit  abolir  les  loix,  et  mettre  tout  en  confusion  : 
pourtant  que  le  sénat,  s'il  estoit  sage,  devoit 
prouveoir  à  l'esteindre  de  bonne  heure,  et  amortir 
dès  son  commencement. 

MIL  Le  sénat  fut  en  peu  de  jours  assemblé  par 
plusieurs  fois  là  dessus,  sans  que  toutefois  il  y  eust 
resolution  quelconque  :  ce  que  voyans  les  pauvres 
et  menues  gens,  se  bandèrent  un  jour  ensemble,  et 
s'entredonnans   courage  les  uns  aux  autres,  aban- 

donnèrent  la  ville,  et  s'allèrent  planter  dessus  une 
motte,  qui  s'appelle  aujourdhuy  le  Mont  sacré,  le 
long  de  la  rivière  du  Teveron,  sans  faire  violence 
quelconque,  ny  autre  démonstration  de  mutine- 
ment,  sinon  qu'ilz  alloyent  crians  que  de  longue 
main  aussi  bien  les  riches  les  avoyent  chassez  de  la 
ville,  et  que  par  toute  l'Italie  ilz  trouveroyent  de 
l'air  et  de  l'eau,  et  lieu  pour  se  faire  enterrer  :  et 
qu'aussi  bien  demourans  à  Rome  ilz  n'avoyent  rien 
d'avantage,  sinon  qu'ilz  estoyent  blecez  et  tuez 
en  continuelles  guerres  et  battailles,  qu'ilz  souste- 
noyent  pour  défendre  l'opulence  des  riches.  Le  sénat 
eut  peur  de  ce  département,  et  envoya  devers  eulx 
les  plus  gracieux  et  les  plus  populaires  vieillards 
qui  fussent  en  toute  leur  compagnie,  entre  lesquelz 
Menenius  Agrippa  fut  celuy  qui  porta  la  parole,  et 
après  plusieurs  raisons  franchement  remonstrées, 
et  plusieurs  prières  doulcement  exposées  à  ce 
peuple  de  la  part  du  sénat,  finablement  il  termina  sa 
harengue  par  une  fable  assez  notoire,  leur  disant, 
«  Que  tous  les  membres  du  corps  humain  se  muti- 
«  nerent  un  jour  contre  le  ventre,  en  l'accusant  et 
«se  plaignant  de  ce  que  luy  seul  demouroit  assis 
«  au  milieu  du  corps  sans  rien  faire,  ny  contribuer 
«  de  son  labeur  à  l'entretenement  commun,  là  où 
«  toutes  les  autres  parties  soustenoyent  de  grands 
«  travaux,  et  faisoyent  de  laborieux  services  pour 
«  fournir  à  ses  appétits  :  mais  que  le  ventre  se 
«  moqua  de  leur  folie,  pource  qu'il  est  bien  vray, 
«  disoit  il,  que  je  reçoy  le  premier  toutes  les  viandes 
«  et  toute  la  nourriture  qui  fait  besoing  au  corps  de 
«  l'homme,  mais  je  la  leur  renvoyé,  et    distribue 

«  puis  après  entre  eulx.  Aussi,  dit  il,  seigneurs 
«  citoyens  Romains,  pareille  raison  y  a  il  du  sénat 
«  envers  vous  :  car  les  affaires  qui  y  sont  bien 
«  digérez,  et  les  conseils  bien  examinez  sur  ce  qui  est 
«  utile  et  expédient  pour  la  chose  publique,  sont 
«  cause  des  profits  et  des  biens  qui  en  vienent  à  un 
«  chascun  de  vous.  » 

IX.  Ces  remonstrances  les  addoulcirent,  moye- 
nant  que  le  sénat  leur  ottroya  que  par  chascun  an 
s'esliroyent  cinq  magistrats,  que  Ion  appelle  main- 
tenant les  tribuns  du  peuple,  lesquelz  auroyent 
charge  de  soustenir  et  défendre  les  pauvres  que  Ion 
voudroit  fouler  et  opprimer.  Si  furent  eleus  les  pre- 
miers tribuns  ceulx  qui  avoyent  esté  autheurs  et 
conducteurs  de  ceste  sédition,  Junius  Brutus,  et 
Sicinius  Vellutus  :  et  aussi  tost  que  la  ville  fut  ainsi 
retournée  en  union  et  concorde,  le  peuple  inconti- 
nent reprit  les  armes,  monstrant  avoir  bonne  envie 
de  mieulx  faire  que  jamais,  et  d'obeïr  aux  magis- 
trats affectueusement  en  ce  qu'ilz  leur  commande- 
royent  pour  la  guerre.  Et  Martius  encore  qu'il  ne 
fust  pas  gueres  content  de  veoir  la  puissance  du 
peuple  augmentée,  attendu  que  c  Woit  au  préjudice 
et  à  la  diminution  de  la  noblesse,  et  qu'il  en  veist 
les  autres  nobles  et  patriciens  passionnez  de  mesme 
luy,  toutefois  il  les  admonesta  «  de  ne  se  monstrer 
«  pas  moins  affectionnez  à  prendre  les  armes,  et  à 
«  combattre  pour  la  chose  publique,  que  faisoit  le 
«  menu  populaire,  ains  leur  faire  cognoistre  par 
«  effect,  qu'ilz  ne  les  surmontoyent  pas  tant  en 
«  richesse  et  puissance,  comme  ilz  faisoyent  en 
«  prouesse  et  vaillance  ». 

X.  Or  y  avoit  il  au  païs  des  Volsques,  contre  les- 
quelz  les  Romains  avoyent  la  guerre  pour  lors,  une 
ville  capitale  et  de  principale  auctorité  qui  s'appel- 
loit  Corioles,  devant  laquelle  le  consul  Cominius 
alla  mettre  le  siège.  Parquoy  tous  les  autres  Vols- 
ques craignans  qu'elle  ne  vinst  à  estre  prise 
d'assault,  s'assemblèrent  de  tous  costez  pour 
l'aller  secourir,  en  intention  de  donner  la  battaille 
aux  Romains  devant  la  ville  mesme,  à  fin  de  les 
assaillir  par  deux  endroicts.  Ce  qu'entendant  le 
consul  Cominius,  divisa  pareillement  son  armée 
en  deux,  et  avec  une  partie  s'en  alla  en  personne 
au  devant  de  ceulx  qui  venoyent  de  dehors,  et 
laissa  en  son  camp  l'autre  partie  pour  faire  teste  à 
ceulx  qui  voudroyent  sortir  de  la  ville,  soubs  la 
charge  de  Titus  Lartius  1,  l'un  des  plus  vaillans 
hommes  qui  fussent  pour  lors  entre  les  Romains. 
Parquoy  les  Coriolains  faisans  peu  de  compte  de 
ceulx  qui  estoyent  demourez  au  siège  devant  leur 
ville,  foirent  une  saillie  sur  eulx,  en  laquelle  pour 
le  commencement  ilz  eurent  du  meilleur,  telle- 
ment qu'ilz  rembarrèrent  les  Romains  jusques 
dedans  le  fort  de  leur  camp,  là  où  se  trouva  Mar- 
tius,  lequel  se  jettant  dehors  avec  peu  de  gens,  meit 
en  pièces  les  premiers  des  ennemis,  auxquelz  il 
s'addressa,  et  arresta  tout  court  les  autres,  en 
ralliant  et  rappellant  au  combat  à  haulte  voix  les 
Romains  qui  avoyent  tourné  le  dos,  pource  qu'il 
estoit  tel,  que  Caton  vouloit  que  fust  l'homme 
de  guerre,  non  seulement  rude  et  aspre  aux  coups 
de  main,  mais  aussi  effroyable  au  son  de  la  voix, 

1  Titus  Larciu9. 

et  au  regard  terrible  à  l'ennemy.  Si  y  eut  inconti- 
nent bonne  trouppe  de  Romains  qui  se  rallièrent 
ensemble  autour  de  luy,  dont  les  ennemis  s'espou- 
venterent  si  fort  qu'ilz  reculèrent  arrière  :  mais 
Martius  non  content  de  cela,  les  poursuyvit  et  les 
chassa  fuyans  à  val  de  roupte  jusques  dedans 
leurs  portes  :  et  là  voyant  que  les  Romains  tiroyent 
le  pied  arrière  pour  le  grand  nombre  de  traicts  et 
de  flesches  qu'on  leur  tiroit  de  dessus  les  murailles, 
et  qu'il  n'y  en  avoit  un  seul  entre  eulx,  qui  eust  la 
hardiesse  de  penser  seulement  à  se  lancer  pesle 
mesle  quand  et  les  fuyans  dedans  la  ville,  pource 
qu'elle  estoit  pleine  de  gens  de  guerre,  tous  bien 
armez,  il  les  encouragea  de  faict  et  de  parole,  en 
leur  criant  que  la  fortune  avoit  ouvert  les  portes 
plus  pour  les  poursuyvans,  que  pour  les  fuyans  : 
toutefois  il  n'y  en  eut  gueres  qui  prissent  pour  cela 
cueur  de  le  suyvre  :  mais  luy  mesme  à  travers  la 
presse  des  ennemis  se  jetta  et  poulsa  jusques  sur  la 
porte,  et  entra  dedans  la  ville  parmy  les  fuyans, 
sans  que  personne  de  dedans  ozast  de  prime  face 
tourner  visage,  ny  s'arrester  pour  lui  faire  teste  : 
mais  luy  regardant  autour  de  luy  qu'il  estoit  entré 
peu  de  ses  gens  avec  luy  pour  le  secourir,  et  se 
voyant  de  tous  costez  enveloppé  d'ennemis  qui 
se  rallioyent  pour  luy  courir  sus,  il  feit  adonc, 
comme  Ion  escrit,  des  prouesses  qui  ne  sont  pas 
croyables,  tant  de  coups  de  main,  que  d'agilité  et 
disposition  de  personne,  et  de  hardiesse  de  courage, 
rompant  et  renversant  tous  ceulx  sur  lesquelz  il  se 
ruoit,  de  manière  qu'il  en  feit  fouir  les  uns  jusques 
aux  plus  reculez  quartiers  de  la  ville,  les  autres  de 

frayeur  se  rendirent  et  jetterent  leurs  armes  en 
terre  devant  luy,  et  par  ce  moyen  donnèrent  tout 
loisir  à  Lartius,  qui  estoit  dehors,  d'amener  à 
seureté  les  Romains  au  dedans. 

XI.  Ainsi  estant  la  ville  prise,  la  pluspart  des 
soudards  se  meit  incontinent  à  piller,  et  à  emporter 
et  serrer  le  butin  qu'ilz  avoyent  gaigné  :  mais 
Martius  s'en  courroucea  bien  aigrement,  et  cria 
qu'il  n'y  avoit  point  de  propos,  qu'eulx  enten- 
dissent au  pillage,  et  allassent  çà  et  là  cherchans 
dequoy  s'enrichir,  pendant  que  le  consul  et  leurs 
concitoyens  estoyent  à  l'adventure  attachez  à 
combattre  contre  leurs  ennemis,  et  que  soubs 
couleur  de  gaigner  quelque  butin,  ilz  cherchassent 
moyen  de  se  tirer  loing  de  l'affaire  et  du  danger  : 
toutefois  quelques  raisons  qu'il  sceust  alléguer, 
il  y  en  eut  bien  peu  qui  luy  prestassent  l'oreille. 
Parquoy  prenant  avec  luy  ceulx  qui  voluntaire- 
ment  s'offrirent  à  le  suyvre,  il  sortit  de  la  ville, 
et  prit  son  chemin  vers  le  quartier  où  il  entendit 
que  le  surplus  de  l'armée  estoit  allé,  admonestant 
et  priant  souvent  par  le  chemin  ceulx  qui  le 
suyvoyent,  de  n'avoir  point  le  cueur  failly,  et 
souvent  tendant  les  mains  au  ciel,  en  priant  les 
dieux  de  luy  faire  la  grâce  qu'il  se  peust  trouver 
à  temps  pour  estre  à  la  battaille,  et  arriver  à  poinct 
pour  hazarder  sa  vie  en  défense  de  ses  citoyens.  Or 
estoit  adonc  la  coustume  entre  les  Romains,  quand 
ilz  estoyent  rengez  en  battaille,  et  qu'ilz  estoyent 
prests  à  prendre  leurs  pavois  sur  leurs  bras,  et  à 
se  ceindre  par  dessus  leurs  robbes,  de  faire  aussi 
quand  et  quand  leur  testament  sans  rien  en  mettre 

par  escript,  en  nommant  celuy  qu'ilz  vouloyent 
faire  leur  héritier  en  présence  de  trois  ou  de  quatre 
tesmoings.  Martius  arriva  justement  sur  le  poinct 
que  les  soudards  estoyent  après  à  le  faire  de  cette 
sorte,  estans  ja  les  ennemis  si  près,  qu'ilz  s'entre- 
voyoyent  les  uns  les  autres.  Quand  on  l'apperceut 
ainsi  qu'il  estoit  tout  souillé  de  sang  et  trempé 
de  sueur,  avec  petite  suyte  de  gens,  cela  de  prime 
face  en  troubla  et  estonna  quelques  uns  :  mais 
tantost  après  quand  ilz  le  veirent  courir  avec  une 
chère  gaye  '  vers  le  consul,  et  luy  toucher  en  la 
main,  en  luy  recitant  comment  la  ville  de  Corioles 
avoit  esté  prise,  et  que  Ion  veit  aussi  que  Cominius 
le  consul  le  baisa  et  l'embrassa  :  adonc  n'y  eut  il 
celuy  qui  ne  reprist  courage,  les  uns  pour  avoir 
ouy  de  poinct  en  poinct  compter  le  succès  de  cest 
heureux  exploit,  et  les  autres  pour  le  conjecturer  à 
veoir  leurs  gestes  de  loing.  Si  se  prirent  tous  à  crier 
au  consul  qu'il  feist  marcher  sans  plus  attendre, 
et  commencer  la  charge. 

XII.  Martius  luy  demanda  comment  estoit 
ordonnée  la  battaille  des  ennemis,  et  en  quel 
endroit  estoyent  leurs  meilleurs  combattans  :  le 
consul  luy  feit  response  qu'il  pensoit  que  les  bandes 
qui  estoyent  au  front  de  leur  battaille,  estoyent 
celles  des  Antiates  que  Ion  tenoit  pour  les  plus 
belliqueux,  et  qui  ne  cedoyent  en  hardiesse  à 
nulz  autres  de  l'ost  des  ennemis.  «  Je  te  prie 
«  donques,  luy  répliqua  Martius,  et  te  requiers 
«que  tu  me  mettes  droit  à  l'encontre  de  ceulx 
«là.»  Le  consul  luy  ottroya,  louant  grandement 

1  Un  visage  gai. 

sa  bonne  voulunté  :  et  adonc  Martius,  quand 
les  deux  armées  furent  prestes  à  s'entrechocquer,  se 
jetta  assez  loing  devant  sa  trouppe,  et  alla  charger 
si  fvrieusement  ceulx  qu'il  rencontra  de  front, 
qu'ilz  ne  luy  peurent  longuement  faire  teste  :  car 
il  fendit  incontinent,  et  entr'ouvrit  l'endroit  de  la 
battaille  des  ennemis,  où  il  donna  :  mais  ceulx 
des  doux  costez  se  tournèrent  aussi  tost  les  uns 
devers  les  autres  pour  l'envelopper  et  enserrer 
entre  eulx  :  ce  que  le  consul  craignant,  envoya 
soudain  celle  part  les  meilleurs  combattans  qu'il 
cust  autour  de  sa  personne.  Si  y  eut  adonc  une 
fort  aspre  meslée  à  l'entour  de  Martius,  et  en  peu 
d'heure  y  eut  beaucoup  d'hommes  tuez  sur  la 
place.  Mais  à  la  fin  les  Romains  y  feirent  si  grand 
effort,  qu'ilz  forcèrent  et  rompirent  les  ennemis,  et 
les  ayans  rompus  se  meirent  à  les  chasser,  prians 
Martius  qu'il  se  voulust  retirer  au  camp,  pource 
qu'il  n'en  pouvoit  plus,  tant  il  estoit  las  du  travail 
qu'il  avoit  enduré,  et  des  bleceures  qu'il  avoit 
receues  :  mais  il  leur  respondit  «  que  ce  n'estoit 
«  point  aux  victorieux  à  se  rendre  ny  à  avoir  le 
«  cueur  failly  &  ,  et  courut  luy  mesme  après  les 
fuyans,  jusques  à  ce  que  l'armée  des  ennemis  fut 
entièrement  toute  desconfite  avec  grand  nombre 
de  morts,  et  grand  nombre  de  prisonniers  aussi. 

XIII.  Le  lendemain  au  matin  Martius  s'en  alla 
devers  le  consul,  et  les  autres  Romains  semblable- 
ment.  Et  là  le  consul  montant  dessus  un  tribunal, 
présent  tout  son  exercite,  rendit  grâces  conve- 
nables aux  dieux  pour  une  si  grande  et  si  glo- 
rieuse prospérité,  puis  tourna  sa  parole  à  Martius, 


396  MES  DE  PLUTARQUE 

duquel  premièrement  il  loua  et  exalta  la  vertu 
à  merveilles,  tant  pour  ce  qu'il,  luy  mesmc,  luy 
avoit  veu  faire,  que  pour  ce  que  Martius '  luy 
avoit  racompté  :  et  en  fin  luy  dit  que  de  tous  les 
chevaux  prisonniers,  et  autres  biens  qui  avoyent 
esté  pris  et  gaignezen  grande  quantité,  il  en  choisist 
dix  de  chasque  sorte  à  sa  voulunté,  avant  que  rien 
en  fust  distribué  ny  departy  aux  autres.  Et  oultre 
cela  encore  pour  tesmoigner  que  ce  jour  là  il  avoit 
emporté  le  pris  de  prouesse  sur  tous  les  autres,  luy 
donna  de  plus  un  beau  et  bon  cheval  avec  tout 
son  harnois  et  tout  son  equippage  :  ce  que  tous  les 
assistans  louèrent  et  approuvèrent  grandement. 
Mais  Martius  se  tirant  en  avant,  déclara,  «  qu'il 
«  recevoit  bien  le  présent  du  cheval,  et  estoit 
«  très  aise  que  son  capitaine  se  contentast  si  ample- 
«  ment  de  luy,  et  le  louast  si  haultement,  mais 
«  que  du  demeurant,  qui  estoit  plus  tost  comme  un 
«  loyer  mercenaire  que  recompense  d'honneur,  il 
«  n'en  vouloit  point,  ains  se  contentoit  d'avoir 
«  seulement  sa  part  égale  aux  autres  :  sinon,  dit 
«  il,  que  je  te  demande  une  grâce  de  plus,  et  te 
«prie  de  me  la  concéder,  c'est  que  j'ay  entre  les 
'  Volsques  un  hoste  et  ancien  amy,  homme  de  bien 
«et  d'honneur,  qui  maintenant  est  prisonnier, 
«et  au  lieu  qu'il  souloit  estre  riche  et  opulent  en 
«sa  maison,  se  treuve  maintenant  pauvre  captif 
>■  entre  les  mains  de  ses  ennemis  :   mais  de  tons 

1  C'est  une  faute  dans  le  texte  grec,  il  faut  corriger  Larcins. 
Il  s'agit  de  Titus  Larcius,  dont  la  valeur  a  été  louée  dans  le 
chapitre  x.  Amyot  avait  reconnu  cette  erreur  dans  ses  notes 
manuscrites. 

«  les  maulx  et  malheurs  qui  de  présent  l'environ- 
«  nent,  il  me  suffit  de  le  pouvoir  exempter  d'un 
«  seul,  c'est  de  le  garder  qu'il  ne  soit  point  vendu 
«  comme  esclave  ». 

XIV.  Ces  paroles  de  Martius  ouyes,  il  se  leva 
une  clameur  grande  de  toute  l'assistance,  et  y  en 
eut  plus  de  ceulx  qui  admirèrent  son  abstinence, 
en  le  voyant  si  peu  meu  d'avarice,  que  de  ceulx 
qui  haultlouerent  sa  vaillance  :  car  ceulx  mesmes 
qui  avoyent  quelque  peu  d'envie  et  de  jalouzie 
à  l'encontre  de  luy,  pour  le  veoir  ainsi  honorer 
et  louer  extraordinairement,  l'estimèrent  de  tant 
plus  digne,  qu'on  luy  donnast  encore  plus  grand 
loyer  de  sa  valeur,  que  moins  il  en  acceptoit  : 
et  aimèrent  plus  en  luy  la  vertu  qui  luy  faisoit 
mespriser  tant  de  biens,  que  celle  pour  laquelle, 
comme  à  personne  digne,  on  les  luy  deferoit. 
Car  plus  fait  à  louer  le  sçavoir  bien  user  des  biens, 
que  des  armes  :  et  plus  encore  fait  à  révérer  le  non 
les  appeter,  que  le  bien  en  user.  Mais  après  que 
le  bruit  et  la  clameur  de  l'assemblée  fut  un  peu 
appaisé,  le  consul  Cominius  se  prit  à  dire,  «  Nous 
«  ne  sçaurions,  seigneurs,  contraindre  Martius 
«  d'accepter  les  presens  que  nous  luy  offrons,  s'il 
«  ne  luy  plaist  les  recevoir  :  mais  donnons  luy  en 
«  un  si  convenable  au  bel  exploit  qu'il  a  fait,  qu'il 
«  ne  le  puisse  pas  refuser,  et  ordonnons  que  desor- 
«  mais  il  soit  surnommé  Coriolanus,  si  ce  n'est 
«que  l'exploit  mesme  le  luy  ait  donné  avant 
«  nous.  » 

XV.  Depuis  ce  jour  là  il  porta  tousjours  ce 
troisième  nom  là  de  Coriolanus  :  par  où  il  appert 

que  le  premier  des  noms  que  portoyent  les  Romains, 
comme  Caius,  estoit  leur  propre  :  le  second,  comme 
Martius,  estoit  le  nom  de  la  famille  et  maison  : 
et  le  troisième  estoit  un  surnom,  qui  se  donnoit 
ou  pour  quelque  acte,  ou  quelque  adventure 
notable,  ou  pour  quelque  marque  de  la  face  et 
forme  du  corps,  ou  pour  quelque  vertu  :  ne  plus 
ne  moins  que  les  Grecs  anciennement  imposoyent 
aussi  des  surnoms  aux  princes,  tirez  ou  de  quelque 
acte  mémorable,  comme  quand  ilz  en  ont  nommé 
quelcun  Soter  et  Callinicos,  c'est  à  dire,  sauveur 
et  victorieux  :  ou  de  quelque  marque  apparente 
au  visage,  ou  en  la  personne,  comme  Physcon  et 
Grypos,  c'est  à  dire,  ventru  ou  qui  a  le  ventre 
grand,  et  le  nez  aquilin  :  ou  de  quelque  vertu, 
comme  E  verge  tes  et  Philadelphos,  c'est  à  dire, 
bienfaitteur,  et  aimant  ses  frères  :  ou  de  la  félicité, 
comme  Eudaemon,  c'est  à  dire,  l'heureux  :  car 
ainsi  fut  surnommé  le  second  des  Battes  l.  Et  y 
a  eu  des  roys  à  qui  est  demouré  pour  surnom  le 
brocard  de  quelque  moquerie,  comme  à  l'un  des 
Antigones  qui  fut  surnommé  Doson,  c'est  à  dire, 
qui  donnera,  pource  qu'il  promettoit  tous  jours, 
et  jamais  ne  donnoit,  et  l'un  des  Ptolomées  qui 
fut  appelle  Lamyros 2,  c'est  à  dire,  plaisanteur 
et  babillard.  Et  de  ceste  façon  d'imposer  les  noms 
pris  de  quelque  traict  de  moquerie,  les  Romains 
en  ont  plus  usé  que  nulz  autres,  comme  il  y  eut 

1  Ce  furent  les  princes  qui  fondèrent  la  ville  de  Cyrene.  Amyot. 

-  Strabon,  liv.  XVII,  pag.  1146,  et  Pline,  liv.  VI,  ch.  30,  le 
nomment  Lathurus;  et  on  trouve  dans  quelques  manuscrits  de 
riutarque,  Lathyrus,  mot  qui  signifie  une  espèce  de  petits  pois; 
ainsi  ce  surnom  pourrait  revenir  à  celui  de  Cicéron. 

un  Metellus  qui  fut  surnommé  Diadematus,  c'est 
à  dire,  le  bandé,  pour  ce  qu'il  porta  longuement 
un  bandeau  à  l'entour  de  sa  teste,  à  cause  d'un 
ulcère  qu'il  avoit  au  front  :  et  en  eut  un  autre 
de  la  mesme  famille  qui  fut  appelle  Celer,  c'est 
à  dire,  prompt,  à  cause  qu'en  bien  peu  de  jours, 
après  la  mort  de  son  père,  il  feit  veoir  au  peuple 
des  combats  de  gladiateurs,  c'est  à  dire,  d'escri- 
meurs à  oultrance,  dont  on  trouva  l'appareil 
pour  la  briefveté  du  temps  admirable.  Les  autres 
ont  eu  des  surnoms  tirez  de  quelque  accident  de 
leur  naissance,  comme  encore  jusques  aujourdhuy 
ilz  appellent  Proculeius  celuy  qui  naist,  son  père 
estant  absent  en  voyage  loingtain,  et  Posthu- 
mius  celuy  qui  naist  après  la  mort  de  son  père  :  et 
quand  de  deux  frères  jumeaux  l'un  meurt  et  l'autre 
survit,  le  survivant  s'appelle  Vopiscus.  Aussi 
imposent  ilz  bien  souvent  des  surnoms  pris  de 
quelque  marque  et  accident  du  corps,  comme 
Sylla,  c'est  à  dire,  couperosé1  :  Niger,  noir  :  Rufus, 
roux  :  Caecus,  aveugle  :  Claudius,  boitteux  :  faisans 
en  cela,  sagement,  d'accoustumer  les  hommes  à 
n'estimer  point  que  la  perte  de  la  veuë,  ny  autres 
tclz  accidents  fortuits,  qui  peuvent  advenir  aux 
personnes,  soyent  choses  reprochables  ny  hon- 
teuses, ains  à  y  respondre  franchement,  comme  à 
leurs  vrais  et  propres  noms,  quand  on  les  nomme 
par  telles  appellations  :  mais  plus  ample  discours 
sur  ceste  matière  seroit  mieulx  convenable  à  un 
autre  traitté  qu'à  cestuy-cy. 

1  Toutefois  Sextus  Pompeius  escrit,  que  les  hommes  bruns 
s'appelloyent  Sullae.  Amyot. 

XVI.  Au  demourant  ceste  guerre  achevée,  les 
flatteurs  du  commun  populaire  suscitèrent  de  rechef 
une  autre  sédition,  sans  qu'ilz  en  eussent  aucune 
nouvelle  occasion,  ny  matière  de  se  plaindre 
qui  fust  juste  :  car  ilz  fondèrent  leur  seconde  muti- 
nation  à  l'encontre  des  nobles  et  patriciens,  sur 
les  maulx  et  malheurs  qui  estoyent  nécessaire- 
ment ensuyviz  de  leurs  divisions  et  séditions 
passées,  pource  que  la  plus  part  du  territoire  de 
Rome  estoit  demouré  sans  cultiver  ny  ensemencer, 
et  si  n'avoit.on  pas  eu  temps  ny  moyen  de  faire 
venir  des  bledz  d'ailleurs,  à  cause  des  guerres  : 
au  moyen  dequoy  la  charte  y  estoit  très  grande. 
Ainsi  voyans  ces  harengueurs,  qui  alloyent  gai- 
gnans  la  bonne  grâce  du  menu  peuple,  par  telles 
flatteries,  qu'il  y  avoit  faulte  de  bledz  en  la  ville, 
et  quand  bien  il  y  en  eust  eu,  que  le  commun  peu- 
ple n' avoit  point  d'argent  pour  en  achepter,  ilz 
commencèrent  à  semer  des  bruits  faulx,  et  propos 
calumnieux  à  l'encontre  des  nobles,  que  pour  se 
venger  du  pauvre  peuple  ilz  avoyent  expressé- 
ment procuré  et  moyené  que  ceste  grande  charte 
advinst. 

XML  D'avantage,  sur  ces  entrefaittes  arri- 
vèrent des  ambassadeurs  de  la  ville  de  Velitres, 
lesquelz  offrirent  leur  ville  au  peuple  Romain,  et 
prièrent  que  Ion  y  envoyast  de  nouveaux  habitans 
pour  la  repeupler,  pource  que  la  pestilence  y  avoit 
esté  si  cruelle,  et  y  avoit  fait  mourir  tant  de  gens, 
qu'il  n'y  estoit  pas  demouré  la  dixième  partie  du 
peuple  qui  avoit  accoustumé  d'y  estre.  Si  pen- 
serent  les  plus  sages,  que  ceste  nécessité  de  ceulx 


CORIOLAKUS  401 

de  V<  litres  venoit  bien  à  propos,  estimans  estre 
nécessaire,  en  si  grande  faulte  de  vivres,  de  des- 
charger un  peu  la  ville  de  Rome  du  grand  nombre 
des  habitans  qui  y  estoyent  :  et  si  pensoyent  bien 
amortir  par  mesme  moyen  ceste  nouvelle  sédition, 
en  nettoyant  la  ville  des  plus  séditieux  et  plus 
mutins,  ne  plus  ne  moins  que  d'une  superfluité  de 
mauvais  humeurs  qui  causoyent  ceste  maladie. 
Parquoy  les  consulz  feirent  un  rolle  de  ceulx  qu'ilz 
cntendoyent  envoyer  à  Velitres,  pour  y  habiter 
par  forme  de  colonie,  et  feirent  aussi  tout  ensemble 
une  levée  des  autres,  qui  demouroyent  à  Rome, 
pour  aller  contre  les  Volsques,  esperans  appaiser 
par  le  moyen  de  la  guerre  au  dehors,  les  séditions 
et  dissensions  du  dedans,  et  cuidans  que  quand 
ilz  se  trouveroyent  en  armes  dedans  un  mesme 
camp,  en  mesmes  affaires,  et  en  mesmes  dangers, 
les  pauvres  parmy  les  riches,  et  les  roturiers  parmy 
les  nobles,  ilz  en  vivroyent  plus  paisiblement  et  plus 
amiablement  les  uns  avec  les  autres.  Mais  Sicinius 
et  Brutus  deux  populaires  harengueurs  s'opposèrent 
à  l'un  et  à  l'autre,  crians  que  les  nobles,  en  ce 
faisant,  couvroyent  la  plus  inhumaine  cruaulté 
du  monde  soubs  le  doulx  et  gracieux  nom  de 
colonie,  pource  qu'ilz  envoyoyent  leurs  pauvres 
citoyens  en  une  ville  infecte  de  mauvais  air  et 
pestilent,  pleine  de  corps  morts  non  enterrez,  pour 
demourer  en  la  garde  d'un  dieu  estranger,  qui  si 
cruellement  avoit  persécuté  les  siens  :  ce  qui  estoit 
tout  autant,  que  s'ilz  les  alloyent  précipiter  en 
un  abysme  de  malédiction  :  et  puis,  comme 
s'il  ne  leur  suhisoit  pas  de  faire  mourir  aucuns 

de  leurs  pauvres  citoyens  de  faim,  et  jetter  les 
autres  à  l'abandon  de  la  peste,  encore  leur  susci- 
toyent  ilz  une  guerre  vouluntaire,  à  fin  qu'il  n'y 
eust  espèce  de  misère  et  de  mal,  dont  le  pauvre 
peuple  Romain  ne  fust  affligé,  pour  ce  qu'il  se 
lassoit  de  servir  aux  riches. 

XVÏÏI.  Le  commun  peuple  estant  abreuvé  de 
telz  langages,  ne  vouloit  point  comparoir  quand  on 
l'appelloit  delà  part  des  consulz  pour  faire  les  rolles 
de  ceulx  qui  auroyent  à  aller  à  la  guerre,  et  estoit 
aussi  fort  degousté  de  ceste  nouvelle  colonie, 
tellement  que  le  sénat  ne  sçavoit  où  il  en  estoit. 
Mais  Martius,  qui  avoit  ja  acquis  réputation  grande, 
et  estoit  homme  de  cueur,  avec  ce  qu'il  estoit 
estimé  et  honoré  de  tous  les  plus  gros  de  la  ville, 
se  meit  à  faire  teste  et  à  résister  ouvertement  à 
ces  flatteurs  de  la  commune  :  et  quant  au  repeuple- 
ment de  la  ville  de  Velitres,  encore  le  feirent  ilz, 
en  contraignant  de  partir  soubs  grosses  peines 
à  qui  desobeïroit,  ceulx  ausquelz  il  estoit  escheut 
par  le  sort  d'y  devoir  aller  :  mais  quant  à  la  guerre, 
le  peuple  n'y  vouloit  aucunement  entendre.  Par- 
quoy  Martius  prenant  avec  luy  ses  dependans,  et 
ceulx  qu'il  peut  induire  par  bonnes  paroles  à  le 
suyvre,  alla  courir  tout  le  territoire  des  Antiates, 
où  il  trouva  force  bledz,  et  y  gaigna  une  grande 
quantité  de  butin,  tant  de  bestail  que  de  personnes 
prisonnières,  qu'il  en  emmena,  sans  qu'il  en  re- 
teinst  chose  quelconque  pour  soy  :  et  puis  remena 
sains  et  saufs  à  Rome  ceulx  qui  estoyent  allez 
quand  et  luy,  tous  riches  et  chargez  de  pillage, 
dont  les  autres  qui  estoyent  demourez  à  Rome,  se 

repentirent  bien  de  ce  qu'ilz  ne  l'avoyent  sum-, 
et  portans  envie  à  ceulx  qui  y  avoyent  si  bien 
fait  leurs  besongnes,  en  vouloyent  aussi  mal  à 
Martius,  ayans  grand' despit  de  veoir  sa  réputa- 
tion et  son  crédit  aller  ainsi  tous  les  jours  de  plus 
en  plus  en  avant,  à  cause  qu'ilz  estimoyent  que 
c'estoit  au  préjudice  de  la  puissance  du  peuple. 

XIX.  Peu  de  temps  après,  il  vint  à  demander 
le  consulat,  et  fleschissoit  desja  la  commune  à 
sa  requeste,  ayant  aucunement  honte  de  rebuter 
et  esconduire  un  personnage  en  noblesse  de  sang,  et 
en  prouesse  de  sa  personne,  le  premier  de  toute 
la  ville,  et  mesmement  qui  leur  avoit  fait  tant 
et  de  si  grands  services  :  car  la  coustume  estoit 
lors  à  Rome,  que  ceulx  qui  poursuyvoyent  aucun 
magistrat  et  office  public,  quelques  jours  durans 
se  trouvassent  sur  la  place,  ayans  seulement 
une  robbe  simple  sur  eulx,  sans  saye  dessoubs, 
pour  prier  et  requérir  leurs  citoyens  de  les  avoir 
pour  recommandez  quand  ce  vi  en  droit  au  jour 
de  l'élection,  soit  qu'ilz  le  feissent,  ou  pour  émou- 
voir le  peuple  d'avantage  le  prians  en  si  humble 
habit,  ou  pour  pouvoir  monstrer  les  cicatrices 
des  coups  qu'ilz  avoyent  receuz  es  guerres  pour 
la  chose  publique,  comme  certaines  marques  et 
tesmoignages  de  leur  prouesse.  Car  il  ne  fault 
penser  que  ce  fust  pour  crainte  et  souspeçon  du 
menu  populaire  qu'il  ne  se  laissast  corrompre 
aux  poursuyvans  par  distribution  d'argent,  que 
Ion  faisoit  ainsi  venir  les  poursuyvans  sur  la  place 
en  robbe  simple,  tous  desceincts,  et  sans  saye 
dessoubs,  pour  faire  leur  brigue  :  car  ce  a  este 

bien  tard  et  fort  long  temps  depuis,  que  le  vendre 
et  l'achepter  sont  entrevenus  es  élections  des  magis- 
trats, et  que  les  voix  et  suffrages  des  elisans  se 
sont  acheptez  à  pris  d'argent.  Mais  aussi  depuis 
que  ceste  corruption  a  une  fois  commencé  es 
élections  des  offices,  elle  est  passée  de  main  en 
main  jusques  aux  sentences  des  juges,  et  jusques 
aux  gens  de  guerre  :  tant  qu'à  la  fin  elle  a  esté 
cause  de  réduire  la  chose  publique  en  monar- 
chie, en  asservant  et  assubjettissant  les  armes 
mesmes  à  l'argent.  Pourtant  me  semble  il,  que 
celuy  ne  parla  point  sans  raison,  qui  dit  que,  «  Qui 
«  premier  feit  des  banquets  et  donna  de  l'argent  au 
«  menu  peuple,  fut  celuy  qui  luy  osta  son  autho- 
«  rite  et  ruina  la  chose  publique.  »  Mais  ce  mal  là 
se  coula  peu  à  peu,  et  gaigna  secrettement  sans  estre 
de  long  temps  cogneu  à  Rome  :  car  Ion  ne  sçait 
pas  qui  fut  le  premier  qui  y  achepta  et  corrompit 
les  voix  du  peuple  par  argent,  ny  les  sentences 
des  juges  :  mais  à  Athènes  on  tient,  que  celuy 
qui  premier  donna  de  l'argent  aux  juges  pour 
les  corrompre,  fut  Anytus  filz  d'Anthemion,  en- 
viron la  fin  de  la  guerre  Peloponesiaque,  estant 
accusé  de  trahison  pour  la  reddition  du  fort  de 
Pyle,  lors  que  l'aage  doré  impollu  et  entier  regnoit 
encore  es  jugemens  à  Rome. 

XX.  Martius  donques  suyvant  ceste  coustume, 
monstroit  plusieurs  cicatrices  sur  sa  personne  des 
bleceures  receuès  en  plusieurs  battailles  par  l'es- 
pace de  dixsept  ans  qu'il  avoit  continuellement 
tousjours  esté  le  premier  à  la  guerre  :  tellement  qu'il 
n'y  avoit  celuy  du  peuple,  qui  n'eust  en  soy  mesme 

honte  de  refuser  un  si  vertueux  homme,  et  s'entre- 
disoyent  les  uns  aux  autres,  qu'il  falloit,  comment 
que  ce  fust,  l'élire  consul.  Mais  quand  ce  vint  au 
jour  de  l'élection,  que  Martius  descendit  en  grande 
magnificence  sur  la  place,  accompagné  de  tout 
le  sénat,  et  ayant  tous  les  plus  nobles  de  la  ville 
à  Tentour  de  luy,  qui  poursuyvoient  de  le  faire 
élire  consul,  avec  plus  chaude  instance  que  chose 
qu'ilz  eussent  onques  attentée,  adonc  l'amour 
et  la  bienvueillance  de  la  commune  commencea 
se  tourner  en  envie  et  en  haine,  avec  ce  qu'ilz 
craignoyent  de  mettre  ce  magistrat  de  souveraine 
puissance  entre  les  mains  d'un  personnage  si  par- 
tial pour  la  noblesse,  et  qui  avoit  tant  de  crédit 
et  d'authorité  entre  les  patriciens,  de  peur  qu'il 
ne  voulust  oster  au  peuple  entièrement  toute 
sa  liberté  :  pour  lesquelles  considérations  ilz 
refuzerent  à  la  fin  Martin-,  et  furent  deux  autres 
poursuyvans  déclarez  consulz  :  dequoy  le  sénat 
fut  fort  desplaisant,  et  estima  la  honte  de  ce  refus 
luy  estre  plus  tost  faitte,  que  non  pas  à  Martius  : 
lequel  la  prit  encore  plus  aigrement,  et  la  porta 
plus  impatiemment,  pource  qu'il  se  laissoit  le 
plus  souvent  aller  à  la  cholere  et  à  une  obstinée 
opinia  1  omme   si    c'eust    esté   grandeur   de 

courage  et  magnanimité,  n'avant  pas  celle  gravité; 
celle  froideur  et  doul<  eur  tempérée  par  le  juge- 
ment de  bonne  doctrine  et  de  raison,  qui  e-t 
nécessairement  requise  à  un  gouverneur  d'estat 
politique,  et  n'entendant  |  la  chose  de  ce 

monde,  que  plus  doibt  éviter  un  homme  qui  se 
veult   mesler   du  gouvernement   d'une  chose .  pu- 

blique,  et  converser  entre  les  hommes,  est  l'opi- 
niastreté,  laquelle,  comme  dit  Platon l,  demeure 
avec  la  solitude,  c'est  à  dire,  que  ceulx  qui  se 
aheurtent  obstineement  à  leurs  opinions,  et  ne  se 
veulent  jamais  accommoder  à  autruy,  demeurent 
à  la  fin  tous  seuls  :  car  il  fault  que  qui  veult  vivre 
au  monde,  se  rende  amateur  de  patience,  de  laquelle 
aucuns  mal  advisez  se  moquent. 

XXL  Aussi  Martius  estant  homme  ouvert  de 
sa  nature  et  entier,  et  qui  ne  fleschissoit  jamais, 
comme  celuy  qui  estimoit  que  vaincre  tousjours 
et  venir  au  dessus  de  toutes  choses  fust  acte  de 
magnanimité,  non  pas  d'imbécillité  et  de  foiblesse, 
laquelle  poulse  hors  de  la  plus  débile  et  plus  pas- 
sionnée partie  de  l'ame  le  courroux,  ne  plus  ne 
moins  que  la  matière  d'une  apostume,  il  se  retira 
en  sa  maison  plein  d'ire,  de  despit  et  d'amer- 
tume de  cholere  à  l'encontre  du  peuple,  là  où  tous 
les  jeunes  gentilzhommes,  mesmement  ceulx  qui 
estoyent  les  plus  courageux,  et  qui  avoyent  les 
esprits  et  les  cueurs  plus  élevez  pour  la  noblesse 
de  leurs  maisons,  le  suy virent,  ayans  bien  accous- 
tumé  de  tout  temps  de  l'accompagner  et  honorer  : 
mais  encore  plus  alors  ils  se  rengerent  autour  de 
luy,  et  luy  faisans  compagnie  mal  à  propos, 
luy  aigrirent  et  enflammèrent  sa  cholere  encore 
d'avantage,  en  se  plaignant  et  se  doulant  avec  luy 
du  tort  qu'on  luy  avoit  fait,  pource  que  c'estoit 
leur  capitaine  et  leur  maistre  qui  les  conduisoit  à 
la  guerre,  et  leur  enseignoit  tout  ce  qui  appartient 
à  la  discipline  militaire,  allumant  tout  doulcement 

1  Dans  sa  lettre  à  Dion,  tome  III,  p.  321. 

une  contention  d'honneur  et  jalousie  de  vertu 
entre  eulx,  sans  envie,  en  louant  ceulx  qui  fai- 
soyent  bien. 

XXII.  En  ces  entrefaites  arriva  grande  quantité 
de  bledz  à  Rome,  qui  avoyent  esté  partie  acheptez 
en  Italie,  et  partie  envoyez  de  la  Sicile  en  don  par 
Gelon  le  tyran  de  Syracuse,  tellement  que  plusieurs 
en  conceurent  bonne  espérance,  s'attendans  que 
quand  et  la  charte  des  vivres  deust  aussi  cesser  la 
sédition  civile.  Si  fut  incontinent  le  sénat  assemblé, 
et  le  menu  peuple  tout  aussi  tost  espandu  à  l'entour 
du  palais,  où  le  conseil  se  tenoit,  attendant  la 
resolution  de  ce  qui  s'y  conclurroit,  se  promettant 
que  ce  qui  auroit  esté  achepté,  se  vendroit  à  fort 
bon  marché,  et  que  ce  qui  auroit  esté  donné,  se 
distribueroit  aussi  par  teste  sans  en  rien  faire 
payer,  mesmement  pource  qu'il  y  avoit  aucuns 
des  sénateurs,  qui  estoyent  à  ce  conseil,  qui 
suadoyent  d'ainsi  le  faire.  Mais  Martius  se  dressant 
en  piedz,  reprit  adonques  aigrement  ceulx  qui  en 
cela  vouloyent  gratiner  à  la  commune,  «les  ap- 
«  pellant  flatteurs  du  peuple  et  traistres  à  la 
«  noblesse,  et  disant  qu'ilz  nourrissoyent  et  cou- 
«  voyent  à  l'encontre  d'eulx  mesmes  de  mauvaises 
«semences  d'audace  et  d'insolence,  qui  ja  avoyent 
«  esté  jettées  parmy  le  peuple,  lesquelles  ilz 
«  devoyent  plus  tost  avoir  estouffées  et  suffo- 
«  quées  à  leur  n  ,   s'ilz  eussent   esté  bien 

«  conseillez,  non  pas  endurer  que  le  peuple  se 
«  fortifiast  à  leur  préjudice  par  un  magistrat  de 
«  si  grande  puissance  et  authorité,  que  celuy  qu'on 
«  leur    avoit    concédé,    attendu    qu'il    leur    estoit 

desja  redoubtable,  par  ce  qu'il  obtenoit  tout 
ce  qu'il  vouloit,  et  ne  faisoit  rien  s'il  ne  luy 
plaisoit,  et  n'obeïssoit  plus  aux  consulz,  ains 
vivoit  en  toute  licence  sans  recognoistre  aucun 
supérieur,  qui  luy  commandast,  sinon  les  chefz 
mesmes  et  autheurs  de  leurs  partialitez  qu'il 
appelloit  ses  magistrats.  Pourtant  disoit  il, 
que  ceulx  qui  conseilloyent  et  estoyent  d'advis 
que  Ion  feist  des  données  publiques,  et  distribu- 
tions gratuites  de  blez  à  la  commune,  ainsi 
comme  Ion  faisoit  es  citez  grecques,  où  le  peuple 
avoit  plus  absolue  puissance,  ne  faisoyent  autre 
chose  que  nourrir  la  désobéissance  du  commun 
populaire,  laquelle  en  fin  de  compte  se  termi- 
neroit  à  la  ruine  totale  de  la  chose  publique  : 
car  ja  ne  penseront  ilz  pas  que  ce  soit  en  recom- 
pense de  leurs  services,  veu  qu'ilz  sçavent  bien 
que  tant  de  fois  ilz  ont  refusé  d'aller  à  la  guerre 
quand  il  leur  a  esté  commandé  :  ny  de  leurs 
mutineries,  quand  ilz  s'en  sont  allez  d'avec  nous, 
en  quoy  faisant  ilz  ont  trahy  et  abandonné  leur 
païs  :  ny  des  calumnies  que  leurs  flatteurs  leur 
ont  mis  en  avant,  et  que  eulx  ont  approuvées 
et  receuës  à  l'encontre  du  sénat  :  ains  ne  fau- 
dront  pas  d'estimer  que  nous  leur  donnons  et 
concédons  cela  en  chalant  la  voile,  pource  que 
nous  les  craignons,  et  que  nous  les  flattons,  de 
manière  que  leur  désobéissance  en  ira  tousjours 
augmentant  de  pis  en  pis,  et  ne  cesseront  jamais 
usciter  nouveaux  mutinemens  et  nouvelles 
«  séditions.  Pourtant  seroit-ce  à  nous  une  trop 
«  grande  folie  d'ainsi  le  faire  :  ains,  au  contraire, 

«  si  nous  sommes  sages,  nous  leur  devons  oster 
«  leur  tribunat,  qui  est  tout  évidemment  la  des- 
«  traction  du  consulat,  et  la  division  de  ceste 
«  ville,  laquelle  par  ce  moyen  n'est  plus  une, 
«  comme  elle  souloit  estre,  ains  vient  à  estre 
<<  démembrée  en  deux  partialitez,  qui  entretien- 
<-  dront  tousjours  discorde  et  dissention  entre 
«  nous,  et  jamais  ne  permettront  que  nous  re- 
«  tournions  en  union  d'un  mesme  corps.  » 

XXIII.  En  déduisant  ces  raisons,  et  plusieurs 
autres  semblables,  Martius  eschauffa  merveilleuse- 
ment en  son  opinion  tous  les  jeunes  hommes,  et 
presque  tous  les  riches,  de  manière  qu'ilz  crioyent 
qu'il  estoit  seul  en  toute  la  ville  qui  ne  fleschissoit 
ny  ne  flattoit  point  le  menu  populaire.  Seulement 
y  en  avoit  il  quelques  uns  des  vieux  qui  luy  con- 
tredisoyent,  se  doubtans  bien  qu'il  en  pourrait 
advenir  quelque  inconvénient,  comme  il  n'en  ad- 
vint aussi  rien  de  bon  :  pource  que  les  tribuns  du 
peuple,  qui  estoyent  presens  à  ceste  consultation 
du  sénat,  quant  ilz  veirent  que  l'opinion  de  Martius 
à  la  pluralité  des  voix  l'emportoit,  se  jetterent 
hors  du  sénat  emnry  la  tourbe  de  la  commune, 
crians  au  peuple  à  l'aide,  et  que  Ion  s'assemblast 
pour  les  secourir.  Si  se  feit  incontinent  une  tumul- 
tueuse assemblée  de  peuple,  en  laquelle  publique- 
ment furent  recitez  les  propos  que  Martius  avoit 
tenuz  au  sénat  :  dont  la  commune  se  mutina  si 
fort,  qu'il  s'en  fallut  bien  peu,  que  sur  l'heure 
mesme  elle  n'allast  en  fureur  courir  sus  à  tout  le 
sénat  :  mais  les  tribuns  jetterent  toute  la  charge 
sur  Martius  seulement,  et  quand  et  quand  l'en- 

voyerent  sommer  par  leurs  sergens,  qu'il  eust  à 
comparoir  tout  promptement  en  personne  devant 
le  peuple,  pour  y  respondre  des  paroles  qu'il  avoit 
dittes  au  sénat. 

XX1Y.  Martius  rechassa  fièrement  les  officiers 
qui  luy  feirent  ceste  sommation  :  et  adonc  eulx 
mesmes  y  allèrent  en  personnes,  accompagnez  des 
c-ediles  pour  l'amener  par  force  :  et  de  faict  meirent 
les  mains  sur  luy  :  mais  les  nobles  patriciens  se 
bendans  à  l'entour  de  luy,  repoulserent  les  tribuns 
arrière,  et  battirent  à  bon  esciant  les  asdiles  :  et 
pour  lors  la  nuict,  qui  survint  là  dessus,  appaisa 
le  tumulte.  Mais  le  lendemain  au  matin  les  consulz 
voyans  le  peuple  mutiné  accourir  de  toutes  parts 
en  la  place,  eurent  peur  que  toute  la  ville  n'en 
tumbast  en  combustion,  et  assemblans  le  sénat 
à  grande  haste  remonstrerent  qu'il  falloit  adviser 
d'appaiser  le  peuple  par  doulces  paroles,  et  l'ad- 
doulcir  par  quelques  gracieux  décrets  en  sa  fa- 
veur :  et  que  s'ilz  estoyent  sages,  ilz  devoyent 
penser  qu'il  n'estoit  pas  lors  saison  de  s'opiniastrer, 
ny  de  contester  et  combattre  pour  l'honneur  à 
rencontre  d'une  commune,  pource  qu'ilz  estoyent 
tumbez  en  un  poinct  de  temps  fort  dangereux, 
et  où  ilz  avoyent  besoing  de  se  gouverner  discrette- 
ment,  en  y  donnant  quelque  provision  amiable,  et 
promptement.  La  plus  grande  partie  des  sénateurs 
qui  assistèrent  à  ce  conseil  trouva  ceste  opinion 
la  plus  saine,  et  s'y  accorda  :  au  moyen  dequoy 
les  consulz  sortans  hors  du  sénat  allèrent  parler 
au  peuple  le  plus  doulcement  et  le  plus  gracieuse- 
ment qu'ilz  peurent,  et  addoulcirent  la  fureur  de 

son  courroux,  en  justifiant  le  sénat  des  calumnies 
que  Ion  luy  mettoit  sus  à  tort,  et  usant  de  mode- 
ration  grande  à  leur  remonstrer  et  les  reprendre 
des  faultes  qu'ilz  avoyent  faittes.  Au  demourant 
quant  à  la  vente  des  bledz,  ilz  leur  promirent  que 
pour  le  pris  ilz  n'auroyent  point  de  différent  avec 
eulx. 

XXV.  Ainsi  estant  la  plus  part  du  peuple 
appaisée,  et  donnant  à  cognoistre  par  le  bon  si- 
lence qu'il  faisoit,  et  la  paisible  audience  qu'il 
donnoit,  qu'il  se  rendoit,  et  a  voit  aggreable  ce 
que  les  consulz  disoyent,  les  tribuns  du  peuple 
se  levèrent  adonc,  qui  dirent,  que  puis  que  le 
sénat  se  rengeoit  à  la  raison,  le  peuple  aussi  de 
son  costé,  entant  que  besoin  seroit,  réciproquement 
luy  cederoit  :  mais  nonobstant  qu'il  falloit  que 
Martius  vinst  en  personne  respondre  sur  ces 
articles,  «  S'il  avoit  pas  suscité  et  sollicité  le 
«  sénat  de  changer  Testât  présent  de  la  chose 
«  publique,  et  oster  au  peuple  l'authorité  souve- 
c  raine  :  Si  ayant  esté  appelle  en  justice  de  par 
«  eulx,  il  avoit  pas  par  contumace  desobeï  :  Si 
«  finablement  il  avoit  pas  battu  et  ouït  ragé  les 
«  asdiles  sur  la  place  mesme  devant  tout  le  monde  : 
c  et  si  en  ce  faisant  il  avoit  pas,  tant  qu'en  luy 
«  estoit,  suscité  une  guerre  civile,  et  induit  ses 
«  citoyens  à  prendre  les  armes  les  uns  contre  les 
«  autres.  »  Ce  qu'ilz  disoyent  à  Tune  de  ces  deux 
fins,  ou  que  Martius  contre  son  naturel  fust  con- 
traint de  s'humilier,  et  abaisser  la  haultaineté  et 
fierté  de  son  cueur  :  ou  bien,  s'il  persevcroit  en 
son  naturel,  qu'il  inïtast  si  asprement  la  fureur 

du    peuple    encontre   luy,    qu'il    n'y    eust   jamais 

plus  moyen  de  le  reconcilier  :  ce  qu'ilz  esperoyent 

devoir   plus   tost   advenir   qu'autrement    :    et   ne 

falloyent  point  à  bien  deviner,  veu  le  naturel  du 

personnage. 

XXVI.  Car  il  se  présenta  comme  pour  respondre 
à  ce  qu'on  luy  mettoit  sus,  et  le  peuple  se  teut  et 
luy  donna  coye  audience  pour  ouir  ses  raisons  : 
mais  au  lieu  qu'il  s'attendoit  d'ouir  des  paroles 
humbles  et  suppliantes,  il  commencea,  non  seule- 
ment à  user  d'une  franchise  de  parler,  qui  de  soy 
mesme  est  odieuse,  et  qui  sentoit  plus  son  accusa- 
tion que  sa  libre  défense,  ains  avec  un  ton  de  voix 
forte,  et  un  visage  rébarbatif  monstra  une  asseu- 
rance  approchante  de  mespris  et  de  contemne- 
ment  :  dont  le  peuple  s'aigrit  et  irrita  fort  aspre- 
ment  contre  luy,  monstrant  bien  qu'il  avoit  grand 
despit  de  l'ouir  ainsi  bravement  parler,  et  qu'il 
ne  le  pouvoit  plus  souffrir.  Et  lors  Sicinius  le  plus 
violent  et  le  plus  audacieux  des  tribuns  du  peuple, 
après  avoir  un  peu  conféré  tout  bas  avec  ses  autres 
compagnons,  prononcea  tout  hault  en  public, 
que  Martius  estoit  condemné  par  les  tribuns  à 
mourir  :  et  à  l'instant  mesme  commanda  aux 
aediles  qu'ilz  le  saisissent  au  corps,  et  le  menassent 
tout  promptement  au  chasteau  sur  la  roche  Tar- 
,  pour  de  là  le  précipiter  du  hault  en  bas. 

XXY1I.  Quand  les  aedik-s  vindrent  à  mettre  les 
mains  sur  Martius  pour  exécuter  le  commandement 
qui  leur  estoit  fait,  il  y  eut  plusieurs  du  peuple 
mesme  à  qui  le  faict  sembla  trop  violent  et  cruel  : 
mais  les  nobl<  pouvans  plus  contenir,  ains 

est  ans  par  cholere  transportez  hors  d'eulx  mesmes, 
accoururent  celle  part  avec  grands  cris  pour  le 
recourir,  et  repoulsans  ceulx  qui  le  vouloyent 
saisir  au  corps,  l'enfermèrent  au  milieu  d'eulx,  et 
y  en  eut  quelques  uns  d'entre  eulx  qui  tendirent 
les  mains  joinctes  à  la  multitude  du  peuple,  en 
les  suppliant  de  ne  vouloir  pas  procéder  si  rigou- 
reusement  :  mais  les  paroles  ny  les  cris  ne  servoyent 
de  rien,  tant  le  tumulte  et  le  desordre  estoit  grand, 
jusques  à  ce  que  les  parents  et  amis  des  tribuns, 
ayans  ad  visé  entre  eulx  qu'il  seroit  impossible 
d'emmener  Martius  pour  le  punir  comme  il  avoit 
esté  condemné,  sans  grand  meurtre  et  grande 
occision  des  nobles,  leur  remonstrerent  et  persua- 
dèrent, qu'ilz  ne  procédassent  point  à  ceste  exé- 
cution ainsi  extraordinairement  et  violentement, 
en  faisant  mourir  un  tel  personnage,  sans  luy  faire 
preallablement  son  procès,  et  y  garder  forme  de 
justice,  et  qu'ilz  en  remeissent  le  jugement  aux 
voix  et  suffrages  du  peuple. 

XXVIII.  Adonc  Sicinius  s'arrestant  un  peu  sur 
soy,  demanda  aux  patriciens,  pour  quelle  raison 
ilz  ostoyent  Martius  d'entre  les  mains  du  peuple 
qui  en  vouloit  faire  la  punition  :  et  au  contraire 
les  patriciens  luy  demandèrent,  pour  quelle  raison 
ilz  vouloyent  eulx  mesmes  faire  mourir  ainsi  cruel- 
lement  et  meschamment  l'un  des  plus  hommes  de 
bien  et  des  plus  vertueux  de  la  ville,  sans  y  garder 
forme  de  justice,  ne  qu'il  eust  esté  judiciellement 
ouy  et  condemné.  «  Or  bien,  dit  adonc  Sicinius, 
«  s'il  ne  tient  qu'à  cela,  ne  prenez  point  là  dessus 
«  occasion  ny  couleur  de  querelle  et  de  sédition 

«  civile  à  rencontre  du  peuple  :  cai  il  vous  ottroye 
«  ce  que  vous  demandez,  que  son  procès  luy  soit 
«  fait  judiciellement.  Pourtant  nous  te  donnons 
«  assignation,  dit  il,  en  addressant  sa  parole  à 
a  Martius,  à  comparoir  devant  le  peuple  au  troi- 
«  sieme  jour  de  marché  prochainement  venant, 
«  pour  te  justifier  et  prouver  que  tu  n'as  point 
«  forfait  :  sur  quoy  le  peuple  par  ses  voix  donnera 
«  la  sentence.  »  Les  nobles  se  contentèrent  pour 
lors  de  cest  appoint ement,  et  leur  suffit  de  pouvoir 
emmener  Martius  à  sauveté. 

XXIX.  Ce  pendant  en  l'espace  de  temps  qu'il  y 
avoit  jusques  au  troisième  jour  de  marché  prochain 
après,  pource  que  le  marché  se  tient  à  Rome  de 
neuf  en  neuf  jours,  et  l'appelle  Ion  pour  ceste 
cause  en  latin  Nundinse,  survint  la  guerre  contre 
les  Antiates,  laquelle  leur  donna  espérance  de 
faire  aller  en  fumée  ceste  assignation,  .pensans 
que  ceste  guerre  deust  si  longuement  durer,  que 
l'ire  du  peuple  en  seroit  beaucoup  diminuée,  ou 
du  tout  amortie,  pour  les  affaires  et  empeschemens 
de  la  guerre.  Mais  au  contraire  l'appointement 
fut  incontinent  fait  avec  les  Antiates,  et  s'en 
retourna  le  peuple  à  Rome,  là  où  les  patriciens 
s'assemblèrent  et  tindrent  conseil  par  plusieurs 
fois  entre  eulx,  pour  adviser  comment  ilz  feroyent 
pour  n'abandonner  point  Martius,  et  ne  donner 
point  aussi  d'occasion  une  autre  fois  aux  tribuns 
de  mutiner  et  soublever  le  peuple.  Là  Appius 
Clodius,  qui  estoit  tenu  pour  l'un  des  plus  aspres 
adversaires  de  la  part  populaire,  leur  prédit  et 
protesta  qu'ilz  ruineroyent  l'authorité  du  sénat, 

et  perdroyent  la  chose  publique,  s'ilz  enduroyent 
que  le  peuple  eust  loy  et  authorité  de  pouvoir 
juger  les  nobles  à  la  pluralité  de  ses  voix.  Au  con- 
traire, les  plus  vieux  et  plus  populaires  d'entre 
les  nobles  disoyent  que  le  peuple,  lors  qu'il  se 
verroit  la  puissance  et  l'authorité  souveraine  de 
mort  et  de  vie  en  main,  ne  seroit  point  severe  ny 
cruel,  ains  plus  tost  doulx  et  humain,  et  que  ce 
n'estoit  point  pource  qu'il  mesprisast  les  nobles 
ny  le  sénat,  ains  pource  qu'il  pensoit  estre  luy 
mesme  mesprisé,  qu'il  vouloit  avoir,  comme  par 
un  reconfort  et  une  prérogative  d'honneur,  ceste 
puissance  de  juger  :  de  manière  qu'au  mesme 
instant  que  Ion  cederoit  l'authorité  de  juger  par 
leurs  voix,  ilz  poseroyent  toute  ire  et  toute  envie 
de  condemner. 

XXX.  Voyant  donques  Martius  le  sénat  en 
peine  de  se  resouldre  d'un  costé  pour  la  bonne 
affection  que  les  nobles  luyjportoyent,  et  de  l'autre 
costé  pour  la  crainte  qu'ilz  avoyent  du  peuple, 
il  demanda  tout  hault  aux  tribuns  dequoy  ilz 
entendoyent  le  charger  et  accuser.  Les  tribuns  luy 
respondirent  qu'ilz  vouloyent  monstrer  comme  il  as- 
piroit  à  la  tyrannie,  et  qu'ilz  prouveroyent  comme 
ses  actions  tendoyent  à  usurper  domination 
tyrannique  à  Rome.  Martius  adonc  se  levant  en 
pieds,  dit  «  qu'il  s'en  alloit  tout  de  ce  pas  pre- 
«  senter  vouluntairenunt  au  peuple  pour  se  justi- 
«  fier  de  ceste  imputation,  et  s'il  estoit  trouvé 
«  qu'il  y  eust  seulement  pensé,  qu'il  ne  refusoit 
«aucune  sorte  de  punition  :  moyenant,  dit  il, 
«  que  vous  ne  me   chargiez  que  de  cela,  et  que 

«  vous  ne  déceviez  point  le  sénat  ».  Hz  promeirent 
qu'aussi  ne  feroyent  ilz  :  et  soubs  ces  conditions 
fut  le  jugement  accordé,  et  le  peuple  assemblé  : 
là  où  tout  premièrement  les  tribuns  voulurent 
à  toute  force,  comment  qu'il  en  fust,  que  le  peuple 
procedast  à  donner  ses  voix  1  par  les  lignées,  et 
non  pas  par  les  centenes,  pource  qu'en  ceste 
manière,  la  multitude  des  pauvres  disetteux,  et 
toute  telle  canaille  qui  n'a  que  perdre,  et  qui  n'a 
regard  quelconque  de  l'honnesteté  devant  les  yeux, 
venoyent  à  avoir  plus  de  force  (à  cause  que  les 
voix  se  comptoyent  par  teste)  que  n'avoyent  les 
gens  de  bien  et  d'honneur,  qui  alloyent  à  la 
guerre,  et  qui  de  leurs  biens  soustenoyent  les 
charges  de  la  chose  publique  :  et  puis  laissans  le 
crime  de  la  tyrannie  affectée,  qu'ilz  n'eussent 
sceu  prouver,  ilz  commencèrent  de  rechef  à  mettre 
sus  les  propos  que  Martius  avoit  tenus  au  sénat, 
empeschant  que  Ion  ne  distribuast  du  bled  à 
vil  pris  au  menu  peuple,  et  suadant  au  contraire 
de  leur  oster  le  tribunat  :  et  pour  le  tiers  le  chargè- 
rent encore  d'un  nouveau  crime,  c'est  qu'il  n'avoit 
pas  rapporté  en  commun  le  butin  qu'il  avoit 
gaigné  à  courir  les  terres  des  Antiates,  ains  r avoit 
de  son  authorité  propre  distribué  entre  ceulx  qui 
avoyent  esté  quand  et  luy  en  ceste  course. 

XXXI.  Ce  fut,  à  ce  que  Ion  dit,  ce  dequoy 
Martius  se  trouva  le  plus  estonné,  pource  qu'il 
n'eust  jamais  estimé  que  Ion  luy  eust  deu  imputer 
cela  comme  crime  :  au  moyen  dequoy  il  ne  trouva 
point  sur  le  champ  de  défense  à  propos  pour  s'en 
Pat  tribus,  et  non  par  centuries. 

justiiier,  ains  se  meit  à  louer  ceulx  qui  avoyent 
esté  avec  luy  en  ceste  course  :  mais  ceulx  qui  n'y 
avoyent  point  esté,  se  trouvans  en  bien  plus 
grand  nombre,  crièrent  tant,  et  feirent  tant  de 
bruit,  qu'il  ne  peut  estre  ouy.  Finablement  quant 
ce  vint  à  recueillir  les  voix  et  suffrages  des  li- 
gnées, il  s'en  trouva  trois  de  plus  qui  le  condem- 
nerent,  et  fut  la  peine  de  leur  condemnation, 
bannissement  perpétuel  :  de  laquelle  sentence, 
après  qu'elle  fut  prononcée,  le  peuple  eut  si  grande 
joye,  que  jamais  pour  battaille  qu'il  eust  gaignée 
sur  ses  ennemis  il  n'avoit  esté  si  aise,  ny  n'en 
avoit  eu  le  cueur  si  élevé,  tant  il  s'en  alla  de  ceste 
assemblée  satisfait  et  resjouy. 

XXXII.  Mais  au  contraire,  le  sénat  en  demoura 
fort  desplaisant  et  fort  triste  :  se  repentant  manie- 
ment, et  se  passionnant  de  ce  que  plus  tost  il  ne 
s'estoit  résolu  de  faire  et  souffrir  toutes  choses, 
que  d'endurer  que  ce  menu  peuple  abusast  ainsi 
superbement  et  oultragcusement  de  son  authorité. 
Si  n'estoit  point  besoing  de  différence  de  veste- 
mens,  ny  d'autres  marques  extérieures,  pour  dis- 
cerner un  populaire  d'avec  un  patricien,  car  on  le 
cognoissoit  assez  au  visage  :  pource  que  celuy  qui 
avoit  chère  joyeuse,  estoit  de  la  part  du  peuple, 
et  celuy  qui  l'avoit  triste  et  melancholique,  estoit 
de  la  part  de  la  noblesse  :  excepté  Martius  seul, 
lequel  ny  en  sa  contenance,  ny  en  son  marcher, 
ny  en  son  visage,  ne  se  monstra  onques  estonné 
ny  ravalé  de  courage,  ains  entre  tous  les  autres 
gentilzhomnus  qui  se  tourmentoyent  de  sa  for- 
tune,  luy   seul   monstroit    au   dehors   n'en   sentir 

il  14 


418  VIES  DE  PLUTARQUE 

passion  aucune,  ny  avoir  compassion  quelconque 
de  soymesme  :  non  que  ce  fust  par  discours  de 
raison,  ou  par  tranquillité  de  meurs  qu'il  sup- 
portast  patiemment  et  modereement  son  infortune, 
ains  par  une  véhémence  de  despit,  et  d'un  appétit 
de  vengeance,  qui  le  transportoit  si  fort  qu'il 
sembloit  ne  sentir  pas  son  mal  :  ce  que  le  commun 
estime  n'estre  pas  douleur,  combien  que  ce  le 
soit  pourtant  :  car  quand  ceste  douleur  s'enflamme 
par  manière  de  dire,  alors  elle  se  tourne  en  despit, 
et  perd  adonc  celle  bassesse  lasche  et  langou- 
reuse qui  luy  est  naturelle  :  et  voilà  pourquoy 
celuy  qui  est  choleré  semble  remuant  et  actif, 
ne  plus  ne  moins  que  celuy  qui  a  la  fiebvre  semble 
chaleureux,  comme  si  l'ame  quand  l'homme  est  en 
telle  disposition  s'enfloit,se  grossissoit  ets'estendoit. 
XXXIII.  Et  qu'il  soit  vray  que  Martius  fust 
ainsi  lors  affectionné,  il  le  monstra  bien  tantost 
après  évidemment  par  ses  effects  :  car  retourné 
qu'il  fut  en  sa  maison,  après  avoir  dit  adieu  à 
sa  mère  et  à  sa  femme,  qu'il  trouva  plorantes  et 
lamentantes  à  haults  cris,  et  les  avoir  un  peu 
reconfortées  et  admonestées  de  porter  patiemment 
son  inconvénient,  il  s'en  alla  incontinent  droit  à 
la  porte  de  la  ville  accompagné  d'un  grand  nombre 
de  patriciens  qui  le  suy virent  jusques  là  :  et  de 
là  sans  prendre  chose  quelconque,  et  sans  requérir 
personne  de  rien  qui  soit,  s'en  alla  avec  trois 
ou  quatre  de  ses  adherens  seulement,  et  fut  quel- 
ques jours  en  ses  maisons  aux  champs  agité  ça 
et  là  de  divers  pensemens  telz  que  sa  cholere  les 
luy  pouvoit  subministrer  :  à  la  fin  ne  se  pouvant 

résoudre  à  rien  qui  luy  fust  honorable  ny  profi- 
table, ains  seulement  à  se  venger  des  Romains,  il 
proposa  de  leur  susciter  quelque  grosse  et  lourde 
guerre  de  leurs  plus  proches  voisins  :  si  pensa  que 
le  meilleur  seroit  de  tenter  premièrement  et  solli- 
citer les  Volsques,  sachant  qu'ilz  estoyent  encore 
puissans  et  d'hommes  et  de  biens,  et  qu'es  pertes 
qu'ilz  avoyent  nagueres  receues,  ilz  n'avoyent 
pas  tant  diminué  de  leurs  forces,  comme  ilz 
avoyent  augmenté  leur  rancune  et  leur  envie  de 
se  venger  des  Romains. 

XXXIV.  Or  y  avoit  il  en  la  ville  d'Antium  un 
personnage  nommé  Tullus  Aufidius,  lequel  tant 
pour  ses  biens  que  pour  sa  prouesse,  et  pour  la 
noblesse  de  sa  maison,  estoit  honoré  comme  un 
roy  entre  les  Volsques,  et  sçavoit  bien  Martius 
qu'il  luy  vouloit  plus  de  mal  qu'à  nul  autre  des 
Romains,  pource  que  souventefois  es  rencontres 
où  ilz  s'estoyent  trouvez  ilz  s'estoyent  menacez 
et  desfiez  l'un  l'autre,  et  comme  deux  jeunes 
hommes  courageux,  qui  avoyent  une  jalouzie  et 
émulation  d'honneur  entre  eulx,  avoyent  fait 
plusieurs  bravades  l'un  à  l'autre,  de  manière  que 
oultre  la  querelle  publique  ilz  avoyent  encore 
chargé  une  haine  particulière  l'un  contre  l'autre. 
Ce  neantmoins  considérant  que  ce  Tullus  estoit 
homme  de  grand  cueur,  et  qui  desiroit  plus  que 
nul  autre  des  Volsques,  trouver  quelque  moyen 
de  rendre  aux  Romains  la  pareille  des  maulx  et 
dommages  qu'ilz  leur  avoyent  faits,  il  feit  un  acte 
qui  tesmoigne  bien  ce  que  dit  un  poëte  ancien 
estre  véritable, 

Difficile  est  à  Tire  résister, 

Car  si  elle  a  de  quelque  chose  envie, 

Elle  ozera  hardiment  l'acheptcr 

De  son  sang  propre  au  péril  de  sa  vie. 

Aussi  feit  il  :  car  il  se  desguisa  d'une  robe,  et  prit 
un  accoustrement,  auquel  il  pensa  que  Ion  ne  le 
cognoistroit  jamais  pour  celuy  qu'il  estoit,  quand 
on  le  verroit  en  cest  habit,  et,  comme  dit  Homère 
d'Ulysses, 

Ainsi  entra  en  ville  d'ennemis  l. 

XXXV.  Il  estoit  ja  sur  le  seoir  quand  il  y  arriva, 
et  y  eut  plusieurs  gens  qui  le  rencontrèrent  par 
les  rues,  mais  personne  ne  le  recogneut.  Ains  s'en 
alla  il  droit  à  la  maison  de  Tullus,  là  où  de  primsault 
il  entra  jusques  au  fouyer,  et  illec  s'asseit  sans 
dire  mot  à  personne,  ayant  le  visage  couvert  et 
la  teste  affublée  :  dequoy  ceulx  de  la  maison  furent 
bien  esbahis,  et  neantmoins  ne  l'ozerent  faire 
lever  :  car  encore  qu'il  se  cachast,  si  recognoissoit 
on  ne  sçay  quoy  de  dignité  en  sa  contenance  et 
en  son  silence,  et  s'en  allèrent  dire  à  Tullus,  qui 
souppoit,  ceste  estrange  façon  de  faire.  Tullus  se 
leva  incontinent  de  table,  et  s'en  allant  devers 
luy,  luy  demanda  qui  il  estoit,  et  quelle  chose  il 
demandoit.  Alors  Martius  se  déboucha,  et  après 
avoir  demouré  un  peu  de  temps  sans  respondre, 
luy  dit  :  «  Si  tu  ne  me  cognois  point  encore,  Tullus, 
«  et  ne  crois  point  à  me  veoir,  que  je  sois  ceiuy 
«  que  je  suis,  il  est  force  que  je  me  decelle  et  me 
«descouvre    moymesme.    Je    suis    Caius    Maitius, 

1  Odyssée,  v.  24G. 

«  qui  ay  fait  et  à  toy  en  particulier,  et  à  tous  les 
«  Volsques  en  gênerai,  beaucoup  de  maulx,  les- 
«  quelz  je  ne  puis  nier  pour  le  surnom  de  Corio- 
«  lanus  que  j'en  porte  :  car  je  n'ay  recueilly  autre 
«  fruict,  ny  autre  recompense  de  tant  de  travaux 
«  que  j'ay  endurez,  ny  de  tant  de  dangers  ausquelz 
«  je  me  suis  exposé,  que  ce  surnom,  lequel  tes- 
«  moigne  la  malvueillance  que  vous  devez  avoir 
«  encontre  moy  :  il  ne  m'est  demouré  que  cela 
«  seulement,  tout  le  reste  m'a  esté  osté  par  l'envie 
«  et  l'oultrage  du  peuple  Romain,  et  par  la  las- 
«  cheté  de  la  noblesse  et  des  magistrats  qui  m'ont 
«  abandonné,  et  m'ont  souffert  dechasser  en  exil, 
«  de  manière  que  j'ay  esté  contraint  de  recourir 
«  comme  humble  suppliant  à  ton  fouyer,  non  ja 
«  pour  sauver  et  asseurer  ma  vie  :  car  je  ne  me 
«fusse  point  hazardé  de  venir  icy,  si  j'eusse  eu 
«  peur  de  mourir  :  mais  pour  le  désir  que  j'ay  de  me 
«  venger  de  ceulx  qui  m'ont  ainsi  chassé,  ce  que 
«  je  commence  desja  à  faire,  en  mettant  ma  per- 
«  sonne  entre  tes  mains.  Parquoy  si  tu  as  cueur  de 
«  te  ressentir  jamais  des  dommages  que  t'ont  fait 
«  tes  ennemis,  sers  toy  maintenant,  je  te  prie,  de 
«  mes  calamitez,  et  fais  en  sorte  que  mon  adver- 
«  site  soit  la  commune  prospérité  de  tous  les  Vols- 
«  ques,  en  t'asseurant  que  je  feray  la  guerre  en- 
«  core  miculx  pour  vous,  que  je  ne  l'ay  jusques 
«  icy  faitte  contre  vous,  d'autant  que  mieulx 
«  la  peuvent  faire  ceulx  qui  cognoissent  les  affaires 
«  des  ennemis,  que  ceulx  qui  n'y  cognoissent  rien. 
«  Mais  si  d'aventure  tu  te  rends  et  es  las  de  plus 
<v  tenter  la   fortune,    aussi   suis   je   quant   à   moy 

i  las  de  plus  vivre  :  et  ne  seroit  point  sagement 
«  fait  à  toy,  de  sauver  la  vie  à  un  qui  jadis  t'estoit 
«  mortel  ennemy,  et  qui  maintenant  ne  te  sçauroit 
«  plus  de  rien  profiter  ne  servir.  & 

XXXVI.  Tullus  ayant  ouy  ces  propos,  en  fut  mer- 
veilleusement aise.,  et  luy  touchant  en  la  main,  luy 
dit  :  «  Levé  toy,  Martius,  et  ayes  bon  courage  :  car 
«  tu  nous  apportes  un  grand  bien  en  te  donnant  à 
«  nous  :  au  moyen  de  quoy  tu  dois  espérer  de  plus 
«grandes  choses  de  la  communaulté  des  Vols- 
«  ques.  »  Si  le  festoya  pour  lors,  et  luy  feit  bonne 
chère,  sans  autrement  parler  d'affaires  :  mais  aux 
jours  ensuyvans  puis  après,  ilz  commencèrent  à 
consulter  entre  eulx  des  moyens  de  faire  la  guerre. 

XXXVII.  De  l'autre  costé,  la  ville  de  Rome  estoit 
en  grande  combustion  pour  l'inimitié  d'entre  les 
nobles  et  la  commune,  mesmement  depuis  la  con- 
demnation  de  Martius,  et  venoyent  tous  les  jours 
les  presbtres,  les  devins,  et  jusques  aux  personnes 
privées,  dénoncer  au  conseil  des  signes  et  prodiges 
célestes,  qui  meritoyent  bien  que  Ion  y  pensast,  et 
que  Ion  y  prouveust  soigneusement,  entre  lesquelz 
il  en  advint  un  tel  :  Il  y  avoit  un  citoyen  Romain, 
nommé  Titus  Latinus,  personnage  de  petite  qualité, 
mais  au  demourant,  homme  de  bien,  vivant  doul- 
cement,  sans  superstition  quelconque,  et  moins  en- 
core de  vanité  et  de  mensonge.  Cestuy  eust  une 
vision  en  dormant,  par  laquelle  il  luy  fut  advis  que 
Jupiter  s'apparut  à  luy,  et  luy  commanda  d'aller 
signifier  au  sénat,  que  Ion  avoit  fait  marcher  devant 
sa  procession  un  très  mauvais  et  très  desplaisant 
danseur,  et  disoit  que  pour  la  première  fois  que 

ceste  vision  s'estoit  représentée  à  sa  fantasie,  il 
n'en  avoit  pas  fait  compte,  et  luy  estant  encore  re- 
tournée, il  ne  s'en  estoit  pas  gueres  plus  soucié  : 
mais  qu'à  la  fin,  il  avoit  veu  mourir  devant  ses 
yeux  un  sien  nlz  bien  conditionné  :  et  que  soudaine- 
ment il  luy  estoit  pris  un  relaschement  de  tous  ses 
membres,  de  manière  qu'il  en  estoit  demouré  tout 
impotent  et  perclus  :  et  de  faict  il  recita  toute  ceste 
histoire  en  plein  sénat  dessus  un  petit  grabat,  sur 
lequel  il  s'estoit  fait  porter  à  bras,  et  ne  l'eut  pas 
plus  tost  achevé  de  compter,  qu'il  sentit  inconti- 
nent son  corps  avoir  recouvré  son  accoustumée 
vigueur,  de  manière  qu'il  se  leva  à  l'heure  mesme 
sur  ses  jambes,  et  s'en  retourna  de  son  pied,  sans 
que  personne  luy  aidast,  en  sa  maison. 

XXXVIII.  Le  sénat  estonné  de  ceste  merveille, 
feit  diligente  inquisition  du  faict,  et  trouva  que  c'es- 
toit  une  telle  chose  :  Il  y  avoit  eu  quelcun  qui  avoit 
livré  entre  les  mains  d'autres  esclaves,  un  sien  serf 
qui  l'avoit  offensé,  et  leur  avoit  commandé  de  le 
passer  à  travers  la  place  en  le  fouettant  tousjours, 
et  puis  après  le  faire  mourir  :  et  ainsi  comme  ilz 
estoyent  après,  et  qu'ilz  deschiroyent  le  pauvre 
homme  à  coups  de  fouet,  il  se  tournoit,  remuoit  et 
demenoit  estrangement  pour  la  douleur  qu'il  sen- 
toit.  La  procession  par  cas  d'adventure  survint  là 
dessus,  et  y  eut  plusieurs  des  assistans  qui  en  furent 
scandalizez  et  marris,  disans  que  ce  spectacle  là 
n'estoit  point  plaisant  à  veoir,  ny  telz  gestes  honnes- 
tes  à  rencontrer  :  mais  pour  cela  on  n'en  feit  autre 
chose,  que  blasmer  et  maudire  celuy  qui  faisoit 
ainsi   cruellement   punir  un  sien  esclave.  Car    les 

Romains  usoyent  alors  de  grande  équité  envers 
leurs  esclaves,  pour  autant  que  eulx  mesmes  tra- 
vailloyent  de  leurs  propres  mains,  et  vivoyent  avec 
eulx,  et  de  mesme  eulx,  ce  qui  estoit  cause  qu'ilz 
les  en  traittoyent  plus  humainement  et  plus  fami- 
lièrement :  car  l'une  des  plus  grandes  peines  qu'ilz 
feissent  endurer  à  un  esclave  quand  il  avoit  failly, 
estoit,  qu'ilz  luy  faisoyent  porter  sur  ses  espaules 
un  bois  fourchu  que  Ion  met  soubs  le  limon  d'un 
chariot  pour  le  soustenir,  et  le  faisoyent  ainsi  passer 
par  devant  tous  leurs  voisins.  Celuy  qui  avoit  une 
fois  souffert  cela,  et  que  Ion  avoit  veu  en  cest  estât, 
estoit  décrié  en  tout  le  voisinage  et  toute  la  contrée, 
de  manière  que  Ion  ne  se  noit  plus  en  luy,  et  l'ap- 
pelloit  on  Furcifer,  à  cause  que  les  Latins  appellent 
ce  bois  là  qui  soubstient  le  limon  d'un  chariot, 
Furca,  c'est  à  dire,  fourche. 

XXXIX.  Quand  donques  Latinus  eut  fait  au 
sénat  le  récit  de  la  vision  qui  luy  estoit  advenue,  on 
fut  en  doubte  qui  pouvoit  estre  ce  mauvais  et  mal 
plaisant  danseur,  qui  auroit  marché  devant  la  pro- 
cession, et  lors  il  souvint  à  quelques  Uns  des  assis- 
tans  de  ce  pauvre  esclave  que  Ion  avoit  ainsi  passé 
fouettant  à  travers  la  place,  et  que  puis  après 
on  avoit  fait  mourir  :  et  ce  qui  leur  en  feit  souvenir, 
fut  l'estrange  et  non  accoustumée  manière  de  sa 
punition.  Si  furent  là  dessus  les  presbtres  enquis  : 
qui  tous  d'un  accord  furent  d'advis  que  c'estoit 
celuy  là,  et  en  fut  le  maistre  de  l'esclave  puny,  et 
recommencea  Ion  de  nouveau  la  procession  et  tous 
les  autres  spectacles  en  l'honneur  de  Jupiter. 

XL.  En  quoy  Ion  peut  veoir  que  le  roy  Xuma 

institua  sagement  toutes  autres  choses  appar- 
tenantes au  service  des  dieux,  et  mesmement  ceste 
coustume  qu'il  establit  pour  rendre  ses  citoyens 
attentifz  aux  cerimonies  de  la  religion  :  car  toute- 
fois et  quantes  que  les  magistrats,  les  presbtres  et 
ministres  de  la  religion  font  quelque  chose  appar- 
tenante au  service  divin  et  à  l'honneur  des  dieux, 
il  y  a  tousjours  un  herault  qui  marche  devant, 
criant  à  haulte  voix,  Hoc  âge,  qui  vault  autant  à 
dire  comme,  fais  cecy  :  et  leur  est  un  commande- 
ment de  vacquer  attentivement  aux  choses  divines, 
sans  y  entremesler  parmy  autre  action  quelconque, 
ny  entendre  ce  pendant  à  autre  occupation,  comme 
sachant  bien  que  la  pluspart  de  ce  que  les  hommes 
font,  c'est  par  une  manière  de  force  et  de  contrainte. 
Mais  les  Romains  ont  bien  accoustumé  de  recom- 
mencer de  nouveau  les  sacrifices,  les  processions, 
jeux  et  autres  spectacles  qui  se  font  en  l'honneur 
des  dieux,  non  seulement  pour  telle  occasion,  ains 
pour  autres  aussi  encore  beaucoup  plus  légères, 
comme  pource  qu'en  une  procession,  où  l'on  train- 
noit  par  la  ville,  des  images  des  dieux,  et  autres 
telles  reliques  sacrées  sur  des  ]  brancars,  qui  s'ap- 
pellent Thensae  en  latin,  l'un  des  chevaux  qui  les 
tiroyent,  faillit  à  tirer,  et  que  d'autre  part  le  char- 
rier prit  les  renés  de  la  bride  avec  la  main  gauche, 
ilz  ordonnèrent  que  toute  la  procession  seroit  de 
nouveau  recommencée  :  et  depuis  encore  de  plus 
fresche  mémoire  ilz  refeirent  par  trente  fois  un 
mesme  sacrifice,  pource  qu'il  leur  sembla  qu'il  y 
estoit  tousjours  survenu  quelque  default  ou  quelque 

1  Les  thensœ  étaient  des  chars  et  non  des  brancards. 

erreur  et  empeschement,  tant  estoyent  les  Romains 

religieux  et  dévots  envers  les  dieux. 

XLI.  Au  demourant,  Tullus  et  Martius  parlèrent 
l'un  devant  l'autre  secrettement  aux  principaux 
hommes  de  la  ville  d'Antium,  leur  remonstrans  que 
l'occasion  se  presentoit  de  rompre  la  guerre  contre 
les  Romains,  ce  pendant  qu'ilz  estoyent  en  dissen- 
tion  les   uns   contre  les  autres.  Hz  respondirent 
qu'ilz  auroyent  honte  de  la  rompre,  attendu  qu'il 
y  avoit  trefves  jurées  entre  eulx  pour  l'espace  de 
deux  ans  :  mais  en  ces  entrefaittes  les  Romains 
feirent  un  acte  qui  leur  en  donna  bien  grande  oc- 
casion :  car  un  jour  de  feste,  en  laquelle  il  se  faisoit 
à  Rome  des  jeux  publiques,  pour  quelque  suspition 
ou  calumnieuse  imputation,  ilz  feirent  à  son  de 
trompe  commandement  aux  Volsques,  qu'ilz  eussent 
à  vuider  de  la  ville  de  Rome  avant  que  le  soleil  fust 
couché.  Aucuns  disent  que  ce  fut  par  une  ruse  et 
tromperie  de  Martius,  qui  envoya  à  Rome  devers 
les   magistrats  un  faulx  accusateur  attiltré,  qui 
leur  donna  à  entendre  que  les  Volsques  avoyent  con- 
spiré de  leur  courir  sus  pendant  qu'ilz  seroyent  à 
veoir  les  jeux,  et  aussi  de  mettre  le  feu  dedans  la 
ville.  Ce  cry  public  rendit  tous  les  Volsques  uni- 
versellement encore  plus  indignez  à  l'encontre  des 
Romains  qu'ilz  n'est oyent  au  paravant,  et  Tullus 
faisant  la  chose  plus  griefve,  les  irrita  tellement, 
qu'à  la  fin  ilz  envoyèrent  à  Rome  leurs  ambassa- 
deurs sommer  les'Romains  de  leur  rendre  toutes  les 
terres  et  toutes  les  villes  qu'ilz  leur  avoyent  ostées 
par  le  passé.  Les  Romains  ceste  sommation  ouïe 
s'en  courroucèrent,  et  ne  respondirent  autre  chose» 

sinon,  que  si  les  Volsques  prenoyent  les  armes  les 
premiers,  les  Romains  les  poseroyent  les  derniers. 
XLII.  Incontinent  que  les  ambassadeurs  furent  de 
retour,  et  eurent  fait  leur  rapport  de  ceste  response, 
Tullus  feit  tenir  une  assemblée  générale  de  toute  la 
communaulté  des  Volsques,  en  laquelle  la  guerre 
fut  arrestée  et  conclue  contre  les  Romains.  Quoy 
fait  Tullus  leur  conseilla  qu'ilz  appelassent  Mar- 
tius  à  leur  service,  sans  avoir  desfiance  de  luy  pour 
la  souvenance  du  passé,  et  qu'ilz  se  fiassent  hardi- 
ment en  luy,  pource  qu'il  leur  feroit  plus  de  profit 
en  combattant  pour  eulx,  qu'il  ne  leur  avoit  fait  de 
dommage  en  combattant  contre  eulx.  Ainsi  fut 
Martius  appelle  qui  parla  si  bien  devant  toute  l'as- 
sistance, qu'il  en  fut  estimé  non  moins  éloquent  que 
belliqueux  et  vaillant,  et  homme  qui  entendoit  très 
bien  le  faict  de  la  guerre,  ayant  la  hardiesse  con- 
joincte  avec  le  bon  sens  et  le  bon  entendement. 
Si  furent  luy  et  Tullus  créez  capitaines  generaulx 
de  la  communaulté  des  Volsques,  avec  puissance 
et  authorité  souveraine  en  la  conduitte  de  ceste 
guerre  :  et  craignant  que  la  longueur  du  temps  qu'il 
falloit  pour  mettre  sus  l'armée  entière,  et  tout 
l'equippage  des  Volsques,  ne  luy  ostast  le  moyen 
d'exécuter  ce  qu'il  avoit  délibéré,  il  laissa  commis- 
sion aux  autres  magistrats  et  principaux  person- 
nages de  la  ville,  qu'ilz  assemblassent  le  demourant 
des  forces,  et  donnassent  ordre  aux  provisions  néces- 
saires pour  le  camp,  et  luy  avec  les  plus  délibérez 
qui  s'accordèrent  de  le  suyvre  prompt ement  sans 
faire  monstre  quelconque,  entra  soudainement  à 
main  armée  dedans  les  terres  des  Romains,  avant 

que  Ion  s'en  doubtast  à  Rome,  tellement  que  les 
Volsques  trouvèrent  aux  champs  tant  de  butin 
qu'ilz  ne  pouvoyent  pas  fournir,  et  estoyent  las  d'en 
serrer,  emmener  et  despendre  tant  en  leur  camp  : 
toutefois  le  moindre  effect  de  ceste  course,  fut  le 
gain  du  pillage,  et  le  degast  et  dommage  fait  aux 
terres  des  Romains.  Car  le  but  principal  où  il  visoit, 
est  oit  d'augmenter  tousjours  de  plus  en  plus 
l'inimitié  et  la  dissention  qui  estoit  entre  les  nobles 
et  le  peuple  au  moyen  dequoy,  en  faisant  destruire, 
gaster  et  ruiner  tout  le  demourant,  il  feit  soi- 
gneusement cont regarder  les  terres  et  possessions 
des  nobles,  ne  permettant  pas  que  Ion  y  feist  aucun 
dommage,  ne  que  Ion  y  prist  chose  quelconque  :  qui 
fut  cause  qu'ilz  entrèrent  en  querelles  et  séditions, 
les  uns  contre  les  autres,  plus  grandes  que  jamais, 
reprochans  les  nobles  aux  populaires  qu'ilz  avoyent 
injustement  dechassé  un  si  puissant  homme,  et 
les  populaires  accusans  les  nobles  de  l'avoir  sollicité 
à  leur  venir  faire  la  guerre  pour  se  venger  d'eulx, 
à  fin  d'avoir  ce  contentement  de  veoir  piller  et 
brusler  leurs  biens  devant  leurs  yeux,  pendant 
qu'eulx  seroyent  otieux  spectateurs  de  leurs  pertes 
et  malheurs  en  toute  seureté,  attendu  que  ceste 
guerre  ne  se  faisoit  pas  contre  eulx,  et  qu'ilz  avoyent 
au  dehors  l'ennemy  mesme  qui  leur  gardoit  leurs 
biens. 

XLIII.  Ayant  donques  Martius  fait  ce  premier 
exploit,  qui  servoit  grandement  aux  Volsques  pour 
les  asseurer,  et  leur  faire  moins  redoubter  les  Ru- 
mains,  il  les  remena  à  sauveté  sans  rien  perdre  en 
leurs  maisons  :  puis  quand  toute  leur  puissance,  qui 

se  trouva  très  grande,  et  en  bonne  dévotion  de  bien 
faire,  fut  assemblée  en  un  camp,  ilz  adviserent 
d'en  laisser  une  partie  au  païs  pour  la  garde  d'ice- 
luy,  et  avec  l'autre  partie  aller  faire  la  guerre  aux 
Romains.  Si  donna  Martius  le  chois  à  Tullus  de 
prendre  de  ces  deux  charges  celle  qui  luy  plairoit 
le  plus.  Tullus  feit  response  qu'il  avoit  cogneu  par 
expérience,  que  Martius  n'est  oit  en  vaillance  de  rien 
moindre  que  luy,  mais  qu'en  toutes  battailles  et  ren- 
contres il  a  voit  tousjours  eu  meilleure  fortune  que 
luy  :  et  pource,  que  son  advis  est  oit,  qu'il  prist  la 
charge  de  conduire  ceulx  qui  iroyent  faire  la  guerre 
hors  du  païs,  et  que  ce  pendant  luy  demoureroit  à 
la  maison,  pour  prouveoir  à  la  seureté  des  villes  de 
leur  païs,  et  aussi  pour  fournir  au  camp,  ce  qui  leur 
feroit  besoing. 

XLIV.  Ains  Martius  estant  plus  fort  que  devant, 
tira  premièrement  vers  la  ville  de  Circées  peuplée 
par  les  Romains,  laquelle  se  rendit  vouluntaire- 
ment,  et  pource  ne  souffrit  aucun  dommage  :  et  de 
là  entra  sur  les  terres  des  Latins,  espérant  que  ce 
seroit  là  où  les  Romains  le  viendroyent  combattre 
pour  défendre  les  Latins,  qui  estoyent  leurs  alliez, 
et  qui  par  plusieurs  fois  leur  avoyent  envoyé 
demander  du  secours.  Mais  d'un  costé  le  peuple 
estoit  mal  affectionné  à  y  aller  :  et  d'autre  costé  les 
consulz  n'ayans  plus  gueres  à  estre  en  leur  office, 
ne  se  vouloyent  pas  hazarder  pour  si  peu  de  temps  : 
de  manière  que  les  ambassadeurs  des  Latins  s'en 
retournèrent  sans  rien  faire.  Parquoy  Martius 
adonc  s'adressa  aux  villas,  et  ayant  pris  à  force 
celles    des    Tolenniens,    Yicaniens,    Pcdanieiib    et 

Bolaniens,  qui  se  voulurent  défendre,  il  pilla  les 
biens,  et  prit  les  personnes  prisonnières  :  et  au  con- 
traire, ceulx  qui  vouluntairement  se  rengerent  de 
son  costé,  il  employa  toute  la  diligence  qui  luy  fut 
possible,  à  prouveoir  qu'ilz  ne  peussent  estre  au- 
cunement endommagez,  non  pas  à  son  desceu 
mesme,  en  esloignant  son  camp  le  plus  qu'il  pou  voit 
de  leurs  terres.  Mais  ayant  pris  d'assault  la  ville 
de  Boles,  qui  n'est  qu'à  six  lieues  de  Rome,  il  y 
gaigna  une  jnfmie  quantité  de  butin,  et  feit  mettre 
à  l'espée  tous  les  hommes  qui  estoyent  en  aage  de 
porter  armes  :  quoy  entendans  les  autres  Volsques, 
qui  avoyent  esté  ordonnez  pour  demourer  à  la  dé- 
fense du  païs,  ne  se  peurent  plus  contenir,  ains  s'en 
coururent  avec  leurs  armes  au  camp  de  Martius, 
disans  qu'ilz  ne  recognoissoyent  autre  supérieur  ny 
autre  capitaine  que  luy  :  au  moyen  dequoy  sa  re- 
nommée s'alloit  espandant  par  toute  l'Italie,  et  luy 
donnoit  on  par  tout  la  louange  et  la  gloire  de  très 
excellent  capitaine,  attendu  que  sa  vertu  par  la 
transposition  d'une  seule  personne  des  uns  aux 
autres  avoit  apporté  un  si  estrange  et  si  soudain 
changement  aux  affaires. 

XLV.  Ce  pendant  les  choses  à  Rome  alloyent  en 
grande  confusion  :  car  de  sortir  pour  combattre  l'en- 
nemy,  ilz  n'en  vouloyent  ouir  parter,  ains  estoyent 
tous  les  jours  bendez  en  picque  les  uns  contre 
les  autres,  et  n'oyoit  on  que  séditieuses  paroles  des 
nobles  contre  le  peuple,  et  du  peuple  contre  les 
nobles,  jusques  à  ce  que  les  nouvelles  vindrent  que 
les  ennemis  avoyent  mis  le  siège  devant  la  ville 
de  Lavinium,  en  laquelle  estoyent  les  temples  et 

images  de  leurs  dieux  tutelaires,  et  de  là  où  ilz 
estoyent  ancienement  issus,  pource  que  ce  fut  la 
première  ville  qu'/Eneas  à  son  arrivée  fonda  en 
Italie.  Si  prit  adonc  soudainement  au  peuple  une 
merveilleuse  mutation  de  voulunté,  et  encore  plus 
estrange  et  plus  extraordinaire  aux  nobles,  pource 
que  le  peuple  voulut  que  Ion  abolist  et  cassast  la 
condemnation  de  Martius,  et  que  Ion  le  rappellast  : 
surquoy  le  sénat  estant  assemblé,  fut  de  con- 
traire opinion,  et  empescha  qu'il  ne  se  feist,  soit  ou 
par  une  opiniastreté  de  se  vouloit  formaliser  contre 
tout  ce  que  le  peuple  desiroit,  ou  pource  qu'il  ne 
voulust  point  que  ce  personnage  retournast  par 
la  grâce  et  le  bénéfice  du  peuple,  ou  bien  pource  que 
ja  ilz  fussent  à  bon  esciant  indignez  et  courroucez 
contre  luy,  à  cause  que  n'ayant  pas  esté  offensé  de 
tous,  il  couroit  neantmoins  sus  à  tous,  et  se  mons- 
troit  par  effect  ennemy  tout  oultre  de  son  païs, 
combien  que  la  meilleure  et  plus  saine  partie  d'iceluy 
fust  bien  desplaisante  et  marrie  du  tort  qu'on  luy 
avoit  fait,  et  s'en  teint  pour  oultragée  comme  luy. 
XLVI.  Ceste  resolution  du  sénat  estant  publiée, 
le  peuple  se  trouva  lié,  pource  qu'il  ne  pou  voit  rien 
authoriser  ny  confirmer  par  ses  voix,  qui  n'eust 
esté  premièrement  proposé  et  digéré  au  sénat. 
Mais  Martius  en  ayant  entendu  la  nouvelle,  fut 
encore  bien  plus  irrité  et  plus  indigné  que  paravant, 
tellement  qu'il  leva  incontinent  son  siège  de  devant 
la  ville  de  Lavinium,  et  tirant  droit  à  celle  de  Rome, 
en  alla  loger  à  deux  lieues  et  demie  près,  en  un  lieu 
qui  s'appelle  les  Fosses  Chlcelienes.  Ces  approches  de 
si  près  meirent  la  ville  de  Rome  en  grand  trouble  et 

en  grand  effroy  :  mais  toutefois  elles  appaiserent 
aussi  pour  lors  les  séditions  et  dissentions  qui 
estoyent  entre  les  parties  :  car  il  n'y  eut  plus  per- 
sonne, ny  des  magistrats,  ny  du  sénat,  qui  ozast 
contredire  à  l'opinion  du  peuple,  touchant  le  rappel 
de  Martius,  ains  voyans  les  femmes  effroyées  courir 
çà  et  là  par  la  ville,  les  temples  des  dieux  pleins  de 
vieilles  gens  qui  ploroyent  à  chauldes  larmes  en 
faisant  leurs  prières  et  oraisons,  et  brief  qu'il  n'y 
avoit  en  toute  la  ville  celuy  qui  eust  le  sens  rassis, 
ny  la  hardiesse  de  prouveoir  à  chose  aucune  salu- 
taire, alors  ilz  furent  tous  d'advis  que  le  peuple 
avoit  bonne  raison  de  vouloir  rappeller  et  raccoin- 
ter  Martius,  et  que  le  sénat  au  contraire  faisoit  une 
grande  faulte  d'entrer  en  courroux  et  en  cholere 
contre  luy,  alors  qu'il  estoit  plus  tost  saison  d'en 
sortir.  Ainsi  furent  ilz  tous  unanimement  d'advis, 
que  Ion  envoyast  ambassadeurs  devers  luy,  pour 
luy  faire  entendre,  comme  ses  citoyens  le  rappel- 
loyent  et  le  restituoyent  en  ses  biens,  et  le  sup- 
plioyent  de  les  délivrer  de  ceste  guerre. 

XL VII.  Ceulx  qui  y  furent  envoyez  de  la  part  du 
sénat,  estoyent  familiers  amis  de  Martius,  lesquelz 
s'attendoyent  bien  d'avoir,  poui  le  moins  à  leur 
arrivée,  un  doulx  et  gracieux  recueil  de  luy,  comme 
de  leur  parent  et  familier  amy  :  mais  ilz  n'y  trou- 
vèrent rien  de  semblable,  ains  furent  menez  à 
travers  le  camp  jusques  au  lieu  où  il  estoit  assis 
dedans  sa  chaire,  avec  une  grandeur  et  une  gravité 
insupportable,  ayant  les  principaux  hommes  des 
Volsques  autour  de  soy  :  si  leur  commanda  de  dire 
tout  hault  la  cause  de  leur  venue  :  ce  qu'ilz  feirent 

es  plus  honestes  et  plus  gracieuses  paroles  qu'il 
leur  fut  possible,  avec  le  geste  et  la  contenance  de 
mesme.  Puis  quand  ilz  eurent  achevé  de  parler, 
il  leur  respondit  aigrement  et  en  cholere,  quant  à 
ce  qui  touchoit  au  tort  que  Ion  luy  avoit  fait  :  et 
comme  capitaine  gênerai  des  Volsques,  leur  dit, 
qu'ilz  eussent  à  rendre  et  restituer  aux  Volsques, 
toutes  les  villes  et  les  terres  qui  leur  avoyent  esté 
ostées  es  guerres  précédentes,  et  au  demourant, 
leur  décerner  pareil  honneur  et  droit  de  bourgeoisie 
à  Rome,  comme  ilz  l' avoyent  ottroyé  aux  Latins  : 
pource  qu'il  n'y  avoit  autre  moyen  asseuré  pour 
sortir  de  la  guerre  à  faict,  sinon  avec  conditions 
égales  et  raisonnables,  et  leur  donna  terme  pour 
en  délibérer,  et  s'en  resouldre,  l'espace  de  trente 
jours. 

XLVIII.  Les  ambassadeurs  s'en  retournèrent 
avec  ceste  response  :  et  luy  tout  aussi  tost  retira  son 
armée  hors  du  territoire  de  Rome.  Ce  qui  fut  la 
première  charge  que  luy  meirent  sus  ceulx  d'entre 
les  Volsques,  qui  portoyent  envie  à  sa  gloire,  et  ne 
pouvoyent  supporter  son  authorité  :  entre  lesquelz 
Tullus  mesme  en  fut  un,  non  qu'il  eust  particu- 
lièrement receu  aucun  tort  ny  desplaisir  de  Mar- 
tius,  ains  seulement  estant  picqué  de  ceste  passion 
humaine,  qu'il  luy  desplaisoit  de  veoir  sa  réputation 
de  tout  poinct  obscurcie  par  celle  de  Martius,  et  de  se 
veoir  en  moins  de  compte  envers  les  Volsques  qu'il 
Q'avoit  este  au  paravant,  attendu  qu'ilz  avoyent 
en  si  grande  estime  Martius,  qu'ilz  pensoyent  en 
luy  seul  avoir  tout,  et  vouloyent  que  leurs  autres 
gouverneurs    et    capitaines    se    contentassent    du 

crédit  et  de  l'authorité  qu'il  luy  plairoit  leur  dépar- 
tir. Delà  donques  commencèrent  à  sourdre  les  pre- 
mières murmurations  et  accusations  secrettes  à 
l'encontre  de  luy  :  pource  que  les  autres  particuliers 
capitaines  se  bendans  ensemble  contre  luy,  s'en 
courrouceoyent  et  alloyent  disans,  que  ce  deloge- 
ment  estoit  une  vraye  trahison,  non  point  de  villes, 
de  places,  ny  d'armées,  ains  du  temps  et  de  l'occa- 
sion, qui  estoit  perte  de  plus  grande  conséquence, 
pource  que  c'estoit  ordinairement  ce  qui  faisoit  ou 
perdre  ou  conserver  cela  et  toute  autre  chose. 

XLTX.  Ayant  donné  trente  jours  de  surseance 
d'armes  à  l'ennemy,  expressément  pource  que  la 
guerre  n'a  point  accoustumé  de  prendre  grandes 
mutations,  en  moindre  espace  de  temps  que  celuy 
là,  toutefois  Martius  ne  laissa  pas  couler  ce  temps 
là  sans  rien  faire,  ains  alla  cependant  gaster  et 
destruire  les  terres  des  alliez  des  ennemis,  où  il 
prit  sept  villes  grandes  et  bien  peuplées,  sans  que 
les  Romains  ozassent  jamais  se  mettre  aux  champs 
pour  les  aller  secourir  :  tant  estoyent  leurs  cueurs 
espris  de  desnance,  et  mal  affectionnez  à  la  guerre  : 
de  manière  qu'ilz  ressembloyent  proprement  aux 
corps  qui  sont  demourez  perclus  de  leurs  membres, 
et  qui  par  quelque  paralysie  ont  perdu  tout  mouve- 
ment et  tout  sentiment. 

L.  Parquoy  le  temps  de  la  trefve  expiré,  Martius 
estant  retourné  sur  leurs  terres  avec  toute  sa  puis- 
sance, ilz  renvoyèrent  de  rechef  une  autre  ambas- 
sade vers  luy,  le  supplier  de  vouloir  appaiser  son 
courroux  et  emmener  les  Volsques  hors  de  leurs 
terres,  pour  puis  après  à  loisir  mettre  en  avant  telz 

partis  qu'il  verroit  estre  expédients  pour  les  uns  et 
pour  les  autres  :  à  cause  que  les  Romains  n'estoyent 
pas  pour  jamais  céder  ny  fleschir  par  crainte  :  mais 
s'il  luy  sembloit  que  les  Volsques  eussent  raison 
de  leur  demander  quelques  articles  et  conditions 
honestes,  que  tout  ce  qu'ilz  demanderoyent  de 
raisonnable,  leur  seroit  concédé  par  les  Romains, 
qui  d'eulx  mesmes  se  soubmettroyent  à  la  raison, 
moyenant  que  premier  ilz  posassent  les  armes.  A 
cela  respondic  Martius,  que  comme  capitaine 
gênerai  des  Volsques  il  ne  leur  repliqueroit  rien, 
mais  que  comme  encore  citoyen  Romain  il  leur 
conseilloit  de  rabaisser  leur  orgueil,  et  se  soub- 
mettre  à  la  raison  s'ilz  estoyent  sages,  et  que  dedans 
trois  jours  ilz  retournassent  avec  les  articles  ac- 
cordez qu'il  leur  avoit  la  première  fois  proposez, 
autrement  qu'il  ne  leur  donnoit  plus  saufconduit 
ny  seureté  de  retourner  une  autre  fois  en  son  camp 
avec  paroles  inutiles  et  vaines. 

LI.  Quand  les  ambassadeurs  furent  de  retour  à 
Rome,  le  sénat  ayant  ouy  leur  rapport  jetta  l'anchre 
sacrée,  ainsi  que  Ion  dit  en  commun  proverbe,  com- 
me estant  la  chose  publique  en  extrême  péril  de 
tourmente  :  car  il  ordonna  que  tout  tant  qu'il  y 
avoit  de  presbtres,  religieux,  ministres  des  dieux  et 
gardes  des  choses  sacrées,  et  tous  les  devins,  qui 
par  l'observation  du  vol  des  oyseaux  prédisent  les 
choses  à  advenir,  qui  est  une  sorte  de  prophétie 
et  de  divination  propre  de  toute  ancienneté  aux 
Romains,  allassent  devers  Martius  estans  revestus 
tout  en  la  sorte  qu'ilz  souloyent  estre  quand  ilz 
faisoyent  leurs  sacrifices,  pour  le  prier  qu'ilz  feist 

premièrement  cesser  la  guerre,  et  puis  après  qu'il 
parlast  à  ses  citoyens  de  faire  appointement  avec 
les  Volsques.  Martius  les  laissa  bien  entrer  dedans 
son  camp,  mais  pour  cela  ne  leur  concéda  il  rien 
d'avantage,  et  ne  leur  feit  ny  ne  leur  dit  rien  plus 
gracieusement  qu'il  avoit  fait  aux  premiers,  ains 
seulement  qu'ilz  advisassent  l'un  des  deux,  ou 
qu'ilz  acceptassent  la  paix  soubs  les  conditions 
qu'il  avoit  premièrement  proposées,  ou  qu'ilz 
receussent  la  guerre.  Quand  ces  gens  de  religjon 
furent  de  retour,  il  fut  arresté  au  conseil,  que 
Ion  ne  sortiroit  point  de  la  ville,  et  que  Ion  enten- 
droit  seulement  à  défendre  les  murailles  et  repoul- 
ser  les  ennemis,  s'ilz  les  venoyent  assaillir,  en  re- 
mettant toute  leur  espérance  au  temps  et  aux 
accidents  inopinez  de  la  fortune,  pource  que  d'eulx 
mesmes  ilz  ne  sçavoyent  par  quel  bout  commencer 
pour  faire  chose  qui  leur  fust  salutaire,  ains  estoit 
toute  la  ville  pleine  de  confusion,  de  frayeur  et  de 
mauvaise  opinion  de  l' advenir,  jusques  à  ce  qu'il 
se  feit  un  cas  semblable  à  ce  que  dit  Homère  en 
plusieurs  lieux,  que  peu  de  gens  neantmoins  veulent 
croire  :  car  en  choses  grandes,  estranges  et  hors 
de  l'usage  commun,  il  dit  et  exclame  souvent  de 
telz  propos  : 

Pallas  déesse  aux  beaux  yeux  immortelle 
Luy  meit  au  cueur  une  pensée  telle. 

Et  en  un  autre  passage, 

Mais  quelque  dieu  de  ce  les  retira, 
Qui  d'un  tel  bruit  la  commune  inspira. 


CORIOLAXUS  437 

Et  en  un  autre  Jieu, 

Il  s'en  estoit  do  luy  mesme  advisé, 
Ou  quelque  dieu  luy  avoit  devisé. 

LU.  Plusieurs  y  en  a  qui  mesprisent  ces  passages 
d'Homère  l,  comme  si  son  intention  fust  d'attri- 
buer au  discours  de  la  raison  humaine,  et  à  l'élec- 
tion de  l'arbitre  d'un  chascun  des  choses  impossi- 
bles, et  des  fables  où  il  n'y  a  point  de  verisimilitude  : 
ce  qu'il  ne  fait  pas  :  ains  fait  dépendre  de  nostre 
libéral  arbitre  les  choses  vray  semblables,  et  qui 
ordinairement  advienent  par  discours  de  raison  : 
car  il  dit  bien  souvent  de  telles  paroles, 

Je  l'ay  pensé  en  men  cueur  magnanime. 

"E-t  en  un  autre  lieu, 

L'ayant  ouy  Achilles  ainsi  dire, 
En  eut  le  cueur  d'aspre  douleur  et  d'ire 
En  son  velu  estomac  tout  bruslant, 
Et  entre  deux  divers  vouloirs  branlant. 

Et  de  rechef  en  un  autre  endroit, 

Elle  ne  sceut  mouvoir  par  son  langage 
Bellerophon,  tant  fut  honeste  et  sage. 

Mais  t-s  choses  estranges  et  extraordinaires,  où  il 
y  a  besoing  de  quelque  inspiration  et  instigation 
divine,  encore  ne  fait  il  pas  que  dieu  oste  le  franc 
arbitre  à  l'homme,  ains  plus  tôt  qu'il  l'incite,  non 
pas  qu'il  engendre  en  nous  la  voulunté,  mais  bien 

1  II  faut  traduire  ainsi  :  «comme  si  par  des  choses  impossibles, 
«  et  des  fables  incroyables,  il  détruisait  la  liberté  que  chacun. a  de 
«  se  décider  d'après  sa  raison,  ce  qu'il  ne  fait  pas,  etc.  * 

quelque  imagination  qui  tire  et  poulse  la  voulunté  : 
ainsi  ne  rend  il  pas  par  ceste  imagination,  qu'il  offre 
à  la  voulunté,  l'opération  non  vouluntaire  ny  forcée, 
ains  plus  tost  donne  commencement  à  la  voulunté, 
et  luy  adjouxte  l'asseurance  et  la  bonne  espérance. 
Car  ou  il  fault  dire  totalement  que  les  dieux  n'ont 
part  quelconque  aux  causes  mouvantes  et  aux  prin- 
cipes des  opérations  humaines,  ou  confesser  qu'il 
n'y  a  autre  moyen,  par  lequel  ilz  puissent  aider  aux 
hommes,  ny  coopérer  avec  eulx  :  car  il  est  bien 
certain  qu'ilz  ne  manient  pas  noz  corps,  ny  ne 
remuent  pas  noz  mains  et  noz  pieds,  ainsi  que  le 
besoing  le  requiert  à  chasque  fois  qu'il  fault  be- 
songner,  ains  excitent  la  partie  active  de  nostre 
ame  et  nostre  libéral  arbitre,  ou  au  contraire  le 
destournent  et  le  retienent  par  quelques  imagina- 
tions et  appréhensions  qu'ilz  nous  inspirent. 

LUI.  Or  alloyent  lors  les  dames  Romaines  par 
tous  les  temples  des  dieux  faire  leurs  prières  et 
oraisons  :  mais  la  plus  grande  partie  et  les  plus 
notables  estoyent  continuellement  à  l'entour  de 
l'autel  de  Jupiter  Capitolin,  entre  lesquelles  nom- 
meement  se  trouva  Valeria  sœur  de  Publicola, 
celuy  qui  feit  tant  de  services  aux  Romains,  et 
en  paix,  et  en  guerre  :  il  estoit  desja  mort,  quant 
à  luy,  quelque  temps  au  paravant,  ainsi  comme 
nous  avons  escrit  en  sa  vie  :  mais  Valeria  sa  sœur 
estoit  grandement  honorée  et  estimée  dedans  Rome, 
se  gouvernant  si  sagement  qu'elle  ne  faisoit  point 
de  honte  à  la  maison  dont  elle  estoit  issue  :  si  luy 
prit  soudainement  une  émotion  de  voulunté  pareille 
à  celles  dont  nous  parlions  nagueres,  et  s'advisa. 

non  sans  quelque  inspiration  divine,  comme  je  croy, 
d'un  bon  expédient  :  car  elle  se  leva,  et  feit  aussi 
lever  les  autres  dames,  et  s'en  alla  avec  elles  droit 
à  la  maison  de  Volumnia  mère  de  Martius,  où  elle 
entra  dedans,  et  la  trouva  avec  la  femme  de  son 
filz  assise,  et  tenant  en  son  giron  les  petits  enfans 
de  Martius.  S 'est  ans  donques  toutes  ces  dames 
arrangées  en  rond  à  l'entour  d'elles,  Valeria  com- 
mencea  la  première  à  parler  en  ceste  manière  : 
«  Nous  venons  devers  vous,  ô  Volumnia  et  Yergilia, 
«dames  vers  autres  dames,  sans  ordonnance  du 
«  sénat,  ny  commandement  d'aucun  magistrat,  ains 
«par  inspiration,  à  mon  advis,  de  quelque  dieu, 
«lequel  ayant  regardé  en  pitié  noz  prières,  nous 
«  a  incitées  à  nous  en  venir  devers  vous,  pour 
«  vous  requérir  de  faire  une  chose  qui  sera  salutaire 
«  à  nous  et  à  tous  les  autres  citoyens  de  ceste  ville, 
«  mais  à  vous,  si  vous  me  voulez  croire,  apportera 
«  une  gloire  plus  grande  et  plus  illustre  que  celle  que 
«  les  filles  des  Sabins  acquirent  jadis,  quand  au  lieu 
«  de  guerre  mortelle  elles  meirent  la  paix  entre  leurs 
«  pères  et  leurs  maris.  Venez  vous-en  donques  avec 
«  nous  toutes  ensemble  devers  Martius,  pour  le  sup- 
«  plier  qu'il  ait  pitié  de  nous,  et  aussi  pour  luy  por- 
«  ter  tesmoignage  de  vérité,  comme  vous  devez  en 
«  faveur  de  voz  citoyens,  que  combien  qu'ilz  ayent 
«  souffert  beaucoup  de  maulx  et  de  dommages  par 
«  luy,  jamais  toutefois  ne  vous  en  ont  fait,  ne  pensé 
«  de  vous  en  faire  par  vengeance  pire  traittement, 
«  ains  vous  rendent  saines  et  sauves  entre  ses  mains, 
«  encore  qu'ilz  n'en  deussent  avoir  en  recompense, 
«  de  rien  plus  gracieuse  composition  de  luy.  » 

LIV.  Ces  paroles  de  Valeria  furent  approuvées  et 
accompagnées  par  une  commune  clameur  de  toutes 
les  autres  dames,  et  adonc  Volumnia  luy  respondit  : 
«  Dames,  nous  avons  part  comme  vous  aux  publi- 
«  ques  misères  et  calamitez  de  nostre  païs,  et  oultre 
«  cela  sommes  encore  surchargées  de  ce  malheur 
«  propre,  que  nous  avons  perdu  la  gloire  et  la 
«  vertu  de  Martius,  voyant  maintenant  sa  personne 
«  environnée  des  armes  de  noz  ennemis,  plus  tost 
«  pour  s'asseurer  de  luy  que  pour  le  garder  :  mais 
«  encore  le  plus  grief  de  noz  malheurs  nous  est  de 
«  veoir  nostre  païs  réduit  à  telz  termes,  que  toute 
«  son  espérance  gise  et  consiste  en  nous  :  pour 
«  autant  que  je  ne  sçay  quel  compte  il  fera  de 
«  nous,  puis  qu'il  n'en  fait  aucun  de  sa  chose 
«  publique  et  de  son  païs,  qu'il  a  par  cy  devant 
«  tousj  ours  eu  plus  cher  que  sa  mère,  sa  femme, 
«  ny  ses  en  fans.  Ce  neantmoins  servez  vous  de  nous 
«  en  tout  ce  que  vous  voudrez,  et  nous  menez  à 
«  luy  :  car  si  nous  ne  pouvons  faire  autre  chose, 
«  à  tout  le  moins  pouvons  nous  bien  mourir  et 
«  rendre  l'esprit  en  le  suppliant  pour  le  bien  de 
«  nostre  païs.  »  Cela  dit,  elle  prit  sa  belle  fille  et 
ses  enfans  quand  et  elle,  et  avec  toutes  les  autres 
dames  Romaines  s'en  alla  droit  au  camp  des  Vols- 
ques,  lesquelz  eurent  eulx  mesmes  une  compassion 
meslée  de  révérence  quand  ilz  la  veirent,  de 
manière  qu'il  n'y  eut  personne  d'eulx  qui  luy 
ozast  rien  dire. 

LV.  Or  estoit  lors  Martius  assis  en  son  tribunal 
avec  les  marques  de  souverain  capitaine,  et  de 
tout    loing    qu'il    apperceut    venir    des    femmes, 

s'esmerveilla  que  ce  pouvoit  estre  :  mais  peu 
après  recognoissant  sa  femme  l  qui  marchoit  la 
première,  il  voulut  du  commencement  persévérer 
en  son  obstinée  et  inflexible  rigueur  :  mais  à  la 
fin  vaincu  de  l'affection  naturelle,  et  estant  tout 
emeu  de  les  veoir,  il  ne  peut  avoir  le  cueur  si 
dur  que  de  les  attendre  en  son  siège,  ains  en 
descendant  plus  viste  que  le  pas  leur  alla  au 
devant,  et  baisa  sa  mère  la  première  et  la  teint 
assez  longuement  embrassée,  puis  sa  femme  et 
ses  petits  enfans,  ne  se  pouvant  plus  tenir  que 
les  chauldes  larmes  ne  luy  vinsent  aux  yeux,  ny 
se  garder  de  leur  faire  caresses,  ains  se  laissant 
aller  à  l'affection  du  sang,  ne  plus  ne  moins  qu'à 
la  force  d'un  impétueux  torrent.  Mais  après  qu'il 
leur  eut  assez  fait  d'amiable  recueil,  et  qu'il 
apperceut  que  sa  mère  Volumnia  vouloit  com- 
mencer à  luy  parler,  il  appella  les  principaux  du 
conseil  des  Volsques,  pour  ouir  ce  qu'elle  propose- 
roi  t,  puis  elle  parla  en  ceste  manière  :  «  Tu  peux 
<*  assez  cognoistre  de  toy  mesme,  mon  filz,  encore 
1  qu^  nous  ne  t'en  dissions  rien,  à  veoir  noz  ac- 
«  coustremens,  et  Testât  auquel  sont  noz  pauvres 
«  corps,  quelle  a  esté  nostre  vie  en  la  maison  de- 
«  puis  que  tu  en  es  dehors  :  mais  considère  encore 
«  maintenant,  combien  plus  malheureuses  et  plus 
«  infortunées  nous  sommes  icy  venues  que  toutes 
«  les  femmes  du  monde,  attendu  que  ce  qui  est  à 
«  toutes  les  autres  le  plus  doulx  à  veoir,  la  fortune 
«  nous  l'a  rendu  le  plus  effroyable,  faisant  veoir  à 
«  moy  mon  filz,  et  à  celle  cy  son  mary  assiégeant 
1  Aucuns  vieux  exemplaires  lisent,  fi-qrépa,  sa  mère.  A 

nurailles  de  son  propre  païs,  tellement  que 
i  ce  qui  est  à  toutes  autres  le  souverain  reconfort 
«  en  leurs  adversitez,  de  prier  et  invoquer  les 
«  dieux  à  leurs  secours  :  c'est  ce  qui  nous  met  en 
«  plus  grande  perplexité,  pource  que  nous  ne  leur 
«  sçaurions  demander  en  noz  prières  victoire  à 
«  nostre  païs  et  préservation  de  ta  vie  tout  en- 
«  semble,  ains  toutes  les  plus  grief  ves  malédictions 
«que  sçauroit  imaginer  contre  nous  un  ennemy, 
«sont  nécessairement  encloses  en  noz  oraisons, 
«  pource  qu'il  est  force  à  ta  femme  et  à  tes  enfans 
«  qu'ilz  soyent  privez  de  l'un  des  deux,  ou  de  toy, 
«  ou  de  leur  païs  :  car  quant  à  moy,  je  ne  suis  pas 
«  délibérée  d'attendre  que  la  fortune,  moy  vivante, 
«  décide  l'issue  de  ceste  guerre  :  car  si  je  ne  te 
«  puis  persuader  que  tu  vueilles  plus  tost  bien 
«  faire  à  toutes  les  deux  parties,  que  d'en  ruiner 
«  et  destruire  l'une,  en  préférant  amitié  et  con- 
«  corde  aux  misères  et  calamitez  de  la  guerre,  je 
I  veux  bien  que  tu  saches,  et  le  tienes  pour  tout 
«  asseuré,  que  tu  n'iras  jamais  assaillir  ny  com- 
«  battre  ton  païs,  que  premièrement  tu  ne  passes 
i  par  dessus  le  corps  de  celle  qui  t'a  mis  en  ce 
«  monde,  et  ne  doy  point  différer  jusques  à  veoir 
«  le  jour,  ou  que  mon  filz  prisonnier  soit  mené  en 
«  triumphe  par  ses  citoyens,  ou  que  luy  mesme 
«triumphe  de  son  païs.  Or  si  ainsi  estoit  que  je 
«  te  requisse  de  sauver  ton  païs  en  destruisant  les 
«  Volsques,  ce  te  seroit  certainement  une  delibera- 
«  tion  trop  malaisée  à  resouldre  :  car  comme  il  n'est 
«  point  licite  de  ruiner  son  païs,  aussi  n'est  il  point 
«  juste  de  trahir  ceulx  qui  se  sont  fiez  en  toy.  Mais 

«  ce  que  je  te  demande  est  une  délivrance  de  maulx, 
«  laquelle  est  également  profitable  et  salutaire  à 
«  l'un  et  à  l'autre  peuple,  mais  plus  honorable  aux 
«  Yolsques,  pource  qu'il  semblera,  qu'ayans  la 
«  victoire  en  la  main,  ilz  nous  auront  de  grâce 
cdonné  deux  souverains  biens,  la  paix  et  l'amitié, 
«  encore  qu'ilz  n'en  prennent  pas  moins  pour  eulx, 
«  duquel  bien  tu  seras  principal  autheur  s'il  se  fait, 
«  et  s'il  ne  se  fait,  tu  en  auras  seul  le  reproche  et  le 
«  blasme  total  envers  l'une  et  l'autre  des  parties  : 
«  ainsi  estant  l'issue  de  la  guerre  incertaine,  cela 
«  neantmoins  est  bien  tout  certain,  que  si  tu  en  de- 
«  moures  vaincueur,  il  t'en  restera  ce  profit  que  tu 
«  en  seras  estimé  la  peste  et  la  ruine  de  ton  païs  :  et 
«  si  tu  es  vaincu,  on  dira  que  pour  un  appétit  de 
«  venger  tes  propres  injures,  tu  auras  esté  cause 
«  de  très  griefves  calamitez  à  ceulx  qui  t'avoyent 
«  humainement  et  amiablement  recueilly.  » 

LYÏ.  Martius  escouta  ces  paroles  de  Volumnia 
sa  mère  sans  l'interrompre  :  et  après  qu'elle  eut 
achevé  de  dire  demoura  long  temps  tout  picqué, 
sans  luy  rien  respondre.  Parquoy  elle  reprit  la 
parole,  et  recommencea  à  luy  dire  :  «  Que  ne  me 
«  respons  tu,  mon  filz  ?  estimes  tu  qu'il  soit  licite 
«  de  concéder  tout  à  son  ire  et  à  son  appétit  de 
«vengeance,  et  non  honeste  de  condescendre  et 
«  incliner  aux  prières  de  sa  mère  en  si  grandes 
«  choses  ?  et  cuides  tu  qu'il  soit  convenable  à  un 
«grand  personnage,  se  souvenir  des  torts  qu'on 
«  luy  a  faits,  et  des  injures  passées,  et  que  ce  ne 
«  soit  point  acte  d'homme  de  bien  et  de  grand 
«  cucur,  recognoistre  les  bienfaicts  que  reçoyvent 

«  les  enfans  de  leurs  pères  et  mères,  en  leur  portant 
«  honneur  et  révérence  ?  Si  n'y  a  il  homme  en  ce 
«  monde  qui  deust  mieulx  observer  tous  les  poincts 
«  de  gratitude  que  toy,  veu  que  tu  poursuis  si 
«  asprement  une  ingratitude  :  et  si  y  a  d'avantage, 
«  que  tu  as  ja  fait  payer  à  ton  païs  de  grandes 
«  amendes  pour  les  torts  que  Ion  t'y  a  faits,  et  n'as 
«  encore  fait  aucune  recognoissance  à  ta  mère  : 
«  pourtant  seroit  il  plus  que  honeste,  que  sans  autre 
«contrainte  j'impetrasse  de  toy  une  requeste  si 
«  juste  et  si  raisonnable  :  mais  puis  que  par  raison 
«  je  ne  le  te  puis  persuader,  à  quel  besoing  epargne- 
e  je  plus  et  diffère- je  la  dernière  espérance  ?  »  En 
disant  ces  paroles  elle  se  jetta  elle  mesme,  avec  sa 
femme  et  ses  enfans,  à  ses  pieds.  Ce  que  Martius 
ne  pouvant  supporter,  la  releva  tout  aussi  tost  en 
s'escriant  :  «  O  mère,  que  m'as  tu  fait  ?  »  et  en  luy 
serrant  estroittement  la  main  droitte  :  «  Ha,  dit  il, 
«  mère,  tu  as  vaincu  une  victoire  heureuse  pour 
«  ton  païs,  mais  bien  malheureuse  et  mortelle  pour 
«  ton  filz  :  car  je  m'en  revois  vaincu  par  toy  seule.  » 
LVÏÏ.  Ces  paroles  dittes  en  public,  il  parla  un  peu 
à  part  à  sa  mère,  et  à  sa  femme,  et  puis  les  laissa  re- 
tourner en  la  ville  :  car  ainsi  l'en  prièrent  elles  :  et  si 
tost  que  la  nuict  fut  passée,  le  lendemain  au  matin 
remena  les  Volsques  en  leurs  maisons,  n'estans  pas 
tous  d'une  mesme  opinion,  ny  d'une  mesme  affec- 
tion. Car  les  uns  le  blasmoyent  et  luy  et  ce  qu'il 
avoit  fait  :  les  autres,  qui  estoyent  bien  contens  que 
Ion  feist  appointement,  disoyent  que  ny  l'un  ny 
l'autre  ne  meritoit  d'estre  blasmé  ny  repris  :  les 
autres,   encore  qu'ilz  fussent  mal  contens  de  ce 

qu'il  avoit  fait,  ne  l'en  estimoyent  pas  neantmoins 
meschant  pour  cela,  ains  alloyent  disans,  qu'il 
meritoit  qu'on  luy  pardonnast,  s'il  avoit  fleschy  à 
une  si  violente  contrainte  :  tant  y  a  que  personne 
ne  contredit  au  département,  ains  suy virent  tous 
son  commandement,  plus  pour  la  révérence  de  sa 
vertu,  que  pour  la  crainte  de  son  authorité. 

LYIII.  Mais  le  peuple  de  Rome  donna  bien  incon- 
tinent à  cognoistre  en  quelle  crainte  et  en  quel  dan- 
ger de  ceste  guerre  il  avait  esté,  quand  il  en  fut 
délivré  :  car  si  tost  que  ceulx  qui  estoyent  sur  les 
murailles  de  la  ville  apperceurent  les  Volsques  des- 
loger, il  n'y  eut  temple  en  toute  la  ville  qui  ne  fust 
soudainement  ouvert  et  plein  d'hommes  portans 
des  chapeaux  de  rieurs  sur  leurs  testes  et  sacrifians 
aux  dieux,  ne  plus  ne  moins  que  Ion  faisoit  à  la 
nouvelle  de  quelque  grande  victoire  gaignée  :  et  se 
demonstra  encore  plus  clairement  ceste  rejouissance 
publique,  par  les  caresses  et  l'honneur  que  le  sénat 
et  tout  le  peuple  ensemble  feit  aux  dames  :  car  il 
n'y  avoit  celuy  qui  ne  dist  hault  et  clair,  et  qui  ne 
creust  fermement  qu'elles  seules  estoyent  cause 
du  salut  et  délivrance  de  la  ville  :  à  l'occasion 
dequoy,  le  sénat  ordonna  aux  magistrats,  qu'ilz 
eussent  à  leur  ottroyer  et  concéder  tout  ce  qu'elles 
leur  requerroyent,  pour  leur  gratifier  et  les  honorer  : 
et  elles  ne  demandèrent  autre  chose  sinon  que  Ion 
feist  édifier  un  temple  de  fortune  féminine,  pour 
l'édification  duquel  encore  offrirent  elles  de  contri- 
buer l'argent  qu'il  cousteroit,  pourvue  que  la  chose 
publique  prist  sur  soy  la  charge  des  sacrifices,  ce- 
rimonies   et   autres   services   qui   appartienent    à 

l'honneur  des  dieux  :  toutefois  le  sénat  louant 
leur  bonne  voulunté,  ordonna  que  le  temple  et 
l'image  fussent  faits  aux  despens  du  public.  Ce 
nonobstant,  encore  contribuèrent  elles  de  l'argent, 
duquel  fut  faitte  une  seconde  image  de  la  fortune, 
laquelle  les  Romains  disent  avoir  parlé,  ainsi  comme 
Ion  la  dedioit  au  temple,  et  que  Ion  la  posoit  en  sa 
place,  et  si  afferment  qu'elle  prononcea  de  sem- 
blables paroles  :  «  Dames,  vous  m'avez  dévotement 
«  donnée  »  :  et,  qui  plus  est,  qu'elle  les  prononcea 
deux  fois  :  nous  voulans  faire  croire  des  choses 
qui  ne  furent  jamais,  ou  pour  le  moins,  qui  sont 
bien  difficiles  à  croire  :  car  de  veoir  des  images 
qui  semblent  suer,  ou  plorer,  ou  rendre  quelque 
humeur  teinte  comme  sang,  ce  n'est  pas  chose 
impossible,  pource  que  le  bois  et  la  pierre  ordinai- 
rement reçoyvent  une  certaine  moitteur,  dont  il 
s'engendre  de  l'humeur,  et  si  rendent  d'eulx  mes- 
mes,  ou  bien  prenent  de  l'air  plusieurs  sortes  de 
teintures  et  de  couleurs,  par  lesquelz  signes  il  n'est 
pas  inconvénient  que  les  dieux  n'advertissent  au- 
cunefois  les  hommes  de  ce  qui  est  à  advenir  :  et  si 
est  bien  possible  que  ces  images  et  statues  jettent 
aucunefois  quelque  son  semblable  à  un  souspir  ou 
à  un  gémissement,  quand  au  profond  du  dedans 
il  se  fait  quelque  rupture  ou  séparation  violente 
des  parties  continues  :  mais  que  ce  soit  une  voix 
articulée  ny  une  parole  exprimée  et  exquisement 
formée  en  un  corps  qui  n'a  point  d'ame,  il  est 
du  tout  impossible,  attendu  que  l'ame  ny  dieu 
mesme  ne  sauroyent  distinctement  parler  ny 
deviser   sans   un   corps   accomodé   des   outilz   et 

organes,  et  des  parties  nécessaires  à  former  et 
exprimer  la  parole.  Mais  là  où  l'histoire  nous  force 
d'en  croire  quelque  chose  par  le  récit  de  plusieurs 
graves  tesmoings  dignes  de  foy,  il  fault  dire  que 
c'est  quelque  passion  différente  des  cinq  sens  de 
nature,  laquelle  engendrée  en  la  partie  imaginative 
de  l'entendement  tire  à  soy  l'opinion,  ne  plus  ne 
moins  qu'en  dormant,  bien  souvent  il  nous  semble 
que  nous  oyons  ce  que  nous  n'oyons  pas,  et  que  nous 
voyons  ce  que  nous  ne  voyons  pas. 

LIX.  Toutefois  ceulx  qui  par  une  véhémence 
d'amour  et  de  dévotion  envers  les  dieux  sont  oultre 
mesure  affectionnez  et  aheurtez  à  cela,  de  sorte 
qu'ilz  ne  peuvent  rien  refuser  ne  rejetter  de  ce  qui 
se  dit  touchant  telles  choses,  ilz  ont  un  grand  argu- 
ment pour  se  confirmer  en  ceste  créance,  c'est  la 
puissance  de  dieu,  qui  est  admirable,  et  n'a  aucune 
semblance  ny  proportion  à  la  nostre,  ains  est  en 
tout  différente,  et  quant  à  la  nature,  quant  au 
mouvement,  quant  à  l'artifice,  et  quant  à  la  force  : 
et  pourtant  s'il  fait  aucune  chose  qui  nous  soit 
impossible,  ou  qu'il  en  produise  et  invente  qui 
transcendent  l'entendement  des  hommes,  il  ne  le 
fault  pourtant  trouver  estrange  :  car  s'il  est  es 
autres  choses  différent  de  nous,  il  est  encore  plus 
esloigné  et  plus  divers  en  ses  œuvres  qu'en  tout  le 
demourant  :  mais  la  plus  part  des  faicts  de  dieu, 
comme  dit  Heraclitus,  à  faulte  de  foy  demeurent 
incogneuz. 

LX.  Au  demourant,  Martius  estant  retourné  de 
son  voyage  en  la  ville  d'Antium,  Tullus  qui  le  haïs- 
soit,  et  ne  le  pouvoit  plus  endurer  pour  la  crainte 

qu'il  avoit  de  son  authorité,  chercha  les  moyens  de 
le  faire  mourir,  pensant  que  s'il  y  failloit  à  celle 
fois  il  ne  recouvrerait  jamais  une  pareille  occasion. 
Parquoy  ayant  attiltré  et  suscité  plusieurs  autres 
conjurez  avec  luy,  il  requit  que  Martius  eust  à  se 
déposer  de  son  estât  pour  rendre  compte  à  la  com- 
munaulté  des  Volsques  de  son  gouvernement  et 
administration.  Martius  craignant  de  soy  trouver 
homme  privé  soubs  Tullus  estant  capitaine  gênerai, 
oultre  ce  que  sans  cela,  il  avoit  plus  grande  autho- 
rité que  nul  autre  entre  les  siens,  il  respondit  qu'il 
se  demettroit  vouluntiers  de  la  charge  et  la  remet  - 
troit  entre  les  mains  des  seigneurs  Volsques,  si  tous 
le  luy  commandoyent,  comme  par  le  commande- 
ment de  tous  il  F  avoit  acceptée  :  et  au  reste,  qu'il 
ne  refusoit  point  de  rendre  compte  et  raison  de 
son  gouvernement  dès  l'heure  mesme,  à  ceulx  de 
la  ville  qui  y  voudroyent  assister  et  l'ouir. 

LXI.  Le  peuple  fut  assemblé  là  dessus  en  conseil, 
en  laquelle  assemblée  il  y  eut  quelques  orateurs  ap- 
postez  qui  irritèrent  et  mutiner erent  la  commune  à 
l'encontre  de  luy,  et  quand  ilz  eurent  achevé  de 
parler,  Martius  se  leva  pour  leur  respondre  :  et 
combien  que  la  commune  mutinée  menast  un  fort 
grand  bruit,  toutefois  quand  elle  le  veit,  pour  la 
révérence  qu'elle  portoit  à  sa  vertu,  elle  s'appaisa, 
et  luy  donna  paisible  audience  pour  à  loisir  déduire 
ses  justifications,  et  les  plus  gens  de  bien  des  An- 
tiates,  et  qui  plus  s'esjouissoyent  .de  la  paix,  mon- 
stroyent  à  leur  contenance  qu'ilz  l'escouteroyent 
vouluntiers,  et  jugeroyent  selon  leur  conscience  : 
à  l'occasion  dequoy,  Tullus  eut  peur  s'il  le  laissoit 

parler,  qu'il  ne  prouvast  au  peuple  son  innocence, 
pource  qu'il  estoit  entre  autres  choses  homme  très 
éloquent,  avec  ce  que  les  premiers  bons  services 
qu'il  avoit  faits  à  la  communaulté  des  Volsques,  luy 
apportoyent  plus  de  faveur,  que  les  dernières 
imputations  ne  luy  causoyent  de  défaveur  :  et  qui 
plus  est,  cela  mesme  que  Ion  luy  tournoit  à  crime, 
estoit  tesmoignage  de  la  grâce  qu'ilz  luy  devoyent, 
pource  qu'ilz  n'eussent  point  estimé  qu'il  leur 
eust  fait  tort  en  ce  qu'ilz  n'avoyent  pas  pris  la 
ville  de  Rome,  s'ilz  n'eussent  esté  bien  près  de  la 
prendre  par  le  moyen  de  sa  conduite. 

LXII.  Pour  ces  raisons  estima  Tullus  qu'il  ne  fal- 
loit  plus  dilayer  son  entreprise,  n'y  s'amuser  à  mu- 
tiner et  susciter  la  commune  contre  luy,  ains  se  pri- 
rent les  plus  mutins  des  conjurez  à  crier,  qu'il  ne  le 
falloit  point  ouir,  ny  permettre  que  un  traistre  usur- 
past  ainsi  domination  tyrannique  sur  la  ligue  des 
Volsques,  ne  se  voulant  pas  démettre  de  son  estât  et 
authorité  :  et  en  disant  telles  paroles  se  ruèrent  tous 
à  un  coup  sur  luy,  et  le  tuèrent  sur  la  place,  sans 
que  personne  des  assistans  s'entremeist  de  le  secou- 
rir. Mais  toutefois  que  ce  meurtre  n'ait  point  esté 
fait  du  sceu  et  consentement  de  la  plus  grande 
partie  des  Volsques,  il  appert  par  ce  que  de  toutes 
les  villes  des  Volsques  accoururent  gens  pour 
honorer  le  corps,  lequel  ilz  inhumèrent  magnifique- 
ment, et  ornèrent  sa  sépulture  de  force  harnois  et 
force  despouilles,  comme  celle  d'un  vaillant  homme 
et  d'un  grand  capitaine. 

T.XITI.  Les  Romains,  sa  mort  ouye,  n'en  f  cirent 
autre  démonstration  nv  d'honneur  ny  de  courroux, 

IL  "  15 

sinon  qu'ilz  permeirent  aux  dames  ce  qu'elles  leur 
requirent,  de  pouvoir  porter  le  dueil  de  sa  mort  l'es- 
pace de  dix  mois,  autant  comme  elles  avoyent  ac- 
coustumé  de  le  porter  pour  la  mort  de  leurs  pères, 
de  leurs  frères  et  de  leurs  maris,  pource  que  c'estoit 
le  plus  long  terme  de  porter  dueil  que  le  roy  Numa 
Pompilius  eust  déterminé,  ainsi  comme  nous  avons 
escrit  en  sa  vie. 

LXIV.  Au  demourant,  les  affaires  des  Volsques 
tantost  après  le  décès  de  Martius  feirent  fort  regret- 
ter sa  présence  :  car  premièrement  ilz  entrèrent  en 
débat  contre  les  Eques,  qui  estoyent  leurs  alliez  et 
confederez,  touchant  la  precedence  :  et  procéda  ce 
différent  entre  eulx  jusques  à  s'entrebattre  et  se 
tuer  les  uns  les  autres  :  et  puis  ilz  furent  desfaits 
par  les  Romains  en  une  grosse  battaille,  en  laquelle 
Tullus  demoura  mort  sur  le  champ,  et  la  fleur  de 
toute  leur  puissance  fut  aussi  mise  à  l'espée,  de 
manière  qu'ilz  furent  contraints  d'accepter  de  très 
honteuses  conditions  de  paix,  en  se  rendans  subjects 
aux  vaincueurs,  et  promettans  faire  tout  ce  qu'ilz 
leur  commanderoyent. 

Or  ayans  exposé  les  faicts  de  l'un  et  de  l'autre,  au 
moins  ceulx  qui  nous  ont  semblé  plus  dignes  d'estre 
mis  par  mémoire,  maintenant  pouvons  nous  veoir 
que,  quant  aux  armes,  l'un  n'a  pas  eu  fort  grand 
avantage  sur  l'autre  :  car  tous  deux  en  leurs  charges 
ont  également  fait  preuve  non  seulement  de  har- 
diesse et  de  prouesse  de  leurs  personnes,  mais  aussi 
de  bon  sens,  de  ruse  et  de  finesse  :  si  ce  n'est  que 
Ion  vueille  dire,  qu'Alcibiades  a  esté  plus  grand  et 
plus  excellent  capitaine,  d'autant  qu'il  a  plus  de 
■mbattu  ses  ennemis  et  par  mer  et  par  terre, 
et  tousjours  vaincu.  Car  au  demourant,  ilz  ont 
bien  cela  de  semblable,  que  là  où  ilz  ont  esté  tous 
•  lux  presens,  et  qu'ilz  ont  eu  loy  et  authorité  de 
commander,  ilz  ont  notoirement  tousjours  fait 
prospérer  les  affaires  de  ceulx  de  leur  party,  et 
plus  évidemment  encore  les  ont  fait  empirer, 
quand  il/-  se  sont  tournez  du  party  contraire. 

II.  Mais  quant  au  faict  de  gouvernement,  les  gens 

de   bien   et   d'honneur  haïssoyent   la   manière   de 

1er,  dont  nsoit  Alcibiades  au  maniement  des 

affaires  de  la  chose  publique,  comme  estant  pleine 

d'affetterie,  de  dissolution  et  de  flatterie,  pource 
qu'il  ne  visoit  qu'à  gaigner  par  toutes  voyes  la  grâce 
et  la  bienvueillance  du  menu  populaire  :  aussi  de 
l'autre  costé,  le  peuple  Romain  avoit  en  haine  celle 
de  Coriolanus  comme  trop  arrogante,  trop  superbe 
et  tyrannique,  de  sorte  que  ny  l'une  ny  l'autre  ne 
fait  à  louer.  Toutefois  encore  est  moins  reprehen- 
sible  celuy  qui  cherche  à  gratifier  et  complaire  au 
peuple,  que  celuy  qui  le  mesprise,  l'oultrage  et  l'in- 
jurie, de  peur  qu'il  ne  semble  qu'il  le  vueille  flatter, 
pour  en  acquérir  plus  d'authorité,  car  il  est  bien 
malséant  de  flatter  le  commun  peuple  pour  venir 
en  crédit  :  mais  aussi,  acquérir  authorité  et  crédit 
par  se  faire  craindre,  par  endommager  et  forcer 
autruy,  oultre  ce  qu'il  n'est  pas  honeste,  il  est 
injuste.  Bien  est  il  certain,  que  Martius  a  tousjours 
esté  tenu  pour  homme  rond  de  sa  nature,  simple, 
sans  fard  ny  artifice  quelconque  :  et  Alcibiades,  au 
contraire,  fin,  affetté  et  peu  véritable  :  mais  ce  que 
Ion  blasme  le  plus  en  luy  quant  à  cela,  fut  la  malice 
et  tromperie,  par  laquelle  il  abusa  les  ambassadeurs 
des  Lacedaemoniens,  et  empescha  que  la  paix  ne  se 
feist,  ainsi  que  Thucydides  l'a  escrit  :  toutefois 
cest  acte,  encore  que  promptement  il  ait  rejette  la 
ville  d'Athènes  en  guerre,  au  moins  la  rendit  il 
plus  puissante  et  plus  redoubtable  à  ses  ennemis 
par  l'adjonction  de  l'alliance  des  Mantiniens  et  des 
Argiens,  qui  par  l'entremise  d 'Alcibiades  s'allièrent 
et  entrèrent  en  ligue  avec  les  Athéniens. 

III.  Et  quant  à  Martius,  l'historien  Dionysius  a 

escrit,  que  ce  fut  par  dol  et  tromperie  qu'il 

jetta  les  Romains  en  guerre  contre  les  Volsques, 

avant  malicieusement  et  à  tort  fait  souspeçonner 
et  calumnier  les  Volsques,  qui  estoyent  allez  à 
Rome  pour  y  veoir  l'esbattement  des  jeux  :  mais 
la  cause  pour  laquelle  il  le  feit,  rend  l'acte  encore 
plus  mauvais  :  car  ce  ne  fut  point  par  une  dissention 
civile,  ny  par  une  jalousie  et  contention  en  matière 
de  gouvernement,  comme  feit  Alcibiades,  ains 
seulement  pour  servir  à  une  passion  cholérique,  à 
laquelle,  comme  dit  Dion,  il  n'y  a  rien  qui  sache 
gré,  qu'il  meit  en  combustion  et  en  trouble  plusieurs 
contrées  de  l'Italie,  et  pour  le  courroux  qu'il  avoit 
contre  son  païs  ruina  plusieurs  autres  villes  qui 
n'en  pouvoyent  mais. 

IV.  Il  est  bien  vray,  qu 'Alcibiades  aussi  par  son 
ire  et  son  despit  fut  cause  de  beaucoup  de  maulx, 
de  misères  et  de  calamitez  à  ceulx  de  son  païs, 
mais  soudain  qu'il  apperceut  qu'ilz  se  repentoyent 
du  tort  qu'ilz  luy  avoyent  fait,  il  se  revint  aussi  : 
et  depuis  ayant  une  autre  fois  esté  dechassé,  il 
ne  voulut  pas  neantmoins  favoriser  aux  erreurs 
que  faisoyent  les  capitaines  Athéniens,  ny  ne  les 
voulut  point  laisser  perdre  en  suyvant  le  mauvais 
conseil  qu'ilz  prenoyent,  ny  les  abandonner  au 
péril  où  ilz  se  mettoyent,  ains  feit  tout  de  mesme 
çr,  que  jadis  avoit  fait  Aristides  envers  Themis- 
tocles,  dont  il  a  esté  et  est  encore  tant  loué  :  car 
il  s'en  alla  devers  les  capitaines  qui  lors  avoyent  la 
charge  de  L'armée  des  Athéniens,  encore  qu'ilz  ne 
fussent  pas  ses  amis,  et  leur  remonstra  en  quoy 
ilz  failloyent,  et  ce  qu'ilz  avoyent  à  faire  :  là 
où  Martius,  au  contraire,  faisoit  premièrement 
dommage  à  toute  Rome  entièrement,  encore  qu'il 

n'eust  pas  esté  offensé  par  tous  ceulx  de  dedans 
universellement,  et  que  la  meilleure  et  plus  saine 
partie  de  la  ville  eust  esté  offensée  quand  et  luy,  et  en 
eust  regret  et  desplaisir  comme  luy.  D'avantage  les 
Romains  essayèrent  d'appaiser  un  seul  desplaisir  et 
un  seul  despit  qu'ilz  luy  avoyent  fait  par  plusieurs 
ambassades,  et  plusieurs  supplications  et  prières, 
ausquelles  il  ne  voulut  onques  fleschir  ny  amollir  son 
dur  cueur  :  et  par  ce  monstra  qu'il  avoit  entrepris 
ceste  guerre  si  aspre,  et  où  il  ne  vouloit  point  ouir 
parler  d'appointement,  en  intention  de  destruire  et 
ruiner  entièrement  son  païs,  non  pas  pour  le  recou- 
vrer, ne  pour  y  retourner.  Il  est  vray  qu'il  y  a 
ceste  différence,  qu'Alcibiades  estant  espié  et 
aguetté  par  les  Lacedaemoniens  pour  la  haine 
qu'ilz  luy  portoyent,  et  la  crainte  qu'ilz  avoyent 
de  luy,  fut  contraint  de  se  retourner  devers  les 
Athéniens  :  là  où  Martius  ayant  esté  si  bien 
recueilly,  et  si  bien  traitté  par  les  Volsques,  ne  pou- 
voit  honestement  les  abandonner,  attendu  qu'ilz 
luv  avoyent  fait  tant  d'honneur  que  de  l'élire  leur 
capitaine  gênerai,  et  s'estoyent  tant  fiez  en  luy, 
qu'ilz  avoyent  mis  toutes  leurs  forces  et  toute  leur 
puissance  en  sa  main,  non  pas  comme  l'autre, 
duquel  les  Lacedaemoniens  abusèrent  plus  tost 
qu'ilz  nVn  usèrent,  en  le  laissant  aller  et  venir 
parmy  leur  ville,  et  depuis  parmy  leur  camp, 
sans  honneur  quelconque,  tellement  qu'il  fut  à 
la  lin  contraint  de  soy  jetter  entre  les  bras  de 
Tissaphernes  :  si  Ion  ne  veult  dire,  qu'il  alla 
vouluntairement  luy  faire  la  cour,  en  intention 
de  préserver  la   cité   d'Athènes,   qu'elle    ne    fust 

entièrement  destruitte,  pour  le   désir  qu'il  avoit 
d'y  retourner. 

V.  Au  reste  Ion  trouve  par  escript,  qu'Alcibiades 
prenoit  souvent  des  presens  peu  honestement,  et  se 
laissoit  corrompre  par  argent,  lequel  il  despendoit 
puis  après  encore  plus  villainement,  en  voluptez 
desordonnées  et  en  toute  dissolution  :  là  où,  au 
contraire,  Martius  ne  voulut  pas  seulement  ac- 
cepter les  presens  que  ses  capitaines  luy  faisoyent 
légitimement  pour  honorer  sa  vertu,  et  est  oit 
pourquoy  le  menu  populaire  luy  vouloit  encore 
plus  de  mal,  au  différent  que  le  peuple  eut  contre 
les  nobles  touchant  l'abolition  des  debtes,  à  cause 
que  les  pauvres  et  menues  gens  cognoissoyent  bien, 
que  ce  n'estoit  point  pour  gaing  ne  profit  qu'il  y 
eust,  qu'il  leur  estoit  si  fort  contraire  en  cela,  et 
sembloit  qu'il  le  feist  par  despit  d'eulx  tant  seule- 
ment, et  pour  leur  desplaire  expressément.  Ainsi 
n'est-ce  pas  sans  occasion  qu'Antipater  en  une 
siene  epistre  parlant  de  la  mort  du  philosophe 
Aristote,  entre  les  autres  bonnes  parties  qu'il  dit 
avoir  esté  en  luy,  fait  grand  cas  de  celle  là,  qu'il 
sçavoit  bien  gaigner  et  attraire  les  cueurs  des 
hommes.  Car  les  bonnes  œuvres  et  les  vertus  de 
Martius,  pour  n'avoir  pas  esté  accompagnées  de 
ceste  grâce  là,  devenoyent  odieuses  à  ceulx 
inesmes  qui  en  recevoyent  du  profit,  lesquelz  ne 
pouvoyent  supporter  sa  gravité  et  son  opiniastreté, 
laquelle,  comme  dit  Platon,  demeure  avec  solitude, 
c'est  à  dire,  qui  fait  que  les  hommes  sont  peu 
suyvis,  ou  du  tout  abandonnez. 

VI.  Et  au  contraire,  pour  autant  qu'Alcibiades 

sçavoit  bien  s'entretenir  de  bonne  grâce,  et  se  com- 
porter comme  il  falloit  avec  toutes  gens,  il  ne  se 
fault  pas  esmerveiller,  si  quand  il  faisoit  bien,  sa 
gloire  en  estoit  haultement  exaltée,  et  luy  honoré, 
aimé,  et  bien  voulu  du  commun,  veu  que  mesme 
quelques  unes  de  ses  faultes  estoyent  souvent  prises 
en  jeu,  et  en  parloit  on  comme  de  gentillesses  faittes 
de  bonne  grâce  et  à  plaisir  :  dont  procedoit  qu'en- 
core qu'il  feist  et  souvent  et  de  grands  dommages  à 
la  chose  publique,  il  estoit  neantmoins  souvent  eleu 
capitaine,  et  luy  commettoit  on  souvent  les  princi- 
palles  charges  de  la  ville  :  là  où  Martius  poursuy- 
vant  un  magistrat  qui  luy  estoit  deu,  à  cause  de 
plusieurs  grands  services  qu'il  avoit  faits  à  la  chose 
publique,  en  fut  neantmoins  débouté.  Par  ainsi 
voit  on,  que  ceulx  mesmes  à  qui  l'un  faisoit  mal, 
ne  le  pouvoyent  haïr  :  et  l'autre  ne  pou  voit  tant 
faire,  qu'il  fust  aimé  de  ceulx  dont  il  estoit  bien 
estimé.  Aussi  ne  feit  jamais  Martius  aucun  grand 
exploit  estant  capitaine  des  siens,  ains  les  feit 
estant  capitaine  des  ennemis  contre  son  propre 
:  là  où  Alcibiades  estant  homme  privé,  et 
estant  capitaine,  feit  plusieurs  bons  services  aux 
Athéniens.  Au  moyen  dequoy,  tant  qu'il  fut 
présent,  il  vint  tousjours  au  dessus  de  ses  calum- 
niateurs  autant  qu'il  voulut,  et  n'eurent  leurs 
calumnies  aucun  effect  encontre  luy,  sinon  pendant 
qu'il  fut  absent  :  ià  où  Martius  en  sa  présence 
fut  condemné  par  les  Romains,  et  en  sa  per 
meurtry  et  occis  par  les  Y<>l>ques  :  non  que  je  vueille 
dire  qu'il/  |  ,ien  fait  ny  justement, 

mais  au  moins  leur  donna  il  luy  mesme   quelque 

couleur  de  ce  faire,  quand  il  refuza  publiquement 
la  paix  aux  ambassadeurs  Romains,  qu'il  accorda 
tantost  après  particulièrement,  à  l'instance  et 
prière  des  femmes.  En  quoy  faisant  il  n'ostoit  pas 
l'inimitié  qui  estoit  entre  les  deux  peuples,  ains 
laissant  la  guerre  en  son  entier,  il  faisoit  perdre  à 
ceulx  de  qui  il  a  voit  charge,  l'occasion  de  bien 
exploitter  :  là  où  il  falloit  que  du  consentement 
et  par  le  conseil  de  ceulx  qui  s'estoyent  tant  nez 
en  luy,  que  de  le  faire  leur  capitaine  gênerai,  il 
rctirast  son  armée,  s'il  eust  voulu  faire  tel  compte 
comme  il  devoit  de  l'obligation  dont  il  leur  estoit 
tenu  :  ou  s'il  ne  se  soucioit  point  des  Yolsques  en 
l'entreprise  de  ceste  guerre,  ains  l'avoit  suscitée 
seulement  en  intention  de  soy  venger,  pour  puis 
après  s'en  déporter  quand  il  auroit  assouvy  son 
courroux,  il  ne  falloit  pas  que  pour  l'amour  de  sa 
mère  il  pardunnast  à  son  païs,  ains  falloit  qu'en 
pardonnant  à  son  païs  il  espargnast  aussi  sa  mère, 
I  m  >un  e  que  sa  mère  et  sa  femme  faisoyent  partie  du 
-  orps  de  son  pais  et  de  la  ville  qu'il  tenoit  assiégée. 
Car  d'avoir  inhumainement  rejette  toutes  publiques 
supplications,  prières  d'ambassadeurs,  et  oraisons 
de  presbtres  et  .cens  de  religii  n,  pour  gratiner  de 
sa  retraitte  aux  prières  de  sa  mère,  cela  n'estoit 
pas  tant  honorer  sa  mère,  que  deshonorer  son  païs, 
lequel  fut  préservé  par  pitié,  et  moyenant  l'inter- 
>n  d'une  femme,  et  non  pas  pour  l'amour  de 
soy  mesme,  comme  -'il  n'en  eust  pas  esté  digne. 
Ainsi  fut  ceste  retraitte  une  grâce  à  la  vérité  fort 
odieuse,  cruelle,  et  de  laquelle  ny  les  uns  ny  les 
autres  ne  reçurent  gré  à  celuy  qui  la  feit  :  pource 

qu'il  se  retira,  non  point  à  la  requeste  de  ceulx  à 
qui  il  faisoit  la  guerre,  ny  du  consentement  de 
ceulx  aux  despens  desquelz  il  la  faisoit,  de  tous 
lesquelz  accidents  fut  cause  la  seule  austérité  de 
sa  nature,  et  sa  trop  presumptueuse,  haultaine  et 
fiere  opiniastreté,  laquelle  estant  de  soy  mesme 
odieuse  à  tout  le  monde,  quand  elle  est  jointe  à 
l'ambition,  alors  devient  encore  plus  sauvage,  plus 
farouche  et  plus  intolérable  :  car  les  hommes  qui 
ont  ce  vice  là  de  nature,  ne  veulent  point  faire  la 
cour  au  peuple,  comme  voulans  monstrer  qu'ilz 
n'ont  que  faire  d'honneur  populaire  :  et  puis 
quand  on  ne  leur  en  fait,  ilz  s'en  courroucent,  et 
en  sont  marris. 

VII.  Car  un  Metellus,  un  Aristides  et  un  Epami- 
nondas  avoyent  bien  ceste  manière  de  faire,  de  ne 
vouloir  point  flatter  la  commune,  ny  rechercher  la 
bonne  grâce  du  menu  populaire  par  caresses  et  pa- 
roles flatteresses,  mais  c'estoit  pource  que  véritable- 
ment ilz  mesprisoyent  ce  que  le  peuple  pouvoit  ou 
donner  ou  oster  :  pourtant  ne  se  courrouceoyent  ilz 
point  à  leurs  citoyens  quand  ilz  les  condemnoyent  à 
quelques  amendes,  ou  qu'ilz  les  bannissoyent,  ou 
qu'ilz  leur  faisoyent  endurer  quelque  rebut,  ains 
les  aimoyent  comme  devant  tout  aussi  tost  qu'ilz 
monstroyent  se  repentir  du  tort  qu'ilz  leur  avoyent 
fait,  et  se  reconcilioyent  facilement  avec  eulx 
incontinent  qu'ilz  estoyent  rappeliez  :  car  celuy 
qui  desdaigne  de  caresser  le  peuple  pour  en  avoir 
faveur,  doibt  aussi  moins  que  tout  autre  chercher 
à  s'en  venger  s'il  en  est  rebuté  :  pource  que  prendre 
ainsi  aigrement  à  cueur  un  rebut  et  un  refus  de 

quelque  honneur,  ne  procède  d'autre  chose  que  de 
l'avoir  trop  ardemment  désiré. 

VIII.  Pourtant  Alcibiades  ne  dissimuloit  point, 
qu'il  ne  fust  bien  aise  de  se  veoir  honoré,  et  marry 
de  se  veoir  mesprisé  et  rebuté  de  quelque  honneur, 
mais  aussi  cher  choit  il  les  moyens  de  se  rendre  ag- 
greable  et  bien  voulu  de  ceulx  avec  lesquelz  il  vivoit  : 
là  où  la  fierté  et  haultaineté  de  Martius  l'empes- 
choit  de  caresser  ceulx  qui  le  pouvoyent  honorer  et 
avancer,  et  neantmoins  son  ambition  faisoit  qu'il 
se  despitoit,  courrouceoit  et  douloit,  quand  il  se 
sentoit  mesprisé.  C'est  tout  ce  que  Ion  pourroit 
avec  raison  reprendre  en  luy  :  car  au  demourant 
toutes  autres  bonnes  et  louables  qualitez  estoyent 
en  luy  fort  apparentes  :  car  en  tempérance  et 
netteté  de  mains  pour  ne  se  laisser  point  corrompre 
par  argent,  il  se  peult  accomparer  aux  plus  ver- 
i lieux,  plus  nets  et  plus  entiers  des  Grecs,  non  pas 
à  Alcibiades,  qui  en  cela  certainement  a  tousjours 
esté  trop  licencieux  et  trop  dissolu,  et  a  eu  peu  de 
regard  au  devoir  de  l'honesteté. 


FIN    DU   TOME    II 

.  I  ccomparer,  comparer. 

n  tirer,  arranger,  disposer  ;  vêtir. 
A  donc,  adonques,  alors. 
Adresser  (s'),  aller  droit  à  quelqu'un. 
Affection,  toute  disposition  de  l'âme  :  désir,  volonté,  émotion, 

animation. 
Affectionné,  affecté;  désireux. 
A  ffuler,  blesser,  endommager,  léser. 

v,  accablé  de  travail. 
A  guetter,  dresser  une  embuscade. 
A  ins,  mais. 
.  I  matoire,  amoureux. 
Amont,  vers  la  partie  haute. 

Ancre  sacrée,  l'ancre  de  salut,  la  ressource  suprême. 
Apertement,  évidemment,  manifestement. 

fume,  tumeur. 
Appareillé,  préparé,  disposé. 
A  p peter,  désirer. 

A ppointement,  règlement,  entente. 
Appointer,  r< 
A  rondelle,  hirondelle. 
A  ne,  arrhes. 
Artifice,  art,  métier. 
Artillerie,  machines  de  guerre. 

At<n<t, 

Attiltrer,  soud<>\ 
At/raire,  at tir»  r. 

Aucun,  aucunefots,  aucunement,  quelque,  quelqu'un,  pai 
quelque  manière. 

Bander  {se),  (i)  se  raidir  contre  quelqu'un,  lui  être  contraire  ; 
[z)  se  mettre  en  bande. 

Bâtant,  tambour  battant,  sans  laisser  de  répit. 

Bellement,  doucement. 

Besongner,  travailler. 

Bienvoulu,  à  qui  on  veut  du  bien. 

Blasonner,  railler. 

Bossu.  Terrain  bossu,  terrain  accidenté. 

Boulut  (de  bouillir),  bouillit. 

Bourdon,  lance  à  grosse  poignée. 

Bouteillon,  petite  bouteille. 

Brandon,  torche. 

Buye,  buire  ou  bue,  urne,  vase. 

Cabasset,  casque. 

Carraque,  grand  vaisseau. 

Cault,  méfiant. 

Celle,  cette. 

Cestuy,  celui. 

Chable,  câble. 

Chaler,  caler,  baisser  la  voile,  céder. 

Chaloir,  importer. 

Chameleon,  caméléon. 

Champs.  Être  aux  champs,  être  à  la  campagne.  Se  mettre  aux 

champs,  se  mettre  en  campagne  (en  parlant  d'une  armée). 
Chaudement,  sur  la  chaulde,  sur-le-champ. 
Chef,  (i)  bout.  A  chef,  à  bout.  Au  chef  de,  au  bout  de  ;  (a)  cap, 

promontoire. 
Chère,  visage,  mine. 
Chevance,  bien,  possession. 
Chevir,  venir  à  bout. 
Choisir,  apercevoir,  découvrir. 
Cholere,  bile  (cf.  choléra). 
Cithre,  cistre  ou  cithare. 
Combien  que,  bien  que. 

Comment  que,  de  quelque  manière  que  :  quoique. 
(  ommune,  foule,  le  peuple. 
Contemncr,  mépriser. 
Contcndre,  disputer. 
Contregarder,  sauvegarder. 

Coniremonl,  vers  le  haut,  en  remontant  le  cours  de  l'eau. 
Contumelie,  injure,  outrage. 
Convenant,  convention. 

•f,  repas,  festin. 

Convindrent,  de  convenir,  se  rencontrer. 
Couleur,  apparence  favorable,  prétexte. 
Coulonnclle  (compagnie),  première  compagni-  . 

I  ré,  favorable. 
Coustaux,  coteaux. 
Cueur,  cœur,  courage. 

Guider,  penser  ;  être  sur  le  point  de,  manquer  de,  s'efforcer  de. 
Curieusement,  soigneusement. 

Davantage,  en  outre. 

Dea,  ancienne  forme  de  da.  Se  joint  généralement  à  oui,  non, 

pour  donner  plus  de  forer. 
Dechasser,  chasser. 
Défaillir,  faire  défaut. 
Délibérer  {se),  se  décider. 
Demourance,  résidence. 
Demourant,  reste.  Au  demourant,  au  reste. 
Démontrer,  rester,  tarder. 
Département,  départ  ;  partage. 
De  partie,  départ. 

Départir,  partager,  donner  en  par 
Deploration,  lamentation. 
Déporter  (se),  cesser  de  se  livrer  à,  se  refuser  à. 
Descen,  insu. 

Deslacher,  donner,  jeter,  tirer. 
Despendre,  dépenser. 
Desplaisant,  fâché. 
Desprouveu  (au),  au  dépourvu. 
Desrompre,  déchirer,  mettre  en  pièces. 
Destourbier,  obstacle,  embarras. 
Destroit  (à),  en  difficulté. 
Détaillé,  tailladé. 
Détremper  (se),  s'amollir. 

Devant,  avant,  auparavant.  Devant  que,  avant  que. 
Diffamt  r,  abîmer.  (Blason  :  lion  diffamé,  sans  queue.) 

Dilayer,  remettre. 
Douloir  (se),  s'atti 
Duire,  dresser,  élever. 

Effusion,  libation. 

Embesongner  (s'),  s'occuper  uniqui 

Embler,  prendre,  ravir. 

Emmy,  au  milieu  de. 

Emorche,  amorce. 

Emoudre,  aiguiser. 

Encontre,  rencontre. 

Enflamhé,  enflammé. 

Enfondrant,  mou,  qui  cède  sous  la  pression. 

Engardcr,  empêcher. 

Enhorter,  enhortement,  exhorter,  exhortation. 

Entendre  à,  s'occuper  de. 

Enteniif,  attentif. 

Entremoyens,  cloisons  intermédiaires. 

Entretenement,  entretien. 

Envis,  involontairement,  à  contre 

Es,  dans. 

Esbranlement,  balancement,  incertil 

Eschar sèment,  chichement. 

Esciant  {à  bon),  sérieusement. 

Espraindre,  presser  pour  exprimer  le  jus.  Larmes  espraintes  de 

joie,  que  faisait  couler  la  joie. 
Esquels,  dans  lesquels. 
Ester,  comparaître  devant  le  juge. 
Estourbillon,  tourbillon. 
Estrilk,  peigne. 
Estriver,  se  disputer,  rivaliser. 
Estroississant,  se  rétrécissant. 
Estrousser,  trancher,  décider. 
Esveiitaux,  éventails. 
Exercite,  armée. 
Exer citer,  exercer. 


Failly.  De  cueur  failly,  manquant  de  courage. 
Fait,  particule  affirmative  :  si  fait,  non  fait. 
Féal,  fidèle,  intime. 

■  lement,  finalement. 
Forçaire,  galérien,  forçat. 
Foriraire,  faire  sortir,  priv<  : 
Fouir,  fuir. 

Fouliez,  épuisé,  accablé. 
Fray,  piste,  trace. 
Fuste,  naviie  de  bas  bord. 

Galio/,  relui  qui  monte  une  galère. 

Gaudisserie,  plaisanterie. 

Géhenne,  peine,  soin  ï  ;  torture. 

Gouffre,  golfe,  baie. 

(•ratifier  (à),  rendre  y,r.  1  gréai  le  ... 

.  p<  ser,  coûter. 
Grief  (au  féminin  :  griefve),  grave. 
G  utile,  lieu  d'où  l'on  guette. 

llalcvxr,  souffler,  éventer. 
Hauttlouer,  louer  grandement. 

7/>ur,  bonheur. 

1  celui,  icelle,  iceulx,  '.-lui,  celle,  ceux  dont  on  a  parlé  auparavant. 
lllec,  là,  en  ce  lieu. 
Imageur,  sculpteur. 

Alité,  faibli 
Impetrer,  obtenir. 
Impollu,  pur. 

Improuveu,  imprévu,  improviste. 
Inconvénient,  malheur. 
/r£,  0ol< 
Ireux,  courroucé,  furieux. 

Ja,  ai 

Joint  que,  et,  de  plus,  joignez  à  cela  que. 

Leans,  là -dedans. 

Lebîche,  vent  du  sud-ouest. 

Lieure,  liure,  ligatuiv. 

ée,  tribu. 

: ,  louage. 

'.</•,  magistx 
Maltalent,  dépit,  ressentiment. 
Marine,  mer. 

Martien,  boia  de  construction. 
Mauvaistii,  malice,  méchanc 
Mesadvenir,  mal  réussir. 
Meschcf,  mésaventure. 
Mescheoir,  arriver  malheur. 
Mesmemeni,  même,  principalement. 

Minot,  environ  trente-neuf  litres. 

Mommer,  se  déguiser,  jouer  la  comédie. 

Mon  (c'est),  c'est  mon  avis. 

Monstre,  spectacle,  parade. 

Motte,  colline. 

Moyenner,  obtenir  (pour  quelqu'un  d'autre). 

Mues,  muettes. 

Nave,  vaisseau. 

Navigage,  navigation. 

Navrer,  blesser. 

Ne,  ni. 

Nonchaloir  (mettre  à),  tenir  peu  de  compte  de. 

Nuisance,  tort,  dommage. 

Occire,  tuer. 

Occision,  carnage. 

Offertes,  offrandes. 

Olif,  olive. 

One,  onques,  quelquefois,  jamais. 

Orroit  (de  ouir),  écoutait. 

Ost,  armée. 

Otieux,  oisif,  paresseux. 

Ouvrier,  auteur. 

Pallis,  palis,  clôture  de  pieux. 

Pannonceau,  petit  pennon. 

Paoureux,  peureux. 

Parquoy,  pourquoi. 

Partement,  départ. 

Partialité,  parti. 

Partir,  partager. 

Paulx  (pluriel  de  pal),  pieux. 

Peculier,  particulier. 

Peings,  pains. 

Per forcer  (se),  s'efforcer. 

Per fumier,  parfumeur. 

Petit.  Un  petit,  un  peu. 

Piéça  (de),  depuis  quelque  temps. 

Piquer,  dresser  (des  chevaux). 

Piteux,  triste. 

Plombée,  massue  de  plomb. 

Port,  autorité,  faveur,  crédit,  aide,  secours. 

Porter  {se),  se  comporter. 

Portraire,  représenter,  faire  le  portrait. 

Pour  autant,  parce  que. 

Pource  que,  parce  que. 

Poursuivant,  candidat. 

Pourtant,  pour  cela,  c'est  pourquoi. 

Prat  tiquer,  gagner. 

Prefix,  déterminé,  fixé. 

Premier,  premièrement,  d'abord. 

Prime,  premier.  De  prime  face,  au  premier  abord.  De  primsault, 

aussitôt. 
Prochasser,  pourchasser,  rechercher,  solliciter. 
Procurer,  prendre  soin. 
Propenser,  décider  après  réflexion. 
Propos,  raison. 

Proprement,  précisément,  exactement. 
Prosterné,  abattu. 
Prouveu,  pourvu. 
Prouvoir,  pourvoir. 
Provident,  prévoyant. 

Quand  et,  avec. 

Quant  et  quant  (ou  quand  et  quand),  aussitôt,  sur-le-champ. 

Raccointer,  retrouver,  renouveler  connaissance. 

Ramcntevcr,  rappeler. 

Randon  {de  grand),  avec  impétuosité. 

Realemcnt,  réellement. 

Rehailler,  remettre. 

Rchnutcr,  repousser  (rebuter). 

Rebras,  bord. 

Réciter,  raconter. 

lécouvrir,  trouver,  rencontrer. 
Recueil,  accueil. 

Regard.  Pour  le  regard,  en  ce  qui  concerne,  quant  à. 
Reliques,  restes. 

Retnonstrcr,  représenter,  exposer. 
Rencontre,  rapprochement  de  mot,  plaisants,  facétie. 
Respiter,  épargner,  sauver. 
Ressource,  relèvement. 

iblir. 

Restiver,  reculer. 

Réunie,  rhume. 

Revois,  revais,  retourne. 

Rcz,  au  niveau  de.  Rez  pierre  rez  terre,  de  fond  en  comble. 

Robbe.  Tourner  sa  robbe,  déserter,  trahir  son  parti. 

Rompre,  battre,  mettre  en  déroute. 

Rondelle,  bouclier  rond. 

Rouer,  tourner. 

Roupie,  déroute,  défaite  (cf.  val). 

Ruer,  jeter  violemment. 

Saltation,  danses. 

Sauveté,  salut.  A  sauveté,  hors  de  danger. 

Saye,  sayon,  casaque. 

Scintille,  étincelle. 

Semblance,  ressemblance. 

Semond,  de  semondre,  inviter,  solliciter. 

Senestre,  gauche. 

Si,  (i)   ainsi.   (2)   Si,  et  si,  pourtant  si,  pourtant,  néanmoins. 

(3)  Équivaut  presque  à  :  «  Et...  ». 
Sier,  se  placer. 
Soubastement,  soubassement. 
Soude,  soulde,  solde. 
Souefve,  suave. 
Souloir,  avoir  coutume  de. 
Souventefois,  souvent. 
Suader,  persuader. 
Suasion,  persuasion. 
Subviinistrer,  procurer,  fournir. 
Substraire,  soustraire. 
Succéder,  réussir. 
Superflu,  prodigue. 
Suraagc,  très  âgé. 
Sur^cancc,  trêve,  sursis. 
Sus,  dessus.  Mettre  sus  (une  calomnie),  porter  rontre  quelqu'un; 

(une  armée),  mettre  sur  pied. 

Tant  (à),  pour  ]e  moment;  à  ce  point,  là-dessus. 
Targer,  se  couvrir  de  la  targe  (bouclier  carré),  s'armer. 

.  détour. 
Toujourmais  (toujours  plus),  désormais. 
tu),  tout  à  fait. 

Toutes  et  gîtantes  fois  gue,  toutes  les  fois  que. 
Traict,  durée  de  temps,  temps,  moment. 
Trefve,  trêve. 
Trousser,  enlever. 

Usance,  habitude,  coutume. 

Val  de  roupte,  en  suivant  la  route,  à  toutes  jambes. 
Venteux,  vantard. 

,  voyait. 
Vergongne,  vergogne,  honte. 
Verisimilitude,  vraisemblance. 
Viateur,  voyageur. 

Voire,  voirement,  en  vérité,  vraimr-nt,  certes. 
Voyage,  expédition  militaire. 

PERRAULT,  etc. —Choix  de  Contes  de  Fées. 

Introduction  par  Madame  Félix-Faure  Goyau. 

MADAME  DE  STAËL. —  Corinne,  ou  l'Italie. 

Introduction  par  Emile  Faguet  (de  l'Académie 
française).  (Deux  volumes.) 

ROUSSEAU.  —  Emile,  ou  de  l'Education.  Intro- 
duction par  Emile  Faguet.  (Deux  volumes.) 

PASCAL.  —  Pensées.       Introduction    par    Emile 
Faguet. 

MONTAIGNE.  —  Essais.    Introduction  par  Emile 
Faguet.  (Trois  volumes.) 

ALFRED    DE   MUSSET.  —  Poésies.      Introduc 
tion  par  Emile  Faguet. 

MADAME   DE   SÉVIGNE. —  Lettres   choisies. 

Introduction  par  Emile  Faguet. 


LES    CLASSIQUES    FRANÇAIS 


EDITION    LUTETIA 


ŒUVRES    COMPLETES    DE 

MOLIÈRE 

EN    SIX    VOLUMES    ILLUSTRES 

Avec  une  Notice  sur  Molière  et  une  introduction 

à  chaque  pièce  par  EMILE  FAGUET, 

de  l'Académie  française 

Tome  Ier  :  Notice  sur  Molière,  La  Jalousie  du  Barbouillé,  Le 
Médecin  volant,  L'Étourdi,  Le  Dépit  amoureux, 
Les  Précieuses  ridicules,  Sganarelle,  Don  Garcie 
de  Navarre. 

Tome  II  :  L'Ecole  des  Maris,  Les  Fâcheux,  L'École  des 
Femmes,  La  Critique  de  l'École  des  Femmes, 
L'Impromptu  de  Versailles,  Le  Mariage  forcé, 
Les  Plaisirs  de  l'île  enchantée,  La  Princesse 
d'Élide. 

Tome  III  :  Le  Tartufle,  Don  Juan,  L'Amour  médecin.  Le 
Misanthrope,  Le  Médecin  malgré  lui. 

Tome  IV  :  Mclicerte,  Pastorale  comique,  Le  Sicilien,  Am- 
phitryon, George  Dandin,  L'Avare,  Relation  de 
la  Fête  de  Versailles. 

Tome  V  :  Monsieur  de  Puurrcaugnac,  Les  Amants  magni- 
fiques, Le  Bourgeois  Gentilhomme,  Psyché. 

Tome  VI  :  Les  Fourberies  de  Scapin,  La  Comtesse  d'Escar- 
bftgfl  tnmes  savantes,  Le  Malade  imagi- 

naire, Poésies  diverses,   La  Gloire  du  Dôtne  du 
Val -île-'  ïrâce. 


COLLECTION   NELSON 


Déjà  p 


arus. 

BALZAC— La  Peau  de  Chagrin  ;  Le  Curé  de 
Tours  ;  Le  colonel  Chabert.  Introduction 
par  Henri  Mazel. 

GÉNÉRAL  Cte  PHILIPPE  DE  SÉQUR.— La 
Campagne  de  Russie.  Introduction  par  le 
vicomte  E.-M.  de  Vogue  {de  V  Académie  française). 

S.  FRANÇOIS  DE  SALES.  —  Introduction  à 
la  Vie  dévote.  Avec  une  Introduction  *  par 
Henry  Bordeaux. 

ALPHONSE  DAUDET.  —  Lettres  de  mon 
Moulin.      Introduction  par  Charles  Sarolea. 

Vte  E.-M.  DE  VOGUÉ  (de  r Académie  française). 
— Les  Morts  qui  parlent.  Introduction  par 
Victor  Giraud. 

JEAN  DE  LA  BRÈTE.— Mon  Oncle  et  mon 
Curé.  (149e  Édition.)  Introduction  par  Mme 
Félix-Faure  Goyau. 

LÉON  TOLSTOÏ.— Anna  Karénine.  Introduc 
tion  par  Emile  Faguet  (de  V Académie  française). 
(Deux  volumes.) 

ARTHUR-LÉVY.  —  Napoléon  intime.  Intro- 
duction par  François  Coppée. 

Vte  G.  D'AVENEL.  —  Les  Français  de  mon 
temps.  (8e  Édition.)  Introduction  par  Charles 
Sarolea. 

MAURICE     MAETERLINCK.  —  Morceaux 

choisis.       Introduction     par     Mme    Georgette 
Leblanc. 

HENRY     BORDEAUX.  —  Les     Roquevillard. 

Introduction  par  Firmin  Roz. 


COLLECTION   NELSON 


VICTOR  CHERBULIEZ  (de  P Académie  française). 
— Le  comte  Kostia.  Introduction  par  M. 
Wilmotte. 

ANTHOLOGIE    des    Poètes   lyriques  français. 

Introduction  par  Charles  Sarolea. 

PAUL  BOURG  ET  {de  l'Académie  française).—  Le 
Disciple.     Introduction  par  T.  de  Wyzewa. 

EDMOND   ABOUT.  —  Les  Mariages  de  Paris. 

(89e  Édition.)     Introduction  par  Emile  Faguet. 

IVAN    TOURGUÉNEFF.— Fumée. 

LOUIS    BERTRAND.— L'Invasion. 

CLAUDE    TILLIER.— Mon  Oncle  Benjamin. 

SAINT-SIMON  :   La  Cour  de  Louis  XIV. 

BERNARDIN  DE  SAINT-PIERRE.— Paul  et 
Virginie. 

CHATEAUBRIAND.-Mémoiresd'Outre-tombe. 
BALZAC. — Eugénie  Grandet. 
Sir  WALTER  SCOTT.— Ivanhoe. 

ANDREW    LANG.  —  La    Pucelle    de    France. 

Traduit  par  le  l)r  Louis  Boucher  et  E.-E.  Clarke. 
Introduction  par  Mme  Félix- Faure  Goyau. 

GUSTAVE    FLAUBERT.— Trois  Contes. 

ANDRÉ    THEURIET.— La  Chanoinesse. 

LA    BRUYÈRE.— Caractères. 

F.    SARCEY.— Le  Siège  de  Paris. 

CHERBULIEZ.— Miss  Rovel. 

TOURGUÉNEFF.— Une  Nichée  de  Gentils- 
hommes. 


COLLECTION   NELSON 


Cte  ALBERT  VANDAL  (de  V Académie  française). 
— -  L'Avènement  de  Bonaparte.  Introduction 
par  Lord  Rosebery.   (Deux  volumes.) 

ERNEST  RENAN  (de  l'Académie  française).— 
Souvenirs    d'Enfance   et  de  Jeunesse. 

RENÉ  BAZIN  A  (de  P  Académie  française).  — lie, 
toute  son  Ame. 

PIERRE   DE   COULEVAIN.— Eve  Victorieuse. 

PROSPER  MÉRIMÉE  (de  P  Académie  française).— 
Chronique  du  Règne  de  Charles  IX. 

ANATOLE  FRANCE  (de  V Académie  française).— 
Jocaste  et  Le  Chat  Maigre. 

Vte  E.-M.  DE  VOGUÉ  (de  P  Académie  française).— 
Jean  d'Agrève. 

EDGAR  POE  (trad.  Ch.  Baudelaire).— Histoires 
extraordinaires. 

LABICHE  ET  MARTIN.— Le  Voyage  de  M. 
Perrichon  et  autres  Comédies. 

BULWER  LYTTON.— Les  Derniers  Jours  de 
Pompéi. 

HENRI  CONSCIENCE.— Le  Gentilhomme 
pauvre. 

BARRETT  WENDELL.  —  La  France  d'Au- 
jourd'hui. 

JULES     LEMAITRE    (de  V Académie  française).— 

Les  Rois. 
RUDYARD  KIPLING  (trad.  A.  Savine).—  Simples 

Contes  des  Collines. 

ALEXANDRE     DUMAS.  —  Les    Trois    Mous- 

quetaires.   (Deux  volumes.) 
NORMAN    ANGELL.— La  Grande  Illusion. 

